
Prefata 


Cartea de fata este o introducere in ceea ce am putea 
numi Bizanțul ,mediu” şi ,,tarziu”. Intenţia ei este sa 
deschidă o cale celor neinitiati, dar si să constituie un 
punct de pornire pentru cei care doresc să îşi 
completeze cunoştinţele. Cele trei secole de Antichitate 
târzie (circa 300 — circa 600 d. Hr.) au fost deliberat 


omise. În spatele acestei decizii există un număr de 
motive, cel mai important fiind experienţa mea 
insuficientă în această perioadă timpurie. Lumea 
Antichității târzii a fost, din toate punctele de vedere, 
foarte diferită de cea care a urmat după anul 650, în aşa 
fel încât răsturnările petrecute în secolul al VII-lea 
reprezintă o ruptură la fel de palpabilă, să spunem, ca 
acelea din 1776 ori 1914. Apoi am luat şi o serie de alte 
decizii arbitrare în ceea ce priveşte modul în care 
prezint istoria bizantină. Numele lungi şi nefamiliare 
ale protagoniştilor pot să reprezinte uneori o barieră, 
făcând dificilă perceperea lor când sunt redate în 
diferite variante de la o lucrare la alta. Prin urmare, 
dacă în cazul numelor de familie am încercat să le 
transliterez cât mai aproape cu putinţă de originalul 
grecesc, în ce priveşte prenumele, am ales să folosesc 
un echivalent cât mai apropiat şi mai uşor de 
recunoscut: Isaac, şi nu Isaakios, Ioan, şi nu Ioannes. 
Am făcut asta pentru ca istoria bizantinilor să fie mai 
accesibilă pentru un public internaţional, mai 
familiarizat cu aceste versiuni. Pentru a evita confuzia, 
am rămas fidel acestei ortografieri şi în pasajele citate. 
În timpul pregătirii şi scrierii volumului am primit 
foarte mult ajutor din toate direcţiile. Royal Holloway, 
instituţia în care functionez, mi-a permis să-mi iau 
două semestre sabatice în care să închei volumul. 


Dumbarton Oaks Center for Byzantine Studies din 
Washington, DC, mi-a pus la dispozitie cu generozitate 
fotografii ale obiectelor din colectia lor. Oxford 
University Press mi-a acordat cu amabilitate 
permisiunea de a reproduce textul din caseta 15.1. Îi 
sunt îndatorat lui Brian McLaughlin pentru ajutorul 
dat cu greaca bizantină şi pentru permisiunea de a 
folosi traducerea lui din Cantacuzino, Mariei Mavroudi 
şi lui Shaun Tougher, care mi-au oferit sugestii 
nepretuite în ce priveşte propunerea şi proiectul de 
text, şi lui Catherine Aitken, Laura Pilsworth şi 
Morwenna Scott de la Taylor & Francis, care m-au 
ajutat să-mi consolidez ideile şi să le dau o formă 
tangibilă şi, sper, publicabilă. Editoarea Katharine 
Bartlett şi managerul de producţie Colin Morgan au 
reuşit să-mi ordoneze textul într-o fermecătoare 
manieră. Însă, dacă ar fi să trag o linie, cea mai mare 
influență asupra volumului meu vine din partea 
generaţiilor de studenţi care mi-au urmat cursurile de 
licenţă şi masterale şi m-au ajutat să-mi evaluez 
propriile lacune în înțelegerea unei lumi care te poate 
nedumeri în atâtea rânduri. Cred că Albert Einstein 
este cel care spunea că, dacă nu reusesti să explici ceva 
în cuvinte simple, înseamnă că nici tu nu înţelegi. 
Royal Holloway, University of London 
noiembrie 2019 


Introducere 
0.1 Ce-i într-un nume? 


„Bizanţ” şi „Imperiul Bizantin” sunt termeni folosiţi 
de istorici pentru a descrie jumătatea răsăriteană a 
Imperiului Roman, care a supravieţuit după ce 
provinciile apusene au fost pierdute în urma invaziilor 
din secolul al V-lea d. Hr. Termenii au fost puşi în 
circulaţie în secolul al XVI-lea de învățatul german 
protestant Hieronymus Wolf pentru a deosebi acest 
stat de Imperiul Roman clasic, despre care exista 
percepţia că a încetat în 476 d. Hr., odată cu detronarea 
ultimului împărat al jumătăţii occidentale. De-a lungul 
vremii au fost testati şi alti termeni. În franceză s-a 
preferat o vreme l'empire romain d'orient, iar unii istorici 
britanici au aderat şi ei cu încăpățânare la the Eastern 
Roman empire ori the Later Roman empire, Imperiul 
Roman târziu. Până la urmă, s-au impus „Bizanţ” şi 
„Imperiul Bizantin”, deşi niciunul dintre termeni nu 
este satisfăcător. De-a lungul întregii perioade la care se 
referă volumul de faţă, locuitorii acestui stat întins şi 
puternic nu au folosit cuvântul „Bizantin”, cu excepţia 
situaţiilor în care se refereau anume la locuitorii din 
Byzantion ori Constantinopol. Ei se considerau romani 


- romei —, iar statul lor, Imperiul Roman. Aveau motive 
întemeiate în acest sens, ţinând seama că împărații din 
fruntea lor erau urmaşi direcţi ai primului împărat 
roman, Augustus (27 î. Hr. —14 d. Hr.). Mai mult decât 
atât, cuvântul „bizantin” este nu doar anacronic, ci de-a 
dreptul nefolositor, de vreme ce, cel puţin în limba 
engleză, a pătruns în sens negativ, având înţelesul de 
„excesiv de complicat” sau „nesincer şi viclean”. 
Aplicându-l acestui stat medieval, echivalează cu o 
denigrare şi este ca şi cum ai sugera că a fost, într-un fel 
sau altul, mai puţin respectabil decât predecesorul lui 
roman, produsul nevrednic al declinului şi căderii 
acestuia. Până şi utilizarea cuvântului „imperiu” nu 
ajută în acest context. El invită la comparații cu 
imperiile coloniale europene ale secolelor al XIX-lea şi 
XX, dar Bizanțul a cucerit sau a dobândit rareori 
teritorii: cea mai mare parte a istoriei sale nu a făcut 
decât să se lupte pentru a păstra ceea ce avea în posesie. 

Aşadar sunt o mulţime de specialişti cu sentimentul 
că aceşti termeni recunoscuţi ar trebui abandonaţi, însă 
nimeni nu se poate hotărî cu ce să-i înlocuiască. Să 
numim Bizanțul „Imperiul Roman” nu ar fi decât o 
invitaţie la a fi confundat cu un soi de societate cu totul 
altfel. S-a propus şi termenul de „Romania”, folosit 
uneori în timpul Evului Mediu, dar şi în acest fel 
ajungem la complicaţii, deoarece acesta este numele 


oficial al unei republici europene moderne. Prin 
urmare, Bizanţ este şi aşa va rămâne, cel puţin o vreme. 


0.2 Studiul Bizanțului 


Este cât se poate de limpede că istoricii au ajuns de-a 
lungul ultimilor cinci sute de ani la moduri cât se poate 
de diferite de înţelegere a Bizanțului, de obicei 
determinate de natura vremurilor în care trăiau. Pentru 
Hieronymus Wolf şi protestanții germani care au inițiat 
studiile bizantine în secolul al XVI-lea, impulsul a fost 
dat de căutarea unei alte societăţi şi Biserici care 
respinseseră autoritatea papei. În secolul al XVII-lea, 
centrul interesului s-a mutat în Franţa şi în cercul lui 
Abbé du Cange, care a publicat Historia Byzantina în 
1680. Din nou, în spatele studiului unui imperiu 
dispărut se ascundea o agendă contemporană. Du 
Cange expunea limpede în prefața lui laudativă că 
idealul bizantin al împăratului creştin lăsat pe pământ 
să apere Credinţa şi Biserica se potrivea perfect cu 
ambițiosul rege al Franţei, Ludovic al XIV-lea. 

Însă în secolul al XVIII-lea climatul politic s-a 
schimbat într-un mod care, dacă pe de o parte avea să 
susţină idealurile drepturilor omului şi libertatea 
constituţională, a produs şi o imagine cât se poate de 
neplăcută a Imperiului Bizantin în gândirea occidentală 


europeană si americana. Mişcarea intelectuală 
cunoscută sub denumirea de Iluminism afirma 
raţiunea umană drept principală sursă a autorităţii şi 
legitimitatii, aducând argumente în favoarea libertăţii 
personale, a guvernării răspunzătoare în faţa celor 
guvernati şi a tolerantei fata de diversitatea religioasă. 
Bizanțul autocratic, identificat cu credința religioasă 
ortodoxă si cu loialitatea fata de împărat, reprezenta 
aparent o antiteză a tuturor convingerilor 
intelectualilor iluminişti. Prin urmare, istoriografia zilei 
l-a prezentat ca pe o umbră degenerată a măreției 
romane dispărute. Un exemplu tipic este baronul 
Montesquieu, filosof politic francez care a pus accent 
pe separarea puterilor, ceea ce avea să influenţeze 
inclusiv modul de constituire a Statelor Unite. În 
lucrarea sa Consideraţii asupra cauzelor măreției romanilor 
şi declinului lor (1734), a identificat existenţa unei 
constituiri echilibrate ca fiind un ingredient din 
succesul romanilor. 

Astfel, transformarea Imperiului Roman bine 
reglementat într-un Imperiu Bizantin autocratic şi lipsit 
de o bază constituţională a însemnat un pas înapoi. Cel 
mai aspru critic iluminist al Bizanțului a fost istoricul 
englez Edward Gibbon, pentru care istoria milenară a 
imperiului nu a fost decât un prelungit declin. 

Doar în secolul al XIX-lea, odată cu apariţia unei 


abordări mai detaşate şi mai ştiinţifice a istoriei, în 
Germania oamenii de ştiinţă au început să încerce o 
evaluare obiectivă a Bizanțului, si nu pe baza 
standardelor epocii, iar cel dintâi care a avut acest gen 
de abordare a fost Karl Krombacher. Cu toate astea, 
vechile percepții nu au dispărut, ceea ce i-a îndreptățit 
pe unii istorici exagerat de entuziaşti din secolul XX, ca 
George Ostrogorsky (vezi caseta 3.3) şi Steven 
Runciman (vezi caseta 12.2), să încerce să reechilibreze 
balanţa, făcând uneori aprecieri exagerate legate de 
măreţia bizantină. Chiar şi astăzi, unele cărți de istorie 
bizantină încep cu un protest împotriva caracterizărilor 
negative ale lui Gibbon şi ale contemporanilor lui. Mai 
mult decât atât, oricât s-ar strădui să ajungă la o 
înțelegere obiectivă a Bizanțului, istoricii de la sfârşitul 
secolului XX şi începutul secolului XXI reflectă în opera 
lor preocupări actuale în aceeaşi măsură ca 
predecesorii. lar acum există un şi mai mare interes fata 
de aspectele sociale, fata de rolul şi traiul femeilor, fata 
de chestiunile de gen şi de identitate. 

Trebuie însă să nu uităm că, dacă asemenea dezbateri 
şi interpretări au venit şi au trecut, unele dintre cele 
mai mari progrese ale acestei discipline s-au făcut 
simțite în urma eforturilor celor care au pus la 
dispoziţie largă textele originale. De-a lungul existenţei 
sale de un mileniu, Bizanțul a creat un corp vast de 


literatură, iar cele mai multe manuscrise au 
supravietuit sub forma lor originala, pastrate sub cheie, 
in biblioteci si arhive. Si in prezent se desfasoara 
constant o munca migăloasă de culegere, editare, 
publicare şi traducere a acestei opere, activitate care va 
mai continua mulţi ani. 


0.3 Bizanțul în 602 d. Hr. 


Cartea începe chiar la sfârşitul perioadei cunoscute 
sub numele de Antichitate târzie, care se consideră că a 
debutat în jurul anului 300 d. Hr. Trei secole la rând, 
Imperiul Roman a suferit transformări radicale în 
multe privințe, aşadar este de înţeles că istoricii de mai 
târziu au simţit că avea nevoie de un nou nume. Hărțile 
dezvăluie schimbarea cea mai evidentă: graniţele 
imperiului la anul 602 erau mult mai restrânse decât 
cele vechi, romane. Dacă la est frontiera era în linii mari 
aproximativ la fel ca în 100 d. Hr., cuprinzând Asia 
Mică, Siria, Palestina şi Egipt, între 400 şi 480 
provinciile apusene, din Italia până în Britania, fuseseră 
pierdute în faţa invaziilor popoarelor migratoare din 
Nord. Sub împăratul Iustinian I (527-565) existase o 
încercare serioasă de recucerire a teritoriilor pierdute 
din Occident. Drept rezultat, în 602 imperiul deţinea 
iarăşi o parte din Africa de Nord, Sicilia, unele regiuni 


din Italia şi un cap de pod în sudul Spaniei, în jurul 
oraşului Cartagena (vezi harta 0.1). Alte regiuni nu au 
mai fost niciodată recuperate. O bună parte din Italia 
fusese ocupată de lombarzi şi majoritatea Spaniei era în 
mâinile vizigoților. Galia (Franţa modernă) devenise 
regat al francilor şi vechea provincie Britania fusese 
împărțită între angli, saxoni şi iuți. 

În teritoriile rămase, în secolele Antichității târzii se 
petrecuseră şi alte schimbări. Poate cea mai frapantă 
dintre toate era că Roma, care îşi împrumutase numele 
întregului stat, nu mai era capitală şi împărații nu mai 
aveau reşedinţă acolo. Rămasă într-o poziţie incomoda, 
la marginea teritoriului imperial, ajunsese în bună 
parte în ruină după bătăliile crâncene din timpul 
tentativei lui Iustinian de recucerire a Italiei. În urma 
crizei din secolul al III-lea, când împărații au constatat 
că Roma era prea departe de frontierele amenințate, au 
luat hotărârea să se stabilească în alte cetăţi. În 324, 
împăratul Constantin I (306-337) a ales oraşul 
Byzantion ca loc de reşedinţă, deoarece se afla într-o 
poziţie strategică perfectă, la jumătatea drumului 
dintre Dunăre şi frontierele mesopotamiene, în punctul 
de legătură dintre Europa şi Asia. După ce l-a dezvoltat 
şi l-a reconstruit, împăratul l-a redenumit în 330 
Constantinopol, oraşul lui Constantin. În următoarele 
trei secole, oraşul a crescut în ritm susținut, iar în 602 


ajunsese probabil la o populaţie de circa 700.000 şi era 
indiscutabil capitala statului. 

Reducerea dimensiunilor capitalei şi mutarea ei spre 
răsărit atrăgeau o a treia schimbare de mare 
importanţă, cea a limbii. În 602, locuitorii din Italia 
bizantină şi din Africa de Nord vorbeau probabil, ca 
întotdeauna, o formă oarecare de latină locală. Dar, 
odată ce o mare parte din zona apuseană fusese 
pierdută, iar sediul administraţiei se mutase spre est, 
de la Roma la Constantinopol, latina înceta în ritm 
rapid să mai fie limba oficială. Majoritatea bizantinilor 
vorbeau în mod normal greceşte, de fapt o versiune 
cunoscută sub denumirea de koine, limba comună, 
vorbită în popor. Este adevărat, în Egipt şi Siria 
circulau mai ales limbile coptă şi siriacă, dar greaca 
rămânea preponderentă în marile cetăţi şi oraşe. Astfel, 
greaca a ajuns curând unica limbă la curte, în 
administraţie şi în viaţa intelectuală. 

Un călător prin provinciile răsăritene ale imperiului 
din 602 poate că nu şi-ar fi dat seama imediat de 

schimbările frontaliere, lingvistice si de mutarea 
capitalei. La urma urmei, greaca circulase dintotdeauna 
intens în Asia Mică, Siria, Palestina şi Egipt, iar 
pierderea teritoriilor apusenesi noua capitală, 
Constantinopolul, probabil nu aveau oricum mare 
însemnătate pentru oamenii de rând. Exista o 
continuitate şi în ceea ce privea existența urbană, 
oraşele mari şi prospere funcţionând în bună măsură la 
fel ca întotdeauna. Alexandria din Egipt era a doua ca 
mărime după Constantinopol, cu o populaţie de circa 
200.000. Antiohia din Siria avea în jur de 100.000 de 
locuitori. Atena şi Beirut erau importante centre 
intelectuale. Asia Mică, pe locul Turciei de astăzi, era 
presărată cu centre urbane înfloritoare, ca Efes, Sardis 
şi Pergam. Oraşele erau mai puţine şi mai mici în 
provinciile apusene, cel mai important fiind Ravenna, 
care era acum capitala administrativă a Italiei 
Bizantine, şi Cartagina, principalul oraş din Africa de 
Nord. 

A existat şi o a patra schimbare, petrecută între 300 şi 
602, care nu putea fi ascunsă şi nici ignorată, cu un efect 
enorm asupra vieţii fiecărui locuitor, ajungând să 
dicteze numeroase aspecte ale existenţei de zi cu zi. 
Vechii zei olimpieni ai Romei antice fuseseră 
abandonaţi şi înlocuiţi de creştinism. Acest proces 
începuse în 312 d. Hr., când împăratul Constantin, 


convins că ieşise triumfător dintr-un război civil graţie 
intervenţiei Dumnezeului creştinilor, începuse să 
favorizeze Biserica şi în cele din urmă a acceptat şi 
botezul. De-a lungul secolului următor, toți urmaşii 
imperiali ai lui Constantin, cu o excepţie, erau si ei 
creştini — şi, prin urmare, coreligionarii lor au 
prosperat. Pentru început, nu s-a făcut nicio încercare 
de a împiedica adoratia păgână, dar în perioada 
domniei împăratului Teodosiu I (379-395), Biserica 
creştină avea o poziţie suficient de solidă pentru a lua 
atitudine împotriva opoziţiei. Au fost adoptate legi de 
interzicere a sacrificiului păgân şi templele au fost 
dărâmate de mulţimi de creştini, cu acordul tacit al 
autorităţilor. Până în 602, imperiul era aproape în 
întregime creştin, cu excepţia localnicilor evrei şi a 
câtorva păgâni înrăiţi, care erau nevoiţi să ducă o viata 
extrem de retrasă, pentru a nu atrage atenţia. 

Apariţia creştinismului adusese o schimbare a 
modului în care oamenii percepeau lumea din jur. 
lerusalimul fusese un oraş obscur şi lipsit de 
importanţă sub împărații romani păgâni. Acum însă, a 
devenit un loc de imensă semnificaţie religioasă, cu 
pelerini dornici să vadă Sfântul Mormânt, locul unde a 
fost adus trupul lui lisus Hristos dupa Răstignire si 
unde a rămas vreme de trei zile, înainte de Înviere. 
Schimbarea de religie a redat Romei poziţia ei de vază, 


însă într-un fel cu totul diferit de cel când juca un rol 
politic. Şi ea a devenit loc de pelerinaj, de vreme ce doi 
dintre apostolii de frunte ai lui Hristos, Sfinţii Petru şi 
Pavel, erau înmormântați acolo. Episcopul ei, cunoscut 
sub denumirea de papă, era cel mai important prelat al 
lumii creştine. Autoritatea şi prestigiul său erau văzute 
ca superioare fata de alti episcopi, deoarece era 
succesorul direct al Sfântului Petru, căruia se spune că 
Hristos i-ar fi încredinţat cheile împărăției cereşti. 
Creştinismul a schimbat şi felul în care bizantinii îşi 
percepeau conducătorul. Imaginea împăratului fusese 
întotdeauna cât se poate de vizibilă, prin statui, busturi, 
portrete pictate sau mozaicuri ale ocupantului tronului 
din acel moment, expuse public în pieţele principale ale 
cetăților şi oraşelor. Unii împărați romani au ajuns să 
fie venerati ca zeități după moarte, în temple special 
dedicate lor. Acum, împăratul fiind creştin, această 
posibilitate era exclusă, fiind o blasfemie pe faţă să 
sugerezi că, viu sau mort, ar fi divin. S-a dezvoltat în 
schimb teoria că împăratul — basileu, cum îi spuneau 
bizantinii în greacă — se afla pe treapta imediat 
inferioară divinității: un fel de delegat şi o reflectare pe 
pământ a lui Dumnezeu. Nu era o simplă coincidenţă, 
considerau bizantinii, că naşterea lui Hristos se 
petrecuse în timpul domniei celui dintâi împărat 
roman, Augustus. Era limpede că planul lui Dumnezeu 


pentru mântuirea lumii cuprindea o prevedere pentru 
împărăţia creştinilor pe pământ şi ocrotirea credinţei şi 
Bisericii lor, până la cea de-a doua venire a lui Hristos. 
lisus le spusese cu adevărat discipolilor ,,Dati-i dar 
cezarului cele ce sunt ale cezarului” (Matei 22:21), prin 
urmare că trebuie să-i dea ascultare împăratului 
roman. Doar împăratul bizantin, urmaşul cezarului din 
vremea lui Hristos, era considerat îndreptăţit la această 
poziţie. Nici unui alt cârmuitor, chiar creştin, nu i se 
lăsase în seamă această împuternicire de conducere 
universală. Teoria se reflecta în felul cum erau 
portretizati fizic împărații. Chipurile lor apăreau atât în 
interiorul bisericilor, cât şi afară, pe străzi, iar dacă în 
trecut împăratul fusese reprezentat ca om obişnuit, 
acum purta de multe ori în jurul capului o aureolă sau 
un nimb. La fel şi împărăteasa, de multe ori. Aureola 
nu denota neapărat sfințenie personală din partea 
împăratului, ci mai degrabă indica sfintenia funcţiei 
deţinute. 

Teoria se reflecta şi în planul şi în arhitectura cetăţii 
Constantinopolului, capitala Bizanțului. Desi 
Constantin I nu intentionase ca ea să ia locul Romei, nu 
încape discuţie că a modelat-o după vechea capitală. A 
înzestrat-o cu forum, senat, statui şi columne prădate 
din alte oraşe şi cu un stadion pentru curse de care, 
cunoscut sub numele de Hipodrom, echivalent pentru 


Circus Maximus. La fel cum Roma dispunea de o 
grandioasă reşedinţă imperială pe Colina Palatină, la 
fel i se dăruise şi Constantinopolului Marele Palat, un 
complex întins de clădiri, biserici şi grădini în partea de 
est a oraşului. Pe lângă acele edificii care aminteau de 
trecutul roman, Constantin a ridicat şi altele, care 
reflectau viitorul creştin, şi în primul rând cea dintâi 
catedrală, Hagia Sofia, şi marea biserică Sfinţii 
Apostoli. Această îmbinare a elementului roman cu cel 
creştin a continuat şi sub urmaşii lui Constantin, şi în 
special Iustinian I. El a înzestrat Constantinopolul cu 
cel mai faimos monument creştin, reconstruind 
catedrala Hagia Sofia în 537, împreună cu majoritatea 
celorlalte biserici din oraş. Astfel, capitala Bizanțului a 
dobândit aspectul monumental cuvenit unei capitale a 
reprezentantului lui Dumnezeu pe pământ: atât sediu 
al puterii lumeşti, cât şi centru religios. Având în 
vedere importanţa lui, prelatul din fruntea Bisericii ei 
nu putea fi un simplu episcop şi i s-a acordat titlul de 
patriarh, la fel ca patriarhul Ierusalimului. A ajuns să 
fie considerat în ierarhie religioasă subordonat doar 
papei de la Roma. 

Prin urmare, Bizanțul din 602 era cât se poate de 
diferit de imperiul din anul 300, cu toate astea multe 
aspecte rămăseseră în mare măsură la fel cum fuseseră 
dintotdeauna. Ceea ce oamenii nu aveau de unde şti în 


acel moment era că se aflau pe marginea unei prăpăstii. 
De-a lungul secolului următor, o serie de tulburări 
colosale aveau să măture în bună parte moştenirea 
romană, lăsând în urmă o societate complet diferită. 


0.4 Sfârşitul tragic al împăratului Mauriciu 


În ciuda teoriei politice ambitioase şi a unei capitale 
pe măsură, Bizanțul era în pericol la sfârşitul secolului 
al VI-lea. Se cheltuiseră resurse enorme pentru 
recucerirea Africii de Nord şi Italiei iniţiată de Iustinian 
şi, chiar înainte de moartea împăratului, în 565, 
graniţele extinse începuseră să fie supuse unei presiuni 
considerabile. În 568, Italia abia recuperată fusese 
invadată de lombarzi, care ocupaseră cea mai mare 
parte din interior şi îi izolaseră pe bizantini în câteva 
oraşe-cheie, cum erau Roma şi Ravenna şi în 
extremitatea sudică a peninsulei. La graniţa de est, în 
573 a izbucnit războiul cu Persia Sasanizilor, al cărei 
rege pândea din nou un prilej să repete succesul lui din 
540, când traversase în Siria bizantină, ocupând şi 
prădând marea cetate Antiohia. Frontiera dunăreană 
era deosebit de expusă atacurilor, fiind direct în calea 
popoarelor care migrau spre apus, din stepele Asiei 
Centrale, iar până spre sfârşitul secolului al VI-lea 
provinciile din Balcani aflate la sud de fluviu 


deveniseră ţinta incursiunilor slavilor. Aceştia erau un 
popor relativ înapoiat, lipsit de sofisticare, care în sine 
nu ar fi reprezentat o ameninţare prea mare, dacă nu ar 
fi intrat sub dominaţia avarilor nomazi, agresivi şi 
foarte eficienţi din punct de vedere militar. Aceştia 
erau un popor turcic, călăreţi de clasă şi foarte avansați 
în tehnologia de asediu. Ei subjugaseră majoritatea 
triburilor slave de-a lungul Dunării şi îi încorporaseră 
în propria lor armată, ajungând să reprezinte o 
primejdie de prim ordin. În 584, această coaliţie 
avaro-slavă a invadat Balcanii în număr uriaş, 
pătrunzând până la Tesalonic şi aşezându-se in 
regiunea înconjurătoare. 

Pe lângă amenințările de la hotare, Bizanțul era 
divizat şi în interior. În ultimul secol şi jumătate, mulţi 
dintre locuitorii provinciilor răsăritene Siria, Palestina 
şi Egipt se îndepărtaseră tot mai mult de puterea 
centrală de la Constantinopol în urma unei îndelungate 
dispute teologice legate de persoana lui Iisus Hristos. 
Toţi creştinii erau de acord că lisus era Dumnezeu 
născut dintr-un trup omenesc, în schimb exista un 
dezacord grav în ce priveşte măsura în care era uman şi 
măsura în care era divin. Al Patrulea Sinod Ecumenic 
din 451, desfăşurat la Calcedon, lângă Constantinopol, 
de cealaltă parte a strâmtorii, încercase să pună capăt 
dezbaterii. Aici s-a stabilit că lisus avea două firi (adică 


divină şi omenească), fără nicio separare. Adică Hristos 
era simultan uman şi divin: definiţia universală. A fost 
o încercare de a mulţumi pe toată lumea, care însă nu a 
avut succes. Mulţi dintre teologi, cunoscuţi drept 
monofiziti sau miafiziti, au obiectat, considerând ca 
formula micşora dumnezeirea lui Hristos, insistând 
asupra unei unice firi, divine. În vreme ce clerul şi 
popoarele din Constantinopol, Palestina, Asia Mică şi 
provinciile apusene au acceptat doctrina de la 
Calcedon, multi locuitori din provinciile răsăritene i 
s-au opus cu tărie. Inevitabil, divizarea teologică s-a 
amestecat cu multe alte chestiuni şi aderarea la 
monofizitism a devenit un fel de punct de regrupare a 
tuturor celor nemulţumiţi de guvernarea de la 
Constantinopol şi revoltați de impozitele apăsătoare 
impuse de elitele vorbitoare de elină asupra majorităţii 
vorbitoare de siriacă şi coptă. 

Împărații nu au putut să lase doar în seama teologilor 
rezolvarea problemei deschise de această dispută, 
reacţia lor fiind oscilantă. Uneori încercau să ajungă la 
un compromis teologic, alteori se străduiau să-i forţeze 
pe monofiziti să accepte doctrina de la Calcedon. Sub 
Iustinian I, episcopii monofiziti au fost înlăturați şi 
înlocuiţi de candidaţi cu opinii teologice mai 
acceptabile. Călugării monofiziti au fost alungaţi din 
mănăstiri. Drept urmare, au apărut două ierarhii rivale. 


Exista un patriarh oficial al Alexandriei, recunoscut de 
puterea de la Constantinopol, şi un rival al său 
monofizit, care se bucura de devotamentul majorităţii 
populaţiei locale. Cele mai multe oraşe din provinciile 
de est aveau şi ele câte doi episcopi, unul adept al 
doctrinei de la Calcedon, celălalt monofizit. 

Când se petreceau aceste lucruri, pe tronul bizantin 
se afla împăratul Mauriciu (582-602). Devenise împărat 
nu prin naştere, ci prin căsătoria cu fiica predecesorului 
său, şi este foarte posibil să fi regretat uneori că o 
făcuse, ţinând seama de moştenirea otrăvită cu care se 
alesese. Altfel, Mauriciu era un comandant militar 
capabil, care a fost la un pas să găsească o soluţie 
militară la multiplele amenințări. 

Împăratului nu-i prisoseau trupe pe care să le poată 
trimite în Italia, în schimb a reuşit să rămână pe poziţii 
prin reorganizarea forțelor bizantine de acolo şi 
întemeind aşa-numitul exarhat de la Ravenna. O 
reformă asemănătoare a fost pusă în aplicare în acelaşi 
timp şi în Africa de Nord, prin crearea exarhatului de la 
Cartagina. Principala schimbare pare să fi fost aceea că 
puterea civilă şi cea militară s-au reunit în mâinile 
exarhului, care guverna aceste regiuni şi se bucura de 
puteri largi şi de dreptul de a acţiona independent, fără 
să fie nevoie să apeleze la ajutorul împăratului. În est, 
Mauriciu a  contracarat amenințarea persană 


intervenind cu abilitate într-un război civil persan şi 
ajutându-l pe regele Chosroes al II-lea (591-628) să-şi 
reia tronul. Recunoscător, Chosroes a încheiat pacea cu 
bizantinii şi chiar le-a cedat o parte a Armeniei, în semn 
de mulţumire. Pacea a durat tot restul domniei lui 
Mauriciu, care a încercat chiar şi să atace frontal 
chestiunea diviziunii cu monofizitii, atât timp cât 
dobândirea unei parti a Armeniei in 591 pusese sub 
controlul bizantin o altă populaţie monofizită. Din câte 
se pare, Mauriciu a reuşit să ajungă la un anume fel de 
uniune cu Biserica Armeană, o realizare de mare 
importanţă, chiar dacă neacceptată de toţi armenii. 

Din nefericire, Mauriciu nu a avut un succes la fel de 
mare în privinţa avarilor şi slavilor. Deşi, după ce în 
591 a încheiat pacea cu Persia, a avut la dispoziţie mai 
multe trupe care să participe pe acest front, dar fără să 
apară vreun progres. Acestea înfrângeau frecvent 
armatele avaro-slave, fără să reuşească însă să le dea 
lovitura de graţie. În dorinţa de a pune capăt 
războiului, Mauriciu a comis o greşeală fatală, care 
avea să-l coste imperiul şi viaţa. Atunci a hotărât că, 
pentru a scăpa definitiv de slavi şi de avari, ar trebui să 
trimită o armată care să-i urmărească la nordul Dunării 
şi să-i atace iarna, când se aşteptau mai puţin. larna lui 
601-602 a fost deosebit de aspră şi trupele bizantine au 
ajuns în scurt timp să fie extrem de nemultumite de 


condiţiile dure pe care erau obligate să le suporte. Prin 
urmare, s-au revoltat şi l-au proclamat împărat pe un 
tânăr ofițer al armatei numit Focas. Armata s-a pornit 
în marş spre Constantinopol, a intrat în oraş şi l-a 
asasinat pe Mauriciu împreună cu cei cinci fii ai lui. 
Acesta este punctul din care porneşte cu adevărat 
volumul de faţă. 


Caseta 0.1 Bizanțul în filme 


Publicul global este familiarizat cu vechiul Imperiu 
Roman grație unui număr de filme artistice 
memorabile produse la Hollywood, de la Ben Hur 
(1959), al lui William Wyler, până la Gladiatorul (2000), 
al lui Ridley Scott. Bizanțul, pe de altă parte, nu i-a 
atras niciodată în mod deosebit pe producătorii 
internaţionali de film. Cel mai recent este probabil 
Agora (2009), făcut de Alejandro Amenábar, deşi 
acțiunea se desfăşoară în Antichitatea târzie, şi nu în 
perioada care ne interesează aici. Filmele care prezintă 
aspecte din istoria bizantină medie şi târzie în general 
nu au o circulaţie internaţională. De obicei sunt 
realizate în ţări aflate în zone care au făcut odată parte 
din imperiu, unde se reflectă influența Bizanțului 
asupra culturii, limbii şi religiei. În pofida acelor 
legături, bizantinilor li se atribuie adesea rolul de 


personaje negative, protagoniştii fiind obligaţi să lupte 
pentru libertate împotriva imperiului celui rău. 

Un exemplu este producţia bulgară 681 d. Hr.: Gloria 
hanului (1981), regizat de Ludmil Staikov, care trece în 
revistă crearea hanatului bulgar sub conducătorul 
Asparuh (circa 640-701). Filmul face o reconstituire 
dramatică a traversării Dunării, urmărind construirea 
capitalei Pliska şi înfrângerea armatei bizantine în 
bătălia de la Ongal (vezi secţiunea 3.5), toate văzute 
prin ochii unui trimis bizantin fictiv, numit Belizarie. 
Împăratul Constantin al IV-lea (668-685) se numără 
printre personajele istorice, în fruntea unui imperiu 
opresiv aflat în declin. Mergând pe linia ideologiei 
comuniste dominante în acea epocă, invazia bulgară 
este prezentată sub forma unei eliberări proletare a 
unui popor subjugat, iar ţăranii slavi localnici aleargă 
la Pliska să se alăture bulgarilor împotriva 
stăpânitorilor imperialişti. 

Bizantinii joacă un rol asemănător şi în Cucerirea din 
1453 (2012), producţie în limba turcă a lui Faruk Aksoy, 
o cronică a cuceririi Constantinopolului de către turcii 
otomani (vezi secţiunea 15.5). La cele 17 milioane de 
dolari cât a costat, a fost cel mai scump film produs în 
Turcia, cea mai mare parte a bugetului fiind consumată 
pentru imaginile generate de computer ale artileriei 
otomane distrugând zidurile cetăţii. Pentru actori s-a 


cheltuit mai puţin, doar câţiva fiind cunoscuţi, chiar şi 
în Turcia. Filmul arată desigur mai multă simpatie fata 
de otomani, atacul sultanului Mahomed al II-lea 
apărând ca deplin justificat, ca reacţie la o agresiune. 
Pentru a spori dramatismul, împăratul Constantin al 
XI-lea şi bizantinii sunt zugrăviți ca adversari 
formidabili, chiar dacă prea îngăduitori cu sine, iar 
Constantinopolul, ca un oraş bogat şi puternic. În 
realitate, o mare parte din Constantinopol era în ruine 
la 1453, iar cei care se apărau erau depăşiţi numeric de 
atacatori în raport de aproximativ unu la o sută. 

Un portret mai plăcut al bizantinilor apare în filmul 
rusesc Viking, regizat de Andrei Kravciuk şi lansat în 
2016. Este vorba despre istoria lui Vladimir, cneaz al 
Kievului (980-1015), şi conflictul sângeros cu fratele 
său vitreg, laropolk. Printre scenele violente de bătălie 
se intercalează reconstituiri sugestive ale oraşelor Kiev 
şi Cherson în secolul al X-lea (vezi secţiunea 7.4). În 
ultima treime a filmului îşi fac apariţia în Crimeea, pe o 
corabie, trimişi bizantini, ca un fel de intervenţie 
divină. Ei oferă aur în schimbul serviciilor militare ale 
lui Vladimir, dar aduc şi mesajul mântuitor al 
creştinismului. Prin adoptarea credinţei ortodoxe, 
Vladimir reuşeşte în sfârşit să pună capăt ciclului de 
violenţă şi răzbunare care îi guvernase viaţa până în 
acel moment şi să deschidă un nou capitol în istoria 


Rusiei. Filmul reflectă revenirea creştinismului ortodox 
în centrul vieţii ruseşti după 1989, încă o ilustrare a 
faptului că atitudinile faţă de Bizanţ capătă întotdeauna 
culoarea evenimentelor în desfăşurare şi depind de 
fundalul şi de premisele culturale. 

Alte recomandări bibliografice: Przemysław 
Marciniak, „And the Oscar goes to... the Emperor! 
Byzantium in the cinema”, în Wanted: Byzantium: The 
Desire for a Lost Empire, ed. Ingela Nilsson şi Paul 
Stephenson (Uppsala: Uppsala Universitet, 2014), pp. 
247-55. 


Idei de reținut 


e Termenii „Bizanţ” şi „Imperiu Bizantin” reprezintă 
constructe moderne inadecvate, însă nimeni nu 
reuşeşte să cadă de acord asupra unei alternative mai 
bune. 

e Istoriografia occidentală şi cea americană 
referitoare la Bizanț au moştenit un stereotip negativ 
care mai persistă şi astăzi. 

e Abordările Bizanțului dinspre ţările est-europene 
reflectă deseori un set diferit de agende şi de 
preocupări contemporane. 

e Bizanțul se considera continuator al Imperiului 
Roman, iar locuitorii lui credeau că împăratul lor are 


un statut unic în lumea creştină. 

e În anul 602, Bizanțul avea dificultăţi în menţinerea 
atât a unităţii interne, cât şi a integrităţii frontierelor, 
care aveau să cedeze complet în secolul al VII-lea. 

I. Criză şi supraviețuire (602-820) 
1. Surse literare majore ale perioadei (602-820) 
Cunoaşterea noastră despre Bizanţ provine dintr-o 
multitudine de surse: inscripţii, documente de arhivă, 


vieţi ale sfinţilor, discursuri, manuale şi coduri de legi, 
ca să ne referim doar la câteva. Multe dintre aceste 


materiale sunt scrise în elină, limba literară a 
Imperiului Bizantin, dar sunt importante şi sursele în 
arabă, armeană, latină, slavonă şi alte limbi. Aici şi în 
celelalte capitole consacrate surselor care urmează, ne 
vom concentra în primul rând asupra unui anume gen 
de sursă documentară: cronici în stil literar, de primă 
importanţă, scrise în greacă, dintre care pe multe le 
avem acum la dispoziţie traduse în engleză. Vom lua în 
considerare şi alte surse, deoarece oferă adesea acces la 
cunoştinţe care le întregesc pe cele din cronici. 


1.1 Literatura şi educaţia Bizantine 


Pentru a înțelege scrierile istorice ale perioadei 
bizantine trebuie să luăm mai întâi în considerare 
mediul educaţional şi cultural în care au fost produse. 
În 602, majoritatea bizantinilor care trăiau în afara Siriei 
şi Egiptului vorbeau koine, limba elină comună, în viata 
de zi cu zi (vezi Introducere 0.3), limba Noului 
Testament şi a versiunii greceşti a Bibliei ebraice, 
cunoscute sub numele de Septuaginta. Ştiinţa de carte 
trebuie să fi fost relativ răspândită, deoarece şcolile 
bisericeşti care îi învățau pe copii să citească 
Evangheliile şi Psalmii erau numeroase în zonele urbane. 
Pentru cei puţini privilegiați exista şi învăţământ 
superior, care începea la 14 ani şi presupunea un plan 


de studii mult mai încărcat. Studenţii nu mai citeau 
texte scrise într-o limbă foarte asemănătoare cu graiul 
lor matern, ci se luptau cu forme mult mai bogate şi 
mai complexe de elină, scrise cu secole în urmă. Ei 
făceau cunoştinţă cu marile epopei ale lui Homer, Iliada 
şi Odiseea, care păstra limbajul din jurul anului 900 î. 
Hr. Majoritatea textelor studiate erau însă în limba 
secolelor al V-lea si al IV-lea i. Hr., greaca atică. Era 
vorba despre numeroase lucrări istorice, printre care 
cele ale lui Herodot (circa 484 —- circa 425 î. Hr.), 
Tucidide (460-395 î. Hr.), Polibiu (circa 200-circa 116 î. 
Hr.) şi Arrian (circa 86-160 d. Hr.), dar bizantinii erau 
interesaţi şi de alte forme de literatură. Citeau 
. Hr.), 
. Hr.), 
discursurile lui Demostene (m. 413 î. Hr.) şi Lysias 


comediile lui Aristofan (circa 455 — circa 386 î 
tragedii cum sunt cele ale lui Eschil (525-456 î 


(circa 458 — circa 380 i. Hr.), precum şi filosofia lui 
Platon (m. 348// î. Hr.) şi Aristotel (384-322 î. Hr.). Nu 
ocoleau nici ceea ce am numi acum literatură 
„Ştiințifică”: lucrările medicale ale lui Dioscoride (circa 
40-90 d. Hr.) şi Galen (129 — circa 210 d. Hr.) şi tratatele 
de matematică ale lui Euclid (circa 300 î. Hr.). 

Ar putea să pară ciudat ca o societate militant 
creştină ca Bizanțul să-şi întemeieze învăţământul 
superior pe texte păgâne, multe dintre ele prezentând 
sau punând în discuţie miturile vechilor zei olimpieni. 


Acest curriculum fusese cu siguranţă moştenit din 
vremurile precreştine şi, pe măsură ce Biserica devenea 
mai puternică, s-au făcut auzite voci care cereau să se 
renunțe la autorii păgâni în favoarea teologilor şi a 
Părinților Bisericii. Asta nu s-a întâmplat niciodată, 
deoarece toată lumea a căzut de acord că autorii păgâni 
puneau la dispoziţie exemple perfecte ale stilului de 
proză al limbii atice „corecte”. Era important să fie 
studiati, deoarece în cercurile bizantine educate era pur 
şi simplu de neacceptat să scrii în forma comună a 
limbii greceşti. Prin urmare, studenţii erau pregătiţi nu 
numai să-i citească pe antici, ci şi să scrie în acelaşi fel. 
Cel mai obişnuit exerciţiu al lor era să scrie dialoguri în 
stilul lui Platon, reconstituind, spre exemplu, ce ar fi 
putut să-i spună Alexandru cel Mare regelui Persiei. 
Pretindea un efort extenuant, dar merita, atât timp cât 
asigura calificarea necesară pentru a fi acceptat în 
administraţia civilă. De fapt, o lege din 360 împiedica 
pe oricine nu primise o asemenea educaţie să deţină 
oricare dintre posturile avantajoase. În 602, aceste 
studii superioare erau puse la dispoziţie de şcoli din 
întregul Bizanţ, la Antiohia, Alexandria, Atena, Beirut 
şi, desigur, la Constantinopol, unde în anul 425 s-a 
întemeiat o universitate cu 31 de facultăţi în vederea 
pregătirii de administratori cu înaltă ştiinţă de carte. 
Cea mai mare parte a lucrărilor istorice scrise între 


602 şi 1453 au aparținut unor autori care trecuseră prin 
această educaţie si care de multe ori deţineau şi funcţii 
în administraţie sau în Biserică. Nu scriau în limba 
comună, koine, ci în limba atică, arhaică, pentru care 
fuseseră pregătiţi. Domnia lui Iustinian I a fost 
prezentată în detaliu în cronicile contemporanilor săi 
Procopiu şi Agathias, amândoi laici foarte bine educați. 
În primele decenii ale secolului al VII-lea, un oficial 
numit Theophilact din Simocatta a scris o relatare 
despre domnia nefericitului Mauriciu, însă stilul său 
atic era mult mai stângaci decât al lui Procopiu. Un 
diacon cu numele de Georgios din Pisidia, care făcea 
parte din clerul de la Hagia Sofia, a scris două poeme 
narative descriind campaniile împotriva persanilor şi 
avarilor purtate de împăratul Heraclius (610--641) (vezi 
secţiunea 2.2). Acestor producţii literare foarte bine 
cizelate li se alătură Chronicon Paschale, mai simplista 
Cronică pascală, alcătuită de un anonim în jurul lui 630. 
Ea consemnează evenimente de la începutul lumii până 
în 628 şi, judecând după titlu, ar fi trebuit să continue 
până în 630, dar din singurul manuscris păstrat lipseşte 
ultima filă. Reprezintă una dintre cele mai importante 
surse de informaţie pentru domnia lui Focas şi primii 
ani ai lui Heraclius, autorul descriind fără îndoială 
evenimente la care era contemporan. El mai citează 
textul complet al mesajului trimis la Constantinopol de 


Heraclius prin care anunţă victoria sa din Persia, citită 
public în Hagia Sofia la 15 mai 628. 

Apoi s-a aşternut deodată tăcerea. Tradiţia de a scrie 
cronici în stil literar în elina atică s-a curmat brusc. Nu 
este greu de ghicit de ce. Invaziile persane şi arabe au 
provocat pierderea Antiohiei, Alexandriei, Beirutului şi 
a altor oraşe, odată cu şcolile şi bibliotecile lor. 
Constantinopolul şi Atena au rezistat împotriva 
invadatorilor, dar o mare parte din secolele al VII-lea şi 
al VIII-lea nu au fost decât nişte fortărețe sub asediu, 
unde prioritatea absolută era nevoia de apărare. 
Educaţia superioară pare să fi fost drastic redusă, deşi 
probabil că nu a dispărut cu totul. Mai mult decât atât, 
şirul de înfrângeri trebuie să fi fost aşa de deprimant, 
încât puţini s-au mai simţit inspirați să pună mâna pe 
toc şi să consemneze evenimentele vremii. Au existat 
totuşi scrieri de istorie, cum este cronica alcătuită de 
Traian Patrikios la începutul secolului al VIII-lea. Din 
nefericire, nu s-a păstrat şi nu este cunoscută decât din 
aluziile făcute de autori mai târzii. Drept urmare, 
perioada 630-750 rămâne una dintre cele mai slab 
documentate şi trebuie reconstituită din surse din afara 
Bizanțului sau scrise mult mai târziu. 


1.2 Patriarhul Nicefor 


Abia spre sfârşitul secolului al VIII-lea s-a scris în 
greacă o istorie care a supravieţuit până astăzi. Operă a 
unui cleric cu numele Nicefor, Scurta istorie se referă la 
perioada dintre asasinarea lui Mauriciu din 602 şi 
căsătoria Irinei cu viitorul împărat Léon al IV-lea (775- 
780) din 769, fiind scrisă în greacă atică. Ţinând seama 
că trebuie să se fi născut în jur de 758, nu se poate ca 
Nicefor să fi fost martor direct al evenimentelor pe care 
le descrie, cu excepţia celor de care se ocupă chiar la 
sfârşitul relatării. Prin urmare, lucrarea sa trebuie să fie 
o sinteză a unor surse mai vechi, între timp pierdute, 
cum sunt cele ale lui Traian Patrikios şi ale unui 
personaj nelămurit, loan din Antiohia. Din câte se pare, 
nu a reuşit să descopere toate informaţiile de care avea 
nevoie: există în Scurta istorie o lacună de 27 de ani, 
începând la scurt timp după moartea lui Heraclius din 
641 până la asasinarea lui Constans al II-lea în 668. 
Lipsa unor alte materiale şi surse explică probabil şi de 
ce lucrarea este de dimensiuni reduse. Dacă Nicefor se 
situa departe de evenimentele descrise şi nu avea o 
legătură directă cu ele, nu era în niciun caz un 
observator detaşat si impartial. Paginile din urmă ale 
Scurtei istorii se referă la prima fază a perioadei 
iconoclasmului (vezi secțiunea 4.2), iar Nicefor era 
iconodul convins, susţinător al venerării imaginilor 
sfinte. A fost numit patriarh al Constantinopolului în 


806 de către împăratul iconodul Nicefor I (802-811) şi a 
renunţat la funcţia sa în 815, ca protest împotriva 
politicilor iconoclastului Léon al V-lea (813-820). Era 
inevitabil să-şi manifeste simpatiile iconodule, mai cu 
seamă când relatează domnia împăratului 
ultraiconoclast Constantin al V-lea (741-775), deşi se 
arată relativ reţinut, în comparaţie cu scriitori mai 
târzii. 


1.3 Teofan Mărturisitorul 


În jurul anului 808, un cleric numit Georgios 
Synkellos a hotărât să scrie o cronică a evenimentelor 
de la facerea lumii şi până în vremurile lui, însă la 
moartea lui, pe la 811, ajunsese doar la anul 284 d. Hr. 
Opera a fost moştenită şi continuată de călugărul 
Teofan, stareţul unei mănăstiri din vestul Asiei Mici. 
Ne-au rămas două biografii ale lui, în care este zugrăvit 
ca o fire binevoitoare, mereu gata să-şi întâmpine cu 
vin şi bucate oaspeţii de la mănăstire. Asta ar putea să 
explice de ce a devenit supraponderal şi, din câte se 
pare, a suferit de pietre la rinichi şi a rămas țintuit la 
pat în ultimii săi ani. A reuşit totuşi să continue cronica 
şi să o aducă până la 813 d. Hr. 

Cronica lui Teofan suferă şi ea de o parte dintre 
slăbiciunile lucrării lui Nicefor. Relatează în mare 


măsură evenimente petrecute cu mult înainte de 
naşterea lui Teofan şi rămâne de aceea în esenţă un 
fişier de extrase împrumutate de la surse mai vechi, 
multe dintre ele pierdute între timp. Din nou la fel ca 
Nicefor, Teofan trebuia să apere un punct de vedere. 
Deşi tatăl său deținuse funcţii sub împăratul iconoclast 
Constantin al V-lea, Teofan însuşi era iconodul fervent. 
El avea să sufere cu adevărat de pe urma convingerilor 
lui şi şi-a dobândit numele de ,,Marturisitorul”. În 815, 
curând după venirea pe tron a împăratului Léon al 
V-lea, Teofan a fost chemat din mănăstirea lui la 
Constantinopol şi constrâns să renunţe la susținerea 
venerării icoanelor. În urma refuzului său, a stat 
întemnițat doi ani, apoi a fost surghiunit pe insula 
Samotrace, unde a murit la mai puţin de o lună după 
sosire. Deşi este de presupus că persecuțiile au avut loc 
după ce Teofan încetase lucrul la cronică, se arată acid 
în relatările despre Léon al IIl-lea (717-741) si 
Constantin al V-lea şi nedrept fata de ei pe fata, in 
ciuda personalităţii sale amabile. Lăsând deoparte 
părtinirea lui evidentă, în cronica lui Teofan apar şi o 
mulțime de alte elemente eronate. Avem de-a face cu o 
lucrare mai degrabă nesofisticată. Dacă Nicefor se 
străduia să scrie în elina „corectă”, imitând limba 
clasică, Teofan recurgea la un idiom neglijent, uneori 
ambiguu şi derutant. Viziunea lui era mai degrabă 


simplistă, punând orice dezastru sau eşec pe seama 
pedepsei divine pentru păcat şi atribuind orice victorie 
unei directe intervenţii celeste. 

În pofida tuturor acestor defecte, există un număr de 
motive pentru care cronica lui Teofan rămâne cea mai 
importantă lucrare istoriografică scrisă în Bizanţ la acea 
perioadă. Spre deosebire de Nicefor, care se oprise în 
769, Teofan a inclus perioada la care el însuşi fusese 
martor si participant. Detinuse funcţii în administraţia 
imperială înainte de a se călugări şi, prin urmare, avea 
cunoaştere personală a politicii şi guvernării. Mai 
târziu a luat parte la al VII-lea Sinod Ecumenic de la 
Niceea din 787 şi cunoştea bine o parte dintre 
personalităţile epocii. Mai mult, pentru perioada 
imediat dinaintea sa, Teofan a consultat o gamă de 
surse mult mai largă decât Nicefor, şi nu doar pe cele 
provenind din interiorul Bizanțului, în greacă, ci şi din 
afară. Din câte se pare, s-a folosit de una sau mai multe 
cronici siriace şi astfel a reuşit să umple golul lăsat de 
Nicefor şi să compună o naraţiune mult mai completă a 
secolelor al VII-lea şi al VIII-lea. 

Cel mai util aspect al lucrării lui Teofan este 
minutiosul său sistem de cronologie, preluat de la 
Georgios Synkellos. Narațiunea este împărţită in 
secțiuni care cuprind câte un an, începând cu 1 
septembrie, adică începutul anului calendaristic 


bizantin. Fiecare secţiune este prefațată de tabele 
cronologice, care precizează anul de la facerea lumii şi 
de la naşterea lui Hristos, care după Teofan, urmând 
tradiţia alexandrină, s-a petrecut cu 5492 de ani după 
facere. Apoi se preciza anul de domnie al împăratului 
bizantin, apoi cel al regelui persan (mai târziu al 
califului arab) şi al patriarhului Constantinopolului. În 
final, erau precizati şi anii de referință ai unor alte 
importante figuri ecleziastice, cum erau papa sau 
patriarhii Antiohiei, lerusalimului ori Alexandriei. În 
acest fel, Teofan reuşea să pună de acord diversele 
sisteme de datare folosite de sursele sale. Deşi 
migăloasă, cronologia lui Teofan nu este întotdeauna 
absolut precisă. Pare să greşească socoteala cu un an 
între 609 şi 659, apoi din nou între 727 şi 774. Din 
fericire, Teofan precizează în listele lui cronologice şi 
indictiunea, un ciclu periodic de câte 15 ani, ceea ce a 
permis corectarea acestei inexactitati. În ciuda erorilor 
şi a elinei stricate, Cronica lui Teofan s-a bucurat de 
mare reputaţie în Bizanţ şi s-a făcut cunoscută în 
Occident printr-o traducere în latină făcută de 
bibliotecarul papal Anastasius în anii 870. În lipsa ei, 
perioada dintre 602 şi 780, mai ales, ar fi cu mult mai 
greu de pătruns şi nu am dispune de un cadru 
cronologic în care să o plasăm, deoarece scriitori ca 
Sebeos (vezi secţiunea 1.5) erau extrem de vagi în ce 


priveşte datele. 
Caseta 1.1 Metoda cronologică a lui Teofan 


Acesta este un an tipic pentru lucrarea lui Teofan: 
6104 de la facere, ceea ce corespunde celor 12 luni de la 
1 septembrie 610 d. Hr. Până la 31 august 611 d. Hr., la 
scurt timp după succesiunea lui Heraclius. De notat 
grija pentru a preciza data: 


Heraclius, împărat al romanilor (31 de ani), al 2-lea 
an Chosroes [al II-lea], împărat al persanilor (39 de ani), 
al 23-lea an Serghie [I], episcop al Constantinopolului 
(29 de ani), al 3-lea an Zaharia, episcop al lerusalimului 
(22 de ani), al 3-lea an loan, episcop al Alexandriei (10 
ani), al 3-lea an 


În acest an, persanii au cucerit Cezareea din Capadocia şi 
au luat de acolo multe mii de ostatici. Împăratul Heraclius 
a găsit treburile statului roman în neorânduială, căci 
avarii devastaseră Europa, în vreme ce persanii 
distruseseră întreaga Asie şi puseseră mâna pe cetăţi şi 
nimiciseră în bătălie armata romană. Văzând toate 
acestea, a fost pus în încurcătură, neştiind cum să 
înceapă. A făcut un recensământ al armatei, ca să afle 
dacă mai erau supraviețuitori dintre cei care se 


răsculaseră cu Focas împotriva lui Mauriciu şi a găsit 
doar doi... Pe 3 mai în acelaşi an, indictiunea 15, 
împăratului i s-a născut un fiu de către Eudokia, şi 
anume Heraclius cel tânăr, numit şi noul Constantin [al 
III-lea]. 


Fragmentul face parte din secţiunea cronicii unde 
datele sunt inexacte cu un an. Indictiunea precizată 
spre sfârşitul pasajului ne permite să datăm naşterea 
lui Constantin al III-lea în mai 612, şi nu 611. Propoziția 
în litere cursive de la începutul pasajului este 
semnificativă deoarece, din câte se pare, Teofan a 
obţinut informaţia dintr-o sursă scrisă în siriacă, în 
afara Imperiului Bizantin. 


Sursă: Theophanes Confessor (1997), The Chronicle of 
Theophanes Confessor: Byzantine and Near Eastern History, 
AD 284-813, trad. Cyril Mango si Roger Scott (Oxford: 
Oxford University Press), p. 429 (ortografie adaptată). 


1.4 Alte tipuri de surse: hagiografie şi manuale militare 


Lucrările de hagiografie — vieţile sfinţilor — erau 
produse în număr foarte mare în timpul epocii 
bizantine, dar nu sunt întotdeauna surse utile de 
informatie istorică. Multe dintre ele sunt despre sfinţi 


de legendă, care poate nici nu au existat, şi conţin tot 
felul de miracole care sunt fără îndoială ficțiuni. Chiar 
şi când subiectul unui text hagiografic este o persoană 
cu existenţă istorică, recurge adesea la topos — o 
descriere literară standard şi invariabilă. Spre exemplu, 
din descrierea copilăriei sfântului aflăm invariabil că 
nu se jucau niciodată cu alti copii şi petreceau ore 
îndelungate în rugăciune. Cu toate astea, informaţiile 
din vieţile unor sfinţi pot fi remarcabile. 

Un exemplu este biografia lui Teodor Sicheotul, 
călugăr şi apoi episcop care a trăit în Asia Mică în 
timpul domniilor lui Mauriciu, Focas şi Heraclius. 
Biografia sa a fost scrisă de un ucenic mai tânăr numit 
Georgios, care a descris copilăria sfântului în termeni 
conventionali, dar ne spune multe şi despre viata de zi 
cu zi din satul Sicheot, unde trăia Teodor. La mănăstire, 
primea frecvent vizite din partea căpeteniilor din alte 
sate, care îi căutau sfatul şi pe care îi ospăta la masă. Pe 
seama lui se puneau numeroase minuni făcute pentru 
țăranii locului, cum ar fi alungarea lacustelor, pârşilor 
şi a altor dăunători care le distrugeau recoltele, oprirea 
inundaţiilor şi a secetelor şi vindecarea oamenilor şi 
animalelor, însă biograful lui Teodor ne spune limpede 
că nu orice făcea pentru comunitatea locală era 
neapărat un miracol. Prescria remedii pentru boli, 
recomanda ce doctor să fie căutat şi uneori dădea sfatul 


să se evite cu totul tratamentul medical, sugerând în 
schimb o vizită la izvoarele termale. La fel, când cineva 
era hăituit de un perceptor imperial de taxe, se ducea la 
Teodor să-i ceară povata şi sfântul lua de multe ori 
partea sătenilor, când erau puşi să plătească dări mari, 
nedrepte. Biografia lui Teodor mai cuprinde şi 
informaţii despre evenimente politice ale zilei, inclusiv 
despre domnia împăratului Focas (602-610) (vezi 
secțiunea 2.1). Teodor a vizitat Constantinopolul în 
609-610 şi a fost chemat la palat. Focas era țintuit la pat 
de gută şi i-a cerut lui Teodor să se roage pentru 
însănătoşirea lui. Sfântul s-a conformat, însă în acelaşi 
timp l-a mustrat pentru asasinarea atâtor adversari 
politici de-ai săi. Multe alte lucrări de hagiografie 
cuprind detalii asemănătoare, spre exemplu biografia 
Sf. Luca din Steiris (vezi caseta 7.2). 

Un alt gen literar important la Bizanţ era cel al 
manualelor militare, prezent încă din Antichitate, cel 
dintâi exemplu existent fiind din secolul al IV-lea î. Hr. 
Manualele descriu strategii şi tactici la vreme de război, 
diverse tipuri de inamici, tacticile lor şi modalităţile 
optime de a-i anihila. La fel ca în cazul hagiografiei, 
utilizarea acestor manuale ca sursă de informaţie 
istorică poate prezenta o serie de neajunsuri. Ele sunt 
marcate in mod deosebit de înclinația bizantinilor de 
a-i imita pe autorii Antichității clasice, ceea ce face ca o 


mare parte dintre informaţiile din ele să fie copiate din 
manuale mai vechi, fără să creeze neapărat o imagine 
autentică despre tacticile militare bizantine. 

Un asemenea manual este Strategikon, alcătuit în 
timpul domniei împăratului Mauriciu sau la scurt timp 
după el. Ca şi în celelalte cazuri, o parte din informaţii 
provin direct din lucrările unor autori clasici, ca 
Polybius, însă multe altele reflectă cu limpezime 
situaţia din a doua jumătate a secolului al VI-lea, când 
principalii inamici ai Bizanțului erau persanii şi avarii, 
alături de slavi şi de lombarzi. Autorul Strategikon-ului 
prezintă tacticile folosite de fiecare dintre ei şi 
recomandă cele mai bune metode de a-i contracara. 
Discutând tacticile, se foloseşte de exemple luate din 
acţiuni recent petrecute. Spre exemplu, în secţiunea 
despre atacurile nocturne, aminteşte cum avarii au 
lansat în 592 un asemenea asalt asupra cavaleriei 
bizantine care stationa în afara unei tabere fortificate. 
Despre alte manuale militare asemănătoare, cum sunt 
De velitatione bellica şi Sylloge Tacticorum vom discuta 
mai târziu (vezi casetele 3.2 şi 8 1). 


1.5 Surse din afara Bizanțului 


Dincolo de îndelungata şi mareata lor tradiţie 
literară, bizantinii nu dețineau monopolul 


istoriografiei. Şi vecinii lor scriau, în limba lor proprie 
şi cu propriile lor preocupări şi accente. Ne-a parvenit, 
spre exemplu, o Istorie a lui Chosroes, scrisă în armeană 
de un episcop pe care îl chema, sau poate nu, Sebeos. 
Acoperă evenimentele dintre anii 594 şi 661, 
preocupându-se, absolut firesc, în primul rând de 
Armenia. Completează Chronicon Paschale în privinţa 
campaniei persane a lui Heraclius, dar este 
indispensabilă pentru perioada primelor invazii arabe, 
oferind detalii importante, de negăsit într-altă parte. Şi, 
cel mai important, a fost scrisă în anii 660, relativ 
curând după evenimentele pe care le descrie. 

Există surse în coptă, din Egiptul bizantin, cum este 
biografia călugărului monofizit Samuil din Kalamun 
scrisă de Isaac prezbiterul, care descrie fuga acestuia în 
fata persecuțiilor patriarhului Kyros (Cyrus) în anii 
630. Lucrarea lui loan de Nikiu este esenţială pentru a 
înțelege cucerirea Egiptului de către arabi în 640-642 
(vezi secțiunea 2.4). Există numeroase scurte cronici în 
siriacă, de pildă Cronica melkită şi Cronica lui Zugnin, 
amândouă punând la dispoziție informaţii 
suplimentare despre războiul transfrontalier dintre 
Bizanţ şi califatul Omeiad. Cea mai importantă sursă 
scrisă în arabă este Istoria patriarhilor Alexandriei, 
probabil începută de un episcop egiptean monofizit 
numit Sawirus ibn al-Mugaffa (Severus din El 


Ashmunein, m. 987) şi continuată de alti prelați, dupa 
moartea lui. Pune la dispoziţie informaţii importante 
despre invazia arabă a Egiptului şi reacţia populaţiei, 
însă Sawirus şi continuatorii săi au scris cu mult după 
desfăşurarea evenimentelor. Mai există şi istorii în 
arabă redactate din punctul de vedere islamic, cum este 
cea a învățatului persan al-Tabari (839-923). A trăit la 
Bagdad în vremea califatului Abbasid, unde a scris 
istoria lui universală, o lucrare monumentală, pornind 
de la facere până în 915 d. Hr. Dar şi el a scris abia la 
sfârşitul secolului al IX-lea şi începutul următorului, cu 
mult după perioada despre care vorbim aici. A trebuit 
să se bizuie pe surse îndepărtate şi adesea trunchiate, 
care cuprindeau mult material anecdotic şi 
neverosimil. Apoi era preocupat în primul rând de 
scrierea unei naratiuni despre gloriosul marş de 
nestăvilit al islamului. 


Caseta 1.2 O sursă arabă despre cucerirea Siriei de către 
musulmani: Cartea cuceririi ţărilor de Al-Baladhuri 


La fel ca al-Tabari, Ahmad ibn Yahya al-Baladhuri 
(m. 892) a trăit la Bagdad, în vremea califatului 
Abbasid. Când a sosit momentul să scrie istoria 
expansiunii timpurii a islamului, s-a văzut confruntat 
cu informaţii contradictorii, pe care, conştiincios, a 


încercat să le lămurească. Aici discută ocuparea 
oraşului bizantin Damasc de către comandanții arabi 
Khalid ibn al-Walid şi abu-Ubaidah în anii 630 şi 
despre încercările lui de a pune de acord datele diferite 
din sursele sale: 


Potrivit lui al-Wakidi, cucerirea Damascului s-a 
petrecut în rajab, anul 14 [adică august sau septembrie 
635], însă data care apare pe declaraţia de capitulare a 
lui Khalid era rabi II, anul 15 [adică mai sau iunie 636]. 
Explicaţia este că iniţial Khalid scrisese declaraţia fără 
să o dateze, dar, când musulmanii se pregăteau să 
pornească împotriva celor adunaţi în vederea bătăliei 
de la al-Yarmuk, episcopul a venit la Khalid cerându-i 
să înnoiască declaraţia şi să-i adauge ca martori pe 
abu-Ubaidah şi pe musulmani. Khalid a fost de acord şi 
a adăugat numele lui  abu-Ubaidah, Yazid 
ibn-abi-Sufyan, Shurahbil ibn-Hasanah si ale altora, ca 
martori. Data scrisa de el era cea in care s-a reinnoit 
declaratia. 


Damascul ar fi putut să cada la sfârşitul verii lui 635, 
dar alte surse situează evenimentul după bătălia de la 
Yarmuk, în jur de septembrie 636. Al-Baladhuri mai 
propune şi două versiuni ale modului cum ar fi fost 
cucerit oraşul. Potrivit uneia, o ceată de arabi cutezători 


s-au catarat noaptea peste ziduri şi apoi au deschis 
porţile în faţa corpului principal al armatei. Potrivit 
celeilalte, arabii ar fi profitat de deschiderea unei porţi 
pentru o procesiune funerară ca să dea buzna înăuntru. 
În ambele cazuri, episcopul Damascului a negociat apoi 
capitularea. Fapt este că, până în momentul scrierii lui 
al-Baladhuri, toată lumea ştia că Damascul fusese 
ocupat, dar nimeni nu ştia sigur cum şi cu exactitate 
când. 


Sursă: Ahmad ibn Yahya al-Baladhuri, Origins of the 
Islamic State, trad. Philip K. Hitti (New York: Columbia 
University Press, 1916), p. 189. 


În fine, există surse în latină provenite din provinciile 
apusene ale imperiului şi de mai departe. Unele, 
printre care lucrarea lui Paul Diaconul (vezi caseta 4.3), 
pun la dispoziție informații bogate despre 
evenimentele din Italia bizantină. Liber Pontificalis, 
Cartea papilor, este o serie de biografii ale papilor, 
începând cu aceea a Sfântului Petru, care trece în 
revistă relațiile uneori tensionate dintre Roma şi 
Constantinopol legate de chestiuni cum ar fi 
monotelismul şi iconoclasmul. Sursele latine elaborate 
în afara imperiului pot cuprinde în dese rânduri 
elemente mărunte, dar importante, care lipsesc cu 


desăvârşire din cronicile care provin de la 
Constantinopol şi din jur. 


Caseta 1.3 O sursă latină pentru istoria Bizanțului în 
secolul al VII-lea: Gesta Dagoberti 


Această scurtă biografie a lui Dagobert, regele 
francilor (629-634), descrie o misiune a francilor la 
Constantinopol din jurul lui 630 şi încheierea unui 
tratat, pe care sursele bizantine nu-l menţionează: 


În acel an, ambasadorii regelui Dagobert, ale căror 
nume erau Servatus şi Paternus şi pe care îi trimisese la 
împăratul Heraclius, s-au întors la el ca să anunţe că 
fusese încheiat un tratat cu Heraclius. Acum, împăratul 
Heraclius fiind extrem de bine instruit, cu timpul 
ajunsese un astronom cât se poate de priceput. Şi-a dat 
seama citind în semnele stelelor că un popor de 
circumcişi va pustii imperiul său, din poruncă divină. 
Prin urmare, a dat de veste lui Dagobert, regele 
francilor, solicitându-i ca toţi evreii din regatul lui să fie 
botezați potrivit ritului catolic. Regele Dagobert, 
dominat şi călăuzit la acea vreme de silinta lui fata de 
Dumnezeu, cu sfatul preoţilor şi înțelepciunea 
oamenilor săi, a poruncit ca toţi evreii care nu doreau 
să se nască din nou prin sfântul botez să plece de îndată 


dincolo de hotarele regatului. A fost o hotărâre pe care 
regele a impus-o cu cea mai mare temeinicie. Însă nu 
evreii erau cei ce i se arătaseră lui Heraclius, ci agarenii, 
cunoscuţi şi drept sarazini [adică arabii], de vreme ce ei 
au fost cei care după aceea au atacat cu violenţă 
imperiul lui, l-au invadat şi l-au pustiit. 


Această poveste antisemită trebuie fără îndoială 
tratată cu o doză de scepticism. Gesta Dagoberti a fost 
scrisă în jurul lui 830, la abația St. Denis, unde era 
înmormântat Dagobert. Relatarea despre răspunsul lui 
la solicitarea lui Heraclius prin expulzarea evreilor era 
menită, desigur, la fel ca altele din Gesta, să-i sporească 
reputaţia de sfinţenie şi să încurajeze creşterea 
numărului de pelerini veniţi la St. Denis. Asta nu 
înseamnă totuşi că această sursă trebuie respinsă cu 
totul, ca pură născocire. Avem toate motivele să 
credem că Heraclius a fost în legătură cu Dagobert în 
jurul lui 630. Odată cu înfrângerea persanilor, 
împăratul ar fi avut toate motivele să plănuiască o 
campanie împotriva avarilor şi slavilor din Balcani, 
însă nu avea suficiente resurse de mobilizat împotriva 
lombarzilor din Italia. Francii erau prin urmare un aliat 
ideal, care ar fi putut fi convins să traverseze Alpii şi 
să-i atace pe lombarzi, îndepărtând astfel presiunea 
asupra  fortăreţelor bizantine Ravenna şi Roma. 


Mauriciu se folosise cu succes de această tactică în 584 
şi este cât se poate de posibil ca Heraclius să ajungă la o 
înțelegere similară cu trimişii lui Dagobert. 


Sursă: „Gesta Dagoberti I. Regis Francorum”, în 
Monumenta Germaniae Historica: Scriptorum Rerum 
Merovingicarum, vol. 2 (Hanovra, 1888), pp. 396-425, la 
409 (traducerea autorului). 


Idei de retinut 


e Cultura literară din Bizanţ se baza pe studiul 
literaturii Greciei antice şi pe imitarea limbii folosite 
atunci. 

e Ultima parte a secolului al VII-lea si prima jumătate 
a secolului al VIII-lea reprezintă una dintre cele mai 
slab documentate perioade din istoria bizantină. 

e Operele patriarhului Nicefor si ale lui Teofan 
Mărturisitorul sunt principalele noastre surse de 
informaţie greceşti, dar ele suferă în multe privințe. 

e Alte lucrări literare, ca hagiografia şi manualele 
militare, sunt importante, dar şi ele prezintă 
neajunsuri. 

e Texte scrise în arabă, armeană, coptă, latină si 
siriacă pun la dispoziţie aspecte importante, care îi 
completează pe Nicefor şi Teofan. 


Câteva surse primare traduse în engleză 


Al-Tabari, Abu Jafar Muhammad ibn Jarir. (1985- 
2007), The History of al-Tabari, trad. Franz Rosenthal et 
al., 40 vol. (Albany NY: State University of New York 
Press). 

Anonymous. (1989), Chronicon Paschale 284—628 AD, 
trad. Michael Whitby şi Mary Whitby (Liverpool: 
Liverpool University Press). 

Anonymous. (2010, ed. a 3-a revizuită), The Book of the 
Pontiffs (Liber Pontificalis), trad. Raymond Davis 
(Liverpool: Liverpool University Press). 

Anonymous. (1992), The Lives of the Eighth-Century 
Popes (Liber Pontificalis), trad. Raymond Davis 
(Liverpool: Liverpool University Press). 

Eleusios, George. (1977), „The Life of St. Theodore of 
Sykeon”, in Three Byzantine Saints, trad. Elizabeth 
Dawes si Norman H. Baynes, ed. a 2-a. (Crestwood NY: 
St Vladimir’s Seminary Press), pp. 85-192. Aici sunt 
traduse doar selectii din text. 

Isaac the Presbyter (1983), The Life of Samuel of 
Kalamun, trad. A. Alcock (Warminster: Aris and 
Phillips). 

Mauriciu. (1984), Maurice’s Strategikon: Handbook of 
Byzantine Military Strategy, trad. George T. Dennis 


(Philadelphia PA: University of Pennsylvania Press). 

Nikephoros. (1990), Short History, trad. Cyril Mango 
(Washington, DC: Dumbarton Oaks). Există şi o altă 
traducere, de Norman Tobias şi Anthony R. Santoro, 
Eyewitness to History: The Short History of Nikephoros, Our 
Holy Father the Patriarch of Constantinople (Brookline 
MA: Hellenic College Press, 1989). 

Palmer, Andrew. (1993), The Seventh Century in the 
West-Syrian Chronicles, ed. Si trad. Andrew Palmer 
(Liverpool: Liverpool University Press). 

Sawirus ibn al-Mugaffa. (2017), History of the 
Patriarchs of Alexandria: The Copts of Egipt before and after 
the Islamic Conquests, trad. Hugh Kennedy, 3 vol. 
(London: I.B. Tauris). 

Sebeos. (1999), The Armenian History Attributed to 
Sebeos, trans. R.W. Thomson, Tim Greenwood si James 
Howard-Johnston, 2 vol. (Liverpool: Liverpool 
University Press). 

Theophanes Confessor. (1997), The Chronicle of 
Theophanes Confessor: Byzantine and Near Eastern History, 
AD 284-813, trad. Cyril Mango si Roger Scott (Oxford: 
Oxford University Press). Exista si o alta traducere, de 
Harry J. Turtledove, The Chronicle of Theophanes: Anni 
Mundi 6095-6305 (AD 602-813) (Philadelphia PA 
University of Pennsylvania Press, 1982), insa, asa cum 
indica titlul, prezinta o sectiune redusa a cronicii. 


Bibliografie suplimentară 


Howard-Johnston, James. (2010), Witnesses to a World 
Crisis: Historians and Histories of the Middle East in the 
Seventh Century (Oxford and New York: Oxford 
University Press). O trecere in revista a surselor literare 
pastrate referitoare la Orientul Mijlociu in sec. al 
VII-lea, în arabă, armeană, greacă şi siriacă, însoţite de 
analize şi discuţii foarte utile asupra şirului de 
evenimente descrise, pe alocuri confuze. 

Kaldellis, Anthony. (2011), Hellenism în Byzantium: 
The Transformations of Greek Identity and the Reception of 
the Classical Tradition (Cambridge: Cambridge 
University Press). Tema centrală a lui Kaldellis este 
felul în care priveau bizantinii moştenirea lor de 
literatură şi gândire greacă antică. A inclus o secţiune 
consacrată secolului al VII-lea, o perioadă de criză, 
când a existat puţin răgaz pentru lectura şi aprecierea 
operelor celor din vechime. 

Neville, Leonora. (2018), Guide to Byzantine Historical 
Writing (Cambridge: Cambridge University Press). Un 
ghid de referinţă pentru istorii redactate în greacă între 
600 şi 1480, care le cuprinde pe cele scrise în tradiţia 
atică, dar şi textele mai puţin standardizate, precizând 
detalii despre timpul când au fost compuse, conţinutul 


lor, autorii şi dezbaterile academice ulterioare. 
2. Heraclius şi războaiele de supravieţuire (602-642) 


Secolul al VII-lea d. Hr. A reprezentat o perioadă 
semnificativă din istoria Orientului Mijlociu. Poate că 
doar secolul XX l-a egalat în ce priveşte intensitatea cu 
care s-au purtat războaiele şi rapiditatea cu care s-au 
prăbuşit şi s-au ridicat imperii. Bizanțul a pierdut 
întinderi vaste din teritoriu, dar în acelaşi timp a reuşit 
să supravieţuiască în condiţii în care avea şanse 
minime. Având în vedere puţinătatea surselor, despre 
care discutam în capitolul dinainte, inevitabil sunt 
multe lucruri pe care nu le vom şti niciodată, însă 
putem pune cap la cap o imagine a ceea ce s-a petrecut 
şi putem face presupuneri întemeiate de ce 
evenimentele s-au soldat în modul respectiv. 


2.1 Spirala crizei (602-622) 


Odată cu urcarea lui Focas pe tron, în 602, a crescut 
presiunea asupra frontierelor Bizanțului. Acum, când 
armata bizantină fusese retrasă de la Dunăre, nimic 
nu-i mai oprea pe slavi şi pe avari să-şi reia atacurile 
asupra Balcanilor. În Italia, lombarzii au cucerit de la 
bizantini oraşele Cremona şi Mantova. În est, monarhul 


Sasanid, Chosroes al II-lea, şi-a dat seama că era un bun 
prilej. Prefăcându-se indignat de uciderea prietenului 
şi protectorului său, Mauriciu, a abrogat tratatul de 
pace, a invadat provinciile răsăritene şi, în 604, a ocupat 
oraşul de frontieră Daras, cu importanţă strategică. 
Pentru a da invaziei un aer de legitimitate, a adus cu el 
un tânăr care pretindea că ar fi fiul împăratului 
dispărut, iar Chosroes putea susţine că astfel îi întorcea 
familiei lui Mauriciu serviciul primit de el de la 
Mauriciu. 

Având în vedere modul violent în care Focas se 
urcase pe tron şi aparenta lui ineficienta odată ajuns 
acolo, revoltele nu au întârziat să apară, iar Focas le-a 
răspuns cu un nou val de execuţii. Adversarii lui de la 
Constantinopol au luat atunci legătura cu exarhul de la 
Cartagina, care guverna una dintre puţinele zone 
neinvadate, având prin urmare la dispoziţie forțe 
armate. Exarhul s-a alăturat rebelilor şi în 610 l-a trimis 
la Constantinopol cu o flotă pe fiul său, Heraclius. Până 
când a ajuns, Focas se făcuse atât de nepopular în oraş, 
încât a fost arestat de propriii lui oficiali şi predat flotei 
răsculate. Heraclius a pus să fie executat pe puntea 
navei sale amiral, fiind încoronat împărat în locul lui 
Focas la Hagia Sofia în aceeaşi zi. 

Pe termen scurt, schimbarea la domnie nu a avut nici 
cea mai mică importanţă. De fapt, lucrurile au mers din 


rău în mai rău. Persanii au invadat Siria şi Palestina, 
întâmpinând foarte puţină rezistenţă, şi au ocupat 
Damascul în 613. Cel mai mare dezastru s-a petrecut în 
mai 614, când persanii au luat cu asalt, au capturat şi au 
prădat oraşul sfânt, lerusalim, punând mâna pe una 
dintre cele mai preţioase relicve ale lumii creştine, 
Crucea Adevărată pe care se credea că fusese răstignit 
Hristos. De la Ierusalim, persanii au mers mai departe, 
au invadat Egiptul şi au ocupat Alexandria în 619. S-ar 
fi zis acum că era pe cale să se reconstituie Imperiul 
Persan, în toată măreția lui din zilele lui Darius si 
Xerxes, în secolele al VI-lea şi al V-lea î. Hr. La fel s-ar fi 
zis şi că Bizanțul ajunsese la capăt. 


2.2 Din înfrângere, spre victorie (622-629) 


Abia după doisprezece ani de la urcarea pe tron, 
împăratul Heraclius a fost pregătit să dea replica — şi 
chiar şi atunci a fost obligat să facă o alegere dificilă pe 
cine să lovească mai întâi, pe persani sau pe avari şi 
slavi. Fără îndoială, nu dispunea de resursele necesare 
să se bată simultan pe ambele fronturi. În cele din 
urmă, evenimentele au decis în locul său. Chosroes al 
II-lea i-a refuzat propunerile de pace şi a încheiat în 
schimb un tratat cu avarii, promitandu-le să le 
plătească un tribut anual, cu condiţia să nu atace 


Constantinopolul. După ce şi-a asigurat flancul, 
Heraclius a pornit marşul spre est în vara lui 622, 
provocând o mică înfrângere unei forţe persane care 
invadase Asia Mică. Victoria a fost încurajatoare, însă 
nu de natură să întoarcă destinul războiului în favoarea 
Bizanțului. Prin urmare, după doi ani, împăratul a luat 
o decizie radicală. Probabil a presupus că persanii se 
aşteptau ca el să-i atace în apropierea Antiohiei, cu 
intenţia de a-i alunga din Siria şi, în cele din urmă, şi 
din Egipt. Dar el a conceput un plan îndrăzneț să 
lovească direct în inima Persiei, mărşăluind spre nord, 
în Armenia, şi apoi pătrunzând spre sud, în teritoriul 
Sasanizilor. Când armata bizantină a apărut la granița 
de nord a Persiei, în primăvara lui 624, persanii au fost 
luaţi absolut prin surprindere, iar Heraclius le-a distrus 
nestânjenit oraşele, unul după celălalt. Mai mult decât 
atât, împăratul nu s-a retras pe teritoriul propriu la 
sfârşitul perioadei de campanie. A preferat să ierneze 
în Armenia şi să-şi reia atacul în Persia primăvara 
următoare. 

Într-o încercare disperată de a opri atacurile lui 
Heraclius pe teritoriul persan, Chosroes al II-lea a 
adoptat aceeaşi tactică. În 626 a trimis o armată să 
traverseze Asia Mică şi să asedieze Constantinopolul. 
Se pare că a luat contact diplomatic cu hanul avarilor, 
care hotărâse să rupă tratatul cu Heraclius şi să 


pornească în fruntea unei armate avaro-slave pentru a 
asedia Constantinopolul dinspre latura europeană a 
Bosforului, în vreme ce persanii au ocupat malul de 
răsărit. Regele persan şi-a făcut fără îndoială calculul că 
împăratul nu va avea de ales decât să se întoarcă în 
grabă, să-şi apere capitala. Din nou, Heraclius a înşelat 
aşteptările. A decis să lase Constantinopolul să se apere 
pe cont propriu, trimițând doar un mic contingent din 
armata sa, care să dea ajutor. Şi-a continuat campania 
din Persia, cu grosul forţelor sale. Nefiind în stare să 
forţeze pătrunderea în capitala bizantină, avarii şi 
persanii s-au retras în august 626, în vreme ce bizantinii 
şi-au continuat presiunea, invadând iarăşi Persia în 
septembrie 627. În decembrie s-a desfăşurat o mare 
bătălie la Ninive, adânc în teritoriul persan, care a 
durat din zori şi până în amurg. La capătul acelei zile, 
bizantinii au rămas stăpâni peste câmpul de bătaie şi 
au capturat de la inamici 28 de stindarde. Înfrângerea a 
fost atât de zdrobitoare, încât persanii nu au mai 
încercat să atace din nou armata împăratului, ci s-au 
mulțumit să se retragă din calea ei în marşul spre 
capitala Ctesifon, după ce îşi pierduseră întreaga 
încredere în conducătorul lor, Chosroes al II-lea. În 
februarie 628, Chosroes a fost răsturnat şi ucis de fiul 
său, Kavad, care a cerut imediat pacea, fiind de acord 
să îşi evacueze toate trupele din Siria, Palestina şi Egipt. 


După aceea Persia a fost târâtă într-un război civil între 
lideri militari rivali, cu scopul de a pune mâna pe tron: 
nu exista nicio şansă ca ostilitățile împotriva Bizanțului 
să fie reluate într-un viitor apropiat. După şase ani de 
campanie, Heraclius a putut în sfârşit să se întoarcă în 
triumf la Constantinopol, în primăvara lui 629. Anul 
următor s-a deplasat în provinciile din răsărit, vizitând 
Ierusalimul pentru a repune Adevărata Cruce la locul 
cuvenit, dorind să participe la reinstaurarea guvernării 
bizantine după peste cincisprezece ani de ocupaţie 
persană. Puţini lideri politici au avut şansa de a savura 
o asemenea victorie deplină după ce se aflaseră la doar 
un pas de distrugere. 


2.3 De ce a fost câştigat războiul 


Diferenţa izbitoare dintre impasul grav din 619 şi 
serbările dedicate victoriei din 629-630 ne face să ne 
întrebăm ce anume se întâmplase pentru o schimbare 
de situaţie atât de categorică în favoarea Bizanțului. O 
soluţie simplă ar fi să-i atribuim tot meritul lui 
Heraclius însuşi, ca general şi strateg de geniu. Teofan 
îl descrie fără îndoială ca pe un lider dinamic, care îi 
inspira pe cei din jur. Înainte de a-şi lansa campania din 
Răsărit în 622, şi-a supus soldaţii la pregătire şi 
instrucţie intense, ca să-i întărească pentru luptele care 


aveau să urmeze. De asemenea, se pare că îşi comanda 
armata stând în fruntea ei. La Ninive, în decembrie 627, 
se spune că l-ar fi ucis pe comandantul persan şi pe doi 
alti adversari în înfruntări directe. Atacul lui îndrăzneţ 
în inima teritoriului persan, lansat din Armenia, a fost 
o inspiraţie care i-a surprins cu totul pe duşmani. Însă 
doar bravura militară personală nu pare să fie 
suficientă pentru a explica victoria. La urma urmei, 
palmaresul militar al lui Heraclius era departe de a fi 
nepătat. În primii doisprezece ani de domnie nu a făcut 
aproape nimic, în timp ce persanii cotropeau 
provinciile orientale, iar mai târziu aveau să se petreacă 
din nou o serie de înfrângeri dezastruoase, cât el se afla 
la putere. 

Aşa se face că istoricii au căutat un alt factor, 
croindu-şi cu greu drum printre scriptele dificile de 
abordat şi sărace în informaţii ale vremii. Un specialist 
care a găsit un răspuns neaşteptat şi pertinent a fost 
bizantinologul rus George Ostrogorsky. Din punctul 
lui de vedere, anii 620-624 au fost un moment vital, 
când s-au petrecut schimbări care au determinat nu 
doar supraviețuirea Bizanțului, ci şi forța şi măreţia lui 
din secolele următoare. Ostrogorsky susţine că, printre 
pregătirile făcute de el în vederea contraatacului 
împotriva persanilor, Heraclius a impus o reformă 
administrativă inspirată. A împărţit regiunea din Asia 


Mică păstrată în zone militare cunoscute sub 
denumirea de theme, în care s-a anulat distincţia dintre 
administraţia civilă şi cea militară. Guvernatorul 
themei, strategos, era responsabil de administraţie si de 
justiţie, dar în acelaşi timp comanda şi armata acelei 
theme, o reglementare similară cu aceea din exarhatele 
înființate sub Mauriciu. Tocmai armatele acestor noi 
unităţi administrative, susține Ostrogorsky, i-au 
permis lui Heraclius să-i înfrunte din nou pe persani şi 
să pună capăt seriei de înfrângeri. 

Teoria a căpătat importanță şi influenţă şi va fi 
discutată mai detaliat în capitolul următor (vezi 
secţiunea 3.4 şi caseta 3.3). În această etapă este 
suficient să spunem că foarte puţini istorici acceptă 
acum teoria lui Ostrogorsky conform căreia înfiinţarea 
themelor a reprezentat cheia succesului lui Heraclius. 
lar piatra de poticnire este cheia dovezilor. În sursele 
din secolul al VII-lea aproape că nu se vorbeşte despre 
theme. Cea dintâi menţiune se face într-o scrisoare a 
împăratului Iustinian al II-lea din jurul lui 685, adică 
mult după moartea lui Heraclius. Prima descriere 
completă a sistemului este cea a geografului arab Ibn 
Khurdadhbah, făcută pe la 850. Asta nu înseamnă că lui 
Ostrogorsky îi lipsea o bază pentru teoria sa. El îl cita 
pe Teofan, care spunea că, în 622, împăratul s-a dus „în 
tara themelor”, ceea ce implică existenţa lor la acea 


dată. Dar asta nu este o dovadă convingătoare. Teofan 
scria aproape două sute de ani mai târziu şi probabil 
presupunea că şi în vremea lui Heraclius se aplicau 
aceleaşi condiţii ca în zilele lui. Cu siguranţă nu afirmă 
anume că Heraclius ar fi introdus sistemul. Un autor 
mai târziu, împăratul Constantin al VII-lea (945-959), 
în lucrarea lui Despre theme, le atribuie această reformă 
cu precizie urmaşilor lui Heraclius. 

Aşadar, dacă nu conducerea inspirată şi themele 
explică victoria, ce altceva? Există alti factori care pot fi 
susținuți de dovezi literare şi fizice credibile. Un 
avantaj enorm de care beneficia Heraclius era capitala 
sa, Constantinopol, care, la nivelul tehnologic al vremii, 
era practic inexpugnabilă. Oraşul se situa pe un 
promontoriu îngust, înconjurat de ape - Marea 
Marmara la sud şi Bosfor la vest, iar la nord, Cornul de 
Aur, unul dintre cele mai grozave porturi naturale din 
lume. Asta însemna că în 626, când persanii au ajuns la 
Calcedon, de cealaltă parte a Constantinopolului, nu au 
putut să înainteze, deoarece nu dispuneau de vase şi 
nu au putut face joncţiunea cu aliaţii avari şi slavi. 
Avarii au încercat să trimită o flotă de canoe cu care sa 
poată traversa persanii, dar navele de război bizantine 
au interceptat cu uşurinţă şi au scufundat 
ambarcatiunile fragile. A rămas în seama slavilor şi 
avarilor să organizeze un asalt de pe poziţiile lor de pe 


partea europeană a strâmtorii, dar aici s-au lovit de 
colosalele Ziduri teodosiene, sau Ziduri continentale, 
care se întindeau cale de mai mult de şapte kilometri, 
din vârful Cornului de Aur şi până la Marea Marmara. 
Construite din blocuri de calcar, erau înalte de circa 
nouă metri, groase de patru metri şi jumătate şi făceau 
parte dintr-o fortificaţie triplă: un sant, un zid exterior 
şi altul interior. Oricât ar fi fost de pricepuţi la asedii, 
avarii aveau şanse mici să pătrundă printr-un 
asemenea sistem de apărare. Heraclius ştia acest fapt şi 
de asta şi-a permis să rămână în Armenia cu 
majoritatea armatei, continuând să atace Persia, chiar 
dacă îi era ameninţată capitala. Însă nici fortificațiile 
Constantinopolului în sine nu reprezintă neapărat 
cheia unică a succesului lui Heraclius. În definitiv, dacă 
oraşul ar fi căzut, rămâneau alte cetăţi, cum erau 
Ravenna, Cartagina şi Siracuza, din Sicilia. Prin 
urmare, trebuie să luăm în considerare si alti factori. 
Unul dintre ei era acela că Heraclius cultiva cu grijă 
în rândul supuşilor convingerea în justetea cauzei lor şi 
voința de a învinge. Atât Georgios din Pisidia, cât şi 
Teofan relatează cum, în timp ce îşi instruia noua 
armată în Asia Mică, ţinea discursuri vibrante, apte să 
le ridice moralul. Tema principală a acestor cuvântări 
era să le reamintească oştenilor că inamicii cu care se 
înfruntau nu erau creştini. Slavii şi avarii erau păgâni, 


iar persanii, zoroastrieni. Aşadar bizantinii se luptau în 
numele Dumnezeului Adevărat împotriva 
necredincioşilor, iar dacă mureau în bătălie aveau să fie 
martiri care îşi primeau răsplata în cer. De asemenea, se 
străduia să le inspire soldaţilor un sentiment de 
indignare, iar persanii îl ajutaseră şi ei în acest sens. 
După ocuparea lerusalimului, în 614, incendiaseră 
biserici şi masacraseră sute de creştini. Subliniind 
aceste elemente, Heraclius nu făcea decât să se 
încadreze în liniile unei propagande războinice 
existente de secole, care avea să mai dureze tot atât de 
mult. Exista totuşi un element cu totul aparte. El a facut 
cu premeditare legătura dintre această luptă şi 
imaginile pictate (sau icoanele) ale lui lisus Hristos, ale 
Sfintei Fecioare şi ale celorlalţi sfinţi. La pornirea în 
campanie, în 622, a luat cu el o icoană a lui Hristos, pe 
care o ţinea în braţe în timp ce rostea soldaţilor un 
discurs plin de pasiune (vezi caseta 2.1). Biserica i-a 
acordat toată susținerea. Când avarii şi slavii au sosit în 
fata Zidurilor continentale ale Constantinopolului în 
626, patriarhul Sergius a pus să se zugrăvească 
imaginea Sfintei Fecioare şi a Pruncului lisus pe acele 
ziduri. Astfel, împăratul şi patriarhul se foloseau de 
adoratia profundă fata de icoane care evoluase în 
ultimele sute de ani. Se considera că ele simbolizau 
prezenţa persoanelor sfinte pe care le înfăţişau si 


cărora, prin urmare, li se adresau prețuirea, veneratia şi 
rugăciunile cuvenite. Dar legătura dintre apărători şi 
divinitate nu se realiza doar prin icoane. La vremuri de 
criză, se apela şi la relicve, obiecte legate de unele 
persoane sfinte sau chiar părţi ale trupului lor, care 
erau aduse pentru a le da curaj. În jurul acestei date 
aflăm primele menţiuni despre veşmântul sau vălul 
Sfintei Fecioare păstrat într-o biserică din 
Constantinopol. În timpul asediului din 626 a fost 
purtat în procesiune de-a lungul zidurilor cetăţii şi i s-a 
atribuit în mare măsură meritul pentru supraviețuirea 
oraşului. Astfel, icoanele şi relicvele erau vitale pentru 
a-i menţine pe bizantini în stare de luptă, când totul 
părea pierdut, deoarece simbolizau prezența divină 
alături de armată şi în sprijinul ei. Credinţa în justetea 
cauzei lor a fost întotdeauna, fără îndoială, un 
element-cheie pentru convingerea oamenilor de a-şi 
risca viata. 


Caseta 2.1 Georgios din Pisidia despre campania din 
Persia a lui Heraclius (622-628) 


Georgios din Pisidia, un personaj aflat într-o funcţie 
la curtea lui Heraclius, a compus o serie de poeme în 
greaca atică, probabil între 629 şi 634, prin care elogia 
victoriile împăratului împotriva persanilor şi avarilor. 


Ele erau menite să fie recitate la curte, la ocazii speciale, 
cum a fost poate întoarcerea glorioasă a lui Heraclius 
din răsărit. În acest pasaj poetul i se adresează 
împăratului, descriind cum Heraclius a ţinut soldaţilor 
un discurs emotionant, în ajunul bătăliei: 


Luând chipul ce inspiră atâta venerație, infatisat de 
Dumnezeu, aţi vorbit pentru scurtă vreme: „Natura şi 
baza autorităţii mele mă leagă de voi ca de fraţi. Căci 
noi declarăm că această autoritate se întemeiază nu atât 
pe teamă, cât pe iubire. Spre deosebire de forţa 
inumană pe care tiranul [Chosroes al II-lea] a inarmat-o 
împotriva oricărei legitimitati, legea noastră, 
dimpotrivă, este forța iubirii de oameni şi doar aşa poți 
pune stavilă unei asemenea violenţe... Aceasta [adică 
Hristos reprezentat în icoana pe care o ţine Heraclius] 
este Stăpânul şi Domnul tuturor, mereu în fruntea 
campaniilor noastre. Cu El porunca este neclintită şi 
prin El victoria ne este sfântă. Nadajduind în El şi ajuns 
în clipa asta, ca oricare altul dintre voi, mă pregătesc 
pentru ce-i mai greu. Căci noi, făpturile Lui, trebuie să 
ieşim la luptă împotriva inamicilor care se pleacă în 
fata celor create.” 


Pasajul rezuma principalele puncte ale propagandei 
de razboi facute de Heraclius: razboiul era drept, 


deoarece inamicul nu era creştin, victoria era sigură, 
deoarece Dumnezeu conducea armata, iar prezenţa Lui 
era simbolizată de icoana lui Hristos adusă de 
Heraclius. De remarcat şi că Georgios îl descria pe 
Hristos ca ,infatisat de Dumnezeu”. Referindu-se la 
întrupare, când lisus a fost „înfăţişat” în trup, fiind 
născut ca fiinţă omenească. 


Sursă: George of Pisidia, Poemi: I. Panegirici epici, ed. 
Agostino Pertusi (Ettal: Buch-Kunstverlag, 1959), pp. 
101-2 (traducerea autorului). 


La fel ca toate celelalte explicaţii posibile ale 
succesului lui Heraclius, rolul propagandei şi al 
icoanelor trebuie tratat cu precauție. În definitiv, toate 
aceste relatări ar putea să reprezinte ceea ce autorii 
simțeau că ar fi trebuit să se întâmple, nu ceea ce s-a 
întâmplat în realitate, ţinând seama că multi dintre ei, 
ca Teofan, erau clerici. Pe de altă parte, Georgios din 
Pisidia nu era cleric şi, spre deosebire de Nicefor şi 
Teofan, era contemporan cu Heraclius, prin urmare 
dovezile lui trebuie tratate cu toată seriozitatea. 

Există o altă categorie de factori care trebuie luată în 
considerare. În vreme ce Georgios din Pisidia şi Teofan 
erau mereu bucuroşi să scrie despre chestiuni 
religioase, se lăsau mult mai greu atraşi de aspectele 


economice, care ar fi putut foarte bine să fi adus o 
contribuţie semnificativă la supraviețuirea Bizanțului. 
Când sunt menţionate, contextul este de multe ori 
religios, dar şi aceste informaţii sunt de valoare. Spre 
exemplu, Chronicon Paschale ne spune că, în jur de 615, 
Heraclius a bătut o nouă monedă din argint, numită 
hexagram, din care încă există exemplare. Autorul 
vorbeşte despre ea deoarece lingourile din care era 
făcută proveneau probabil din topirea odoarelor 
bisericeşti, cum erau tăvile de cuminecătură şi potirele. 
Teoretic, ar fi fost vorba de o jefuire a Bisericii, însă 
patriarhul Sergius şi-a dat bucuros consimţământul, 
dată fiind gravitatea crizei. Noua monedă ar fi putut să 
fie o parte dintr-o remaniere financiară generală, care 
i-a pus la dispoziţie lui Heraclius mijloacele de a echipa 
şi întreţine o nouă armată în anii 620. Însă, trăgând o 
linie, nimeni nu va şti vreodată cu precizie de ce a 
triumfat Heraclius în 628 şi, în orice caz, orice explicaţie 
limpede va fi într-o oarecare măsură compromisă de 
ceea ce a urmat. Bizanțul avea să sufere o a doua rundă 
de înfrângeri şi pierderi grele de teritoriu în fata unui 
nou inamic, iar de data asta nu avea să mai existe o 
întoarcere. 


2.4 Din victorie, spre înfrângere (629-642) 


În primele săptămâni ale lui 634 au sosit veşti că o 
ceată de arabi făcuse o incursiune în teritoriul de 
curând recuperat al Siriei. Nimic nou în asta — aşa 
procedau de secole întregi. Fără îndoială, împăratul a 
presupus că forţele locale vor putea rezolva situaţia. 
Când arabii au pus pe fugă trupe bizantine nu departe 
de Gaza, ucigându-l pe comandant, Heraclius a trimis o 
forţă mai mare în regiune, dar fără să considere 
suficient de serioasă această ameninţare pentru a se 
deplasa personal. A rămas în Antiohia şi a încredinţat 
comanda fratelui său, Teodor. Când şi armata lui 
Teodor a fost zdrobită în anul următor, a început să se 
vadă limpede că Siria bizantină nu era ţinta unor 
raiduri obişnuite, ci a unei invazii arabe în toată regula. 
Prin urmare, în 636 a fost trimisă împotriva lor o altă 
armată, mult mai puternică, dar nici de data asta 
împăratul nu era la comandă. La 20 iulie 636 s-a pornit 
o mare bătălie, lângă râul Yarmuk. Ciocnirile au durat 
mai multe zile la rând, însă din câte se pare bizantinii 
au fost dezavantajati de vântul dinspre sud, care le 
sufla permanent praf în ochi. În cele din urmă, după 
lupte grele, arabii au ieşit victorioşi şi întreaga armată 
bizantină a fost distrusă. La scurt timp, arabii au 
mărşăluit în Damasc, dobândind cea dintâi bază 
permanentă a lor în Siria (vezi caseta 1.2). 

În acest moment se poate constata o deosebire 


radicală faţă de purtarea curajoasă şi energică a lui 
Heraclius din timpul Războiului Persan. În loc să 
intervină imediat şi să închidă bresa, se pare că s-a dat 
bătut. A plecat din Antiohia, probabil în primăvara lui 
637, şi s-a întors la Constantinopol traversând Asia 
Mică, luând cu el Adevărata Cruce de la Ierusalim. 
Retragerea lui le-a lăsat arabilor mână liberă, iar de la 
Damasc au pornit spre lerusalim. Cetatea a rezistat o 
vreme, cu speranţa că le va veni o forţă în ajutor şi 
asediul va fi ridicat, dar nu a venit nimeni. În cele din 
urmă, în februarie 638, patriarhul Sofronie a fost de 
acord să se deschidă porţile cetăţii. Antiohia a capitulat 
şi ea la scurt timp în faţa arabilor, fără luptă. În vara lui 
640, conduşi de Amr, arabii au invadat Egiptul, 
mărşăluind spre Alexandria. Patriarhul Alexandriei, 
Kyros, la fel ca patriarhul Ierusalimului, spera fără 
îndoială că le va veni în ajutor o armată bizantină. Cum 
nu a apărut nimeni, a intrat în negocieri cu arabii, 
încheind un armistițiu de un an, promițând să cedeze 
Alexandria la sfârşitul acelei perioade, dacă nu va 
apărea o forţă care să-i scoată din încercuire. Cum ea 
nu a apărut, Alexandria a capitulat în septembrie 642. 
Dar asta nu a însemnat sfârşitul prezenţei bizantine în 
regiune. În 646 a fost trimisă o flotă bizantină de 
intervenţie, care pentru scurt timp a capturat din nou 
Alexandria. Dar arabii au contraatacat rapid şi în anul 


următor i-au alungat pe bizantini. În acest fel, întregul 
teritoriu recuperat în 628 de la persani cu asemenea 
pierderi a fost pierdut din nou, de data asta definitiv. 
De atunci înainte, inima Imperiului Bizantin avea să fie 
în Asia Mică şi Balcani. 


2.5 Ce n-a mers? 


Dacă prezenţa lui Heraclius ca lider a fost o cauză a 
victoriei sale împotriva persanilor, atunci absenţa lui a 
reprezentat cu siguranță un factor în înfrângerea 
suferită în fata arabilor. Deosebirea se poate motiva 
prin starea de sănătate a împăratului. Este cât se poate 
de limpede că nu se simţea bine în 640. Era afectat de o 
formă oarecare de cancer şi din câte se pare a suferit şi 
o cădere nervoasă, provocată probabil de ştirile proaste 
din Siria. După plecarea de la Antiohia a ajuns la 
Calcedon, dar a refuzat categoric să traverseze 
Bosforul, din cauză că avea o teamă patologică de apă. 
Insotitorii lui au reuşit să-l treacă peste strâmtoare 
construind un pod de vase şi acoperind puntile cu 
plante înalte, prin care nu se vedea marea. Odată ajuns 
în capitală, Heraclius nu a mai jucat practic niciun rol 
de decizie şi a murit la 11 februarie 641. 

Ca şi cum nu ar fi fost suficient, a urmat o criză de 
succesiune. Heraclius fusese căsătorit de două ori. De 


la prima soţie, Fabia-Eudokia, avea un fiu, Constantin, 
acum în vârstă de 28 de ani (vezi caseta 1.1). Dar mai 
aveau un fiu şi de la cea de-a doua soţie, Martina, 
numit Heraclonas, acum de 15 ani. Într-un efort 
nesocotit de a fi nepărtinitor, Heraclius le-a lăsat tronul 
ambilor fii, în comun, dictându-le să o considere 
amândoi mamă şi împărăteasă pe Martina. Ceea ce a 
provocat o situaţie tulbure, iar curtea s-a împărțit in 
scurt timp între susţinătorii Martinei şi cei ai lui 
Constantin al III-lea. Dar Constantin al III-lea a murit 
după doar trei luni de când urcase pe tron, de ftizie, din 
câte se pare, iar Martina a devenit conducătoare de 
facto, cu Heraclonas împărat nominal. Însă şi bucuria ei 
a fost de scurtă durată. Era extrem de nepopulară la 
Constantinopol, iar în septembrie 641 o armată 
bizantină a pornit în marş spre capitală, susţinând 
voința populară ca nepotul lui Heraclius, Constans, să 
devină împărat împreună cu Heraclonas. Martina nu a 
avut de ales. La începutul anului următor, după 
lovitura desfăşurată la Constantinopol, Martina si 
Heraclonas au fost trimişi în exil. Constans a devenit 
împărat unic — Constans al II-lea (641-668) —, însă zarva 
produsă de aceste evenimente a împiedicat probabil 
trimiterea de ajutoare la Alexandria, ceea ce l-a obligat 
pe patriarhul de acolo să predea oraşul arabilor. 

Boala lui Heraclius şi criza succesiunii explică 


desigur în bună măsură răspunsul palid al Bizanțului 
fata de invaziile arabe, dar nu şi caracterul lor rapid, 
complet şi permanent. Un factor care sigur a cântărit 
greu a fost schimbarea petrecută în societatea arabă 
începând în urmă cu două decenii. Arabii trăiseră 
dintotdeauna de pe urma războiului, fiind împărțiți in 
triburi care îşi petreceau cea mai mare parte a timpului 
luptându-se între ele. Triburile rivale obişnuiau să se 
alieze fie cu bizantinii, fie cu persanii şi îşi continuau 
vrajba sub drapelele celor două mari puteri. În timpul 
primelor decenii ale secolului al VII-lea, arabii s-au unit 
şi au renunţat la vechile lor dispute tribale, aparent ca 
urmare a învățăturilor profetului Mahomed. După ce 
iniţial a înfruntat o opoziţie, Mahomed le-a convins pe 
căpeteniile tribale să accepte revelatiile pe care 
pretindea că i le făcuse un înger al lui Dumnezeu şi pe 
care le notase în cele 114 sure ale Coranului. Unitatea 
dobândită de arabi graţie islamului le-a permis să 
traverseze hotarele bizantine ca forţă de primă 
importanță, şi nu sub forma obişnuită de incursiuni 
tribale; astfel au reuşit să înfrunte cu succes şi să 
distrugă armata bizantină la Yarmuk şi să ocupe 
teritoriul. 

Unii ar merge şi mai departe, susținând că islamul 
le-a dat arabilor nu doar unitatea, ci şi voinţa 
ideologică de a învinge, la fel cum credinţa religioasă 


jucase un rol şi în succesul lui Heraclius împotriva 
persanilor. În cel de-al nouălea capitol al Coranului, 
Mahomed îi îndemna pe musulmani să-şi dea silinta 
împotriva necredincioşilor şi le promitea celor ce o vor 
face accesul în paradis: aceeaşi promisiune pe care se 
spune că ar fi făcut-o şi Heraclius soldaţilor lui. Arabii 
ar fi avut astfel avantajul de a lupta cu exaltare pentru o 
cauză, însă lipsesc dovezi specifice, contemporane, că 
ar fi crezut într-o răsplată spirituală în schimbul 
eforturilor lor. Dacă islamul, asemenea creştinismului, 
a dezvoltat mai târziu o ideologie a Războiului Sfânt, 
nimeni nu poate fi sigur că a existat încă de la 
începuturile lui istorice. Insistenta Coranului ca toți 
credincioşii sa îşi dea silinta pentru credință nu 
lămureşte dacă asta trebuia să se petreacă într-un sens 
violent sau militarist. Dintotdeauna arabii au fost 
războinici entuziaşti şi mai mult ca sigur nu au avut 
nevoie de islam ca să-i incite la luptă. Unitatea conferită 
de noua religie a avut probabil mai mare semnificaţie. 
Un alt factor care poate să fi jucat un rol a fost 
alienarea unei parti considerabile a populaţiei din 
provinciile răsăritene din motive religioase şi de altă 
natură, pe care le-am discutat mai devreme (vezi 
Introducere 0.4). Odată ce persanii s-au retras din Siria 
şi Egipt în 630, Heraclius a fost ultimul împărat care a 
încercat să vindece schisma cu creştinii monofiziti. La 


fel ca alţii înaintea lui, a hotărât să încerce un 
compromis şi a organizat sinoade în care clericii să 
propună o formulă acceptabilă pentru ambele parti. 
S-au încercat şi s-au respins diverse enuntari până 
când, în 638, împăratul s-a folosit de întreaga lui 
autoritate ca să susţină doctrina monotelismului, aceea 
că Hristos avea o singură voinţă. Ideea era aceea de a 
împăca dezacordul celor două parti în ce priveşte 
natura divină şi cea omenească ale lui Hristos, dar ea 
nu a plăcut niciunei tabere. Monotelismul a fost 
considerat inacceptabil de monofiziti şi a fost agreat de 
foarte puțini dintre calcedonieni, prin urmare 
Heraclius s-a văzut condamnat în mod larg drept eretic 
în propria sa capitală. Între timp îşi pierduse şi 
răbdarea. Împăratul a anunţat că au fost oprite chiar şi 
discuţiile despre firea lui Hristos şi că toată lumea 
trebuie să accepte compromisul său. Pentru a-şi 
impune voinţa, l-a numit pe un personaj feroce, numit 
Kyros, atât patriarh al Alexandriei, cât şi guvernator al 
Egiptului. În scurt timp, Kyros şi-a făcut un renume de 
neşters pentru cruzimea cu care îi vâna pe preoţii 
monofiziti. Patriarhul monofizit al Alexandriei, 
Veniamin, a reuşit să scape, însă Kyros l-a prins pe 
fratele acestuia, pe care se spune că l-a torturat cu focul 
tortelor, înainte de a-l îneca. 

Este tentant să identificăm această profundă sciziune 


din rândul creştinilor drept principal motiv pentru care 
provinciile răsăritene au căzut atât de repede. Desigur, 
este cât se poate de vizibil că, în vreme ce locuitorii 
Constantinopolului au fost uniţi în rezistenţa lor în 
timpul asediului persano-avar din 626, vasta majoritate 
a celor din Siria şi Egipt păreau prea puţin interesaţi să 
le opună rezistenţă arabilor — şi de fapt nici persanilor, 
mai devreme. A mai existat şi un alt stimulent al 
pasivităţii: şi anume invadatorii arabi au anunţat din 
timp că nu intenționau să încerce convertirea noilor lor 
supuşi la islam. Atât creştinii, cât şi evreii urmau să fie 
lăsaţi să-şi continue nestingheriti practicarea credinţei, 
după tradiţie, cu condiţia să plătească autorităţilor 
musulmane un impozit special. Mai mult decât atât, pe 
arabi nu-i interesa câtuşi de putin diferenţa dintre 
monofiziti şi calcedonieni, tratându-le egal pe cele 
două grupări. Aşadar capitularea Alexandriei din 642 a 
fost pentru monofiziti un moment de bucurie, căci 
patriarhul exilat Veniamin I a putut să se reîntoarcă din 
surghiun. In ce priveşte majoritatea populaţiei, 
schimbarea stăpânirii a părut mai puţin o cucerire, cât 
mai degrabă o eliberare. 

Pe de altă parte, nemulțumirea monofizitilor nu 
poate nici ea explica în sine prăbuşirea bizantină 
bruscă. La urma urmei, şi calcedonienii păreau la fel de 
pasivi in fata invaziei. Patriarhii de la Ierusalim si 


Alexandria, Sofronie şi Kyros, au deschis porţile 
oraşelor lor înaintea arabilor, nu patriarhii monofiziti. 
Mai mult decât atât, oricât de greu încercaţi ar fi fost 
clericii monofiziti şi poporul de guvernarea de la 
Constantinopol, întâlnim prea puţine dovezi că ar fi 
colaborat activ cu arabii în timpul invaziei. De fapt, din 
cronica lui loan de Nikiu scrisă în acea vreme se 
înțelege că unii monofiziti erau ingroziti de 
desfăşurarea evenimentelor (vezi caseta 2.2). 


Caseta 2.2 loan de Nikiu despre căderea Egiptului 
Bizantin (640-642) 


Se cunoaşte extrem de puţin despre cronicar, în afară 
de faptul că a fost episcop în oraşul Nikiu (astăzi 
Zawyat Razin) din Delta Nilului în secolul al Vii-lea. 
Din nefericire, textul original al lucrării, scrise probabil 
într-un amestec de greacă şi coptă, nu s-a păstrat. Nu 
ne-a parvenit decât o traducere în etiopiană, făcută în 
1602, care se poate să nu fi fost cu totul fidelă 
originalului. Totuşi cronica lui loan este unica relatare 
făcută de un martor ocular al acelor evenimente 
însemnate şi, drept urmare, o sursă vitală de informaţii. 
Ioan, ca monofizit, nu simpatiza autorităţile bizantine 
şi îi displăceau profund încercările lor de a impune 
ceea ce el considera doctrine eretice şi a pus la 


dispoziţie dovezi importante ale atitudinii ambigue a 
populaţiei copte în timpul invaziei arabe: 


Iar [generalul arab] Amr a plecat din Egiptul de Jos şi 
a pornit la război in Rif [„zona verde” din Egiptul de 
Sus]. A trimis puţini musulmani împotriva oraşului 
Antinoe [Antinoopolis]. lar când musulmanii au văzut 
slăbiciunea romanilor şi ostilitatea poporului faţă de 
împăratul Heraclius, pentru persecuția la care supusese 
toată ţara Egiptului din cauza credinţei ortodoxe, la 
instigarea lui Kyros, patriarhul calcedonian, au devenit 
mai indrazneti şi mai puternici în război. lar locuitorii 
oraşului [Antinoe] au socotit să-şi pună de acord 
acţiunile cu cele ale lui loan, prefectul lor, ca să-i atace 
pe musulmani; dar el a refuzat şi s-a ridicat cu grabă 
împreună cu trupele lui şi, după ce a adunat toate 
impozitele oraşului, s-a dus la Alexandria; căci ştia că 
nu are cum rezista în fata musulmanilor. Iar locuitorii 
provinciei s-au pus sub ascultarea musulmanilor şi 
le-au plătit tribut. 


Însă aici trebuie să apelăm la o doză de precauţie. 
loan de Nikiu si alti monofiziti erau justificati să-l 
urasca pe patriarhul Kyros si pe calcedonieni, dar asta 
nu inseamna ca priveau sosirea arabilor cu o bucurie 
pură. Daca este adevărat că noii stăpânitori nu au 


impus noilor lor supuşi islamul şi în general au lăsat 
nevătămate oraşele care s-au predat, cucerirea 
Egiptului a fost departe să se desfăşoare fără vărsare de 
sânge. loan descrie aici cucerirea de către arabi a 
oraşului său, Nikiu: 


Şi după aceea musulmanii şi-au făcut intrarea în 
Nikiu şi l-au luat în stăpânire şi, negăsind niciun soldat 
[care să le opună rezistenţă], s-au apucat să-i treacă 
prin sabie pe toţi cei pe care i-au găsit pe străzi şi în 
biserici, bărbaţi, femei şi copii, fără să arate milă 
nimănui. Şi, după ce au capturat [acest] oraş, au pornit 
spre alte localităţi şi le-au prădat şi au trecut prin sabie 
pe toţi cei pe care i-au găsit. Să ne oprim acum, căci este 
imposibil să povestim cu amănuntul nelegiuirile 


comise de musulmani după ce au pus mâna pe insula 
Nikiu. 


Sfârşitul guvernării bizantine în est a reprezentat o 
catastrofă cu bătaie atât de lungă, încât ar fi fost 
imposibil să se petreacă fără ca oamenii din acele locuri 
să nu sufere, iar cronica lui loan ne aduce aminte de 
acest fapt în mod semnificativ. 


Sursă: The Chronicle of John, bishop of Nikiu, translated 
from Zotenberg’s Ethiopic text, trad. R.H. Charles 


(London: Text and Translation Society, 1916), p. 184, 
188 (ortografie adaptată). 


Daca neputinta lui Heraclius, criza succesiunii din 
Constantinopol şi alienarea monofizitilor ar fi putut să 
joace un rol, cel mai semnificativ factor l-a reprezentat 
probabil ceva mult mai banal. După un conflict de 30 
de ani cu Persia Sasanidă, Bizanțul era absolut 
extenuat, prea slăbit pentru a se angaja într-un nou 
război. Pentru arabi a fost mult prea uşor să profite de 
situaţie, să intre în acţiune şi să umple vidul de putere. 


2.6 Balcanii şi provinciile occidentale 


În vreme ce în est se desfăşura această luptă titanică, 
mai întâi cu persanii şi apoi cu arabii, Heraclius a fost 
silit să lase zonele occidentale să se descurce cum 
puteau. În Balcani, când Focas retrăsese armata 
bizantină de la Dunăre ca să pornească spre 
Constantinopol şi să-l răstoarne pe Mauriciu, practic 
abandonase întreaga zonă la voia avarilor şi slavilor. În 
regiune nu au mai fost trimise alte forte şi, odată ce a 
preluat puterea, Heraclius a căutat să încheie pace cu 
hanul avar, ca să-şi poată concentra eforturile în 
vederea înfrângerii persanilor, care avea să se întâmple 
în 618, deşi hanul a rupt înţelegerea în 626 şi avarii şi 


slavii şi-au reluat înaintarea spre sud. Cum nu 
întâmpinau nicio opoziţie, au reuşit să cotropească 
Balcanii în întregime, până la extremitatea sudică a 
Greciei. Asta nu înseamnă că prezenţa bizantină a fost 
complet eliminată. Oraşele de pe tarmuri care puteau fi 
aprovizionate pe mare au rezistat împotriva 
invadatorilor, deoarece avarii nu aveau o flotă proprie. 
Unul dintre acele oraşe a fost Tesalonic. Ca la 
Constantinopol, avea fortificaţii solide şi, tot ca în 
capitală, se credea că are parte de un protector 
supranatural, Sfântul Dimitrie, soldat-martir pe seama 
căruia se punea respingerea unei serii de încercări ale 
avarilor de a lua cetatea cu asalt. O altă fortăreață se 
afla în sud, în Atica, unde acropola Atenei, străvechiul 
centru intelectual, fusese fortificată şi putea fi 
aprovizionată prin portul Pireu. Două fortărețe 
bizantine importante se aflau în peninsula Pelopones, 
sau Morea. Una era Patras, pe coasta de nord-vest, iar 
cealaltă, Monemvasia, o insula practic inexpugnabila, 
legată de uscat printr-un drum pietruit îngust. În aceste 
puncte de sprijin izolate, bizantinii au rezistat într-o 
regiune dominată cu totul de inamicii lor. 

Mai departe spre vest erau alte două teritorii 
bizantine care au rămas total netulburate în timpul 
domniei tumultuoase a lui Heraclius. Unul era în 
Africa de Nord, ţara natală a împăratului — exarhatul 


bizantin corespunde în linii mari cu Tunisia şi coasta 
libiană de astăzi. Principalul oraş era portul Cartagina, 
cu ziduri şi şanţ de apărare reconstruite în secolul 
dinainte. Sicilia rămăsese şi ea neatinsă de schimbări, 
iar la acea vreme se punea cu toată seriozitatea 
problema mutării capitalei de la Constantinopol în 
principalul oraş al insulei, Siracuza. Atât Africa de 
Nord, cât şi Sicilia erau fertile şi bogate, exportând un 
prisos de grâu şi de ulei, generând drept urmare 
venituri din taxe cât se poate de utile, din care se 
acopereau cheltuielile de apărare ale altor regiuni. 

Din nefericire, nu toate teritoriile bizantine din apus 
se bucurau de aceeaşi imunitate în faţa atacurilor ca 
Africa de Nord şi Sicilia. Capul de pod precar stabilit în 
Spania în anii 550 a fost continuu slăbit de regatul tot 
mai viguros al vizigoților, iar prezența bizantină in 
acea zonă a încetat în 624, prin ocuparea Cartaginei. Şi 
posesiunile bizantine din Italia erau supuse 
permanentelor atacuri ale lombarzilor, care ocupau cea 
mai mare parte a peninsulei, în vreme ce bizantinii 
controlau Apulia şi Calabria, adică tocul în vârful 
cizmei, şi Ravenna şi Roma cu zonele din jur. Aici, cel 
putin, bizantinii nu înfruntau un inamic atât de 
puternic ca avarii ori arabii. Lombarzii mai rupeau 
fragmente din teritoriile bizantine, dar nu erau 
suficient de puternici să-i alunge cu totul din Italia. În 


afară de asta, lombarzii erau şi ei tot atât de amenințați 
de avari pe cât bizantinii. În 611, avarii au invadat 
nordul Italiei si au nimicit armata lombardă. În 
asemenea momente de criză, lombarzii erau fericiţi să 
fie pace între ei şi împărat. Din punct de vedere 
strategic, bizantinii deţineau un mare avantaj prin 
posesia Ravennei. Aidoma Constantinopolului şi 
Tesalonicului, era uşor de apărat, în acest caz graţie 
mlaştinilor care o înconjurau, care împiedicau să poată 
fi atacată dinspre uscat. Putea să reziste nedefinit, chiar 
dacă era ocupată zona rurală din jur, cu condiţia să se 
poată aproviziona de pe mare. Cetatea funcţiona ca un 
sediu al guvernării bizantine din acea regiune, iar 
exarhul făcea tot ce-i stătea în putinţă să-i tina la 
respect pe lombarzi cu forţele pe care reuşea să le 
recruteze din jur şi uneori şi încercând să-l incite pe 
regele francilor să intervină (vezi caseta 1.3). 

Exista totuşi primejdia clară ca poziţia bizantină din 
Italia să fie subminată de acelaşi gen de alienare a 
populaţiei, cum se întâmplase în Siria şi în Egipt. 
Împăratul devenea o figură tot mai îndepărtată pentru 
supuşii lui vorbitori de latină de aici. Existenţa 
„grecilor”, după cum erau deseori numiţi el şi 
funcţionarii săi, se manifesta în viaţa de zi cu zi a 
supuşilor prin cererea insistentă a plăţii dărilor. Nu 
sufereau doar mirenii, ci şi Biserica. În 640, un exarh al 


Ravennei şi-a refăcut rezervele pornind în marş la 
Roma şi pătrunzând în tezaurul papal din Palatul 
Lateran. Este adevărat că, superficial privind, nu exista 
o dezbinare religioasă. Spre deosebire de provinciile 
răsăritene, Italia respecta întocmai doctrina de la 
Calcedon, cu excepţia lombarzilor, care aderaseră la o 
altă variantă de creştinism: arianismul. Din nefericire, 
sciziunea dintre calcedonieni şi monofiziti avea 
consecințe serioase în Italia. Când Heraclius a introdus 
formula lui de compromis a monotelismului în 638, 
mulți italieni au considerat noua dogmă drept o trădare 
a definiţiei convenite de Sinodul de la Calcedon, iar 
papa a fost de acord cu ei. În 641, papa Ioan al IV-lea a 
convocat un conciliu la Roma, care a condamnat noua 
doctrină, considerând-o eretică, şi provocând încă o 
ruptură a Bisericii. 

Situaţia s-a agravat când împăratul nu a reuşit să mai 
asigure o apărare adecvată Romei. Situată de partea 
opusă a peninsulei faţă de sediul bizantin de la 
Ravenna, era cât se poate de expusă atacurilor 
lombarde. Papa se vedea deseori în aceeaşi situaţie ca 
patriarhul Kyros din Alexandria, obligat să combine 
rolurile de cap al Bisericii şi guvernator al cetăţii. Se 
lăsase în seama lui să organizeze aprovizionarea 
romanilor cu alimente şi apă, să întreţină fortificațiile şi 
să recruteze şi să plătească soldaţii care le păzeau. De 


acolo plecau frecvent strigăte de ajutor, la Ravenna şi la 
Constantinopol, ori de câte ori lombarzii făceau 
presiuni, aşa ca în anii 590, când papa Grigore I 
expediase scrisori vehemente împăratului Mauriciu. 
Papa Grigore nu a primit nimic în afară de promisiuni 
şi nu i-a rămas decât să încheie propria lui pace 
separată cu regele longobard Agilulf, plătindu-l din 
visteria papală ca să nu atace Roma. 

Chiar dacă este tentant să tragem concluzia că papii 
şi poporul Italiei trebuie să fi fost dornici să se despartă 
de dominaţia arogantă de la Constantinopol, de fapt nu 
era asa, cel putin nu în acel stadiu. Ei considerau că 
împăratul fusese lăsat pe pământ de Dumnezeu, ca 
pavăză pentru poporul creştin. Era de datoria lor să îl 
asculte, iar tăierea legăturilor cu el era de neconceput, 
chiar şi când îşi neglija obligaţiile şi se lăsa târât spre 
erezie. Această legătură era ilustrată pe monedele 
bătute la Roma, care aveau pe avers portretul 
împăratului, iar pe revers, monograma papei. 

Mulţi dintre papi veneau de fapt din teritoriile 
bizantine din Răsărit, iar greaca era limba lor 
principală. Italia făcea parte din imperiu la fel de mult 
pe cât Constantinopolul însuşi. 


Idei de reținut 


e Indiferent cât de supărătoare ar fi lipsa dovezilor, 
anii dintre 602 şi 642 au reprezentat fără îndoială o 
perioadă-cheie, în care echilibrul puterilor din estul 
Mediteranei s-a modificat pentru totdeauna. 

e Argumentul că întemeierea themelor a avut drept 
efect salvarea Bizanțului din anii 620 nu mai stă acum 
în picioare. Factori cum ar fi sistemul de apărare al 
Constantinopolului, rolul de conducător al lui 
Heraclius, moralul şi economia par mai convingători. 

e Boala lui Heraclius, rolul jucat de islam şi 
nemulțumirea populaţiei monofizite au fost toate citate 
ca motive posibile ale pierderii rapide a provinciilor 
răsăritene. 

e Şi extenuarea Bizanțului dupa îndelungatul Război 
Persan poate să fi fost un factor. 

e Balcanii şi Italia au fost in bună măsură abandonate 
de Heraclius în timpul crizei din Est, însă bizantinii au 
păstrat avanposturi fortificate în ambele regiuni. 

3. Evul Întunecat (642-718) 


Dacă perioada din urmă a domniei lui Heraclius este 
slab documentată, cea de-a doua parte a secolului al 
VII-lea este o gaură neagră. Bizanțul era zdruncinat si 
ajuns la marginea distrugerii, iar nimeni nu mai părea 
inspirat să consemneze evenimentele aşa cum s-au 
petrecut şi au rămas cunoscute doar din surse mai 
târzii. Arheologia ne ajută totuşi din ce în ce mai mult 
să umplem acest gol şi să ne facem o idee cum a fost 
posibil ca Bizanțul să reziste din nou unei asemenea 
furtuni. 


3.1 Noul inamic: Califatul Omeiad (Umayyad) 


Cucerirea provinciilor bizantine din est nu a fost 
decât începutul expansiunii arabe. În 652, ei au încheiat 
ocuparea Persiei Sasanide şi au încorporat acele 
teritorii în noul califat al islamului. În acelaşi timp, au 
pătruns în Armenia bizantină, zona anexată de 
Mauriciu după tratatul încheiat cu Persia în 591, şi l-au 
silit pe guvernator să le accepte autoritatea. Tânărul 
împărat Constans al li-lea a reacţionat în 653 prin 
organizarea unei expediţii în Armenia, fapt despre care 
avem ştiinţă doar de la cronicarul armean Sebeos. 
Autoritatea bizantină a fost restaurată doar pentru 


scurt timp, iar în 661 Armenia intrase din nou sub 
control arab. Pierderea suplimentară de teritoriu nu a 
fost însă cel mai funest fapt, din unghiul de vedere al 
bizantinilor. Până atunci, îşi păstraseră un avantaj vital, 
în sensul că dominau marea, aşa cum se întâmplase şi 
cât se luptaseră cu persanii. Ca popor al deşertului, 
arabii nu ştiau nimic despre domeniul maritim şi nu 
purtau război decât pe uscat. Însă, odată ce au obţinut 
stăpânirea asupra coastelor egiptene şi siriene, au 
început în scurt timp să construiască nave, folosind 
forța de muncă locală. În 649, flota era pregătită să 
ridice pânzele şi a pornit într-un raid absolut neaşteptat 
şi devastator asupra insulei bizantine Cipru, urmat de 
un altul asupra Rhodosului, în 653. Mai curând sau mai 
târziu, bizantinii erau obligaţi să reacționeze la aceasta 
primejdie, iar prilejul s-a oferit în 655, când flota lor, 
comandată de însuşi Constans al li-lea, a interceptat-o 
pe cea arabă în largul țărmului sudic al Asiei Mici. 
Având în vedere experienţa lor maritimă cu mult mai 
bogată, bizantinii ar fi trebuit să câştige uşor această 
Bătălie aşa-numită a Catargelor. Dar, deşi ambele 
tabere au suferit pierderi grele, bizantinii au ieşit mai 
sifonati. Împăratul a scăpat doar pentru că şi-a 
schimbat hainele cu un tânăr matelot care apoi a pierit 
în luptă, în vreme ce el a fugit cu o navă rapidă. 
„Marea”, scria Teofan ,,, era colorată de sânge roman.” 


După ce i-au învins pe bizantini pe mare şi având la 
dispoziţie o flotă eficientă, arabii dispuneau acum de 
un avantaj enorm, pe care persanii nu îl avuseseră, şi ar 
fi putut să atace chiar şi Constantinopolul, dinspre 
mare şi uscat. Este posibil să fi lansat primul lor asalt 
naval asupra capitalei încă din anii 650. Din fericire 
pentru bizantini, aşa cum se întâmplă mereu, inamicul 
pe care îl înfruntau era formidabil, dar nu monolitic. 
Islamul prezenta, ca şi creştinismul, schismele si 
dezbinările lui. La moartea profetului Mahomed, în 
632, un calif ori reprezentant a fost numit să-i conducă 
pe credincioşi în locul său. Când cel de-al treilea calif, 
Uthman, a fost asasinat la Medina în 656, i-a urmat Ali, 
văr şi ginere al profetului. Muawiyah, nepotul lui 
Uthman şi guvernator al Siriei, l-a învinuit pe Ali de 
omor şi a cerut răzbunare. A izbucnit un război civil 
care a durat şase ani, până când Ali a fost asasinat în 
ianuarie 661. Proclamat calif la Ierusalim in luna iulie a 
anului următor, Muawiyah a mutat apoi capitala de la 
Medina la Damasc. Astfel, a început perioada 
califatului Omeiad (661-750), o superputere colosală 
care se întindea de la graniţele Indiei până în Egipt şi 
care, până în 730, a ajuns, în vest, până în Spania. 

În primă instanţă, evenimentele care au dus la 
apariţia califatului Omeiad au fost toate spre avantajul 
bizantinilor. În timpul conflictului cu Ali, Muawiyah 


avea nevoie de linişte la hotarele nordice ale Siriei, ca 
să-şi poată concentra forţele asupra luptelor interne. 
Prin urmare, în 659 a încheiat un armistițiu cu Constans 
al II-lea, prin care consimtea nu numai să pună capăt 
atacurilor lui asupra teritoriilor imperiale, ci şi să 
plătească un tribut anual de 365.000 de monede de aur. 
Răgazul s-a dovedit vital pentru Constans, 
îngăduindu-i să meargă spre vest, în Grecia, Italia şi 
Sicilia, unde să supravegheze apărarea acestor teritorii 
şi eventual să pornească şi o reorganizare 
administrativă în Asia Mică. Dar perioada de linişte nu 
mai avea cum să dureze mult după încheierea 
războiului civil arab. În 662, un atac naval arab asupra 
insulei Sicilia a semnalat că statul Omeiad era gata să-şi 
reia ofensiva. 


3.2 Constantinopol sub asediu 


După asasinarea lui Constans al II-lea în 668, fiul si 
succesorul sau, Constantin al IV-lea, a fost cel care a dat 
piept cu agresiunea arabă. La un moment dat, între 668 
şi 674, califatul a făcut cea dintâi încercare serioasă de a 
ocupa Constantinopolul. O mare flotă a pornit din 
Siria, a trecut prin Dardanele, a devastat țărmurile 
Traciei şi a ocupat oraşul Cizic, de pe Marea Marmara, 
pe care l-a folosit drept bază avansată. Acolo s-a făcut 


joncțiunea cu o armată terestră care traversase Asia 
Mică şi s-a organizat blocada capitalei bizantine. 

În ciuda amplorii acelei ameninţări, 
Constantinopolul a rezistat. Sistemul defensiv care se 
dovedise atât de eficient şi zădărnicise planurile 
persanilor şi avarilor era la locul său, iar armata arabă 
nici măcar nu a încercat să traverseze Bosforul şi să 
atace Zidurile continentale. Prezenţa unei flote le 
punea la dispoziţie un avantaj cu mult prea mic, de 
vreme ce orice încercare de debarcare pe partea dinspre 
mare a Constantinopolului era exclusă, din cauza 
curenților puternici şi a Zidurilor maritime. Arabii nu 
deţineau supremaţia navală nici în apele din jurul 
oraşului. O tactică extrem de eficientă a fost pusă la cale 
de flota bizantină, bine echipată cu un tip de galere 
rapide numite dromon, acţionate atât cu pânze, cât şi cu 
vâsle. Vâslaşii erau dispuşi pe două sau pe trei şiruri, 
iar galerele erau suficient de încăpătoare pentru circa 
50 de luptători, plasați în turnul de lângă catargul 
principal. La un moment dat, din câte se pare, 
bizantinii au echipat această navă de război cu sifoane 
plasate la proră. Prin ele se putea stropi sub presiune 
un lichid extrem de inflamabil, care incendia navele 
inamice, ceea ce reprezintă cea dintâi utilizare 
cunoscută a aşa-zisului „foc grecesc”. Asemenea vase 
purtau permanent lupte cu flota arabă în Marea 


Marmara, din care se pare că bizantinii au ieşit 
triumfători. După nesfârşite frustrări, armata şi flota 
arabe s-au retras, iar la scurt timp lumea musulmană a 
fost cuprinsă de noi convulsii interne, în urma morţii 
lui Muawiyah. Califul Abd al-Malik a încheiat în 686 
un nou armistițiu cu urmaşul lui Constantin al IV-lea, 
Iustinian al II-lea, cu promisiunea de a-i plăti un sclav, 
un cal şi o mie de galbeni pe zi şi de a împărţi cu el 
veniturile din insula Cipru. Bizantinii au avut încă un 
răgaz în acest lung şi dificil război împotriva califatului 
Omeiad. 


Caseta 3.1 Focul grecesc 


Potrivit lui Teofan, formula după care se prepara 
focul grecesc a fost adusă la Constantinopol în anii 670 
de un refugiat creştin din Siria, numit Kallinikos. Până 
în ziua de azi, nimeni nu ştie cu exactitate această 
formulă, deoarece, în mod firesc, secretul era păzit cu 
străşnicie. Tot ceea ce aflăm de la Teofan este că această 
armă „incendia navele arabe şi le ardea, cu tot cu 
echipaje”. Probabil că era un amestec de ingrediente, 
printre care sulf, smoală, var nestins şi chiar şi ţiţei, 
adus special din Caucaz, unde se găsea cu uşurinţă din 
zăcăminte de suprafaţă. La fel de misterios este şi 
mecanismul fixat la prorele galerelor bizantine, unde 


substanța era aprinsă şi apoi proiectată asupra navei 
inamice. În septembrie 2002, o replică a fost construită 
de bizantinologul John Haldon şi alţii, pe baza aluziilor 
din texte bizantine, şi constă dintr-o cameră în care se 
încălzeşte amestecul inflamabil, împreună cu o pompă 
şi un sifon pentru aprindere şi proiectare sub presiune. 
Deşi aparatul reconstruit a funcţionat, în oarecare 
măsură, s-a constatat limpede că era nevoie de condiţii 
atmosferice foarte calme şi de apropiere extremă de 
nava inamică pentru a avea cât de cât speranțe de 
succes. Şi exista un risc major ca să ia foc propria navă. 

Prin urmare, nu se poate porni de la premisa că focul 
grecesc era o armă-minune cu efect decisiv. Deşi 
Teofan consideră că a rezolvat primul asediu arab, 
patriarhul Nicefor nici măcar nu o menţionează în 
descrierea desfăşurării aceloraşi evenimente. Flota 
arabă a fost cu siguranţă distrusă în apele din sudul 
Asiei, pe drumul de întoarcere din 678, dar asta în 
urma unei furtuni, şi nu a armei secrete bizantine. 
Focul grecesc poate să fi avut în primul rând valoare 
graţie efectului psihologic. De multe ori erau folosite 
pentru împroşcare capete de bronz cu gura căscată, 
reprezentând dragoni şi lei. Din câte se pare, lichidul 
făcea zgomotul de tunet când ieşea pe sifon, ardea şi pe 
apă şi era aproape imposibil de stins. Toate astea 
trebuie să fi înspăimântat teribil echipajele vaselor 


inamice, fără să mai fie nevoie să fie lovite direct, mai 
ales dacă nu mai văzuseră aşa o arma până atunci. 


Sursă: John Haldon ,,, «Greek fire» revisited: current 
and recent research”, în Byzantine Style, Religion and 
Civilization: In Honour of Sir Steven Runciman, ed. 
Elizabeth Jeffreys (Cambridge: Cambridge University 


Press, 2006), pp. 290-325. 


Spre deosebire de armistitiul din 659, celui din 686 
i-au pus capăt bizantinii, şi nu arabii. Împăratul 
Iustinian al II-lea, tânăr şi neexperimentat, era dornic sa 
instaureze din nou autoritatea bizantină în Armenia, 
nu-i plăcea să împartă veniturile din Cipru şi avea 
obiecţii împotriva tipului de monede din aur cu care îşi 
plăteau arabii tributul. Acţiunea lui pripită l-a costat o 
înfrângere grea din partea arabilor la Sebastopolis, în 
estul Asiei Mici, în vara lui 692. Arabii au reluat 
raidurile în teritoriul bizantin, iar în 698 au ocupat 
Cartagina, în nordul Africii. În vara lui 717, arabii au 
pus în mişcare o mare armată care a traversat Asia 
Mică şi a făcut joncţiunea cu o flotă care a venit pe 
Marea Egee până în Marea Marmara. Armata a fost 
traversată apoi peste Dardanele pe partea europeană, 
unde a pregătit o serie de lucrări în pământ paralele cu 
Zidurile continentale. Era cel mai însemnat asalt 


desfăşurat până atunci, Constantinopolul fiind blocat 
atât dinspre uscat, cât şi dinspre mare. 

Dar capitala bizantină a mai rezistat o dată. Flota 
bizantină a fost la fel de eficientă ca în timpul primului 
asediu. Atunci, atât Teofan, cât şi patriarhul Nicefor au 
fost de acord că s-a folosit focul grecesc şi au pus pe 
seama lui scufundarea a 20 de nave arabe de 
aprovizionare. Bizantinii au recurs şi la o altă strategie 
care avea să li se dovedească foarte utilă şi în viitor: 
aceea de a plăti un alt popor care să le atace inamicii. În 
anii 680, un popor turcic, bulgarii, se stabiliseră în 
nordul Balcanilor (vezi secţiunea 3.5 şi caseta 0.1). 
Bizantinii priviseră cu nelinişte această evoluţie, însă 
după eşecul încercării de a-i alunga pe bulgari din 
regiune, au procedat pragmatic, întorcând această 
situaţie în favoarea lor. Arabii aflaţi în santurile lungi 
săpate de ei în faţa Zidurilor Continentale s-au trezit 
deodată atacați din spate de bulgari, care mai mult ca 
sigur erau plătiţi de bizantini să o facă. Teofan susţine 
că au fost masacrați 22.000 de arabi, deşi probabil că 
avem de-a face cu o exagerare flagrantă. 

Până la urmă, nici arma secretă, nici aliaţii bulgari nu 
au influențat însă decisiv deznodământul, ci ceva mult 
mai elementar: problema aprovizionării. Arabii nu 
plănuiau să ia Constantinopolul cu asalt, ci să-l facă să 
capituleze prin înfometare. Punctul slab al planului era 


că bizantinii aflaseră din timp că se pregătea un atac şi 
reusisera să îşi facă provizii serioase. Împăratul dăduse 
dispoziţie ca toţi cetăţenii să se aprovizioneze cu 
suficientă mâncare încât să le ajungă trei ani, iar cei 
care nu puteau să o facă erau nevoiţi să părăsească 
oraşul. Nici apa nu lipsea, graţie cisternelor uriaşe de 
sub străzi. Ironia face că arabii au început să ducă lipsă 
de mâncare, mai ales după ce le fuseseră scufundate 
vasele de aprovizionare. S-a întâmplat ca iarna 717-718 
să fie deosebit de grea, făcând imposibil traiul pe baza a 
ceea ce oferea terenul din jur. Arabii au fost nevoiţi să 
mănânce cămilele aduse ca animale de povară, iar când 
s-au terminat, au recurs la rădăcini şi frunze. Chiar 
dacă în primăvara următoare au sosit întăriri, între 
timp era cât se poate de limpede că blocada se dovedea 
o soluţie şi mai putin eficientă decât asaltul direct 
asupra Constantinopolului şi asediul a fost ridicat la 15 
august 718. 


3.3 Bătălia pentru Asia Mică 


Constantinopolul şi Bizanțul în întregime nu ar fi 
avut nicio şansă de supravieţuire dacă statul nu ar fi 
cuprins in continuare Asia Mica. Asemenea 
Constantinopolului, şi acea regiune întinsă dispunea 


de anumite avantaje geografice graţie cărora era greu 


să fie cotropită şi ocupată. Dacă Siria şi Palestina nu 
aveau bariere geografice împotriva invadatorilor 
dinspre est, odată cu pierderea Armeniei, frontiera 
dintre Bizanţ şi califatul Omeiad se desfăşura de-a 
lungul lanțurilor muntoase Antitaurus si Taurus. 
Această barieră făcea deosebit de dificilă deplasarea 
unei mari armate mai la vest şi mai incomodă 
aprovizionarea ei odată ce ajungea pe platoul central al 
Asiei Mici, având în faţă un marş extrem de lung până 
la Constantinopol. Terenul devenea ceva mai prietenos 
dacă invazia s-ar fi dezlantuit putin mai la nord, dar 
iernile erau acolo mult mai aspre. În cazul unei 
răsturnări de situaţie, calea de retragere rămânea 
blocată de zăpadă mai multe luni pe an. Aceste realităţi 
fizice explică de ce înaintarea avarilor, până atunci de 
nestăvilit, s-a oprit la lanţul Taurus în anii 650. 

Chiar dacă bariera muntoasă îi împiedica pe arabi să 
invadeze şi să ocupe Asia Mică la fel ca Siria şi Egiptul, 
nu-i oprea să întreprindă raiduri anuale de mai mică 
amploare pe teritoriul bizantin. Astfel au reuşit să 
ocolească parţial obstacolul după ce şi-au câştigat două 
importante baze avansate. Era vorba despre Tarsus, în 
regiunea numită Cilicia, chiar la sud de Munţii Taurus, 
ocupată de ei în 673. Cealaltă era Melitene, care trecea 
frecvent de sub o stăpânire sub cealaltă, dar s-a aflat de 
obicei sub controlul arabilor din secolul al VII-lea până 


la începutul celui de-al X-lea. Acest oraş prezenta o 
importanță deosebită pentru arabi, deoarece se afla pe 
malul fluviului Eufrat, la vest de lanţul Taurus, unde se 
puteau retrage la sfârşitul sezonului de campanii, fără 
să fie nevoiţi să traverseze munţii. Armatele lor 
obişnuiau să-şi petreacă întregul an în Asia Mică, 
deplasându-se din loc în loc, prădând şi jefuind, dar 
păstrându-şi o bază. Asemenea raiduri nu se soldau cu 
pierderi de teritoriu. Teofan ne spune, spre exemplu, că 
în 666-667, generalul arab Fadalah ibn Ubaid a pornit 
spre vest din Melitene şi a pătruns până la Calcedon. 
Însă la sfârşitul perioadei de campanie Fadalah s-a 
retras peste Munţii Taurus, dar a lăsat o garnizoană de 
5000 de oameni în oraşul Amorion, care însă a fost 
recucerit de bizantini nu peste mult timp. Pe de altă 
parte, chiar dacă nu erau pierderi de teritorii, se 
provocau mari distrugeri, mai ales în oraşele din Asia 
Mică. Cele mai multe au fost cucerite şi prădate într-un 
moment sau altul din secolul al VII-lea sau al VIII-lea. 
Pergamon, spre exemplu, a fost cucerit şi distrus în jur 
de 715 şi nu s-a mai refăcut niciodată ca aşezare umană, 
fiind păstrat până astăzi sub forma unor ruine triste. 
Sardis a suferit aceeaşi soartă cam în aceeaşi perioadă, 
după ce tocmai fusese reconstruit în urma dezastrului 
făcut de persani în 616. Năvălitorii arabi luau din aceste 
oraşe tot ceea ce putea fi mutat din loc, ca pradă. 


Inclusiv oameni, care puteau fi manati în marş până în 
Siria şi vânduți ca sclavi. 

Bizantinii se vedeau nevoiţi să decidă cum să 
răspundă acestei noi provocări. Era limpede că arabilor 
nu li se putea permite să devasteze nestingheriti 
teritoriul bizantin, dar care să fi fost cel mai potrivit 
antidot? O ciocnire directă, cu o mare armată, părea 
strategia cea mai bună, dar prezenta un risc. Victoria 
totală, aşa ca la Ninive în 627, ar fi însemnat un rezultat 
extraordinar, însă, oricât de îmbucurător, nu ar fi 
însemnat neapărat şi un răgaz pe termen lung. Pe de 
altă parte, nu se putea scoate din calcul cu totul 
eventualitatea unei înfrângeri dezastruoase, ca aceea de 
la Yarmuk din 636, când Siria şi Egiptul rămăseseră 
practic fără apărare. Deşi nu există niciun document 
care să întărească acest punct de vedere, din câte se 
pare acela a fost momentul când bizantinii au ajuns să 
prefere alte căi, diferite de confruntarea militară 
directă. După cum comenta mai târziu Anna Comnena, 
din partea unui general se aştepta să iasă învingător, 
însă nu obligatoriu prin forţa armelor: şi alte mijloace 
erau la fel de valabile, atât timp cât se ajungea la acelaşi 
deznodământ. Una dintre celelalte căi preferate era 
folosirea unor terți pentru atacarea inamicilor 
Bizanțului, aşa cum bulgarii fuseseră starniti împotriva 
arabilor în vremea asediului Constantinopolului din 


717-718 (vezi secţiunea 3.2). În acest sens s-a apelat în 
mai multe rânduri la un alt grup turcic, khazani care 
locuiau în Caucaz şi în teritoriul pe care astăzi se află 
Georgia, care îl ajutaseră pe Heraclius în lupta 
împotriva persanilor. În 704, Iustinian al II-lea se 
căsătorise cu sora hanului lor, ca început al unei 
asocieri care a durat întregul secol. De vreme ce 
pământurile lor se întindeau la nord de califatul 
Omeiad, khazarii aveau posibilitatea să întreprindă cu 
uşurinţă incursiuni pe teritoriul vecinilor, abătând 
atenţia arabilor de la Asia Mică. 

Asta nu înseamnă că bizantinii renuntasera să se mai 
angajeze direct în bătălii, ci doar că de atunci înainte au 
făcut-o într-un alt mod. În loc să încerce să apere cu 
garnizoane întreaga lungime a frontierelor, şi-au retras 
armata în interiorul Asiei Mici şi au impartit-o in 
zonele administrative cunoscute sub denumirea de 
theme (vezi secţiunea 2.3). Probabil s-a plecat de la 
ideea ca, in acest fel, apărătorii nu puteau fi ocoliti de 
cetele venite în raiduri şi că existau forţe mereu 
pregătite să-i înfrunte pe arabi, oriunde s-ar fi dus. Însă 
era important pentru comandanții acestor trupe 
staționate cu mult în spatele frontierei să ştie unde si 
din ce direcţie apăreau aceşti intruşi. Aşa a apărut farul 
plasat într-un turn al fortăreței Loulon, la granița de 
lângă califat, în apropiere de Tarsus, care se aprindea 


când exista pericolul să se adune un grup arab, în 
vederea unui raid, iar semnalul era apoi transmis prin 
intermediul unui lant de faruri asemănătoare, plasate 
pe înălţimi, mergând până la Constantinopol. Odată ce 
se ştia că arabii s-au pus în mişcare, venea întrebarea 
cum sa fie întâmpinați. Comandanții bizantini adoptau 
în general „tactica filării”. În loc să caute o bătălie 
decisivă, urmăreau armatele arabe până la întoarcerea 
lor spre casă, prinzându-i pe razleti şi recuperând o 
parte din pradă şi pe cei luaţi captivi, când se ivea 
prilejul. Comandanții puteau fi siguri că raidurile 
urmau doar anumite rute, deoarece în Munţii Taurus 
existau doar câteva trecători. De obicei reuşeau să 
ghicească pe care anume aveau să o prefere arabii şi, 
dacă se mişcau rapid, puteau organiza ambuscade 
când inamicul se afla în strâmtoare, deşi scopul era tot 
acela de a provoca pierderi şi de a hartui inamicul, nu 
de a-l distruge. Era o strategie precaută, lipsită de 
eroism, departe de retorica războiului sfânt din vremea 
lui Heraclius, dar putea fi cât se poate de eficientă. În 
jurul anului 704, o forţă bizantină a provocat pierderi 
grele unei armate a Omeiazilor care tocmai făcuse o 
incursiune în Cilicia şi se întorcea spre casă printr-un 


defileu. 


Caseta 3.2 Noua tactică dintr-un manual militar 


De velitatione bellica (Despre lupta de hărţuire) este un 
manual de tactică militară (vezi secţiunea 1.4) scris 
undeva spre sfârşitul secolului al X-lea d. Hr., din câte 
se pare la ordinul împăratului Nicefor Focas (963-969). 
Tacticile descrise aici sunt cele la care au recurs 
bizantinii împotriva raidurilor arabe din secolele al 
VII-lea si al VIII-lea si la care se renuntase în bună 
măsură până la vremea scrierii acestei cărţi. 
Fragmentul ales descrie ce trebuia să facă un 
comandant al forţei bizantine când îi prindea din urmă 
pe invadatori. În primul rând, trebuia să-i urmărească 
strâns: 


Când [generalul] este informat că inamicii s-au pus 
din nou în mişcare, trebuie să plece imediat în 
urmărirea lor. 

Generalul va călări la o distanţă suficientă faţă de ei, 
luându-şi toate precautiile să nu se lase descoperit că îi 
urmăreşte. Trebuie să procedeze cu maximă precauţie 
şi să le dea ordin unităţilor care urmăresc inamicul mai 
strâns să se uite cu băgare de seamă şi să vadă dacă nu 
cumva inamicul a lăsat în urmă detaşamente care pot fi 
prinse în ambuscadă, urmându-i pe ei şi în acelaşi timp 
pe generalul însuşi. 


Momentul loviturii trebuia ales când arabii nu aveau 
concentrată întreaga atenţie: 


Ajuns pe teren sigur, generalul trebuie să-şi ascundă 
trupele. Apoi se apropie de inamic cu câţiva călăreți. 
Trebuie să urce într-un punct de observaţie potrivit şi 
să-i studieze atent. Când ei pornesc la atac şi se 
împrăştie cu scopul de a prăda, generalul trebuie să 
rămână în acel punct până în cel de-al treilea sau al 
patrulea ceas al zilei. Să studieze formaţia de bătălie a 
emirului şi să estimeze atent numărul luptătorilor lui. 
Când trupele pornite în raid au ajuns suficient de 
departe de formaţia de luptă a emirului, în aşa fel încât 
nu se pot retrage din nou acolo, sau nici măcar nu ar fi 
conştienţi că asupra formaţiei se dă un atac, de vreme 
ce fiecare se grăbeşte să ajungă în sate şi să pună mâna 
pe cât mai multă pradă cu putinţă, atunci generalul 
trebuie să-şi pună formaţia în ordinea cuvenită şi să 
lanseze atacul său împotriva emirului, acum rămas cu 
oameni puţini, şi cu ajutorul lui Dumnezeu va ieşi 
victorios şi va reuşi înfrângerea totală şi distrugerea 
inamicului. 


Sursă: Three Byzantine Military Treatises, ed. Şi trad. 
George T. Dennis (Washington, DC: Dumbarton Oaks, 


1985), pp. 171-3. 
3.4 Reorganizarea Asiei Mici 


Răspunsul bizantin la ameninţarea Omeiadă a mers 
mult mai departe de adoptarea unei noi tactici militare. 
Am văzut că George Ostrogorsky susţinea că triumful 
lui Heraclius în faţa persanilor era rezultatul 
reorganizării Asiei Mici în districte militare — theme. Se 
pare că raţionamentul său nu a funcţionat, deoarece nu 
detinem dovada existenţei themelor în acea vreme, însă 
este sigur că reorganizarea a avut loc cu adevărat 
într-un moment oarecare. Istoricii au căzut de acord că 
perioada cea mai probabilă a fost între armistițiul 
încheiat de califul Muawiyah cu împăratul Constans al 
II-lea în 659 şi moartea lui Constans din 668. Atunci 
este momentul când au luat ființă cele şapte theme 
iniţiale, Opsikion, Optimaton, Boukellarion, 
Armeniakon, Anatolikon, Thrakesion şi Kibyrrhaiot. 
Cu siguranta existau in 685, deoarece erau mentionate 
într-o scrisoare trimisă papei de împăratul lustinian al 
II-lea. 

Dar, dacă existenţa themelor în a doua jumătate a 
secolului al VII-lea nu poate fi pusă la îndoială, modul 
cum operau în realitate în acel stadiu a rămas o 
chestiune în dezbatere, în mare măsură din cauza 


insuficientei surselor materiale. Din câte se pare, fiecare 
themă avea propria armată, iar guvernatorul themei, 
strategos, era şi comandant al armatei. Astfel, crearea 
lor a fost poate legată de introducerea de noi tactici 
pentru a face fata raidurilor arabe. Se aştepta probabil 
din partea armatelor din theme să asigure apărarea din 
interior în aşa fel încât, oriunde ar fi apărut arabii, să 
existe o forță care să li se opună. Dar Ostrogorsky a 
mers mult mai departe, susţinând că înfiinţarea 
themelor a antrenat şi o redistribuire radicală a 
pământului. În locul soldelor, militarii, stratiotai, care 
alcătuiau armatele themelor primeau mici gospodării 
din care se aştepta nu numai să asigure cele necesare 
traiului pentru ei şi familii, dar şi să îşi asigure armele, 
armura şi poate şi un cal. Restul terenurilor unei theme 
erau lucrate de ţărani liberi, care plăteau impozite, dar 
nu erau recrutaţi în armată. Ostrogorsky consideră că 
avantajele sistemului erau duble. În primul rând, el 
uşura enorma povară a vistieriei de a hrăni, echipa şi 
plăti soldaţii, totul fiind preluat astfel de micile lor 
proprietăţi. În acelaşi timp, ţăranii liberi plăteau taxe 
vistieriei. În al doilea rând, în acest mod armatele 
bizantine erau alcătuite din luptători „autohtoni”, de 
încredere, şi nu din mercenari străini pe care nu te 
puteai bizui. Acest mod de a organiza apărarea a 
asigurat nu doar supraviețuirea Bizanțului într-o 


asemenea perioadă de criză, ci şi redresarea lui 
viitoare, ca mare putere regională. 

Opiniile lui Ostrogorsky, avansate în stil limpede şi 
convingător, aveau să se dovedească extrem de 
influente. Însă nu toți specialiştii au fost de acord cu el, 
subliniind că nu există aproape nicio dovadă 
contemporană care să susțină ideea că întemeierea 
themelor a însemnat simultan şi distribuirea de pământ 
către soldatii-fermieri. Ostrogorsky a invocat dovezi ale 
vremii care îi susţin teza, cum este Nomos Georgikos 
(Legea sau Codul agricultorului), text legal din jurul 
anului 700. Dar, dacă documentul face referiri frecvente 
la ţăranii liberi, nu îi menţionează niciodată pe 
soldatii-fermieri, care nu apar nici în alte texte. De fapt, 
majoritatea dovezilor lui Ostrogorsky provin dintr-o 
perioadă mult mai târzie — şi mai ales din secolul al 
X-lea. Legislaţia imperială din anii 940 se referă fără 
dubiu la „proprietăţi prin care se susțin serviciile 
militare”, ceea ce sugerează că micile proprietăți 
militare existau de mult timp. Dar asta nu înseamnă, 
desigur, că sistemul funcţiona din secolul al VII-lea sau 
că ar fi fost o parte integrantă şi esenţială a themelor de 
la începutul lor. 


Caseta 3.3 George Ostrogorsky (1902-1976) şi Themele 


Născut la Sankt Petersburg înainte de Revoluţia din 
Rusia, Ostrogorsky a urmat studii universitare în 
Germania în anii 1920 şi şi-a petrecut cea mai mare 
parte din carieră la Universitatea din Belgrad, în fosta 
lugoslavie. Cea mai importantă lucrare a sa este 
Geschichte des byzantinischen Staates (Istoria statului 
bizantin), apărută în 1940. Teza centrală a cărţii este că 
themele, soldatii-fermieri şi ţăranii liberi au reprezentat 
baza măreției bizantine. În acelaşi fel, Ostrogorsky 
mergea mai departe, susţinând că, în secolul al Xi-lea — 
când marii proprietari de pământ au desființat themele, 
au acaparat proprietăţile militare, i-au adus pe ţăranii 
liberi în stare de serbie şi i-au înlocuit pe 
soldatii-fermieri patrioţi cu mercenari străini lacomi —, 
statul a fost condamnat. 

Ostrogorsky nu era deloc original în modul lui de a 
prezenta în acest fel istoria Bizanțului. Nu era decât 
ultimul dintr-un lung şir de istorici ruşi care gândeau 
în acest fel, iar aceeaşi teorie apare şi în opera lui 
Fyodor Ivanovich Uspensky (1845-1928) şi la alti 
cercetatori. Ei au dat o mare importanta faptului ca, 
inainte de secolul al X-lea, taranii din Imperiul Bizantin 
aparent nu erau iobagi, ci oameni liberi, proprietari ai 
pământului pe care îl lucrau. Un text din secolul al 
VIII-lea, cunoscut sub numele de Nomos Georgikos, 
sugerează asta fără îndoială (vezi secţiunea 7.6). 


Această percepţie se potrivea cât se poate de bine cu 
idealurile romantice ale slavofiliei secolului al XIX-lea. 
August von Haxthausen-Abbenburg (1792-1866) şi alţii 
susțineau că istoria Rusiei luase o turnură mai fericită 
decât aceea a Europei apusene deoarece evitase relele şi 
stricăciunile feudalismului — care-i şi oprimase pe 
țărani legându-i de pământ, ca serbi —, şi apoi ale 
industrializării, care i-a rupt de pământ şi i-a trimis în 
masă spre fabrici. Rusia, în schimb, păstrase neatinsă 
străvechea instituţie a comunităţii săteşti, în care ţăranii 
deţineau pământul în comun şi îl împărțeau între ei în 
mod egal. Acest sistem, după cum credeau slavofilii, a 
creat o unitate care reprezenta sursa tăriei şi a 
patriotismului poporului rus sub  cârmuirea 
binevoitoare a ţarului. Era o perspectivă care a 
influenţat cu putere literatura rusă a vremii, ca 
romanul Război şi pace al lui Lev Tolstoi (1869). Platon 
Karataev, taran-soldat simplu, „o personificare a 
bunatatii sufleteşti, a tot ce este la locul cuvenit si 
rusesc”, este aici pus în opoziţie cu Pierre Bezuhov, 
aristocratul dezamăgit, occidentalizat. 

Uspensky a transferat această viziune asupra 
Bizanțului, iar marea contribuţie a lui Ostrogorsky a 
fost să o difuzeze în afara Rusiei, expunând-o cu 
luciditate într-o limbă europeană occidentală. Lucrarea 
lui a fost mai târziu tradusă din germană în engleză de 


Joan Hussey, sub titlul History of the Byzantine State, 
după care avea să apară în zece alte limbi. Aşa se 
explică şi influența enormă a lui Ostrogorsky asupra 
percepției şi predării istoriei bizantine în întreaga lume. 
Ca toate teoriile academice, pledoaria în favoarea 
themelor şi a soldatilor-fermieri nu ar trebui să fie 
acceptată necritic, ci cântărită cu grijă, luând în 
considerare dovezile care o susţin. 


Sursă: Danuta M. Gorecki, „The Slavic theory în 
Russian pre-Revolutionary historiography of the 
Byzantine farmer community”, Byzantion 56 (1986), pp. 
77-107. 


Chiar daca este putin probabil sa aflam mult mai 
mult despre originile themelor decât stim acum, ținând 
seama de lipsa informatiilor verificabile, exista un alt 
domeniu in care arheologia si dovezile palpabile 
pastrate ne pun la dispozitie indicii importante despre 
schimbarile care se petreceau atunci in Asia Mica. 
Atacurile persane si arabe au provocat distrugerea 
multor cetăţi romane, vechi, din zonă, astfel încât în 
840, potrivit unui geograf arab, nu mai existau decât 
cinci. Remarca este în oarecare măsură derutantă. 
Dispăruseră cu siguranţă vechile oraşe greco-romane, 
grupate în jurul unui forum cu edificii publice 


impresionante, ca teatrele şi bibliotecile, care fuseseră 
înlocuite de o nouă categorie de aşezări, mai bine 
adaptate la condiţiile epocii. Erau de multe ori mai 
restrânse ca dimensiuni si repozitionate pe locuri mai 
uşor de apărat. Majoritatea au fost plasate în 
apropierea unui kastro (castru), o fortăreață sau un vârf 
de deal fortificat, unde locuitorii se puteau refugia la 
apariţia armatelor arabe. 

Un exemplu este Sardis din thema Thrakesion. 
Vechiul oraş roman din câmpie a fost în mare măsură 
abandonat şi noul oraş s-a grupat în jurul acropolei din 
apropiere, pe care s-a construit o fortăreață în a doua 
jumătate a secolului al VII-lea. Exista o singură cale de 
acces extrem de abruptă, în rest fiind doar râpe de 
jurîmprejur. Bizantinii s-au folosit de tehnologia 
dezvoltată la Zidurile continentale ale 
Constantinopolului pentru a spori avantajul geografic 
al acropolei de la Sardis. Pe drumul de acces s-a 
construit şi un bastion, ca asediatorii să poată fi loviti 
cu săgeți, prin fantele ascunse, încă înainte să ajungă în 
apropierea zidurilor. La fel şi la Efes, tot în thema 
Thrakesion. Vechiul oraş de pe tarm a fost părăsit de 
întreaga populaţie, care s-a mutat mai mulţi kilometri 
spre interior, ca la nevoie să fie mai aproape de 
fortificaţii. 

Sardisul şi Efesul vechi şi nou sunt încă uşor de găsit 


datorită vestigiilor păstrate la vedere. Nu la fel se 
întâmplă şi în cazul aşezării Amorion, din thema 
Anatolikon, în centrul Asiei Mici. Oraşul a încetat să 
mai fie populat începând dintr-un moment oarecare, în 
secolul al XIV-lea, iar locul a dispărut cu totul de-a 
lungul secolelor. Din 1987, arheologii au început 
lucrările pentru scoaterea la lumină a vestigiilor 
oraşului bizantin pierdut. Amorion avea mai puţină 
nevoie să fie mutat ori remodelat în perioada de criză, 
deoarece parcursese un asemenea proces relativ nu cu 
mult timp în urmă, adică în secolul al V-lea d. Hr. 
Ţinând seama de necesităţile de apărare, cei care l-au 
plănuit au ales un loc cu apa din abundență din 
pânzele freatice, făcând astfel inutilă prezenţa unui 
apeduct vulnerabil, care ar fi putut fi uşor tăiat într-un 
asediu, şi inaltasera un zid de apărare solid, lung de 
trei kilometri. S-ar părea că în vremea crizei din secolul 
al VII-lea s-au luat măsuri de consolidare a acestor 
fortificaţii. S-a construit şi o a doua linie de apărare — 
un zid în jurul acropolei, dealul din centrul oraşului, 
unde populaţia să se poată retrage dacă ar fi fost 
străpuns zidul din vale. Este o trăsătură care a deosebit 
Bizanțul de Europa Apuseană, unde vechile oraşe au 
dispărut complet, în majoritate, la sfârşitul epocii 
romane, în secolul al V-lea, fără să se petreacă 
transformări de felul celei descrise mai înainte. 


Cel mai ciudat dintre aceste oraşe defensive se află în 
regiunea Capadocia din jurul Cezareei, în centrul Asiei 
Mici. Acolo, locuitorii au profitat de roca vulcanică 
deosebit de moale, în care au săpat şi şi-au creat aşezări 
subterane, inclusiv capele şi grânare, care puneau la 
dispoziţie un loc de refugiu în faţa primejdiilor. Un 
asemenea loc, la Derinkuyu, măsoară 2500 de metri 
pătraţi şi ar fi putut adăposti 20.000 de oameni. 
Asemenea aşezări subterane erau răspândite în acea 
regiune cu secole în urmă, dar trebuie să fi căpătat o 
importanţă deosebită odată ce au apărut în vecinătate 
armatele arabe puse pe jaf. Intrarea în aşezare putea fi 
închisă cu o piatră de moară, în aşa fel încât un străin 
aflat la suprafaţă nu ar fi bănuit că sub picioarele lui se 
ascundea oraşul şi locuitorii săi. 

Emisiunea de monede ne oferă de asemenea o idee 
despre ceea ce se întâmpla în viaţa de zi cu zi şi despre 
schimbările economice care se petreceau în acea 
perioadă. Monedele din cupru, indicatorul nivelului de 
bază al tranzacţiilor obişnuite, par să fi dispărut 
aproape cu desăvârşire din circulaţie în Asia Mică: 
aproape că nu au fost găsite în siturile arheologice din 
contextul secolului al VII-lea. Asta ar sugera un declin 
sever al activităţii comerciale, pe măsură ce vechile 
oraşe romane active, centrele comerciale de odinioară, 
erau distruse unul după altul. Pe de altă parte, moneda 


de aur, nomisma, era emisă în continuare. Pusă în 
circulație de Constantin cel Mare în 309, şi-a menţinut 
puritatea de 23 de carate şi greutatea de 4,55 grame 
de-a lungul întregii crize. lată încă o diferență crucială 
între Bizanţ şi Europa Occidentală, unde regii franci, 
lombarzi, anglo-saxoni şi vizigoți nu aveau suficient 
metal preţios să bată monedă din aur. Capacitatea de a 
menţine moneda din aur însemna că împărații 
bizantini aveau şi capacitatea să perceapă impozite, 
atât pe pământuri şi pe producţia agricolă, cât şi pe 
produsele cumpărate şi vândute la târguri anuale. 
Supravietuirea oraşelor în forma lor reconstituită 
trebuie să fi ajutat enorm continuitatea economică. Ele 
erau nu numai avanposturi defensive sau sedii ale 
strategilor din fruntea themelor, ci şi centre 
administrative de unde se colectau veniturile. Prin 
urmare, împărații bizantini reuşeau să-şi umple de 
fiecare dată din nou tezaurele, iar asta le asigura 
surplusul necesar pentru a susţine proiectele de 
apărare, cum ar fi echiparea flotei cu focul grecesc, 
menţinerea zidurilor Constantinopolului şi plăţile 
făcute unor aliaţi ca bulgarii şi khazarii, ca să-i atace pe 
arabi. Fără îndoială că elementul economic a jucat 
propriul său rol în supraviețuirea Bizanțului, chiar 
dacă despre acest aspect se cunoaşte foarte puţin. 


3.5 Balcanii şi provinciile occidentale 


Din cauza amenințării constante dinspre califatul 
Omeiad din acei ani, majoritatea resurselor Bizanțului 
ar fi trebuit să fie concentrate spre apărarea Asiei Mici, 
neglijând, relativ vorbind, Balcanii şi provinciile din 
apus. Din fericire, pericolul scădea în Balcani. Deşi o 
mare parte din teritoriu fusese cotropit, după 626 
hanatul avar, care fusese principalul factor al atacului 
împotriva Constantinopolului, intrase în declin şi se 
fragmentase. Slavii se scuturaseră de sub dominaţia 
avară şi erau mulţumiţi să ocupe şi să cultive acel 
pământ, fără să-i mâne nicio ambiţie de a se extinde în 
continuare. Bizantinii au exploatat cât mai mult cu 
putință noua conjunctură. În vara lui 688, Iustinian al 
Il-lea a condus o expediţie militară în Tracia, 
traversând teritoriul slav până la Tesalonic. Nu era 
vorba despre o încercare de recuperare a teritoriului. 
Împăratul s-a mulțumit să stea scurt timp la Tesalonic 
şi apoi a făcut cale întoarsă, armata sa fiind atrasă de 
mai multe ori în ambuscade. Cu toate astea, şi-a făcut 
simțită prezența în acea regiune şi a iniţiat o politica de 
exploatare a Balcanilor spre beneficiul Asiei Mici. În 
timpul expediției a adunat o mulţime de slavi vanjosi, 
dintre care unii i s-au alăturat de bunăvoie, alţii, nu, pe 
care i-a traversat în Asia Mică pe la Dardanele. Acolo 


au fost colonizați pe un pământ neocupat din thema 
Opsikion, care în acest mod a fost repus în circuitul 
agricol şi a început din nou să aducă venit, sub formă 
de taxe. Această politică avea neajunsurile ei. În 692, 
Iustinian al II-lea a luat cu el un contingent masiv de 
slavi când s-a ciocnit cu arabii la Sebastopolis, însă cei 
care fuseseră recrutaţi fără voia lor au dezertat la 
inamic şi au contribuit la dezordinea din rândul 
bizantinilor. Cu toate astea, ei au reprezentat primul 
demers în procesul de integrare a slavilor invadatori. 
Ceea ce a împiedicat ca acest proces să se 
desăvârşească a fost pătrunderea în Balcani a unui alt 
popor turcic agresiv, bulgarii, care sub conducerea 
hanului Asparuh au traversat Dunărea în 680 şi s-au 
aşezat în zona dintre fluviu şi Munţii Balcani (vezi 
secţiunea 3.5 şi caseta 0.1). Firesc, împăratul Constantin 
al IV-lea a privit sosirea lor cu nelinişte şi a trimis o 
armată să îi alunge. În urma importantei victorii a 
bulgarilor în bătălia de la Ongala, ei şi-au consolidat 
prezenţa. S-au amestecat cu slavii locali şi în cele din 
urmă le-au adoptat limba şi s-au integrat cu ei, 
întemeind un hanat care nu era o adunare de triburi, 
precum slavii de la sud, ci un stat unitar cu propria lui 
capitală bine fortificată, Pliska. Nu după mult timp 
bulgarii au dat din nou dovada măiestriei lor militare. 
Ei au fost cei care au întins o cursă armatei lui lustinian 


al li-lea aflate în retragere de la Tesalonic, în 688. În 712 
au efectuat un raid neaşteptat asupra suburbiilor 
Constantinopolului, unde au capturat o mulţime de 
cetăţeni care traversaseră Cornul de Aur ca să ia parte 
la nunţi şi la sărbători şi le-au luat toate bijuteriile şi 
argintăria. Acceptând inevitabilul, bizantinii au făcut 
tot ce le stătea în puteri ca să obţină un avantaj de pe 
urma unei asemenea prezențe nedorite a bulgarilor 
agresivi, cum fuseseră şi slavii înaintea lor. lustinian al 
li-lea a făcut apel la sprijinul lor pentru a-şi recupera 
tronul în 705, iar mai târziu au fost recrutaţi pentru a-i 
ataca pe arabi în timpul asediului Constantinopolului 
din 717-718. 

Cât despre Italia, teritoriile bizantine de acolo erau 
relativ ferite de dificultăţi în a doua jumătate a 
secolului al VII-lea. Lombarzii reprezentau o primejdie 
mult mai mică decât mai înainte, deoarece renuntasera 
la erezia ariană în 672, având prin urmare aceeaşi 
religie, spre deosebire de arabii musulmani şi bulgarii 
păgâni. Pentru moment, au încetat să mai atace Roma 
şi alte oraşe bizantine. O cauză de îngrijorare o 
constituia posibilitatea ca poporul să se alieneze, drept 
rezultat al disputei în plină desfăşurare cu papa legată 
de doctrina monotelismului (vezi secţiunea 2.6). 
Pierderea Egiptului, din 642, l-ar fi putut determina pe 
Constans al li-lea să abandoneze politica bunicului său, 


de vreme ce acum, când practic nu mai rămăseseră 
creştini monofiziti sub jurisdicție bizantină, nu mai 
exista nevoia de a găsi o soluţie de compromis. Dar este 
posibil să fi avut planuri de recucerire a provinciilor 
pierdute şi asta ar explica de ce, în 648, a emis un decret 
confirmând doctrina monotelismului şi interzicând 
orice altă discuţie despre firea lui Hristos. Reacţia la 
Roma a fost identică cu aceea din 641. Papa Martin I a 
convocat un conciliu la Palatul Lateran in octombrie 
649 si a condamnat din nou doctrina. Constans a 
considerat-o o simplă chestiune de insubordonare. In 
653 a ordonat exarhului Ravennei să trimită o echipă de 
şoc la Roma pentru a-l răpi pe nefericitul papă Martin, 
care a fost făcut pachet şi trimis cu o navă la 
Constantinopol. Aici a fost judecat sub acuzaţia că ar fi 
complotat pentru răsturnarea împăratului şi drept 
pedeapsă a fost surghiunit la Cherson, de cealaltă parte 
a Mării Negre, unde a murit la scurt timp. Constans al 
Il-lea a mai pedepsit papalitatea arătându-se cu 
ostentatie favorabil arhiepiscopului din Ravenna, 
primul pas în vederea ridicării lui pe poziţia de episcop 
primar al Italiei, pentru a diminua autoritatea papei. 
Împăratul a considerat probabil încheiată această 
chestiune. Câţiva ani mai târziu, prin armistițiul dintre 
el şi califul Muawiyah, a fost înlăturată pentru moment 
ameninţarea arabă de la frontiere. Având în vedere că 


şi lombarzii îşi moderaseră atitudinea, putea părea cel 
mai bun moment ca bizantinii să profite de răgaz şi 
să-şi restaureze dominaţia asupra întregii Italii. Prin 
urmare, în vara lui 663, Constans al II-lea a debarcat la 
Taranto cu o armată şi şi-a croit drum spre nord, 
ocupând şi oraşe stăpânite de lombarzi. Dar când a 
încercat să intre în Napoli, fortificațiile şi rezistența 
lombardă s-au dovedit prea puternice şi s-a văzut 
obligat să renunţe. Atunci, Constans a pornit cu armata 
spre Roma. Dacă papa şi cetăţenii din oraş aşteptau să 
scape de greutăţi, au avut o mare dezamăgire, 
deoarece, din câte se pare, împăratul venise să ia, nu să 
dea. Trupele lui au scos tiglele din bronz de pe 
acoperişurile multor biserici şi le-au trimis la 
Constantinopol.  Douăsprezece zile mai târziu, 
Constans a plecat de la Roma spre sud, traversând în 
cele din urmă în Sicilia şi stabilindu-şi reşedinţa la 
Siracuza. 

Asemenea acţiuni nu aveau deloc darul de a-l 
recomanda pe împărat ca protector şi eliberator şi, 
împreună cu poziţia sa intransigenta fata de 
monotelism şi tratamentul crud aplicat papei Martin, 
l-au făcut extrem de nepopular în Italia. În vara lui 668, 
în timp ce făcea baie la Siracuza, a fost ucis de un 
servitor care l-a lovit în cap cu savoniera. Un 
comandant de armată local numit Mezezius (Mezizios) 


s-a proclamat împărat in Sicilia, fără îndoială 
bazându-se că resentimentele faţă de Constans îi vor 
asigura o largă susţinere. Rebeliunea a fost de scurtă 
durată, fiind înăbuşită de intervenţia trupelor loiale din 
Africa şi Italia. Chiar si în aceste circumstanţe, 
succesorul lui Constans, Constantin al IV-lea, care 
administrase Constantinopolul în absenţa lui, pare să fi 
înţeles pericolul pe care îl reprezenta politica tatălui 
său în acea zona. El a hotărât să se distanteze de 
monotelism, de care nici nu era atras, nici nu avea 
nevoie. În 680 a convocat un sobor la Constantinopol, 
cunoscut drept al VI-lea Sinod Ecumenic, care a 
condamnat doctrina refăcând astfel bunele relaţii cu 
papa şi potolind resentimentele împotriva conducerii 
de la Constantinopol şi Ravenna. 

Dacă în Balcani si in Italia bizantinii reuşiseră cel 
putin să menţină statu-quoul, în Africa de Nord 
evenimentele au luat o turnură proastă. După ce arabii 
au cucerit Egiptul în 642, provincia de la vest a fost tot 
mai expusă invaziei. Încă din 647, armatele arabe şi-au 
început incursiunile în provincie, iar în 670 bizantinii 
au fost împinşi în mare măsură dincolo de principalul 
oraş, Cartagina. Sfârşitul a venit în primăvara lui 698, 
când Cartagina a căzut şi, odată cu ea, şi vechiul 
exarhat. 

Idei de reținut 


e Nimeni nu va şti cu precizie cum de a supraviețuit 
Bizanțul în secolul al Vii-lea, în special din cauza 
faptului că s-au păstrat atât de puţine date despre 
evenimente. Tot ceea ce pot face istoricii este să 
avanseze teorii plauzibile bazate pe aceste dovezi 
limitate. 

e Important este că Bizanțul a păstrat Asia Mică, desi 
Balcanii fuseseră cotropiti şi Africa de Nord, pierdută 
definitiv în 698. 

e Arheologia şi numismatica au contribuit la 
revelarea elementului economic survenit in 
supraviețuirea Bizanțului. 

e În Balcani, slavii pastorali, lipsiţi de spirit 
războinic, prezentau o oarecare ameninţare, dar 
înlocuirea avarilor cu la fel de agresivii bulgari i-a 
împiedicat pe bizantini să recucerească zona. 

e În Italia, relaţiile uneori furtunoase cu papa nu au 
însemnat neapărat o slăbire a poziţiei bizantinilor în 
acea zonă, atât timp cât lombarzii rămâneau calmi. 

Kegan Paul). Lucrarea abordează relaţiile dintre papi şi 
împărat, evidențiind ca, în pofida unor rupturi 
ocazionale, cum a fost cea produsă de monotelism, 
papalitatea nu încerca în acea vreme să se distanteze de 
Constantinopol. 


4. Inceputurile refacerii (718-820) 


Iustinian al II-lea a fost ultimul dintre descendenţii 
lui Heraclius care au domnit la Bizanţ. În 695 a fost 
răsturnat de unul dintre generalii lui, Leontios, care a 
ordonat ca nasul şi limba fostului împărat să fie 
despicate înainte de a-l trimite în surghiun la Cherson. 
Leontios a rămas la putere trei ani înainte de a fi la 
rândul lui înlăturat de Tiberiu al III-lea Apsimar. Apoi, 
în 705, Iustinian al II-lea cel exilat s-a întors la 
Constantinopol cu o armată de bulgari şi a reuşit să 
pătrundă în oraş târându-se printr-o ţeavă pentru apă, 
alături de câţiva însoțitori. Revenit la putere, Iustinian 
al II-lea s-a răzbunat crunt pe cei care îl înlăturaseră. 
Foştii împărați Leontios şi Tiberiu al III-lea au fost 
decapitati, în schimb susţinătorii lor au fost traşi in 
țeapă sau cusuti în saci şi aruncaţi în mare. După şase 
ani, Iustinian a fost din nou detronat şi de data asta şi 
asasinat, moment când a luat sfârşit şi dinastia 
Heraclidă. Au urmat trei alti împărați cu domnii scurte 


până în 717, când puterea a fost preluată de Leon, 
strategos din thema Anatolikon, care a întemeiat noua 
dinastie Isauriană. 

Perioadele de instabilitate, ca aceea dintre 695 şi 717, 
erau o trăsătură recurentă în politica bizantină. Cei 
înfrânți în aceste lupte erau uneori asasinați, ca Tiberiu 
al III-lea, Leontios şi Iustinian al II-lea, în ultima 
instanţă, dar de cele mai multe ori erau mutilati într-un 
fel sau altul, de obicei prin castrare sau orbire, cu un 
fier încins la roşu. Ambele pedepse garantau că victima 
nu va mai putea să se întoarcă în politică, de vreme ce 
eunucii erau excluşi de la funcţia imperială, iar un orb 
nu putea îndeplini cerințele ei. Pedeapsa aplicată lui 
Iustinian al II-lea, mai precis despicarea nasului şi a 
limbii, a fost rareori repetată de atunci, tocmai pentru 
că nu îl împiedicase pe împărat să revină pe tron. Chiar 
dacă mutilarea era privită în acele vremuri ca o 
alternativă indulgentă la moartea violentă, a contribuit 
ca Bizanțului să i se ducă vestea pentru cruzimi, 
uneltiri şi lupte între facţiuni. De fapt, Bizanțul nu 
reprezenta un caz atât de ieşit din comun. În zilele 
dinaintea alegerilor si adunărilor legislative, 
îndepărtarea violentă a unui lider şi a partidei lui 
reprezenta modalitatea de desfăşurare a proceselor 
politice, nu doar în Bizanţ, ci şi în lumea islamică şi în 
Apusul creştin, unde mutilările nu erau deloc ceva 


necunoscut. Importanța acordată detaliilor unor 
asemenea tulburări şi actelor brutale care le însoțeau 
poate oferi o imagine mai limpede asupra acelor 
vremuri. În ce priveşte secolul care a urmat după 
stingerea dinastiei Heraclide, s-a acordat extrem de 
multă atenţie disputei din jurul venerării icoanelor şi al 
persecuțiilor brutale, iar în spatele acestui conflict, 
Bizanțul înainta lent pe drumul spre redresare. 


4.1 Dinastia Siriană de Nord (Isauriana) 


Când noul împărat Léon al III-lea a preluat puterea, 
erau prea puţine semne de redresare, căci abia se afla 
pe tron de mai puţin de şase luni când a trebuit să 
înfrunte o criză care ar fi putut să pună capăt nu doar 
domniei lui, ci chiar şi existenţei Bizanțului: asediul 
arab din 717-718 (vezi secţiunea 3.2). Arabii s-au retras 
în august 718, dar asta nu însemna că primejdia 
trecuse. Raidurile anuale au continuat, iar în 727 o forţă 
Omeiadă a ajuns în vest până la Niceea, la doar 90 de 
kilometri de Constantinopol. Pe măsură ce treceau anii, 
tactica de urmărire şi organizarea militară a 
bizantinilor au început să dea roade. În primăvara lui 
740, la Constantinopol a ajuns vestea că o armată arabă 
uriaşă a traversat Munţii Taurus şi a mărşăluit în 
Capadocia, unde a capturat o mulțime de bărbaţi, 


femei şi copii pe care să-i ducă înapoi în Siria, ca sclavi. 
Léon al III-lea şi-a adunat forţele şi a pornit spre acea 
zonă. Nu a încercat să intercepteze armata arabă 
principală, care era oricum de mult în drum spre casă 
când el a reuşit să ajungă în Capadocia. În schimb, 
bizantinii au prins din urmă şi au înconjurat 
ariergarda, aproape de oraşul Akroinon. În lupta care a 
urmat au pierit aproape toți arabii, cu tot cu 
comandanții lor, cu câteva excepţii, care au reuşit să 
scape din încercuire şi să se întoarcă în Siria. Era prima 
dată când o armată bizantină învingea o forţă arabă pe 
un câmp deschis de luptă. 

Odată cu înfrângerile aduse arabilor în 718 şi 741 
avem ocazia să distingem un anume optimism în 
timpul domniei lui Leon al III-lea. A întreprins unele 
reforme interne, ca şi cum ar fi pregătit statul său 
pentru viitor. În 720 a reînceput să bată monede de 
argint, după ce producţia lor încetase în anii 680. La 
cele 1,99 grame, noul miliaresion era mai uşor decât 
monedele de argint dinainte, dar a circulat pe scară 
largă, iar aspectul lui a rămas aproape neschimbat 
secole la rând. Apoi a început o reformă a 
administraţiei şi a perceperii taxelor, la fel şi o revizuire 
a sistemului de legi. Chiar la sfârşitul domniei a 
promulgat un nou compendiu de legi, cunoscut sub 
numele de Ekloga. Faptul că împăratul se putea ocupa 


de asemenea chestiuni arată că nu mai era preocupat 
exclusiv de supravieţuire. 

Tendința ascendentă a continuat sub fiul şi 
succesorul lui Leon, Constantin al V-lea (741-775). 
Domnia lui a avut un început dificil, fiind obligat să 
rezolve o revoltă condusă de cumnatul său, 
Artavasdos. Însă, odată ce şi-a consolidat poziţia, a 
început să se ocupe de refacerea vechii străluciri a 
Constantinopolului. Asediile repetate din perioada de 
criză lăsaseră urme. Cetatea se depopulase, deoarece 
locuitorii săi de care nu era nevoie imediată fuseseră 
mutaţi, pentru a păstra rezerva de hrană în perspectiva 
unui atac arab, dar şi din cauza epidemiilor repetate de 
ciumă. În anii 750, Constantin a adus colonişti din 
Grecia si din insulele greceşti şi a refăcut 
aprovizionarea cu alimente si apă, pentru a face fata 
numărului de locuitori în creştere. A adus mari 
contingente de lucrători, din alte regiuni, pentru a 
reconstrui apeductul lui Valens, distrus de avari în 
timpul asediului din 626. 

Tot Constantin al V-lea a fost probabil cel care a 
iniţiat unele reforme militare de amploare, deşi, din 
lipsa mărturiilor contemporane, ele trebuie deduse din 
aluzii şi dovezi mai târzii. Armatele themelor 
asiguraseră Asiei Mici apărarea în profunzime în 
timpul crizei din secolul al VII-lea, dar prezentau şi 


neajunsuri. Unul era că strategoi, comandanții lor, 
dispuneau de puteri extinse şi de independenţă 
considerabilă. Se puteau folosi de aceste avantaje 
pentru a pune la cale revolte, ceea ce Constantin al 
V-lea ştia prea bine. Artavasdos, cel care îi contestase 
dreptul la tron în 741, fusese strateg al themei 
Opsikion. Propriul său tată era un exemplu concludent 
— Léon al III-lea fusese strateg al themei Anatolikon 
înainte de a lua tronul. În timpul domniei lui 
Constantin sau a tatălui său a început procesul de 
fragmentare a themelor de mari dimensiuni în unități 
mai mici, pentru a evita ca o prea mare putere să se 
concentreze în mâinile unui singur om. 

Din câte se pare, tot în vremea lui Constantin a 
apărut o forţă militară alternativă la armatele themelor, 
tagmata. Era un corp de elită alcătuit din soldaţi de 
profesie, plătiţi direct din tezaurul imperial, prin 
urmare dependenţi de împărat. Trupele tagmata îi erau 
extrem de loiale lui Constantin al V-lea, asigurându-i 
comanda unei forţe pe care o putea îndrepta împotriva 
duşmanilor lui interni şi externi. Mai târziu, comanda 
trupelor tagmata a fost delegată unui nou ofiţer de 
grad superior, domestikos ton scholon. El avea să devină 
primul comandant al armatei bizantine, de rang 
superior celui de strateg al unei theme. Aceste reforme 
militare au venit la momentul oportun, deoarece în 741 


califatul Omeiad intrase în perioada lui de declin final. 
Sfâşiat de lupte interne, nu mai era capabil să 
organizeze raidurile anuale dincolo de Munţii Taurus. 
Constantin al V-lea, în schimb, a reuşit să intre în 
ofensivă. A ocupat cetăţile Germanikeia în 747 şi 
Melitene în 750. Ştia că nu o poate păstra permanent pe 
cea din urmă, aşa că a evacuat populaţia şi apoi i-a 
distrus fortificațiile, înainte de a se retrage spre vest. În 
acest stadiu nu se punea problema recuperării regiunii 
de dincolo de lanţul Taurus, însă valoarea 
propagandistică a acestor succese trebuie să fi fost 
imensă. 


4.2 Iconoclasm 


Ţinând seama de realizările lor, ar fi fost de aşteptat, 
fireşte, ca Leon al III-lea şi Constantin al V-lea să fie 
glorificaţi de contemporani şi comemorati etern, ca 
arhitecţi ai reuşitei luptei Bizanțului împotriva arabilor. 
Dar asta nu s-a întâmplat nici pe departe. Toate sursele 
de care dispunem, inclusiv Teofan Mărturisitorul şi 
patriarhul Nicefor, le sunt profund ostile. Când se 
referă la Constantin al V-lea, apelează deseori la 
epitetul de insultă „Kopronymos”, „nume de rahat”. 
Problema era că, indiferent cât randament ar fi dat 
aceşti împărați ca soldaţi şi administratori, opiniile lor 


religioase au fost de neacceptat pentru observatorii mai 
târzii. Cei doi împărați au fost etichetati drept 
iconoclaşti, ostili venerării icoanelor lui Hristos, ale 
Sfintei Fecioare şi ale sfinţilor. 

După cum am văzut, icoanele jucaseră un rol 
semnificativ în momentele cele mai grele ale luptei 
pentru supravieţuire a Bizanțului din timpul crizei 
secolului al VII-lea, sugerând prezenţa unui ajutor 
supranatural (vezi secţiunea 2.3). Dar în secolul al 
VIII-lea s-au ridicat unele voci care au început să se 
întrebe dacă nu cumva venerarea lor reprezenta 
idolatrie şi păcat. În anii 720, Gherman |, patriarhul 
Constantinopolului, îngrijorat că unii dintre episcopi 
refuzau să se mai aplece în faţa icoanelor din biserică, a 
trimis mai multe scrisori severe, sperând să-i convingă 
că apucaseră pe o cale greşită. Din nefericire pentru 
Gherman, se pare că şi noul împărat Leon al III-lea avea 
asemenea rezerve. Se spune că a dat jos icoana lui 
Hristos prinsă de poarta principală a Marelui Palat din 
Constantinopol, iar în 730 l-a alungat pe Gherman din 
funcţie, înlocuindu-l cu Anastasios, adversar al 
venerării icoanelor. Lucrurile au mers şi mai departe 
sub Constantin al V-lea. În 754 a adunat un sinod de 
338 de episcopi la palatul său din Hieria, pe malul 
asiatic al Bosforului, iar aceşti prelați au emis un decret 
potrivit căruia chipul lui Hristos, al Sfintei Fecioare şi al 


sfinților nu trebuie pictate, venerate ori expuse. 
Mozaicurile care redau asemenea chipuri aflate în 
unele biserici şi locuri publice au fost îndepărtate, fiind 
înlocuite cu decoraţiuni sau scene din natură. lar unii 
dintre cei care s-au opus noii politici au fost trataţi cu 
maximă asprime. 

Un călugăr numit Ştefan cel Tânăr ar fi fost târât pe 
străzi şi bătut până a murit în 766, deoarece îndrăznise 
să îl critice pe Constantin al V-lea şi să apere cinstirea 
icoanelor. 

Cam aşa relatează sursele despre acele evenimente. 
Toate au fost însă consemnate de iconoduli, fiind drept 
urmare vehement pornite împotriva împăraţilor 
Isaurieni, dar pline de materiale anecdotice, mergând 
până la limita credibilului. Apoi este limpede că 
exagerează persecuțiile şi desacralizările comise de 
împărații iconoclasti. Dacă din anumite biserici s-au 
îndepărtat cu adevărat icoane, mozaicuri şi picturi 
murale, în niciun caz nu pare să se fi intervenit peste tot 
şi până la capăt. În al doilea rând, o examinare atentă a 
tratamentului brutal aplicat călugărilor iconoduli în 
timpul domniei lui Constantin al V-lea dezvăluie că 
majoritatea acestor incidente s-au desfăşurat în 765- 
767, nefiind ceva ce s-a petrecut constant, de-a lungul 
întregii domnii. Nu este exclus ca pedepsele împotriva 
călugărilor să fi fost aplicate nu atât din cauza susţinerii 


icoanelor, ci a implicării într-o conspirație împotriva lui 
Constantin al V-lea din acea perioadă. În general 
privind, înclinația surselor spre iconodulie a denaturat 
modul în care înţelegem domniile acestor împărați. 
Dincolo de asta, disputa din jurul icoanelor nu este 
câtuşi de puţin lipsită de importanţă. Reabilitarea 
icoanelor în cele din urmă avea să se dovedească un 
element esenţial din dezvoltarea artei şi culturii 
bizantine (vezi secțiunea 7.2). Cea mai influentă 
intervenţie în această dezbatere a avut-o călugărul loan 
Damaschinul (m. 749). Aflându-se la mănăstirea Mar 
Saba de lângă lerusalim, era în afara teritoriului 
bizantin si, prin urmare, ferit de persecuțiile 
iconoclaste. A scris o serie de lucrări în apărarea 
icoanelor, aducând o parte dintre argumentele care în 
final aveau să dea câştig de cauză iconodulilor. 
Justificarea lui se întemeia pe două idei. În primul 
rând, imaginea era un simbol şi un mediator, existând 
o diferenţă radicală între icoana în sine şi persoana 
reprezentată în ea. Când te rogi la icoană, spune Ioan, 
veneratia nu se adresează lemnului şi vopselei din care 
este făcută icoana, ci persoanei sfinte pe care o 
înfăţişează. Aşadar gestul de venerare a unei icoane nu 
este idolatru, ci legitim şi de laudă. În al doilea rând, 
loan mergea mai departe şi lega adoratia icoanei de 
Întrupare. Doar recunoscând icoanele puteai să accepti 


că Hristos este Dumnezeu născut ca om, deoarece, 
negând înfăţişarea lui prin lemn şi culori, se neagă şi 
posibilitatea prezenței Lui în carne şi oase. Astfel, 
venerarea icoanelor era nu doar legitimată, ci esenţială 
pentru credința creştină. Aceste idei anume au fost 
respinse de sinodul de la Hieria din 754, dar mai târziu 
aveau să devină doctrină acceptată, când un alt 
suveran a luat hotărârea să anuleze poziţia împotriva 
icoanelor luată de Leon al III-lea şi Constantin al V-lea. 


Caseta 4.1 Propaganda iconodula din Epistola celor Trei 
Patriarhi 


Un exemplu de text accentuat iconodul produs în 
secolul al IX-lea se găseşte în Scrisoarea celor trei 
patriarhi, din câte se susţine într-un text trimis de 
patriarhii din Antiohia, Ierusalim şi Alexandria 
împăratului iconoclast Teofil (829-842) în 836. 
Scrisoarea poate să fi existat cu adevărat, însă textul 
care ne-a parvenit fusese fără îndoială revăzut — extins 
şi reformulat mai târziu, adăugându-i-se toate 
elementele caracteristice: atacuri acide la adresa lui 
Léon al III-lea şi a lui Constantin al V-lea si nesfarsitele 
istorii despre salvarea miraculoasa a icoanelor in 
pragul distrugerii. Aici, scrisoarea descrie cum una 
dintre ele a strabatut drumul de la Constantinopol la 


Roma şi a scăpat de distrugere, cu putină intervenţie 
omenească: 


Cu un anume prilej, Gherman, preasfintitul patriarh, 
din pricina distrugerii chipurilor impuse de Împăratul 
Leon, după mult vaiet şi vărsând lacrimi amare a 
aruncat în valuri la Constantinopol încă o icoană a 
Mântuitorului, dintre cele care se aflau la sfântul 
patriarhat din cetate, în locul numit T’Amantiou, [iar 
icoana a căzut] în poziţie verticală. Pe o tăbliță scrisese 
ziua şi ora când s-a petrecut evenimentul şi a prins-o de 
partea dreaptă a icoanei, strigând: „Doamne, Doamne, 
scapa-Te pe Tine şi pe noi, că pierim!” Şi, ce să vezi, in 
aceeaşi zi, în vestita cetate a Romei, icoana a apărut 
plutind în sus pe Tibru, fluviul de acolo, stând dreaptă 
şi neudată de marea în care fusese aruncată, strălucind 
ca o lumină deasupra apelor vreme de trei nopţi. Când 
Preafericitul Papa Grigore [al II-lea] a văzut-o, a urcat 
într-o barcă, s-a dus la icoană şi i-a zis: „Dacă ai fost 
trimisă la noi, vino la noi.” lar atunci icoana, la fel cum 
Domnul nostru Hristos a mers odată pe apa mării, s-a 
apropiat repede peste valuri şi a intrat singură în barcă. 
Sfintia Sa Papa a imbratisat-o şi a strâns-o în mâinile 
lui... Apoi, urcând într-un car, a tinut-o la înălțime, in 
vreme ce oamenii alergau din toate părţile să vadă 
minunea. Apoi a aşezat-o în marea biserică a Sfântului 


Apostol Petru. 


Povestirile tesute de partizanii iconoduli au rezistat 
peste vremi. Până astăzi, biserica Madonna del Rosario 
din Roma adăposteşte o icoană a Sfintei Fecioare 
despre care unii afirmă că ar fi fost adusă de la 
Constantinopol în secolul al VIII-lea de trei fraţi care 
fugiseră de teama persecuțiilor împăraţilor iconoclasti. 
Dar dovezi sigure în acest sens nu există. 


Sursă: The Letter of the Three Patriarchs to Emperor Teofil 
and Related Texts, ed. Şi trad. Joseph A. Munitiz, Julian 
Chrysostomides, Eirene Harvalia-Crook şi 
Charalambos Dendrinos (Camberley: 
Porphyrogenitus, 1997), p. 48. 


4.3 Domnia Împărătesei Irina (780-802) 


Lui Constantin al V-lea i-a urmat în 775 fiul său Léon 
al IV-lea, dar domnia lui nu a durat decât cinci ani, 
pentru că Léon a murit la vârsta de 30 de ani. 
Succesorul lui, Constantin al VI-lea, era atunci în vârstă 
de doar 9 ani, prin urmare mama lui a preluat 
conducerea consiliului de regență, pentru a 
supraveghea afacerile de stat până ce el avea să ajungă 
suficient de matur să guverneze pe cont propriu. De 


fapt, a condus imperiul mult mai mult decât atât, 
deoarece s-a implicat în continuare în treburile de stat 
şi după ce Constantin a împlinit vârsta cuvenită. În cele 
din urmă, în 797 a făcut gestul fără precedent de a-şi 
detrona propriul fiu, iar după aceea a domnit ca 
împărăteasă până în 802. 

Chiar dacă Irina nu a fost neapărat cel mai strălucit 
monarh bizantin, perioada ei de domnie a fost 
semnificativă din mai multe puncte de vedere. Înainte 
de toate, a avut iniţiativa de a anula politica iconoclastă 
a socrului ei, Constantin al V-lea. Este foarte posibil ca 
Irina să fi plănuit de mult acest demers, deoarece şi ea 
provenea dintr-o familie ateniană iconodulă şi nu 
fusese niciodată de acord cu acea politică. Pe de altă 
parte, factorul decisiv poate să fi fost acela că 
bunăvoința pe care aparent Dumnezeu o arătase fata 
de imperiu în ultimii 50 de ani începuse deodată să 
dispară. Odată cu prăbuşirea califatului Omeiad în 750, 
noul regim Abbasid care îl înlocuise a mutat capitala de 
la Damasc la Bagdad. Schimbarea a produs şi o 
revigorare a forțelor militare arabe, mai ales sub 
capabilul calif Harun al-Rashid (786-809). Raidurile pe 
teritoriul bizantin au fost reluate, iar cel lansat în 782 a 
ajuns până la Bosfor, de unde arabii au avut ocazia să 
privească spre (Constantinopol cu invidie, iar 
iconoclaştii nu mai aveau cum să pretindă că se bucură 


de mila lui Dumnezeu deoarece stârpesc idolatria. 

Indiferent care a fost motivaţia anume, la mijlocul 
anului 784 Irina era în legătură cu papa pe tema 
necesitatii de a restabili venerarea icoanelor. In august 
786 a convocat un sinod de episcopi in biserica Sfintii 
Apostoli din Constantinopol, dar intrunirea nu a avut 
şansa de a aborda tema principală. De-abia începuse 
sesiunea, când soldaţii din tagmata lui Constantin al 
V-lea au năvălit cu săbiile trase şi au întrerupt lucrările, 
declarând că ei nu vor asista cu braţele încrucişate cum 
decretele marelui împărat sunt  nesocotite. 
Perseverenta, Irina a convocat din nou sinodul în anul 
următor, la Niceea, oraş provincial unde s-au strâns 350 
de episcopi şi numeroşi călugări care au putut să 
delibereze mai în voie. Adunarea, cunoscută acum sub 
numele de al VIl-lea Sinod Ecumenic, a adoptat 
argumentele propuse de loan Damaschinul, a 
condamnat ca erezie orice act ostil fata de icoane şi a 
ordonat distrugerea scrierilor iconoclaste. Deşi nu au 
reuşit să pună capăt controversei, demersurile lor au 
însemnat un pas decisiv spre rezolvarea ei. 

Un al doilea motiv pentru care perioada dintre 780 şi 
802 prezintă o semnificaţie specială este progresul făcut 
în refacerea autorităţii bizantine în Grecia şi sudul 
Balcanilor. Împărații de la Constantinopol nu au 
renunțat niciodată definitiv la acea regiune, deşi nu au 


fost capabili să facă prea mult, din cauza primejdiei 
mult mai mari dinspre est. Însă din când în când 
dădeau un semn al interesului lor. In 688, Iustinian al 
II-lea îşi croise drum până la Tesalonic, iar Constantin 
al V-lea întreprinsese incursiuni în Macedonia în anii 
750, dar niciunul nu a încercat să anexeze zona. Apoi, 
in 783, Irina l-a desemnat pe Stavrakios să conducă o 
nouă expediţie. Dar de data asta expediţia nu s-a mai 
oprit la Tesalonic, Stavrakios continuându-şi marşul 
spre sud, până în Pelopones. Majoritatea slavilor pe 
care i-a găsit acolo erau, din câte se pare, ţărani paşnici 
împărțiți în numeroase triburi, care prin urmare nu 
aveau cum să-i opună o rezistență concertată forței lui 
Stavrakios. Au fost obligaţi să recunoască suveranitatea 
bizantină şi să plătească un tribut anual. 

Restaurarea autorităţii în Pelopones a fost temporară. 
După întoarcerea lui Stavrakios la Constantinopol, 
triburile slave au rupt declaraţia lor de supunere şi au 
început iarăşi să atace enclavele bizantine din zonă, 
cum era portul Patras. Dar imediat după domnia Irinei 
a fost reluat procesul de recucerire iniţiat de ea. In 805, 
un general numit Skleros a venit cu o armată în 
Pelopones, a ocupat din nou Patrasul şi a reuşit să-i 
zdrobească pe slavi într-o bătălie de amploare. După 
aceea bizantinii au obţinut cu încetul controlul asupra 
întregii Grecii, triburile slave cedând unul după 


celălalt. Structura administrativă a imperiului a fost 
extinsă în acea regiune şi s-au stabilit noi theme, cum a 
fost Peloponesul, în jur de 805. Asimilarea culturală a 
mers mână în mână cu acest proces, pe măsură ce slavii 
se converteau treptat la creştinism. Au fost numiţi noi 
episcopi în oraşele recucerite, au fost construite biserici 
şi la ţară, iar misionari au fost trimişi şi în zonele cele 
mai îndepărtate. Odată cu creştinarea s-a produs şi 
adoptarea limbii greceşti, iar dialectele slavone s-au 
stins cu încetul. Procesul a fost de durată, el 
încheindu-se abia în secolul al X-lea, când toți slavii din 
interiorul imperiului erau creştini. Însă, în 850, Grecia 
cu tot cu Peloponesul erau din nou parte a Imperiului 
Bizantin. 

În sfârşit, perioada cât s-a aflat Irina la cârmă a fost 
importantă, privind retrospectiv, pentru ceea ce ne 
spune despre femeile Bizanțului şi puterea lor politică. 
Teoretic, nu ar fi trebuit niciodată să dobândească o 
asemenea autoritate. Bizanțul era o societate dominată 
de bărbaţi, în care femeile erau, firesc, considerate mai 
slabe decât bărbaţii, prin natura lor, şi de aceea mai 
înclinate spre păcat. Modelul era cel al Evei din Vechiul 
Testament, care cedase mai întâi în faţa ispitei şarpelui, 
după care la rândul ei îl ispitise pe Adam. În concluzie, 
trebuia ca femeile să fie ţinute departe de viata publică, 
pentru protecţia lor şi a tuturor celorlalţi. Cele din 


clasele mai avute stăteau în general acasă, iar când 
ieşeau în lume purtau văl. Le era interzis categoric să 
ocupe funcţii de judecători sau de bancheri ori chiar să 
fie martore, pentru validarea contractelor. 

Dar, ca în majoritatea societăţilor omeneşti, teoria şi 
practica nu se potriveau întotdeauna. Chiar dacă 
femeile erau veriga mai slabă, nu trebuie să uităm că 
sfintele erau pretuite în imperiu mai presus de orice. 
Exemplul cel mai la îndemână era Sfânta Fecioară 
însăşi, protectoarea Constantinopolului, care adesea 
părea să se bucure chiar de mai multă adoratie decât 
Dumnezeu ori Hristos. În amintirea credincioşilor 
creştini a rămas puternică imaginea unor apărătoare 
ale icoanelor ca Sfânta Teodosia, care s-a alăturat 
mulțimii de femei care în 726 s-au grăbit să ajungă la 
poarta de bronz a Marelui Palat ca să salveze icoana lui 
Hristos. Cuprinsă de mânie la vederea unui soldat care 
tocmai spărgea icoana, ea i-a împins scara pe care se 
urcase şi omul a căzut şi a murit. Teodosia a fost 
martirizata, după ce a fost omorâtă în bătaie de 
camarazii lui cu un corn de berbec. Indiferent de 
context, modul în care se reflectă rolul jucat de ea în 
evenimente şi laudele care i se aduc sugerează o anume 
ambivalenta în ce priveşte rolul femeilor în societate. 

Prin urmare, poate că nu este surprinzător că în cazul 
unui minorat, când moştenitorul de sex bărbătesc era 


prea tânăr pentru a domni ca împărat, se obişnuia ca 
mama sa, şi nu un bărbat înrudit, să fie în fruntea 
consiliului de regență, acesta fiind modul în care a 
ajuns la putere Irina, în 780. Ceea ce se întâmpla în 
continuare depindea, bineînţeles, de caracterul şi de 
ambiția regentei. Unele împărătese ajunse acolo au 
considerat că rolul primit este doar să ţină locul cald în 
pregătirea momentului când fiul lor va deveni major. 
Irina a făcut mai mult decât atât, a determinat 
schimbarea politicii în ce priveşte icoanele şi a extins 
limitele imperiului în Balcani. A jucat un rol 
conducător remarcabil şi chiar a condus personal o 
expediţie în Tracia, în 784. Un rol atât de bine jucat, 
încât, atunci când a venit — şi a trecut — aniversarea de 
18 ani a lui Constantin al VI-lea, nu a arătat niciun 
semn că ar fi dispusă să renunţe la tutela asupra lui. 
Abia când a intervenit armata şi l-a proclamat pe 
Constantin împărat unic a fost obligată să dea înapoi şi 
să se retragă în viaţa privată. Nu pentru multă vreme, 
deoarece Constantin a dat curând de necaz. Divorţase 
de soţia lui şi se recăsătorise repede, atrăgându-şi 
condamnarea Bisericii. Armatele lui fuseseră înfrânte 
de arabi şi de bulgari pe câmpul de bătălie. În 793, Irina 
a fost rechemată din exil, probabil deoarece Constantin 
şi-a dat seama că avea nevoie de sfatul şi de experienţa 
ei. Odată ce a revenit la putere, a început să uneltească 


împotriva fiului său. Profitând de durerea lui 
Constantin la moartea copilului lui de vârstă fragedă, 
Irina a pus să fie arestat şi orbit în 797. A mers până 
acolo încât să dea ordin ca fapta să se petreacă în 
camera de purpură a palatului imperial, adică exact 
acolo unde îl născuse cu 26 de ani în urmă. 

Această atrocitate nu a stârnit un val de condamnare, 
după cum ne-am putea aştepta. Iconodulii care ne-au 
pus la dispoziţie sursele referitoare la domnia ei îi erau 
mult prea recunoscători pentru restabilirea icoanelor 
pentru a tulbura apele. Irina a fost lăsată să domnească 
singură vreme de cinci ani. Pe monedele ei era descrisă 
ca Basilissa (împărăteasă), şi nu doar Despina (doamnă, 
stăpână), cum se obişnuia pentru regente. Însă în două 
dintre legile emise în timpul domniei ei era numită 
Basileus (împărat sau poate „stăpânitor”). Asta pentru 
că de la împărat emanau toate legile, iar a o numi altfel 
pe Irina ar fi putut pune legitimitatea decretului sub 
semnul întrebării. În orice caz, Irina era însă 
vulnerabilă faţă de capriciile politicii bizantine la fel ca 
orice bărbat şef de stat. În octombrie 802 a fost 
răsturnată de la putere de unul dintre propriii ei 
oficiali, ministrul de finanțe Nicefor. A scăpat de 
orbire, dar a fost trimisă la o mănăstire de maici de pe 
insula Lesbos, unde a murit după doar câteva luni, la 
vârsta de 51 de ani. Fiul ei, Constantin al VI-lea, a trăit 


până în 805, dar fără nicio speranţă să revină la putere. 
Astfel s-a încheiat dinastia Isauriana întemeiată de 
Léon al III-lea. 


Caseta 4.2 Charles Diehl (1859-1944) şi Figuri Bizantine 


La 26 decembrie 1884 a avut loc o premieră la teatrul 
Porte Saint-Martin din Paris. Scrisă de Victorien Sardou 
şi având-o în rolul principal pe celebra Sarah 
Bernhardt, Theodora era o melodrama din Bizanțul 
secolului al VI-lea despre viata împărătesei Teodora 
(m. 548), consoarta lui Iustinian I. O bună parte din 
acţiunea pasionantă se baza pe Istoria secretă scrisă de 
autorul bizantin Procopiu, in care relatează viata 
scandaloasă a Teodorei ca actriţă înainte de a deveni 
împărăteasă, ceea ce probabil explică succesul uriaş al 
piesei lui Sardou, care a avut 257 de reprezentații. 
Printre spectatorii de la premieră s-a numărat şi 
Sigmund Freud, care a fost atât de impresionat de 
Bernhardt, încât a păstrat o fotografie care o infatisa în 
rolul Teodorei pe un perete al salonului său de 
consultaţii de la Viena. 

Dar nu toată lumea a fost la fel de impresionată. Un 
tânăr student numit Charles Diehl a considerat piesa o 
„deformare literară intolerabilă”. Nu numai că Sardou 
s-a simţit absolut liber să se îndepărteze de la realitatea 


istorică: a compus o scenă a morţii sută la sută 
inventată pentru eroină, în care era sugrumată în 
public, şi nu lăsată să moară, plicticos, de cancer. Ceea 
ce îi displăcea cu adevărat lui Diehl era portretul 
senzationalist, cu accent asupra sexualităţii, facut 
Teodorei de Sardou. Douăzeci de ani mai târziu a 
lansat un atac la adresa piesei în prefața unei biografii a 
împărătesei: 


În acele zile de demult, Procopiu povestea, cam 
prosteşte, cum constantinopolitanii oneşti obişnuiau să 
se retragă prudent din calea ei când o întâlneau [pe 
Teodora] pe stradă, temându-se de contaminare 
printr-un asemenea contact impur. În secolul nostru nu 
mai avem aceleaşi temeri şi prejudecăţi: dimpotrivă, 
izul de scandal care pluteşte în jurul Teodorei ne face să 
ne simţim atraşi de ea. Ea a bântuit imaginaţia 
creatoare a lui Sardou, sedusă de inventivitatea uriaşă a 
lui Sarah Bernhardt. 


Ar putea să fie interpretat drept un gen de pruderie 
apropiată mai degrabă de Britania victoriană decât de 
Franţa sub a Treia Republică, iar Diehl a fost acuzat că 
ar încerca să o adapteze pe Teodora la moralitatea 
burgheză. Dar o examinare mai atentă ne arată că 
urmărea o altă agendă: 


Există şi o altă [Teodora] mai putin cunoscută, dar 
mai atrăgătoare şi mai interesantă într-un registru cu 
totul diferit: o mare împărăteasă care a avut o imensă 
influenţă alături de Iustinian şi care în multe rânduri a 
jucat un rol decisiv în guvernare; o femeie cu 
inteligenţă superioară, aproape neobişnuită, cu voinţă 
puternică, o personalitate despotica, semeata, aspră şi 
pasională, complicată şi adesea tulburătoare, însă 
întotdeauna infinit de fascinantă. 


Diehl a fost de fapt un fel de pionier, deoarece a 
prezentat-o pe Teodora şi apoi a descris şi alte 
bizantine din cercurile imperiale drept figuri politice în 
toată regula, fără referiri permanente la genul lor. La 
scurt timp, a produs ceea ce se consideră cea mai 
cunoscută lucrare a lui: Figures byzantines. Era un 
studiu in doua volume despre personalitati bizantine, 
dar neobişnuit este că aproape toate individualitatile 
alese erau femei, în special împărătese. lată cum 
rezumă parcursul împărătesei Irina: 


Istoria îi este datoare Irinei cu mai puţină indulgență 
şi cu mai multă dreptate. Putem înţelege şi, dacă aşa 
dorim, scuza oamenilor oneşti care se prefac să nu vadă 
acțiunile ei, din motiv de loialitate partinică, dar noi nu 


avem dreptul să facem asta. În realitate, acest faimos 
conducător a fost în esenţă o politiciană, devotată şi 
ambițioasă, împinsă la crimă de setea ei de putere. 
Rezultatele impresionante ale politicilor ei 
compensează, într-un fel, grozăvia faptelor comise. 
Prin intrigile ei a redeschis pentru o perioadă de 
optzeci de ani epoca revoluțiilor de palat pe care 
glorioşii ei înaintaşi, împărații iconoclasti, o închiseseră 
mai înainte vreme de aproape un secol. 


Astfel, Diehl o critică sever pe Irina, dar fără să facă 
trimiteri la genul sau sexualitatea ei. 


Surse: Charles Diehl, Theodora: imperatrice de Byzance 
(Paris: Eugene Rey, 1904), pp. 6-7; Charles Diehl, 
Figures byzantines (Paris: Amand Colin, 1906-1908), vol. 
1, p. 109 (traducerea autorului). 


Lectură suplimentară: Elena Boeck, „Archaeology of 
Decadence: Uncovering Byzantium în Victorien 
Sardou’s Théodora”, în Byzantium/Modernism: The 
Byzantine as Method in Modernity, ed. Roland Betancourt 
si Maria Taroutina (Leiden and Boston MA: Brill, 2015), 
pp. 102-32. 


4.4 Limitele refacerii: Bulgaria 


Reluarea raidurilor arabe în Asia Mică bizantină în 
vremea califatului Abbasid a arătat cât de fragilă era 
această redeşteptare. Aceeaşi lecţie a trebuit învățată şi 
în Balcani, deoarece, în vreme ce bizantinii recucereau 
Grecia, mai la nord aveau să sufere o serie de înfrângeri 
grele, în înfruntările cu bulgarii. În urma victoriei 
bulgarilor de la Ongala, din 680, au fost obligaţi să 
accepte prezenţa unui stat unitar puternic între Dunăre 
şi Munţii Balcani şi să aştepte până s-a ivit ocazia să îi 
împingă înapoi, dincolo de Dunăre. Această ocazie a 
părut să se ivească după 756, când a izbucnit un război 
în legătură cu forturile bizantine care fuseseră 
construite de-a lungul graniței dintre cele două puteri. 
Constantin al V-lea a invadat Bulgaria în 759, pe uscat 
şi pe mare, pustiind ţara şi punând pe fugă o armată 
bulgară, deşi propriile lui trupe au fost decimate la 
retragerea printr-o trecătoare din Munţii Balcani. Patru 
ani mai târziu, i-a zdrobit pe bulgari la Anchialos şi a 
capturat un număr uriaş de prizonieri, pe care apoi i-a 
executat la Constantinopol. Bulgarii au fost atât de 
indignati de această răsturnare a situaţiei, încât s-au 
ridicat împotriva hanului lor, Telets, şi l-au asasinat. 

În ciuda acestor evenimente, statul bulgar nu s-a 
prăbuşit. Constantin al V-lea a pornit alte trei expediţii 


asupra lui, dar fără să obţină un succes decisiv. În 
timpul ultimei asemenea incursiuni, Constantin al 
V-lea s-a îmbolnăvit şi a murit, iar succesorii lui s-au 
dovedit mai putin pricepuţi să se ocupe de vecinii lor 
incomozi. În 789, în timpul regenței Irinei, strategul 
noii theme Tracia a fost prins într-o ambuscadă şi ucis 
împreună cu o mare parte din forțele lui. Constantin al 
VI-lea a condus campanii împotriva bulgarilor între 791 
şi 792, care s-au soldat cu o slăbire semnificativă a 
poziţiilor bizantine. Între timp, evenimentele petrecute 
mai departe au modificat însă echilibrul forţelor din 
regiune. În 796, după cinci ani de război, hanatul avar a 
capitulat în faţa lui Carol cel Mare, regele francilor, 
acceptându-i suveranitatea. Avarii deţineau teritoriile 
de la nord de Dunăre şi capitularea lor a dezvăluit o 
slăbiciune pe care bulgarii s-au grăbit să o exploateze. 
Sub noul lor han, Krum, au reuşit până în 805 să 
împingă graniţele lor departe, spre vest, până în ceea ce 
este astăzi Ungaria, dublându-şi practic teritoriul 
ocupat. Iniţial, totul a fost în avantajul bizantinilor, 
deoarece bulgarii îşi îndreptau atenţia în altă direcţie, 
dar în cele din urmă s-au văzut confruntati cu un hanat 
mult mai mare şi mai puternic. 

Poate cu speranţa că îi va putea împinge pe bulgari 
dincolo de Dunăre, în noile lor teritorii, împăratul 
Nicefor I a invadat Bulgaria în 807. Dar a fost nevoie să 


renunțe repede la campanie, deoarece a descoperit un 
complot împotriva lui pus la cale de unii ofițeri din 
tagmata şi s-a întors în grabă peste Munţii Balcani, ca să 
rezolve situaţia. Atunci hanul Krum s-a simţit provocat 
să treacă la represalii şi a organizat un raid în 809, când 
a pătruns pe teritoriul bizantin şi a surprins armata 
themei exact în momentul când militarii îşi primeau 
solda. După ce l-au ucis pe strateg şi pe mulţi dintre 
luptători şi au pus mâna pe banii lor, bulgarii au ocupat 
şi au prădat oraşul Sofia. Nicefor a reacţionat prompt şi 
a pornit în marş împotriva lui Krum, dar încă o dată a 
fost nevoit să se întoarcă, pentru a înăbuşi o revoltă: 
politica lui financiară extrem de strictă îl făcuse foarte 
nepopular. Dar Nicefor a reuşit o campanie de mari 
dimensiuni împotriva lui Krum abia în iulie 811, când a 
condus personal invadarea şi devastarea Bulgariei, 
după care a ocupat şi a jefuit Pliska. Apoi, încărcată din 
greu de pradă, armata a pornit spre casă traversând 
Munţii Balcani, unde a fost prinsă într-o trecătoare 
blocată la ambele capete de bulgari. După ce i-au ţinut 
pe bizantini încercuiți trei zile, Krum a dat ordin de 
atac şi armata sa şi-a nimicit inamicii ingroziti. Nicefor 
I însuşi s-a aflat printre miile de victime şi Krum şi-a 
sărbătorit victoria punând sa fie tăiat capul 
împăratului, din teasta căruia şi-a facut un pocal din 
care hanul a luat obiceiul să bea în onoarea prietenilor 


lui. Ştirea acestui dezastru a provocat şoc şi teamă la 
Constantinopol. Întâmplarea a fost considerată o 
pedeapsă divină şi a contribuit la declanşarea unui al 
doilea val de iconoclasm între 815 şi 843. Krum s-a 
grăbit să exploateze victoria şi a apărut în fruntea 
armatei lui în fata zidurilor Constantinopolului. Dar 
hanul bulgar a murit subit în urma unei hemoragii 
cerebrale, iar urmaşul său mai puţin agresiv a încheiat 
un tratat cu împăratul în 816. Pacea a durat mai multe 
decenii la rând, însă bizantinilor nu le mai rămăsese 
decât să recunoască că împărțeau Balcanii cu hanatul 
bulgar şi, mai mult de atât, erau obligaţi să plătească 
anual un tribut prin care să-şi păstreze imunitatea faţă 
de alte agresiuni. 


4.5 Limitele refacerii: Italia 


Bizantinii aveau să piardă teren şi în Italia în aceeaşi 
perioadă, când au fost eliminaţi din nordul peninsulei, 
mai întâi de lombarzi şi apoi de franci. Acest proces a 
început în 727, când s-a încheiat relativa stabilitate din 
regiune, deoarece regele lombard Liutprand a hotărât 
să reînvie vechea ambiţie de a domina întreaga 
peninsulă. Pentru început a invadat teritoriul dintre 
Roma şi Ravenna, a ocupat un şir de fortărețe, a asediat 
şi Ravenna şi a incendiat portul alăturat, Classis. 


Liutprand alesese cu grijă momentul, ţinând seama că 
papa şi poporul Italiei bizantine se aflau din nou în 
conflict cu împăratul de la Constantinopol. Léon al 
III-lea tocmai lua primele măsuri împotriva venerării 
icoanelor şi, din câte se spune, îi scrisese papei Grigore 
al II-lea, cerându-i să îndepărteze toate chipurile din 
bisericile de la Roma. Grigore a refuzat să se 
conformeze si în noiembrie 731 succesorul lui a 
convocat un sinod, prin care i-a condamnat pe toţi 
iconoclaştii şi ereticii. Papii se bucurau de mult sprijin 
popular, se pare, în atitudinea lor iconodulă. Când s-a 
răspândit ştirea că împăratul trimisese la Roma un 
asasin care să se ocupe de pontiful recalcitrant, 
fruntaşii cetății s-au adunat în susţinerea lui, 
declarându-se gata să moară pentru binele lui. La 
Veneţia, când a murit ducele numit de bizantini, 
locuitorii nu au mai aşteptat să fie trimis un înlocuitor, 
ci şi-au ales un guvernator propriu, primul lor doge. A 
apărut o opoziţie chiar şi la Ravenna, unde adversarii 
politicii iconoclaste s-au ridicat şi l-au omorât pe 
exarhul Paul. Unii dintre insurgenți vorbeau despre 
numirea unui împărat în Italia, în opoziţie cu Léon, dar 
papa a interzis ideea. Léon al III-lea pare să-l fi acuzat 
pe papa de nesupunere şi s-a răzbunat scoțând Apulia, 
Calabria şi Sicilia de sub jurisdicţia papală si 
aducându-le sub patriarhul Constantinopolului. 


Domeniile papale au fost confiscate şi Léon a mai 
redirecționat, spre propriul tezaur, şi veniturile din 
impozite din acele zone, care până atunci aparținuseră 


papei. 
Caseta 4.3 Paul Diaconul şi situaţia din Italia (727) 


Paul (circa 720-799) ocupase o poziţie de oarecare 
importanţă în ierarhia curţii regelui lombard Liutprand 
şi a urmaşului acestuia, dar în 774, când suveranul 
francilor, Carol cel Mare, a distrus regatul lombard, 
Paul s-a călugărit şi a intrat în mănăstirea Monte 
Cassino. Probabil tot acolo a scris şi Istoria lombarzilor, 
care relatează faptele poporului său până la moartea lui 
Liutprand, în 744. Firesc, lucrarea sa încearcă să-i pună 
pe lombarzi în cea mai bună lumină cu putinţă, ca 
prieteni, şi nu inamici ai papei. Pasajul descrie 
evenimentele din 727, punând accent asupra 
iconoclasmului condamnabil al lui Léon al III-lea si 
sugerând că Liutprand şi papa erau aliaţi împotriva 
împăratului bizantin: 


În acea vreme, regele Liutprand a asediat Ravenna şi 
a cucerit Classis şi l-a distrus. Atunci, patrikios Paul şi-a 
trimis oamenii de la Ravenna ca să-l omoare pe papă, 
însă lombarzii s-au bătut cu ei ca să-l apere pe papă, 


dar cum spoletanii au rezistat înaintea lor pe podul 
Salarian, iar lombarzii toscani într-alte locuri, din 
planul celor de la Ravenna nu s-a ales nimic. În acea 
vreme, împăratul Léon ardea chipurile în locurile sfinte 
de la Constantinopol şi i-a ordonat pontifului roman să 
facă la fel, dacă dorea să fie în grațiile împărăteşti, dar 
pontiful nici nu a vrut să audă de un asemenea lucru. 
Cum Ravenna şi Veneţia s-au împotrivit împreună la o 
asemenea poruncă, ar fi încercat să ridice deasupra lor 
un [alt] împărat, dacă pontiful nu le-ar fi interzis. 


Regele Liutprand a atacat şi Feronianum (Fregnano), 
Mons  Bellius (Monteveglio), Buxeta (Busseto) şi 
Persiceta (San Giovanni in Persiceto), Bononia 
(Bologna) si fortaretele Pentapolis si Auximun (Osimo) 
din Emilia. Si tot astfel a pus apoi stapanire pe Sutrium 
(Sutri), dar dupa cateva zile a revenit iarasi romeilor. In 
aceeasi vreme, imparatul Léon a mers si mai departe cu 
răul,  impunându-le tuturor locuitorilor din 
Constantinopol, fie cu forța, fie prin ademeniri, să 
renunțe la chipul Mântuitorului şi al Sfintei Lui Maici şi 
al tuturor sfinţilor, indiferent unde s-ar fi aflat, după 
care să fie toate arse cu foc, în mijlocul cetăţii. 


Sursă: Paul the Deacon, History of the Lombards, trad. 
William D. Foulke (Philadelphia PA: University of 


Pennsylvania Press, 1907), pp. 289-93 (ortografie 
adaptată). 


Odată ce autorităţile imperiale, Biserica şi poporul 
din Italia erau în dispută in ce priveşte chestiunea 
iconoclasmului, era dificil să se ajungă la un răspuns 
concertat faţă de agresiunea lui Liutprand. Însă, deloc 
surprinzător, papa privea expansiunea puterii 
lombarde cu oarecare teamă, chiar dacă Liutprand, ca 
bun credincios, făcea tot ceea ce îi stătea în puteri ca să 
evite impresia că, invadând teritoriul bizantin, ataca 
papalitatea. Forţele lui s-au apropiat de Roma în 729, 
dar s-au retras de îndată ce papa a ieşit personal din 
oraş şi l-a rugat să renunţe. Când regele a pus mâna pe 
oraşul Sutri de la bizantini, aşa cum descrie Paul 
Diaconul, i l-a predat papei, în dar. Însă nu îşi putea 
ascunde speranţele de a dobândi cetatea Romei, iar 
papa Grigore al III-lea avea sentimentul că trebuie să ia 
măsuri pentru a-i stăvili ambiția. Protectorul firesc al 
papalității era exarhul din Ravenna, dar ajutorul lui nu 
era de nădejde, din cauza rupturii provocate de 
iconoclasm. Aşa se face că, în 739, Grigore a făcut pasul 
decisiv de a se adresa direct suveranului altei tari. I-a 
scris lui Carol (Charles) Martel, majordom al palatului 
şi cel mai puternic om din regatul francilor, 
plângându-i-se de atacurile lombarde şi cerându-i 


ajutorul. La urma urmei, existau multe argumente care 
îi recomandau pe franci ca salvatori potenţiali ai 
papalității. Nu numai că îşi dovediseră bravura 
militară prin înfrângerea arabilor la Poitiers, în 732, dar 
reputaţia lor se prezenta impecabil şi din punct de 
vedere religios. Aderaseră la doctrina calcedoniană 
încă de la botezul liderului lor, Clovis, în secolul al 
V-lea, rămânând neatinşi de arianism, cum au fost 
lombarzii, ori de iconoclasm, aşa cum era acum 
împăratul bizantin. Dar Carol nu a dat curs cererii lui 
Grigore, căci nu avea nicio neînțelegere cu lombarzii, 
care nu cu mult timp în urmă îi dăduseră un ajutor 
prețios, când regatul francilor fusese invadat de arabii 
din Spania. 

Evenimentele au luat o turnură decisivă în 751, când 
Aistulf, succesorul lui Liutprand, a împlinit în fine 
visul lombard şi a cucerit Ravenna, punând capăt 
exarhatului bizantin. Odată ce şansele obţinerii oricărui 
ajutor din partea bizantinilor se  îndepărtaseră 
substantial, papa Stefan al II-lea a hotărât să-şi reia 
apelul către franci, nu printr-o scrisoare, ci călătorind 
personal până la ei în regat, ca să-şi facă cererea direct. 
A sosit în ianuarie 754 şi s-a întâlnit lângă Paris cu fiul 
lui Carol Martel, Pépin, care era regele francilor. 
Încântat şi măgulit de apariţia urmaşului Sfântului 
Petru în regatul său, Pepin a fost de acord să-l ajute, să 


intre în luptă cu lombarzii. În anul următor şi-a 
îndeplinit angajamentul şi şi-a condus armata peste 
Alpi, măturând din cale armata lombardă şi asediind 
Pavia. Ascuns în oraş, fără nicio soluţie, regele Aistulf a 
capitulat şi a consimţit să încheie un tratat prin care se 
angaja să respecte teritoriile papale şi să îi predea papei 
un număr de oraşe ocupate de el, printre care şi 
Ravenna. Se pare că Pépin a avut această ultimă 
pretenţie la cererea lui Ştefan. Papa îi prezentase un 
document cunoscut drept Donatia lui Constantin, o 
pretinsă scrisoare din partea celui dintâi împărat 
creştin, Constantin. Prin ea, împăratul, recunoscător 
pentru că fusese vindecat de lepră, ar fi acordat papei 
regiuni din Italia, iar pe această bază Ştefan revendica 
Ravenna şi alte oraşe ca fiind de drept ale lui. 

Odată încheiată campania, papa Ştefan a fost escortat 
înapoi la Roma, iar armata lui Pepin s-a retras. Regele 
francilor a trimis o solie la Constantinopol, ca să anunţe 
cele întâmplate. Constantin al V-lea nu avea cum să fi 
fost încântat de tratatul încheiat de Pépin cu lombarzii. 
Ravenna era de fapt un oraş bizantin, care ar fi trebuit 
să-i fie retrocedat lui, şi nu dat papei. Prin urmare, a 
hotărât să trimită o delegaţie care să negocieze cu 
Pepin. Până să ajungă în Italia, în vara lui 756, Aistulf 
denuntase tratatul, iar Pépin traversase din nou Alpii, 
ca sa reia razboiul. Trimisii lui Constantin al V-lea s-au 


dus la regele francilor în tabăra lui de la Pavia şi i-au 
promis daruri de pret dacă avea să predea împăratului, 
şi nu papei, Ravenna şi celelalte oraşe. Însă Pépin a 
refuzat să se abată de la angajamentul fata de Stefan. 
Războiul cu lombarzii s-a reluat şi Aistulf a fost iarăşi 
supus. Şi atunci tratatul a fost pus în aplicare. Ravenna 
şi celelalte regiuni au fost puse la dispoziţia papei 
Ştefan, alcătuind baza Statului Papal care a durat până 
în 1870. 

Nu era rezultatul sperat de Constantin al V-lea, dar, 
cum luptele cu bulgarii şi arabii aveau ca întotdeauna 
prioritate, a continuat să facă doar eforturi diplomatice 
pentru recuperarea Ravennei. În 757 a trimis la regele 
Pépin o ambasadă în semn de prietenie, ducând in dar 
o orgă, dar în acelaşi timp a întins antene diplomatice şi 
spre lombarzii înfrânți, cu gândul unei alianțe 
împotriva francilor. Totul s-a dovedit zadarnic şi 
influenţa bizantină din nordul Italiei a fost înlocuită de 
cea a francilor. În 773, fiul lui Pépin, Carol cel Mare, a 
invadat Italia ca reactie la incercarile regelui lombard 
Desiderius sa invadeze Statul Papal. De aceasta data, 
Carol cel Mare nu s-a mai mulţumit să îi pună la punct 
pe lombarzi, ci l-a detronat pe Desiderius în iunie 774 şi 
a înglobat regatul lombard în regatul său. Drept 
urmare, ceea ce mai rămăsese din posesiunile bizantine 
din Italia, şi anume Venetia, în nord, si Apulia şi 


Calabria, în sud, erau acum în vecinătatea directă a 
puternicului asa-numit Imperiu Carolingian. La 
Constantinopol exista temerea cât se poate de reală că 
de fapt Charlemagne avea să încerce să pună sub 
controlul sau întreaga peninsula. Ca regentă, 
împărăteasa Irina a căutat să dezamorseze aceasta 
posibilă ameninţare, propunând o alianță 
matrimonială între fiica lui Carol cel Mare, Rotrude, şi 
fiul ei Constantin al VI-lea. Când negocierile prelungite 
nu au dus nicăieri, în 789 ea a finanţat debarcarea în 
Italia a lui Adelgis, fiul lui Desiderius, în încercarea de 
a stârni o revoltă împotriva dominaţiei francilor, care a 
fost imediat stăvilită de trupele lor. 

Instaurarea unei puteri a francilor în nordul Italiei 
reprezenta o ameninţare nu doar la adresa teritoriului 
Bizanțului, ci şi a ideologiei lui politice. Ca împărat 
roman, cu misiunea de a proteja Biserica, suveranul 
bizantin era responsabil şi de străjuirea Romei şi a 
papalității. Acum, acest rol fusese preluat de regele 
francilor. Papa Adrian I (772-795) a fost cel dintâi care a 
reflectat noua realitate, bătând monedă care purta doar 
numele lui, nu şi pe cel al împăratului. La 25 decembrie 
800, succesorul său papa Léon al Ill-lea a făcut 
următorul pas logic, încoronându-l pe Charlemagne 
Împărat al Romanilor în Bazilica Sfântul Petru din 
Roma. Se pare că atât papa, cât şi Carol cel Mare s-au 


aşteptat ca bizantinii să recunoască titlul şi statutul egal 
al suveranului francilor. Carol cel Mare a deschis 
negocieri cu împărăteasa Irina, în vederea căsătoriei cu 
ea. Această cale s-a închis ferm la sfârşitul lui 802, când 
Irina a fost detronata de Nicefor I, care apoi a 
tergiversat să se ajungă la o reglementare. Exasperat, 
Charlemagne a trimis o forţă care să atace Veneţia, 
cetate nominal bizantină, în 810. Înfrângerea 
catastrofală şi moartea lui Nicefor în înfruntarea cu 
hanul bulgar Krum în 811 i-au obligat pe bizantini să 
accepte că nu le-a mai rămas decât să ajungă la un 
aranjament cu Carol cel Mare. O delegaţie a venit în 
anul următor la Aachen, capitala lui Carol cel Mare, 
unde a recunoscut titlul de împărat, asigurând astfel 
securitatea teritoriilor bizantine rămase în Italia, cu 
preţul unei concesii ideologice minore. 


Idei de reținut 


e Obsesia arătată de sursele primare fata de 
controversa  venerării icoanelor face  tentantă 
considerarea acelei perioade strict în aceşti termeni. 

e În realitate, lăsând deoparte controversa religioasă, 
este posibil să constatăm încă din anii 740 primele 
licăriri ale schimbărilor care mai târziu aveau să stea la 
baza renasterii Bizanțului. 


e Declinul califatului Omeiad a fost spre avantajul 
Bizanțului, dar înlocuirea cu cel Abbasid l-a obligat sa 
intre din nou în defensivă. 

e Desi bizantinii au obținut unele succese împotriva 
bulgarilor în secolul al VIII-lea, după 811 au fost 
obligați să accepte că înfruntau o putere militară 
formidabilă care nu putea fi stăvilită decât prin plata 
unui tribut anual. 

e In Italia, bizantinii şi-au pierdut influenţa în nord, 
în faţa francilor, iar de atunci zona lor de influenţă a 
rămas limitată în cea mai mare măsură la sudul 
peninsulei. 

II. Recucerire şi hegemonie (820-1045) 
5. Surse literare majore ale perioadei (820-1045) 
Începând din secolul al X-lea, în Bizanț s-au produs 


mult mai multe scrieri istorice care consemnau 
evenimente din vremea vieţii autorilor şi din deceniile 


anterioare. Existaseră istorici activi şi în secolul 
dinainte, spre exemplu Theognostos Gramaticul, care a 
scris în anii ce au urmat după moartea lui Teofan 
Mărturisitorul, în 818. Din nefericire, opera lui nu s-a 
păstrat. O altă schimbare demnă de atenţie din secolul 
al X-lea a fost că analiza istorică a devenit mai 
sofisticată, autorii căutând cauze mai concrete ale 
evenimentelor, dincolo de retributie sau de răsplata 
divină. Atât producţia istoriografică în sens mai larg, 
cât şi angajamentul mai critic faţă de chestiunile legate 
de trecut au făcut parte dintr-un proces general de 
relansare a educaţiei şi literaturii care a primit 
denumirea de „Renaşterea macedoneană” 


5.1 „Renaşterea Macedoneană” 


În secolele al VII-lea şi al VIII-lea, când Bizanțul lupta 
practic pentru supravieţuire, se pare că activitatea de 
educaţie era extrem de redusă, deşi ştiinţa de carte 
elementară a rămas probabil mai răspândită decât este 
astăzi în Occidentul contemporan. Producţia literară a 
scăzut, iar scrisul se desfăşura în primul rând în 
mănăstiri, de unde proveneau lucrări ale unor autori ca 
Teofan Mărturisitorul. Lucrurile au început să se 
schimbe pe măsură ce ameninţarea directă s-a 
îndepărtat, iar prosperitatea în creştere a pus la 


dispoziţie mai multe mijloace şi timp liber. Oamenii au 
început din nou să citească şi să facă incursiuni în 
moştenirea intelectuală a Bizanțului — literatura clasică 
a Greciei, deşi preferatele lor rămâneau, ca 
întotdeauna, Iliada şi Odiseea lui Homer (vezi secţiunea 
1.1). 

Interesul renăscut pentru literatura antică este numit 
uneori „Renaşterea macedoneană”, cu trimitere la 
faimosul proces desfăşurat în Italia, în secolele al 
XIV-lea şi al XV-lea. Dar termenul este destul de 
derutant, atât timp cât leagă această redeşteptare de 
ascensiunea lui Vasile I şi a dinastiei Macedonene din 
867 (vezi secțiunea 6.2). În realitate, la fel ca refacerea 
militară şi politică despre care am discutat, ea poate fi 
percepută cu mult mai devreme. Cel dintâi semn au 
fost cele două noutăţi semnificative din jurul anului 
800, care au uşurat mult difuzarea cărţilor. Prima 
implică materialul pe care erau scrise cărţile. Până 
atunci fuseseră copiate de scribi pe papirus, fabricat din 
tulpina unei trestii care creşte doar pe malurile Nilului. 
După cucerirea arabă a Egiptului din 642, papirusul 
trebuia importat de la o putere ostilă, ceea ce i-a crescut 
enorm preţul. Manufacturierilor arabi le făcea plăcere 
şi să insereze pe papirus texte din Coran, ceea ce îi 
făcea pe creştinii bizantini cu atât mai puţin dispuşi să 
le folosească. Din fericire, tot atunci a apărut o 


alternativă — şi anume hârtia, folosită de multă vreme 
în China ca material pentru corespondenţă şi cărţi. 
Putea fi confecţionată din țesături de in şi prin urmare 
era considerabil mai ieftină decât papirusul, devenit o 
raritate. Cea de-a doua noutate a fost apariţia unei noi 
scrieri greceşti. Ortografierea tradiţională, uncială, 
consta doar din litere mari. Ocupa o mare suprafaţă din 
coală, din cauza spaţiilor dintre litere, şi scrierea se 
desfăşura foarte lent, deoarece scribul trebuia să ridice 
tocul de pe pagină după fiecare literă. Începând din 
800, cărţile au început să fie scrise în litere minuscule, o 
scriere legată, care a înlocuit-o cu totul pe cea uncială 
până la mijlocul secolului al X-lea. La fel ca utilizarea 
hârtiei, noua formă de scriere a făcut să scadă cu mult 
prețul cărților, atât timp cât scribilor plătiţi cu ora nu le 
mai lua la fel de mult timp să le copieze. Mai mult decât 
atât, noua scriere cuprindea accente şi semne de 
punctuație şi semnala unde începeau şi se terminau 
cuvintele, ceea ce le uşura lectura cititorilor mai puţin 
familiarizați cu greaca atică. 

Un personaj central în revenirea interesului faţă de 
literatura Greciei antice a fost viitorul patriarh Fotie 
(circa 810 — circa 895) (vezi secţiunea 6.3). El a fost 
autorul unei lucrări cunoscute sub numele de Biblioteca, 
în care a pus la dispoziţie un ghid al literaturii antice 
printr-o serie de recenzii de carte în care interveneau 


deseori comentarii asupra limbajului folosit de autori. 
Îl ridica in slăvi pe oratorul atenian Aeschines (circa 
397 — circa 322 î. Hr.) pentru proza lui „spontană şi 
neaşteptată” 
Dionysius (circa 150 d. Hr.) ca sursă utilă de expresii şi 
vocabular atic. Un alt bibliofil al acelei epoci a fost 


Arethas, arhiepiscop al Cezareei din Asia Mică din 902 


şi îl recomanda pe gramaticul Aelius 


până în 945, care a adunat o bibliotecă impresionantă. 
Era un om avut, care şi-a permis să aibă cărţi copiate pe 
pergament confecţionat din piele de animal, şi nu pe 
hârtie, şi, deşi scrise în minuscule, Arethas a insistat să 
se păstreze margini late de jur-împrejurul textului, 
pentru a putea adăuga propriile sale comentarii. Fiind 
evident un om cât se poate de meticulos, redacta o notă 
ce cuprindea numele copistului, costul pergamentului, 
onorariul copistului şi data când dobândise volumul. 
În colecţia lui existau opere de Euclid, Platon şi 
retoricul Lucian din Samosata (circa 125 — circa 190 d. 
Hr.), la fel şi de autori creştini ca Eusebiu din Cezareea 
(m. 338) şi Părintele Bisericii Clement al Alexandriei 
(circa 150 — circa 215). Comentariile lui Arethas de pe 
marginea filelor fac lectura cu atât mai interesantă. 
Când Clement al Alexandriei îşi exprima părerea că le 
face bine copiilor să-i tii nemâncaţi, Arethas nota ca 
este un sfat bun dacă vrei să nu crească! 

Alături de interesul arătat de persoane individuale, a 


renăscut şi sistemul de educaţie bazat pe studiul 
clasicilor greci (vezi secţiunea 1.1). În timpul perioadei 
de criză din secolele al VII-lea şi al VIII-lea s-au pierdut 
multe dintre oraşele care fuseseră centre de educaţie şi, 
deşi Constantinopolul respinsese asediile arabilor, se 
pare că universităţile lui şi-ar fi încetat funcţionarea la 
un moment dat. Dar în jurul anului 857 universitatea a 
fost reînființată de cezarul Bardas, care a condus de 
facto imperiul o parte a domniei împăratului Mihail al 
III-lea (842-867) (vezi secţiunea 6.1). I s-a asigurat 
spaţiu de predare în sala Magnavra din Marele Palat, 
iar unul dintre primii învăţători de acolo a fost Fotie, 
prietenul lui Bardas. Instituţia punea la dispoziţie 
educaţie superioară laicilor de peste 14 ani, iar 
curriculumul se baza pe lectura si imitarea stilului 
autorilor greci clasici, la fel ca in trecut. 

Odată restabilit vechiul sistem de educație 
superioară, s-a revenit şi la vechea normă ca toată 
lumea care avea o legătură la curtea bizantină să scrie 
în greaca atică, indiferent dacă era vorba de scrisori, 
tratate, cronici ori discursuri de laudă în onoarea 
împăratului în funcţie, cu prilejul sărbătorilor. Un 
oficial de la curte numit Simeon Metafrastul îşi 
petrecea şi timpul liber „traducând” din greaca de 
fiecare zi în atică biografii fără pretenţii ale sfinţilor, 
scrise de autori mai putin educați în secolele dinainte. 


Această obsesie fata de limba din trecut şi refuzul de a 
permite limbii contemporane să pătrundă în limbajul 
oficial sau literar li s-a părut profund lipsită de farmec 
unor comentatori. Bizantinii au fost acuzaţi că, dincolo 
de iubirea faţă de limba anticilor şi păstrarea asiduă a 
operei lor, au eşuat total în a le înţelege şi spiritul. Unul 
dintre aceşti critici este Paul Speck, care identifică 
secolul al IX-lea drept moment esenţial în dezvoltarea 
culturii literare bizantine. Mai degrabă decât să permită 
apariţia unei literaturi în dialectul local, bizantinii au 
preferat să comită o „sinucidere culturală”, 
înrobindu-se permanent la ceea ce era cu adevărat o 
limbă moartă. S-ar putea da răspunsul că asemenea 
păreri păcătuiesc prin aceea că îi evaluează pe bizantini 
potrivit unor standarde culturale străine lor. Nu era 
neobişnuit pentru societăţile premoderne ca limba 
literară şi a cercurilor politice de elită să fie complet 
diferită de aceea vorbită de marea masă a populaţiei. În 
Europa Apuseană a vremii, latina era idiomul literar, şi 
nu dialectele germanice ori romanice care de atunci 
s-au dezvoltat, transformându-se în limbi moderne. În 
China exista o diferenţă apreciabilă între mandarina 
utilizată la curte şi limba obişnuită a poporului. Mai 
mult decât atât, simplul fapt că bizantinii imitau 
limbajul clasic nu însemna că nu puteau recurge la el 
pentru a exprima idei proprii şi originale. Era vorba 


doar de cadrul în care îşi făceau cunoscute ideile. Unii 
istorici care scriau în acea vreme se pricepeau să teasa o 
analiză subtilă şi creatoare în spatele fațadei rigide a 
limbajului formal. 


Caseta 5.1 Un discurs politic în greaca atică 


În octombrie 927, după zeci de ani de război, 
împăratul bizantin Romanos I Lekapenos (920-944) a 
încheiat o pace de durată şi o alianţă matrimonială cu 
Petru, țarul Bulgariei (927-969) (vezi secţiunea 6.4). 
Pentru a marca acest eveniment de bun augur, un 
curtean numit Teodor Dafnopates a primit însărcinarea 
să pregătească un discurs care să laude refacerea 
relaţiilor de prietenie după atâta vreme şi, după obicei, 
a făcut-o în greaca atică. În pasajul tradus de mai jos, 
limbajul arhaic încearcă să redea atmosfera pe care 
trebuie să o fi creat elina clasică pentru un public 
bizantin din secolul al X-lea. Dafnopates se adresează 
aici personificării Păcii şi salută reîntoarcerea ei după o 
absenţă atât de îndelungată: 


Oare de ce ai amânat venirea ta atât de mult, o, tu 
sfântă prin nume şi prin faptă? Unde ai stat în sfatul 
celor ce nu sunt după chipul tău? Ori nu cumva ai 
zburat sus, spre Olimp, înveşmântată în strai alb, după 


cum merge vestea, pentru că ai urât ura dintre noi? Noi 
te-am iubit mai mult decât un liman ferit de furtună, 
mai mult decât soarele eliberat de norii plini de omăt. 
Căci atâta vreme cât ai rămas la distanţă de noi şi te-ai 
ținut deoparte aidoma lunii albastre a lui Acesius, iar 
statul nostru nu a cunoscut trezire, la fel ca Endymion, 
cand noi eram striviti de mizerie, atunci ori vorbeam — 
după cum se spune — ca Stentor, ori amuteam ca fiul lui 
Cresus cu gongul Dodonei, rămânând mai tacuti decât 
peştii. Căci sufletul meu s-a mâhnit ca al lui Iacob si 
lacrimi am vărsat în râuri. 


Dincolo de limbaj, discursul mai reflectă şi 
moştenirea clasică a Bizanțului, cu trimiteri la 
mitologia si literatura greacă. Dafnopates întreabă 
Pacea dacă, în anii cât a fost absentă, a locuit pe 
Muntele Olimp, căminul zeilor. Acesius era unul dintre 
numele zeului Apollo, pentru care momentele cu lună 
plină erau sacre. Dafnopates întreabă Pacea dacă a stat 
ascunsă pe o lună albastră, luna plină suplimentară 
care survine într-un an, fiind astfel o metaforă a ceva 
îndepărtat şi inaccesibil. Declară că îndelungatul război 
cu Bulgaria a fost aidoma somnului lui Endymion, care 
se spune că durează veşnic. Cât despre el însuşi, în acea 
nefericită vreme, avea o voce uneori la fel de puternică 
precum a crainicului grecilor în Războiul Troian, care, 


potrivit lui Homer, era mai sonor decât cincizeci de 
bărbaţi laolaltă. Dar la fel de des era tăcut ca unul 
dintre cei doi fii ai lui Cresus, regele Lidiei (circa 560 — 
circa 546), descris de Herodot drept surd şi mut din 
naştere. De notat totuşi că Dafnopates nu se limita la 
aluzii clasice, în discursul său fiind şi numeroase 
referiri biblice. El se compară cu patriarhul lacob din 
Facere 37: 34-5, care plângea neconsolat pierderea 
fiului său, losif. Este o bună ilustrare a modului în care 
clasicismul şi creştinismul s-au întrepătruns cu totul în 
cultura literară bizantină. 


Sursă: Ivan Dujéev, „On the treaty of 927 with the 
Bulgarians”, Dumbarton Oaks Papers 32 (1978), 217-95, 
la 255 7. 


5.2 Istorici la curtea lui Constantin al VII-lea (945-959) 


Cel de-al patrulea împărat al dinastiei Macedonene, 
Constantin al VII-lea, era în sine o figură literară. Din 
câte se pare, era în mod special interesat de protejarea 
cunoaşterii şi i se atribuie scrierea unei serii de manuale 
care descriu ceremonialul de curte bizantin, 
administrarea themelor, tactica militară şi politica 
externă, deşi fără îndoială că dispunea de o întreagă 
echipă de trepăduşi care duceau greul redactării 


acestor texte. Influența moştenirii clasice este mai puţin 
evidentă în aceste lucrări, destinate folosirii practice, 
dar nu lipseşte. În De Administrando Imperio, manual de 
politică externă scris pentru fiul şi succesorul lui, 
Romanos al II-lea, împăratul strecoară ici şi colo câte o 
trimitere la Homer. 


Caseta 5.2 Constantin al VII-lea despre păstrarea 
cunoaşterii 


Cartea ceremoniilor a fost unul dintre manualele 
produse sub patronajul lui Constantin al VII-lea, 
descriind protocoalele care trebuie urmate cu prilejul 
evenimentelor de stat de la Marele Palat din 
Constantinopol. În cuvântul de deschidere, împăratul îi 
spunea fiului său, viitorul Romanos al II-lea (959-963), 
de ce este vital să respecţi ceremonialul de stat. 


Poate că această acţiune le poate părea de prisos celor 
care nu au o preocupare la fel de mare faţă de conduită, 
însă noi o pretuim in mod deosebit şi o considerăm 
extrem de dezirabilă şi mai relevantă decât orice 
altceva, deoarece mulțumită ceremonialului vrednic de 
laudă dominaţia imperială este pusă într-o lumină mai 
frumoasă şi dobândeşte mai multă nobleţe. Şi, astfel, 
devine un prilej de uimire atât pentru străini, cât şi 


pentru propriul nostru popor. Timpul poate realiza 
multe lucruri, dar le poate şi mistui. Printre ele se 
numără şi tratatul care schiteaza ceremonialul imperial, 
un act valoros şi de importanţă. Deoarece el a fost 
neglijat şi a devenit, ca să spunem aşa, muribund, 
puterea imperială a rămas de fapt neîmpodobită şi 
neatrăgătoare, când o priveşti. Aşadar, ca să nu se mai 
întâmple una ca asta şi ca să nu fim văzuţi că procedăm 
într-o manieră dezordonată, aducând o insultă măreției 
imperiale, am considerat că este necesar să adunăm cu 
efort perseverent, din multe surse, cele concepute de 
generaţiile de pe vremuri şi făcute cunoscute de cei 
care au asistat la ele şi să le aşezăm în contextul prezent 
şi să consemnăm pentru cei care vin după noi, sub 
forma unei relatări uşor de înțeles, tradiția obiceiurilor 
noastre ancestrale, care au fost neglijate. Pentru ca 
textul să fie limpede şi uşor de înţeles, am folosit un 
limbaj obişnuit şi cât se poate de simplu, aceleaşi 
cuvinte şi denumiri fiind aplicate şi folosite pentru 
fiecare lucru în parte, din vechime. 


Două elemente trebuie subliniate aici. În primul 
rând, contrar aparentelor, preocuparea fata de 
obiceiurile trecutului nu era un simplu paseism. După 
cum sublinia împăratul, ceremonialul şi spectacolul 
vizual aveau scopul practic de a creşte prestigiul 


Bizanțului, acasă şi în străinătate. În al doilea rând, 
argumentul lui Constantin legat de simplitatea 
limbajului reflecta natura practică a manualului pe care 
îl făcea. Deşi apela la gramatica atică, textul este, spre 
deosebire de discursul lui Teodor Dafnopates, direct şi 
neornamentat (vezi caseta 5.1). 


Sursă: Constantine VII Porphyrogennetos, The Book of 
Ceremonies, trad. Ann Moffatt şi Maxeme Tall, 2 vol. 
(Canberra: Australian Association of Byzantine 
Studies, 2012), pp. 3-5. 


Era cât se poate de firesc ca un om atât de intens 
preocupat de conservarea si de sistematizarea 
conduitei să fie interesat şi de trecut. Lui Constantin al 
VII-lea i se atribuie ideea de a comanda şi stabili planul 
Fragmentelor de istorie (Excerpta Historica), o culegere de 
pasaje din istorici clasici şi bizantini, grupate pe 
subiecte. Apoi, în jurul anului 950, Constantin i-a cerut 
unuia dintre curtenii săi, losif Genesios, să continue 
cronica făcută de Teofan Mărturisitorul până în 813 şi 
să o ducă mai departe, până la moartea bunicului lui 
Constantin, Vasile I, în 886. Rezultatul nu a fost cu totul 
satisfăcător. Genesios s-a străduit din greu să dea 
lucrării strălucire literară, citând liber din Homer şi din 
alţi autori antici, dar făcând numeroase greşeli de 


gramatică şi luptându-se din greu cu elina oficială, 
clasică, pe deasupra încurcând destul de des şi 
evenimentele. 

Aşa se explică probabil de ce Constantin a pus pe 
altcineva să ia totul de la capăt. De data asta nu 
cunoaştem numele autorului, aşa că i s-a spus 
„Theophanes Continuatus”, Continuatorul lui Teofan 
Mărturisitorul, deşi ar putea foarte bine să fie vorba 
despre Teodor Dafnopates, cel care a ţinut discursul 
despre tratatul cu Bulgaria din 927 (vezi caseta 5.1). 
Indiferent cine a fost istoricul, a cuprins perioada 
dintre 813 şi 948 cu mult mai multă luciditate şi 
eleganţă decât Genesios şi ținând seama de o serie mai 
largă de surse. Mai mult decât atât, deşi lucrarea se 
descrie ca o continuare a celei a lui Teofan, este 
structurată într-un mod foarte diferit: ca serie de 
biografii imperiale, şi nu ca anale, şi este lipsită şi de 
religiozitatea ostentativă a istoricului mai timpuriu. 
Când cronica ajunge la perioada dintre 867 şi 886, adică 
la domnia lui Vasile I, bunicul lui Constantin al VII-lea, 
devine deodată mult mai detaliată şi putem bănui că 
însuşi Constantin al VIl-lea a avut o contribuţie 
importantă la această secţiune, deoarece atingea un 
subiect sensibil: asasinarea împăratului Mihail al III-lea 
şi instaurarea familiei Macedonene a lui Constantin al 
VII-lea ca dinastie conducătoare a Bizanțului (vezi 


secţiunea 6.2). Constantin şi asistentul său anonim au 
fost obligaţi să trudească intens ca să prezinte această 
uzurpare violentă ca justificată şi benefică. Astfel, chiar 
dacă domnia lui Mihail al III-lea fusese cuprinsă în 
vechea cronică, a fost relatată din nou, evidențiind lipsa 
de morală şi de pietate a lui Mihail. Mai mult decât atât, 
Theophanes Continuatus pretinde că Vasile nu ar fi 
jucat niciun rol în asasinarea lui Mihail din septembrie 
867 şi că a luat funcţia împărătească a victimei doar 
pentru că a fost unanim aclamat de popor. Odată ajuns 
la putere, a fost prezentat drept împăratul perfect, care 
urmărea doar interesele statului şi ale poporului. 
Agenda pro-Macedoneană era evidentă, însă, spre 
deosebire de poziţia dură a lui Teofan Mărturisitorul 
împotriva iconoclaştilor, asemenea distorsiuni aplicate 
cu blandete au funcţionat mai bine. În ciuda crimei lui 
nemiloase, Vasile I s-a bucurat de atunci de o mai buna 
reputaţie. 


5.3 Leon Diaconul 


Spre sfârşitul secolului al X-lea, bizantinii scriau 
istoriografie care imita îndeaproape modelul autorilor 
antici ai Greciei, ca Tucidide şi Polybius, atât din 
punctul de vedere al limbajului, cât şi din cel al 
concepţiei. Un bun exemplu este opera lui Léon 


Diaconul. Originar din Asia Mică, Léon a fost trimis la 
Constantinopol la o vârstă fragedă ca să studieze, ceea 
ce a fost piatra de încercare spre existenţa lui ca diacon 
şi membru al clerului de la Marele Palat sub Vasile al 
II-lea (976-1025). În acea vreme a scris, într-o atică de 
mare rafinament, o cronică a evenimentelor dintre 959 
şi 976, cu două incursiuni înainte, spre 978-979 şi 986. 
În opera lui Léon se distinge cât se poate de limpede 
influenţa educaţiei lui cu accent asupra autorilor clasici 
greci. El îi menţionează in mod special nu doar pe 
Homer, ci şi pe Herodot şi Aman, referindu-se 
tangential la mulţi alţi scriitori ai Antichității. 
Trimiterile lui nu sunt simple zorzoane, ci contribuie la 
culoarea relatării, ca atunci când împăratul loan I 
Tzimiskes (969-976) este comparat cu eroul Odiseu, din 
Războiul Troian. Alte trăsături ale lucrării amintesc de 
istoriografia clasică. Léon a compus schițe ale 
personajelor şi descrieri ale trăsăturilor fizice, un 
element absolut absent la Teofan Mărturisitorul ori la 
Genesios. Deşi cleric, era cât se poate de bogat în 
informaţii şi precis în chestiunile militare. Şi, nu în 
ultimul rând, la fel ca modelele sale clasice, punea 
evenimentele pe seama sansei, şi mai putin a voinţei 
divine. Pare ciudat pentru un cleric creştin în contextul 
bizantin, de vreme ce existenţa unui Dumnezeu 
atotputernic exclude posibilitatea ca evenimentele să se 


petreacă la voia întâmplării. Astfel, faptul că Léon a 
recurs la acest termen ar trebui privit mai degrabă ca o 
convenţie literară, cu scopul de a da lucrării un lustru 
clasic. Nu ne putem îndoi, de altfel, de spiritul lui 
creştin, iar din textele sale nu lipsesc relatările unor 
miracole, la fel ca la Teofan. Un exemplu este povestea 
cu evreul care a înfipt cuțitul într-o icoană a Rastignirii 
din care, spre spaima lui, a început să curgă sânge. 
Într-o anumită privință, Léon era însă mai putin 
eficient ca istoric decât Teofan. Dacă acesta construise o 
cronologie cât se poate de atentă, opera lui Léon 
Diaconul nu cuprinde decât patru date, indicând anul 
de la facerea lumii şi indictiunea, dar numai una este în 
întregime corectă. Chiar şi în aceste condiţii, avem de-a 
face cu o sursă vitală pentru perioada de expansiune de 
la sfârşitul secolului al X-lea. 


5.4 Mihail Psellos 


Genesios, Theophanes Continuatus si Léon Diaconul 
au fost personaje obscure, despre care se stie prea 
putin. Mihail Psellos, dimpotriva, a fost o figura 
remarcabilă din Bizantul secolului al XI-lea si unul 
dintre cei mai de seama intelectuali ai vremii. Nascut la 
Constantinopol in jurul anului 1022, nu provenea 
dintr-o familie nobilă sau bogată, dar inteligenţa lui 


neobişnuită a atras atenţia, căci la vârsta de nici zece 
ani era capabil să recite în întregime Iliada lui Homer. 
Prin urmare, la fel ca Léon Diaconul, a putut să 
primească o educaţie superioară şi să studieze cu loan 
Mauropous, un învăţat remarcabil al acelor zile. În 
continuare, a devenit personajul central într-un grup de 
intelectuali care stabileau agenda culturală in 
Constantinopolul secolului al XI-lea, iar în 1045, când 
s-a reorganizat universitatea din Constantinopol, 
Psellos a fost pus în fruntea facultăţii de filosofie, cu 
titlul de „Consul al Filosofilor”. Este autorul a 
numeroase cărţi dedicate unor subiecte foarte diverse, 
teologie, astrologie, demonologie şi ştiinţă, alături de 
un mare număr de scrisori şi de discursuri, dar 
domeniul lui predilect a fost filosofia. În Bizanţ, 
însemna studiul operei lui Platon şi Aristotel, acesta 
din urmă fiind preferat, in general, deoarece 
explicaţiile date de el lumii naturale erau uşor de 
armonizat cu doctrina creştină. Dar Psellos îl prefera pe 
Platon şi pe neoplatonicieni, mai preocupaţi de 
aspectele metafizice, iar mai târziu a pretins că, de unul 
singur, le-a readus în actualitate filosofia. Dar, chiar şi 
pentru cineva eminent şi cu relaţii atât de înalte ca 
Psellos, putea fi riscant să se arate prea apropiat de 
filosofia platonică, din cauza posibilelor controverse cu 
doctrina creştină. În anii 1070, Psellos a fost acuzat 


pentru entuziasmul său excesiv fata de Platon şi a fost 
chemat să dea explicaţii în faţa soborului patriarhal. 
Apărat şi de reputaţia sa, nu s-a luat în cele din urmă 
nicio măsură. 

Cariera academică a lui Psellos ar fi fost suficientă 
pentru a-i asigura renumele postum, însă el a dominat 
şi viaţa politică, şi pe cea intelectuală ale vremurilor 
sale. A obţinut un post mărunt la curte, a devenit 
secretar în anii 1030 şi a ajuns în posturi de importanţă 
în timpul domniei lui Constantin al IX-lea Monomahul 
(1042-1055), care a ajuns să se bazeze pe el când avea 
nevoie de consiliere şi de redactarea unor scrisori, 
discursuri şi tratate (vezi secțiunea 10.1). Deşi a căzut în 
dizgrație la sfârşitul domniei lui Constantin al IX-lea, a 
reuşit să revină şi să-şi reia funcţiile influente la curtea 
Teodorei (1055-1056). De fapt, a demonstrat o abilitate 
remarcabilă de a-şi păstra influenţa de-a lungul unei 
serii de domnii de scurtă durată. A servit sub Mihail al 
VI-lea (1056-1057), dar când Mihail a fost detronat şi 
înlocuit de Isaac I Comnenul (1057-1059), Psellos a 
rămas în Marele Palat. La abdicarea lui Isaac I, Psellos a 
devenit sfetnic al următorului împărat, Constantin al 
X-lea Ducas (1059-1067). 

Acest învățat şi om de stat a realizat o operă 
remarcabilă de istorie, Chronographia. Este alcătuită din 
două părţi uşor de identificat: cea dintâi, pentru 


perioada dintre 976 şi 1059, a fost scrisă între 1059 şi 
1063. Cea de-a doua, pentru perioada dintre 1059 şi 
circa 1075, a fost probabil redactată în timpul domniei 
lui Mihail al VI-lea Ducas (1071-1078). Pentru 
perioada de până în 1034, aşa cum recunoaşte şi 
Psellos, a depins de informaţiile auzite de la alţii. 
Pentru întâmplările următoare s-a putut folosi de 
propria experienţă, deoarece în multe rânduri a fost 
martor ocular şi uneori chiar şi participant, ceea ce 
asigură lucrării sale trepidatia şi apropierea care lipsesc 
textelor examinate, dar îi şi limitează unghiul de 
vedere, în oarecare măsură. Accentul cade în primul 
rând asupra lui Psellos însuşi şi a carierei sale, iar 
acţiunea se concentrează atent asupra 
Constantinopolului şi a curţii, în vreme ce 
evenimentele din provincii abia dacă sunt pomenite. 
Nu există un cadru cronologic, în afară de venirea şi 
plecarea împăraților, iar Psellos nu precizează 
niciodată datele, în contrast flagrant cu structura 
analitică atentă a lui Teofan Mărturisitorul. 

Interesele intelectuale ale lui Psellos au contribuit ca 
el, spre deosebire de Teofan, să scrie un cu totul alt gen 
de istorie şi din alte puncte de vedere, deoarece, ca 
explorator al filosofiei, era obişnuit, pentru a ajunge la 
o concluzie, să se folosească în primul rând de simţurile 
şi de mintea lui, în loc de revelații şi scripturi. Încerca 


să descopere motive raţionale, lumeşti, pentru toate 
evenimentele care se petreceau. Explicaţia lui preferată 
era caracterul omenesc, prin urmare executa portrete 
detaliate ale unora dintre principalii actori politici din 
acea perioadă, cântărind punctele forte şi slăbiciunile şi 
dovedind un spirit critic uimitor în ce privea 
personalitatea omenească. La fel ca Léon Diaconul, el 
credea cu tărie că firea omului poate fi citită pe chip, 
astfel că a pus la dispoziţie relatări amănunțite ale 
infatisarii fizice pentru câteva personalităţi de interes. 
Când a trecut în revistă domnia împăratului Vasile al 
II-lea, Psellos a făcut legătura dintre un punct de 
cotitură din domnia sa petrecut în 985 şi o schimbare a 
lui de caracter, după care a descris felul în care figura 
împăratului reflecta noblețea lui firească: sprâncenele 
lui erau bine arcuite, indicând mândria, în schimb ochii 
lui nu erau nici adanciti în orbite, semn de viclenie, nici 
prea mari, semn de frivolitate. 


Caseta 5.3 Psellos despre caracter: loan Orfanotropul 


Atracția deosebită a lui Psellos pentru caracterul 
omenesc se reflectă în modul cum l-a descris pe 
eunucul loan Orfanotropul, care era frate al 
împăratului Mihail al IV-lea (1034-1041) şi cel mai 
important membru al administraţiei în timpul domniei 


lui: 


L-am văzut pe acest om şi l-am auzit vorbind şi am 
fost martor al acţiunilor sale. L-am urmărit 
îndeaproape felul de a fi şi sunt conştient că, deşi unele 
dintre faptele lui sunt demne de laudă, există alte 
lucruri din viata lui care nu vor fi incuviintate de toată 
lumea. La acea vreme, caracterul său avea multe fațete. 
Era dotat cu prezenţă de spirit, iar dacă a existat 
vreodată un om cu adevărat şiret, atunci el este acela; 
privirea lui pătrunzătoare trăda toate aceste calități. 
Experienţa sa în toate ramurile guvernării era vastă, 
însă înțelepciunea şi priceperea sa erau evidente mai cu 
seamă în administrarea finanţelor publice. Nu era ostil 
fata de nimeni, dar în acelaşi timp nu-i convenea deloc 
să fie subestimat. Nu făcea rău nimănui, însă când se 
supăra devenea aprig şi fioros. Astfel, loan se dovedea 
un adevărat zid de apărare al împăratului şi un frate 
adevărat, căci vigilenta lui nu slăbea niciodată, nici 
ziua, nici noaptea. Îşi îndeplinea întotdeauna datoria cu 
zel şi nu uita de ea nici în momentele dedicate odihnei, 
banchetelor sau ceremoniilor publice. Dar, odată ce se 
punea pe băut — o pacoste care îl pândea mereu -, se 
avânta cu capul înainte în tot soiul de porniri 
necugetate, însă nici măcar atunci nu uita de grijile 
imperiului şi nici nu îşi pierdea aerul fioros. A fost 


pentru mine pricină de uimire în nenumărate rânduri, 
când am stat alături de el la banchete, să observ cum un 
om, robul băuturii şi dedat obscenitatii, cum era el, 
putea să poarte povara puterii. În mijlocul betiei sale, 
urmărea cu atenţie cum se comportă fiecare om din jur, 
iar după aceea, dacă îl prindea în neregulă, îi aplica un 
aspru interogatoriu despre tot ceea ce spusese şi făcuse 
în acele momente. 


Şi alţi cronicari au încercat să îl descrie, însă de obicei 
într-un registru mai degrabă unidimensional. De 
remarcat cum Psellos nu s-a mulțumit să-l descrie pe 
Ioan, ci i-a cântărit aspectele pozitive şi negative, ca sa 
îi poată explica acţiunile şi rolul pe care l-a jucat în 
istoria Bizanțului. 


Sursă: Michael Psellos, Fourteen Byzantine Rulers, 
trad. E.R.A. Sewter (Harmondsworth: Penguin, 1966), 
pp. 924. 


Aceste caracteristici ale operei lui Psellos, 
Chronographia, ne-ar putea tenta să-l considerăm un fel 
de rationalist secular ori chiar sceptic religios, aşa cum 
sugerează Anthony Kaldellis. Dar, la fel ca Léon 
Diaconul, Psellos se exprimă frecvent în termeni 
religioşi conventionali. Printre celelalte lucrări ale lui se 


numără şi descrierea unei icoane făcătoare de minuni, 
păstrate într-o biserică din Constantinopol, şi anume 
Sfânta Fecioară din Blachernae. Aşadar nu avem deloc 
motive să considerăm Chronographia o încercare de a 
interpreta într-un mod nou trecutul Bizanțului, la 
distanță de convenţia religioasă. Motivația din spatele 
lucrării trebuie probabil căutată într-o zonă cu mult 
mai mundană: nevoia de a justifica purtarea lui Psellos 
şi aceea a bogatilor săi patroni din familia Ducas, la fel 
cum Theophanes Continuatus justificase uzurparea 
făcută de Vasile I. Numele Ducas apare de nenumărate 
ori în istoria bizantină, de obicei în rândul generaţiilor 
de soldaţi care au condus armata de pe frontul de est. 
Când era doar un tânăr plin de speranţe în anii 1040, 
Psellos l-a întâlnit pe bogatul Constantin Ducas, care l-a 
îndrăgit şi i-a dăruit posesiunile pe care el nu şi le mai 
dorea. Când Ducas s-a mutat într-o casă nouă, lui 
Psellos i s-a îngăduit să o ia pe cea veche. Între timp, 
evenimentele politice îşi urmau cursul. În 1057, Ducas a 
luat parte la lovitura care l-a adus la putere pe Isaac I, 
iar când Isaac a abdicat, după doi ani, Ducas a devenit 
împăratul Constantin al X-lea (vezi secţiunea 10.2). 
Psellos a jucat un rol-cheie în desfăşurarea transferului 
de putere şi fost unul dintre cei mai apropiaţi consilieri 
ai noului împărat. Constantin al X-lea l-a numit pe 
Psellos profesor particular al fiului său, Mihail, iar când 


elevul a devenit Mihail al VII-lea, Psellos a ocupat o 
funcţie asemănătoare celei avute pe lângă tatăl lui 
Mihail. Cea de-a doua secţiune din Chronographia, 
probabil scrisă în timpul domniei lui Mihail, se arată în 
mod deschis părtinitoare cu familia Ducas, punând sub 
tăcere dezastrele petrecute cât puterea a fost deţinută 
de ei. Pe de altă parte, se trece de multe ori cu vederea 
că prima secţiune, care acoperă perioada dintre 976 şi 
1059, este şi ea foarte favorabilă partidei Ducas. 
Subliniind incompetenta împăraţilor dinainte, şi în 
special a lui Constantin al IX-lea Monomahul, Psellos a 
căutat să atribuie vina pentru haosul din anii 1070 
altora decât stăpânilor lui politici. După cum spune 
chiar el „, norii adunaţi în acele zile au prevestit 
potopul pe care îl suferim astăzi”. Trebuie să spunem, 
cu tristeţe, că Psellos istoricul nu era un filosof desprins 
de cele din jur, ci un politician abil şi fără milă. 


5.5 Un alt gen de surse: scrisorile 


Din perioada bizantină s-au păstrat circa 150 de 
colecţii de scrisori, ceea ce aparent ar trebui să 
constituie un tezaur de informaţii personale şi istorice. 
Din nefericire, nu este aşa. Este vorba despre 
corespondența dintre membri ai elitei literare 
bizantine, care le-au scris în cea mai rafinată elină atică. 


Iar stilistic era considerat de prost-gust să împărtăşeşti 
prin scrisori orice fapt concret. Autorii aveau tendinţa 
în schimb să se restrângă la constatări generalizate 
despre preocupări perene, cum ar fi prietenia, exilul, 
boala şi moartea. Ne-au rămas nu mai puţin de 273 de 
scrisori ale patriarhului Fotie al Constantinopolului, 
însă cele mai multe erau dedicate lamentatiilor în ce 
privea soarta lui şi pierderea prietenilor după ce a fost 
detronat şi surghiunit de împăratul Vasile I în 867, fără 
să discute despre evenimentele care l-au adus într-o 
asemenea situaţie (vezi secţiunea 6.3). Pe de altă parte, 
aşa cum se întâmplă cu multe tipuri de surse bizantine, 
în spatele fațadei lor formale, epistolele pot uneori să 
fie extrem de bogate în informaţii. Cu siguranţă aşa se 
prezintă lucrurile în cazul celor lăsate de elevul şi 
prietenul lui Fotie, Nicolae Misticul, care a fost nu 
numai patriarh al Constantinopolului, dar în mai multe 
rânduri, conducătorul propriu-zis al Bizanțului, în 
primii ani ai secolului al X-lea (vezi secţiunea 6.4). Prin 
urmare, mesajele lui sunt adresate nu numai cercului 
de prieteni intelectuali, ci şi unor personalităţi de prim 
rang din afara Bizanțului, ca emirul arab al Cretei şi 
țarul Simeon al Bulgariei. Scrisorile către Simeon au 
fost scrise când țarul era în război cu Bizanțul şi pandea 
mereu momentul potrivit să pornească împotriva 
Constantinopolului. În una dintre ele, patriarhul îl 


amenința pe ţar cu mânia lui Dumnezeu, aducându-i 
aminte de soarta persanilor, a avarilor şi arabilor care 
se încumetaseră să atace capitala bizantină. Într-o alta 
adopta un ton de părinte îngrijorat şi îl îndemna pe 
Simeon să încheie pacea cu împăratul Romanos I. În 
acest fel, Nicolae ne-a pus la dispoziţie o imagine 
autentică asupra evenimentelor politice ale zilei, la care 
participa personal. 


Idei de reținut 


e Secolul al IX-lea a fost martor al unei reînnoiri a 
interesului fata de literatura Greciei antice si fata de 
sistemul de educatie superioara intemeiat pe ea. 

* Începând din această perioadă, istoricii bizantini au 
scris în greacă atică şi s-au concentrat din ce în ce mai 
mult asupra caracterului omenesc pentru a explica 
evenimentele. 

e Operele lor nu erau investigaţii detaşate şi neutre 
în trecut, ci de multe ori construite în aşa fel încât să-i 
justifice şi să-i laude pe cei aflaţi la putere în momentul 
când le compuneau. 

e Ne-a rămas un mare număr de epistole din epoca 
bizantină, dar ele sunt dificil de folosit ca surse istorice. 


Câteva surse primare traduse în engleză 


Constantine VII Porphyrogennetos. (1967), De 
Administrando Imperio, ed. Gyula Moravesik si Romilly 
J.H. Jenkins (Washington, DC: Dumbarton Oaks). 

Genesios, Joseph. (1998), On the Reigns of the Emperors, 
trad. Anthony Kaldellis (Canberra: Australian 
Association of Byzantine Studies). 

Leo the Deacon. (2005), The History of Leo the Deacon, 
trad. Alice-Mary Talbot şi Denis F. Sullivan 
(Washington, DC: Dumbarton Oaks). 

Nicholas I Mystikos. (1973), Letters, ed. Si trad. 
Romilly J. H. Jenkins si Leendert G. Westerink 
(Washington, DC: Dumbarton Oaks). 

Psellos, Michael. (1966), Fourteen Byzantine Rulers 
(Chronographia), trad. E.R.A. Sewter (Harmondsworth: 
Penguin). 

Symeon the Logothete. (2019), The Chronicle of the 
Logothete, trad. Staffan Wahigren (Liverpool: Liverpool 
University Press). Este vorba despre o sursă 
importantă, deoarece cuprinde informaţii de natură 
critică la adresa lui Vasile I şi a dinastiei Macedonene. 

Theophanes  Continuatus. (2011), Chronographiae 
Quae Theophanis Continuati Nomine Fertur Liber Quo Vita 
Basilii Imperatoris Amplectitur, trad. Ihor Ševčenko 
(Berlin and New York: De Gruyter). Acest volum se 


referă la domnia lui Vasile I (867-886). În rest, opera lui 
Theophanes Continuatus a rămas netradusă până în 
prezent. 

Theophanes  Continuatus. (2015), Chronographiae 
Quae Theophanis Continuati Nomine Fertur Libri I-IV, 
trad. Jeffery M. Featherstone si Juan Signes-Codoner 
(Berlin and Boston MA: De Gruyter). Acest volum 
acopera anii dintre 813 si 867. 

White, Despina S. (1981), Patriarch Photios of 
Constantinople: His life, Scholarly Contributions, and 
Correspondence (Brookline MA: Holy Cross Orthodox 
Press). Cuprinde traducerile a 52 dintre cele 273 de 
scrisori ale lui Fotie care exista. 

fixarea ei de versiunea atică a limbii greceşti. 

secolul al IX-lea până într-al XIII-lea. 

Wilson, Nigel G. (1996, ed. a 2-a, revizuită), Scholars of 
Byzantium (London and Cambridge MA: Duckworth 

primul rând de felul în care intelectualii bizantini 
citeau şi interpretau literatura greacă clasică, dedicând 
capitole lui Fotie, Arethas si Psellos, printre alţii. 


6. Amorieni, macedoneni şi lekapenizi (820-959) 
Secolul al IX-lea şi prima jumătate a următorului 


alcătuiesc ceea ce am putea considera o perioadă 
interimară. Relansarea militară care poate fi remarcată 


mai întâi spre sfârşitul secolului al VIII-lea a continuat, 
însă Bizanțul încă nu ajunsese la nivelul la care să poată 
trece la ofensiva împotriva duşmanilor externi. Prin 
urmare, bizantinii au conceput alte tehnici de a dirija 
lumea şi popoarele din jurul lor fără să fie nevoie de o 
confruntare militară directă. La fel de importantă a fost 
şi dezvoltarea constituţională din acea epocă a 
Bizanțului. Urma ca statul să dobândească o dinastie 
stabilă, care avea să dureze aproape două sute de ani, 
însă o bună parte din acea perioadă împăratul în 
funcţie nu era decât conducător de formă, puterile sale 
fiind delegate mamei lui, unui eunuc de la curte sau 
chiar unui co-împărat dintr-o altă familie. Autoritatea 
relativă a Bisericii şi statului au fost puse la grea 
încercare, pe măsură ce împărații testau până cât de 
departe rezistă statutul lor de reprezentanţi ai lui 
Dumnezeu. 


6.1 Dinastia Amoriană (Frigiana) (820-867) 


În zorii zilei de Crăciun a anului 820, împăratul Léon 
al V-lea a fost asasinat în timp ce participa la slujbă 
într-una dintre bisericile din incinta Marelui Palat. 
Conspiratorii acționau în numele lui Mihail Amorianul, 
fost camarad de arme al lui Leon al V-lea, care stârnise 
bănuielile împăratului, iar acum zăcea în temniță, sub 


acuzaţia de trădare. A fost pus imediat în libertate si 
aclamat ca împărat, sub numele de Mihail al II-lea. Una 
dintre primele lui hotărâri a fost să-l promoveze pe un 
eunuc, numit Theoktistos, la rangul de Păstrător al 
Călimării, în semn de recunoaştere a rolului jucat de el 
ca intermediar între Mihail cel întemnițat şi susținătorii 
săi de afară, care avea să fie un personaj influent la 
curtea bizantină vreme de peste 30 de ani. Theoktistos a 
deţinut aceeaşi funcţie sub fiul şi succesorul lui Mihail, 
Teofil, iar steaua sa a urcat şi mai mult la moartea lui 
Teofil, în 842, deoarece noul împărat, Mihail al III-lea, 
era încă un copil. La fel ca ultima dată când existase 
acest gen de situaţie, în 780, s-a format un consiliu de 
regență, în frunte cu Teodora, mama copilului. 
Consiliul îl includea şi pe fratele ei, Bardas, cu titlul de 
Cezar, alături de alţi membri ai familiei, dar Teodora se 
bizuia pentru sfaturi în primul rând pe Theoktistos, 
care a devenit cel mai puternic om din Constantinopol. 
Theoktistos a fost doar unul dintre multi eunuci care au 
îndeplinit un rol central în politica bizantină, iar 
importanţa lor pretinde unele explicaţii. Probabil că 
erau preferaţi de împărați în funcţii de administratori 
deoarece nu puteau avea copii: exista percepţia că sunt 
cu totul devotați slujbei lor, netulburati de răspunderi 
familiale, iar asta le-a permis să urce rapid până în cele 
mai înalte poziţii. Mai prezentau şi avantajul că era 


exclus ca ei să urce pe tron, din motiv că nu erau întregi 
din punct de vedere fizic şi prin urmare nu se puteau 
gândi la funcţia supremă. Din aceste raţiuni, eunucii 
beneficiau de un atu limpede în carieră, iar în provincie 
se răspândise în unele familii obiceiul ca unul dintre 
băieţi să fie castrat, pentru a-i oferi şansa de a merge la 
Constantinopol ca să-şi caute un loc la curte. Alţii erau 
aduşi tocmai din Caucaz, cu scopul de a fi crescuţi şi 
educați în spiritul unei vieţi de slujire cu devotament. 
Bineînţeles, în realitate eunucii nu erau mai demni de 
încredere decât oricine altcineva. Simplul fapt că nu 
puteau deveni împărați ei înşişi nu-i împiedica să se 
amestece în intrigi politice de partea celor care aveau 
această şansă. Trădarea lui Léon al V-lea de către 
Theoktistos este un bun exemplu. În aceeaşi ordine de 
idei, eunucii, ca oricine altcineva, erau şi ei vulnerabili 
fata de politica uneori perversă desfăşurată la curtea 
bizantină. Pe Bardas îl supăra profund influenţa lui 
Theoktistos şi a pus la cale împotriva lui exact acelaşi 
gen de complot ca al lui Theoktistos împotriva lui Léon 
al V-lea. În noiembrie 855, eunucul a fost pândit când 
ieşea de la o întrunire a consiliului, urmărit pe 
coridoarele Marelui Palat şi în cele din urmă asasinat în 
timp ce încerca zadarnic să se ascundă sub o banchetă. 
Bardas a preluat rolul lui Theoktistos de principală 
forţă din spatele tronului, pentru că împărăteasa 


Teodora a fost atât de necăjită de uciderea eunucului, 
încât a suferit o cădere şi în anul următor s-a retras la o 
mănăstire. Bardas a rămas la cârmă şi după ce Mihail al 
III-lea a crescut, deoarece s-a arătat că tânărul împărat 
nu avea nici interes, nici aptitudini pentru cerințele 
acelei demnități. Se ocupa în schimb de distracţii, cum 
erau cursele de care, pe care le desfăşura pe propriul 
său stadion personal de la Sfântul Mamas, pe Bosfor, la 
nord de Constantinopol. 

Acest lung şir de lovituri, contralovituri, ambiţie 
nemiloasă şi rasfat nepăsător ar putea sa pară reţeta 
perfectă a unei guvernări slabe şi a haosului, însă nu 
era aşa. Tinea de esenţa vieţii politice bizantine ca, in 
vreme ce se perindau împărații şi sfetnicii lor, să 
dăinuie o continuitate fundamentală a politicilor, 
indiferent cine se afla la cârmă, graţie existenței unui 
corp de birocrati educați, laici, dintre care unii erau 
eunuci, alţii, nu. Aşa se face că, în pofida conflictelor 
din culise, domnia împăratului marionetă Mihail al 
III-lea (842-867) a consemnat mai multe succese de 
marcă. În această perioadă s-a rezolvat definitiv 
controversa legată de icoane. Leon al V-lea, Mihail al 
II-lea şi Teofil fuseseră cu toţii iconoclasti, prin urmare 
asta rămăsese politica oficială, chiar dacă nu a fost 
aplicată cu acelaşi zel ca în zilele lui Constantin al 
V-lea. Teodora şi Theoktistos au mers în sens invers. În 


martie 843 au organizat un sobor al Bisericii care a 
readus în vigoare hotărârile celui de-al VII-lea Sinod 
Ecumenic din 787 şi a declarat legitimă şi conformă cu 
tradiţia venerarea sfintelor chipuri. A existat şi opoziţie 
deschisă, dar din acel moment practic problema a 
dispărut, şi mulţumită deciziei înțelepte a Teodorei de 
a nu-i persecuta pe iconoclaştii înfrânți. 

Domnia lui Mihail al III-lea a fost şi martora unei 
ameliorări a poziţiei imperiului în lupta lui fără sfârşit 
împotriva duşmanilor din afară. Sub primii doi 
împărați Amorieni s-a produs un şir de înfrângeri 
provocate de arabi. În 838, califul Abbasid Al-Mu’tasim 
ocupase si pradase Amorion, capitala themei 
Anatolikon, de unde se trăgea dinastia conducătoare. 
În 844, arabii plănuiau un alt atac împotriva 
Constantinopolului şi câştigau teren în regiuni care 
până atunci nu fuseseră amenințate. În 826, insula 
Creta a fost ocupată în urma unei invazii arabe, iar în 
anul următor o expediţie trimisă de Aghlabizii din 
Tunisia debarcase în Sicilia şi începuse să ia în 
stăpânire părţi ale insulei. În plus, domnia lui Mihail al 
II-lea şi cea a lui Teofil au fost afectate şi de tulburări 
interne mai serioase decât asasinarea a câţiva împărați 
şi eunuci. Un dezertor cu numele de Toma Slavul a 
condus o revoltă între 820 şi 823, pretinzând că ar fi 
Constantin al VI-lea, fiul alungat al Irinei. A asediat 


Constantinopolul mai mult de un an, înainte de a fi 
prins şi executat. După 850, balanţa a început să se 
încline în favoarea Bizanțului. Califatul Abbasid a 
început să fie afectat de instabilitate dinastică şi de 
revolte interne. Regenta de la Constantinopol s-a grăbit 
să profite. În mai 853, când Theoktistos se mai afla la 
putere, a fost trimisă o flotă la gura Nilului, ca să prade 
cetatea Damietta, fiind prima dată după două secole 
când o forță bizantină opera în acea regiune. Zece ani 
mai târziu, Petronas, fratele lui Bardas, a reuşit o 
victorie semnificativă asupra armatelor emirului arab 
de la Melitene în bătălia de la Poson (Lalakaon) — sau 
Lunca Episcopului. Emirul a fost ucis şi întreaga lui 
armată, zdrobită. Şi în Italia erau semne bune. Deşi 
sosirea arabilor în Sicilia punea sub o nouă primejdie 
posesiunile bizantine de acolo, accesiunea împăratului 
apusean Ludovic al II-lea din 855 a fost un eveniment 
prielnic. Deşi era strănepotul formidabilului Carol cel 
Mare, Ludovic a domnit doar în nordul Italiei, deoarece 
marele Imperiu Carolingian se fragmentase. A 
reprezentat mai puţin o ameninţare, cât un potenţial 
aliat împotriva arabilor cotropitori. 

Dar cel mai mare succes a fost cel din Bulgaria. Din 
816, între cele două puteri domnise în general pacea, 
dar în 852 relaţiile erau din nou încordate. Hanul Boris 
era îngrijorat de revenirea militară evidentă a 


Bizanțului, în vreme ce regența de la Constantinopol 
dezaproba vehement pornirea lui Boris de expansiune 
spre vest. Provocarea supremă a survenit în 864, când 
este posibil ca Bardas să fi aflat că Boris demarase 
negocieri cu Ludovic Germanul, regele francilor 
răsăriteni, şi el descendent al lui Charlemagne. 
Perspectiva ca influenţa carolingiană să se extindă 
asupra Balcanilor, la fel ca în Italia, era imposibil de 
acceptat şi trupele bizantine au fost aduse la graniţă. 
Amenințarea venea într-un moment cum nu se poate 
mai prost pentru Boris, deoarece la el in tara făceau 
ravagii o epidemie de ciumă şi foametea şi nu era 
capabil să facă fata unei invazii. Prin urmare a solicitat 
să se încheie pacea şi s-a angajat, cu seriozitate şi 
bunăvoință, să se convertească la creştinism. A fost 
botezat după toate regulile în septembrie 865, 
împreună cu treizeci dintre nobilii săi, de un episcop 
trimis special de la Constantinopol. A fost un triumf de 
proporţii pentru Bardas şi Mihail al III-lea, care 
echivalau botezul cu acceptarea suzeranității 
împăratului. 

Palmaresul succeselor militare al domniei lui Mihail 
al Ill-lea nu a rămas imaculat. În iunie 860, 
Constantinopolul a fost atacat de o flotă rusă care 
coborâse de la Kiev pe Nipru şi apoi traversase Marea 
Neagră. Urmasi ai vikingilor scandinavi migrati spre 


răsărit, ruşii erau războinici teribili, însă trebuie să se 
țină seama că nimeni de la Constantinopol nu era 
pregătit pentru un asalt din acea direcţie. Deşi nu 
aveau cum spera să treacă peste Zidurile continentale, 
ruşii au jefuit temeinic suburbiile şi se retrăseseră de 
mult când armata bizantină a reuşit să vină din Asia 
Mică. Lăsând deoparte acest incident, perioada dintre 
842 şi 867 a reprezentat un succes remarcabil, în ciuda 
aparentelor slăbiciuni din vârful piramidei. 


6.2 Vasile I şi Dinastia Macedoneana (867-912) 


În anii cât imperiul a fost condus oficial de Mihail al 
III-lea şi propriu-zis de Bardas, din Tracia lui natală a 
pornit spre Constantinopol să-şi caute norocul un tânăr 
sărac, purtând numele de Vasile. Graţie farmecului său, 
a infatisarii plăcute şi a fizicului lui atletic, a fost 
angajat într-o casă nobiliară, unde a fost remarcat de 
Mihail al III-lea. Împăratul s-a simţit atras de el şi i-a 
încredinţat slujba de protostrator, ceea ce presupunea că 
îl însoțea zilnic pe Mihail în plimbările lui călare. În 
866, cezarul Bardas şi Mihail al III-lea au pus la cale o 
expediţie în vederea recuceririi Cretei, dar în vreme ce 
flota stătea la ancoră în largul coastelor Asiei Mici, 
Bardas a fost înjunghiat cu pumnalele de o ceată de 
asasini. Nu este greu de ghicit cine a fost în spatele 


omorului, căci la nicio lună mai târziu, în mai 866, 
Vasile a fost încoronat co-împărat, preluând practic 
rolul lui Bardas de forţă autentică din spatele tronului. 
Dar Vasile nu s-a mulţumit cu atât. În noaptea de 24 
septembrie 867, Mihail al III-lea a fost ucis de propriile 
sale gărzi, la el în dormitor, în palatul Sfântul Mamas, 
iar a doua zi Vasile a fost proclamat împărat unic. 
Moartea lui Mihail al III-lea a marcat sfârşitul 
Amorienilor şi urcarea pe tron a lui Vasile I, ca prim 
împărat al dinastiei Macedonene. Denumirea nu 
corespunde unei realităţi: Vasile era de fapt trac de 
origine armeană, dar aşa a rămas în istorie. 
Macedonenii s-au dovedit una dintre cele mai 
longevive dinastii bizantine, care a durat 189 de ani, 
până în 1056. Însă în momentul accesiunii lui Vasile nu 
exista nicio garanţie că nu îl aşteaptă aceeaşi soartă ca 
pe Leon al V-lea, Theoktistos, Bardas şi Mihail al III-lea, 
puterea având să treacă repede în mâinile altcuiva. Aşa 
se face că, încă de la începutul domniei sale, Vasile şi 
sfetnicii lui au pornit o campanie fermă pentru a-i 
convinge pe supuşi că, de atunci înainte, doar el era 
îndreptăţit să conducă. Toată lumea era conştientă că 
noului împărat i se puteau reproşa originile umile, prin 
urmare în anunţurile publice era comparat cu regele 
David din Vechiul Testament, şi el cu origini modeste. 
În acelaşi timp, s-a inventat un arbore genealogic prin 


care se stabilea legătura sa cu regii vechii Armenii, 
arătând că la urma urmei avea sânge albastru. Mai 
presus de orice, s-a impus şi mesajul că nu doar Vasile, 
ci întreaga lui familie erau conducători legitimi ai 
Bizanțului. Vasile a comandat portrete de familie cu el 
şi soţia sa, Eudokia, şi cu copiii, care sa împodobească 
Marele Palat şi alte locuri publice, iar pe unele emisiuni 
ale monedelor sale de aur reversul îi înfăţişa pe 
Eudokia şi pe fiul lor cel mare, Constantin. În acest fel, 
toată lumea putea să vadă familia imperială şi să ştie 
cine avea să-i urmeze la tron. Pentru ca totul să fie 
absolut limpede, la scurt timp după întronare, Vasile 
l-a încoronat co-împărat pe fiul cel mare, Constantin, 
iar în 870 a fost încoronat şi cel de-al doilea fiu, Leon. 
Un alt pilon al platformei politice a lui Vasile a fost 
mesajul că întruchipa credința exemplară şi moralitatea 
tradiţională, spre deosebire de Mihail al III-lea si 
Bardas, cei hedonisti şi necredinciosi. A oferit o dovadă 
tangibilă a respectului său faţă de religie prin grija 
ostentativă arătată clădirilor bisericeşti din 
Constantinopol. A construit un splendid nou edificiu în 
incinta Marelui Palat, cunoscut drept Nea Ekklesia, 
noua biserică, iar după un cutremur din 869 a reparat 
Hagia Sofia şi alte biserici deteriorate. Vasile s-a mai 
străduit şi să arate că era conducătorul ideal, care apără 
interesele poporului său. O cale era şi dovada grijii sale 


fata de justiţie. Aşa a apărut noul cod de legi al lui 
Vasile, Epanagoge, care le urma pe cele pregătite de 
Iustinian I şi Léon al III-lea (vezi caseta 6.2). Efortul 
propagandistic de a afirma dreptul la domnie al 
dinastiei Macedonene avea să continue după moartea 
lui Vasile prin opera lui Theophanes Continuatus (vezi 
secţiunea 5.2). 

Până la urmă, totuşi cel mai sigur mod de a asigura 
permanenta dinastiei Macedonene se datora victoriilor 
militare spectaculoase care îl făcuseră pe Constantin al 
V-lea atât de popular. Este limpede că şi Vasile aspira 
la acel nivel de adulare, deoarece, spre deosebire de 
predecesorul său imediat, îşi conducea personal 
armatele. Domnia lui a înregistrat unele succese 
notabile. În Asia Mică, ameninţarea cea mai acută în 
momentul urcării lui pe tron venea nu de la arabi, ci de 
la paulicieni, o sectă creştină care respingea învăţăturile 
Bisericii oficiale. Paulicienii ar fi trăit poate inofensiv şi 
cu discreţie dacă ar fi fost lăsaţi în pace, dar în 844 
împărăteasa Teodora a ordonat masacrarea lor, 
împingându-i astfel să se revolte. Ei au înfiinţat un stat 
separat în estul şi centrul Asiei Mici şi, sub 
conducătorul lor, Chrysocheir, s-au aliat cu arabii şi au 
început să facă incursiuni până în inima teritoriului 
bizantin, la Niceea. Odată cu venirea lui Vasile s-a 
petrecut o schimbare dramatică. În 872, o armată 


bizantină i-a zdrobit pe paulicieni şi l-a ucis pe 
Chrysocheir, iar capul i-a fost trimis lui Vasile, la 
Constantinopol. Odată ce a rezolvat problema 
paulicienilor, Vasile a pornit o ofensivă împotriva 
arabilor si a ocupat mai multe fortărețe importante, 
deşi nu a reuşit să-şi atingă principalul tel, Melitene. 
Italia s-a aflat şi ea sub ameninţare în timpul domniei 
lui Vasile, deoarece în 868 arabii au traversat din baza 
lor din Sicilia în zona continentală şi au ocupat portul 
Bari. La fel ca predecesorii lui, Vasile nu avea nicio 
intenţie să intervină personal, cu o armată, prin urmare 
a încheiat o alianţă cu împăratul carolingian Ludovic al 
II-lea, care a reuşit să-i alunge pe arabi din Bari în 871, 
ezitând după aceea să dea oraşul înapoi împăratului 
bizantin. Abia după moartea lui Ludovic, în 875, forțele 
bizantine au reuşit din nou să ocupe portul şi să 
recupereze Taranto în 880. În 885, Vasile l-a numit pe 
Nicefor Focas domestikos ton scholon, Domestic al 
Scholelor în regiune, unde a reuşit să impună din nou 
autoritatea imperială în întreaga Apulia şi Calabria. 
Asemenea succese aveau darul să aducă multă 
mulțumire, însă Vasile şi susținătorii lui ştiau bine că 
era riscant să depindă de victoriile militare pentru 
securitate şi popularitate, atât timp cât se putea foarte 
uşor întâmpla să iasă prost. Este exact ceea ce s-a 
petrecut în 878. Începând chiar de la debarcarea lor în 


Sicilia din 827, arabii tunisieni cuceriseră cu încetul 
insula, însă cetatea Siracuza, de pe Coasta de Est, 
rezistase. În 877, Vasile a primit ştirea că flota arabă se 
aduna pe țărmurile siriene şi egiptene în vederea unui 
atac, deşi nimeni nu ştia care era ţinta. Prin urmare, 
împăratul a adunat o flotă care a rămas în aşteptare la 
Constantinopol. Pentru ca echipajele să nu stea 
degeaba in aşteptarea vestilor despre mişcările 
inamicului, Vasile i-a pus la treabă să participe ca 
ridicarea noii lui biserici, Nea Ekklesia. A venit 
primăvara şi, odată cu ea, un raport că atacul arab 
fusese anulat, astfel că Vasile a hotărât să trimită navele 
în Sicilia şi le-a pus sub comanda unui amiral, numit 
Adrian. Flota a ridicat pânzele, dar din cauza furtunilor 
de pe mare s-a adăpostit într-un port din sudul Greciei, 
aşteptând vânt favorabil, unde a rămas până când a 
sosit vestea că Siracuza căzuse la 21 mai 878. Reputația 
de comandant victorios a lui Vasile a suferit o grea 
lovitură. Oamenii şi-au adus aminte de marinarii care 
munciseră la biserică şi au făcut legătura cu întârzierea 
flotei. Era de aşteptat ca istoriografia produsă la Curtea 
Macedoneană să încerce să minimalizeze dezastrul. 
Răspunderea întârzierii din port a fost pusă pe umerii 
amiralului Adrian. În momentul când flota s-a întors la 
Constantinopol, Adrian s-a refugiat în catedrala Hagia 
Sofia, dar a fost scos cu forţa şi trimis în exil. Chiar şi în 


aceste condiţii, era firesc ca o parte din vină să rămână 
şi asupra lui Vasile. 


Caseta 6.1 Călugărul Theodosios despre căderea 
Siracuzei (878) 


Theophanes Continuatus, dornic să apere reputaţia 
lui Vasile I, nu a intrat în multe detalii despre ocuparea 
de către arabi a Siracuzei, deşi recunoaşte ca 
„enormitatea acestei întâmplări nefericite l-a sfâşiat 
până în străfunduri pe împărat”. Enormitatea 
dezastrului reiese limpede dintr-o epistolă scrisă în 
latină la scurt timp de un martor ocular, călugărul 
Theodosios. El lămurea că un atac arab i-a luat prin 
surprindere pe apărători, ceea ce a avut consecinţe 
înspăimântătoare asupra fiecărui locuitor al oraşului: 


Căci atunci când aspra supărare a Domnului 
împotriva noastră îi împrăştiase încolo şi încoace pe cei 
mai vajnici dintre cei care se împotriviseră duşmanului 
şi indemnase pe vestitul Patrikios si pe însoțitorii lui să 
plece de la ziduri şi să meargă la casele lor, ca să-şi 
potolească foamea din trupuri, tot atunci li s-a pus 
barbarilor în inimi să reia atacul asupra celui turn 
funest despre care am vorbit; iar când au adus aproape 
acele maşinării cu care aruncă pietre, trădătorii 


criminali care au năpădit cetatea noastră s-au bucurat 
de spectacol. Şi nici nu se apucaseră de o ispravă 
anevoioasă, de vreme ce puţini soldaţi apărau turnul, 
iar cetăţenii nu bănuiau că ar fi vremea să lupte, şi 
astfel apărătorii noştri se credeau la adăpost şi nici nu 
le trecea prin minte să se ducă pe metereze. Aşadar, în 
vreme ce inamicii azvârleau bolovani asupra oraşului, 
în chip înspăimântător, şi îl împresurau jur-împrejur, o 
anume scară de lemn, pe care se suia de obicei 
garnizoana pe turnul pe jumătate ruinat, s-a frânt şi a 
stârnit mare zarvă; auzind acestea, Patrikios a sărit de 
îndată de la masa fără să mai termine ce avea in fata, 
cuprins de mare grijă pentru scară. De îndată ce 
barbarii şi-au dat seama că scara era ruptă, căci aruncau 
pietre în apropierea ei, s-au apropiat de ziduri cu cea 
mai mare vioiciune şi, văzând cât de puţini oameni mai 
apărau turnul, i-au înfruntat cu vigoare şi i-au căsăpit... 
Apoi s-au urcat fără să întâmpine greutăţi şi au pus 
stăpânire pe tot locul, iar de acolo s-au răspândit în tot 
oraşul ca un puhoi, sub privirile celor care se adunau ca 
să-l apere. Mai întâi i-au tăiat până la ultimul pe toţi cei 
care se strânseseră într-un front împotriva lor la 
pridvorul Bisericii Mântuitorului şi s-au năpustit 
asupra porţilor şi au năvălit în templu cu săbiile trase, 
gâfâind şi scoțând foc şi pară prin nările şi ochii lor. 
Atunci au pierit sub sabia lor oameni de toate vârstele, 


prinți şi judecători ai acestui pământ, după cum cântăm 
în psalmi, bărbaţi tineri şi fecioare, bătrâni şi copii, atât 
călugări, cât şi cei uniţi în căsătorie, preoţi şi mireni, 
robi şi oameni liberi şi până şi bolnavi care zăcuseră de 
mult în pat. Milostive Dumnezeule, casapii nu i-au 
cruțat nici măcar pe aceia... 


Nu se punea doar problema că bizantinii pierduseră 
una dintre cele mai de seamă fortărețe ale lor din Apus. 
Dezastrul era şi o piatră de hotar în cucerirea lentă a 
întregii Sicilii de către arabi, care s-a încheiat în 902 
odată cu cucerirea Taorminei. Nici nu este de mirare că 
detaliile nu au fost lăsate să se răspândească la 
Constantinopol. 


Sursă: Francis Marion Crawford, The Rulers of the 
South, 2 vol. (London: Macmillan, 1901), vol. 2, pp. 79- 
99, la 86--8 (ortografie adaptată). 


În ciuda înfrângem de la Siracuza, eforturile lui 
Vasile şi ale susținătorilor de a consolidă drepturile 
familiei sale au fost încununate de succes. La moartea 
lui, în 886, într-un accident de vânătoare, din câte se 
pare, a fost înlocuit de fiul său cel mare, fără ca nimeni 
să se opună. O realizare însemnată, cu atât mai mult cu 
cât circulau zvonuri insistente că Léon nici nu ar fi fost 


fiul lui Vasile, ci vlastarul lui Mihail al III-lea cel 
asasinat. Léon al VI-lea (886-912) s-a bucurat de o 
domnie îndelungată şi a murit în patul lui, din cauze 
naturale. În pofida începuturilor ei sângeroase şi 
absolut în afara legii, dinastia Macedoneană a reuşit să 
se impună. 


6.3 Biserica şi statul sub amorieni şi primii macedoneni 


Una dintre contradicţiile curioase ale ideologiei 
politice bizantine trebuie să fi devenit evidentă între 
timp. În teorie, împăratul era reprezentantul lui 
Dumnezeu pe pământ, iar funcţia sa era presupus 
sacră, motiv pentru care de obicei era reprezentat cu 
aureolă în mozaicuri şi pe monede (vezi secţiunea 0.3). 
Si totuşi, deşi erau invaluiti de aura lor mistică, se 
întâmpla adesea ca împărații să fie detronati, orbiti sau, 
ca Léon al V-lea şi Mihail al III-lea, chiar asasinați. 
Relaţia dintre împărat şi Biserică era şi ea 
contradictorie. Teoretic, împăratul urma o chemare la 
fel de religioasă ca oricare preot, călugăr sau episcop. 
Leon al III-lea i se lăudase odată cu adevărat papei că 
este atât domnitor, cât şi preot. El şi multi alţii 
considerau că împărații deţin asupra Bisericii puteri la 
fel de depline ca asupra restului societăţii. Prin urmare, 
la prima vedere, împăratul ar fi putut să-l destituie pe 


oricare preot care îi displăcea, chiar şi pe un patriarh al 
Constantinopolului. În 730, Léon al III-lea îl destituise 
pe patriarhul Gherman, care se opunea poziţiei sale în 
chestiunea icoanelor, înlocuindu-l cu mai supusul 
Anastasius. În 843, împărăteasa Teodora îl înlăturase şi 
ea pe patriarhul iconoclast loan Gramaticul, în favoarea 
iconodulului Metodiu. Dar în practică nu era 
întotdeauna la fel de uşor. Împărații se loveau uneori 
de opoziţie neclintită din partea clericilor şi erau 
nevoiţi să constate că nu le era deloc uşor să controleze 
Biserica. 

În timpul domniei lui Mihail al III-lea, cezarul 
Bardas, care altfel deţinea puteri depline de împărat, îl 
antipatiza profund pe patriarhul Ignatie. Acesta, un 
călugăr auster care fusese adus în funcţie în 847, şi-a 
exprimat public dezaprobarea în legătură cu asasinarea 
lui Theoktistos şi trecerea în plan secundar a Teodorei. 
Ignatie a mers până acolo încât să critice viaţa 
particulară a lui Bardas, acuzându-l de incest cu 
propria lui noră şi oprindu-l să mai fie împărtăşit. Aşa 
se face că în 858 Bardas a cerut ca patriarhul să fie pus 
sub acuzaţia falsă de conspirație şi soldaţilor care l-au 
arestat le-a dat instrucţiuni să îl trateze cât mai rău cu 
putință. L-au târât pe prelatul vârstnic la biserica Sfinţii 
Apostoli, l-au despuiat şi l-au închis în sarcofagul gol, 
din marmură, al împăratului iconoclast de mult răposat 


Constantin al V-lea. Acolo a trebuit să stea toată 
noaptea, în miez de iarnă, înainte ca a doua zi să fie dus 
în surghiun la o mănăstire din apropiere, de pe Insulele 
Printilor. Bardas l-a ales ca înlocuitor al lui Ignatie pe 
un prieten de-ai săi, om de lume şi academic, Fotie, care 
nici măcar nu era preot (vezi secţiunea 5.1). Dar nu s-a 
împiedicat de un asemenea amănunt: Fotie a fost pur şi 
simplu trecut prin toate treptele ierarhiei, câte una pe 
Zi, şi a ajuns patriarh la scurt timp după Crăciun. Fără 
îndoială, Bardas considera că rolul lui de conducător 
laic al imperiului îi îngăduia să facă orice. 

Curând a trebuit să constate că făcuse o greşeală, 
stârnind un adevărat cuib de viespi. Mulţi călugări, 
preoţi şi episcopi au refuzat categoric să consimtă la 
înlăturarea nedreaptă a lui Ignatie si la numirea 
nelegitimă a lui Fotie. În februarie 859 s-au adunat la 
biserica Sfânta Irina şi au declarat scoaterea din funcţie 
a lui Fotie şi reinstalarea lui Ignatie. Au făcut apel, 
peste capul lui Bardas, la papa de la Roma, considerat 
că deţine o poziţie de întâietate în Biserică (vezi 
secţiunea 0.3). Papa Nicolae I a susținut dreptatea lui 
Ignatie, l-a declarat pe Fotie numit ilegal şi l-a 
excomunicat. Atât Bardas, cât şi Fotie au ignorat pur şi 
simplu decretul şi disputa ar fi putut să continue la 
nesfârşit, dacă nu ar fi intervenit evenimentele politice. 
Bardas a fost asasinat în aprilie 866, iar în anul următor, 


în septembrie, Vasile I a preluat puterea. Noul împărat 
nu îl îndrăgea pe Fotie, protejatul duşmanului său, 
Bardas, prin urmare la scurt timp după accesiunea 
violentă l-a înlăturat pe patriarh, l-a readus pe Ignatie 
din exilul de pe insulă şi l-a repus în funcţie. Au fost 
trimişi delegați şi la Roma, pentru a rezolva 
disensiunea şi curând s-a restabilit relaţia de amicitie 
cu papa. 

Deşi incidentul s-a închis, el a arătat că împăratul nu 
putea proceda după cum dorea el cu Biserica şi trebuie 
să fi funcţionat drept avertisment bine-venit pentru 
domnitorii ce aveau să vină, de a purta respect 
chestiunilor ecleziastice. Din păcate, Biserica şi statul 
erau atât de strâns împletite la Bizanţ, încât distanţa era 
imposibil de păstrat întotdeauna. Vasile I a constatat 
că, dacă înlăturarea lui Fotie din 867 îl satisfăcuse pe 
papă, Biserica bizantină rămăsese divizată. De o parte 
se situau partizanii lui Ignatie, acum victorios — fanatici 
fundamentalişti care se opuneau învăţăturii laice şi 
compromisului. De cealaltă se aflau susţinătorii lui 
Fotie, oameni educați şi de cultură, la fel de buni 
cunoscători ai operei lui Aristotel, pe cât ai Bibliei şi 
Părinților Bisericii. Ocrotitorul Fotie fiind în exil, au 
trecut la un lobby discret pentru ca el să se poată 
întoarce, sau măcar să aibă acces la mult iubitele lui 
cărţi. 


Împăratul s-a lăsat convins în timp, iar în 876 Fotie se 
afla din nou la Constantinopol, ba chiar devenise 
profesor al copiilor lui Vasile. La moartea lui Ignatie, în 
877, Fotie a revenit în scaunul patriarhal de la Hagia 
Sofia. A devenit un membru important al cercului 
guvernamental al lui Vasile, contribuind la formarea 
unei imagini benigne a împăratului şi la spălarea petei 
rămase după asasinarea lui Mihail al III-lea. Partizanii 
lui Ignatie au avut iarăşi motiv de indignare, 
simțindu-se excluşi. 

In 886, când Léon al VI-lea a ajuns pe tron, ar fi putut 
să nu-şi dorească rămânerea într-una dintre cele mai 
înalte funcţii din imperiu a unei persoane care deținuse 
o asemenea influenţă asupra lui Vasile I în ultimii lui 
ani. Prin urmare, l-a destituit pe Fotie şi l-a înlocuit în 
funcţia patriarhală cu propriul său frate, Ştefan. 
Împăratul a reuşit de această dată să-şi impună voinţa, 
deşi nu până la capăt. Procesul înscenat menit să ducă 
la condamnarea lui Fotie pentru trădare a eşuat, din 
lipsa de dovezi, susținătorii lui reuşind să-l prezinte ca 
pe un bătrân demn, căruia i se făcea o nedreptate. În 
901, Leon le-a dat satisfacţie partizanilor lui Fotie, 
numindu-i patriarh pe unul dintre ei, Nicolae Misticul. 
Leon ar fi putut să fie încredinţat că pusese acum în 
funcţie o persoană sigură, pe a cărei supunere se putea 
bizui, şi probabil că aşa s-ar fi şi întâmplat, dacă nu ar fi 


existat chestiunea spinoasă a celei de-a patra căsnicii a 
împăratului. 

Leon al VI-lea a fost urmăm de un ghinion ieşit din 
comun în viaţa lui personală. A fost căsătorit şi a rămas 
văduv de trei ori între 882 şi 901 şi nu avea niciun 
urmaş de sex bărbătesc, în afară de tratele lui mai mic, 
Alexandru. Viitorul dinastiei  Macedonene părea 
deodată destui de nesigur, în septembrie 905, când lui 
Léon 1 s-a născut un fiu numit Constantin, exista o 
problemă: nu era căsătorit cu mama băiatului, Zoe 
Carbonopsina. În acel moment, Léon şi-a imaginat, fără 
îndoială, că poate proceda după plac, prin urmare s-a 
căsătorit cu Zoe în aprilie 906. A presupus că patriarhul 
Nicolae va accepta cu obedienta mariajul şi va anunţa 
că moştenitorul lui Léon este legitim. Din nefericire, 
împăratul nu luase în considerare cel de-al Optzecilea 
Canon al Sfântului Vasile din Cezareea, care interzicea 
cea de-a patra căsătorie. Patriarhului nu i-a mai rămas 
decât să refuze recunoaşterea căsătoriei cu Zoe şi, deşi 
l-a botezat pe micuțul Constantin, a refuzat cu tărie să-l 
considere legitim. L-a pus la punct cu asprime pe 
preotul care oficiase căsătoria împăratului, iar în ziua 
de Crăciun a anului 906, când împăratul, presupusa 
împărăteasă şi suita lor au venit la slujba de dimineaţă 
la Hagia Sofia, patriarhul a dispus să se închidă uşile, 
refuzând să-i primească. 


Însă Nicolae nu avea stofă de martir şi, în taină, căuta 
o cale oarecare prin care Biserica să poată recunoaşte 
cea de-a patra căsătorie a lui Léon. Partea proastă era ca 
se vedea blocat la fiecare pas de călugări, preoţi şi 
episcopi din tradiţia lui Ignatie, care susțineau că orice 
cedare faţă de cererea împăratului ar fi însemnat o 
trădare şi păcat faţă de credinţă. În cele din urmă, Léon 
al VI-lea şi-a pierdut răbdarea şi l-a detronat pe Nicolae 
în februarie 907, înlocuindu-i cu Eutimie. Alegerea ar fi 
putut să pară riscantă la prima vedere, deoarece 
Eutimie era călugăr de formaţia celor din tabăra lui 
Ignatie, nedispus la compromisuri. Dar era vechi 
prieten de-ai lui Leon şi avea toată dispoziţia să-i fie de 
ajutor. A pus la cale o dispensă, în schimbul unei 
ispăşiri din partea lui Léon, iar în 908 micuțul 
Constantin a fost proclamat co-împărat şi, prin urmare, 
moştenitor prezumptiv. Aparent, Léon  ieşise 
învingător, dar nici măcar împărații bizantini nu 
reuşesc să controleze evenimentele de dincolo de 
mormânt. La dispariţia lui Leon, în 912, opinia suficient 
de răspândită era că fiul său, Constantin, acum în 
vârstă de şapte ani, nu era moştenitor legitim. Astfel că 
Alexandru, fratele mai mic al lui Leon, a preluat rolul 
de împărat, iar Constantin al VII-lea a fost retrogradat 
la rangul de co-împărat. Mama băiatului, Zoe, a fost 
îndepărtată de la Marele Palat. Patriarhul Eutimie a 


fost caterisit într-un sobor ecleziastic, iar clerul adunat 
l-a lovit cu pumnii şi picioarele şi i-a smuls părul din 
barbă, în vreme ce Nicolae Misticul s-a reîntors 
triumfător în scaun. 

Relaţiile dintre Bardas, Vasile I şi Léon al VI-lea si 
Biserică dezvăluie că existau anumite limite de 
impunere a voinţei proprii pe care împăratul nu avea 
cum să le încalce, însă invatamintele trase de pe urma 
acestor ciocniri contondente au avut rolul lor. Câţiva 
ani mai târziu, un alt împărat, Romanos I Lekapenos 
(920-945), era dornic să numească în acea funcţie o 
persoană îngăduitoare, iar candidatul său era un 
anume Teofilact. Romanos era conştient că aproape 
sigur numirea avea să întâmpine opoziţie, deoarece 
Teofilact nu numai că era fiul propriu al împăratului, 
dar nu avea decât 16 ani. Fără să se lase descurajat, 
Romanos a gândit probabil că marea greşeală a lui 
Bardas şi Leon al VI-lea a fost nu atât ceea ce au făcut, 
cât maniera arogantă şi arbitrară în care actionasera. 
Romanos şi-a dat toată silinta ca acţiunile sale să pară 
legale şi constituţionale. Patriarhul în funcţie, Trifon, 
s-a lăsat aparent convins să se retragă de bunăvoie, iar 
apoi împăratul i-a scris papei, cerându-i dispensă 
pentru ca Teofilact să-i poată urma. Papa loan al Xi-lea, 
aflat sub presiunea politicii diverselor facțiuni de la 
Roma, a fost fericit să accepte şi tânărul patriarh a fost 


hirotonit în februarie 933, dar au existat şi unele 
plângeri. Se şoptea că Teofilact prefera caii de curse 
slujbelor bisericeşti şi că avea obiceiul să lase baltă totul 
în mijlocul liturghiei şi să se ducă în grabă la grajduri, 
dacă auzea că îi făta vreo iapă. Dar totul departe de 
protestele ample iscate de instalarea lui Fotie. Teofilact 
s-a dovedit un aliat credincios tatălui său tot restul 
domniei. Romanos avea nevoie de această susţinere, 
deoarece nu era membru al dinastiei Macedonene. 
Vom afla imediat cum se face că a ajuns în fruntea 
imperiului. 


Caseta 6.2 Epanagoge 


Epanagoge (,,reiterare”) ar merita poate mai degrabă 
titlul de Eisagoge, adică „introducere”, deoarece a fost 
un ghid promulgat în jurul lui 886 spre a servi drept 
scurtă introducere la codul de legi cunoscut ca Basilika. 
Fotie trebuie să fi avut o influenţă majoră în compilarea 
lui, în timpul celei de-a doua perioade petrecute de el 
în fruntea patriarhiei, când se bucura de înaltul favor al 
lui Vasile I. Alături de multe alte subiecte, Epanagoge se 
ocupa de chestiunea puterilor detinute de imparat si de 
patriarh si de relaţiile dintre ei. lată câteva dintre 
puterile şi responsabilităţile împăratului. De subliniat 
că includ unele aspecte care, am putea presupune, ar 


reveni mai degrabă Bisericii şi cum punctul 7 pune o 
limita indreptatirii lui de a decide. Este posibil să-l fi 
influentat pe Romanos I pentru a proceda cu toata 
atenţia in numirea fiului său în funcţia de patriarh: 


II. §1. Împăratul reprezintă o autoritate legală, o 
binecuvântare comună pentru toţi supuşii lui, care nici 
nu pedepseşte împins de antipatie, nici nu răsplăteşte 
împins de părtinire, ci se poartă ca un arbitru care 
împarte premii într-un joc. 

§5. Împăratul trebuie să se distingă prin credinţă 
şi respectarea tradiţiilor şi să se facă ştiut pentru râvna 
lui sfântă, atât în privinţa doctrinelor formulate asupra 
Treimii, cât şi în chestiunea părerilor celor mai limpede 
şi ferm definite asupra naturii fiinţei Domnului nostru 
lisus Hristos potrivit Întrupării... 

§6. Împăratul trebuie să interpreteze legea 
stabilită de cei din vechime; şi, tot aşa, trebuie să 
hotărască asupra chestiunilor despre care nu există 
lege. 

$7. În interpretarea pe care o dă legilor, trebuie să 
țină seama de obiceiul statului. Ceea ce este propus 
împotriva canonului [Bisericii] nu este admis drept 
model [de urmat]. 


Referitor la puterile patriarhului, 8 stabileşte relaţia 


ideală dintre el şi împăratul în funcţie. Însă punctul 4 
stabileşte limpede că împăratului trebuie să i se opună 
rezistenţă dacă încalcă învăţăturile Bisericii, după cum 
au descoperit Bardas şi Léon al VI-lea: 


III. §4. Atribuţiile patriarhului sunt acelea că el 
trebuie să fie un învăţător; că trebuie să se poarte egal şi 
să nu ţină seama de unde vin oamenii, de sus ori de jos; 
că trebuie să fie milostiv în împărţirea dreptăţii, dar să-i 
mustre pe necredincioşi; şi că trebuie să-şi ridice vocea 
în apărarea adevărului şi pentru paza doctrinelor 
[Bisericii] în faţa capetelor încoronate şi să se simtă 
ruşinat. 

$8. După cum constituţia, aidoma unui om, este 
alcătuită din parti şi din membre, cele mai marete si 
mai necesare parti sunt împăratul şi patriarhul. De 
aceea pacea si fericirea supusilor, in trup si in suflet, 
este [adică depinde de] înțelegerea şi acordul dintre 
regalitate şi preotime, în toate privintele. 


Sursă: Ernest Barker, Social and Political Thought în 
Byzantium from Iustinian I to the Last Palaeologus (Oxford: 
Oxford University Press, 1957), pp. 89-92. 


6.4 Romanos I si interludiul Lekapenid (912-945) 


La doar un an după urcarea pe tron, împăratul 
Alexandru s-a îmbolnăvit şi a murit pe neaşteptate, în 
iunie 913. Aşa cum a lăsat cât se poate de limpede de pe 
patul de moarte, dorea să-l urmeze ca împărat unic 
nepotul său, Constantin, indiferent de dubiile legate de 
legitimitatea lui. Prin urmare s-a format un consiliu de 
regență care să guverneze până când băiatul avea sa 
ajungă la maturitate, chiar dacă văduva lui Léon al 
VI-lea, Zoe, nu a fost luată în considerare să conducă 
regența. În frunte a fost pus patriarhul Nicolae 
Misticul, dar el avea în continuare dubii asupra 
dreptului băiatului de a fi considerat împărat. Înainte 
de sfârşitul verii, consiliul s-a confruntat cu o 
amenințare gravă din partea hanului Bulgariei, Simeon 
(893-927), fiul lui Boris care se convertise la creştinism 
în 865 (vezi secțiunea 6.1). În timpul scurtei sale 
domnii, Alexandru îi oferise lui Simeon un pretext să 
atace, prin refuzul de a plăti tributul anual prin care 
bizantinii plăteau de zeci de ani preţul păcii cu vecinii 
lor turbulenti. În august 913, hanul bulgar a apărut în 
fata Zidurilor continentale, cu o mare armată. In 
calitatea sa de conducător efectiv, patriarhul Nicolae 
decidea asupra reacției. Era putin probabil ca Simeon 
să poată face o breşă în Zidurile continentale, dar nu 
putea nici să fie lăsat să ocupe Tracia pe termen 
nedefinit, aşa că trebuia să fie cumpărat într-un fel 


oarecare. Este sigur că până în septembrie se ajunsese 
la o înțelegere, deoarece armata bulgară se pregătea să 
se întoarcă spre casă. Ceea ce nu rezultă foarte limpede 
din surse este ce anume a făcut Nicolae ca să-l convingă 
pe Simeon să plece. Theophanes Continuatus descrie 
cum cei doi fii ai lui Simeon au fost lăsaţi să intre în 
Constantinopol, unde au luat parte la un dineu cu 
tânărul Constantin al VII-lea. 

Apoi patriarhul Nicolae a ieşit în afara Zidurilor 
continentale la Simeon, care a îngenuncheat înaintea 
lui. Patriarhul era pe cale să aşeze o coroană pe capul 
hanului, dar în ultima clipă a schimbat coroana cu 
propriul său potcap monahal. După aceea Simeon a 
plecat de la Constantinopol cu armata, încărcat de 
daruri. 

Această descriere, la fel ca aceea a căderii Siracuzei, 
este încă un exemplu limpede de istoriografie în 
favoarea dinastiei  Macedonene, care manevra 
realitatea în aşa fel încât să evite subiectele neplăcute. 
Nu se putea concepe ca Simeon să ridice asediul atras 
de un dineu gratis şi de o pălărie nouă. Trebuia să se fi 
făcut o concesiune oarecare, de primă importanţă, iar 
pe baza altor surse putem deduce despre ce a fost 
vorba. Nicolae a fost probabil de acord să-l încoroneze 
pe Simeon ca împărat şi să binecuvânteze o căsătorie 
între Constantin al VIl-lea si una dintre fiicele lui 


Simeon. Fapt sigur este că, din acel moment, Simeon a 
început să-şi spună „ţar”, cuvânt slavon derivat din 
„cezar”, echivalentul perfect al termenului utilizat de 
bizantini pentru împăratul lor: basileus. O parte dintre 
sigiliile lui purtau o inscripţie în greacă: „Mulţi ani lui 
Simeon, basileus făcător de pace.” Toate acestea 
decurgeau din faptul că Simeon era un gen de inamic 
cu totul diferit fata de cei care amenintasera Bizanțul in 
trecut. Nu era produsul unei culturi sau religii străine. 
Era creştin care fusese educat la Constantinopol, care 
vorbea fluent greceşte şi era bine familiarizat cu 
ceremonialul şi spectacolul curţii bizantine. Admira cu 
adevărat ceea ce văzuse şi căuta să facă la fel şi la el în 
patrie. A mutat capitala de la Pliska la Preslav, unde 
şi-a construit un palat splendid şi aşa-numita Biserică 
de Aur, o uriaşă clădire a cărei cupolă o imita pe cea de 
la Hagia Sofia. Astfel, Simeon nu avea intenţia să 
distrugă Bizanțul, ci să îl domine şi eventual să-l 
înglobeze în propriul lui hanat. Alianţa matrimonială şi 
titlul imperial erau primit paşi în acea direcţie. 

Până la urmă, acordul dintre Simeon şi Nicolae nu a 
fost pus în aplicare. Se pare că pe foarte mulţi i-au 
neliniştit rău concesiile de amploare făcute de patriarh, 
iar în anul următor a fost exclus din regență. Zoe, 
mama lui Constantin, a preluat ostilitățile şi a pus 
curând capăt planului de a-l uni pe Constantin al 


VII-lea cu o prinţesă bulgară. Deloc surprinzător, 
Simeon s-a făcut foc şi pară din cauza acestei răzgândiri 
şi s-a răzbunat invadând Bizanțul, cotropind Tracia si 
ocupând pentru scurt timp  Adrianopolul, în 
septembrie 914. Drept răspuns, împărăteasa Zoe a 
preferat opţiunea militară, încrezătoare că, fiind o 
societate mai mare şi mai bogată, Bizanțul avea să 
triumfe. Când cele două armate s-au ciocnit, lângă 
Anchialos, la 20 august 917, au ieşit cu siguranţă 
avantajati în primă instanţă şi părea că îi vor alunga pe 
bulgari de pe câmpul de luptă. Apoi în rândurile 
bizantinilor s-a răspândit zvon că ar fi murit 
comandantul lor. Remarcând panica stârnită, bulgarii 
au contraatacat şi i-au lichidat în mare măsură. A fost 
un dezastru de proporţiile celui din 811. 

Nimeni nu putea spera să supravieţuiască politic 
după o asemenea înfrângere. În martie 919, amiralul 
flotei bizantine, Romanos Lekapenos, a răsturnat 
regența împărătesei Zoe şi în anul următor s-a 
încoronat împărat. Ar fi trebuit să fie sfârşitul dinastiei 
Macedonene, aşa cum la 867 se încheiase cea a 
Amorienilor, dar vremurile se schimbaseră. Împăratul 
Romanos era cât se poate de conştient că, în timp ce el 
era de origini modeste, familia Macedoneană ajunsese 
să fie considerată dinastia conducătoare legitimă a 
Bizanțului, ceea ce excludea ca el să-l înlăture pe 


Constantin al VII-lea, şi atunci l-a păstrat alături ca 
împărat subordonat. Romanos a pus la cale ca tânărul 
să se căsătorească cu fiica sa, Elena, pentru ca astfel să 
se înrudească cu Macedonenii. Cei doi împărați 
apăreau împreună pe monede, deşi figura lui Romanos 
era mai mare şi numele lui era menţionat primul în 
inscripţie. Fără îndoială, Romanos plănuia să îşi aducă 
în prim-plan propria familie, la momentul potrivit, 
motiv pentru care în 921 l-a încoronat împărat alături 
de ei pe fiul său cel mare, Cristofor. Imaginea lui 
Constantin a dispărut apoi de pe monede, fiind înlocuit 
de Cristofor. Dar, pentru moment, Lekapenizii au 
rămas dinastie paralelă, domnind alături de 
Macedoneni. 

Eventuala instituire a familiei lui Romanos a devenit 
cu atât mai verosimilă după o serie de succese externe. 
Romanos a pus capăt ambițiilor lui Simeon al Bulgariei. 
Odată ce opţiunea militară era exclusă, a recurs la 
„război prin alte mijloace”, o adevărată specialitate 
bizantină. S-a implicat într-o ofensivă diplomatică în 
încercarea de a-l izola pe conducătorul bulgar. Aflând 
că Simeon trimisese soli la al-Mahdi, califul Fatimid din 
Africa de Nord, pentru a-i cere ajutor naval în vederea 
unui atac asupra Constantinopolului, Romanos a trimis 
şi el ambasadori ca să-i supraliciteze pe bulgari şi să 
menţină vasele tunisiene în portul lor. L-a îndemnat pe 


prinţul Serbiei să denunțe supunerea fata de Simeon, 
vârându-i pe bulgari, în 926, într-un război dezastruos 
în munţii Croaţiei. Apoi, în 927, Simeon a murit subit. 
Mai târziu, în acelaşi an, s-a încheiat un tratat cu noul 
tar, Petru, care nu tinea deloc să prelungească acel 
conflict. Petru s-a căsătorit cu nepoata lui Romanos şi a 
primit recunoaşterea titlului său de tar. Pacea avea sa 
dureze patruzeci de ani. 

Înțelegerea cu Bulgaria i-a permis lui Romanos să 
urmeze o politică mai activă în Italia şi în Răsărit după 
927. In Italia, poziţiile bizantine erau din nou 
amenințate, atât din cauza raidurilor arabe din Sicilia, 
cât şi a vasalilor creştini rebeli, prinții din Capua si 
Salerno. Până în 935, Romanos încheiase o alianţă cu 
regele franc al Italiei, Hugh de Provence, şi trimisese în 
regiune o forţă considerabilă, pentru a reafirma 
autoritatea bizantină. Pe frontiera răsăriteană, 
Romanos a moştenit vechea ambiţie bizantină de a 
recupera Melitene, oraşul care fusese de secole baza 
raidurilor arabe până adânc în Asia Mică (vezi 
secţiunea 3.3). În 926, o forţă bizantină a reuşit să 
pătrundă în oraş pentru scurtă vreme, pentru a fi iarăşi 
respinsă, dar în 934 a fost în sfârşit ocupată din nou şi a 
rămas în mâinile bizantinilor vreme de un secol şi 
jumătate. Următorii zece ani, bizantinii au organizat o 
serie de incursiuni încununate de succes dincolo de 


Munţii Taurus, în teritoriul arab, ajungând până la 
Edessa în 944. Cel mai mare succes al domniei lui 
Romanos a venit în iunie 941, când o flotă rusească 
pornită să atace Constantinopolul a fost complet 
distrusă pe Bosfor. Romanos trebuie să fi sperat că, 
mulțumită acestui palmares, putea fără probleme să-l 
tragă pe linie moartă pe co-împăratul său, eruditul 
Constantin al VII-lea. 


Caseta 6.3 Scrisoarea lui Muhammad Al-Ikshid către 
Romanos I (938) 


În ciuda dezbinării religioase si a războaielor 
frecvente, bizantinii mențineau un permanent contact 
diplomatic cu vecinii arabi. Între Constantinopol şi 
capitala Abbasidă, Bagdad, se desfăşura un du-te-vino 
constant de trimişi, de obicei pentru a negocia armistitii 
şi schimburi de prizonieri. Însă, până în anii 930, califul 
Abbasid se transformase într-un personaj slab şi 
efemer, apăsat de revolta karmatienilor şiiţi, abia 
capabil să-şi plătească propria armată şi în primejdie 
permanentă să fie răsturnat de pe tron de propriii 
gardieni turci. Era cu mult mai util pentru bizantini să 
negocieze cu adevărații deținători ai puterii, 
guvernatorii provinciilor. Muhammad al-Ikshid a 
administrat Egiptul între 935 şi 946, aparent numit de 


calif, rămânând în realitate conducător independent. 
La el a trimis Romanos Lekapenos o delegaţie in 938, cu 
speranța să stabilească un schimb de prizonieri. De 
subliniat cum al-lkshid şi-a început răspunsul cu 
retorica războiului sfânt, pentru ca apoi să se arate 
imediat de acord cu propunerea lui Romanos: 


Muhammad ibn Tugi al-lkshid, slujitor al 
Mai-marelui Credinciosilor, lui Romanos, marele 
conducător al romeilor şi apropiaților săi, salutări 
potrivit meritelor sale. Cât despre noi, îl lăudăm pe 
Domnul, în afară de care nu există un alt dumnezeu şi 
ÎI rugăm să dea binecuvântarea Lui către Mahomed, 
slujitorul şi mesagerul Lui: Fie ca Domnul să-i dea 
binecuvântare şi pace! 

Cât despre răscumpărarea prizonierilor şi părerile 
exprimate de voi despre chestiunea eliberării lor, 
suntem siguri că cei ce se află în mâinile voastre nu ard 
decât de dorinţa fie a victoriei, fie a martiriului. Ştim 
precis simtamintele lor despre acest fapt şi credinţa lor 
într-o moarte bună sau într-o răsplată încântătoare, 
ştiind ce îi aşteaptă. Căci ei sunt oameni care preferă 
mizeriile prizonieratului şi grelele încercări ale 
adversitatii moliciunii şi plăcerilor unei vieţi uşoare, 
deoarece au certitudinea unei magnifice lumi de apoi şi 
a unei splendide recompense. Ei ştiu că Dumnezeu 


Atotputernicul, în vreme ce le păzeşte sufletele de 
stricăciuni, nu le fereşte şi trupurile. 

Cu toate astea, mai ştim cu exactitate şi ce au avut de 
spus despre asta şi imamii din alte vremuri şi înaintaşii 
noştri evlavioşi. Considerăm că asemenea judecăţi intră 
în armonie cu ceea ce ne ceri şi nu contrazic ceea ce iti 
doreşti. Suntem bucuroşi şi că totul este cât se poate de 
uşor de realizat. Astfel, am trimis scrisori şi mesageri 
guvernatorilor din toate provinciile noastre şi le-am 
cerut să adune toţi prizonierii care se află în grija lor, 
împreună cu cei ce-i însoțesc şi să îi pună la drum în cea 
mai desăvârşită siguranţă. Am întreprins toate 
eforturile posibile în acest sens şi am aşteptat înainte de 
a răspunde la scrisoare, pentru ca faptele noastre să o ia 
înaintea vorbelor şi îndeplinirea să  preceadă 
promisiunea. Veţi vedea curând rezultatul, care vă va 
produce cea mai deplină mulțumire, cu voia lui 
Dumnezeul... Am asigurat ambasadorilor voştri 
prilejul de a vinde mărfurile pe care le-aţi trimis cu 
această intenţie. Le-am îngăduit să vândă şi să cumpere 
tot ceea ce vor şi poftesc. Nici nu am găsit de fapt vreo 
rațiune de religie ori politică să o interzică. Mai mult 
decât cu oricare alt domnitor, suntem dornici să avem 
relaţii prieteneşti cu tine şi cu cei veniţi în numele tău. 
Mai vrem să păzim şi să menţinem relaţiile pe care le-ai 
stabilit cu noi şi să lăsăm să crească sămânţa răspândită 


de tine. Dumnezeu ne va ajuta să ne realizăm bunele 
intenţii şi să ducem la bun sfârşit lucrarea de care 
suntem aşa de mult încântați. 


Şi propoziţia finală este instructivă. Dacă bizantinii şi 
arabii au luptat amarnic pe frontiera din Asia Mică, 
negustorii lor au fost cât se poate de mulţumiţi să 
încheie afaceri între ei. La Constantinopol exista până şi 
o moschee special destinată spre folosul comercianților 
arabi care soseau în oraş (vezi casetă 7.1). Retorica 
războiului sfânt şi a diferenţei religioase era doar o 
parte din această poveste. 


Sursă: Marius Canard, „Une lettre de Muhammad 
ibn Tugi al-ihsid, émir d’Egipte a l'empereur Romain 
Lecapene”, în Marius Canard, Byzance et les musulmans 
du proche orient (London: Variorum, 1973), No. VII 
(traducerea autorului din franceză). 


6.5 Restabilirea macedonenilor (945-959) 


Deşi Romanos Lekapenos s-a dovedit unul dintre cei 
mai capabili împărați bizantini, dinastia lui nu a reuşit 
să se impună. Fiul său cel mare, Cristofor, pe care îl 
încoronase co-împărat şi care se aştepta să-l urmeze, a 
murit înaintea lui, în 931. Fiul cel mic al lui Romanos, 


Teofilact, era patriarh, dar mai avea alţi doi, Ştefan şi 
Constantin, cărora acum li se dădea întâietate faţă de 
Constantin al VI-lea Macedoneanul cu prilejul 
evenimentelor de stat. Cu toate astea, Romanos nu a 
dat de ştire anume că Ştefan îi va urma la tron, iar în 
decembrie 944 starea sa de sănătate se prezenta evident 
rău. Ştefan şi Constantin au profitat pentru a-l răsturna, 
trimiţându-l la o mănăstire de pe o insulă din Marea 
Marmara. Era limpede că pasul următor ar fi fost să-l 
înlăture pe Constantin al VII-lea, dar când s-a răspândit 
vestea alungării lui Romanos, în fata Marelui Palat s-a 
adunat o mulţime uriaşă, cerând să-l vadă pe împăratul 
Macedonean. Fraţii au încercat atunci să ajungă la o 
înţelegere asemănătoare cu aceea făcută de tatăl lor, 
Constantin al VII-lea păstrând rolul decorativ, în vreme 
ce ei deţineau puterea propriu-zisă. Dar era prea târziu. 
Constantin al VII-lea se aliase cu noul Domestic al 
Scholelor, Bardas Focas, şi au pus ca Ştefan şi 
Constantin să fie arestaţi în ianuarie 945, trimitandu-i 
în surghiun în aceeaşi mănăstire unde se afla şi tatăl 
lor. 

Acum, ajuns în sfârşit singur la putere la vârsta de 
treizeci şi nouă de ani, Constantin al VII-lea era pe 
drept cuvânt înverşunat împotriva socrului său 
Romanos, care fusese la un pas să-l deposedeze de 
dreptul său dobândit prin naştere. A ales o răzbunare 


literară, înfierându-l pe fostul împărat — „un ignorant 
de rând” - într-unul dintre manualele produse în 
timpul domniei sale (vezi secţiunea 1.4). Însă politica sa 
a urmat aproape aceleaşi modele ca a predecesorului 
său, mai ales în ce priveşte afacerile din Răsărit. Şirul 
de succese militare a continuat cu recuperarea unor 
cetăţi de graniţă, în schimb a eşuat tentativa de a 
recuceri Creta, în 949. La fel ca Romanos, Constantin al 
VII-lea era conştient de fragmentarea progresivă a 
califatului Abbasid şi adapta această realitate la relaţiile 
diplomatice cu lumea musulmană, susţinând 
schimburi de reprezentanţi la Cordoba, Damasc, 
Tunisia, Alep şi Tarsus, mai degrabă decât la Bagdad. 
Slăbiciunea califatului a avut totuşi un efect 
semnificativ. Ca răspuns la atacurile bizantine de la 
graniţa din zona Munţilor Taurus, s-a luat hotărârea ca 
la frontiere să fie create districte autonome, iar apărarea 
să se organizeze local. Oraşele Tarsus şi Melitene aveau 
de mulţi ani propriii lor emiri autonomi, iar această 
practică a fost extinsă şi la nordul Mesopotamiei, unde 
familia Hamdanidă a preluat rangul de emir mai întâi 
la Mosul şi apoi la Alep. Bizantinii au constatat curând 
că încercările lor de a pătrunde mai departe spre est 
erau parate de formidabilul emir Hamdanid, Sayf 
ad-Dawlah (945-967), care la rândul lui pornea cu 
regularitate raiduri pe teritoriul bizantin. În 954, când 


se întorcea după o asemenea expediţie, Sayf a fost 
interceptat de o forţă numeric superioară, sub comanda 
lui Bardas Focas. Atacul înverşunat al cavaleriei 
Hamdanide a descurajat trupele bizantine, care şi-au 
abandonat comandantul. Bardas a fost rănit la obraz şi 
a reuşit să scape cu greu. Pentru moment, se păstra 
vechiul echilibru de la frontiera de răsărit. 


Idei de reținut 


e Evenimentele politice ale perioadei demonstrează 
că puterea nu era în niciun caz concentrată în mâinile 
împăratului. Patriarhul, împărăteasa, eunucii, generalii 
şi chiar şi oamenii obişnuiţi din Constantinopol puteau 
să joace un rol. 

e Deşi politica bizantină şi-a creat renumele vărsării 
de sânge, existau limite. Vasile Ia pus mâna pe tron în 
867, după ce l-a asasinat pe predecesor, dar nu a fost 
suficient ca să întemeieze o dinastie. A fost nevoie să-şi 
stabilească legitimitatea, prin intermediul unei 
campanii de propagandă atent orchestrate. 

e Romanos I a încercat să urmeze aceeaşi cale, dar în 
cele din urmă nu a avut succes, iar dinastia 
Macedoneană a revenit la putere. 

e Tratatul încheiat cu bulgarii in 927 a adus o pace 
durabilă în Balcani, permițându-le bizantinilor să-şi 


concentreze eforturile militare in Italia şi pe frontiera 
de răsărit. 

e Şansele bizantinilor din această perioadă la 
granițele de est au depins direct de forța si de 
slăbiciunea califatului Abbasid. 

7. Economie şi cultură 


Este cât se poate de uşor să respingi chestiunile 
economice şi culturale pe motiv că ar fi marginale în 
istoria unei societăţi medievale ca aceea a Bizanțului, 
deoarece sursele literare păstrate le ignoră, 
preocupându-se în schimb de religie, politică şi război. 
Însă supraviețuirea şi refacerea militară a Bizanțului nu 
ar fi fost posibile fără o accelerare în paralel a 
economiei, care la rândul ei a catalizat o relansare 
culturală. Nici dezvoltările artei şi arhitecturii nu 
trebuie privite ca simple suplimente, tapetul din 
fundalul istoriei politice „reale”. Cultura bizantină a 
jucat un rol vital în întemeierea hegemoniei imperiului 
şi avea să exercite o influenţă de durată asupra 
vecinilor. 


7.1 Refacerea economică 


Chiar şi în cele mai întunecate vremuri de criză ale 
secolelor al VII-lea si al VIII-lea, Bizanțul a menţinut 
anumite avantaje economice, printre care păstrarea 
monedelor de aur (vezi secţiunea 3.4). Dacă follis, 
moneda din argint, a încetat să circule în unele zone ale 
imperiului, în secolul al VII-lea monedele din argint au 
dispărut cu totul, dar nomisma, din aur, a continuat sa 
fie emisă şi a servit drept mijloc de schimb recunoscut 
şi căutat în întreaga lume. Exemplarele care au 
supraviețuit au fost descoperite în tezaure din 
morminte până în Scandinavia şi in China. Reputația ei 
internaţională era atât de mare, încât, atunci când 
califul Omeiad Muawiyah a bătut propria sa monedă 
de aur în anii 660, supuşii au refuzat iniţial să o accepte, 
deoarece aspectul ei diferea de cel al nomismei. 

Odată cu ameliorarea situaţiei militare, au reapărut 
banii din argint şi bronz. Heraclius a bătut puţine 
monede din argint in 615, dar Léon al Ill-lea a 
reintrodus permanent banii din argint în 720, când a 
început să bată miliaresion, cu o valoare de 12 ori mai 
mică decât o nomisma. Numărul monedelor follis, din 
cupru, a crescut enorm după anul 800, când 288 de 
asemenea piese echivalau cu o nomisma, iar 24, cu un 
miliaresion, fiind prin urmare folosite pentru 


cumpărăturile zilnice, cum ar fi pâine sau peşte dintr-o 
piaţă locală. Prezenţa lor în număr mare sugerează că 
se desfăşurau foarte multe tranzacţii. Ţinând seama că 
aveau o circulaţie atât de extinsă, miliaresion şi follis 
erau în acelaşi timp instrumente cât se poate de utile 
pentru transmiterea unui mesaj în rândul maselor 
populare. În general, purtau portretul împăratului aflat 
la domnie în acel moment, însă în aspectul lor apăreau 
deseori schimbări subtile, din raţiuni politice. Spre 
exemplu, în timpul domniei lui Mihail I (811-813), 
inscripţia de pe miliaresion a fost schimbată, din 
simplul „împărat” în „împărat al romanilor”. La fel s-a 
schimbat mai târziu şi pe follis. Era sigur vorba despre 
un răspuns la încoronarea monarhului francilor Carol 
cel Mare ca împărat la Roma, în 800. Bizantinii 
recunoscuseră fără tragere de inimă titlul său, dar 
insistau că doar domnitorul lor este împărat al 
romanilor (vezi secţiunea 4.5). Apoi, în timpul domniei 
lui loan Tzimiskes (969-976), pe follis a intervenit o 
schimbare mai radicală. Portretul imperial a fost 
înlocuit de cel al lui Iisus, cu inscripţia „lisus Hristos, 
Rege al Regilor”. Schimbarea era probabil din nou 
menită să demonstreze caracterul unic al Bizanțului ca 
stat lăsat de Dumnezeu pe pământ: adevăratul 
conducător era Hristos. 

Circulaţia mai largă a banilor şi renaşterea activităţii 


economice au adus fără îndoială o creştere 
semnificativă a încasărilor statului prin impozite. O 
taxă agrară era percepută de la toţi proprietarii de 
terenuri, cuantumul depinzând de suprafața şi de 
calitatea pământului. Ţăranii nu îşi plăteau individual 
impozitul: se făcea o evaluare a satului, iar locuitorii se 
asociau pentru a strânge suma cuvenită — aşa-numita 
allelengyon. Existau şi tot felul de alte impozite: 
fumăritul, taxa pe coşul de fum, albinăritul şi taxele pe 
alte animale. Ele erau plătite în monedă, însă trebuia 
prestată şi muncă obligatorie, spre exemplu pentru 
repararea drumurilor şi podurilor. Nu oricine era silit 
la toate aceste dări. Erau scutite unele gospodării 
ţărăneşti, care erau responsabile în schimb să-l trimită 
pe un membru al familiei în armată, la fel şi majoritatea 
mănăstirilor (vezi secţiunea 7.3). 

Exista însă şi o altă sursă de venit, kommerkion, o taxă 
vamală de 10% din valoarea încărcăturii, atât la import, 
cât şi la export. Navele care veneau la Constantinopol 
sau plecau de acolo aveau obligaţia să plătească taxa fie 
la Hieron, pe Bosfor, fie la Abydos, pe Dardanele, iar 
impozite asemănătoare erau percepute şi în alte porturi 
bizantine, ca Almyros şi Trapezunt. Kommerkion era o 
sursă de venit deosebit de valoroasă, ţinând seama că 
după 800 s-a înregistrat o creştere pronunţată a 
comerțului internaţional. Constantinopol se situa la 


capătul drumului mătăsii care pornea din China şi 
străbătea Asia Centrală, trecând prin califatul Abbasid, 
rută pe care soseau mereu încărcături de mătase, 
mirodenii, sticlă şi porțelan, şi la fel şi din Siria. Dinspre 
nord, negustorii ruşi şi bulgari aduceau blănuri, miere 
şi chihlimbar, în vreme ce negustorii italieni veneau cu 
lână, cositor şi cherestea. Doar o mică parte din toate 
aceste importuri rămâneau la Constantinopol. 
Majoritatea erau achiziționate de negustori ca să-şi 
încarce navele pentru călătoria de întoarcere. Blănurile 
erau plătite cu bani mulți pe piețele de la Bagdad. 
Matasea şi mirodeniile puteau fi vândute la prețuri 
astronomice în Italia şi Europa Occidentală, dincolo de 
Alpi. Constantinopolul a devenit astfel o placă turnantă 
a comerțului, locul unde produsele dintr-o zonă a lumii 
puteau fi aduse ca să fie vândute şi transportate în 
celelalte zone ale lumii. O parte din acest comerţ era in 
mâinile negustorilor bizantini, însă majoritatea era 
manevrată de străini, şi mai ales arabi ruşi şi italieni din 
oraşe ca Amalfi, Pisa şi Veneţia. Bizantinii beneficiau 
de pe urma taxării fiecărei încărcături care intra şi ieşea 
de la ei din ţară. 

Acest flux de venituri sigure a permis împăraţilor 
bizantini să cumpere alianțe şi armistitii cu puterile 
străine, să susţină proiecte complexe, de pildă mutarea 
masivă de populaţii pentru a recoloniza zone rămase 


pustii şi mai târziu pentru a finanța războaiele agresive 
de la sfârşitul secolului al X-lea şi începutul 
următorului (vezi secţiunea 8.2). Creşterea bogăției 
statului şi a societăţii bizantine în general s-a reflectat şi 
în progresele din educaţie care se petreceau în aceeaşi 
perioadă (vezi secţiunea 5.1) şi în evoluţiile din artă şi 
arhitectură. 


Caseta 7.1 Vasul Serce Limani 


În jurul anului 1030, o navă comercială bizantină 
străbătea Marea Egee spre nord, către Constantinopol, 
pe drumul de întoarcere din Siria. Era un vas mic, cu 
două catarge, măsurând probabil doar circa 15 metri 
lungime şi 5, 3 metri lăţime. Probabil că echipajul trăia 
şi dormea pe punte, de vreme ce tot spaţiul din cală era 
cu siguranță ocupat de încărcătură. Din câte se pare, 
văzând că se lasă întunericul şi vântul se înteţeşte, 
căpitanul a hotărât să stea la ancoră în acea noapte, 
într-un port natural de pe coastele Asiei Mici, în faţa 
insulei Rhodos. Din nefericire, când a fost lăsată 
ancora, i s-a rupt braţul. Cum nimic nu îl mai ţinea, 
vasul a fost izbit de ţărmul stâncos şi s-a scufundat, cu 
tot cu încărcătură. Este posibil ca o parte din echipaj 
sau chiar toţi marinarii să fi reuşit să ajungă până la 
mal. 


Redescoperită în secolul XX, epava a fost excavată de 
o echipă de la Institute of Nautical Archaeology at 
Texas A&M University între 1977 şi 1979. Cunoscută 
sub numele de Serge Limam, după locul de pe coasta 
turcă unde a fost găsită, nava este acum păstrată la 
Muzeul din Bodrum. În interiorul carenei au fost 
descoperite numeroase efecte personale ale echipajului: 
o pereche de foarfeci, un pieptene, un cercel, o sabie, 
mai multe topoare şi câteva piese ale unui joc, cu 
certitudine util ca să facă să treacă mai repede lungile 
ore petrecute pe punte. Oasele de porc şi de peşte 
sugerau ce consumaseră marinarii la ultima lor masă. 
Şi mai de mirare era încărcătura, rămasă surprinzător 
de intactă, având în vedere că ea consta din ceramică şi 
sticlă. În urma studiilor, s-a tras concluzia că obiectele 
fuseseră manufacturate în Siria, fiind astfel o dovadă 
concretă a comerţului dintre Bizanţ şi regiunile 
califatului Abbasid menţionat în scrisoarea din 938 a lui 
Muhammad al-Ikshid către împăratul Romanos I (vezi 
caseta 6.3). Printre ele se găseau vase glazurate, amfore 
pentru vin, recipiente din sticlă şi greutăţi. S-a mai găsit 
şi o anume cantitate de cioburi din sticlă, care nu 
proveneau însă de la obiecte sparte în timpul 
naufragiului. Era vorba despre materie primă 
importată de fabricantii de sticlă bizantini — şi un 
exemplu timpuriu de reciclare. Serge Limani reprezintă 


bineînțeles doar unul dintre miile de vase care navigau 
pe Marea Egee în fiecare an, trecând prin Dardanele ca 
să ajungă la Constantinopol, în portul din Cornul de 
Aur, asigurând un flux important de venituri pentru 
trezoreria bizantină. 


Alte recomandări bibliografice: George F. Bass et al., 
Serçe Limam: an Eleventh-Century Shipwreck, 2 vol. 
(College Station TX: Texas A&M University Press, 
2004-9). 


7.2 Arta şi arhitectura 


La fel ca educaţia şi comerțul, şi arta a fost neglijată în 
perioada de criză. Producerea de manuscrise ilustrate, 
icoane, obiecte din fildeş, mozaicuri şi alte articole de 
lux s-a redus drastic de la sfârşitul secolului al VII-lea 
până în următorul. Situația politică şi economică 
tensionată de la Bizanţ trebuie să fi lăsat prea puţini 
bani disponibili pentru asemenea aspecte, chiar şi în ce 
îl privea pe împărat. Din ceea ce a fost produs nu a 
supraviețuit aproape nimic. Ştim, spre exemplu, că 
arcul Milion din Constantinopol a fost împodobit de 
Constantin al V-lea cu o pictură a conducătorului lui de 
car preferat, dar atât arcul, cât şi pictura au dispărut de 
mult. În ce priveşte arta religioasă, disputa din jurul 


venerării icoanelor a provocat nesiguranţă faţă de ceea 
ce putea, sau nu, să fie reprezentat. Multe decoraţiuni 
bisericeşti au fost distruse de iconoclaşti, din fericire nu 
toate, şi au fost înlocuite cu altele, infatisand arbori, 
păsări şi animale, dar nu chipuri de oameni. Încă o 
dată, nimic din aceste lucrări nu s-a păstrat, cu excepţia 
unei cruci mari din absida de la Sfânta Irina din 
Constantinopol, care ar putea să dateze din perioada 
iconoclastă. 

Pe măsură ce s-a rezolvat criza şi condiţiile s-au mai 
echilibrat, împărații şi patronii bogaţi au fost din nou în 
măsură să comande lucrări de artă şi arhitectură laice şi 
religioase. În jurul lui 830, împăratul Teofil a dat ordin 
să se construiască o nouă reşedinţă de vară pe malul 
asiatic al Bosforului, palatul Bryas. Pentru Marele Palat 
a comandat un arbore din aur cu păsări cocotate pe 
ramuri, care puteau să cânte, probabil printr-un sistem 
acţionat cu aburi. Şi cărţile au început să se producă în 
număr mai mare: spre sfârşitul secolului al IX-lea, 
intelectuali bizantini ca Arethas şi Fotie au început să 
comande şi să colectioneze manuscrise cu texte greceşti 
clasice (vezi secţiunea 5.1). Au început să se bucure de 
căutare şi textele religioase ilustrate. Spre exemplu, în 
jurul anului 880, Vasile I a comandat un exemplar al 
Omiliilor Sfântului Grigorie de Nazianz, însoţit de 
scene generos ilustrate şi colorate din Vechiul şi Noul 


Testament. 

Pentru cei cu resurse financiare, un gest preferat de 
patronaj era construirea (sau refacerea) de biserici şi 
decorarea interioarelor lor. Unul dintre primele 
exemple este din jurul anului 860, când cezarul Bardas 
a renovat capela Pharos din Marele Palat, unde se afla 
Adevărata Cruce. Împărații următori nu s-au mulțumit 
să restaureze, ci au dorit să lase posterităţii un 
monument propriu, cu o biserică absolut nouă. Vasile I 
a construit Nea Ekklesia, Biserica Nouă, în incinta 
Marelui Palat (vezi secţiunea 6.2), iar Romanos I 
Lekapenos a ridicat Myrelaion la poalele aceleiaşi 
înălţimi, ca loc de odihnă pentru familia sa. 

Niciuna dintre aceste biserici nu era spectaculoasă, 
privită din afară. Bizantinii erau înclinați să nu le 
împodobească cu genul de sculpturi bogate pe care le 
descoperim pe zidurile exterioare ale bisericilor 
medievale din Occident sau să construiască la 
dimensiunile marilor catedrale în stil romanic sau 
gotic. Mai degrabă îşi concentrau întreaga energie în 
decoratiunile interioare, de obicei lucrate în mozaic, 
imaginea fiind alcătuită din mii şi mii de mici pătrate 
de marmură diferit colorate. Unul dintre mozaicurile 
din secolul al IX-lea păstrate este cel al Sfintei Fecioare 
cu Pruncul din absida de la Hagia Sofia, încheiat în 867. 

Dar asemenea exemple izolate nu sugerează nici pe 


departe efectul pe care îl creau aceste motive 
decorative. Întregul perete, tavanul şi bolta erau 
acoperite cu reprezentări de scene din viata lui Hristos 
şi a Sfintei Fecioare şi cu cetele de sfinţi şi de mucenici. 
Privite fie în lumina tremurândă a lumânărilor, fie în 
razele soarelui ce  pătrundeau prin ferestrele 
superioare, efectul lor scânteietor era dincolo de 
închipuiri. Nea Ekklesia a lui Vasile I nu mai există, dar 
Theophanes Continuatus o descrie ca „strălucind de 
imagini prea frumoase, la fel de multe ca stelele”. Una 
dintre cel mai bine păstrate biserici bizantine este cea a 
mănăstirii Hosios Loukas de lângă Steiris, în Grecia 
centrală. Întemeiată la mijlocul secolului al X-lea de un 
pustnic numit Luca din Steiris (circa 900-953) (vezi 
caseta 7.2), a fost reconstruită la o scară superioară în 
secolul al XI-lea, încadrându-se în genul de proiect de 
formă pătrată, şi nu în cel cu naos prelung, către un 
altar la distanţă. Bisericile bizantine erau proiectate în 
acest fel pentru a reflecta dictonul Sfântului loan 
Damaschinul, potrivit căruia venerarea unei imagini 
trecea dincolo, spre persoana sfântă pe care o 
reprezenta. Spaţiul apropiat urmărea să înconjoare şi să 
învăluie congregația, transmițând prin mozaicuri şi 
icoane evlavia către ceruri, într-o directă legătură cu 
lumea metafizică. 


7.3 Mănăstiri 


De cele mai multe ori, bisericile care atrăgeau 
patronajul împăratului şi al supuşilor lui mai de seamă 
se aflau în legătură strânsă cu o mănăstire de călugări 
sau de călugăriţe. Myrelaion al lui Romanos Lekapenos 
se găsea în centrul unui asemenea lăcaş, iar împăratul a 
stabilit un  subsidiu anual pentru întreținerea 
călugărilor. Nu doar împărații, ci şi cetățenii cei mai 
bogaţi intemeiau şi finantau asemenea aşezăminte. În 
907, nobilul Constantin Lips a pus bazele unei noi 
mănăstiri la Constantinopol şi l-a invitat pe împăratul 
Leon al VI-lea la târnosirea ei. La fel se proceda şi în 
afara  Constantinopolului. Mănăstiri noi au fost 
întemeiate în Grecia şi în sudul Balcanilor după ce 
Bizanțul şi-a impus din nou puterea în acea regiune. 
Una dintre cele mai faimoase şi mai durabile dintre ele 
este Marea Lavra din Muntele Athos, în nordul Greciei, 
fondată în 963 de un pustnic numit Atanasie cu 
încurajarea şi susţinerea financiară a împăratului 
Nicefor al II-lea. Odată cu recucerirea Cretei din 961, 
insulele din Marea Egee s-au aflat din nou la adăpost 
de atacurile pirateresti şi împăratul Constantin al IX-lea 
a putut să întemeieze Nea Moni pe insula Chios, în 
1044. De la sine înţeles, dimensiunile mănăstirilor 
variau, în funcţie de resursele pe care le avea la 


dispoziţie ctitorul lor. Cele mai multe erau minuscule, 
adăpostind doar câţiva călugări sau maici. Indiferent 
de dimensiune, întemeietorii înzestrau în general noul 
aşezământ cu o cartă sau typikon care stabilea 
amănunţit ce stil de viaţă trebuia urmat de călugări: nu 
exista o regulă universală, ca aceea a Sfântului Benedict 
din Apus. Despre sihastrii care vietuiau cu totul în 
afara unei comunităţi monahale se considera că 
urmează o chemare superioară. 

Dacă vrem să descoperim motivaţia întregii 
generozitati, este suficient să luăm în considerare doar 
credinţa religioasă profundă şi o admiraţie autentică 
pentru stilul de viata mănăstiresc. Graţie vieţii lor 
retrase, departe de lume, se credea că sunt înzestrați cu 
parrhesia, adică „acces” la Dumnezeu, ,,prezenta” 
divină, pentru care rugăciunile lor erau mai uşor 
primite decât ale oricui altcuiva. Astfel, ei funcționau ca 
o punte între Dumnezeu şi masa credincioşilor, fiind 
posibil ca de ei să depindă diferenţa dintre mântuire şi 
osândă în viata de apoi. Politicieni ca Vasile I şi 
Romanos I, care nu se împiedicaseră de scrupule în 
goana după putere, sperau să-şi ispăşească păcatele 
prin sprijinul dat călugărilor şi calugaritelor pentru 
viata lor de evlavie. Exista şi avantajul că, prin ajutorul 
dat, ei înşişi se puteau apoi prezenta ca oameni de 
credinţă şi virtuoşi, deci indreptatiti să deţină puterea 


supremă. 

Chiar dacă luăm în considerare admiraţia lor 
profundă pentru viata monahală, numărul mănăstirilor 
înfiinţate începând din secolul al IX-lea şi cheltuielile 
făcute pentru înzestrarea lor ar putea să pară excesive. 
Un istoric al secolului XX estimează că în Imperiul 
Bizantin existau în anul 1000 d. Hr. În jur de 7000 de 
mănăstiri şi 150.000 de călugări: doar la Marea Lavră de 
pe Muntele Athos erau 700. Prin urmare, ei trebuie să fi 
reprezentat o proporţie semnificativă din întreaga 
populaţie, care nu poate să fi depăşit circa 20 de 
milioane. Ținând seama că aceşti oameni erau scutiţi de 
serviciul militar şi de munca în agricultură şi că 
mănăstirile şi pământurile lor erau adesea exceptate de 
la impozite, monahismul poate fi văzut ca o secătuire a 
bogăției societăţii şi potenţialului uman, existând 
indicaţii că unii gândeau aşa în acea perioadă. Chiar 
dacă a fost un ctitor devotat al Marii Lavre, împăratul 
Nicefor al II-lea a dat în 964 o lege prin care cei care 
doreau să promoveze viaţa monahală erau obligaţi să 
refacă aşezăminte existente, şi nu să ridice altele noi. În 
loc să înzestreze mănăstirile cu pământ, erau îndemnați 
să-l vândă şi să folosească banii ca să le pună la 
dispoziţie călugărilor oi, vaci şi alte animale. Până la 
urmă însă, asemenea restricţii nu constituiau o 
obisnuinta. Legea lui Nicefor al Il-lea a rămas in 


vigoare doar câţiva ani, până în 988, când a fost 
abrogată de Vasile al II-lea. Idealul monahal era prea 
adânc fixat în psihicul bizantin ca să fie limitat în acest 
fel. 

Dar nu trebuie sub niciun motiv ca de aici să tragem 
concluzia că ei, călugării şi călugărițele, nu contribuiau 
la binele societăţii. Într-o lume în care nu exista niciun 
sistem de securitate socială de stat, nici asigurări 
particulare, ofereau o gamă largă de servicii gratuite 
pentru cei care aveau nevoie de ele: grija faţă de orfani, 
infirmi, leprosi, alienati mintal şi bătrâni. Ei le acordau 
săracilor asistență, îngrijire medicală şi în ultimă 
instanţă o înmormântare decentă celor care mureau în 
singurătate sau în sărăcie. Toate marile mănăstiri 
imperiale erau proiectate nu numai să arate grandios, 
dar şi ca să poată oferi toată gama de servicii în 
complexul de clădiri din jurul bisericii principale. La 
mănăstirea Myrelaion exista un spital şi un azil de 
bătrâni, iar în fiecare zi se împărțeau săracilor circa 
30.000 de pâini (vezi şi caseta 11.3). Era desigur un gest 
de excepţională generozitate, deoarece Myrelaion era 
un aşezământ foarte bine dotat, însă majoritatea 
mănăstirilor procedau la fel pentru oricine bătea la 
poarta lor şi le cerea ajutor. De obicei asigurau şi 
găzduire pentru călători şi asistenţă financiară pentru 
orfani, prizonieri şi femei fără dotă. 


Caseta 7.2 Aadmiratia fata de omul sfânt: Viaţa lui 
Luca din Steiris 


Respectul adânc pentru viata monahală era o 
trăsătură la toate nivelurile societăţii bizantine. 
Împărații şi nobilii puteau să construiască mănăstiri noi 
şi să le înzestreze cu proprietăţi, însă cei săraci şi 
necunoscuți îşi arătau şi ei reverenta în felul lor. În 
pasajul care urmează, ne aflăm în anul 953, iar în 
regiunea Steiris din centrul Greciei s-a răspândit ştirea 
proastă că pustnicul Luca era pe cale să-şi dea sufletul. 


Când cei care trăiau în satele din jur au aflat de veste, 
chiar dacă era o furtună teribilă şi ningea din greu, 
astfel încât drumurile erau aproape impracticabile şi 
oamenii nu puteau ieşi din case, nimic nu i-a putut 
împiedica să o pornească în călătorie, ca să-l vadă. S-au 
adunat cu toţii şi au rămas lângă el până în ceasul al 
nouălea, fără să se gândească nici la mâncare, nici la 
întoarcerea acasă; stăteau atenţi, cu ochii pe figura lui 
blândă, sperând să audă vocea lui atât de dragă şi 
ultimele cuvinte, şi să-i primească binecuvântarea. Cu 
adevărat nu erau în stare să se îndepărteze de patul lui, 
să-şi dezlipească privirile de el şi să plece, pentru că 
simțeau durerea despărțirii definitive, cea de dupa 


moarte, iar lacrimile care le curgeau fără încetare 
arătau suferința sufletului lor; în cele din urmă, i-a 
sărutat pe toţi şi s-a închinat pentru binele lor şi i-a 
îndepărtat de la el, chiar dacă se codeau, gemând cu 
durere şi jelind adânc. La revărsatul zorilor [după ce 
Luca murise], preotul i-a chemat pe sătenii din jur şi, 
după ce a săpat locul şi l-a aranjat cum s-a priceput mai 
bine, a îndeplinit slujba cuvenită; şi i-a aşezat trupul cel 
sfânt acolo, ca pe un lucru de mare preţ... 


Nu avem niciun motiv să ne îndoim de durerea 
sinceră a sătenilor pricinuită de despărţirea de Luca, 
dar, inevitabil, nu toată lumea îi privea mereu cu 
respect pe monahi. Doi fraţi care locuiau lângă 
Chrysopolis, peste Bosfor, în dreptul 
Constantinopolului, au intrat într-o dispută legată de 
proprietăţi cu vecinul lor, călugărul Simeon Noul 
Teolog, şi chiar au ajuns la un schimb de lovituri cu el, 
dar asemenea incidente sunt irelevante aici. Idealul 
omului care prin lepădarea de sine se apropie de 
Dumnezeu mai mult decât marea masă umană rămâne 
de necontestat, chiar dacă puţini se ridică vreodată la 
înălțimea lui. 


Sursă: The Life and Miracles of St Luke, trad. Carolyn L. 
Connor si W. Robert Connor (Brookline MA: Hellenic 


College Press, 1994), pp. 107-9. 
7.4 Influenţa culturală 


Valoarea călugărilor şi a monahismului mergea mult 
mai departe de lucrarea de caritate. Monahii jucau un 
rol fundamental în felul în care Bizanțul se folosea de 
moştenirea religioasă, literară şi artistică pentru a-şi 
promova interesele politice. O cale era aceea a 
contribuţiei la integrarea teritoriilor recucerite. 
Începând din 780, bizantinii reuşiseră să-şi impună din 
nou controlul asupra Greciei şi sudului Balcanilor, iar 
în anii 880, Nicefor Focas restabilise dominaţia în sudul 
Italiei. În 961, şi Creta a fost în sfârşit recucerită, după 
ce fusese stăpânită de arabi din 820 (vezi secţiunile 3.5, 
6.2 şi 8.2). Asemenea victorii erau încurajatoare, dar 
aduceau în interiorul graniţelor populaţii care nu se 
identificau neapărat cu guvernarea de la 
Constantinopol. În cei aproape 200 de ani de separare, 
Grecia şi sudul Balcanilor fuseseră ocupate de un mare 
număr de slavi păgâni. Nu toţi erau dispuşi să se 
supună dominaţiei creştine, iar în jurul lui 840 s-au 
ridicat la revoltă. În Creta, în timpul dominaţiei arabe 
de aproape un secol şi jumătate se desfăşuraseră 
inevitabile convertiri la islam, iar în sudul Italiei 
slăbiciunea bizantină trebuie să-i fi împins pe mulţi să-l 


considere un protector mai capabil pe domnul 
carolingian din nord. 

Nu era suficient simplul import de structuri 
administrative existente şi organizarea de noi theme în 
regiunile redobândite: trebuia făcut ceva şi pentru a 
atrage inimile şi minţile. Pustnicii itineranti ca Luca din 
Steiris (vezi caseta 7.2) au călătorit prin Creta şi Grecia, 
predicând şi convertindu-i la creştinism pe noii supuşi 
ai imperiului. Au întemeiat mănăstiri, ca aceea a Sfintei 
Fecioare de la Miriokefala, în Creta, şi Hosios Loukas, 
din centrul Greciei. Au contribuit la răspândirea 
folosirii limbii greceşti, care în cele din urmă a înlocuit 
dialectele slavone din Pelopones. În sudul Italiei, o 
misiune asemănătoare a fost îndeplinită de Nil cel 
Tânăr din Rossano (circa 910-1004) şi de alţii asemenea 
lui. Prin răspândirea obiceiurilor monahale bizantine şi 
a liturghiei greceşti, ei au întărit legăturile culturale ale 
Apuliei şi Calabriei cu Constantinopolul faţă de cele cu 
Roma şi Nordul latin. 

Călugării aveau de îndeplinit un rol şi în afara 
imperiului, contribuind la aducerea unor ţări potenţial 
ostile în interiorul orbitei culturale bizantine. În 865, 
bizantinii au înregistrat un triumf diplomatic de mare 
însemnătate când fostul lor inamic, hanul Boris al 
bulgarilor, a primit botezul creştin din partea preoţilor 
trimişi de la Constantinopol (vezi secțiunea 6.1). Dar 


bucuria ca Bulgaria fusese adusă în tarcul bizantin s-a 
dovedit prematură. Boris s-a confruntat cu o opoziţie 
internă considerabilă din cauza noii religii, iar 
convertirea lui a fost imediat urmată de o revoltă a 
unor clanuri bulgare de frunte. Impresia foarte 
răspândită era ca independența Bulgariei era 
ameninţată şi că acceptarea creştinismului bizantin va 
duce la absorbţie politică şi culturală, aşa cum se 
întâmpla cu slavii din sudul Balcanilor. Boris a început 
să solicite un patriarh separat pentru Bulgaria, pentru a 
evita dominaţia ecleziastică a Constantinopolului. 
Când a fost limpede că patriarhul de la Constantinopol 
nu avea nici cea mai mică intenţie să îi îndeplinească 
solicitarea, i-a expulzat pe toţi misionarii bizantini şi a 
trimis o ambasadă la Roma, cerându-i papei să-şi 
trimită propriii predicatori ai credinţei. Exista o 
primejdie reală ca Boris să se orienteze spre papă şi 
spre regele francilor răsăriteni, punând astfel în şi mai 
mare pericol granițele de nord ale Bizanțului. 
Răspunsul bizantin a fost dezvoltarea unei strategii 
complet diferite de cea folosită pentru a reintegra sudul 
Balcanilor: şi-au stabilit scopul de a prezenta religia 
creştină într-un mod care să nu fie străin bulgarilor din 
punct de vedere cultural. În 886, când Boris s-a 
înduplecat şi a permis din nou accesul misionarilor 
bizantini în Bulgaria, a fost trimis un grup de călugări 


sub conducerea lui Clément (840-916), care a devenit 
cel dintâi arhiepiscop al Bulgariei, cu sediul la Ohrida. 
Clement şi însoțitorii lui au adus cu ei ceva ce le lipsea 
misionarilor trimişi de la Roma: scrierea glagolitică. Era 
un alfabet special conceput pentru limba slavonă 
vorbită de bulgari. Fusese gândit în anii 860 de doi 
călugări bizantini, fraţii Chiril şi Metodiu, care erau din 
Tesalonic şi crescuseră vorbind greacă şi slavonă. Noul 
alfabet le-a permis să traducă Evangheliile şi liturghia 
din greacă într-un grai comprehensibil pentru toţi 
vorbitorii slavoni, care a devenit limba oficială a 
Bisericii Bulgare. Din sediul lui de la Ohrida, Clement a 
pregătit predicatori vorbitori de slavonă şi răspândirea 
liturghiei şi Scripturilor slavone, astfel încât la anul 900 
Bulgaria era propriu-zis creştinată. A adus îmbunătăţiri 
şi scrierii glagolitice şi în cele din urmă a dezvoltat 
alfabetul chirilic, care l-a înlocuit şi este folosit şi astăzi. 
Prin evitarea impunerii limbii eline, Clément şi adepţii 
lui au contribuit la impunerea unei culturi religioase 
distinct bulgare. Preslav, capitala hanului Simeon, a 
devenit un centru de traducere a textelor greceşti în 
slavonă. 

Dacă în contextul lingvistic bulgar era nevoie de 
ajustări, în privința artei ecleziastice tradiţiile bizantine 
puteau fi importate ca atare. Deoarece călugării nu s-au 
mulțumit să predice creştinismul şi să dezvolte scrierea 


slavonă, tot ei au fost şi artiştii creatori ai mozaicurilor 
şi frescelor care împodobeau bisericile bizantine. Tot ei 
au fost în multe rânduri şi arhitecţii care le-au proiectat 
şi meşterii care le-au construit. Imaginile create de ei 
erau o armă extrem de puternică. Potrivit unei relatări, 
hanul Boris se lăsase convins să se convertească după 
ce a văzut o pictură murală a unui călugăr bizantin, 
reprezentând Judecata de Apoi. Povestea este poate 
apocrifă, dar stă mărturie pentru impactul pe care îl 
putea avea arta într-o lume în care imaginile făcute de 
om erau rare. Arhiepiscopul Clément s-a îngrijit ca 
oraşul Ohrida să fie înzestrat cu o catedrală, închinată 
Sfintei Intelepciuni, la fel ca perechea ei din 
Constantinopol, şi să fie construită şi decorată în stil 
bizantin. S-au construit acolo şi alte biserici şi 
mănăstiri, iar arhiepiscopul a supravegheat personal 
înălțarea clădirii de la Sfântul Pantelimon. Frescele 
păstrate din interiorul acestor lăcaşuri au fost probabil 
opera călugărilor bizantini, fiind pictate în secolul al 
XI-lea în vremea arhiepiscopului Leon, un alt călugăr 
de la Constantinopol. 

Influenţa religioasă şi culturală bizantină nu s-a 
limitat la Bulgaria. Sârbii au acceptat botezul în anii 
870, prin urmare arta bizantină şi scrierea chirilică au 
fost introduse şi acolo. Ruşilor le-a trebuit mult mai 
mult timp până să se alăture ariei bizantine. Din 


capitala lor, Kiev, porneau cu regularitate în jos, pe 
fluviul Nipru, şi traversau Marea Neagră până la 
Constantinopol, de obicei pentru negot, dar uneori şi 
pentru a lansa atacuri piratereşti asupra suburbiilor 
lipsite de apărare, aşa cum s-a întâmplat în 860 şi 941. 
Olga, soţia cneazului Igor al Kievului, a fost botezată la 
Constantinopol în 957, dar fiul ei Sviatoslav îi venera 
cu hotărâre pe vechii zei ai strămoşilor lui nordici şi 
între 967 şi 971 a fost în conflict cu Bizanțul, motivul 
fiind Bulgaria (vezi secţiunea 8.2). Rusia a devenit o 
tara creştină sub fiul lui Sviatoslav, Vladimir I, care a 
domnit la Kiev între 980 şi 1015. Au existat fără 
îndoială raţiuni politice şi strategice cât se poate de 
solide în acest sens. Vladimir stabilise relaţii strânse cu 
împăratul bizantin Vasile al II-lea (vezi secţiunea 8.3 şi 
caseta O. I), trimitandu-i ajutor militar în timpul unui 
război civil şi căsătorindu-se cu Anna, fiica acestuia, 
deci era cât se poate de logic să intre în sfera bizantină 
şi să se bucure de prestigiul şi de beneficiile economice 
care decurgeau din asta. Însă, la fel ca în cazul lui Boris 
al Bulgariei, impactul artei bizantine trebuie să fi jucat 
şi el un rol. Potrivit unei relatări, soli trimişi de cneazul 
Vladimir au raportat la întoarcerea de la 
Constantinopol că, intrând în biserici „nu am ştiut dacă 
ne aflăm în cer sau pe pământ. Pentru că pe pământ nu 
găseşti o asemenea splendoare sau frumuseţe”. Şi 


acesta se pare că a fost argumentul hotărâtor pentru 
Vladimir. La fel ca în Bulgaria, odată cu convertirea au 
pătruns scrierea chirilică şi arta bizantină. De îndată ce 
au fost demolate vechile temple, Vladimir a pus să se 
înalte o biserică închinată Sfintei Fecioare, aducând în 
acest scop călugări bizantini. Sub fiul său laroslavl 
(1019-1054), s-a ridicat la Kiev Sfânta Intelepciune, 
unde s-au păstrat până astăzi majoritatea mozaicurilor 
şi frescelor originale, care respectă în mare măsură 
tradiţia bizantină. Viaţa monahală bizantină a fost şi ea 
profund influentă în Rusia. Mănăstirea (Lavra) 
Pecerska a fost întemeiată după modelul de la Muntele 
Athos în peşteri de lângă Kiev, tipicul ei zilnic fiind 
stabilit după cel al mănăstirii constantinopolitane 
Sfântul loan de la Studion. 

Nu numai călugării au propagat influența culturală a 
Bizanțului dincolo de granite, dar influenţa lor nu era 
întotdeauna bine-venită. În ce priveşte lumea islamică, 
bizantinii înfruntau o societate care avea deja propria ei 
religie monoteista foarte dezvoltată şi era totodată la fel 
de bogată şi de puternică. Nu se punea problema 
convertirii califatului Abbasid şi nici atragerea lui în 
orbita culturală proprie. Pe de altă parte, elitele 
intelectuale ale celor două societăţi aveau ceva în 
comun: interesul faţă de literatura Greciei antice. 
Expansiunea islamului pusese numeroase centre ale 


învățăturii greceşti sub stăpânire arabă şi îi 
impulsionase pe intelectualii arabi să studieze operele 
vechilor autori şi să le traducă în arabă. Erau interesaţi 
în mod deosebit de filosofie, matematică şi medicină. 
Sub califul Harun al-Rashid, Bagdadul a devenit centru 
al studiilor şi traducerilor vechilor texte ştiinţifice. 
Acest interes comun urma să aibă influenţă asupra 
contactelor diplomatice cu Bizanțul şi a contribuit la 
construirea unor punți între cele două societăţi. Din 
câte se pare, califul al-Ma'mun (813-833) i-a scris 
împăratului Teofil, propunându-i 2000 de livre de aur 
şi pacea eternă în schimbul permisiunii ca învățatul său 
cel mai de seamă, Léon Matematicianul, să vină pentru 
scurt timp la Bagdad. Teofil a refuzat, pe motiv că ar fi 
neintelept ca un asemenea om de pret să fie lăsat in 
seama dusmanului. Cu alte prilejuri insa, bizantinii 
erau gata sa împartă cu ceilalţi, dacă se alegeau cu un 
avantaj. Constantin al VII-lea a trimis un exemplar din 
Materia Medica a lui Dioscoride ca dar diplomatic 
pentru califul Omeiad al Spaniei de la Cordoba. 
Trebuie să ţinem seama, pe de altă parte, că, în acest 
context, influența culturală se desfăşura în ambele 
sensuri. Noul palat Bryas al împăratului Teofil de pe 
malul asiatic al Bosforului a fost inspirat de o relatare 
captivantă despre frumuseţile palatului califului făcută 
de ambasadorul lui la Bagdad. 


Caseta 7.3 Dimitri Obolensky (1918-2001) şi 
comunitatea bizantină 


Născut la scurt timp după Revoluţia bolşevică, 
Obolensky era fiul unui prinţ rus şi putea să-şi 
revendice ca strămoş pe cel dintâi print creştin al 
Kievului, Vladimir. Deloc surprinzător, familia lui a 
părăsit Rusia la scurt timp şi el a crescut în Franţa şi în 
Anglia. Ca profesor de istorie medievală rusă şi 
balcanică la Oxford, a publicat The Byzantine 
Commonwealth in 1971. Obolensky sustinea ca influenta 
Bizantului din afara granitelor imperiului a depins de 
patru factori: acceptarea creştinismului in forma 
practicată de Biserica  Bizantină, recunoaşterea 
întâietăţii patriarhului de la Constantinopol, 
recunoaşterea autorității împăratului bizantin şi 
adoptarea stilurilor artistice bizantine. Societăţile care 
au procedat astfel, şi mai ales Bulgaria, Rusia şi Serbia, 
au alcătuit un bloc cultural aparte, pe care îl descrie 
prin termenul de commonwealth, comunitate. 

Inevitabil, de-a lungul anilor, cartea şi teza ei centrală 
au fost şi ținta unor critici. Recenzentii academici şi-au 
exprimat neliniştea fata de cuprinderea cronologică 
extrem de extinsă, semnalând afirmaţii neîntemeiate, 
pe care volumele cu o cuprindere atât de vastă le comit 


inevitabil. Au mai pus sub semnul întrebării dacă nu 
cumva termenul „commonwealth” este cel adecvat în 
acest context şi s-au întrebat dacă Obolensky, care 
adoptase naționalitatea britanică în 1948, nu fusese 
cumva influențat în mod nejustificat de British 
Commonwealth, rezultat din decolonizare în anii 1950 
şi 1960. Poate cel mai important dintre toate, au acuzat 
aparenta tendinţă a lui Obolensky de a lega apariţia 
culturii slave exclusiv dependente de Bizanţ. 

Toate aceste critici au oarecare valabilitate, deşi, în ce 
priveşte cel din urmă punct, Obolensky era cât se poate 
de conştient de limitele pe care le trăda „soft power” 
(puterea blândă sau subtilă) bizantină, acordând un 
spaţiu suficient celor care, precum hanul Simeon al 
Bulgariei, au intrat în conflict cu imperiul. Mai presus 
de orice, stilul fluent şi autentic al cărţii, cunoaşterea 
geografiei istorice a Balcanilor şi, foarte important, 
formularea unor teze limpede exprimate şi uşor de 
înțeles îi conferă statutul de lucrare clasică, prezentă 
acum şi probabil încă multă vreme în bibliografiile 
universitare. 


Bibliografie suplimentară: Dimitri Obolensky, The 
Byzantine Commonwealth: Eastern Europe, 500-1500 
(London: Weidenfeld and Nicholson, 1971); Christian 
Raffensperger, „Revisiting the idea of the Byzantine 


Commonwealth”, Byzantinische Forschungen 28 (2004), 
159-74. 


7.5 Viata urbana 


Constantinopolul domină percepția asupra 
Bizanțului. Este în parte rezultatul faptului că 
majoritatea surselor literare provin de la persoane care 
ştiau prea puţin despre lumea din spatele porţilor lor, 
dar şi urmare a realităţii că metropola Constantinopol 
eclipsa fără îndoială toate celelalte oraşe bizantine, 
graţie dimensiunilor, bogăției şi splendorii sale. Spre 
deosebire de atâtea alte oraşe bizantine, fusese scutit de 
cuceriri şi distrugeri, iar arhitectura monumentală a lui 
Constantin cel Mare şi a urmaşilor săi rămăsese în 
continuare intactă, fiind neîncetat o sursă de uimire şi 
de respect pentru vizitatori. Este imposibil să estimăm 
câți oameni locuiau acolo într-un moment sau altul, 
însă e cert că numărul lor a crescut după anul 800 şi 
poate să fi atins 375.000 în 1050. Asigurarea 
necesităţilor lor zilnice reprezenta o obligație 
considerabilă, fiind nevoie de apă directionata prin 
apeducte din râuri aflate la mare distanţă, de munţi de 
grâne transportate terestru sau pe mare şi de mii de 
animale aduse zilnic, pentru a fi sacrificate. Era 
reşedinţa preferată pentru orice om bogat şi important, 


iar membrii elitei educate care se vedeau trimişi în 
provincie ca să ocupe funcţii în ierarhia Statului sau a 
Bisericii se plângeau amarnic de experiența lor în 
scrisorile trimise acasă. Mihail Choniates, trimis la 
Atena ca arhiepiscop în jurul anului 1175, se lamenta 
din cauza izolării lui intelectuale din acel loc: „Îmi cânt 
de unul singur şi nu-mi răspunde nimeni, în afară de 
ecou.” 

Indiferent de grandoarea Constantinopolului din 
punct de vedere politic, economic şi cultural, nu 
însemna că nu existau şi alte oraşe importante. La fel ca 
în capitală, populaţia lor scăzuse în perioada de criză, 
iar de multe ori fuseseră mutate pe poziţii mai uşor de 
apărat, în jurul unui castru (kastro) situat pe o înălţime 
(vezi secţiunea 3.4). lar după ce ameninţarea atacului se 
îndepărta, se întorceau la viaţa lor normală. Săpăturile 
arheologice au arătat că zonele din jurul centrului unui 
oraş, rămase pustii secole la rând, începeau să fie 
ocupate din nou şi reconstruite, iar în afara zidurilor 
apăreau suburbii. Amorion, jefuit de arabi în 838, a fost 
curând reconstruit, zonele devastate fiind din nou 
acoperite cu străzi şi case. Vestigiile principalei biserici 
au fost scoase la lumină şi au arătat că au trecut 
printr-un incendiu (probabil în 838), iar apoi printr-un 
proces de reconstrucţie la sfârşitul secolului al IX-lea 
sau începutul secolului al X-lea. Atena, rămasă odată 


un bastion izolat în mijlocul teritoriului slav, a crescut 
atât de mult până în jurul lui 1050, încât a fost necesar 
să fie construit un nou zid care să o înconjoare. Teba, 
din apropiere, care se restrânsese la acropola de pe 
Cadmea în vremea crizei, a ajuns să se extindă apoi 
peste mai multe dealuri. 

Cu toată dominaţia economică a capitalei, aceste 
oraşe erau tot mai prospere şi nu mai erau nici pe 
departe acele nefericite ape stătute, aşa cum fuseseră 
uneori descrise de îngâmfaţii constantinopolitani. 
Lacedemonia din Pelopones, sau Sparta, aşa cum este 
mai bine cunoscută, era doar un mic oraş de provincie, 
din care nu mai rămăsese nici amintirea puternicului 
oraş-stat din Antichitate. Chiar şi în aceste condiţii, 
numărul mare de monede din acea perioadă scoase la 
lumină de arheologi sugerează că era un loc suficient 
de înfloritor, ai cărui locuitori şi-au permis în 1027 să 
construiască un pod nou peste râul Eurotas. La capătul 
opus al scalei se afla Tesalonicul, cel de-al doilea oraş 
cosmopolit al Bizanțului. A respins numeroase asedii 
ale avarilor şi slavilor în secolele al VI-lea şi al VII-lea, 
pentru ca apoi, în 904, să cadă victimă unui raid arab 
pornit din Creta, când cetatea a fost ocupată şi pustiită, 
foarte multi cetăţeni fiind luaţi şi vânduți ca sclavi. In 
ciuda loviturii primite, oraşul a dat semne de 
prosperitate tot mai mare de-a lungul acestei perioade. 


Biserica Hagia Sofia de aici a fost reconstruită la 
sfârşitul secolului al VIII-lea, iar în timpul secolului 
următor, când controversa legată de icoane se 
rezolvase, a fost înzestrată cu bogate mozaicuri. La fel 
ca la Constantinopol, Tesalonicul a beneficiat de un 
avânt al comerțului, deoarece era atât port, cât şi punct 
important de pe Via Egnatia, principalul drum care 
lega Răsăritul de Apus, traversând Balcanii. Era gazda 
unui târg anual, ţinut de 26 octombrie în onoarea 
Sfântului Dimitrie, patronul cetăţii, unde fermierii 
locali şi negustorii din Bulgaria puneau în vânzare 
produsele şi mărfurile lor. Tesalonicul era şi destinaţie 
turistică, graţie sanctuarului Sfântului Dimitrie, din 
principala biserică a oraşului. Acest martir din secolul 
al IV-lea este izvorâtor de mir înmiresmat, ale cărui 
presupuse puteri tămăduitoare atrăgea pelerini veniţi 
de departe. 

În Asia Mică, un centru urban cu importanţă similară 
era Efesul. În secolul al VII-lea, oraşul se mutase spre 
interior, într-o poziţie mai uşor de apărat (vezi 
secţiunea 3.4), însă portul a continuat să funcţioneze 
până în secolul al X-lea, când s-a umplut de aluviuni, 
iar vasele au acostat de atunci în apropiere, la Phygela. 
La fel ca la Tesalonic, şi la Efes exista un târg anual şi se 
desfăşura un pelerinaj intens, graţie mormântului 
Apostolului loan Evanghelistul, din biserica centrală a 


oraşului. Cu cei 130 metri lungime şi 65 lăţime, clădirea 
rivaliza cu marea biserică Sfinţii Apostoli din 
Constantinopol. Bogăția altor oraşe bizantine se 
întemeia mai degrabă pe fabricarea de produse decât 
pe comerţ sau pelerinaj. La Corint a crescut numărul 
cuptoarelor pentru fabricat sticlă şi metale şi al celor 
pentru var şi ceramică, oraşul devenind şi centru al 
producţiei de mătase, la fel ca Teba. Aşezarea, care se 
retrăsese în vremea crizei pe înălțimea Acrocorinth din 
apropiere, s-a întors acum la şes, pe locul fostei cetăţi 
antice greceşti. 


7.6 Viaţa la tara 


În ciuda dimensiunilor Constantinopolului şi a 
refacerii oraşelor de provincie, vasta majoritate a 
populaţiei bizantine locuia desigur la tară, 
câştigându-şi existenţa din cultivarea pământului. Din 
când în când, câte un reprezentant al societăţii reuşea 
să ajungă în vârful ierarhiei: împărații Léon al III-lea, 
Vasile I şi Romanos I Lekapenos se trăgeau din zona 
rurală, fiind ţărani de origine. Se spunea că, pe când era 
foarte mic, Vasile era pus într-un adăpost din snopi de 
grâu, ferit de soarele amiezii, în vreme ce părinţii săi 
adunau recolta, iar într-o zi pe marginea adăpostului 
s-a aşezat un vultur, semn al măreției viitoare ce îl 


aştepta pe copil. Biografia Sfântului Teodor din Sicheot 
cuprinde o mulțime de informaţii despre viata rurală 
(vezi secțiunea 1.4). Dar muncitorii din ferme alcătuiau 
o majoritate tăcută, despre care documentele abia dacă 
vorbesc, nefiind menţionaţi nici în consemnările 
literare. 

Deşi este dificil de urmărit traiectoriile individuale, 
putem afirma fără teama de a greşi că şi spaţiul rural a 
trecut prin aceeaşi criză ca oraşele în secolele al VII-lea 
şi al VIII-lea, urmată de o refacere în secolele al IX-lea şi 
al X-lea. Un tratat despre impozitare din secolul al 
X-lea menţionează că scutirile erau acordate ţăranilor 
din zone care suferiseră invazii, sugerând că asta se 
petrecea frecvent şi afecta grav producţia agricolă. Pe 
de altă parte, arheologia a demonstrat că în jurul anului 
850 pământul care fusese părăsit a început să fie din 
nou ocupat şi folosit în scopuri agricole, spre exemplu 
regiunile Pylos şi Mani din Pelopones. În alte zone, ca 
Apulia din Italia, terenul pe care existaseră păduri a 
fost pentru prima oară inclus în circuitul de culturi. 

Pe la 950, cele mai fertile regiuni din interiorul 
graniţelor bizantine erau Tracia (zona aflată imediat la 
est de Constantinopol), sudul Italiei şi vestul Asiei 
Mici, mai ales valea râului Meandru, la sud de Efes. 
Aici se produceau surplusuri enorme de fructe şi de 
grâu, care puteau fi folosite pentru a hrăni populaţia 


Constantinopolului. Grecia centrală şi interiorul Asiei 
Mici erau mai potrivite pentru creşterea vitelor şi a 
oilor. În Pelopones se obțineau măsline şi existau duzi. 
Frunzele de dud erau esenţiale pentru industria 
mătăsii, iar denumirea alternativă a acestei zone ,,, 
Morea”, este derivată din cuvântul „dud” în greacă. 
Vinul se producea peste tot, dar cel din Creta şi din 
unele podgorii de pe ţărmul de nord al Mării Marmara 
erau deosebit de pretuite. Bizantinii aplicau un sistem 
de rotaţie a culturilor cu două ogoare, îngăduind în 
fiecare an unui teren să rămână necultivat sau 
schimbând cultura însămânţată acolo pentru a-l ajuta 
să-şi refacă fertilitatea. Cultivatorii erau conştienţi de 
binefacerile îngrăşării terenului şi strângeau în acest 
scop gunoiul de la păsări, cai şi măgari. Ținând seama 
de clima din estul Mediteranei, gospodărirea apei era 
cheia unei agriculturi de succes. Irigatiile erau folosite 
pe scară largă în Asia Mică, iar morile de apă apăreau 
peste tot în peisaj. Aceste tehnici şi uneltele folosite 
pentru cultivarea pământului erau în mare măsură cele 
din vremurile romane. 

Exista totuşi o mare diferenţă între viaţa rurală 
bizantină din acea epocă şi cea dinainte de anul 600. 
Pământul era în general distribuit mai degrabă între 
mici comunităţi săteşti, şi nu în mari domenii, care 
probabil căzuseră pradă condiţiilor agitate din secolul 


al VII-lea, când o mare parte din pământ a rămas 
necultivat. Mai mult decât atât, ogoarele erau lucrate 
nu de iobagi sau de sclavi, ci de țărani liberi, proprietari 
ai pământului, ceea ce rezultă limpede dintr-un tratat 
juridic cunoscut sub numele de Nomos Georgikos, scris 
pe la anul 700. Unii istorici, şi în special George 
Ostrogorsky, au idealizat starea de fapt, comparându-i 
pe ţăranii bizantini liberi şi fericiți cu muncitorii 
agricoli inrobiti şi impilati din Apusul contemporan 
„feudal” (vezi caseta 3.3). Acest aranjament nu era însă 
neapărat avantajos. Micile comunităţi de ţărani 
înfloriseră când exista mai mult pământ decât oameni 
care să îl lucreze, dar în secolul al X-lea intraseră în 
circuitul agricol mari suprafeţe şi cererea începuse să 
depăşească disponibilul. Atunci au apărut din nou 
marile proprietăţi, multe dintre ele aparţinând 
mănăstirilor, care primeau donaţii de pământ de la 
protectori credincioşi. Cetăţenii bogaţi şi puternici 
începuseră şi ei să acumuleze suprafețe mai întinse, pe 
cont propriu. Comunitățile săteşti erau cele mai 
vulnerabile în fata capriciilor climatice, deoarece 
resursele lor se situau rareori deasupra nivelului de 
subzistență. Era suficientă o secetă sau o iarnă grea ca 
oamenii să fie afectaţi şi, în asemenea împrejurări, nu le 
mai rămânea decât să-şi vândă pământul, de obicei 
unui latifundiar. 


Guvernarea de la Constantinopol pare să nu fi văzut 
cu ochi buni această evoluţie, iar în 922 împăratul 
Romanos I a emis o lege de limitare a achiziţiilor de 
pământ. El se plângea de oamenii pe care îi numea, 
criptic, „cei puternici” (dynatoi), care aparent recurgeau 
la puterea şi la influenţa lor şi chiar la o doză de 
intimidare ca să-i convingă pe ţărani să vândă. Prin 
urmare, Romanos a stabilit că, dacă dintr-un motiv 
oarecare, pământul unui ţăran era pus în vânzare, 
exista o categorie fixă de persoane cărora li se permitea 
să îl cumpere, mergând de la rude şi până la vecinii lui 
de ogor. Altcineva putea căpăta dreptul de achiziţie 
doar dacă rudele sau vecinii nu doreau sau nu puteau 
să cumpere. Legea pare să fi fost în mare măsură 
ignorată, mai ales în iarna grea dintre 927 şi 928, când 
pământul a rămas îngheţat vreme de 120 de zile şi apoi 
a urmat foametea, iar unii mari proprietari au profitat 
ca să pună mâna pe pământuri la prețuri de nimic. 
Romanos a încercat să oprească această practică, dând 
dispoziţie ca, dacă se plătise mai puţin de jumătate din 
prețul cuvenit, pământul să fie dat înapoi fără 
compensație. Este putin probabil ca legea să fi fost 
foarte eficientă, deoarece Constantin al VII-lea a trebuit 
să legifereze aceeaşi chestiune în 948. Este foarte posibil 
ca în noul climat de prosperitate proprietăţile ţărăneşti 
pur şi simplu să nu mai fi fost sustenabile. Motivatiile 


mai profunde ale eforturilor făcute de împărat de a 
pune capăt acestui curent vor fi discutate în capitolul 
următor (vezi secțiunea 8.1 şi caseta 8.3). 


Idei de reținut 


e Bizanțul şi-a revenit din punctul de vedere al 
economiei după anul 800, pe măsură ce condiţiile mai 
stabile au impulsionat veniturile din taxe ale 
împăratului. 

e Construirea de biserici şi producţia de articole de 
lux a fost o reflectare a acestei prosperitati crescute. 

e Arhitectura şi decorarea bisericilor bizantine 
reflecta doctrina teologică a Sfântului loan 
Damaschinul ca reacţie la iconoclasm. 

e Mănăstirile nu erau doar locuri de retragere sigure: 
ele au jucat un rol esenţial în viata Bizanțului şi chiar şi 
a politicii externe. 

e Deşi Constantinopolul domina din punct de vedere 
cultural, politic şi economic, multe oraşe de provincie 
au înflorit şi ele în jurul anului 850. 

e Agricultura Bizanțului a devenit mai productivă 
după 850, dar fenomenul a fost însoţit şi de schimbări 
sociale în lumea satului. 

8. Expansiune şi transformare socială (959-1045) 


Acest capitol examinează o perioadă cât se poate de 
necaracteristică din istoria Bizanțului, când imperiul 
era în plină expansiune, fără să se zbată să îşi apere 
frontierele din calea atacurilor. Ar fi tentant să privim 
aceşti ani în termeni triumfalisti, ca o serie de succese 
glorioase care sigur au existat. Dar trebuie să ţinem 
seama că expansiunea a fost propulsată de schimbări 
ample din societatea bizantină — şi a produs la rândul ei 
asemenea schimbări —, care, pe viitor, aveau să creeze 
tensiuni şi dificultăţi. 


8.1 Ascensiunea unei aristocrații militare funciare? 


Am văzut mai devreme cum bizantinii, la sfârşitul 
secolului al IX-lea şi începutul celui de-al X-lea, au avut 
mai mare succes împotriva duşmanilor arabi, la 
frontiera de răsărit. În spatele acestei ofensive 
accelerate s-au aflat mai mulţi factori. Unul a fost pacea 
încheiată cu țarul Petru al Bulgariei in 927, ceea ce i-a 
scutit pe bizantini vreme de 40 de ani de orice 


amenințare din partea formidabililor lor vecini de la 
apus şi le-a permis să-şi concentreze energiile în răsărit. 
Un altul a fost slăbiciunea tot mai mare a califatului 
Abbasid (vezi secţiunea 6.1). Dar aceşti factori nu sunt 
suficienţi ca să explice un asemenea succes bizantin. 
Tensiunile cu Bulgaria au reînceput din 967 şi multe 
dintre statele musulmane apărute pe fostul teritoriu 
Abbasid, ca emiratul Hamdanid şi califatul Fatimid, 
s-au dovedit adversari de temut. 

Aşadar, pentru a explica succesul bizantin, trebuie 
luat în considerare şi un alt factor. lese în evidenţă că 
victoriile de la începutul secolului al X-lea au fost 
obţinute de armate care nu erau comandate de împărat 
în persoană. După Vasile I, nici un alt împărat bizantin 
din dinastia Macedoneană nu s-a mai aflat în fruntea 
trupelor până la stră-strănepotul lui, Vasile al II-lea. 
Aşa se face că o înfrângere covârşitoare aplicată 
arabilor la Germanikeia, în 904, este pusă pe seama 
unui anume Andronic Ducas, şi nu a suveranului din 
acea vreme, Léon al VI-lea. Ocuparea temporară şi apoi 
cea definitivă a cetăţii Melitene din 926 şi 930 au fost 
opera  domesticului  scholelor, loan  Curcuas 
(Kourkouas). Dar un nume, în mod special, apare iarăşi 
şi iarăşi: cel al lui Focas. Pe domesticul scholelor care a 
realizat refacerea poziţiilor bizantine în Apulia şi 
Calabria îl chema Nicefor Focas. Fiul său, Bardas, a 


preluat de la el funcţia de domestic şi şi-a creat un 
renume în campaniile împotriva intruşilor arabi din 
estul Asiei Mici şi putea să-şi revendice şi un record de 
fidelitate faţă de dinastia Macedoneană, deoarece îl 
sustinuse pe Constantin al VII-lea în lovitura împotriva 
Lekapenizilor în 945. Fiii lui Bardas, Léon şi Nicefor, au 
reuşit şi ei să conducă pe rând armata. 

Într-o ambuscadă, în 950, Léon a capturat şi a nimicit 
un grup de-al Hamdanizilor aflat în retragere după un 
raid. Un alt comandant, loan Tzimiskes, era nepotul lui 
Léon şi al lui Nicefor Focas, fiind înrudit si cu loan 
Curcuas, învingătorul de la Melitene. Şi astfel s-ar 
părea că războiul devenise o afacere de familie, 
transmisă din tată în fiu. 

Nicefor Focas, fiul lui Bardas, este cel care avea să 
realizeze unele dintre cele mai răsunătoare succese 
militare după ce a fost numit domestic al scholelor de 
Constantin al VIl-lea în 955. După moartea lui 
Constantin din 959, fiul şi succesorul său Romanos al 
II-lea i-a dat lui Focas misiunea să încerce din nou 
recuperarea Cretei. O armată bizantină a debarcat în 
forţă pe insulă în iulie 960 şi, în câteva săptămâni, 
arabii au fost siliţi să se retragă în capitala lor, 
Chandax. Oraşul a căzut, după un lung asediu, în 
martie 961, iar Creta revenit sub stăpânirea bizantină 
după un secol şi jumătate. Anul următor, Focas s-a 


deplasat la graniţa de est, ca să regleze conturile cu 
emirul Hamdanid, Sayf ad-Dawlah, care teroriza de 
multă vreme Asia Mică cu raidurile lui îndrăznețe. A 
traversat în marş Munţii Taurus şi a pătruns adânc în 
Siria, a ocupat şi a prădat Alepul, un eveniment care a 
marcat începutul declinului dinastiei Hamdanizilor. 
Aceste două succese i-au adus lui Nicefor Focas porecla 
de „Moartea albă a sarazinilor” şi adoratia soldaţilor 
săi. 

Dat fiind că Focas şi alte familii se aflau în fruntea 
acestei ofensive de succes, pare logic să punem tot pe 
seama lor ceva ce se întâmpla în acelaşi timp: 
reorganizarea armatei bizantine şi tactica de luptă. Ei 
operau din ce în ce mai des pe teritoriul inamic de la est 
de lanţul Taurus, deseori foarte departe de propria lor 
tara. În aceste condiţii, trupele themelor, recrutate în 
scop defensiv, nu mai erau adecvate. O proporţie tot 
mai mare din armată a ajuns astfel să fie formată din 
soldaţi profesionişti, fie din tagmata, fie mercenari 
recrutaţi din afara imperiului, atât timp cât situaţia 
economică ameliorată şi veniturile mai mari din taxe 
asigurau fonduri pentru plata lor. Cel mai masiv grup 
de mercenari străini din secolul al X-lea era reprezentat 
de ruşi, chiar şi înainte de convertirea lui Vladimir la 
creştinism din 989. Nu mai puţin de 700 dintre ei au 
luat parte la încercarea nereuşită de recuperare a Cretei 


din 911. Îşi dovediseră bravura în atacurile 
devastatoare asupra Bizanțului, prin urmare era logic 
să fie angajaţi pentru a fi folosiţi împotriva arabilor. 

Pe lângă creşterea profesionalizării armatei, s-au 
dezvoltat şi noi tactici. În primele decenii ale secolului 
al X-lea, vechile proceduri defensive, de urmărire, care 
se dovediseră eficiente în zilele de demult ale marilor 
raiduri arabe venind de dincolo de Munţii Taurus, au 
fost abandonate în favoarea unor abordări mai 
agresive, pentru care era nevoie de echipament scump, 
de disciplină şi de coordonare. Calaretii cu armuri 
grele, kataphract-i, care dispăruseră din armată de la 
sfârşitul secolului al VI-lea, au revenit acum. Existau şi 
noi contingente de infanterie, cum erau menavlatoi, 
numiţi astfel după lancea scurtă, pentru împuns, pe 
care o purtau — menavlion. Ideea era cea a cooperării 
strânse dintre infanterie, arcaşi şi purtătorii de armuri 
grele. Cavaleriştii porneau şarja iniţială asupra şirului 
din faţă al inamicului, provocând cât mai mult prăpăd 
cu putință, iar din spatele lor veneau pedestrasii şi 
arcaşii. Odată ce se stingea primul avânt sau 
Kataphractii erau atacați de cavaleria dusmana, 
infanteriştii strângeau rândurile într-un pătrat, lăsând 
printre ei goluri prin care cavaleria grea să se poată 
retrage. Din interiorul pătratului se puteau regrupa în 
siguranță pentru următoarea şarjă, în vreme ce 


infanteria şi arcaşii îl țineau la respect pe inamic. 
Nimeni nu ştie cu exactitate când şi cum au fost 
introduse aceste tactici, dar pot fi plasate în secolul al 
X-lea, deoarece sunt descrise într-o serie de manuale 
militare scrise în acea vreme. Cea dintâi evocare apare 
în lucrarea anonimă Sylloge Tacticorum, din jurul lui 
930. Sunt discutate şi într-o lucrare din anii 960, 
Praecepta Militaria, care din câte se pare a fost compusă 
sub patronajul lui Nicefor Focas. El era cu siguranţă un 
mare partizan al cavaleriei grele şi se folosea cu succes 
de ea în campanii. În 960, când armata lui a debarcat în 
Creta, kataphractii au dat atacul pe plajă, cu toţii călare 
pe cai încă de pe vasele special adaptate care îi 
aduseseră până acolo traversând Marea Egee, din care 
coborâseră pe rampe, spre consternarea apărătorilor 
arabi. 


Caseta 8.1 Noua tactică bizantină din Sylloge Tacticorum 


Sylloge Tacticorum este un manual bizantin de tactică 
militară, scris în greacă în jurul anului 930. Se poate să 
fi fost iniţiat de împăratul Romanos I Lekapenos şi apoi 
completat şi revizuit sub Constantin al VII-lea. Numele 
autorului a rămas necunoscut. Este cel dintâi manual 
militar bizantin în care se vorbeşte despre noua tactică 
de infanterie, prin care soldaţii operau în formaţie 


strânsă, înfruntând cavaleria. Primul dintre cele două 
paragrafe de mai jos prezintă felul în care trebuia 
desfăşurată tagmata, compusă din  menavlatoi 
(infanterişti purtători de lance). Cel de-al doilea descrie 
cum trebuia să colaboreze cavaleria cu prăştiaşii când 
atacau, iar dacă erau respinşi de cavaleria inamică, se 
retrăgeau în interiorul pătratului format de infanterie. 
De remarcat că autorul se referă uneori la tagmata 
folosind forma de singular, „tagma“: 


Aşadar este o tagma de străjeri ai stindardelor 
generalului de cincizeci de infanterişti cu armament 
greu şi o tagma a celor care [stau] în cele opt intervale 
majore de opt sute de oameni, toţi [infanteristi] cu 
armament uşor. Aceşti opt sute vor fi dispuşi în 
intervalele menţionate mai înainte, pentru a umple 
spaţiul dintre tagmata. Dar nu se vor alinia la acelaşi 
front ca şi ceilalţi, ci vor fi retraşi mai în spate, aliniati 
cu ultimul rând din tagmata, în aşa fel încât să fie 
mereu cu ochii pe cei care forțează să pătrundă printre 
intervale. Cea de-a treia tagma este cea a aga-numitilor 
menavlatoi, cuprinzând trei sute de purtători de scut. 
Menavlatoii sunt plasați pentru început în intervalele 
din faţă. Când inamicul se apropie până la o distanţă 
de-o bătaie de săgeată... misiunea lor este să împungă 
vitejeşte caii kataphractilor duşmani cu lăncile lor. 


Cavaleria trebuie ţinută strâns de limita flancurilor 
tagmatei de infanterie din următorul motiv. De vreme 
ce armata de infanterie este redusă, se poate estima că 
va fi cu siguranţă împresurată, din cauza lipsei ei [de 
oameni]. Cavaleria o va apăra cu uşurinţă de 
încercuirea inamică, iar dacă împrejurările o vor cere, 
va încercui inamicul, deoarece sunt călăreţi şi lansează 
şarje de pe o poziţie avantajoasă, la fel cum am discutat 
despre operaţiunea de învăluire şi despre apărătorii 
flancurilor În acest caz, cavaleria porneşte bătălia, 
urmată de infanteriştii prăştiaşi. Dacă luptătorii sunt 
respinşi, se retrag pe poziţia lor dinainte şi luptă alături 
de defensores ai lor şi de tagmata de infanterie. 


Sursă: A Tenth-Century Byzantine Military Manual: The 
Sylloge Tacticorum, trad. Georgios Chatzelis şi Jonathan 
Harris (London and New York: Routledge, 2017), pp. 
77, 80. 


Victoriile lui loan Curcuas şi Nicefor Focas au fost 
desigur salutate cu entuziasm la Constantinopol. 
Campania de succes din 944 a lui Curcuas în Siria a fost 
sărbătorită prin întâmpinarea solemnă a unei relicve 
recuperate de el — Mandylionul lui Hristos. În 961, la 
întoarcerea din Creta, Focas şi-a făcut o intrare 
triumfală în Constantinopol, iar prada adusă de el a 


fost expusă public la Hipodrom. Dar bucuria lor era 
privită cu prudenţă de împărați şi de cei de la curte. 
Istoria abundă în exemple de generali victorioşi care 
apoi s-au folosit de popularitatea câştigată în rândul 
soldaţilor pentru a încerca să pună mâna pe tron: 
aceasta era primejdia pe care o aduceau dintotdeauna 
puterile prea largi acordate strategului unei theme. 
Probabil că această suspiciune fata de căpeteniile 
exagerat de puternice a stat la baza seriei de legi 
introduse din jurul lui 922 şi până in 948 de Romanos I 
şi Constantin al VII-lea, care au restrâns dreptul 
indivizilor şi al instituţiilor de a achiziţiona teren 
agricol (vezi secțiunea 7.6). Dar nu este deloc limpede 
dacă acesta a fost motivul. Este posibil ca Romanos să fi 
acţionat doar sub impulsul dorinței umanitare de a-i 
proteja pe supuşii mai putin avuti. Formularea legii lui 
Constantin al VII-lea, pe de altă parte, sugerează că era 
preocupat ca persoanele interesate să poată să cumpere 
pământ de la soldaţii care fuseseră împroprietăriți 
pentru a-şi asigura întreţinerea, afectând astfel 
numărul luptătorilor din armata bizantină. O altă 
preocupare ar fi putut fi aceea că mănăstirile acumulau 
prea mult pământ, atât timp cât Constantin al VII-lea le 
menţiona printre cei interesaţi în mod deosebit să 
cumpere. Dar Constantin îi menţiona si pe dynatoi, „cei 
puternici”, drept principali vinovaţi, iar în istoriografia 


modernă apare un gol imens când se pune problema 
definirii exacte la cine anume se referea împăratul. 
George Ostrogorsky şi istoricii intens influenţaţi de el 
(vezi caseta 3.3) i-au identificat fără nicio ezitare pe 
„oamenii puternici” cu familiile de militari în 
ascensiune, ca aceea a lui Focas. Pe lângă 
monopolizarea funcţiei de domestic al scholelor, 
probabil îşi consolidau mari domenii în Asia Mică, 
adunând rezerve imense de bogăţie şi creându-şi baze 
proprii de putere politică. Astfel, legile lui Romanos I si 
Constantin al VII-lea erau în parte menite să asigure că 
generalii victorioşi nu aveau acces la resursele pe care 
le-ar fi putut folosi pentru a revendica tronul, dar şi 
pentru a proteja armatele din theme, pe care 
Ostrogorsky le considera baza forței militare bizantine. 
Ostrogorsky şi adepţii lui au mers şi mai departe, 
susținând că această „aristocrație militară” cu baza în 
Asia Mică se separa cu încetul de „aristocrația civilă” 
de la Constantinopol. Dacă cea dintâi îşi sporea puterea 
cu victorii militare şi cu achiziţionarea lacomă de 
pământ, cea din urmă făcea acelaşi lucru prin funcţiile 
deţinute în administraţia civilă din capitală. Atât 
aristocrații civili, cât şi împărații priveau alarmati 
ponderea dobândită de aristocrații militari. Astfel, 
după ce Melitene a fost din nou cucerită în 934, 
împăratul Romanos I a dispus ca terenurile din jurul 


oraşului să intre în proprietatea statului. Nu avea nicio 
intenţie să-i permită lui loan Curcuas să îşi lărgească şi 
mai mult baza lui considerabilă de putere. În toamna 
lui 944 l-a demis pe Curcuas din rangul de domestic, în 
ciuda tuturor realizărilor lui. Legislaţia în vederea 
prevenirii cumpărării de pământ de la ţărani de către 
cei „puternici” a fost, prin urmare, cel puţin în teorie, o 
parte a acestei politici de tăiere a aripilor aristocraților 
militari. 

Istorici mai recenți, ca John Haldon, Catherine 
Holmes, Anthony Kaldellis si Paul Lemerle, au insa 
dubii legate de aceasta interpretare. Ei au atras atentia 
ca exista putine dovezi specifice ca familiile militare 
Curcuas ori Focas incercau macar sa cumpere suprafete 
vaste in Asia Mica. Stim numele unui cumparator avid 
de pământuri din anii 970 — Vasile Lekapenos —, însă el 
era administrator eunuc la Marele Palat, şi nu militar. 
Semnificativ este că legile lui Romanos I şi Constantin 
al VII-lea explicau limpede: prin „cei puternici” nu 
înțelegeau doar militari — termenul cuprindea şi 
deţinătorii de funcţii civile, episcopii şi mănăstirile. 
Aceşti istorici se opun şi aşezării în categorii absolut 
diferite, „civili” şi „militari”, a membrilor clasei 
dominante bizantine. Ei subliniază că membri ai 
aceleiaşi familii, spre exemplu Ducas, ocupau în acelaşi 
timp posturi guvernamentale la Constantinopol şi 


militare în provincii, susţinând că puterea politică la 
Bizanţ s-a bazat în continuare doar pe funcţiile de la 
curte şi pe salariile stabilite, în ciuda cuceririlor din anii 
960. Nu a existat o structură de putere alternativă 
apărută din Asia Mică şi nicio aristocrație militară 
diferită. 

Dezbaterea este tehnică şi destul de aridă, însă 
rămâne un punct asupra căruia revizioniştii nu au 
reuşit să-şi susţină punctul de vedere până la capăt. 
Chiar dacă există o lipsă de dovezi că familiile 
puternice din Asia Mică achizitionau pământ, este greu 
de crezut că nu o făceau, deoarece până şi într-o 
economie monetară ca aceea a Bizanțului, proprietăţile 
funciare trebuie să fi asigurat mari avantaje economice 
şi politice. Este uşor de remarcat că familia Focas se 
bucura de o mare susţinere în Capadocia, în jurul 
cetăţii Cezareea: putem crede cu adevărat că nu 
deţineau proprietăţi acolo? Chiar dacă nu s-a făcut o 
distincţie rigidă între aristocrația civilă şi cea militară, 
puteau foarte bine să existe persoane şi familii 
puternice fie pentru că aveau pământ, fie pentru că 
deţineau o funcţie, fie pentru că dispuneau de ambele. 
În acest din urmă caz, dacă mai reuşeau şi victorii 
militare şi să se bucure de loialitatea armatei, se aflau 
cu adevărat într-o poziţie politică extrem de favorabilă. 
În fine, este dificil de explicat evoluţia internă din 


secolele al X-lea şi al Xi-lea fără a recunoaşte că exista o 
anume tensiune între capitală şi provincii. 

Prin urmare, volumul de faţă va recurge la termenul 
de „aristocrație militară” pentru a desemna un grup 
anume, recunoscând în acelaşi timp că nu era poate atât 
de strict definit pe cât afirma Ostrogorsky. 


8.2 Împărații soldaţi (963-976) 


În martie 963, împăratul Romanos al II-lea a murit pe 
neaşteptate. I-a lăsat moştenitori la tron pe cei doi fii ai 
săi: Vasile al II-lea, de trei ani, şi Constantin al VIII-lea, 
de niciun an. Mama lor, Teofana, a preluat conducerea 
obişnuitului consiliu de regență, dar trebuie să fi fost 
conştientă că se punea la cale proclamarea ca împărat a 
lui Nicefor Focas, cuceritorul Cretei. A făcut abila 
mişcare politică de a intra în corespondenţă secretă cu 
el, iar când Focas a pornit în marş spre Constantinopol 
în fruntea armatei sale, ea şi susținătorii ei l-au primit 
în oraş. Focas a fost încoronat împărat ca Nicefor al 
II-lea în august 963 şi în luna următoare s-a căsătorit cu 
Teofana, pentru a da legitimitate acestei preluări de 
putere. S-a ajuns la o înţelegere asemănătoare cu aceea 
din timpul domniei lui Romanos I. Nicefor al II-lea 
urma să fie împăratul senior şi protectorul fiilor săi 
vitregi, împărații legitimi Vasile şi Constantin. Pentru 


suporterii Macedonenilor, Nicefor prezenta avantajul 
că nu avea fii proprii, deci nu avea să fie tentat să 
înlocuiască dinastia cu propria lui familie, ca Romanos 
Lekapenos. 

Regimul venit la putere după 963 a fost foarte diferit 
de cel dinainte. Împăratul nu a mai rămas la 
Constantinopol, lăsându-şi generalii să comande 
armata. Nicefor al II-lea a condus personal o serie de 
campanii agresive la frontiera de est, cu rezultate 
impresionante. În 965 a cucerit mult râvnita fortăreață 
Tarsus, folosind combinația devastatoare de 
kataphracti şi infanterie pentru a da peste cap o 
tentativă de contraatac a garnizoanei din oraş. Această 
victorie le-a asigurat bizantinilor un prim punct de 
sprijin la răsărit de Munţii Taurus şi o bază pentru 
continuarea expansiunii spre est. În acelaşi an, Ciprul, 
aflat până atunci într-o tensiune permanentă instalată 
între Bizanţ şi califatul Abbasid, a revenit în întregime 
sub control bizantin. În 966, Nicefor a pătruns în Siria şi 
a asediat oraşul Hieropolis (Manbij). Trei ani mai 
târziu, prezenţa bizantină în nordul Siriei a devenit 
permanentă odată cu recucerirea Antiohiei, care fusese 
ultima oară sub controlul bizantin în 639. 

Aceste succese i-au asigurat lui Nicefor o 
popularitate considerabilă în provincii, stând mărturie 
un monument vizibil, şi anume capela săpată în piatră, 


cunoscută sub numele de Biserica din Valea (Casa) 
Porumbeilor de la Cavusin, în Capadocia. În absidă 
există fresce care îl reprezintă pe Nicefor cu soţia lui 
Teofana si alti membri ai familiei Focas şi inscripția: 
„Dumnezeu să-i ocrotească la tot timpul pe maiestatile 
lor, cucernicii Nicefor şi Teofana, doamna noastră.” Nu 
se văd nicăieri, zugrăviți sau măcar menţionaţi, tinerii 
împărați Macedoneni, Vasile şi Constantin, sugerând 
că poporul din această parte a lumii ar fi fost cât se 
poate de fericit ca Nicefor să înlăture rămăşiţele vechii 
dinastii. Noul împărat putea să se bizuie şi pe ajutorul 
şi devotamentul armatei, iar el a răsplătit-o dirijând 
toate resursele pe care le avea la dispoziţie pentru 
scopuri militare. Nici nu-şi ascundea părtinirea. După 
ce a preluat puterea, în 963, când unii dintre soldaţii 
aduşi cu el au jefuit câteva mii de case la 
Constantinopol, a refuzat să-i pedepsească, 
multumindu-se să remarce că, într-o asemenea 
mulțime, era normal să existe câţiva stricati. Apoi s-a 
interesat chiar la patriarh dacă soldaţii lui căzuţi la 
datorie în luptele împotriva duşmanilor musulmani nu 
puteau fi declaraţi martiri cu un loc garantat în rai, dar 
patriarhul a refuzat să-i facă pe plac. 

Altfel stăteau lucrurile la Constantinopol. 
Favoritismul strigător la cer l-a făcut pe Nicefor 
profund nepopular, iar la asta s-a adăugat negreşit şi 


ataşamentul statornic faţă de dinastia Macedoneană 
marginalizată. Lumea se plângea pe faţă de creşterea 
impozitelor şi de direcționarea încasărilor spre soldaţi — 
şi în special spre kataphractii mult indragiti de Nicefor. 
Odată, când străbătea oraşul călare, mulţimea l-a 
huiduit şi a aruncat în el cu noroi şi cu pietre, după 
care, la scurt timp, a poruncit să se înalțe un zid solid in 
jurul Marelui Palat, ca să-l apere de o posibilă 
insurecție. Prin urmare, la sfârşitul secolului al X-lea, 
s-a făcut vizibilă breşa dintre capitală şi provincii, care 
avea să devină mai târziu atât de marcată. Cei care 
doresc să atribuie mai puţină importanţă acestei breşe 
invocă adesea legislaţia lui Nicefor referitoare la 
achiziţia de proprietăţi funciare. Ţinând seama că un 
reprezentant al unei mari familii militare din Asia Mică 
se afla acum la putere în Constantinopol, ar fi fost de 
aşteptat ca Nicefor să abroge legile lui Romanos I şi 
Constantin al VII-lea care limitau cumpărarea de 
pământ de la ţărani, dar el nu a luat nicio măsură în 
acest sens. În 967 a promulgat o lege proprie, în care îşi 
exprima simpatia fata de cei stanjeniti de aceste 
restricţii, dar nu le-a eliminat. A făcut în schimb un gest 
simbolic, limitând drepturile de a cumpăra pământ ale 
celor situaţi mai jos în ierarhia socială, pretinzând că ar 
fi în interesul egalităţii. Istoricii revizionişti au remarcat 
că asta ar fi dovada că Nicefor nu făcea parte din clasa 


proprietarilor de pământ. Ar fi putut desigur să 
interpreteze şi altfel. Familia Focas ar fi putut foarte 
bine să dispună de domenii, câtă vreme baza lor din 
Asia Mică îi ajutase în mare măsură să obţină puterea, 
dar nu aveau intenţia să le lase şi altora deschisă calea 
spre un asemenea succes. 

Nicefor păstrase neschimbată legislaţia tocmai 
pentru ca să blocheze această posibilitate. 

Dacă asta a fost cu adevărat intenţia sa, nu şi-a atins 
scopul, pentru că doar după şase ani a fost doborât de 
pe tron chiar de un soldat, propriul său nepot, loan 
Tzimiskes. Într-o noapte din decembrie 969, un grup de 
asasini, ajutaţi şi instigati de împărăteasa Teofana, l-au 
ucis în propriul său dormitor din Marele Palat. Planul 
era ca Tzimiskes să o ia de soţie pe Teofana, dar a fost 
zădărnicit de patriarh, care a refuzat să accepte unirea, 
după ce a aflat modul brutal în care fusese înlăturat 
Nicefor. Până la urmă, Teofana a fost exilată într-o 
mănăstire pentru tot restul vieţii, iar Tzimiskes a 
trebuit să-şi cumpere legitimitatea intr-alt fel, 
căsătorindu-se cu Teodora, fiica lui Constantin al 
VII-lea. Patriarhul se pare că s-a declarat mulţumit şi 
prin urmare a putut să fie încoronat, ca loan I. 
Populaţia din Constantinopol nu a avut de obiectat faţă 
de această lovitură, deoarece Nicefor fusese atât de 
detestat, în schimb era greu de crezut că familia Focas 


se va lăsa învinsă. Un alt nepot al răposatului Nicefor, 
Bardas Focas, s-a revoltat din Capadocia, dar în scurt 
timp a fost înfrânt şi exilat. 

Domnia lui loan I a urmat o traiectorie cât se poate de 
asemănătoare celei a nefericitului său unchi, cu o serie 
nesfârşită de campanii militare. loan a fost obligat să 
acționeze mai întâi în vest, deoarece într-un târziu 
fusese ruptă pacea încheiată cu bulgarii în 927. În 966, 
Nicefor al II-lea încetase plata tributului anual şi 
izbucnise războiul. Ocupat cu campaniile sale din 
răsărit, Nicefor a hotărât se recurgă la alte tactici şi a 
plătit 1 500 de livre de aur cneazului rus Sviatoslav ca 
să atace Bulgaria. Sviatoslav şi-a îndeplinit 
promisiunea, dar, odată ce invadase şi ocupase 
Bulgaria, nu a mai dat semne că ar vrea să plece. Aşa se 
face că, la accesiunea sa, loan a moştenit o situaţie în 
care unui vecin de la nord relativ slab şi paşnic îi luase 
locul un altul, puternic şi păgân. Şi nu avea cum să lase 
lucrurile la voia întâmplării. În primăvara lui 971 a 
traversat Munţii Balcani cu o trupă de doar 5000 de 
oameni special aleşi, grosul armatei venind în urma lor. 
Această avangardă s-a deplasat atât de rapid, încât 
ajunsese aproape sub zidurile de la Preslav înainte ca 
Sviatoslav să prindă de veste. Oraşul a fost luat cu asalt 
şi ocupat, iar Biserica de Aur şi o bună parte din restul 
arhitecturii monumentale a țarului Simeon au fost 


mistuite de flăcări. Campania a culminat în iunie, la 
Dristra, unde ruşii au fost nimiciti de un atac al 
kataphractilor. După ce Sviatoslav a cerut pacea şi s-a 
retras, loan a rămas în posesia unei mari parti din 
Bulgaria, pe care nu intenţiona să o dea înapoi ţarului 
bulgar. A preferat să îndeplinească visul de sute de ani 
al înaintaşilor lui, aducând din nou frontiera bizantină 
la Dunăre. A organizat zona cucerită în thema 
Paristrion, având capitala la loannopolis, noua 
denumire a cetății Preslav. Patriarhatul bulgar, 
întemeiat de ţarul Simeon, a fost retrogradat la rangul 
de arhiepiscopie. 

Sudul Italiei prezenta o problemă asemănătoare, 
moştenită de la Nicefor, iar loan I a găsit din nou o 
soluţie, recurgând însă la mijloace diferite. Regele 
francilor de răsărit, Otto I (936-973), ocupase nordul 
Italiei, detronându-l pe regele Berengar al II-lea. Apoi, 
asumându-şi rolul lui Carol cel Mare, a fost încoronat 
de papă împărat al romanilor, în 962. Asumându-şi 
dominaţia asupra întregii Halii, Otto a invadat Apulia 
şi a asediat Bari în 968. Poate nu a intenţionat să ocupe 
oraşul, ci doar să facă o demonstraţie care să-i 
consolideze poziţia de pe care negocia. Pentru tratative 
l-a trimis la Constantinopol pe Liutprand, episcop de 
Cremona, cu propunerea de a încheia pacea în 
schimbul recunoaşterii de către bizantini a titlului său 


imperial şi a unei alianțe prin căsătorie între fiul său si 
Anna, sora împăraţilor Macedoneni Vasile al II-lea şi 
Constantin al VIII-lea. Nicefor al li-lea l-a primit pe 
ambasador cu toată răceala şi Liutprand a plecat de la 
Constantinopol câteva luni mai târziu fără să se fi ales 
cu nimic în schimbul eforturilor sale. Impasul din Italia 
i-a rămas de rezolvat lui Ioan I, care ştia cât se poate de 
bine că n-o poate face prin mijloace militare, ţinând 
seama de angajamentul din Bulgaria şi de resursele pe 
care le avea Otto la dispoziţie. Prin urmare, când la 
Constantinopol a sosit un nou trimis al lui Otto la 
sfârşitul lui 971, loan a propus o soluţie de compromis. 
În locul Annei din dinastia Macedoneană, a propus ca 
propria lui nepoată, Teofana, să fie mireasa fiului lui 
Otto. Oferta a fost în cele din urmă acceptată, după 
ceva ezitări, iar Otto I a fost de acord să recunoască 
posesiunea bizantină asupra Apuliei şi Calabriei. 
Tratatul i-a asigurat Italiei bizantine siguranţa pentru 
încă 50 de ani. 


Caseta 8.2 Un interviu cu Nicefor al II-lea Focas (968) 


Episcopul Liutprand de Cremona a scris o relatare 
remarcabil de detaliată a misiunii sale la 
Constantinopol în numele împăratului Otto I in 968. 
Deloc surprinzător, ţinând seama de atacul lui Otto de 


la Bari, primirea sa a fost rece, în cel mai bun caz. In 
pasajul care urmează, episcopul consemnează cea 
dintâi conversaţie cu împăratul: 


[Nicefor al II-lea]: „S-ar fi cuvenit din partea noastră, 
ba nu, ne-am fi dorit să te întâmpinăm cu toată 
bunăvoința şi onorurile; dar nelegiuirea domnului tău 
nu o permite, de vreme ce după invadarea [Italiei], ca 
inamic, a pretins pentru sine Roma; le-a luat regatul lui 
Berengar [al II-lea] şi lui Adalbert [fiul lui Berengar], 
contrar legii şi dreptului; i-a ucis pe unii dintre romei 
cu sabia, pe alţii i-a spânzurat, le-a scos ochii, iar pe alţii 
i-a trimis în surghiun; şi, mai mult decât atât, a încercat 
să supună cetăţi ale imperiului nostru prin măcel ori 
prin văpaie. Şi, pentru că reaua lui strădanie nu a avut 
efect, acum te-a trimis pe tine, instigatorul şi 
continuatorul acestei ticăloşii, să vii la noi drept spion, 
prefăcându-te că urmăreşti pacea.” 

l-am răspuns: „Domnul meu nu a invadat cetatea 
Romei cu forța ori tiranic; ci a eliberat-o de un tiran, ba 
nu, de jugul tiranilor. Voi ati neglijat-o, domnul meu nu 
a făcut asta. Căci, ridicându-se de la capătul 
pământului şi venind la Roma, i-a alungat pe nelegiuiti 
şi le-a înapoiat vicarilor Sfinţilor Apostoli puterea şi 
toată onoarea lor...” 

„Ei bine”, a zis el ,,, se poate după cum spui, să fi 


făcut asta după dreptate. Explică-mi atunci de ce prin 
război şi văpaie a atacat hotarele imperiului nostru. 
Eram prieteni şi aşteptam ca printr-o căsătorie să 
stabilim o uniune de nedesfacut.” 

„Pământul despre care afirmati că ar fi al imperiului 
vostru”, i-am răspuns, „aparţine, după cum o dovedesc 
naționalitatea şi limba oamenilor, regatului Italiei. 
Lombarzii l-au ţinut în puterea lor, iar Ludovic, 
împăratul lombarzilor sau al francilor, l-a eliberat de 
sub mâna sarazinilor. Şi nici nu ar fi ieşit până acum de 
sub jugul servitutii lui sau al succesorilor lui, daca 
imparatul Romanos [I Lekapenos] nu ar fi cumparat cu 
o sumă enormă de bani prietenia regelui nostru Hugh 
[de Provence]... Dar, pentru ca toată înşelăciunea să 
iasă acum la vedere şi adevărul să nu mai rămână 
ascuns, domnul meu [Otto I] m-a trimis la voi, în asa fel 
încât, dacă vreţi să o daţi pe [Anna] fiica împăratului 
Romanos [al II-lea] şi a împărătesei Teofana fiului 
domnului meu... voi puteţi să îmi afirmati acest fapt 
prin jurământ; după care eu voi afirma prin jurământ 
că, în schimbul acestor favoruri, el va constata şi va face 
pentru voi asta şi asta. Dar domnul meu v-a acordat 
încă de pe acum, ca frate al lui, cea mai bună chezăşie a 
prieteniei lui prin restituirea către voi, prin intervenţia 
mea, la a cărui sugestie declari că s-a făcut acest rău, 
toată Apulia care a fost luată în stăpânire de el...” 


„De acum a trecut de ceasul al doilea”, a zis Nicefor. 
„Este pe cale să înceapă procesiunea solemnă spre 
biserică. 

Să facem prin urmare ceea ce ne cere acest ceas. La un 
moment oportun vom da răspuns la cele ce ai zis.” 


De notat că Nicefor a respins direct propunerea de 
alianță prin căsătorie, tactica sa fiind să prelungească 
negocierile, în speranţa că va obţine şi alte concesii de 
la Otto. Până la urmă, nu s-a ajuns la niciun acord şi 
Liutprand a plecat furios de la Constantinopol în 
octombrie 968. 


Sursă: Ernest F. Henderson, Select Historical 
Documents of the Middle Ages (London: George Bell, 
1910), pp. 444-6 (ortografie adaptată). 


În ultimii ani de domnie, loan I a organizat campanii 
la frontiera de răsărit. A întreprins cel puţin o 
incursiune pe teritoriul Abbasid în 972 şi a împins 
astfel graniţa bizantină până la Eufrat. Este posibil să se 
fi întors şi doi ani mai târziu, ca să avanseze în 
Mesopotamia şi pe valea Tigrului. Însă principalul 
adversar din regiune era acum califatul Fatimid al 
Egiptului, care ocupase Palestina şi o mare parte din 
Siria în 969. Fatimizii, musulmani mai degrabă şiiţi 


decât sunniti, erau rivalii de moarte ai Abbasizilor de la 
Bagdad, dar amenințau şi poziţiile bizantine din 
Antiohia si nordul Siriei. A fost probabil o 
demonstraţie de forţă că, în 975, loan a pornit în marş la 
sud de Antiohia şi a ajuns până la Cezareea, în 
Palestina. Şi Nicefor al II-lea încercase să confere un 
accent religios războaielor lui, dar acest curent a fost şi 
mai pregnant sub loan I. În campaniile din răsărit a 
adunat mai multe relicve în calea lui, printre care, aşa 
cum se spunea, sandalele lui Hristos şi o buclă din 
părul lui loan Botezătorul. S-a pus în discuţie chiar şi 
recuperarea cetăţii sfinte a Ierusalimului. Ar fi 
imprudent însă să punem prea mare accent pe acest 
aspect al campaniilor, deoarece nu au fost 
protocruciade. loan nu a făcut nicio încercare de a 
cuceri lerusalimul, iar dovezile că a luat în considerare 
acest pas sunt foarte târzii şi nesigure. Cronicarul Léon 
Diaconul, contemporan cu el, nu face o asemenea 
menţiune. loan I lasă mai degrabă impresia că era mai 
interesat să stoarcă bani decât să lupte pentru credinţă. 
Când a ajuns la Damasc, în vara lui 975, a acceptat o 
plată de 60.000 de dinari ca să treacă mai departe şi să 
lase oraşul în pace. În modul bizantinilor de a purta 
războaiele era o anume undă de desăvârşit spirit 
practic, chiar şi sub aceşti doi împărați, printre cei mai 
militarişti pe care i-a avut. 


8.3 Vasile al II-lea (976-1025) 


Ioan Tzimiskes a murit la Constantinopol, în ianuarie 
976, probabil din cauza unei dizenterii cu care s-a întors 
din campania în Siria. Mulţi au presupus că va apărea 
un nou războinic dornic să preia rolul de împărat şi 
protector al mostenitorilor Macedoneni, chiar dacă 
Vasile împlinise 18 ani. loan I nu a lăsat în urmă un fiu, 
prin urmare candidatul evident era cumnatul său, 
Bardas Skleros, care avea un palmares militar ieşit din 
comun şi ar fi putut cu adevărat să devină împărat, 
dacă s-ar fi bucurat de susținerea puternicului eunuc 
Vasile Lekapenos. Fiu nelegitim al împăratului 
Romanos I, Lekapenos îndeplinea un rol identic cu cel 
al lui Theoktistos în timpul domniei lui Mihail al III-lea, 
un fel de prim-ministru care se ocupa de administraţia 
de la Constantinopol, în vreme ce împăratul era 
preocupat de altceva. Fusese ajutat de Nicefor Focas şi 
de Ioan Tzimiskes să-şi consolideze puterea, dar acum, 
din motive mai greu de desluşit, a hotărât să pună 
capăt dominaţiei războinicilor. L-a scos de la comandă 
pe Skleros şi a declanşat proclamarea lui Vasile al II-lea 
şi Constantin al VIII-lea ca împărați unici, cu 
înțelegerea că Lekapenos urma să-şi păstreze puterea, 
în spatele tronului. Lovitura nu avea cum să nu fie 


contestată. Bardas Skleros a pornit o revoltă şi nu a fost 
oprit decât atunci când Lekapenos l-a readus din exil 
pe Bardas Focas, nepotul lui Nicefor al Li-lea, 
trimițându-l să îl înfrunte pe rebel. Skleros a fost învins 
în bătălie şi s-a refugiat la Bagdad, lăsându-i să-şi 
dispute întâietatea doar pe Lekapenos şi Focas, rivali la 
dominaţia asupra unei dinastii Macedonene aparent 
slabe. Dar în acel moment s-a întâmplat ceva la ce nu se 
aştepta nimeni. Tânărul Vasile al Ii-lea a intrat pe 
neaşteptate în prim-plan. În 985 l-a demis pe 
Lekapenos şi l-a trimis în exil. Când Focas s-a ridicat la 
revoltă şi s-a proclamat împărat, Vasile a chemat în 
ajutor un contingent important de ruşi, trimişi de 
cneazul Vladimir, care au pus pe fugă forţele rebele la 
Abydos, în 989. Răsplata pentru Vladimir a fost mâna 
surorii lui Vasile, Anna, cea refuzată fiului lui Otto I, iar 
în acest moment cneazul rus s-a convertit la creştinism 
(vezi secţiunea 7.4). 

Prima oară după decenii întregi, un împărat din casa 
Macedoneană se afla iarăşi în control necontestat de 
nimeni la Constantinopol. În teorie, Vasile al Ii-lea 
domnea împreună cu fratele său, Constantin al VIII-lea, 
însă lui Constantin cel fără de griji îi reveneau doar 
funcţii pur ceremoniale. Vasile şi-a câştigat rapid 
reputaţia de a conduce fără sfatul nimănui şi, deşi nu 
corespundea cu totul realităţii, şi-a impus voința fără 


nicio milă, de-a lungul îndelungatei sale domnii. Mai 
presus de orice, şi-a condus personal armata, fiind 
primul împărat Macedonean care a făcut asta după 
Vasile I, deoarece trebuie să fi fost extrem de conştient 
că tocmai controlul asupra militarilor le permisese lui 
Nicefor al II-lea şi lui Ioan I să-i eclipseze pe suveranii 
de drept. Din fericire, Vasile s-a dovedit un lider militar 
eficient şi plin de succes. 

Pe frontiera de răsărit, campaniile lui Vasile al II-lea 
au fost mult mai putin ambitioase decât cele ale celor 
doi predecesori, fiind menite mai ales să răspundă 
amenințării Fatimide. Cu toate astea, i-au oferit lui 
Vasile prilejul de a-şi dovedi calităţile de general. La 
sfârşitul lui 994, după ce Fatimizii au învins o forţă 
bizantină si au început să amenințe Antiohia, 
guvernatorul oraşului i-a dat un mesaj urgent lui 
Vasile, rugându-l să trimită ajutor. Poporul din 
Antiohia a fost uimit când împăratul a apărut în 
fruntea armatei în primăvara următoare, mult mai 
repede decât s-ar fi aşteptat, după ce şi-a întrerupt 
campania din Bulgaria şi a traversat Asia Mică în marş 
forțat. În următorii câțiva ani, Vasile a întreprins 
campanii în est, asediind Tripoli în decembrie 999. Nu 
a ocupat portul, dar făcuse suficient ca să le arate 
Fatimizilor că le putea pune serios în primejdie poziţia 
din Siria. În 1001 a fost încheiat un armistițiu pe zece 


ani între Vasile al II-lea şi califul Hakim, iar între cele 
două puteri nu s-au mai produs decât rareori alte 
conflicte. 

Încheind acest armistițiu cu Fatimizii, Vasile al II-lea 
trăsese linia în privinţa oricăror alte câştiguri teritoriale 
în Siria. Cu toate astea, frontiera bizantină de răsărit s-a 
extins cu mult spre nord în vremea domniei lui, în 
detrimentul micilor regate şi principate armene. Aceste 
câştiguri se obțineau prin negocieri, nu prin cuceriri. În 
990, Vasile al II-lea a întreprins acţiuni de ameninţare 
fata de David, principe de Tao, regiune de graniţă 
dintre Armenia şi Georgia, fiind furios din cauză că 
David sustinuse răzvrătirea lui Bardas Focas din 987— 
989. Pentru a evita confruntarea, David, care nu avea 
urmaşi, şi-a schimbat testamentul, lăsându-i pământul 
său împăratului bizantin. Vasile a anexat regiunea 
imediat după moartea lui David, în anul 1000. S-a creat 
astfel un precedent pentru acorduri similare. În 1022, 
Vasile al II-lea a fost contactat de Senek’erim, suveran 
al regatului Vaspurakan, care i-a propus să-i cedeze 
zona de la sud şi de la est de Lacul Van, în schimbul 
unor domenii din interiorul Imperiului Bizantin. În 
aceeaşi perioadă, loan-Smbat al III-lea, rege în Ani, şi-a 
cedat pământul către împărat în acelaşi fel ca David din 
Tao, chiar dacă a trăit câţiva ani mai mult decât Vasile. 
De ce anume erau aceşti potentati armeni atât de 


dispuşi să îşi cedeze regatele şi consecinţele deciziei lor 
vor fi discutate mai târziu (vezi secţiunea 10.1), dar 
pentru moment este suficient să spunem că aceste 
anexări au împins graniţele bizantine mult mai departe 
spre răsărit decât fuseseră vreodată. 

Vasile al II-lea şi-a câştigat cu adevărat reputaţia 
militară nu în Siria sau în Armenia, ci mai degrabă în 
Bulgaria, de unde i se trage porecla de „Bulgaroctonul” 
După dispariţia lui Ioan Tzimiskes, bulgarii s-au 
descotorosit imediat de recent impusa administraţie 
bizantină, sub conducerea lui Samuil, fiul unui 
guvernator de provincie. Cum la Constantinopol era 
instabilitate politică, reacţia s-a lăsat aşteptată, iar când 
Vasile a venit să se bată cu Samuil în 986, a suferit o 
înfrângere categorică în bătălia de la Porţile lui Traian. 
Tot ceea ce reuşise loan Tzimiskes în Balcani s-a năruit. 
Samuil a refăcut o Bulgarie independentă, cu o 
patriarhie proprie, iar în 997 s-a proclamat tar. Statul 
reînviat a preluat controlul asupra unei porțiuni uriaşe 
din Balcani. 

Vasile a refuzat să recunoască independenţa 
Bulgariei. În 1001, după încheierea armistițiului cu 
Fatimizii, a reluat războiul, recurgând însă la tactici 
mai puţin complicate decât cele din campania din Siria. 
A organizat raiduri anuale şi i-a stimulat pe vecinii 
ungari ai bulgarilor să-i invadeze dinspre vest. La 


prima vedere, Vasile recurgea la un soi de război de 
uzură, pentru a slăbi ţara, dar, dintr-o sursă mai târzie, 
loan Skylitzes consemnează o bătălie directa 
desfăşurată la Kleidion, pe 29 iulie 1014, unde armata 
lui Samuil a fost complet înfrântă. Potrivit lui Skylitzes, 
Vasile a ordonat după aceea ca toţi cei 15.000 de 
prizonieri să fie orbiti, dar fiecare al o sutălea bărbat îşi 
pierdea numai un ochi. Aceştia i-au condus apoi pe 
camarazii lor până la ţarul Samuil, despre care se spune 
că şi-ar fi pierdut cunoştinţa coplesit de vederea 
sinistrei procesiuni, iar două zile mai târziu a murit. 
Povestea este cât se poate de suspectă, de vreme ce nu 
există nici o altă dovadă contemporană. Skylitzes a 
scris la 80 de ani după acest episod şi probabil nu făcea 
decât să transmită o relatare modificată şi exagerată 
de-a lungul vremii. Prin urmare, este absolut posibil ca 
Vasile să fi obţinut o victorie şi Samuil să fi murit după 
aceea, dar numărul victimelor este cu siguranţă 
grosolan denaturat. În războiul care a continuat, multi 
alţi bulgari au ieşit la luptă şi a fost nevoie de încă patru 
ani pentru a supune definitiv Bulgaria. Lupta nu a luat 
sfârşit decât după uciderea ţarului loan Vladislav lângă 
Dyrrachion, în 1018, când membrii supraviețuitori ai 
familiei lui Samuil i s-au predat lui Vasile. Bulgaria a 
fost atunci încorporată din nou în Imperiul Bizantin şi 
împărţită în themele Paristrion şi Bulgaria. 


Cucerirea Bulgariei a contribuit esenţial la 
construirea reputației de mai târziu a lui Vasile al II-lea 
de conducător puternic şi intransigent, dar el a rămas 
în memorie şi pentru promulgarea a două edicte care 
par să fi lărgit şi întărit legile funciare ale 
predecesorilor lui. Primul datează din ianuarie 996, 
fiind amenintator intitulat „Noua Constituţie a 
cucernicului împărat Vasile cel Tânăr, prin care sunt 
osândiţi acei Oameni Bogati care adună averi pe seama 
săracilor”. Documentul ridica noi obstacole în calea 
cumpărării de pământ de la ţărani, decretând că orice 
teren luat în stăpânire ilegal după anul 920 putea să 
facă obiectul unei restituiri fără compensație. 


Caseta 8.3 Legea funciară a lui Vasile al II-lea din 996 


Faimosul edict al lui Vasile al II-lea este redactat în 
limbaj cât se poate de direct şi evidenţiază mânia 
indreptatita a împăratului împotriva unora dintre 
supuşii săi cei mai avuti. Se pare că ar fi adăugat 
textului şi o notă personală specială, numind şi făcând 
de ocară două familii anume, una dintre ele fiind Focas: 


Deoarece mult am fost tulburati din acest motiv de 
cei nevoiaşi, iar când am străbătut themele imperiului 
nostru şi am mers în expediţii am văzut direct faptele 


de lăcomie şi de nedreptate care se petrec zi de zi. Cum 
ar putea să fie vremurile bune dacă, după cum s-a 
întâmplat, cel ce este la putere se poartă cu lăcomie fata 
de omul sărac. Şi atunci oare să nu îi împiedicăm şi să 
susţinem ceea ce de drept le aparţine nevoiaşilor, de 
care au fost jefuiti şi deposedati cu josnicie? De nu am 
face astfel, i-am da o scuză celui care pune gheara să 
spună că, de vreme ce eu astăzi sunt bogat şi sărmanul 
nu poate să-mi facă nimic... lăcomia îmi este cu folos. 

[Nota pe margine, poate apartinând împăratului: Este 
limpede vorba aici despre familia lui Maleinos şi la fel 
despre a lui Focas. Pentru că patrikios Constantin 
Maleinos şi fiul lui, magistrul Eustathios, s-au bucurat 
de bogăţie încă de acum o sută sau chiar şi de o sută 
douăzeci de ani. lar familia Focas cu atât mai mult 
decât ei, căci bunicul lor, şi apoi tatăl, şi apoi fiii lui, ca 
să spunem aşa, au avut autoritate perpetuă până în 
zilele noastre...] 


Sursă: Charles M. Brand, Icon and Minaret: Sources of 
Byzantine and Islamic Civilisation (Englewood Cliffs N]: 
Prentice-Hall, 1969), pp. 91-7, la 92 (ortografie 
adaptată). 


Un al doilea edict promulgat de Vasile în 1004 a 
schimbat modul în care era perceput impozitul 


cunoscut sub denumirea de allelengyon. În trecut, un 
deficit cauzat de un individ trebuia compensat de 
ceilalţi membri ai obştii săteşti, în schimb decretul lui 
Vasile îl trecea în răspunderea oricărui mare moşier 
care cumpărase proprietăţi în acel district. 

Prevederile acestor două edicte au fost interpretate în 
diverse moduri. Ostrogorsky şi adepţii lui le-au 
considerat un atac la adresa unei întregi clase: 
aristocrația militară, proprietară de domenii din Asia 
Mică, de care Vasile se temea şi pe care o ura, ca 
ameninţare pentru dinastia Macedoneana. Legea 
agrară era menită să îi împiedice să acumuleze şi mai 
multă putere, prin extinderea domeniilor, iar legea 
taxelor i-a lovit financiar. Cea de-a doua lege mai 
punea la dispoziţia guvernării mai multă siguranţă în 
vederea colectării impozitelor. Este de asemenea de 
remarcat că Vasile al II-lea a ales calea reaşezării în 
Capadocia a prinților armeni ca Senekerim din 
Vaspurakan şi a insotitorilor lor, poate pentru a slăbi 
influenţa marilor magnați de acolo. Catherine Holmes 
şi alţii au pus la îndoială această interpretare, susţinând 
că Vasile ar fi tintit doar să pedepsească anumite 
familii, şi nu o întreagă clasă. Fără nicio discuţie, nota 
făcută pe marginea textului legii din 996 selectează 
două familii anume care sunt făcute ţinta oprobriului şi 
nu este câtuşi de puţin surprinzător că dinastia Focas 


este una dintre ele. Vasile nu l-a iertat niciodată pe 
Nicefor al II-lea pentru că l-a dat deoparte în 963, iar în 
alte texte legislative îl numeşte „intrusul”. Mai 
pomeneşte şi de familia Maleinos, în casa cărora fusese 
proclamat Bardas Focas împărat în 987. Vasile avea să 
se răzbune mai târziu pe cel din fruntea clanului. L-a 
invitat pe Eustathios Maleinos la Constantinopol, apoi 
l-a întemnițat pe viata. După moartea lui, împăratul a 
expropriat domeniile lui Maleinos. Lăsându-i deoparte 
pe aceştia, susține Holmes, ar fi fost lipsit de 
înțelepciune să stârnească ostilitatea unui întreg grup, 
de care Vasile încă avea nevoie. Putea să conducă de 
unul singur şi să stea în fruntea armatei, dar nu se 
putea afla simultan în două locuri şi uneori trebuia 
să-şi delege puterea. Fiecare linie de raţionament are 
meritele ei, dar este dificil de explicat ce s-a petrecut 
mai târziu fără să acceptăm că legislaţia lui Vasile a 
putut să adâncească prăpastia dintre guvernarea de la 
Constantinopol şi marile familii din provincii. 


8.4 După Vasile (1025-1045) 


Moartea lui Vasile al II-lea din decembrie 1025 a fost 
de multe ori considerată un punct de cotitură radical în 
destinul Bizanțului. Multi istorici moderni afirmă că 
acela a fost momentul în care campaniile militare 


dinamice ale vechiului împărat şi guvernarea internă 
severă au fost abandonate de succesorii lui slabi şi 
nepăsători, mergând spre inevitabilul declin. În ce îi 
priveşte pe contemporani, este puţin probabil ca ei să 
vadă lucrurile la fel, atât timp cât, din multe puncte de 
vedere, viata continua exact ca mai înainte, iar armata 
bizantină extindea în continuare granițele. Abia după 
1071 oamenii au început să privească înapoi şi să 
desluşească începutul declinului care a coincis cu 
dispariţia lui Vasile. Este posibil să se fi înşelat totuşi, 
deoarece o parte dintre seminţele crizei Bizanțului din 
secolul al XI-lea au fost sădite înainte de domnia lui 
Vasile, iar cealaltă parte, când era încă în viaţă. 

Este adevărat că niciunul dintre cei cinci împărați 
care i-au urmat lui Vasile nu a reuşit să-i egaleze 
realizările şi toţi au avut domnii mult mai scurte şi s-au 
bucurat de mult mai puţină siguranţă pe tron. De asta a 
fost vinovat şi Vasile, în oarecare măsură. Hotărât 
lucru, este uluitor ca un om aparent profund preocupat 
de drepturile şi demnitatea dinastiei Macedonene să nu 
facă aproape nimic pentru a-i asigura continuitatea. Nu 
s-a căsătorit şi nici nu a avut copii, deci urmasele lui au 
fost cele trei fiice ale fratelui său, Constantin al VIII-lea. 
S-a preocupat prea puţin să le găsească soţi şi să le ducă 
mai departe neamul. Potrivit unor surse apusene, fiica 
mijlocie, Zoe, ar fi fost logodită în 1001 cu împăratul 


occidental Otto al III-lea, dar el a murit înainte să se 
încheie căsătoria. Astfel, niciuna dintre nepoatele lui 
Vasile nu era căsătorită la moartea lui: cea mare era 
călugăriţă, iar Zoe şi cea mică, Teodora, erau de acum 
de vârstă mijlocie. Constantin al VIII-lea l-a urmat pe 
fratele său ca împărat unic şi abia la moartea lui, în 
1028, Zoe a fost căsătorită cu Romanos Arghiros, 
guvernator al Constantinopolului, care l-a urmat ca 
Romanos al III-lea. După şase ani, Romanos a pierit 
înecat misterios în propria baie, probabil asasinat la 
ordinul lui Zoe, ca să se poată căsători cu amantul ei, 
un străjer care a devenit Mihail al IV-lea. Mihail suferea 
de epilepsie şi, după şapte ani, era limpede că nu mai 
avea mult de trăit. Atunci, fratele său, loan 
Orfanotropul, cel mai puternic eunuc de la curte (vezi 
caseta 5.3), a convins-o pe Zoe să îl adopte pe nepotul 
lor şi, prin urmare, la moartea lui Mihail al IV-lea din 
decembrie 1041, nepotul a devenit Mihail al V-lea, dar 
nu a rezistat decât câteva luni. O tentativă nesăbuită de 
a o înlătura pe împărăteasa Zoe a iscat o revoltă 
populară în susţinerea dinastiei Macedonene şi Mihail 
a fost răsturnat. Zoe a domnit după aceea împreună cu 
sora ei, Teodora, vreme de trei luni, până în iunie 1042, 
când s-a căsătorit pentru a treia şi ultima oară cu 
Constantin Monomahul, împăratul Constantin al 
IX-lea. 


Tot acest şir de măceluri şi de răsturnări de situaţie 
sună a reţetă a instabilității politice şi a slăbiciunii, însă 
nu a fost aşa. Cuceririle din timpul domniei lui Vasile 
al II-lea nu s-au evaporat odată cu dispariţia sa, ca 
după loan I Tzimiskes. Asta probabil graţie lui Vasile 
însuşi, care avusese grijă să încheie un acord de pace 
generos cu Bulgaria, arătând respect faţă de tradiţiile 
bulgarilor, permițându-le să-şi plătească impozitele 
mai degrabă în natură decât în monedă, aşa cum 
procedaseră şi sub conducătorii autohtoni. Bisericii 
Bulgare i s-a îngăduit să fie independentă, deşi capul ei 
a fost retrogradat la arhiepiscop, numit de împărat. În 
1040 s-a desfăşurat o revoltă, când bulgarii s-au opus 
unui nou regim de taxe şi l-au proclamat ţar pe Petru 
Delian, care a fost înăbuşită după o acţiune rapidă a 
împăratului Mihail al IV-lea. După aceea bulgarii au 
acceptat în general dominaţia bizantină şi nobilimea lor 
s-a integrat în ierarhia imperială. 

La fel, pe frontiera de răsărit, tratatul lui Vasile cu 
Fatimizii a fost reînnoit de Constantin al VIII-lea în 
1027. Stabilitatea din nordul Siriei a fost periclitată 
câţiva ani mai târziu, când împăratul Romanos al III-lea 
şi sfetnicii lui au ajuns la concluzia că sosise vremea să 
anexeze Alepul, care cu numele se afla încă de atunci 
sub dominație bizantină. Au propus mai întâi să 
cumpere oraşul şi, la refuzul emirului, Romanos a 


declanşat invazia în vara lui 1030. Campania a mers 
prost pentru început, când armata 

lui Romanos a căzut într-o ambuscadă, din care chiar el 
a scăpat cu greu. Lucrurile au funcţionat mai bine în 
anul următor, după ce împăratul i-a cedat comanda 
strategului themei Teleuch, Georgios Maniakes. După 
un raid bizantin devastator la nord de Alep, emirul a 
cerut pacea şi a reluat plata unui tribut anual. Astfel s-a 
consolidat controlul bizantin la Antiohia şi teritoriile 
cucerite de Vasile al II-lea in Armenia au rămas în 
continuare cu acelaşi statut şi după dispariţia lui. 

De fapt, pe lângă păstrarea cuceririlor lui Vasile al 
II-lea, Bizanțul s-a extins în continuare după 1025. În 
octombrie 1031, Georgios Maniakes a preluat oraşul 
Edessa de la emiratul Marwanid învecinat. În Italia, 
bizantinii sperau să recupereze Sicilia, pierdută la 
începutul secolului dinainte. Chiar la sfârşitul domniei, 
Vasile al II-lea lua în calcul să trimită o flotă acolo, dara 
murit înainte să-şi poată pune planul în aplicare. Ideea 
a fost dusă mai departe de succesorul Mihail al IV-lea, 
care în 1038 a trimis o forță expeditionara sub comanda 
lui Maniakes care să intervină într-un război civil între 
emirul Siciliei şi fratele lui. Până în 1040 fusese ocupată 
o bună parte din jumătatea de est a insulei, inclusiv 
Siracuza, a cărei pierdere, în 878, reprezentase o mare 
lovitură pentru prestigiul împăratului Vasile I (vezi 
secţiunea 6.2). Ultimul teritoriu adăugat înainte de 
criză a fost micul regat armean Ani, care îi fusese lăsat 


moştenire împăratului bizantin de regele lui, 
Ioan-Smbat al III-lea, printr-un testament încheiat în 
1021. Dar la moartea regelui, în 1040, nepotul lui Gagik 
al Il-lea a ignorat testamentul şi s-a proclamat 
conducător al regatului Ani. Împăratul Constantin al 
IX-lea a respins lovitura şi, în 1045, a trimis o armată 
care să cucerească teritoriul. Gagik s-a supus şi a fost 
iertat, acordându-i-se drept recompensă un titlu la 
curte şi domenii în Capadocia, iar Ani a fost inclus in 
thema bizantină Iberia. Privind retrospectiv, este 
desigur uşor de constatat că aceste câştiguri erau 
efemere şi că scurta epocă de expansiune se încheia. 


Idei de reținut 


e După 959 s-a înregistrat o creştere pronunţată a 
succeselor militare bizantine. 

e Succesul poate fi în parte atribuit declinului 
califatului Abbasid şi noilor echipamente şi tactici 
adoptate de armata bizantină. 

e Istoricii recenți au ezitat să atribuie acest succes 
unui grup identificabil, şi anume aristocrației militare 
provinciale, opuse aristocrației civile a capitalei. 

e Cu toate acestea, existau în acea perioadă semne 
bine definite ale unei distanţe culturale şi politice între 
Constantinopol şi provincii. 


e Moartea lui Vasile al II-lea din 1025 nu a marcat 
neapărat un punct de cotitură: rădăcinile crizei pe care 
avea să o înfrunte Bizanțul după 1045 erau mult mai 
adânci şi nu puteau fi influențate radical de dispariţia 
unui singur împărat, oricât de capabil ar fi fost. 

pretentiei că dispariţia lui Vasile al II-lea din 1025 a 
reprezentat un punct de cotitură în evoluţia imperiului. 


McGeer, Eric. (1995), Sowing the Dragon’s Teeth: 
Byzantine Warfare in the Tenth Century (Washington, DC: 
Dumbarton Oaks). Pe langa o analiza a tacticilor si 
campaniilor militare bizantine, volumul mai cuprinde 
traduceri de texte primare cheie, printre care Praecepta 
Militaria, ale lui Nicefor al II-lea. 

Stephenson, Paul. (2000), Byzantium’s Balkan Frontier: 
A Political Study of the Northern Balkans, 900-1204 
(Cambridge: Cambridge University Press). Include o 
prezentare foarte amănunţită a relaţiilor Bizantului cu 
Bulgaria din această perioadă şi anexarea din 1018. 


III. Contracţie, redresare şi calamitate 1045-1204 
9. Surse literare majore ale perioadei 1045-1204 


Această perioadă a produs o parte dintre marile 
opere bizantine de istoriografie. Despre una dintre ele, 
Chronographia lui Mihail Psellos, am discutat mai 
înainte (vezi secțiunea 5.4). Este o sursă foarte 
importantă pentru evenimentele de după 1050, însă 
devine din ce în ce mai părtinitoare după 1059, când pe 
tron a urcat prietenul lui Psellos, Constantin Ducas. 
Din fericire, există un corectiv în opera lui Mihail 
Attaleiates, judecător şi curtean care a scris o cronică a 
anilor dintre 1040 şi 1079. Attaleiates nu era un 


apropiat al familiei Ducas. Primul său protector a fost 
Romanos al IV-lea Diogenes (1068-1071), răsturnat şi 
orbit cu cruzime de Andronic Ducas, vărul împăratului 
Mihail al VIl-lea. Mai târziu, Attaleiates a fost 
susținător al lui Nicefor al III-lea Botaneiates (1078- 
1081), care l-a detronat pe Mihail al VII-lea şi dinastia 
Ducas. Asta nu înseamnă că Attaleiates ar fi fost mai 
putin părtinitor decât Psellos, căci în istoria lui întâlnim 
tot atâtea elogii la adresa lui Nicefor al III-lea câte există 
la Psellos pentru Constantin al X-lea şi Mihail al 
VII-lea. Însă el ne pune la dispoziţie o perspectivă cu 
totul diferită asupra evenimentelor. Nu era deloc la fel 
de static în Constantinopol ca Psellos, călătorea adesea 
dincolo de zidurile cetăţii şi a luat parte la campania lui 
Romanos al IV-lea din Armenia în vara lui 1071. Dar 
deosebit de utile sunt dezvăluirile făcute de el cu 
privire la o multitudine de detalii incomode, despre 
care Psellos ar fi preferat să nu se discute vreodată. 


9.1 Istorici la curtea Comnenilor 


Între 1081 şi 1185, Bizanțul a fost condus de împărații 
din familia Comnen. În primele decenii, dinastia a 
susținut un etos militar auster, iar studiile platonice 
înfloritoare sub Psellos au fost ferm îndepărtate (vezi 
secţiunea 5.4). În schimb, istoriografia a cunoscut o 


perioadă de avânt. Nicefor Bryennios, ginerele 
împăratului Alexie I (1081-1118), a scris o relatare a 
perioadei dintre 1070 şi 1080, pe care ar fi continuat-o 
dacă nu ar fi murit în 1138, în urma unei boli 
contractate în campania din Siria. Deloc surprinzător, 
opera lui laudă familia Comnen şi ridicarea ei la putere. 
Dimpotrivă, loan Zonaras, un oficial de la curte care a 
publicat o istorie în jurul anului 1130, a indus unele 
judecăţi negative despre Alexie I. Opera monumentală 
porneşte de la facerea lumii şi ajunge până în 1118 şi 
conține unele corecturi utile la lucrarea în favoarea 
Comnenilor scrisă de Bryennios şi de soţia sa, Anna 
(vezi secţiunea 9.2). 

Un alt personaj activ de la curtea lui Alexie I era un 
anume loan Skylitzes, care a fost judecător şi funcţionar 
în anii 1080. Între 1092 şi 1094 a alcătuit ceea ce el 
descrie drept un Sinopsis al istoriilor. Titlul este 
bine-venit, deoarece scopul lui Skylitzes era să obţină o 
relatare precisă şi detaliată a evenimentelor de după 
811, rezumând şi sintetizând opera altor istorici. Deşi a 
făcut unele erori, Skylitzes s-a achitat în general foarte 
bine de misiunea sa, reuşind să păstreze astfel multe 
materiale din lucrări care s-au pierdut cu timpul, de 
pildă cele ale lui Nicefor Diaconul şi Dimitrie din Cizic. 
Sinopsisul se încheie în 1057, însă Skylitzes a scris mai 
târziu o continuare care duce povestea până la 1079. 


Faptul straniu, având în vedere că a fost martor la acea 
perioadă mai târzie, este că a preluat multe informaţii 
direct de la Mihail Attaleiates şi doar rareori îşi spunea 
propria lui părere. Dar sublinia cât se poate de limpede 
că Mihail Psellos îi displăcea profund. 

În opoziţie fermă cu opera lui Skylitzes este cea a lui 
loan Kinnamos, secretarul personal al împăratului 
Manuel I Comnenul (1143-1180). Kinnamos nu a 
acoperit decât perioada dintre 1118 şi 1176, fiind 
martor ocular la unele dintre evenimentele descrise, 
deoarece l-a însoţit pe Manuel în mai multe campanii. 
La fel ca toţi istoricii bizantini, Kinnamos arată o 
părtinire politică pronunţată în favoarea patronului 
său, lăudând fiecare gest al lui Manuel, inclusiv felul 
cum înţelegea filosofia, inteligenţa lui, vitejia în luptă, 
omenia şi până şi priceperea în medicină. A rămas însă 
neutru în relatarea domniei tatălui lui Manuel, loan al 
II-lea Comnenul (1118-1143), dar şi mai putin informat 
în privinţa amănuntelor. Lăsând deoparte aceste 
slăbiciuni, lucrarea lui Kinnamos este o sursă esenţială 
în ce priveşte domniile acestor împărați şi o completare 
importantă la dovezile lui Nicetas Choniates (vezi 
secţiunea 9.3). 


9.2 Anna Comnena şi Alexiada 


Un alt istoric care a scris în timpul perioadei 
Comnenilor se deosebeşte de toţi ceilalți prin faptul că 
era femeie. 

Istoriografia bizantină era de obicei produsă de 
bărbaţi care în mod obişnuit parcurseseră ciclul 
tradiţional de educaţie superioară, cale ce nu le era 
deschisă femeilor, chiar dacă făceau parte din familia 
regală. Anna Comnena era fiica împăratului Alexie I şi 
a fost educată până la vârsta de 14 ani, după care 
părinţii nu au dorit ca ea să meargă mai departe, dar 
fata a reuşit să ocolească această interdicţie, luând în 
secret lecţii cu unul dintre eunucii palatului. După ce 
s-a căsătorit şi-a continuat educaţia deschis, a trecut la 
studiul filosofiei şi a creat un grup de învăţaţi care 
scriau comentarii asupra operelor lui Aristotel. Era la 
curent cu întreaga literatură greacă a Antichității, iar 
influenţa educaţiei sale s-a făcut simțită pe parcursul 
întregii opere, scrise în elina atică, având nenumărate 
trimiteri la autorii clasici, şi în special la Homer. 

Istoria ei, Alexiada, prezintă multe trăsături comune 
cu cele ale istoriografiei scrise de bărbaţi, dar tot cu o 
părtinire politică evidentă. Şi-a prezentat tatăl în 
postura de împărat creştin ideal: pios, milostiv şi 
omenos, preocupat doar de binele comun, stoic în 
mijlocul adversitatilor şi în cele din urmă victorios în 
bătălii. A extins laudele şi asupra altor membri ai 


familiei lui Alexie — fratele său, Isaac, şi mama sa, Anna 
Dalassena, descrisă nu numai ca femeie cu o credinţă 
exemplară, dar şi ca principală susținătoare politică a 
lui Alexie în timpul primilor lui ani pe tron. Soţia lui, 
Irina, era frumoasă, cucernică, curajoasă, fermă şi 
foarte cultivată. De vreme ce Anna era pe jumătate 
Ducas prin mama ei, Irina, a ales şi dintre ei câţiva 
reprezentanţi demni de laudă, printre care loan Ducas, 
fratele împăratului Constantin al X-lea, care l-a ajutat 
pe Alexie în timpul rebeliunii lui din 1081. Unii istorici 
au afirmat că această părtinire a ei a mers mai departe 
decât obişnuita partialitate fata de cei din aceeaşi 
grupare politică şi au considerat că opera ei era o 
încercare de a-i critica şi de a-i submina pe succesorii 
lui Alexie, adică fratele ei, loan al II-lea, şi nepotul ei, 
Manuel I. Anna era cel mai mare copil al lui Alexie şi al 
Irinei. Curând după naşterea ei a fost logodită cu 
Constantin Ducas, fiul fostului împărat Mihail al 
VII-lea, în contextul eforturilor lui Alexie I de a 
dobândi legitimitatea după ce preluase puterea prin 
legături cu fosta dinastie conducătoare. Constantin 
Ducas a devenit moştenitorul lui Alexie şi, astfel, în 
primii ani ai vieţii, Anna ar fi fost viitoarea 
împărăteasă. Toate astea s-au schimbat în 1087, când 
împărăteasa Irina l-a născut pe fiul Ioan, care a luat 
locul de moştenitor al lui Constantin. Oricum, Anna nu 


s-a măritat cu Constantin Ducas, care a decedat în 1094, 
iar doi ani mai târziu Nicefor Bryennios a devenit soţul 
ei. Se pare că nu ar fi uitat niciodată că, pentru o scurtă 
perioadă, a fost desemnată să preia puterea supremă. 
Potrivit lui loan Zonaras şi Nicetas Choniates, când 
Alexie era pe patul de moarte, în 1118, ea şi mama ei, 
Irina, au încercat să-l convingă să-şi schimbe 
succesiunea în favoarea soţului Annei. Choniates mai 
pretinde că ea a fost implicată în planuri de asasinare a 
fratelui ei, loan. Deşi a fost iertată şi din câte se spune 
s-a împăcat cu loan, este uşor de remarcat că 
mentiunile directe la el din Alexiada sunt puţine si 
nemăgulitoare. Anna se plângea la un moment dat că a 
dus o viaţă de izolare şi că nu i se permitea să vadă pe 
nimeni, sugerând ca ar fi căzut în dizgrație. Prin 
urmare, Alexiada a fost considerată o tentativă de a 
deturna moştenirea lui Alexie şi de a o prezenta pe 
Anna drept singura care a rămas fidelă acestei 
mosteniri. Cert este că ea a susţinut că, după moartea 
lui, toate beneficiile aduse de el Bizanțului au fost 
risipite de stupiditatea succesorilor. 

Imaginea Annei de persoană ambițioasă şi îndârjită a 
fost pusă la îndoială de Leonora Neville şi, chiar dacă 
ar fi autentică, acordându-i prea multă importanţă, 
riscăm să abatem atenţia de la semnificaţia reală a 
Alexiadei ca operă literară extraordinară, care recurge la 


tehnici subtile pentru a-l purta pe cititor în direcţia 
dorită. La fel ca Léon Diaconul şi Psellos, Anna 
Comnena era fascinată de înfăţişarea oamenilor şi şi-a 
descris amănunţit tatăl, mama şi soțul, adăugând si 
multe portrete ale celor din jur. Dar asupra caracterului 
abordarea ei era diferită de a lui Psellos. Considera că 
individul trebuie să se conformeze rolului pe care îl are 
de jucat în poveste, prin urmare caracterul său trebuia 
construit pe măsură. Cel mai frapant exemplu este 
portretul facut de ea conducătorului normand 
Bohemond. Înalt şi impunător, înzestrat cu o 
îndrăzneală fără limite, este în acelaşi timp viclean, 
dispus să manipuleze şi să înşele. Nu este dificil să-l 
ghicim drept prototip pe Odiseu al lui Homer, iar 
Comnena s-a folosit fără îndoială de acel model ca să 
creeze un fel de personaj supernegativ, un adversar 
demn de Alexie, care inevitabil triumfă până la urmă. 
Ca istoric, avea însă şi alte defecte. Datele redate de ea 
sunt uneori greşite sau lăsate incomplete, spre a fi 
completate mai târziu. Evenimentele nu sunt narate în 
ordinea lor cronologică. De multe ori ea reprezintă 
unica sursă a istoriilor descrise, dar când mai există şi 
alte repere, care permit verificări prin comparaţie, 
poate fi acuzată de o subtilă manipulare. Un excelent 
exemplu este convingerea cu care insista că Alexie a 
avut profundă neîncredere în Bohemond încă de la 


apariţia lui la Constantinopol, odată cu Cruciada I din 
1097. Sursele latine ne lasă să înţelegem că în acel 
stadiu cei doi bărbaţi erau aliaţi şi nu s-au certat decât 
mai târziu, când Bohemond a acaparat Antiohia. La fel, 
şi relatarea ei despre bătălia de la Dyrrachion din 1081, 
care învăluie într-o aură de eroism o înfrângere 
dezastruoasă (vezi caseta 10.3). 

Asemenea puncte de slăbiciune, pe care Comnena le 
împărtăşea cu alţi istorici bizantini, nu ştirbesc prea 
mult din valoarea Alexiadei ca istorie. Este evident că 
lucrarea s-a bazat pe cercetări minutioase, care au 
depăşit stadiul de sinteză al istoriilor scrise înainte sau 
al experienţei personale. După cum o spunea chiar ea, a 
intrat în posesia unei bune parti din informatie chiar de 
la Alexie, ascultându-i poveştile, de la alţi membri ai 
familiei şi din relatările soldaţilor în vârstă, care se 
aflaseră sub comanda lui. E limpede că a avut acces la 
arhivele oficiale, deoarece citează textul complet din 
două tratate, precum şi al unuia dintre decretele lui 
Alexie. La fel ca Psellos, a cărui cititoare şi admiratoare 
era, Comnena acorda spaţii largi comploturilor şi 
intrigilor, dar în niciun caz nu era la fel de fixată ca el 
asupra Constantinopolului şi a treburilor de la curte. 
Ea pune la dispoziţie o mulţime de detalii asupra 
chestiunilor militare, la fel ca Léon Diaconul, iar 
descrierile făcute bătăliilor sunt utile şi convingătoare. 


Trăgând linia, Comnena nu este mai onestă şi mai 
impartiala decât alti istorici bizantini, în schimb se pare 
că a fost extrem de bine informată şi cât se poate de 
pricepută în redarea evenimentelor. În acest fel, a 
dispus de arsenalul necesar pentru ca elogiul adus 
tatălui ei să fie mult mai convingător decât încercarea 
lui Psellos de a zugrăvi în culori favorabile familia 
Ducas. Dincolo de toate greşelile ei, Alexiada Annei 
Comnena se ridică mult peste alte lucrări de istorie 
scrise între 1081 şi 1185. 


Caseta 9.1 Metoda istorică a Annei Comnena 


In acest pasaj cât se poate de neobişnuit, Anna 
Comnena îşi dezvăluie sursele: 


Este dincolo de orice discuţie că nu infatisez şi nu 
scriu despre aceste lucruri ca să-l pun într-o lumină 
favorabilă pe tatăl meu. Şi, ori de câte ori îmi dau 
seama că tatăl meu a făcut o greşeală, încalc fără ezitare 
legea naturală şi rămân ferm ataşată de adevăr, căci, 
deşi îl preţuiesc, adevărul imi este încă şi mai de pret... 
lar dovada este la îndemână; pentru că nu scriu despre 
fapte de acum zece mii de ani, ci astăzi mai sunt în 
viata multi dintre cei care l-au cunoscut pe tatăl meu şi 
ştiu cum se purta el; şi nu doar o mică parte din istoria 


mea a fost adunată de la ei, căci unul a relatat o 
întâmplare de care îşi aduce aminte, iar altul, alta, şi cu 
toţii sunt de aceeaşi părere. lar eu de regulă mă aflam 
alături de tatăl meu şi de mama mea si îi insoteam 
peste tot. Soarta mea nu a fost să fiu ținută acasă şi 
crescută în lux... Parte din istoria mea, după cum am 
zis, provine din propria mea memorie, iar parte, de la 
oamenii care l-au însoţit pe Împărat în expedițiile lui şi 
mi-au povestit cum a fost şi de la luntraşii care ne-au 
trimis veşti despre ce se petrecea în războaie; dar cele 
mai multe istorii le-am cules chiar eu, care i-am auzit 
adesea pe Împărat şi pe [cumnatul său] Gheorghe 
Paleolog discutând. În acest fel, mi-am strâns multe 
materiale, dar cele mai multe în timpul domniei celui 
de-al treilea succesor la tronul imperial după tata, când 
toate flateriile şi minciunile despre bunicul său se 
stinseseră cu totul, când toată lumea îl măgulea pe 
prezentul ocupant al tronului şi nimeni nu arăta niciun 
semn de linguşire faţă de cei plecaţi dintre noi, ci 
povesteau totul exact aşa cum se întâmplase. 

Dar acum îmi deplâng propria nefericire şi mă 
lamentez pentru moartea a trei Împărați, Împăratul şi 
tatăl meu, Împărăteasa şi mama mea stăpână [Irina] si, 
vai!, propriul meu sot şi Cezar [Nicefor Bryennios]; 
aşadar stau de obicei în colţul meu şi mă preocup de 
cărţi şi de Dumnezeu. Şi nu voi îngădui să se apropie 


de mine nici cel mai neînsemnat dintre oameni dacă nu 
este dintre aceia de la care să pot afla lucruri auzite din 
întâmplare sau chiar de la apropiaţi ai tatălui meu. 
Deoarece în aceşti ultimi treizeci de ani, jur pe sufletele 
împăraţilor celor mai binecuvântaţi, nici nu am văzut, 
nici nu am vorbit cu vreunul dintre prietenii tatălui 
meu, iar asta din cauză că mulţi dintre ei s-au stins şi în 
parte pentru că mulţi au fost împiedicaţi de teamă. Căci 
cei de la putere ne-au osândit la această ridicolă 
postură, spre oprobriul general. 


Este un pasaj interesant, deoarece însumează atât 
punctele forte, cât şi slăbiciunile Alexiadei. Dezvăluie că 
autorul a cercetat conştiincios şi, deşi declară solemn că 
va spune adevărul, o trăsătură standard pentru 
bizantini, enumerarea surselor de informare este unică. 
Pe de altă parte, agenda politică a Comnenei apare şi 
aici, în clipa când afirmă că a fost sechestrată şi ținută 
departe de viata publică. Multi istorici moderni sunt 
sceptici fata de afirmaţiile ei că i s-ar fi aplicat rele 
tratamente după 1118 şi le interpretează drept parte a 
prezentării despre sine ca urmaşă autentică a lui Alexie 
I. 


Sursa: The Alexiad of the Princess Anna Comnena: Being 
the History of the Reign of her Father, Alexius I, Emperor of 


the Romans, 1081-1118 A. D., trad. Elizabeth A. Dawes 
(London: Routledge and Kegan Paul, 1967), pp. 380-2 
(ortografie adaptata). 


9.3 Nicetas Choniates 


Toti istoricii bizantini isi reflecta experienta de viata 
si opiniile politice, insa Nicetas Choniates (Nichita 
Honiates) a trecut printr-o trauma atât de profundă, 
încât a pretins o revizuire completă a operei lui. Născut 
la Chonai (Honai), în Asia Mică, în jurul anului 1155, a 
fost trimis la Constantinopol ca să parcurgă ciclul 
obişnuit de înaltă educaţie şi apoi a intrat în serviciul 
civil ca mic funcţionar de impozite, la un moment dat 
înainte de 1182. Odată cu accesiunea lui Isaac al Ii-lea 
Anghelos (1185-1195), a devenit secretar şi a început sa 
urce în ierarhie. Răsturnarea lui Isaac al li-lea de către 
fratele său Alexie al III-lea (1195-1203) nu l-a afectat pe 
Choniates, deoarece în acea vreme a ajuns la înaltul 
rang de mare logothet. Apoi, la 13 aprilie 1204, cariera 
lui de succes şi prosperitatea s-au încheiat brusc. 
Armata Cruciadei a IV-a a luat cu asalt Zidurile 
continentale ale Constantinopolului şi s-a revărsat pe 
străzi. Palatul splendid al lui Choniates a fost prădat şi 
apoi incendiat complet, iar el şi familia lui s-au refugiat 
în casa unui negustor de vinuri venetian. După câteva 


zile a reuşit să-şi scoată soţia şi copiii din oraş, dar el s-a 
întors mai târziu, probabil cu speranţa că va reuşi să-şi 
găsească un post oarecare sub noul regim latin. 
Aidoma multor bizantini, a rămas dezamăgit, iar în 
1206 se afla la Niceea, unde Teodor Laskaris înființase 
un guvern în exil. Din câte se pare, a dus o existenţă 
mizerabilă, într-o locuinţă mai degrabă improvizată pe 
malul unui lac, străduindu-se zadarnic să obţină o 
funcţie la curtea lui Teodor. 

Aceste evenimente au fost zugrăvite în Analele lui 
Choniates. Sunt scrise în elină atică, în vreme ce lucra la 
curtea împăraţilor Anghelos, pornesc de la moartea lui 
Alexie I din 1118 şi merg până în 1202. După 
cataclismul din 1204 a hotărât să revizuiască şi să 
rescrie lucrarea, continuând relatarea până în 1207. Nu 
ne-a parvenit decât această a doua versiune, însă, 
printr-o analiză atentă a manuscriselor, specialiştii au 
reuşit să reconstituie o parte dintre schimbările aduse 
de autor. Principala diferenţă constă în abordarea mai 
critică fata de Isaac al Ii-lea şi Alexie al III-lea, împărații 
sub care Choniates a cunoscut perioada lui de glorie. 
Când a fost redactată prima versiune, Alexie al III-lea 
încă se afla pe tron, prin urmare relatarea lui Choniates 
a fost făcută de aşa manieră încât Alexie să nu pară 
amestecat în detronarea fratelui său, Issac. Cea de-a 
doua versiune, scrisă după ce Alexie nu mai era la 


putere, îl denunță pentru orbirea fratelui, iar atât Isaac, 
cât şi Alexie sunt aspru blamati, de la început până la 
sfârşit. Să faci o afirmaţie despre împărat cât se afla în 
funcţie şi alta după ce o pierdea era un fapt cât se poate 
de răspândit la Bizanţ şi nu scade cu nimic valoarea 
cronicii lui Choniates care, alături de Chronographia şi 
Alexiada, reprezintă o operă literară durabilă. Este una 
dintre cele mai importante surse de informare despre 
Bizanţ în secolul al Xii-lea, fiind singura din care aflăm 
versiunea bizantină despre cruciadele a III-a şi a IV-a. 
Relatările despre Ioan al Ii-lea şi Manuel I sunt evident 
preluate, atât timp cât Choniates nu se născuse pe 
parcursul domniei unuia şi era doar un copil în vremea 
celuilalt, dar cu toate astea conţine o mulţime de 
judecăţi care însoțesc naraţiunea inspirată de 
Kinnamos. Perioada de după 1185 a cunoscut-o ca 
martor ocular şi participant direct. În 1187, spre 
exemplu, l-a însoţit pe Isaac al Ii-lea într-o campanie 
împotriva vlaho-bulgarilor rebeli şi a participat la 
întâmplările, aproape dezastruoase, de atunci. În 
calitate de guvernator al oraşului Philippopolis 
(Plovdiv) în 1189, a fost personal implicat în trecerea 
împăratului german Frederick Barbarossa prin Balcani 
în timpul Cruciadei a III-a. El relatează cum el şi alţii au 
încercat să-l convingă pe Isaac să renunţe la rezistenţa 
lui faţă de cruciadă, reuşind să-l convingă pe împărat 


să-i elibereze pe trimişii lui Barbarossa, pe care ii 
arestase. Aceste apariţii personale nu presupun niciun 
element de promovare proprie, aşa ca la Psellos şi 
Comnena. Dimpotrivă, Choniates pare să se prezinte ca 
un spectator neputincios, pe măsura desfăşurării 
catastrofei. Descriind cum el şi alti bizantini de frunte 
s-au întrunit la Hagia Sofia în ianuarie 1204 ca să aleagă 
un nou împărat, povesteşte că au ezitat vreme de trei 
zile până când, în cele din urmă, sub presiunea gloatei, 
l-au silit să accepte coroana pe un tânăr reticent, 
Nicolae Kannavos. Nefericitul Kannavos a fost aruncat 
în temniţă câteva zile mai târziu, cand Alexie Murtuflos 
a pus mâna pe putere. Acest ton trist este caracteristic 
atât pentru istoria lui Choniates, cât şi pentru vremurile 
pe care le trăia, iar stilul lui uneori amar şi acuzator 
reflecta probabil profunda deziluzie simțită spre 
sfârşitul carierei. 


Caseta 9.2 Alexander Kazhdan (1922-1997) şi Homo 
Byzantinus 


Născut la Moscova, Kazhdan a studiat la 
universitatea din acel oraş si în 1952 a obţinut 
doctoratul cu o teză despre situaţia agrară în perioada 
bizantină târzie. A întâmpinat greutăţi la începutul 
carierei, deoarece în perioada stalinistă condiţia sa 


m IF 


evreiască şi originea „burgheză” constituiau obstacole, 
însă în 1956 a reuşit să obţină o catedră la Institutul de 
Istorie al Academiei de Ştiinţe Sovietice. În 1978 a 
părăsit Uniunea Sovietică şi s-a stabilit în Statele Unite, 
unde a devenit cercetător asociat la Dumbarton Oaks 
Center for Byzantine Studies din Washington, DC. 
Între timp, îşi structurase propria abordare a studiilor 
bizantine. În primul rând, se opunea din toate puterile 
unei idei prezente încă în lucrări secundare, potrivit 
căreia cultura politică, literară şi religioasă a Bizanțului 
ar fi fost creată în perioada Antichității târzii (300-600 
d. Hr.) şi a rămas statică, neschimbată, de-a lungul 
istoriei ei de 1000 de ani. În al doilea rând, credea cu 
tărie că rolul unui istoric nu era să dezvăluie noi 
„fapte”, ci moduri noi de a înţelege ceea ce se ştie de 
mult. În bună măsură, activitatea lui de cercetare a 
însemnat parcurgerea unei mase vaste de texte 
bizantine neglijate care, spunea el, trebuie considerate 
literatură în sine, şi nu doar o sursă de informaţie. În 
sfârşit, la fel ca marele istoric francez Marc Bloch (1886- 
1944), Kazhdan socotea că istoria nu înseamnă doar 
evenimente epocale sau trăite de câţiva indivizi de 
elită, ci viaţa, atitudinea şi convingerea tuturor 
oamenilor. Prin urmare, a căutat să aducă la lumină 
trăirile şi concepţiile lui Homo byzantinus: 


Nimeni nu va contesta că Homo byzantinus, la fel ca 
oamenii din toate vremurile, avea două picioare, îi 
trebuia mâncare, se căsătorea şi creştea copii. Dar să 
însemne asta că oamenii din toate timpurile au fost la 
fel? 

Oamenii au avut întotdeauna nevoie de mâncare, 
însă au existat mijloace diferite de a o procura la un 
moment sau altul şi atitudini diferite faţă de ea; au 
contractat în mod diferit căsătoriile şi şi-au crescut 
copiii în mod diferit, pentru a se încadra în anumite 
standarde şi valori sociale specifice. Studiind modelul 
bizantin, trebuie să luăm în considerare nu numai 
trăsăturile comune omenirii în general, ci şi trăsăturile 
deosebite ale modului de viaţă bizantin. Singura cale 
de a ajunge la o soluţie este să ținem seama de 
dualitatea complexă a problemei şi să studiem atât 
trăsăturile comune, cât şi cele particulare din structura 
socială a vremii şi din psihicul omenesc. 


Aşadar care erau trăsăturile aparte ale vieții 
bizantine? Una dintre cele luate în discuţie de Kazhdan 
este dorința de stabilitate şi de continuitate: 


Dacă la Bizanţ puterea era un fapt ideal, de neatins şi 
străin, în Apus exista o iluzie a participării în 
activitatea administrativă. Această ruptură între 


autoritate şi subiect, în combinaţie cu lipsa relaţiilor 
sociale, ducea la o permanentă instabilitate a modului 
de viaţă bizantin. Supuşii împăratului bizantin erau 
fără apărare în fata pedepsei corporale, confiscării 
proprietăţii sau surghiunului. Nu exista o altă limită în 
calea abuzurilor guvernamentale în afară de 
moralitatea stăpânitorului. Amenințarea cu 
distrugerea, fie ea îndeplinită sau nu, plana asupra 
societății, obligându-i pe bizantini să se încadreze 
într-un model de conformism politic şi cultural. Era 
vorba despre un soi de teamă față de societate şi de 
conducătorii ei, dar şi faţă de boli, de foamete şi de 
invazii cotropitoare. 


Nu oricine era dispus să accepte viziunea sumbră a 
lui Kazhdan asupra societăţii bizantine, care este 
posibil să fi fost influenţată de propria sa experienţă în 
Rusia lui Stalin. În cuvintele sale se mai ascunde şi o 
profundă ironie, de care era cât se poate de conştient. 
Tocmai amăgirea care îi displăcea cel mai mult la 
Bizanţ, presupusa lui fire  încremenită şi 
neschimbătoare, îşi trage rădăcinile chiar din percepția 
proprie a bizantinilor despre ei şi societatea lor. 


Sursă: Alexander P. Kazhdan şi Giles Constable, 
People and Power în Byzantium: An Introduction to Modern 


Byzantine Studies (Washington, DC: Dumbarton Oaks, 
1982), p. 22, 35-6. 


9.4 Alte surse: discursuri politice şi opinii din occident 


Perioada dintre 1045 şi 1204 a fost poate martoră a 
unor mari răsturnări politice, dar a reprezentat şi o 
înflorire a literaturii. În afara marilor cronici istorice, 
s-au păstrat în număr mare poeme, hagiografii, 
comentarii pe marginea textelor clasice şi discursuri. 
Curtea lui Manuel I Comnenul era deosebit de 
productivă şi, în unele privințe, şi foarte inovatoare. 
După 1143 s-a petrecut o relaxare generală a piedicilor, 
poate ca reacţie la austeritatea impusă de bunicul său, 
Alexie I, şi de tatăl său, Ioan al II-lea, iar autorii au fost 
încurajați în moduri care nu ar fi fost acceptabile in 
deceniile dinainte. Un gen favorit era ficțiunea 
romantioasa îndrăzneață, ca Rodanthe si Dosikles, de 
Teodor Prodromos. De obicei spuneau povestea unei 
perechi de îndrăgostiţi supuse la nenumărate încercări 
şi necazuri înainte de a se uni în final, presărate cu doze 
masive de obscenitati, erotism şi uneori şi cu câte o 
zeitate păgână. Faptul poate cel mai şocant era că 
fuseseră redactate nu în atică, ci în acea greacă 
populară, comună, de fiecare zi, în loc de koine. Nu 
este exclus să fi fost produsul influenţei occidentale, 


aduse la Constantinopol de mercenari şi cruciați, fiind 
astfel o dovadă că şi cultura bizantină, ca oricare alta, se 
afla într-o continuă mişcare. 

În privinţa dovezilor istorice, discursurile păstrate 
oferă informaţii cât se poate de preţioase. Am văzut 
mai înainte cum la curtea bizantină erau ţinute 
cuvântări de laudă în onoarea împăratului în zile de 
sărbătoare şi cu ocazii speciale (vezi caseta 5.1). Unul 
dintre aceşti oratori din vremea lui Manuel I a fost 
Eustațiu, arhiepiscop al Tesalonicului începând de pe 
la 1178. El a ţinut un discurs de bun venit cu prilejul 
sosirii la Constantinopol a miresei franceze a fiului lui 
Manuel, Alexie al II-lea, în 1179, şi tot el tinea cu 
regularitate cuvântarea tradiţională de Epifanie (6 
ianuarie), când se sărbătorea venirea celor trei magi la 
Pruncul lisus. Cea susținută de Eustațiu în ianuarie 
1174 este deosebit de bogată în informaţii, amintind de 
două victorii bizantine de la sfârşitul anului abia trecut. 
În mod tipic, niciuna nu rezultase din angajarea 
armatelor bizantine într-o bătălie frontală. Cea dintâi 
fusese obţinută de Manuel I reuşind să-l convingă pe 
sultanul turc selgiucid Kilij Arslan al II-lea să facă 
repede cale întoarsă cu armata lui de la Filadelfia, în 
Asia Mică. Cât despre cea de-a doua, o armată germană 
asediase Ancona, aliat important al Bizanțului din 
Italia. După câteva luni, aurul bizantin a convins-o pe o 


contesă italiană, Aldruda Frangipane, să vină în ajutor 
cu o armată, fortandu-i pe germani sa se retragă. 
Eustațiu a elogiat-o în cei mai eleganti termeni pe 
salvatoarea de la Ancona, comparând-o atât cu ludita 
din Biblie, cât şi cu regina Artemisia din Halicarnas, 
care i-a ajutat pe atenieni în bătălia de la Salamina din 
480 î. Hr. Discursul lui aduce elemente suplimentare la 
informaţiile despre aceste incidente puse la dispoziţie 
în lucrările lui loan Kinnamos şi Nicetas Choniates. 
Eustațiu a scris şi o relatare detaliată a cuceririi 
normande a Tesalonicului din 1185, o operă care a fost 
probabil elaborată prin extinderea unui discurs de 
laudă la adresa împăratului Isaac al li-lea Anghelos. 
Cum perioada dintre 1045 şi 1204 a coincis cu era 
cruciadelor, au existat mult mai multe contacte directe 
între bizantini şi coreligionarii lor din Europa 
Apuseană decât în secolele dinainte. lar asta a făcut şi 
ca Bizanțul să fie prezent tot mai frecvent şi remarcabil 
în lucrările de istorie scrise în latină şi în limbile locale 
occidentale, cum ar fi în franceza veche. Opera 
anonimă Gesta Francorum, spre exemplu, relatează 
trecerea Cruciadei I prin Balcanii bizantini, 
Constantinopol şi Asia Mică în 1096-1097. Lucrarea 
abatelui francez Eudes (Odo) de Deuil descrie şi ea 
aceeaşi călătorie urmată de Cruciada a I-a, în 1147- 
1148. Ambele sunt extrem de ostile la adresa 


bizantinilor. În Gesta, Alexie I este descris ca iniquus 
(ostil sau nedrept), în vreme ce Eudes dezvăluie ceea ce 
el considera trădarea Cruciadei a Il-a de către perfizii 
bizantini. Autorii reflectă părerea cât se poate de 
răspândită că bizantinii nu fuseseră de ajutor, iar 
uneori împiedicaseră de-a dreptul cauza recuperării şi 
păstrării sfintei cetăţi a Ierusalimului. Însă nu toate 
părerile occidentale despre Bizanţ erau la fel de 
negative. S-au păstrat numeroase relatări ale pelerinilor 
care treceau prin Constantinopol în drum spre 
Ierusalim, coplesiti de dimensiunile şi de splendoarea 
oraşului şi a bisericilor lui. Cronicarul anglo-normand 
Orderic Vitalis are şi el multe lucruri bune de spus 
despre Bizanţ (vezi caseta 9.3), ceea ce face ca istoricii 
să fie destul de precauti în abordarea surselor latine ca 
dovadă a unei ostilităţi crescânde care a dus inevitabil 
la prădarea Constantinopolului din 1204. 


Caseta 9.3 Orderic Vitalis şi Garda Varegă 


Orderic Vitalis şi-a petrecut aproape întreaga viaţă în 
călugărie la abația Saint-Evroul din Normandia, dar se 
trăgea de la Shropshire, în Anglia, şi fusese dus la 
Saint-Evroul când avea doar unsprezece ani. Acesta 
este motivul pentru care cronica lui este plină de 
simpatie fata de anglo-saxoni, a căror ţară fusese 


cucerită de Wilhelm, duce de Normandia după victoria 
în bătălia de la Hastings din octombrie 1066. Este 
posibil să justifice şi atitudinea relativ favorabilă a lui 
Orderic fata de Alexie I Comnenul şi de Imperiul 
Bizantin. El i-a refuzat lui Alexie titlul cuvenit, 
numindu-l „împărat al Constantinopolului”, iar pe 
supuşii lui i-a etichetat drept „greci”, dar acestea erau 
convenţii obişnuite în literatura latină a vremii. Orderic 
descria cum compatrioţii săi au căutat să obţină azil 
politic la Constantinopol, după înfrângerea lor de către 
normanzi: 


Şi aşa că englezii se văitau în gura mare după 
libertatea lor pierdută şi complotau fără încetare ca să 
găsească o cale oarecare să scuture jugul care era atât 
de nesuferit şi atât de neobişnuit pentru ei. Unii i-au 
dat de ştire lui Svend, regele Danemarcei, 
îndemnându-l să îşi revendice regatul Angliei, pe care 
strămoşii lui, Svend şi Knut, îl câştigaseră cu sabia. 
Alţii au plecat de bună voie în exil, ca să-şi găsească în 
surghiun libertatea fata de puterea normanzilor ori 
ajutor străin şi să se întoarcă şi să lupte pentru 
răzbunare. Unii dintre ei, încă în floarea tinereţii, au 
călătorit până departe şi şi-au oferit serviciile lui 
Alexie, împărat al Constantinopolului, bărbat de mare 
înțelepciune şi nobleţe. Robert Guiscard, duce de 


Apulia, se ridicase la luptă împotriva lui în sprijinul lui 
Mihail [al VII-lea Ducas], pe care grecii — simțindu-se 
nedreptatiti de puterea senatului — îl alungaseră de pe 
tronul imperial. Prin urmare, exilatii englezi au fost 
primiţi cu braţele deschise de greci, fiind trimişi să se 
bată cu forțele normande, prea puternice pentru ca 
grecii să le facă faţă singuri. Împăratul Alexie a 
întemeiat pentru englezi un oraş numit Civitot, la 
oarecare distanță de Bizanţ [adică de Constantinopol]; 
dar mai târziu, când amenințarea normandă a ajuns 
prea gravă, i-a adus înapoi în cetatea imperială şi i-a 
pus să păzească palatul lui principal şi tezaurele regale. 
Acesta este principalul motiv pentru exodul 
anglo-saxon în Ionia; emigranții şi urmaşii lor au servit 
cu credință sfântului imperiu şi sunt onorati şi astăzi in 
rândul grecilor, de către împărat, nobili şi poporul de 
rând deopotrivă. 


Voluntarii anglo-saxoni erau înrolați în corpul 
varegilor, garda personală a împăratului, dar serveau şi 
în corpul principal al armatei bizantine. În octombrie 
1081 au avut prilejul să se răzbune pentru înfrângerea 
de la Hastings, când împăratul Alexie s-a confruntat cu 
normanzii invadatori la Dyrrachion, astăzi în Albania 
(vezi secţiunea 10.5 şi caseta 10.3). Din păcate, bătălia 
s-a întors curând împotriva bizantinilor şi mulţi dintre 


voluntarii englezi au căutat refugiu într-o biserică. 
Decât să încerce să-i scoată de acolo, pur şi simplu 
normanzii au dat foc clădirii, care s-a năruit peste 
capetele fugarilor. 


Surse: Orderic Vitalis, Ecclesiastical History, trad. 
Marjorie Chibnall, 6 vol. (Oxford: Oxford University 
Press, 1980), vol. 2, pp. 203-4 (ortografie adaptată). 


Idei de reținut 


e În această perioadă Mihail Psellos, Anna Comnena 
şi Nicetas Choniates au creat unele dintre cele mai 
rafinate lucrări din istoriografia bizantină. 

e Pe lângă aceste opere însemnate, s-au păstrat şi 
numeroase discursuri, colecţii de corespondenţă şi 
istorii mai scurte. 

e Pentru această perioadă există şi o mulţime de 
materiale-sursă redactate în latină sau în limbile locale 
occidentale, în care nu mai este vorba doar despre 
desfăşurarea evenimentelor din Italia. 

1118. 


Bibliografie suplimentară 


Gouma-Peterson, Thalia. (2000), Anna Komnene and 
Her Times (New York: Garland). O colecţie de eseuri. 
Vezi în special pe cele scrise de Paul Magdalino, care 
susţine agenda politică a Annei, şi de Ruth Macrides, 
care respinge raționamentul ca Alexiada Annei 
Comnena ar fi fost scrisă de soțul ei. 

Kazhdan, Alexander P. şi Epstein, Ann Wharton. 
(1985), Change in Byzantine Culture in the Eleventh and 
Twelfth Centuries (Berkeley CA: University of California 
Press). Tinteste sa arate ca societatea, arta si literatura 
bizantine ar fi inflorit in aceasta perioada, ca urmare a 
dezvoltării oraşelor de provincie şi a unei aristocratii 
militare. 

Neville, Leonora. (2016), Anna Komnene: The Life and 
Work of a Medieval Historian (Oxford: Oxford University 
Press). Ia în discuţie modul în care Anna Comnena şi-a 


construit statutul de istoric într-un gen literar în care 
bărbaţii reprezentau o majoritate zdrobitoare. 
Simpson, Alicia J. (2013), Niketas Choniates: A 
Historiographical Study (Oxford: Oxford University 

10. Criza din secolul al XI-lea (1045-1091) 


La începutul acestei perioade, Bizanțul isi extindea in 
continuare hotarele, încorporând micul regat armean 
Ani. Patruzeci de ani mai târziu, se afla din nou în 
defensivă, după ce pierduse controlul asupra 
majorităţii themelor din estul Asiei Mici, şi se lupta cu 
disperare sa mențină Balcanii şi să prevină 
amenințările asupra  Constantinopolului. Deloc 
surprinzător, generații de istorici au căutat să afle ce 
anume a provocat această schimbare dramatică. Multă 
vreme, a părut evident că de vină ar fi fost 
incompetenta împăraţilor care au domnit după 
moartea lui Vasile al II-lea din 1025 şi in mod deosebit 
politica unuia dintre ei. 


10.1 Moment de cotitură? Domnia lui Constantin al 
IX-lea (1042-1055) 


După cum am văzut, Constantin Monomahul a 
devenit împărat pe neaşteptate, în iunie 1042, când 
împărăteasa Macedoneană Zoe l-a chemat din exil 
înapoi la Constantinopol şi l-a luat de soţ. A domnit 
treisprezece ani înainte de a muri din cauze naturale, 
spre durerea prietenului lui Psellos, loan Mauropous, 
care îl descria folosind termenul „minunea de pe 
pământ”. Generaţia următoare de bizantini a fost mai 
putin impresionată. La sfârşitul secolului al XI-lea, loan 
Skylitzes pretindea că, de la domnia lui Constantin, 
„norocul romeilor a început să se risipească”, verdict 
de condamnare care se regăseşte şi în paginile lui 
Mihail Psellos şi Mihail Attaleiates, dar şi în alte scrieri. 
Dat fiind corul aproape unanim de dezaprobare din 
sursele primare, nu trebuie să ne mire că şi în lucrările 
secundare Constantin al IX-lea era prezentat extrem de 
critic, în general, chiar dacă unii, printre care Michael 
Angold şi Anthony Kaldellis, erau gata să-i ia apărarea. 

Attaleiates, Psellos şi Skylitzes i-au adus lui 
Constantin o serie de acuze. Pentru început, au susținut 
că a ruinat imperiul din punct de vedere financiar prin 
iresponsabilitatea şi risipa lui. Vasile al II-lea adunase 
un enorm surplus financiar până la dispariţia lui din 
1025, tezaurizat sub formă de monede din aur, în 
enormele pivnițe de sub Marele Palat. Despre 
Constantin al IX-lea se afirmă că ar fi tocat o mare parte 


din bani pe daruri pentru amantele lui şi pe 
extravagante frivole — de pildă, un nou heleşteu în 
grădinile palatului. Cel mai costisitor proiect al său a 
fost întemeierea unei noi mănăstiri, Sfântul Gheorghe 
din Mangana, al cărei cost astronomic creştea tot mai 
mult, deoarece împăratul se răzgândea continuu în 
privinţa proiectului. Cheltuielile lui Constantin au fost 
într-atât de nemăsurate, încât a trebuit să caute noi 
surse de venit. Au crescut impozitele şi perceptorii 
tiranici au fost asmutiti asupra populaţiei cu acuzaţii 
fără temei, pentru a face rost de cât mai mulţi bani. Se 
pare că s-a folosit şi un alt artificiu, nementionat în 
sursele contemporane, dar care poate fi detectat dacă 
analizăm şi cântărim monedele păstrate din acea 
perioadă. Spre sfârşitul domniei lui Constantin al 
IX-lea, conţinutul de aur din nomisma scăzuse la 87%, 
iar puritatea, la 18 carate. Putem presupune că această 
degradare a fost o măsură de economie, cu scopul ca 
rezervele de aur din trezorerie să fie suficiente pentru 
mai mult timp. 

La prima vedere, acuzaţiile împotriva lui Constantin 
al IX-lea par cât se poate de întemeiate, dar trebuie sa 
privim retrospectiv şi să constatăm că aceleaşi 
reproşuri le-au fost aduse şi înaintaşilor lui. Nicefor al 
II-lea Focas fusese acuzat de impozitare excesivă. Ioan I 
Tzimiskes cheltuise mari sume pentru reconstrucţia 


bisericii Mântuitorului de deasupra Porții de Bronz a 
Marelui Palat. Şi nici degradarea monedelor nu este 
ceva ce poate fi pus doar pe seama lui Constantin. Şi 
Nicefor al II-lea intervenise în emiterea de monede, 
introducând tetarteronul de 22 de carate, care a circulat 
în paralel cu moneda la greutate normală. Încă din 
timpul domniei lui Mihail al IV-lea (1034-1041), 
conținutul aurului din nomisma scăzuse de la 94, 4% la 
90%. Mai mult decât atât, chiar dacă împăratul 
Constantin poate să fi fost mână spartă cu banii săi, este 
greu de crezut ca darurile pentru amante să fi fost 
într-atât de generoase încât să ducă statul la faliment. 


Caseta 10.1 Dezbaterea despre degradare 


Pentru mulţi istorici, conţinutul de aur în scădere din 
nomisma a fost în acelaşi timp simptom şi cauză a 
declinului Bizanțului în secolul al XI-lea. Istoricul 
economist Robert S. Lopez (1910-1986) era de părere că 
nomisma reprezenta „dolarul Evului Mediu”, iar prin 
faptul că s-a recurs la degradarea ei pentru a obţine o 
scurtă uşurare financiară, Constantin al IX-lea si alti 
împărați au lezat fatal nu numai economia imperiului, 
ci şi prestigiul lui internaţional. Moneda, spunea el, 
este „ambasadorul celor aleşi către alte natii ale lumii”. 

Există însă şi o interpretare radical diferită, cea a lui 


Cecile Morrisson. Ea a atras atenţia că o depreciere 
asemănătoare se petrecea şi într-o altă regiune, în 
aceeaşi perioadă. În Europa Occidentală, dinarul de 
argint a pierdut 50% din conţinutul lui de metal 
prețios, iar în califatul Abbasid dinarul a fost şi el 
depreciat, sugerând că fenomenul nu a apărut doar ca o 
reacţie la evenimentele din Bizanţ. A fost mai degrabă o 
reacţie la o mai largă extindere a comerţului, la 
creşterea populaţiei şi la sporul economic în plină 
desfăşurare în secolul al XI-lea peste tot în spaţiul 
mediteraneean. În aceste condiţii, aveau loc mai multe 
tranzacţii, prin urmare era nevoie de mai multe 
monede decât puteau fi puse la dispoziţie dacă se 
respecta conţinutul de metal preţios original. Astfel, 
departe de a fi risipitor şi iresponsabil, Constantin al 
IX-lea aplica o politică economică raţională, punând în 
circulație mai multe monede, când era nevoie de ele. 
Dat fiind că nu existau plângeri legate de depreciere în 
acea vreme şi nici dovezi palpabile de prejudicii 
economice, Morrisson este de părere că deprecierea din 
timpul domniei lui Constantin era de fapt un semn de 
prosperitate, atribuindu-i denumirea de dévaluation 
d'expansion, care trebuie deosebită cu atenţie de 
dévaluation de crise (depreciere de criză), petrecută mai 
târziu, după 1071. 

Deşi acceptată de unii, printre care Michael Angold şi 


Paul Lemerle, teoria lui Morrisson a fost combătută. 
Costas Kaplanis a pus sub semnul îndoielii ideea de 
depreciere „benignă” a nomismei înainte de 1071: 
demersul lui Constantin nu ar fi fost o măsură fiscală 
atent gândită, ci o depreciere de criză, făcută în panică, 
din cauza nevoii de bani lichizi în timpul Războiului 
Peceneg din 1046-1053. 


Surse: Robert S. Lopez, „The dollar of the Middle 
Ages”, Journal of Economic History 11 (1951), 209-34; 
Cécile Morrisson ,, La dévaluation de la monnaie 
byzantine au XI siècle: essai d'interprétation”, Travaux 
et mémoires 6 (1976), 3-30; Costas Kaplanis, ,,The 
debasement of the «dollar of the Middle Ages»”, 
Journal of Economic History 63 (2003), 768-801. 


O alta vină adusă domniei lui Constantin este ca 
lunga perioada de relativa rezistenta la invazii, de care 
se bucura Bizantul din 1018, a ajuns la final. Trei 
duşmani periculoşi, unul creştin, unul păgân şi unul 
musulman, au început să amenințe frontierele. 
Creştinii erau normanzii care subminau încet poziţia 
bizantină din sudul Italiei. Păgânii erau pecenegii, un 
alt popor turcic de dincolo de Dunăre, care au invadat 
Bulgaria bizantină în timpul iernii 1046-1047, când 
inghetase fluviul. Cel mai primejdios inamic dintre toţi 


era cel musulman, deoarece bizantinii aveau acum din 
nou de-a face cu o mare putere. În 1040, turcii selgiucizi 
au obținut controlul asupra Iranului şi a regiunii de 
până la granițele Armeniei, aşadar teritoriile lor se 
învecinau direct cu frontiera bizantină extinsă. În 
timpul domniei lui Constantin, supuşii sultanului au 
întreprins mai multe incursiuni păgubitoare peste 
graniţă. 

Vina pentru aceste atacuri nu poate fi pusă pe seama 
niciuneia dintre politicile lui Constantin al IX-lea, 
deoarece rădăcinile problemei erau mai vechi, 
mergând până în vremea lui Vasile al II-lea. Normanzii 
apăruseră în Italia în 1017, când un guvernator bizantin 
i-a rugat pe nişte cavaleri aflaţi în trecere să îl ajute să 
stingă o rebeliune. lar urmaşii şi familiile lor cucereau 
acum treptat teritoriul bizantin. Nici pecenegii nu au 
apărut din senin în 1046. Ani de-a rândul bizantinii se 
folosiseră de ei ca aliaţi împotriva ruşilor şi a 
bulgarilor. Problema a fost că, după ce Vasile al II-lea a 
anexat Bulgaria în 1018, bizantinii şi pecenegii au ajuns 
să aibă graniţă comună pe Dunăre şi orice instabilitate 
în rândul pecenegilor se putea răsfrânge imediat şi în 
teritoriul bizantin. În acelaşi fel, după anexarea unor 
regiuni întinse din Armenia, Vasile al II-lea eliminase 
de fapt statele-tampon care constituiau un scut pentru 
Asia Mică bizantină în calea popoarelor care migrau 


din Asia Centrală spre apus, făcând-o vulnerabilă 
atacurilor lansate dinspre teritoriul selgiucid. 

Trebuie subliniat aspectul că răspunsul lui 
Constantin al IX-lea la aceste incursiuni nu a fost deloc 
lipsit de eficienţă. În Italia, ca de obicei, resursele erau 
limitate şi Constantin a procedat la fel ca inaintasii lui, 
căutând aliaţi din zonă. A iniţiat negocieri cu papa 
Léon al IX-lea, la fel de alarmat ca el de expansiunea 
normandă. Potrivit acordului dintre ei, o armată papală 
a coborât spre sud în 1053 şi s-a bătut cu normanzii la 
Civitate. Surprinzător sau nu, trupele de germani ale 
papei au fost risipite de cavaleria normandă şi au fost 
luaţi multi prizonieri, dar Constantin nu poate fi 
învinuit pentru asta. În răsărit, răspunsul bizantinilor 
la incursiunile selgiucizilor a fost eficient în acel 
moment. Când turcii au atacat oraşul armean Artze în 
1048, o forţă bizantină aflată sub comanda lui 
Kekavmenos Katakalon a intervenit rapid şi i-a obligat 
să se retragă. Dar Constantin a avut o reacţie mai puţin 
eficientă la atacurile pecenegilor. După mai multi ani 
de încercări nereuşite de a-i împinge înapoi peste 
Dunăre, împăratul a fost silit să încheie cu ei un tratat 
în 1053, care permitea unui mare număr de pecenegi să 
se stabilească pe pământuri din thema Paristrion. Ei 
aveau să se transforme într-un ghimpe în coasta 
urmaşilor lui. 


Chiar dacă reacţia lui Constantin la ameninţări este 
considerată acceptabilă, rămâne o altă acuzaţie 
serioasă: că a permis deliberat ca armata şi sistemele de 
apărare să decadă, deschizând în acest fel calea 
prăbuşirii frontierei răsăritene a Bizanțului după 1071. 
A fost de multe ori infatisat ca un tipic împărat „civil”, 
care ura domeniul militar şi nu avea încredere în nimic 
ce ţinea de el. Este sigur că nu a încercat vreodată să-şi 
comande singur armatele şi şi-a petrecut toţi cei 
treisprezece ani de domnie în siguranţă, la 
Constantinopol. Cât se poate de logic, atât timp cât era 
un conducător lipsit de autoritate cazonă, asumându-şi 
riscul ca toată gloria militară să-i revină altcuiva. În anii 
1030 şi la începutul deceniului următor, gloria i-a 
revenit în întregime lui George Maniakes, cel care a 
cucerit Edessa şi vestul Siciliei. Aşa se face că în 1043 
Constantin l-a îndepărtat de la comandă. Acest fapt l-a 
împins pe Maniakes la revoltă şi a traversat cu armata 
sa Marea Adriatică dinspre Italia, îndreptându-se spre 
capitală. Din fericire pentru Constantin, Maniakes a 
fost ucis de o săgeată rătăcită în timpul unei ciocniri şi 
rebeliunea s-a stins. O altă asemenea răscoală s-a 
petrecut în 1047. Lui Léon Tornikios, strategul themei 
Iberia, i s-a luat comanda şi a fost silit să îmbrace rasa 
călugărească, dar a reuşit să scape, a adunat o armată şi 
a pornit în marş către Constantinopol. Atunci, 


Constantin al IX-lea s-a salvat încă o dată, graţie 
Zidurilor continentale. 

Asemenea evenimente ar putea fi interpretate drept 
un simplu caz de contradicţie între un împărat civil şi 
generalii săi, însă realitatea nu susține mereu o 
asemenea interpretare simplă. Revolta lui Maniakes a 
fost grăbită şi de masinatiunile altui militar, din familia 
Skleros, ale cărui pământuri din Anatolia se învecinau 
cu proprietăţile lui, între cei doi existând o veche 
vrajbă. Cum iubita lui Constantin provenea din aceeaşi 
familie, Skleros l-a convins pe împărat să-l destituie pe 
Maniakes, ceea ce a declanşat rebeliunea. Se pare că şi 
în cazul revoltei lui Tornikios a fost vorba tot despre o 
duşmănie personală, deoarece acesta fusese profund 
jignit de împărat, care pusese capăt unei relaţii 
sentimentale dintre el şi Euprepia, sora lui Constantin. 
De aceea asemenea rebeliuni pot să nu semnifice deloc 
o înstrăinare între împărat şi armată. 

Există însă altceva ce sugerează indiferența fata de 
armată şi apărare. La un moment dat în timpul 
domniei, Constantin a decis să dizolve armata themei 
Iberia. Thema fusese constituită în timpul domniei lui 
Vasile al II-lea de-a lungul graniţei dintre Armenia si 
Georgia, când regatul Tao lăsat moştenire de David a 
intrat în posesia bizantină. Se presupune că armata 
număra 50.000 de oameni, probabil fermieri care 


primiseră pământ în schimbul serviciului militar. 
Acum însă erau nevoiţi să plătească impozite în bani. 
Iberia era, desigur, tocmai zona care nu peste mult 
timp avea să sufere raidurile turcilor selgiucizi, aşadar 
lipsirea de un element de bază al apărării ei era 
aproape o crimă. Contemporanii s-au arătat fără 
îndoială extrem de critici. Attaleiates a afirmat chiar că 
luptătorii demobilizati au făcut cauză comună cu turcii 
atacatori. 

La o privire mai atentă însă, şi de data asta se poate 
spune ceva în apărarea lui Constantin. În definitiv, nu 
ştim nimic despre armata din Iberia şi cât de eficientă 
era. Poate nu exista decât pe hârtie. Pe de altă parte, 
ştim că de ceva vreme împărații puneau mai mare 
nădejde în soldaţi profesionişti plătiţi, fie pe tagmata, 
fie pe mercenari străini, care erau categoric mai 
puternici decât fermierii cu jumătate de normă. Potrivit 
acestui scenariu, banii din impozite ar fi fost mult mai 
valoroşi decât serviciile militare. De altfel, nu există 
niciun fel de dovadă că ar fi fost o politică generală sau 
că armatele din alte theme ar fi fost desfiinţate. 

Până la urmă, mărturiile din vremea domniei lui 
Constantin al IX-lea pot fi interpretate în două feluri. 
Poate fi catalogat drept un incompetent leneş care a 
permis ca instrumentele de apărare ale imperiului să 
slăbească ori putem să-l disculpăm ca pe un om care a 


făcut ceea ce părea să fie raţional în acel moment. Orice 
variantă am alege, nu se poate ca un singur om să fie 
invinovatit de tot ce s-a întâmplat mai târziu. Dacă s-ar 
întâmpla asta, s-ar ajunge în cursa întinsă de scriitori ca 
Psellos şi Skylitzes, care urmăreau să-i ferească de orice 
fel de critică pe stăpânii lor, din familiile Ducas şi 
Comnen. 


10.2 Sfârşitul dinastiei macedonene (1055-1067) 


Constantin al IX-lea a murit în ianuarie 1055. La 
început, a existat oarecare nesiguranţă în legătură cu 
succesiunea. Ajunsese împărat doar în virtutea 
căsătoriei cu Zoe, nepoata lui Vasile al II-lea, iar ea 
murise cu cinci ani mai devreme. Un grup de curteni 
şi-au pus în gând să o ridice la rangul de împărăteasă 
unică pe sora lui Zoe, Teodora. Ea a rămas la putere 
doar 18 luni, dar în acea perioadă, din câte susţine 
Psellos, „imperiul a prosperat şi gloria lui a sporit” 
Ameninţările de la frontiere s-au potolit. Pecenegii 
aşezaţi pe teritoriul bizantin au rămas linistiti pentru 
moment, iar în Italia normanzii, destul de jenati dupa 
ce îl luaseră prizonier pe papă, nu au continuat 
ostilitățile după victoria de la Civitate. Apulia se afla 
acum în mare parte sub controlul lor, dar Bari rezista în 
continuare şi Calabria rămăsese şi ea în mâinile 


bizantinilor. A existat un succes de politică externă 
semnificativ. În vara lui 1055, reprezentanţii Teodorei 
au încheiat un tratat cu sultanul selgiucid Tughrul, pe 
care nu îl interesa să se războiască cu Bizanțul. Ambitia 
lui era să obţină controlul asupra Bagdadului şi 
califatului Abbasid, ţel pe care şi l-a atins în luna 
decembrie a anului următor. Aşa se face că frontiera de 
est a Bizanțului era la adăpost de alte atacuri din acea 
direcţie. 

Această perioadă de calm s-a sfârşit odată cu moartea 
Teodorei, în august 1056. Odată cu ea s-a încheiat şi 
dinastia Macedoneană, iar problema succesiunii a 
devenit acută. Decizia a fost luată zece zile mai târziu 
de eunuci şi de alti administratori de la palat, care l-au 
ales pe un bărbat numit Bringas să preia tronul sub 
numele de Mihail al VI-lea. Şi-au închipuit probabil că 
numesc pe cineva care se va dezlantui cu toată energia 
împotriva pecenegilor, deoarece, potrivit lui Skylitzes, 
Mihail fusese militar în tinereţe. Dar pentru mulţi, 
printre care şi Psellos, s-ar fi zis că ridicaseră pe cineva 
dintre ei, un birocrat constantinopolitan vârstnic, 
căruia nu părea să-i pese vreodată de soarta 
provinciilor. 

Noul împărat a confirmat repede această impresie, 
după ce s-a certat cu unii dintre militari chiar în 
primele săptămâni după urcarea pe tron. În martie 


1057, o delegaţie de comandanţi de armată din Asia 
Mică a venit la Constantinopol, în frunte cu Katakalon 
Kekavmenos, cel care îi alungase pe turcii selgiucizi în 
1048. Aveau speranţa că vor fi avansați si vor primi 
daruri, aşa cum se întâmpla de obicei cu prilejul urcării 
pe tron a unui nou împărat, dar au fost crunt 
dezamagiti. Mihail al VI-lea a refuzat să-i răsplătească 
şi chiar i-a mustrat pentru proastele lor rezultate. 
Adevărul era că, în ciuda tratatului din 1055, supuşii 
neascultători ai sultanului continuasera să facă 
incursiuni în Armenia şi în nordul Siriei, iar Mihail nu 
considera că răspunsul generalilor săi fusese suficient 
de hotărât. Faptul că i-a expediat cu mâinile goale a fost 
o greşeală fatală, căci liderii nemulţumiţi s-au întors în 
Asia Mică şi, în iunie anul următor, l-au proclamat 
acolo împărat pe unul dintre ei, Isaac Comnenul. 
Mihail al VI-lea a fost forțat să abdice când cetăţenii 
Constantinopolului au ieşit pe străzi în susţinerea 
rebeliunii, iar Isaac a fost încoronat în septembrie 1057. 

În ciuda eforturilor istoricilor de a minimaliza abisul 
dintre militarii din provincii şi curtea de la 
Constantinopol, era cât se poate de limpede că, odată 
cu Isaac I, se instaurase un cu totul alt fel de regim. Pe 
noile monede de aur apărea întreg, ținând o sabie 
scoasă din teacă, un gen de reprezentare cum nu mai 
văzuse nimeni până atunci. Politicile sale economice 


erau pe măsura acestei imagini, căci dorea să refacă 
finanţele imperiului, ca să poată plăti o armată şi mai 
mare. A ordonat ca toate restantele de impozite să fie 
colectate imediat, a tăiat din sumele de bani plătite 
anual demnitarilor de la curte şi a anulat unele donaţii 
de proprietăţi făcute din domeniile regale. Nici măcar 
mănăstirile nu au fost crutate, Isaac revenind la politica 
lui Nicefor al II-lea şi căutând să limiteze suprafeţele 
deţinute de ele şi chiar confiscând o parte. O asemenea 
austeritate drastică nu avea cum să nu provoace 
nemulțumiri, iar atacul asupra mănăstirilor a deschis 
conflictul dintre Isaac şi patriarhul Constantinopolului, 
Mihail Keroularios (Cerularie). Criza a luat o formă 
acută când Keroularios i-a spus fără menajamente lui 
Isaac că autoritatea lui, ca preot, era mai presus de a 
împăratului. Isaac a pus imediat să fie arestat, 
amenintandu-l că îl va aduce în fata judecății dacă nu 
renunța la funcţia lui. Cum patriarhul a murit la scurt 
timp, Isaac a fost perceput ca un tiran împotriva 
Bisericii, dar cel puţin a reuşit să numească în postul 
rămas vacant un ierarh mai maleabil. 

Nimic din toate astea nu ar fi contat dacă Isaac ar fi 
reuşit o victorie de răsunet împotriva turcilor selgiucizi 
sau a pecenegilor. De fapt, domnia lui a fost martoră a 
unei deteriorări semnificative a situaţiei militare. La 
doar şase luni după accesiune, în februarie 1058, un 


grup de turci a trecut graniţa, a înaintat dincolo de 
Armenia peste Munţii Taurus şi a devastat cetatea 
Melitene. Vestea a stârnit un şoc la Constantinopol. 
Melitene fusese odată în mijlocul disputei dintre 
bizantini şi arabi, iar cucerirea oraşului de către loan 
Curcuas, în 934, simbolizase redeşteptarea Bizanțului 
în răsărit. Mai mult decât atât, nu se afla în Armenia, ci 
adânc pe teritoriul bizantin, la vest de lanţul Taurus. 
Isaac se mai confrunta şi cu revenirea unei ameninţări 
din Balcani. Pecenegii care se aşezaseră în thema 
Paristrion începuseră să facă raiduri în regiunea din 
jur, de multe ori în alianţă cu vecinii unguri. Această 
situaţie i-a oferit lui Isaac şansa să-şi demonstreze 
curajul. În vara lui 1059 a pornit să îi înfrunte pe 
pecenegi, dar i-a fost foarte greu să dea piept direct cu 
inamicii, deoarece oamenii evitau lupta deschisă şi 
fugeau din calea lor, lăsându-i doar satisfacția de a le 
ocupa tabăra şi de a le distruge corturile. La sfârşitul 
campaniei, armata lui a fost prinsă într-o furtună când 
traversa apele iuți ale unui râu şi multi dintre oamenii 
lui s-au înecat. Împăratul nu a avut parte de întoarcerea 
glorioasă la Constantinopol, la care sperase. La scurt 
timp, Isaac s-a îmbolnăvit şi, temându-se că avea să 
moară, a consimţit să abdice în favoarea vechiului 
prieten al lui Mihail Psellos, Ducas, care a devenit 
Constantin al X-lea (vezi secţiunea 5.4). 


Scurta domnie a lui Constantin al X-lea nu este la fel 
de bine documentată ca a lui Isaac I, dar am putea să o 
considerăm drept un exemplu perfect al problemelor 
cu care se confrunta Bizanțul în a doua jumătate a 
secolului al XI-lea. Comparându-l cu Isaac I, unii 
istorici l-au considerat pe noul împărat un „civil” 
ineficient, inferior predecesorului. De fapt, cei doi 
bărbaţi proveneau cam din acelaşi mediu, iar 
Constantin îl sustinuse pe Isaac în lovitura din 1057. Şi 
politicile lor au fost asemănătoare în bună măsură. 
Constantin al X-lea a continuat austeritatea financiară 
şi a aplicat multă rigoare în colectarea impozitelor. Pe 
de altă parte, spre deosebire de Isaac, a avut grijă să 
nu-şi facă inamici, readucându-i în funcţii pe cei 
destituiti de predecesorul său. Avea tendinţa sa 
gestioneze în amănunt anumite domenii, supraveghind 
de multe ori personal administrarea justiţiei. Unii 
afirmau că o făcea ca să aplice amenzi ridicate, spre 
beneficiul trezoreriei. 

Toate acestea erau politici judicioase, există însă şi un 
aspect mai controversat al domniei lui. Potrivit lui 
Attaleiates, Skylitzes şi până si lui Psellos, susținător al 
lui Ducas, cu toată prudenta financiară a lui 
Constantin, nu era dispus să cheltuiască bani pentru 
armată şi apărare. La prima vedere, pare de neconceput 
ca un conducător să reducă cheltuielile militare în 


condiţiile în care frontierele sunt atacate, dar este ceea 
ce se pare că a făcut Constantin al X-lea. Criza 
financiară ajunsese poate atât de acută, încât nu mai 
avea de ales, dar este posibil să existe şi o altă 
explicaţie. Odată cu sfârşitul dinastiei Macedonene, nu 
mai era nici o altă familie cu un drept la tron legitim şi 
evident. Oricine putea să acceadă la tron, aşa cum 
făcuseră Isaac Comnenul în 1057 şi Constantin al X-lea 
însuşi in 1059. Iar asta se putea întâmpla cu uşurinţă 
din nou, cei mai verosimili candidaţi fiind generalii 
aflaţi la conducerea armatei, prin urmare este posibil ca 
împăratul Constantin să nu fi dorit să pună nimănui la 
dispoziţie mijloacele cu care să poată fi răsturnat 
împăratul. Politica s-a dovedit valabilă în oarecare 
măsură, deoarece pe parcursul domniei lui nu a apărut 
aproape nicio rebeliune, ceea ce arată că totuşi se 
bucura în mare măsură de sprijin. Fără îndoială, spera 
ca familia Ducas să obţină în timp acea aură de 
legitimitate de care se bucurau odată Macedonenii. 
Dezavantajul era, desigur, că frontierele erau mai 
vulnerabile în calea atacurilor, câtă vreme capacitatea 
de apărare rămânea atât de redusă. În Italia anilor 1060, 
noii conducători normanzi, Robert Guiscard şi fratele 
său Roger, au pornit o ofensivă şi au ocupat numeroase 
fortărețe din Calabria. În Balcani, neliniştea provocată 
forțelor bizantine de pecenegi a oferit altor inamici 


şansa de a ataca frontiera. În 1064, două alte grupări 
turcice, uzii şi cumanii, au traversat Dunărea şi au 
devastat Bulgaria. Constantin a răspuns acestor atacuri, 
însă până să ajungă la faţa locului o armată, intruşii 
plecaseră, traversând din nou fluviul. În Asia Mică, au 
continuat raidurile bandelor de selgiucizi pe care 
sultanul nu le putea controla. În vara lui 1059, un 
asemenea grup de călăreţi a apărut în Asia Mică, 
ocupând şi prădând cetatea Sebasteia. Un alt 
eveniment petrecut la scurt timp a vulnerabilizat şi mai 
mult frontierele. Noul sultan selgiucid, Alp Arslan, a 
decis că, atâta vreme cât predecesorul lui nu reuşise să 
prevină raidurile pe teritoriul bizantin, avea să 
participe si el, renunțând la tratatul din 1055. În iulie 
1064, sultanul a ocupat şi a prădat Ain, care intrase în 
posesia bizantină în 1045. Rezistenţa întâmpinată a fost 
foarte redusă. Attaleiates relatează cum un armean 
numit Pangratios îi promisese împăratului că poate 
apăra oraşul fără să fie nevoie de resurse suplimentare 
şi, bineînţeles, Constantin a fost de acord cu oferta. 
Când a început asediul, garnizoana cetăţii ar fi putut să 
reziste, dar în scurt timp au rămas fără alimente, pentru 
că nu se făcuseră rezerve, şi nu le-a mai rămas decât să 
capituleze. 

Constantin al X-lea a judecat, poate, că asemenea 
înfrângeri erau acceptabile, cu condiţia să poată 


instaura o dinastie stabilă la Constantinopol, dar 
calculele sale nu au fost corecte nici în această privinţă. 
În octombrie 1066 s-a îmbolnăvit şi nu a mai putut 
conduce imperiul. Din patul de suferinţă, vedea cât se 
poate de limpede primejdia. Fiul şi mostenitorul lui, 
Mihail, era abia adolescent, prin urmare putea fi sigur 
că puterea avea să fie revendicată de un militar bine 
înfipt pe poziţii. Gândindu-se cu certitudine la 
precedentul stabilit de Teofana şi Nicefor al II-lea 
Focas, Constantin a pus-o să jure pe Eudokia, soţia sa, 
că nu se va recăsători vreodată şi va apăra tronul 
pentru Mihail. La moartea împăratului, în mai 1067, 
Eudokia a devenit conducătoarea consiliului de 
regență care îi mai cuprindea pe patriarh şi pe fratele 
lui Constantin, loan Ducas. Chiar dacă sperase să-şi 
îndeplinească promisiunea, evenimentele i-au forțat 
mâna. În vara lui 1067, o puternică forţă turcă a 
traversat Munţii Taurus si a pornit spre vest către 
Cezareea, vechiul centru al familiei Focas. Oraşul a fost 
cucerit, multi dintre locuitori, masacrați, iar catedrala 
Sfântul Vasile, profanată şi jefuită. Trecuseră mai multe 
secole de când se întâmplaseră asemenea nenorociri în 
centrul Asiei Mici, iar aceste ştiri au reprezentat o 
măsură exactă a gravitatii crizei. În asemenea 
împrejurări, Eudokia nu a avut de ales şi s-a recăsătorit, 
chiar dacă în acest fel punea sub semnul întrebării 


continuarea dinastiei Ducas. A hotărât să-l aducă pe 
tron pe un general încununat de succes, Romanos 
Diogenes, luându-l de sot şi făcându-l protector al 
fiului ei, Mihail al Vii-lea. 


Caseta 10.2 Eudokia îi dă vestea lui Mihail Psellos 


Hotărârea de a se recăsători în ciuda jurământului 
fata de soţul dispărut trebuie să fi fost extrem de grea 
pentru împărăteasa Eudokia. Situaţia era delicată şi din 
punct de vedere politic, de vreme ce susţinătorii 
familiei Ducas, în care intrase prin căsătorie, aveau să o 
interpreteze drept o trădare. Asa că a procedat precaut 
şi nu i-a dezvăluit ştirea căsătoriei ei decât lui Mihail 
Psellos, curtean influent şi prieten de o viata al lui 
Constantin al X-lea, după ce unirea fusese deja stabilită. 
lată cum descrie întrevederea: 


Împărăteasa m-a instiintat să vin la ea în acea seară. 
Când am rămas singuri, mi-a vorbit cu lacrimi în ochi. 
„Suntem cât se poate de conştienţi”, a spus ea „, de 
scăderea prestigiului nostru şi de declinul prin care 
trece imperiul, în mijlocul războaielor care izbucnesc 
mereu şi al hoardelor de barbari care pustiesc întregul 
Răsărit. Cum poate ţara noastră să scape de dezastru?” 
Eu nu ştiam nimic despre întâmplările în desfăşurare şi 


nici că viitorul împărat se afla la porţile palatului, prin 
urmare am răspuns că nu era o chestiune asupra căreia 
să se decidă cu uşurinţă. „Este nevoie de o chibzuinţă 
atentă”, am zis. „Mai bine propui azi şi asculti mâine, 
după cum spune proverbul.” „Însă deliberarea este 
inutilă acum. Chestiunea a fost deja cântărită şi 
hotărârea, luată. Romanos, fiul lui Diogenes, este 
invitat să domnească si să fie împărat, preferat in fata 
tuturor celorlalţi.” Am rămas consternat. Nu-mi 
imaginam ce se va alege de mine. „Ei bine, atunci”, am 
zis ,,, mâine îmi voi spune şi eu părerea.” „Nu mâine”, 
mi-a răspuns ,, ci acum. Dă-mi sprijinul tău.” Am 
răspuns atacului cu o singură întrebare: „Dar fiul 
vostru, împăratul [Mihail], care probabil va guverna 
singur imperiul într-o bună zi — are şi el ştiinţă de ceea 
ce se petrece?” „Nu este cu totul neprevenit, dar toate 
amănuntele încă nu le cunoaşte”, mi-a spus ea. „Însă 
mă bucur că îl aduci în discuţie pe fiul meu. Haide să 
mergem împreună la el şi să-i explicăm cum stau 
lucrurile.” 


Băiatul a fost trezit din pat şi adus jos, cu ochii mijiti, 
să-l cunoască pe noul său tată vitreg Romanos, pe care 
l-a imbratisat cu vădită neplăcere. Noua domnie nu 
începea sub cele mai bune auspicii. 


Sursă: Michael Psellos, Fourteen Byzantine Rulers, bad. 
E.R.A. Sewter (Harmondsworth: Penguin, 1966), pp. 
348-9 (ortografie adaptată). 


10.3 Romanos Al IV-Lea şi Bătălia de la Manzikert 
(1067-1071) 


Noul împărat s-a căsătorit cu Eudokia şi a fost 
încoronat în ianuarie 1068. Scurta sa domnie 
marchează momentul când problemele Bizanțului de la 
sfârşitul secolului al Xi-lea s-au prefăcut din criză în 
catastrofă. Totul a început bine. Noul suveran a hotărât 
să acorde prioritate amenințării selgiucizilor şi şi-a 
petrecut vara lui 1068 în campanie în Asia Mică, 
alungând intruşi care făceau incursiuni în zona din 
jurul oraşului Sebasteia. Toamna, s-a mutat în nordul 
Siriei, consolidând fortificațiile Antiohiei, care fusese 
ținta atacurilor turceşti si arabe dinspre Alep. In vara 
următoare s-a aflat din nou în Asia Mică, dar a 
întâmpinat greutăţi în încercarea de a-i detecta pe 
atacatorii turci. Loveau de multe ori pe neaşteptate, 
când el se afla la sute de kilometri depărtare, iar când se 
apropia, ei dispăruseră de mult. Astfel, nu a reuşit să 
împiedice prădarea cetăţii Ikonion din 1069. Când, în 
timpul celei de-a treia expediţii, din august 1071, 
Romanos al IV-lea a întâlnit armata sultanului 


selgiucid Alp Arslan, în apropierea oraşului Manzikert 
din Armenia, părea că i se dădea în sfârşit ocazia unei 
lovituri decisive. Forţele sale erau mult mai mari decât 
cele ale sultanului, astfel că s-a simţit suficient de sigur 
pe sine ca să respingă oferta lui de pace. Însă în bătălia 
care a urmat, armata bizantină a fost pusă pe fugă şi 
împăratul Romanos a fost în final luat prizonier de 
sultan. 

Deznodământul neaşteptat ar fi putut să fie efectul 
unui simplu ghinion, deoarece orice bătălie poate 
foarte uşor să se termine prost. În ciocnirea iniţială, 
turcii s-au retras din calea violentei sarje şi au fost 
urmăriţi de bizantini. După o vreme, împăratul a 
ordonat încetarea vânătorii şi ca drapelele să fie 
întoarse, semnalând o retragere. Din nefericire, soldaţii 
din spate au interpretat ca semnal că avangarda fusese 
înfrântă. Au intrat în panică şi au început să fugă. Asta 
le-a dat turcilor şansa să se interpună între avangardă 
şi corpul principal al armatei, înconjurându-l şi 
capturându-l pe împărat. Însă majoritatea istoricilor au 
susținut că în spatele înfrângerii se ascundeau cauze 
mai adânci, fără să cadă de acord care anume. Unii s-au 
legat de remarca lui Skylitzes că armata bizantină 
„arăta jalnic”, cu soldaţii bătrâni, infirmi şi prost 
echipați, ca să argumenteze că înfrângerea de la 
Manzikert era rezultatul neglijării armatei de către 


împărații dinainte. Slăbiciunea acestei direcţii de 
argumentare este că dovezile contemporane sugerează 
că, dacă armata se prezenta la standarde inferioare la 
începutul domniei lui Romanos, situaţia se 
îmbunătăţise radical până la momentul Manzikert. 
Attaleiates descrie cum Romanos a pornit imediat după 
accesiune o campanie de recrutări şi în scurt timp 
armata se găsea în deplinătatea forțelor, iar când a 
început campania împotriva turcilor din 1071 dispunea 
de atât de multi soldaţi buni, încât i-a îndepărtat pe cei 
care, după părerea lui, nu se ridicau la acelaşi nivel. 
Astfel, Skylitzes se referea poate mai degrabă la armata 
din momentul 1068, nu 1071. 

Alţii au invocat trădarea, genul de „cuţit înfipt în 
spate” folosit în nenumărate rânduri atât pentru a 
explica, dar şi pentru a scuza înfrângerea. S-a spus că 
unii dintre armeni, iritati de încercările de a impune 
Bisericii lor monofizite practicile religioase bizantine, 
i-ar fi trădat pe fraţii lor creştini. Există însă prea puţine 
dovezi concrete în acest sens şi pot fi găsite şi unele 
exemple contrare, de armeni care au luptat cu vitejie de 
partea bizantină. Mai răspândită este ideea că trădarea 
ar fi venit chiar din tabăra lui Romanos. Nu încape 
nicio îndoială că unii membri ai familiei Ducas 
rămăseseră ingroziti de hotărârea Eudokiei de a-şi 
călca jurământul şi de a se recăsători, de vreme ce se 


temeau că la un moment dat Romanos îl va înlătura pe 
Mihail al VII-lea si îşi va impune propria familie ca 
dinastie conducătoare. Potrivit lui  Attaleiates, 
Andronic Ducas, un văr al lui Mihail al Vii-lea, ar fi fost 
cel care a răspândit intenţionat zvonul că Romanos ar fi 
murit şi corpul de armată ar fi plecat de pe câmpul de 
luptă. La prima vedere, dovada lui Attaleiates stă în 
picioare, deoarece participase la bătălie, însă precizează 
că doar a auzit, fără să fi văzut personal. Era un zvon 
pe care a fost bucuros să-l răspândească mai departe, 
fiind prietenul şi protejatul lui Nicefor Botaneiates, care 
mai târziu avea să răstoarne familia Ducas. Cu toate 
acestea, explicaţia este prea strâns legată de rivalitatea 
politică endemică din Bizanţ, stârnită de la sfârşitul 
dinastiei Macedonene, în 1056. 

Cea din urmă posibilitate, de care istoricii s-au ferit 
întotdeauna, este aceea că Romanos însuşi ar fi fost 
responsabil, într-un fel sau altul, de cele întâmplate. Se 
prea poate ca imaginea eroului nobil trădat de oamenii 
mai prejos de el să fie mult prea convingătoare. Însă cu 
siguranţă a făcut unele erori în perioada premergătoare 
bătăliei. Nu a fost conştient că armata sultanului se afla 
atât de aproape până în momentul când s-au ciocnit. 
Sub impresia că are de-a face doar cu bande mici 
pornite în raiduri, şi-a despărţit forțele şi a trimis un 
corp de armată de mari dimensiuni într-o direcţie 


diferită. Acei soldaţi i-ar fi fost deosebit de utili în lupta 
cu sultanul. Romanos ar putea fi acuzat şi de 
nechibzuinta, când s-a pus în fruntea armatei sale, 
expunându-se pericolului de a fi luat prizonier. 
Sultanul a avut înţelepciunea să urmărească totul de la 
distanță. Aceste critici sunt aduse de un contemporan, 
Mihail Psellos, dar mărturia lui este de obicei respinsă, 
pe motiv că era un partizan virulent al lui Ducas. Dar 
nu există nicio rațiune pentru care să fie preferate 
opiniile lui Attaleiates, duşman al lui Ducas tot atât de 
virulent. 


10.4 Căderea Asiei Mici (1071-1081) 


Înfrângerea de la Manzikert este deseori considerată 
ca fiind momentul în care statutul de mare putere al 
Bizanțului a intrat în declin şi Asia Mica a început să 
devină Turcia. Privind retrospectiv, această viziune nu 
este nerezonabilă, dar dacă privim mai atent ne dăm 
seama că înfrângerea nu a fost deloc la fel de severă ca 
altele din istoria bizantină. Oricât de umilitoare ar fi 
fost, numărul victimelor nu a atins proporţiile 
înregistrate la Anchialos în 917, când bulgarii au 
lichidat o întreagă armată bizantină. Două corpuri 
foarte numeroase aflate sub comanda lui Romanos al 
IV-lea, trupele trimise în direcţii diferite şi ariergarda 


comandată de Andronic Ducas, au scăpat complet 
nevătămate. lar înfrângerea nici nu a fost urmată de 
concesii impuse ca pedeapsă de învingători. Sultanul 
Alp Arslan nu era interesat să realizeze cuceriri în 
Armenia ori în Asia Mică, principala lui preocupare 
fiind să rămână liber pentru a putea începe lupta 
esenţială pentru el împotriva Fatimizilor din Egipt, 
duşmanii lui inversunati pentru supremație în lumea 
islamică. Prin urmare, a încheiat un tratat foarte 
generos cu împăratul Romanos, captivul lui. Din câte 
se pare, împăratul a cedat câteva fortărețe armene, a 
fost de acord să îi elibereze pe prizonierii lui 
musulmani şi i-a făgăduit sultanului asistenţă militară 
pentru viitor. Apoi i s-a redat libertatea, după ce a 
promis să plătească o sumă considerabilă, ca 
răscumpărare. Aşadar ar fi fost posibil ca înfrângerea 
de la Manzikert să nu reprezinte mai mult decât un 
eveniment neplăcut, din care Bizanțul să-şi revină 
rapid. Dar, în sine, nu a fost nici motivul pentru care 
bizantinii aveau să sufere uriaşe pierderi de teritoriu în 
deceniile următoare. 

Instabilitatea politică neîncetată a fost ceea ce s-a 
dovedit fatal in Asia Mică. Când a sosit la 
Constantinopol vestea capturării lui Romanos, Mihail 
Psellos şi familia Ducas au profitat imediat ca să-l 
proclame pe Mihail al VIl-lea împărat unic, 


declarându-l detronat pe Romanos al IV-lea. Aflând că 
Romanos fusese eliberat pe neaşteptate, nu au fost 
dispuşi să dea înapoi. Andronic Ducas a fost trimis cu o 
armată să-l aresteze pe Romanos şi, după câteva lupte 
uşoare, împăratul a cedat şi a fost de acord să renunțe 
la tron şi să se retragă la o mănăstire, obţinând în 
schimb o garanţie că nu i se va face niciun rău. Dar 
garanţia nu a fost respectată, pentru că temnicerii l-au 
orbit pe Romanos, de îndată ce le-a căzut în mână. 
Operaţiunea s-a făcut cu asemenea nepricepere, încât 
nu şi-a mai revenit în urma rănilor şi a murit în vara lui 
1072. Indiferent cât de obişnuite erau tragediile în 
contextul politicii bizantine, s-ar părea că opinia 
publică a fost indignată de tratamentul aplicat lui 
Romanos, cel puţin dacă îi dăm crezare lui Attaleiates. 
Probabil că această atrocitate a pus o pată asupra 
regimului Ducas şi a reprezentat un motiv pentru 
perpetuarea tulburărilor civile. 

Dacă regimul venit la putere în Constantinopol în 
1071 şi-ar fi câştigat un larg respect şi popularitate, 
dovedind că face faţă crizei, poate că ar fi rezistat în 
furtună, dar nu s-a întâmplat aşa. Mihail al VII-lea s-a 
arătat curând prea lipsit de experiență şi naiv ca să 
rezolve situaţia. Adevărata putere a trecut curând la 
alții — mai întâi la unchiul său, cezarul loan Ducas, si 
apoi la un eunuc numit Nikephoritzes (Micul Nicefor), 


care a încercat să îmbunătățească lucrurile. În vreme ce 
refugiații din Asia Mică se  aglomerau la 
Constantinopol, Nikephoritzes s-a străduit să menţină 
aprovizionarea cu alimente preluând controlul asupra 
pieţei de grâne, acumulând grâu în portul Rhaidestos. 
Atunci nu au întârziat să apară efecte economice dintre 
cele mai neplăcute. Preţul grânelor a crescut 
nemăsurat, iar lucrătorii au cerut salarii mai mari, ca să 
facă faţă cheltuielilor. Situaţia s-a complicat şi mai mult 
deoarece nomisma şi-a pierdut mult din valoare, din 
cauza deprecierii, în vreme ce veniturile din impozite 
scădeau, pe măsura pierderii teritoriilor din Asia Mică. 

Nemulțumirea s-a reflectat curând printr-o 
succesiune de revolte militare. În 1075 s-a răsculat 
Nestor, guvernator la Dristra, şi-a unit forţele cu 
pecenegii şi a pornit în marş spre Constantinopol. În 
1077, Nicefor Bryennios a fost proclamat împărat la 
Adrianopol şi Nicefor Botaneiates, înrudit cu familia 
Focas, a fost proclamat împărat în Asia Mică. Asediat 
din toate direcţiile, Mihail al VII-lea a abdicat în martie 
1078 şi s-a călugărit. În aprilie 1078, Botaneiates a intrat 
în Constantinopol şi a devenit Nicefor al III-lea, însă 
tulburările nu au încetat. Nicefor al III-lea fusese un 
comandant glorios la vremea lui, dar acum îmbătrânise 
şi nu mai era capabil să facă fata provocărilor. Prin 
urmare, revoltele au continuat. În vara lui 1078, Nicefor 


Basilakios a fost proclamat împărat în Balcani, dar 
revolta lui a fost zdrobită de o armată condusă de unul 
dintre generalii lui Nicefor al III-lea, Alexie Comnenul, 
nepot al lui Isaac I cel cu o domnie scurtă. La începutul 
lui 1081, Nicefor Melissenos a fost proclamat împărat în 
Asia Mică, dar câteva luni mai târziu altcineva, tânărul 
general Alexie Comnenul, avea să-l răstoarne în sfârşit 
pe Nicefor al III-lea. 

Guvernarea de la Constantinopol şi-a pierdut 
autoritatea din Asia Mică în bună măsură din cauza 
acestor războaie civile şi a instabilității de ansamblu. Şi 
nu din cauza unor invazii ale sultanului selgiucid. Alp 
Arslan a respectat tratatul convenit cu Romanos şi, în 
orice caz, a murit în anul următor. Ceea ce s-a petrecut 
cu adevărat este ca diverse grupări disparate — fie ele 
de latini, armeni sau turci — au umplut vidul de putere 
în zone diferite. Latinii erau creştini din Occident care 
fuseseră folosiţi din ce în ce mai mult ca mercenari în 
armatele bizantine, în secolul al Xi-lea. În 1073, unul 
dintre ei, normandul Roussel de Bailleul, a comandat o 
trupă de 400 de mercenari apuseni într-o expediţie în 
Asia Mică, fiind subordonat lui Isaac Comnenul, 
domestic al scholelor şi fratele mai mare al lui Alexie, 
care mai târziu a urcat pe tron. Însă, când au ajuns la 
Ikonion, Roussel şi contingentul lui s-au răzvrătit şi au 
părăsit restul armatei. S-a stabilit ca stăpânitor 


independent în zona din jurul cetăţii Amaseia. În acest 
caz, anexarea de teritoriu a fost de scurtă durată. 
Roussel a fost înfrânt şi prins de Alexie Comnenul în 
1075, dar mica lui aventură prefigurează ocuparea de 
către normanzi a Antiohiei în urma Cruciadei I (vezi 
secţiunea 11.2). Armenii aveau să-şi croiască un cămin 
mult mai durabil în Asia Mică bizantină. După 
anexările făcute de Vasile al II-lea, armenii, la fel ca 
latinii, au jucat un rol important în armata bizantină. 
Philaretos Brachomios a fost un ofițer remarcabil, dar 
după detronarea lui Romanos al IV-lea nu a mai vrut să 
servească, fiindu-i deosebit de loial acestui împărat. 
Apoi a ocupat Antiohia şi Cilicia, o fâşie de pământ din 
sud-estul Asiei Mici. Deşi armenii aveau să piardă 
Antiohia în favoarea turcilor, în 1084, la începutul 
secolului al Xii-lea a apărut un principat armean 
independent, care a durat până în secolul al XIV-lea. 
Apoi turcii — când Alp Arslan a plecat cu armata sa 
din Armenia, după victorie, bande independente au 
profitat de războaiele civile bizantine ca să-şi reia 
incursiunile în acea zonă. Împotriva lor Mihail al 
VII-lea l-a trimis în 1073 pe Isaac Comnenul în Asia 
Mică, dar forțele acestuia au fost grav înfrânte într-o 
ciocnire cu o ceată de turci, Isaac însuşi fiind prins. Nici 
o altă forță bizantină nu a mai fost trimisă acolo, prin 
urmare intruşii au luat obiceiul să nu se mai retragă 


după raiduri, ci să se aşeze în regiune. Un asemenea 
grup, danişmendizii, s-a stabilit în nord-estul Asiei 
Mici, in jurul oraşului Sebasteia. Suleiman ibn 
Qutulmush, văr cu sultanul Alp Arslan, a preluat 
controlul asupra unei bande de turci în vestul Asiei 
Mici. Ei l-au susţinut pe Nicefor Botaneiates în revolta 
împotriva lui Mihail al VII-lea şi astfel au obţinut un 
trofeu important. Botaneiates s-a folosit de ei ca să 
formeze garnizoane în oraşele pe care le ocupase în 
timpul marşului spre Constantinopol, printre care 
Niceea. Cum Botaneiates nu s-a mai întors să-şi 
revendice oraşele, Niceea a devenit centrul acelui 
teritoriu sub dominaţia lui Suleiman. Începând de prin 
1081, îşi spunea „sultan”, iar succesorii lui au adoptat 
titlul de „sultani de Rum”, adică de Roma. Faptul că un 
domnitor necreştin se înscăunase într-un oraş istoric 
atât de apropiat de Constantinopol nu pare să fi stârnit 
îngrijorarea la care ne-am fi putut aştepta. Din câte se 
pare, bizantinii îi considerau în continuare pe turci ca 
fiind potenţial aliaţi, şi nu cotropitori străini ai 
pământului lor. Asta poate pentru că, în 1081, 
bizantinii aveau de înfruntat un pericol şi mai grav în 
Balcani. 


10.5 Lupta pentru Balcani (1081-1091) 


Accesiunea lui Alexie I Comnenul din aprilie 1081 
este deseori privită ca punct de cotitură, ca moment în 
care un împărat capabil a refăcut puterea militară 
bizantină şi i-a înfrânt pe inamicii invadatori. De fapt, 
au existat puţine semne de revenire în primii lui ani de 
domnie, iar lucrurile au mers mai prost, nu mai bine. 
Exista primejdia reală ca provinciile din Balcani să fie 
pierdute în acelaşi mod ca acelea din Asia Mică. 
Principala ameninţare nu venea de la pecenegi, 
deoarece, deşi încă fixati in Bulgaria, au stat relativ 
linistiti la începutul anilor 1080. Şi nici de la alti inamici 
din regiune, care se grăbiseră să profite de pe urma 
slăbiciunii evidente a Bizanțului după Manzikert. În 
1072, ungurii traversaseră Dunărea, în vreme ce 
bulgarii se revoltaseră împotriva dominaţiei bizantine 
şi ocupaseră Ohrida, proclamându-şi conducătorul 
drept tar. Reacţia lui Mihail al VII-lea si a sfatuitorilor 
lui a fost foarte eficientă în acest caz. Au înăbuşit 
revolta bulgară prin forța armelor în 1073 şi au 
dezamorsat primejdia ungară prin mijloace mai subtile. 
L-au susţinut într-un război civil pe un pretendent, iar 
când Géza I a ieşit victorios şi a devenit rege al 
Ungariei în 1074, a adoptat o atitudine mai prietenoasă 
şi chiar s-a însurat cu fiica unui aristocrat bizantin. 

Adevărata primejdie din Balcani venea de dincolo de 
Adriatică, din Italia. Chiar înainte de înfrângerea de la 


Manzikert, poziţia bizantină din peninsulă se 
prăbuşise, deoarece în aprilie 1071 normanzii conduşi 
de Robert Guiscard ocupaseră Bari, ultima fortăreață 
bizantină din Apulia. În fata inevitabilului, Mihail al 
VII-lea încheiase un tratat de pace cu Robert în 1074, 
recunoscând posesia ducelui normand în Apulia şi 
Calabria, acceptând căsătoria dintre Helena, fiica lui 
Robert, şi fiul său Constantin, garantând că Robert va 
interveni la nevoie ca aliat al împăratului. Planul era, 
fără îndoială, de a-i coopta pe normanzi ca susținători 
împotriva pecenegilor si turcilor. Din nefericire, 
politica lui Mihail al VII-lea s-a destrămat odată cu 
detronarea lui, în 1078, şi tratatul a fost abandonat. 
Fiind înşelat în ambițiile lui de a se alia cu dinastia 
bizantină conducătoare, Robert Guiscard s-a pregătit 
furibund de război. Pretinzând că acţionează în 
susținerea lui Mihail al VII-lea, a traversat Marea 
Adriatică în iunie 1081 ca să invadeze provinciile 
bizantine din Balcani. Împăratul Alexie I, abia urcat pe 
tron, a reacţionat rapid — a adunat o armată şi a pornit 
spre vest, să iasă în calea invadatorului. Dar bătălia cu 
Robert Guiscard de la Dyrrachion, în octombrie 1081, 
s-a soldat cu o înfrângere catastrofală, mult mai gravă 
decât la Manzikert. 


Caseta 10.3 Dezastru la Dyrrachion (1081) 


Spre deosebire de Manzikert, bizantinii au suferit 
pierderi grele la Dyrrachion, însă cel puţin de această 
dată împăratul nu a căzut prizonier. Potrivit Annei 
Comnena, a scăpat ca prin urechile acului, fiind aprig 
urmărit de cavaleria normandă. 


După ce le-a arătat spatele urmăritorilor săi nu 
puțină vreme, s-a întors către ei şi a străpuns un soldat 
cu lancea, iar acela s-a prăbuşit la pământ. Împăratul 
şi-a întors din nou calul şi şi-a continuat drumul. Şi aşa 
a întâlnit un pâlc de franci care până atunci fugăriseră 
soldaţi romei. Când l-au zărit, de la distanţă, s-au 
aşezat în formaţie şi s-au oprit, în parte ca să-şi lase caii 
să răsufle, dar şi pentru că doreau să-l prindă viu şi să-l 
ducă drept pradă lui Robert [Guiscard]. Văzând că 
numărul urmăritorilor era tot mai mare, împăratul a 
fost cuprins de deznădejde, dar s-a ţinut tare şi când a 
observat în rândul vrăjmaşilor un bărbat care, judecând 
după statura şi armele lui scăpărătoare, a înțeles că era 
chiar Robert, şi-a mânat calul drept spre el; iar celălalt 
şi-a atintit lancea drept spre el. Aşa că s-au angajat 
amândoi în luptă, năpustindu-se unul asupra celuilalt. 
Împăratul şi-a potrivit braţul cu iscusinta şi şi-a lovit 
adversarul cu lancea, care l-a străpuns drept în piept şi 


i-a ieşit prin spate. Barbarul a căzut pe loc la pământ şi 
şi-a dat sufletul, căci rana fusese mortală. Atunci 
împăratul s-a năpustit chiar prin mijlocul grupului şi 
s-a îndepărtat la galop, pentru că ucigându-l pe acel 
barbar se pusese la adăpost pe sine. De îndată ce francii 
şi-au văzut eroul rănit şi doborât la pământ, s-au strâns 
imediat lângă el, acordându-i întreaga atenţie, 
înspăimântați. Dar omul acela nu era Robert, ci unul 
dintre nobilii săi, al doilea ca rang după Robert. Şi în 
timp ce erau cu toţii ocupați cu cel doborât, împăratul 
şi-a văzut de drum. 


Cititorii ar putea să fie sceptici şi să se întrebe dacă 
într-adevăr Alexie omorâse cu mâna lui doi cavaleri 
normanzi, unul fiind presupusul locţiitor la comandă al 
lui Robert Guiscard, cu atât mai mult cu cât relatarea îi 
aparţine Comnenei. Contemporanul ei, loan Zonaras, 
spune doar că plecarea lui Alexie de pe câmpul de 
luptă a fost „umilitoare”. Relatarea amplă a Annei 
Comnena despre fuga lui îndrăzneață este menită sa 
acopere faptul că a fost în fruntea uneia dintre cele mai 
grele înfrângeri din istoria bizantină. 


Sursă: The Alexiad of the Princess Anna Comnena: Being 
the History of the Reign of her Father, Alexius I, Emperor of 
the Romans, 1081-1118 A. D., trad. Elizabeth A. Dawes 


(London: Routledge and Kegan Paul, 1967), pp. 112-13 
(ortografie adaptată). 


În primăvara următoare, normanzii au pornit în marş 
spre răsărit şi se părea că vor ocupa Tesalonicul. Cum 
posibilitatea de a-i alunga pe normanzi prin forţa 
armelor era acum exclusă, Alexie a revenit la vechea 
politică verificată şi sigură de a căuta aliaţi pe care să-i 
poată convinge sau mitui să-i atace pe inamicii lui 
normanzi. A încercat să-l recruteze pe împăratul 
occidental, Henric al IV-lea, să atace posesiunile lui 
Guiscard din Italia şi a încheiat un tratat cu venețienii, 
care se puteau folosi de flota lor ca să taie căile de 
întărire şi de aprovizionare dintre sudul Italiei şi 
armata lui Guiscard (vezi secţiunea 12.2). A luat 
legătura cu sultanul Suleiman la Niceea şi l-a convins 
să trimită un contingent de 7000 de turci care să lupte 
de partea bizantinilor. Dar evenimentele au luat o 
întorsătură  neaşteptată. În aprilie 1082, Robert 
Guiscard a trebuit să se întoarcă în Italia ca să facă fata 
invaziei împăratului Henric al IV-lea, lăsându-l la 
comandă în Balcani pe fiul său, Bohemond. Normanzii 
au continuat să câştige teren până în octombrie 1083, 
când Alexie a repurtat o victorie semnificativă asupra 
lor la Larissa. Însă Robert Guiscard a murit în 1085, 
când se întorcea în Balcani, iar normanzii s-au retras 


demoralizati. 

Alexie a avut putin timp să-şi savureze victoria, 
deoarece pecenegii si-au reluat raidurile aproape 
imediat, intariti cu alte grupuri care traversasera 
Dunărea şi veniseră pe teritoriul bizantin. În 1087, 
Alexie a suferit o gravă înfrângere la Dristra, în 
Bulgaria. Situaţia s-a deteriorat şi în Asia Mică. După 
moartea sultanului Suleiman în 1085, alte grupuri de 
turci şi-au început încercările de a ocupa pământuri în 
vestul Asiei Mici. Unul dintre ei, aflat sub conducerea 
lui Chaka, a ocupat portul Smirna şi, folosindu-se de 
munca localnicilor, a construit o flotă care a fost trimisă 
să prade navele în Marea Egee. În iarna lui 1090-1091, 
Bizanțul se afla iarăşi într-o poziţie extrem de 
periculoasă. Apele din zona Constantinopolului au fost 
prinse în blocada flotei lui Chaka, în vreme ce 
pecenegii avansaseră în Tracia şi amenințau capitala 
dinspre uscat. 

Dar situaţia a început să se amelioreze pe neaşteptate 
în primăvara lui 1091. Aliindu-se cu un alt grup turcic, 
cel al cumanilor, Alexie a împresurat şi a distrus 
aproape în întregime o mare armată a pecenegilor la 
Muntele Levounion, punând capăt incursiunilor lor 
vreme de o generaţie. În anul următor a trimis o flotă 
sub comanda curmatului său, loan Ducas, care a 
îndepărtat forțele lui Chaka din insulele ocupate de ei 


în Marea Egee. La scurt timp, incomodul Chaka a fost 
asasinat la ordinele noului sultan de la Niceea, Kilij 
Arslan I. În sfârşit, Balcanii erau în siguranţă şi 
ameninţarea navală asupra Constantinopolului fusese 
neutralizată. Faza acută a crizei trecuse. 


Idei de reținut 


e Mulţi istorici i-au acuzat pe succesorii lui Vasile al 
II-lea, şi mai ales pe Constantin al IX-lea, pentru 
provocarea crizei din secolul al Xi-lea prin guvernare 
incompetentă. O asemenea judecată ar putea fi 
simplistă. 

e O parte dintre problemele cu care se confrunta 
Bizanțul după 1025 aveau rădăcini în timpul domniei 
lui Vasile al II-lea. 

e Sfârşitul dinastiei Macedonene din 1056 a fost un 
factor de criză, deoarece a stimulat instabilitatea 
internă. 

e Înfrângerea de la Manzikert nu a fost în sine 
decisivă, dar în momentul în care Bizanțul era sfâşiat 
de războaie civile, diverse grupuri au avut ocazia să 
ocupe mari suprafeţe de teritoriu în Asia Mică. 

e Nu accesiunea lui Alexie I din 1081 a reprezentat 
momentul de începere a redresării. Până atunci, au mai 
trecut încă zece ani. 

11. Stabilitate în vremea dinastiei Comnen (1091-1180) 


După ce a refăcut poziţiile Bizanțului din Balcani, 
Alexie I Comnenul a continuat să domnească vreme de 
37 de ani, întemeind o dinastie care avea să dureze mai 
mult de un secol, cea mai lungă perioadă în care o 
familie a deţinut puterea de la încheierea perioadei 
Macedonenilor în 1057. Sub cei trei succesori ai săi, 
Bizanțul a părut să recupereze bogăţia şi prestigiul de 
care se bucurase în zilele lui Vasile al II-lea şi să-şi fi 
reluat dominaţia asupra acelei regiuni. Ceea ce trebuie 
luat în considerare acum este modul în care aceşti trei 
suverani au reuşit victoriile lor militare şi au 
determinat stabilitatea internă. 


11.1 Un nou stil de guvernare sub Alexie I 


În primăvara lui 1081, când a preluat puterea, Alexie 
Comnenul nu se deosebea aproape prin nimic de toţi 
ceilalţi lideri militari ambitiosi porniţi in marş spre 
capitală. 

Desigur, era nepotul împăratului Isaac I, dar Isaac nu 
fusese nici el decât un uzurpator, în timpul domniei 
sale de scurtă durată. Aşadar Alexie trebuia să găsească 
o cale de a-şi asigura măcar o umbră de legitimitate 
pentru a-şi justifica urcarea pe tron, faţă de toţi ceilalţi, 
aşa cum făcuse şi Vasile I după 867. Un procedeu 
standard era încheierea unei alianțe matrimoniale cu o 


dinastie din trecut. Alexie a fost ajutat în lovitura sa de 
loan Ducas, frate al împăratului Constantin al X-lea şi, 
scurt timp înaintea urcării pe tron, s-a căsătorit cu 
nepoata lui loan, Irina, fiica lui Andronic Ducas despre 
care se spunea ca îl părăsise pe Romanos al IV-lea la 
Manzikert în 1071. În fond, Alexie îl răsturnase pe 
Nicefor al III-lea, cel care îl detronase pe Mihail al 
VII-lea, aşa că putea să pozeze ca răzbunător al familiei 
Ducas, drept omul care adusese din nou evenimentele 
pe făgaşul pe care ar fi trebuit să fie. 

Însă nu toată lumea s-a lăsat convinsă. Au existat 
numeroase comploturi şi răzvrătiri de-a lungul 
domniei lui Alexie, inclusiv cea condusă de Nicefor 
Diogenes, fiul lui Romanos al IV-lea, în iunie 1094. Prin 
urmare, Alexie şi sfătuitorii lui au fost obligaţi să facă 
mai mult pentru a obţine un acord pe scară largă 
conform căruia puterea imperială era rezervată familiei 
sale, fie prin sânge, fie prin căsătorie. Una dintre 
primele obligaţii din 1081 era să-l neutralizeze pe unul 
dintre rivalii lui la putere, Nicefor Melissenos, care încă 
aştepta lângă Niceea, cu o mare armată. În locul unei 
confruntări militare, Alexie i-a amintit că este cumnatul 
său, de vreme ce Melissenos se căsătorise cu Eudokia, 
sora lui Alexie. Şi-a convins adversarul să renunţe să-şi 
mai revendice tronul şi, în schimb, i-a acordat titlul de 
cezar, ridicându-l practic la rangul de împărat adjunct, 


şi l-a împroprietărit cu domenii întinse în jurul 
Tesalonicului. În acest fel, Melissenos a încetat să mai 
reprezinte o ameninţare, prin cooptarea în familia 
imperială. 

În anii următori, Alexie şi-a continuat demersul de 
monopolizare a puterii imperiale pentru propriul sau 
clan, atribuind membrilor familiei lui cele mai înalte 
ranguri şi demnități, ceea ce nu se întâmplase niciodată 
înainte. lar mecanismul la care a apelat a fost să reducă 
subtil importanţa multora dintre vechile titluri şi slujbe 
care existau încă din vremurile romane târzii şi să 
creeze în schimb o nouă serie de onoruri întemeiate pe 
termenul grec sebastos, „august”. Fratele lui Isaac a fost 
uns sebastocrator, un rang mai înalt decât cel vechi de 
cezar, ceea ce i-a asigurat întâietatea fata de Nicefor 
Melissenos. Cumnatul său Mihail Taronites a devenit 
protosebastos. La fel a procedat apoi şi în cazul 
militarilor. In 1086, când domesticul din Apus a fost 
ucis în luptele împotriva pecenegilor, Alexie l-a înlocuit 
cu fratele lui, Adrian. Un alt cumnat de-ai săi, Mihail 
Ducas, a fost numit loctiitorul la comandă al forţelor 
terestre, iar un altul, loan Ducas, a primit oficiul de 
mare duce al flotei. Era limpede vorba despre nepotism 
sistematic, dar rezervarea acestor funcţii si titluri 
pentru cei în care Alexie putea avea încredere a 
rezolvat problema generalilor de succes, care se 


foloseau de prestigiu şi de armată ca să pună mâna pe 
tron. Manevra pare să fi funcţionat pe termen lung, 
deoarece, deşi domnia lui Alexie a mai fost tulburată de 
conspirații şi rebeliuni, cei doi succesori ai săi au rămas 
relativ scutiţi de asemenea evenimente. 

O altă strategie folosită de Alexie a fost atenţia 
acordată temeiului moral. Demersul i-a fost uşurat de 
evenimentele catastrofale din anii 1070, pe care mulţi 
bizantini pioşi fără îndoială că le-au considerat o 
pedeapsă divină pentru relaxarea morală. Alexie s-a 
prezentat încă de la început drept omul care avea să 
readucă imperiul pe căile virtuţii părăsite de împărații 
dinainte, la fel cum şi Vasile I îl denigrase pe 
predecesorul Mihail al III-lea şi subliniase propria lui 
virtute şi cumpătare (vezi secţiunea 6.2). Alexie a 
delegat o parte a acestei îndatoriri mamei sale, Anna 
Dalassena, care şi-a asumat reforma morală de la 
Marele Palat. Viaţa liberă şi fără griji de sub Constantin 
al IX-lea, care se afişa deschis alături de amante, a fost 
dată uitării. Potrivit Annei Comnena, palatul s-a 
transformat mai degrabă într-o mănăstire, cu ore fixe 
pentru rugăciune şi intonarea de imne. Alexie însuşi 
acţiona în aşa fel încât să se respecte cu strictețe 
preceptele religioase aşa cum erau definite de Biserica 
Bizantină şi îi trata cu asprime pe toţi cei care se 
abăteau de la ele. Mihail Psellos reuşise să-şi treacă sub 


tăcere admirația fatisa faţă de Platon si de 
neoplatonicieni, dar nu şi succesorul lui, loan Italos, 
care a fost judecat şi dizgratiat în 1082. Spre sfârşitul 
domniei, Alexie a pus să fie ars public pe rugul ridicat 
la Hipodrom conducătorul sectei eretice a bogomililor. 
Asemenea măsuri drastice erau rare la Bizanţ şi au 
deosebit domnia lui Alexie de regimul mai tolerant 
care l-a precedat. S-a făcut remarcat şi un nou etos, de 
sobrietate, care punea preţ pe bravura militară şi pe 
virtuțile barbatiei. Influența eunucilor, care fusese 
odată dominantă la curte, a început să dispară în 
secolul al XII-lea. 


Caseta 11.1 Paul Lemerle (1903-1989) despre Alexie I 
Comnenul 


Daca majoritatea istoricilor considera ca domnia lui 
Alexie I marcheaza redresarea Bizantului dupa criza 
din secolul al XI-lea, unii s-au întrebat cât de benefică a 
fost cu adevărat ridicarea lui la putere. În definitiv, 
susţin ei, cunoştinţele noastre despre domnia lui provin 
mai ales din opera laudativă a Annei Comnena, ceea ce 
induce o evaluare favorabilă. Unul dintre aceşti sceptici 
a fost bizantinologul francez Paul Lemerle, care a tras 
concluzia că lovitura lui Alexie din 1081 a pus capăt 
unei evoluţii constituţionale promițătoare. Bizanțul 


mai dispunea de un senat, deşi nu mai era vorba despre 
o adunare legislativă, ca în vremurile Republicii 
Romane, ci mai degrabă alcătuia consiliul de 
consultanţi ai împăratului, format din cei mai de vază 
şi mai influenţi supuşi. În secolul al XI-lea, componenţa 
Senatului a fost lărgită, mai ales sub împărații 
Constantin al IX-lea Monomahul şi Constantin al X-lea 
Ducas. Contemporanii săi, printre care Mihail Psellos, 
s-au opus cu înverşunare acestei evoluţii, pretinzând că 
instituţia era diluată prin cooptarea unor „vagabonzi 
pungaşi de prin pieţe”. Dar Lemerle o consideră o 
mişcare pozitivă. Aşa cum o face şi Cécile Morrisson 
(vezi caseta 10.1), Lemerle privea prima jumătate a 
secolului al XI-lea ca pe o perioadă de expansiune 
economică şi de prosperitate şi interpreta lărgirea 
Senatului ca oglindire a acestei realităţi: împărații îşi 
extindeau cercul sfătuitorilor pentru a cuprinde 
persoane cu experiență comercială. Toate astea s-au 
încheiat brutal în 1081, când lovitura lui Alexie l-a adus 
la putere pe un aristocrat latifundiar hotărât să 
concentreze puterea în mâinile propriei sale clase: 


Lucrurile s-au schimbat cu totul odată cu Alexie I, si 
nu numai pentru că toată clasa senatorială fusese de 
partea lui [Nicefor al III-lea] Botaneiates. Un pasaj 
curios din Zonaras ne spune că, atunci când au intrat în 


Constantinopol, oamenii lui Alexie „îi trânteau jos de 
pe asinii lor pe orice senatori le ieşeau în cale, uneori 
despuindu-i şi de haine şi lăsându-i pe jumătate goi în 
mijlocul străzii”. Acelaşi autor mai spune că Alexie a 
făcut tot ce i-a stat în puteri ca să umilească şi să oprime 
clasa senatorilor, care practic a fost absentă de la toate 
evenimentele majore ale domniei, cu excepţia unor 
momente în care era informată, dar nu şi consultată în 
legătură cu unele crunte cazuri de urgenţă. Ea nu apare 
nici în lucrarea Annei Comnena, totul sugerând că 
Alexie urmărea să limiteze rolul Senatului la unul pur 
ceremonial. 


Desigur, interpretarea îi aparţine lui Lemerle. Este 
foarte posibil ca soldaţii să-i fi atacat pe senatori ca să le 
fure hainele, fără niciun substrat politic. Însă nu încape 
nicio îndoială că, după 1081, puterea politică din Bizanţ 
a fost mult mai intim legată de anumite familii. Fie asta 
bine sau rău, trecuseră de mult zilele când un outsider 
absolut ca Vasile I putea pune mâna pe tron. 


Sursă: Paul Lemerle, Cing études sur le XIe siècle 
byzantin (Paris: Centre National de la Récherche 


Scientifique, 1977), pp. 309-10 (traducerea autorului). 


Utilizarea abilă a propagandei şi a legăturilor de 


familie contribuie la explicaţia de ce Alexie I a reuşit sa 
îşi instituie dinastia, dar domnia lui îndelungată ridică 
o altă problemă importantă. Cum a fost posibil ca 
împăratul nu numai să supraviețuiască înfrângerii 
teribile de la Dyrrachion din 1081, dar apoi să-şi 
reconstruiască armata şi să-i învingă pe normanzi, pe 
pecenegi şi pe turcii lui Chaka? Răspunsul nu transpare 
imediat, deoarece nu este un subiect abordat cât de cât 
de Anna Comnena. Prin urmare, istoricii trebuie să-şi 
întemeieze teoriile pe interpretarea unui corp foarte 
limitat de dovezi. 

Un fapt de care putem fi siguri este că Alexie a făcut 
un mare efort ca să atragă şi să recruteze mercenari 
străini, aruncând năvodul până foarte departe. A trimis 
voluntari englezi împotriva normanzilor la Dyrrachion 
în 1081 (vezi caseta 9.3), iar după victoria zdrobitoare a 
lui Robert Guiscard, l-a convins pe Suleiman de la 
Niceea să trimită soldaţi turci cu care să-şi refacă 
trupele rărite. După ce i-a înfrânt pe pecenegi, în 1091, 
i-a înrolat pe mulţi dintre supraviețuitori în armata sa, 
iar ei au reprezentat mulţi ani de atunci înainte un 
element important în trupele bizantine. Dar, deşi 
mercenarii erau de obicei soldaţi foarte buni, prezentau 
un dezavantaj major. Erau scumpi, fiind nevoie să fie 
plătiţi şi intretinuti permanent de către trezorerie. În 
situaţia economică dificilă de la sfârşitul secolului al 


XI-lea, lui Alexie i-a fost greu să pună la dispoziţie 
mijloacele necesare şi a fost nevoit să recurgă la 
rechizitionarea de odoare ecleziastice. Deşi Heraclius 
procedase la fel într-o perioadă de criză asemănătoare, 
Alexie s-a văzut supus unor critici severe din partea 
episcopului Léon din Calcedon pentru devalizarea 
Bisericii, ceea ce îl punea într-o postură incomodă, 
având în vedere imaginea de împărat pios şi moral pe 
care şi-a cultivat-o cu grijă. 

Faţă de această presiune morală şi economică, este 
posibil ca Alexie să fi căutat căi de a recruta cheltuind 
mai puţini bani. De altfel, cu secole în urmă se 
procedase uneori şi prin acordarea de pământ, şi nu 
bani. Acele vechi trupe ale themelor se demodaseră 
până la sfârşitul secolului al X-lea şi aparent 
dispăruseră în zilele lui Alexie, însă George 
Ostrogorsky susține că a conceput un sistem alternativ: 
alocări de pământ, cunoscute ca pronoia. Împăratul 
permitea ca beneficiarul să păstreze pământul întreaga 
viaţă, cu obligaţia ca în schimb să slujească în armata 
bizantină cu un număr de soldați, când i se cerea. 
Pronoia diferea de forma mai veche, când pământul era 
acordat unor soldaţi individuali, acum fiind vorba 
despre comandanţi. Ostrogorsky este de părere că 
pronoia ajuta Bizanțul să-şi asigure trupele de care avea 
nevoie şi explică de ce împărații Comneni au fost 


capabili să adune armate atât de numeroase. La fel ca 
teoriile sale despre theme, ideile lui Ostrogorsky 
despre pronoia au atras critici. Din câte se pare, a 
presupus că, dacă termenul pronoia era folosit pentru 
acordarea unui lot de pământ, serviciul militar trebuia 
să facă parte din acea înțelegere. Mark Bartusis a arătat 
că înțelesul cuvântului nu a fost niciodată atât de strâns 
definit pe cât sugerează Ostrogorsky. Ar fi putut să fie 
aplicat oricărui fel de acordare de teren, cum erau cele 
făcute de Alexie ca să-şi răsplătească susținătorii 
pentru ajutorul primit să vină la putere în 1081. Aşadar, 
deşi au existat pronoia în schimbul serviciului militar, 
probabil că nu echivalau cu un mod complet nou de 
finanţare a armatei bizantine. 

Este foarte posibil ca realitatea să fi fost mult mai 
banală. În anii de deznădejde dintre 1081 şi 1091, este 
de presupus că Alexie a reuşit să rămână la linia de 
plutire adunând tot ceea ce se putea aduna dintr-o serie 
de surse. Zonaras enumeră însuşirea de odoare 
bisericeşti, deprecierea nomismei, inventarea de noi 
taxe, topirea statuilor din bronz şi confiscarea de 
proprietăţi de la inamici. După 1092, odată ce se 
restabilise pacea în Balcani, Alexie a încercat să refacă 
finanțele prin emiterea unei noi monede din aur, 
hyperperon, care cântărea 4,55 grame şi avea puritate de 
20,5 carate, şi a alteia din argint, aspron (aspru). A 


revizuit sistemul de impozitare prin numirea unui nou 
demnitar, marele Jlogariast, pentru coordonarea si 
supravegherea colectării taxelor. Până în 1109, situaţia 
era suficient de stabilă pentru întocmirea unui nou 
registru de taxe, stabilind câte monede se plăteau 
pentru fiecare impozit. Sistemul de colectare a devenit 
mai eficient, iar Alexie şi urmaşii lui au primit sumele 
de care aveau nevoie pentru a plăti armatele uriaşe de 
care a dispus Bizanțul în secolul al XII-lea. Cu toate 
acestea, este posibil ca Alexie să fi căutat în continuare 
o altă cale de a atrage mercenari în serviciul său, care să 
ofere o altă atracţie, diferită de bani. Dacă aşa stau 
lucrurile, este util să explicăm ceea ce a reprezentat, 
fără îndoială, cel mai bine cunoscut eveniment din 
timpul domniei sale. 


11.2 Alexie I şi Cruciada I (1091-1118) 


Pana la mijlocul anilor 1090, criza care fusese la un 
pas sa îngenuncheze Bizantul se încheiase, însă o mare 
parte din Asia Mică se afla în continuare în mâinile 
emirilor turci şi ale războinicilor armeni. Alexie făcea 
acum planuri să-şi reafirme autoritatea în acea regiune 
şi, aşa cum mai înainte adusese ajutor din afară ca să-i 
învingă pe normanzi şi pe pecenegi, la fel plănuia să 
facă şi acum. Era limpede că turcii şi cumanii turcici nu 


puteau fi folosiţi în Asia Mică, deoarece nu era exclus 
să privească inamicul cu simpatie. Astfel, sursa evident 
cea mai potrivită erau europenii occidentali, latinii, aşa 
cum îi numeau bizantinii, care serviseră de decenii cu 
succes ca mercenari în formațiunile bizantine. 

Însă Alexie era conştient că exista un impediment în 
calea ajutorului venit spre Bizanţ dinspre Europa 
Occidentală. Deşi ambele societăţi erau creştine, de-a 
lungul anilor apăruseră neînţelegeri între capii 
Bisericilor lor, ca aceea legată de monotelism şi de 
iconoclasm. Acele dispute fuseseră rezolvate, dar între 
timp apăruseră chestiuni mai greu de rezolvat. În 
secolul al IX-lea, patriarhul Fotie îl acuzase pe papă 
de-a dreptul de erezie, după ce văzuse că unele 
versiuni ale crezului latin folosite în Apus adăugaseră 
un cuvânt suplimentar, filioque („şi de la Fiul”). De 
asemenea, se opusese pretentiei papei de jurisdicție 
asupra întregii Biserici. Disputa provocase o scurtă 
schismă în august 867, dar la venirea pe tron a lui 
Vasile I, îl destituise repede pe Fotie şi restabilise 
relaţiile cu Roma. Neintelegerile legate de autoritatea 
papală şi de filioque au apărut iarăşi în prim-plan în 
1054, când legaţi papali l-au excomunicat cu furie pe 
patriarhul Constantinopolului, Mihail Keroularios. 
Dornic să închidă conflictul, Alexie a început in 1089 sa 
facă avansuri papalității. Papa Urban al II-lea a fost la 


rândul lui extrem de receptiv la apropierea lui Alexie, 
fiind implicat într-o dispută de lungă durată cu 
împăratul occidental, Henric al IV-lea, şi dispus să 
accepte orice semn de prietenie. Astfel, în primăvara lui 
1095, împăratul a trimis o delegaţie care să îl 
întâlnească pe papă la Piacenza, unde prezida un 
sinod, deşi există unele dubii în legătură cu mesajul pe 
care îl aduceau (vezi caseta 11.2). 


Caseta 11.2 Ce a cerut Alexie I la Conciliul de la 
Piacenza? 


Anna Comnena nu face nicio menţiune în legătură cu 
delegaţia trimisă în 1095 de tatăl ei la papa Urban al 
II-lea, astfel că nu avem la îndemână decât câteva 
relatări concise din cronicile occidentale. lată cum sunt 
prezentate evenimentele de un călugăr german numit 
Bernold von St. Blasien: 


De vreme ce Dumnezeu şi Sfântul Petru i-au arătat 
harul Lor, Vicarul Papă [Urban al II-lea] deţinea 
autoritatea aproape peste tot şi a dat de ştire că va ţine 
un sinod ecumenic în centrul Lombardiei, la cetatea 
Piacenza |în martie 1095], în teritoriul schismaticilor 
[adică al susținătorilor împăratului occidental Henric al 
IV-lea] şi îndreptat împotriva lor. O delegaţie de la 


împăratul din Constantinopol a sosit şi ea la acest sinod 
şi i-a implorat cu umilinţă pe Vicarul Papă şi pe toţi 
credincioşii lui Cristos să îi dea sprijin împotriva 
păgânilor în apărarea Sfintei Biserici, pe care păgânii 
aproape că au distrus-o în acele părţi, cotropind 
teritoriul până la zidurile cetăţii Constantinopolului. 
Vicarul Papă, prin urmare, i-a îndemnat pe mulţi să 
dea acest sprijin, aşa încât au promis chiar prin 
jurământ că, prin voia lui Dumnezeu, vor merge acolo 
şi cu toate puterile lor vor da acestui împărat ajutorul 
lor cel mai de credinţă împotriva păgânilor. 


Este interesant de remarcat că nicăieri în relatarea lui 
Bernold Alexie nu oferă bani contra acestui serviciu. El 
este prezentat în schimb ca un imperativ moral: o 
îndatorire a creştinilor de a veni în ajutorul 
coreligionarilor. Dacă nu putem fi deloc siguri că 
trimişii bizantini au spus exact ceea ce afirmă Bernold 
că ar fi spus, este posibil ca Alexie să fi încercat o altă 
formă de convingere pentru a-i atrage pe cavalerii 
apuseni la Constantinopol, prezentându-le campania 
viitoare din Asia Mică sub forma unui război 
îndreptăţit. Dacă aşa a fost, a jucat un rol de primă 
importanţă în ceea ce avea să se întâmple, chiar dacă nu 
ar fi avut cum să prevadă proporţiile evenimentelor şi 
urmările lor. 


Sursă: Bernold of St. Blasien in I. S. Robinson, 
Eleventh Century Germany: The Swabian Chronicles 
(Manchester: Manchester University Press, 2008), pp. 
323-4. 


Indiferent ce au spus delegatii bizantini la Piacenza, 
se pare că au făcut impresie asupra lui Urban al II-lea. 
În noiembrie următor, la Clermont, în Franţa, papa a 
ținut o predică în faţa a mii de oameni, îndemnându-i 
să pornească în ajutorul împăratului bizantin. Însă 
Urban nu s-a oprit aici. A continuat, cerându-le 
ascultătorilor săi să elibereze cetatea sfântă a 
Ierusalimului de sub stăpânirea musulmană. Încă nu e 
clar de ce Urban a introdus deodată Ierusalimul în 
ecuaţie. Mulţi istorici, printre care Steven Runciman 
(vezi caseta 12.2), susţin că este un element pe care 
împăratul Alexie nu l-a menţionat ori nu l-a gândit 
vreodată. El nu-şi dorea decât ca papa să se folosească 
de influența lui morală ca să îndemne câteva 
contingente de cavaleri apuseni să lupte sub comandă 
bizantină împotriva turcilor. O notă separată face Peter 
Frankopan, care este de părere că Alexie a propus 
Ierusalimul ca ţintă supremă şi că a cerut în mod 
deliberat armate mari, sub comandă proprie. Ideea este 
şocantă şi provocatoare, însă se bazează pe prea puţine 


dovezi şi devine şi mai greu de explicat atitudinea lui 
Alexie faţă de ceea ce avea să se transforme în Cruciada 
I. 

Indiferent cine a introdus lerusalimul ca scop al 
expediției, propunerea a avut enormă popularitate. 
Într-o lume obsedată de consecinţele păcatului, era 
extrem de răspândită credinţa că o călătorie în locurile 
unde Iisus Hristos s-a ridicat din morţi avea să asigure 
iertarea divină şi accesul în paradis. În lunile de după 
predica de la Clermont, multe mii de cavaleri din 
Occident au jurat să meargă în Răsărit, să lupte pentru 
credinţa creştină şi să recucerească oraşul sfânt. S-au 
format mai multe armate mari, iar prima etapă a rutei 
plănuite era traversarea teritoriului bizantin prin 
Balcani la Constantinopol. Răspunsul lui Alexie la 
venirea lor este plină de invataminte. Anna Comnena 
susține că era îngrozit de sosirea lor, ceea ce este 
straniu dacă, aşa cum pretinde Frankopan, a propus şi 
a orchestrat întreaga expediţie. Acţiunile lui lasă să se 
întrevadă mai degrabă că a urmărit să limiteze 
pagubele acestui torent neprevăzut şi să se aleagă cu 
cât mai multe beneficii cu putință de pe urma prezenţei 
cruciaților, indiferent dacă ei ajungeau sau nu la 
Ierusalim. Când în august 1096 a ajuns la 
Constantinopol cel dintâi contingent condus de Petru 
Eremitul şi a început să prade suburbiile din afara 


Zidurilor continentale, Alexie i-a expediat pe vizitatorii 
nepoftiti peste mare, în Asia Mica, unde au fost repede 
masacrați de turci. Corpul principal a sosit în iarna şi 
primăvara dintre 1096 şi 1097, sub lideri de seamă, ca 
ducele Lorenei Inferioare, Godfrey de Bouillon, şi 
contele de Toulouse, Raymond al IV-lea. Faptul că unul 
dintre conducători era Bohemond, fiul lui Robert 
Guiscard, împotriva căruia luptase Alexie in 1081- 
1083, era irelevant în acel stadiu. Bizantinii ajunseseră 
de mult la înţelepciunea că foştii inamici pot fi 
transformați în aliaţi. Alexie a cerut ca toţi aceşti 
conducători să depună un jurământ în faţa sa, cu 
promisiunea de a înapoia orice oraşe aveau să 
captureze de pe foste teritorii bizantine, în schimbul 
asigurării hranei şi a călăuzelor. 

Odată făcut jurământul, Alexie a trecut armatele 
cruciate peste Bosfor şi le-a pornit spre Niceea, care 
rămăsese în mâinile turcilor de când le fusese predată 
de Nicefor al III-lea Botaneiates în 1078. Dar, decât să îi 
lase pe cruciați să captureze oraşul, Alexie a preferat să 
intre cu garnizoana turcă în negocieri, care a fost 
recunoscătoare să i se poată preda lui. Când cruciații au 
pornit în cea de-a doua etapă a călătoriei spre 
Ierusalim, i-au cerut lui Alexie să-i însoțească, dar el a 
refuzat, trimițând doar o mică forţă, ca simbol, cu 
promisiunea să-i urmeze mai târziu cu armata 


principală. Este foarte limpede de ce a procedat aşa. 
După ce cruciații au zdrobit armata selgiucida la 
Dorylaion în iulie 1097, Alexie a profitat trimitandu-l 
pe cumnatul său loan Ducas să recupereze vestul Asiei 
Mici. Până la sfârşitul lui 1098, Smirna şi fertila vale a 
Meandrului erau din nou în posesia bizantină. 
Acţiunile lui Alexie arată limpede că principalul său 
interes era să recupereze cât mai mult cu putinţă din 
Asia Mică în urma cruciadei, indiferent care ar fi fost 
deznodământul ei. 

Exista un oraş pe care Alexie ţinea în mod deosebit 
să-l obţină din nou, şi anume Antiohia. Recuperat în 
969 şi pierdut din nou în 1084, oraşul fusese centrul 
administraţiei bizantine din Siria nordică. În toamna lui 
1097, cruciații au ajuns acolo şi au început asediul, dar 
garnizoana turcă a rezistat cu îndârjire, profitând că 
zidurile cetăţii se întindeau pe asemenea lungime, încât 
cruciaților le era imposibil să le blocheze în întregime 
sau să oprească aprovizionarea din exterior. În schimb, 
şi cruciații au intrat în criză de provizii şi au îndurat 
mult în iarna dintre 1097 si 1098. Situaţia s-a înrăutățit 
într-atât, încât liderul contingentului bizantin a 
abandonat armata şi a traversat în Cipru. În 1098, la 
începutul verii, Alexie a pornit în ajutor cu armata lui 
de la Constantinopol, dar la jumătatea drumului spre 
Antiohia a primit ştirea că o forță turcă sosise deja la 


fața locului. Prin urmare a făcut cale întoarsă, spre casă. 
Gesturile eroice nu aveau loc pe agenda sa, ci doar 
recuperarea de teritorii, cât mai uşor cu putință. Asa se 
face că, atunci când, în ciuda aşteptărilor lui, cruciații 
au reuşit să cucerească Antiohia după ce au respins 
forţele venite în ajutor, împăratul a fost pus într-o 
situaţie jenantă. Conducătorii cruciadei au trimis un 
reprezentant la Alexie, invitându-l să vină să preia 
Antiohia, potrivit jurământului, însă în decembrie 1098 
Bohemond i-a luat-o înainte şi a ocupat cetatea în nume 
propriu. 

Cruciații şi-au încheiat expediţia în triumf, odată cu 
ocuparea lerusalimului, la 15 iulie 1099. Pe teritoriul 
cucerit au apărut patru state latine, cel mai mare fiind 
regatul lerusalimului, iar cel mai apropiat de teritoriul 
bizantin, principatul Antiohia, al lui Bohemond. Alexie 
a fost cât se poate de mulțumit ca Ierusalimul să revină 
cruciaților, în schimb considera Antiohia ca pe un 
trofeu care îi fusese refuzat pe nedrept, având în vedere 
jurământul făcut de Bohemond. În scurt timp, în Cipru 
au fost mobilizate forțe bizantine, în vederea 
recuperării cu forţa a Antiohiei. Dându-şi seama că nu 
poate face fata împăratului de unul singur, Bohemond 
s-a întors în Europa să strângă o armată. În octombrie 
1107 a invadat Balcanii bizantini după traversarea 
Adriaticii, dar această a doua invazie normandă s-a 


dovedit mai puţin periculoasă decât prima. Armata lui 
Bohemond a fost înconjurată lângă Dyrrachion şi 
forţată să depună armele. În schimb, Antiohia a rămas 
nepotului lui Bohemond, Tancred, fiind un măr al 
discordiei în următoarele decenii. 


11.3 După Alexie: Ioan Al II-lea (1118-1143) 


După moartea lui, în august 1118, Alexie a fost urmat 
de fiul său cel mare, Ioan al II-lea Comnenul. Reputația 
lui loan a avut de suferit de pe urma faptului că nu a 
beneficiat de un biograf care să-l laude, aşa cum tatăl 
său a avut-o pe Anna Comnena, iar fiul său Manuel, pe 
loan Kinnamos. Sora lui nu-l agrea şi chiar a pretins că 
a irosit toate realizările tatălui lor. Era evident 
nedreaptă, pentru că loan a fost descris ca un 
conducător extrem de eficient chiar şi din relatările 
destul de scurte despre domnia lui. 

Deşi domnia lui Alexie se desfăşurase în relativă pace 
în anii din urmă, în scurt timp a apărut un prilej ca loan 
să-şi arate caracterul. La sfârşitul lui 1121, un grup 
mare de călăreţi pecenegi au traversat Dunărea şi au 
pătruns până în Macedonia şi în Tracia, prădând şi 
incendiind ce le ieşea în cale. În primăvara următoare, 
Ioan a venit cu armata în acea zonă, chiar înainte sa 
înceapă sezonul de campanii, şi i-a înconjurat pe 


intruşii care se retrăgeau din Bulgaria. Pecenegii au 
improvizat un fort din căruțele lor, ca să-i respingă pe 
atacatori, însă mercenarii latini ai împăratului au 
pătruns cu topoarele prin acest obstacol şi pecenegii au 
depus armele. Victoria a marcat încetarea amenințării 
pecenege din Balcani. loan a mai purtat un scurt război 
şi cu ungurii în 1127-1128, când a traversat Dunărea ca 
represalii pentru jefuirea Belgradului. A trebuit să 
organizeze o campanie şi împotriva sârbilor, al căror 
stat-client era de obicei liniştit. 

Pe la 1130, când liniştea fusese asigurată în Balcani, 
loan a putut să-şi îndrepte atenţia asupra Asiei Mici. 
Graţie trecerii Cruciadei I, bizantinii reintraseră in 
posesia regiunilor fertile din vest, în schimb podişul 
din centrul Anatoliei era deţinut în continuare de 
sultanul selgiucid de Rum, care după ce pierduse 
Niceea în 1097 îşi mutase capitala la Ikonion. Zonele 
din nord, de-a lungul Mării Negre, făceau parte din 
emiratul danişmendid, în vreme ce Cilicia, în sud-est, 
era sub controlul prințului armean Leon. După o serie 
de campanii, loan al II-lea a împins frontiera bizantină 
spre est, în dauna danişmendizilor, iar în 1137 a 
invadat Cilicia. Mergând pe urmele lui Nicefor al II-lea, 
a ocupat din nou Tarsus şi apoi l-a luat prizonier pe 
prințul armean Léon. Léon a fost declarat detronat şi 
dus în exil la Constantinopol, Cilicia fiind acum oficial 


repusă sub domnia bizantină. 

Campania în Cilicia din 1137 l-a adus pe Ioan al II-lea 
suficient de aproape de Antiohia. Şi nu întâmplător, 
deoarece loan nutrea de o vreme speranţa de a-şi 
impune din nou autoritatea asupra oraşului. Mai 
înainte, în 1130, când primise ştirea că stăpânitorul 
oraşului, Bohemond al II-lea, fusese ucis într-o 
ambuscadă, loan al II-lea sperase să rezolve chestiunea 
prin căsătoria dintre fiul său, Manuel, şi moştenitoarea 
lui Bohemond al II-lea, fiica sa Constance. Planul s-a 
năruit când Constance s-a măritat cu un nobil francez, 
Raymond de Poitiers. Aşadar în 1137, când se afla în 
Cilicia, loan a hotărât să facă o demonstraţie de forţă, 
apărând în faţa Antiohiei cu armata lui la sfârşit de 
august. Fără să încerce asaltarea oraşului, l-a obligat pe 
Raymond de Poitiers să-i recunoască suzeranitatea, iar 
din punct de vedere militar şi politic campania a fost 
un succes. Însă diplomatic au fost consecinţe nefericite, 
deoarece acţiunile lui loan au contribuit la agravarea 
dezbinării dintre Bizanţ şi Occident. Când papa a aflat 
că împăratul a pornit la război împotriva creştinilor, în 
loc să-i apere de necredinciosi, a emis o enciclică în care 
îi chema pe toţi mercenarii latini din armata lui loan sa 
dezerteze. Disputa din jurul Antiohiei a mai scos în 
evidenţă prăpastia dintre Biserica Bizantină şi cea 
Latină. Una dintre primele măsuri luate de Bohemond I 


după ocuparea oraşului în 1099 a fost să-l alunge pe 
patriarhul bizantin şi să-l înlocuiască cu un latin. De 
atunci au existat doi patriarhi ai Antiohiei, unul latin în 
oraş şi altul în exil, la Constantinopol. loan nu a reuşit 
să-l reinstaleze pe pretendentul bizantin, în schimb i-a 
izgonit pe episcopii latini din oraşele cucerite în 
vecinătate, înlocuindu-i cu bizantini. Încă o dată, opinia 
publică din Apus a reacţionat cât se poate de ostil la 
aceste acţiuni ale sale. 


11.4 „Prea Fericitul Împărat de Strălucită Amintire”: 
Manuel I (1143-1180) 


In aprilie 1143, loan al II-lea a murit în urma unei răni 
suferite la vânătoare. Se afla în Siria, într-o nouă 
încercare de a-şi impune voinţa asupra principatului 
Antiohia. Dintre cei patru fii ai săi, doi muriseră mai 
devreme, iar cel mai în vârstă supraviețuitor, Isaac, se 
afla departe, la Constantinopol. Fiul său cel mic, 
Manuel, a fost acceptat de armată ca succesor, iar în 
timpul lungului marş spre capitală Manuel a trimis un 
mesaj prin care ordona ca fratele lui Isaac să fie pus sub 
arest. Era un fel de uzurpare, dar dintre cele mai 
benigne, potrivit standardelor bizantine. Isaac a fost 
eliberat mai târziu, nevătămat, iar două dintre fiicele 
lui aveau să fie regine — una a Ierusalimului, cealaltă a 


Ungariei. 

La scurt timp după ce a ajuns la putere, Manuel I a 
primit o lecţie care avea să îi influenţeze concepția şi 
politica pentru tot restul domniei. În septembrie 1147, 
armatele Cruciadei a Il-a au traversat teritoriul bizantin 
în drum spre Tara Sfântă. Sub conducerea regelui 
Franţei, Ludovic al VII-lea, şi a monarhului german 
Conrad al III-lea, cele două armate urmăreau să 
răzbune pierderea recentă a oraşului Edessa în fata lui 
Zengi de la Mosul. Manuel a abordat tranzitul lor în 
acelaşi stil ca bunicul sau Alexie, la vremea Cruciadei I, 
cu intenţia de a se alege cu cât mai multe avantaje. În 
scurt timp această politică a produs în rândul 
cruciaților percepţia că împăratul bizantin creştin nu le 
era favorabil din tot sufletul, nefiind exclus să fie 
împotriva lor. Temerile lor au părut confirmate când au 
aflat că Manuel încheiase recent pacea cu inamicul lor, 
sultanul selgiucid din Ikonion, pe teritoriul căruia erau 
nevoiţi să treacă pentru a ajunge în Tara Sfântă. Au 
avut loc ciocniri cu trupele bizantine, iar unii oameni 
din armata franceză au îndemnat la un atac asupra 
Constantinopolului. Până la urmă, cruciada a trecut 
fără o confruntare importantă, dar la încheierea fără 
succes a expediției multi au dat vina pe împăratul 
bizantin, sugerând să fie atacat Constantinopolul. Nu 
s-a ajuns acolo, dar incidentul a arătat cu vigoare cât de 


vulnerabil putea fi Bizanțul in faţa agresiunii 
occidentale, ținând seama mai ales de cât de mult se 
bizuia pe mercenarii latini. 

Prin urmare, după 1147, Manuel s-a străduit activ să 
contrazică imaginea ostilitatii împăratului bizantin fata 
de cruciade şi de latini în general. S-a preocupat să se 
folosească de latini drept translatori şi consilieri şi s-a 
arătat extrem de interesat de obiceiurile şi de modul lor 
de viaţă, introducând la Constantinopol turnirurile, 
care până atunci nu se văzuseră la Bizanţ. A promovat 
dialogul ecleziastic, invitând delegaţii ale clerului latin 
la Constantinopol în speranţa de a pune capăt schismei. 
A stabilit relaţii de prietenie cu monarhii occidentali, 
chiar şi cu cei îndepărtați geografic, ca Henric al Ii-lea 
al Angliei. A avut soţii latine: mai întâi Bertha von 
Sulzbach din Germania şi apoi Maria de Antiohia. A 
încheiat căsătorii între membrii familiei sale şi latini: 
două nepoate, cu regi ai lerusalimului; pe fiica sa 
Maria, cu Renier, fiul marchizului de Montferrat; iar pe 
fiul său Alexie, cu Agnès, fiica lui Ludovic al VII-lea al 
Franţei, semn limpede că ruptura provocată de 
Cruciada a II-a se închisese. Şi-a luat măsuri ca ajutorul 
său acordat Regatului Latin al lerusalimului şi 
suveranului lui creştin să fie cât mai vizibil. A plătit 
prețul de răscumpărare a cruciaților luaţi prizonieri şi 
s-a alăturat regelui Ierusalimului în atacul asupra 


Egiptului din 1169. 

Astfel, politica lui pare să fi avut succes. Manuel a 
ajuns să se bucure de o înaltă reputaţie personală în 
Europa Occidentală şi în Estul latin unde „grecii“ erau 
deseori ţinta batjocurii şi a neîncrederii. Un arhiepiscop 
latin l-a descris după moarte drept „prea fericit împărat 
de strălucită amintire”. Prezentându-şi acţiunile în 
lumina potrivită, Manuel a reuşit să-şi impună voința 
în chestiunea principatului Antiohia fără să încaseze 
oprobriul occidental, aşa cum i se întâmplase lui loan al 
li-lea. Şi-a ales momentul cu grijă, când papa era 
ocupat in Italia într-o dispută cu împăratul din 
Occident. S-a asigurat şi să existe un pretext justificat, 
de vreme ce prințul Antiohiei, Reynald de Châtillon, 
organizase un raid asupra Ciprului, insulă bizantină. 
Prin urmare, când Manuel a pornit cu armata spre 
Antiohia în 1159 şi l-a silit pe Reynald să-i accepte 
suzeranitatea într-o umilitoare ceremonie publică şi 
repunerea în drepturi a patriarhului bizantin, în Apus 
nu a existat nici măcar un murmur critic. 

Asta nu înseamnă că Manuel s-ar fi îndepărtat de 
politicile lui Alexie I şi Ioan al li-lea. La fel ca ei, 
urmărea să promoveze interesele bizantine prin toate 
mijloacele posibile. Diferenţa era că proceda prin 
modalităţi care aveau mai puţin darul de a scandaliza 
opinia latină. Păstrând bunele relaţii cu papalitatea şi 


majoritatea puterilor latine, a reuşit să acţioneze 
împotriva celor pe care îi considera o ameninţare. La 
începutul domniei lui, regatul normand din sudul 
Italiei şi Sicilia părea să prezinte cea mai mare 
primejdie. În 1147, când Cruciada a I-a traversa prin 
teritoriu bizantin, regele normand Roger al II-lea 
lansase un atac naval asupra Greciei, prădând oraşele 
prospere Corint şi Teba şi ocupând insula Corfu. 
Manuel a folosit ajutorul venețienilor ca să-i alunge pe 
normanzi din Corfu şi apoi, în primăvara lui 1155, a 
trimis o mică expediţie pe coasta italiană a Adriaticii. 
Invadatorilor li s-au alăturat curând rebelii locali şi au 
pornit la sud, spre Bari şi Apulia. Motivele pentru care 
a organizat Manuel această invazie nu sunt cu totul 
limpezi. Poate nu a urmărit decât să destabilizeze 
regatul normand, şi nu neapărat să recucerească 
teritoriile din Italia pierdute in 1071. Dacă ar fi avut 
asta în gând, ar fi trebuit să trimită o forţă mai mare. 
Însă, aşa, mica armată a fost zdrobită cu uşurinţă de 
noul rege normand, Wilhelm I, în mai 1156. 

Reacţia la această înfrângere minoră dă măsura 
abilității lui Manuel de strateg şi de diplomat. În loc să 
continue urmărirea unei  vendete împotriva 
normanzilor, a hotărât să se folosească de ei împotriva 
unei noi primejdii. În anii 1150, împăratul german 
Frédéric I Barbarossa căuta să-şi impună voința asupra 


oraşelor-stat din nordul Italiei şi asupra papalității. 
Odată ce ar fi reuşit acest prim pas, ar fi procedat la fel 
ca predecesorul lui Otto I şi s-ar fi îndreptat spre sud. 
Gândul că întregul țărm italian din fata Balcanilor 
bizantini ar fi putut să intre sub controlul unei singure 
mari puteri era cât se poate de îngrijorător. Drept 
răspuns, Manuel a făcut o schimbare radicală şi a 
încheiat un tratat cu un fost duşman, Wilhelm al 
Siciliei. În acelaşi timp, şi-a arătat deschiderea şi 
prietenia faţă de papa Alexandru al III-lea, care era atât 
de îngrijorat de ambițiile lui Barbarossa, încât la un 
moment dat a luat în considerare până şi să-l 
încoroneze pe Manuel împărat al Occidentului. Manuel 
a trimis un ajutor financiar generos Ligii Lombarde a 
oraşelor italiene care se opunea lui Barbarossa şi care în 
cele din urmă a pus capăt ambițiilor lui, învingându-l 
în bătălia de la Legnano din 1176. 

Domnia lui a consemnat multe alte succese împotriva 
duşmanilor Bizanțului. O serie de războaie cu Ungaria 
a culminat cu o victorie spectaculoasă în 1167, când se 
spune că ar fi murit 15.000 de unguri. Dar cu acel prilej 
comandantul nu a fost Manuel însuşi, ci nepotul său 
Andronic Kontostephanos, care a atacat inamicul 
sfidând ordinele împăratului. În 1172, când prinţul sârb 
Ştefan Nemanja a încercat să iasă de sub vasalitatea 
bizantină, Manuel l-a adus imediat la supunere şi l-a 


silit să se târască public în faţa tronului imperial, 
descult şi cu o funie în jurul gâtului, la fel cum patise şi 
prinţul din Antiohia. În Asia Mică, Manuel a rezistat 
ferm în faţa încercărilor sultanului de la Ikonion, Kilij 
Arslan al II-lea, de a rupe din teritoriul bizantin. Ca şi 
în cazul lui Barbarossa, Manuel a apelat la diplomaţie 
pentru a-l izola şi submina pe Kilij Arslan, aliindu-se cu 
duşmanii din est ai sultanului, emirul Danişmendid şi 
sultanul Siriei, Nur ad-Din. Până la urmă, Kilij Arslan a 
fost nevoit să vină la Constantinopol în 1161, ca să 
încheie pacea cu împăratul. 

În ciuda realizărilor aparent strălucite din timpul 
domniei lui Manuel, au existat semne repetate că nu 
toate mergeau bine si că Bizanțul nu era atât de 
puternic pe cât părea. Întâmpina greutăţi tot mai mari 
să-şi facă simțită autoritatea în avanposturile 
îndepărtate de Constantinopol. Chiar dacă îşi făcea 
apariţia împăratul cu o armată şi îşi impunea voința, de 
îndată ce pleca situaţia revenea imediat pe vechiul 
făgaş. Aparent, Ioan al II-lea pusese capăt enclavei 
armene din Cilicia în 1137, odată cu detronarea lui 
Leon şi aducerea lui ca prizonier la Constantinopol, dar 
în 1143 un fiul al lui Léon, Thoros, a scăpat şi s-a întors 
în Cilicia, a condus o revoltă şi curând s-a instalat ca 
stăpân al regiunii. Prinţul din Antiohia se târâse 
înaintea lui Manuel în 1159, cât împăratul s-a aflat 


acolo, alături de armată. Odată plecat, succesorul lui 
Reynald, Bohemond al III-lea, s-a distanțat cu încetul 
de dominaţia bizantină, restabilindu-l în 1170 pe 
patriarhul latin şi repudiind-o pe soţia lui bizantină în 
1180. Sultanul din Ikonion a acceptat pacea în 1161, dar 
a continuat să încerce vigilenta bizantină la hotare. În 
septembrie 1176, atacul hotărâtor pornit de Manuel 
asupra sultanatului s-a încheiat cu un dezastru, armata 
fiind prinsă de turci în strâmtoarea de la 
Myriokephalon şi suferind pierderi grele înainte de a 
reuşi să se retragă. Înfrângerea nu a fost în niciun caz 
decisivă. Nu s-a pierdut teritoriu, iar în anul următor 
un grup de turci aflat în raid pe valea Meandrului a fost 
distrus de un alt nepot al lui Manuel, loan Vatatzes. 
Dar, dintr-o perspectivă pe termen lung, ridică un 
semn de întrebare in ce priveşte capacitatea Bizanțului 
de a-şi menţine prestigiul internaţional şi hegemonia, 
chiar dacă strălucitul şi capabilul împărat Manuel nu ar 
fi murit în 1180. 


11.5 Arta şi arhitectura în vremea dinastiei Comnen 


Privind retrospectiv, ne vine uşor să constatăm 
fisurile din armura Bizanțului, pe măsura înaintării 
secolului al XII-lea, dar în acea vreme părea un loc 
unde domnea belşugul şi puterea aparent fără limite. 


Un evreu spaniol numit Benjamin de Tudela, care a 
vizitat Constantinopol în jurul anului 1161, se minuna 
de construcţiile impozante şi de bogăţia etalată acolo, 
de comerţul şi de piețele înfloritoare ale oraşului. 
Prosperitatea Bizanțului din vremea împăraţilor 
Comneni venea din realizarea nenumăratelor lucrări de 
artă, multe dintre ele cu scopul de a promova şi de a 
face cunoscute realizările dinastiei. Ioan al II-lea a 
comandat mozaicuri reprezentându-l pe tatăl său, 
Alexie I, care să împodobească Marele Palat, iar 
Manuel I a cerut să fie aşezate imagini asemănătoare in 
palatul renovat de la Blachernae, lângă Zidurile 
continentale, deşi aparent îl reprezentau chiar pe 
Manuel, şi nu pe înaintaşii lui. Întemeierea de noi 
mănăstiri şi biserici era o formă mai subtilă de 
promovare, înfăţişând evlavia familiei şi lăsând în 
urmă un monument tangibil, spre amintirea ei. Irina, 
soția lui Alexie I, a ctitorit în jurul anului 1110 
mănăstirea de maici Kecharitomene, „Fecioara plină de 
har”, iar fiul ei loan al II-lea a întemeiat complexul 
mănăstiresc Pantokrator în 1136 (vezi caseta 11.3). 
Isaac, fratele lui Ioan al II-lea, a susţinut redecorarea 
mănăstirii Chora, de lângă Zidurile continentale ale 
Constantinopolului (vezi secţiunea 14.5). S-au înălţat 
construcţii şi in afara capitalei. Mănăstirea 
Kosmosoteira de la Feres, în Tracia, şi Sfântul 


Pantelimon de la Nerezi, în Macedonia, au fost 
construite prin daniile unor membri ai familiei 
Comnen, la mijlocul secolului al XII-lea. Mănăstirea 
Asinou din Cipru a fost întemeiată în jurul anului 1099 
de Nicefor Euphorbenos, unul dintre ginerii lui Alexie 
I. 

Bisericile tuturor acestor lacasuri erau desigur bogat 
impodobite in interior, cu mozaicuri sau fresce, care 
însă nu s-au păstrat în totalitate. Din cele rămase, unii 
istorici de artă au distins o trăsătură nouă, naturalistă, a 
artei bizantine din secolul al XII-lea. Nu încape nicio 
îndoială că ciclul de 20 de scene ale Patimilor lui 
Hristos de la Nerezi etalează o intensitate emoţională 
ieşită din comun, prin imaginea apostolilor coplesiti de 
întristare, aplecati asupra trupului lui lisus. Problema 
unor asemenea judecăţi este însă că se întemeiază pe un 
număr de exemple păstrate, extrem de limitat, fiind 
vorba prin urmare mai degrabă despre o opinie. 
Curentele artistice par să fi reprezentat în majoritate o 
continuare a celor din secolele trecute, dar când unii 
artişti abordau cu adevărat tehnici noi, avem de-a face 
cu o paralelă cât se poate de potrivită cu evoluţiile din 
domeniul literar din acea perioadă, când limbajul 
popular era folosit pe scară mai largă (vezi secţiunea 
9.4). 

Ţinând seama de forța şi de prestigiul Bizanțului in 


cea mai mare parte a secolului al XII-lea, era absolut de 
aşteptat ca stilurile de artă şi arhitecturale să rămână în 
continuare influente, mai ales în acele ţări ale căror 
Biserici erau legate de patriarhia din Constantinopol. În 
anii 1100, călugării bizantini mergeau la 
Constantinopol pentru a executa decoratiunile in 
mozaic pentru mănăstirea Pecerska de la Kiev. 
Mozaicurile care s-au păstrat în biserica Arhanghelului 
Mihail din Kiev ar putea fi şi ele opera artiştilor 
bizantini, ceea ce ar explica de ce apar greşeli în 
inscripţiile slavone. La fel şi în Occident, Veneţia, aliat 
din vechime şi partener comercial, căuta tot la Bizanţ 
cele mai prestigioase stiluri artistice. O serie de 
mozaicuri în stil bizantin au fost comandate pentru 
principala biserică a oraşului, San Marco, în urma unui 
incendiu din 1100. Din câte se pare, venețienii au 
achiziţionat şi obiecte de artă de la Constantinopol. În 
jurul anului 1105, când a fost remodelat Pala d'Oro, 
altarul de la San Marco, lucrarea fie a fost realizată în 
capitala bizantină şi apoi transportată la Veneţia, fie a 
fost încheiată de artişti bizantini la fata locului. 
Executat din aur şi argint şi împodobit cu plăci 
emailate şi pietre preţioase, altarul, aşa cum s-a păstrat 
până astăzi, poartă un portret al Irinei, soţia lui Alexie 
I, dar este posibil ca initial să fi existat şi un portret al 
împăratului, care s-a pierdut între timp. Influenţa 


artistică avea tendinţa să o urmeze pe cea politică. Până 
în anii 1150, regatul Ierusalimului şi alte state din 
Răsăritul latin depindeau în mare măsură de ajutorul 
militar şi financiar bizantin. Ca simbol vizual al 
patronajului sau, Manuel I a redecorat biserica Naşterii 
Domnului din Betleem cu mozaicuri printre care 
apăreau şi mai multe portrete ale sale. 

Până şi inamicii adoptau stiluri bizantine. Normanzii 
care au preluat vechile provincii Apulia şi Calabria, iar 
mai târziu i-au alungat pe arabi din Sicilia, au reflectat 
cultura foştilor proprietari. Regele Roger al II-lea a pus 
să fie reprezentat într-un mozaic în aproape aceleaşi 
veşminte ca un împărat bizantin, cu Hristos 
punându-şi mâna pe coroana lui. Lipseşte doar aura 
(vezi Introducere 0.3). Când a vrut să-şi construiască un 
palat pe măsura rangului său la Palermo, Roger a adus 
artişti bizantini care să-l decoreze, dar nu a apucat să-l 
vadă finalizat. Bisericile şi mănăstirile de peste tot în 
sudul Italiei şi în Sicilia au continuat să fie împodobite 
în stil bizantin multă vreme după încheierea 
dominaţiei politice a împăratului în acea regiune. 
Catedrala din Monreale, întemeiată în 1174 lângă 
Palermo, este decorată cu mozaicuri cu aer extrem de 
bizantin, deşi se conformează tradiţiei apusene, iar 
lisus Pantocrator apare nu în cupola centrală, ci în 
absida altarului. Este tentant să tragem concluzia că 


artiştii şi meşterii Bizanțului au avut o influenţă chiar 
mai profundă asupra lumii decât soldaţii şi oamenii ei 
de stat. 


Caseta 11.3 Mănăstirea Pantokrator (1136) 


Ioan al II-lea a ales cu deosebită grijă poziţia pentru 
noua lui ctitorie, Hristos Pantokrator (adică „împărat al 
lumii”), aşezând-o într-un loc cât se poate de distinct, 
pe vârful uneia dintre cele şapte înălțimi ale 
Constantinopolului, de unde putea fi zărită de la mare 
distanţă. Era menită să fie mănăstirea dinastiei 
Comnen, un monument de pomenire a reusitelor ei. Pe 
lângă cele două biserici, exista o capelă funerară care 
urma să primească, la momentul potrivit, mormântul 
lui loan şi al celorlalţi membri ai familiei lui. Fiul şi 
succesorul lui Ioan, Manuel I, a sporit cu mult 
prestigiul mănăstirii aducând acolo o relicvă de preţ: o 
lespede din marmură roşie pe care a fost aşezat Hristos 
după răstignire. A adus-o la Constantinopol de la Efes 
şi, când a sosit, a purtat-o în spate chiar el, din port şi 
până la Marele Palat. După moartea lui Manuel, în 
1180, lespedea a servit la acoperirea mormântului său 
din capela funerară. 

Dată fiind legătura mănăstirii cu familia regală, s-au 
cheltuit sume uriaşe pentru decorarea interioarelor 


bisericilor şi capelei funerare. Ferestrele erau umplute 
cu vitralii, iar cupola centrală susținută pe coloane din 
marmură roşie prețioasă. Pereţii interiori şi cupola au 
fost fără îndoială acoperiţi în mozaic, însă, din 
nefericire, deşi bisericile şi capela au supravieţuit, 
decoratiunile au dispărut în cea mai mare parte. Cele 
trei clădiri unite sunt astăzi o moschee activă, Zeyrek 
Camii, iar sub covoarele care acoperă podeaua a ceea ce 
a fost odată una dintre biserici este ascunsă ceea ce 
trebuie să fi fost o trăsătură frapantă: o suprafaţă 
alcătuită din marmură tăiată în figuri geometrice pline 
de culoare. 

Ca toate mănăstirile bizantine, Pantokrator punea la 
dispoziţie o gamă de servicii sociale pentru populație. 
Exista un cămin pentru bătrâni care le punea la 
dispoziţie rezidentilor alimente, ulei, lemn de foc şi o 
indemnizatie pentru haine si baie de două ori pe lună. 
Mai existau şi o leprozerie şi un spital cu 50 pe paturi 
unde pacienţii săraci erau trataţi gratis. Suntem relativ 
bine informaţi despre acest spital, deoarece este descris 
detaliat în tipicul lui. Nu era un simplu ospiciu unde 
cei bolnavi să se simtă confortabil, ci avea organizarea 
specifică pentru a trata fracturi şi a vindeca şi boli ale 
stomacului şi ochilor. Erau cinci secţii, fiecare condusă 
de doi doctori împreună cu şapte alte cadre medicale. 
O secţie le era rezervată femeilor, fiind îngrijite de 


doctoriţe. Nimeni nu ştie dacă era un spital unic si 
deosebit de bine organizat sau dacă toate celelalte erau 
organizate în acelaşi mod. Nu putem să apreciem nici 
dacă regimul schițat în tipic era cu adevărat respectat. 
Ceea ce putem afirma cu siguranță este că mănăstirile 
regale, ca Pantokrator, erau monumente dedicate 
ambițiilor politice ale fondatorilor, fiind totodată 
menite şi să aducă beneficii tangibile supuşilor mai 
putin avantajati ai împăratului. 


Lectură suplimentară: John Freely şi Ahrnet S. 
Çakmak, The Byzantine Monuments of Istanbul 
(Cambridge: Cambridge University Press, 2004), pp. 
211-20. 


Idei de retinut 


e Alexie I Comnenul a reuşit sa dea trăinicie dinastiei 
sale bazându-se mai mult pe relaţiile de rudenie, în aşa 
fel încât să înlăture ideea că tronul este disponibil 
oricărei persoane suficient de puternice să-l acapareze. 

e Multe dintre cărţile vechi acordă un spaţiu larg 
pronoia şi  „feudalizării” Bizanțului în timpul 
Comnenilor. Aceste idei trebuie însă tratate cu 
precauţie. 

e Este putin probabil că Alexie s-a aşteptat ca Prima 


Cruciadă să sosească în forma în care a sosit, dar este 
posibil să fi contribuit involuntar la ideea de război 
sfânt pe care s-a fundamentat. 

e Domnia lui Ioan al II-lea nu este bine documentată, 
dar s-ar părea că a fost un comandant militar eficient, 
chiar dacă i-a lipsit, poate, rafinamentul diplomatic al 
predecesorului şi al succesorului său. 

e Domnia lui Manuel I a avut parte de noi succese 
spectaculoase, dar au existat limite limpezi pentru 
reuşitele sale. 

e Secolul al XII-lea a fost o perioadă extrem de vie 
pentru cultura vizuală şi pentru cea literară, iar 
influenţa Bizanțului s-a răspândit până departe de 
hotarele lui. 

12. Drumul spre catastrofă (1180-1204) 


În douăzeci şi cinci de ani după dispariţia 
împăratului Manuel I, în 1180, puterea Bizanțului s-a 
destrămat cu viteză uluitoare, culminând cu 
evenimentele din 1204, când Constantinopolul a fost 
luat cu asalt şi ocupat, iar provinciile au fost cotropite şi 
dezmembrate. Instabilitatea politică, problema 
economică si socială, incompetenta personală a 
conducătorilor Bizanțului si în acelaşi timp agresiunea 
din exterior — toate trebuie luate în considerare pentru 
a explica această întorsătură a evenimentelor. 


12.1 Instabilitatea revine (1180-1185) 


Rezervând cu stricteţe funcţiile de prestigiu şi cele 
militare înalte membrilor propriei familii, Alexie I 
pusese capăt în mare măsură frecventelor lovituri 
pentru obţinerea tronului din partea liderilor militari 
din provincii, cum se întâmpla în perioada 
Macedoneană. Domniile fiului şi nepotului său au 
rămas în general scutite de asemenea probleme. Pe de 


altă parte, apăruse o nouă sursă de instabilitate, mai 
precis membrii nemulţumiţi din dinastia conducătoare. 
Ioan al li-lea a trebuit să se ocupe de-a lungul întregii 
domnii de comploturi puse la cale de sora sa mai mare, 
Anna, şi de fratele mai mic, Isaac. Manuel I practic l-a 
dat deoparte pe fratele lui mai mare, un alt Isaac, ca să 
urce pe tron în 1143. Rivalităţile interne au devenit 
acute abia după 1180. 

Prilejul a fost, ca de obicei, un minorat şi o regență. 
Succesorul lui Manuel, Alexie al li-lea, nu avea decât 11 
ani când a urcat pe tron, prin urmare mama sa Maria 
de Antiohia a condus consiliul de regență împreună cu 
patriarhul Constantinopolului şi cu un nepot al fostului 
împărat, protosebastos-ul Alexie Comnenul. Nu peste 
multă vreme a apărut o facțiune opusă regenței, 
condusă de fiica lui Manuel I din prima căsătorie, 
Maria Porfirogeneta, şi soţul ei Renier de Montferrat. Ei 
erau convinşi că  protosebastosul era iubitul 
împărătesei şi că îşi făcea planuri să ajungă pe tron. 
După ce un plan de asasinare a protosebastosului a dat 
greş, Maria Porfirogeneta şi susţinătorii ei s-au refugiat 
în Hagia Sofia, iar afară s-au dezlantuit lupte de stradă. 
A trimis un mesaj cerându-i ajutorul vărului tatălui ei, 
Andronic Comnenul, care a intrat în Constantinopol cu 
o armată în aprilie 1182. 

Până atunci, evenimentele urmaseră un model 


familiar, însă apoi au coborât într-o zonă de o sălbăticie 
cum nu mai fusese întâlnită din vremea împăratului 
Focas. Hotărât să obţină pentru sine tronul, Andronic a 
început să-i lichideze pe toţi cei care îi ieşeau în cale. 
Protosebastos a fost orbit şi împărăteasa Maria de 
Antiohia, sugrumată, însă nu le-a mers mai bine nici 
foştilor aliaţi Maria Porfirogeneta şi Renier de 
Montferrat. Amândoi au fost asasinați în următoarele 
luni, probabil cu otravă şi fără îndoială regretând că-l 
invitaseră pe Andronic la Constantinopol. Tânărul 
Alexie al II-lea a fost mai întâi dat deoparte când 
Andronic a fost proclamat împărat în septembrie 1183, 
iar la scurt timp a fost sugrumat cu o coardă de arc, şi 
trupul lui, aruncat în Bosfor. Singurul membru al 
familiei imperiale restrânse care a supravieţuit a fost 
tânăra soţie franceză a lui Alexie, Agnès, şi asta doar 
pentru că Andronic avea nevoie să o ia de soţie pentru 
a da loviturii măcar o umbră de respectabilitate. 

Odată ajuns la putere, domnia lui Andronic I 
Comnenul a fost scurtă şi sângeroasă. Împăratul şi-a 
concentrat toate energiile pentru înlăturarea celor puşi 
în funcţie de Manuel şi de fapt a tuturor celor care 
considera că reprezintă o primejdie. Printre victime s-a 
numărat Andronic Kontostephanos, cel care îi 
condusese pe bizantini la victorie împotriva ungarilor 
în 1167, pe care Andronic l-a orbit. În primăvara lui 


1184 a pornit în marş spre Asia Mică ca să pedepsească 
oraşele Niceea şi Prousa, ai căror locuitori refuzaseră să 
accepte accesiunea lui. După ce a luat cu asalt Prousa, a 
pus ca mai mulţi dintre apărători să fie traşi în ţeapă 
drept pedeapsă pentru sfruntarea lor. Domnia terorii a 
încetat brusc în septembrie 1185, când călăii lui 
Andronic au încercat să-l aresteze pe un tânăr nobil 
numit Isaac Anghelos, care a reuşit să scape din mâinile 
lor şi s-a trezit în centrul demonstrațiilor populare 
împotriva împăratului. Simtind ce întorsătură luau 
evenimentele, Andronic a încercat să fugă de la 
Constantinopol, dar a fost prins, târât până la 
Hipodrom şi linşat de mulţime. Între timp, la Hagia 
Sofia se desfăşurau scene de triumf, căci patriarhul îl 
încorona pe Isaac al II-lea, tânărul a cărui salvare 
dramatică de la moarte declanşase lanţul de întâmplări 
încheiate cu prăbuşirea tiranului. 


12.2 Alienarea din provincii 


Indiferent cât de dramatice şi de şocante au fost 
evenimentele din 1180-1185, probabil că nu au avut un 
impact pe termen lung. Crimele şi haosul s-au limitat în 
bună parte la înalta societate din Constantinopol, deşi a 
suferit şi poporul din Niceea şi Prousa. Cu mult mai 
importante pentru explicarea declinului rapid al 


Bizanțului au fost actele începute cu mult înainte de 
1180, deşi, ca de obicei, istoricii nu au reuşit să se pună 
de acord despre ce anume a fost vorba. Pentru Donald 
Nicol şi mulţi alţii, o schimbare de rău augur a fost 
rolul dominant pe care a ajuns să-l joace republica 
maritimă italiană a Veneţiei în viata economică 
bizantină, fenomen care poate fi perceput încă din 
vremea domniei lui Alexie I Comnenul. Pe la 1082, 
dornic să obţină sprijin naval împotriva ducelui 
normand Robert Guiscard, Alexie a încheiat un tratat 
cu Veneţia (vezi secţiunea 10.5). Le-a acordat 
negustorilor republicii scutirea de la plata taxelor 
portuare şi vamale, cum ar fi kommerkion, în aproape 
toate porturile bizantine şi le-a pus la dispoziţie un 
cartier propriu în Cornul de Aur din Constantinopol. 
Pierderea pentru trezoreria bizantină trebuie să fi fost 
considerabilă, dar asemenea sacrificii au fost necesare 
în vremea crizei din anii 1080. Fără discuţie, împăratul 
s-a aşteptat ca aceste privilegii să poată fi anulate pe 
tăcute, odată cu trecerea crizei. Dar nu s-a dovedit 
deloc uşor. În 1118, la urcarea pe tron a fiului lui 
Alexie, Ioan al II-lea, noul împărat a refuzat să 
reînnoiască tratatul, dar venețienii au răspuns imediat 
printr-o acţiune de forţă. Flota lor, care naviga pentru a 
susţine întemeierea regatului lerusalim, a fost abătută 
din cale pentru a întreprinde raiduri asupra porturilor 


şi insulelor bizantine din Adriatică şi Egee. Era 
imposibil să te aperi împotriva unor asemenea atacuri 
neaşteptate, prin urmare loan a fost silit să renunţe şi să 
reînnoiască tratatul cu generoase scutiri de taxe. Dar i-a 
revenit lui Manuel I să ia măsuri mai drastice. În 1171 a 
ordonat arestarea tuturor venețienilor din imperiu şi 
confiscarea bunurilor lor. De data asta, împăratul şi-a 
impus voinţa. Echipajele flotei venețiene trimise să 
atace insulele bizantine din Marea Egee au contractat o 
boală în timp ce iernau la Chios şi au fost nevoiţi să se 
întoarcă în portul lor de acasă. 

Eforturile lui loan al II-lea şi Manuel I de a abroga 
tratatul cu Veneţia par să arate limpede că poziţia pe 
care şi-o stabiliseră negustorii republicii era 
considerată o primejdie. Astfel că mulți istorici 
moderni i-au caracterizat pe venețieni drept lipitori 
lacome care au stors Bizanțul de veniturile din taxe, 
fericiți să-i submineze pentru a-şi proteja propriul 
comerț. Nu este o coincidenţă, afirmă ei, că navele 
venețiene sunt cele care au adus Cruciada a IV-a la 
Constantinopol în 1203 şi în primăvara următoare i-au 
traversat pe cruciați peste Cornul de Aur pentru a ataca 
Zidurile maritime: era în interesul lor să asigure 
ocuparea Constantinopolului, ca să-şi protejeze negotul 
şi să evite o repetare a evenimentelor din 1171. 

Aceste argumente au fost contrazise cu succes. În 


definitiv, dacă venețienii reprezentau o asemenea 
povară, de ce înnoiau împărații de fiecare dată tratatul 
cu ei? Deşi lovitura împotriva venețienilor din 1171 
fusese aparent un succes, după câţiva ani Manuel căuta 
să refacă relaţiile cu ei. În 1184, Andronic Li-a invitat pe 
venețieni înapoi la Constantinopol, făcându-le aceleaşi 
concesii şi privilegii ca înainte, ba oferindu-le şi 
compensaţii pentru pierderile din 1171. Tratatul a fost 
apoi reînnoit cu regularitate, până în 1198. De fapt, 
împărații au convenit tratate asemănătoare cu alte 
cetăţi italiene, cum au fost Pisa în 1111 şi Genova în 
1155. Împărații bizantini trebuie să fi beneficiat în 
schimb de un lucru de valoare de la aceste cetăţi, ca să 
merite acordate acele concesii. Pe de o parte, era nevoie 
de suporterii din Italia faţă de amenințarea 
normanzilor şi a lui Frederic Barbarossa. Însă tratatele 
erau încheiate şi ţinând seama de considerentele 
economice. Era nevoie de italieni pentru a desfăşura 
comerţul intern al Bizanțului, navele lor fiind cele care 
aprovizionau Constantinopolul cu alimente şi vin, 
transportându-le din oraşe şi porturi de provincie cum 
erau Corint, Dyrrachion şi Teba. Tot ele dominau şi 
triunghiul comercial Italia — Egipt — Constantinopol, în 
aşa fel încât pentru negustorii bizantini calea cea mai 
uşoară de a exporta mărfuri era să le incredinteze unui 
venetian care să le transporte la Alexandria şi să le 


vândă, în schimbul unui comision rezonabil. Astfel, 
venețienii şi alti italieni asigurau beneficii care 
acopereau perfect scutirile de taxe de care se bucurau. 
Prin urmare, este posibil ca acţiunea arogantă a lui 
Manuel din 1171 să nu fi fost motivată de preocuparea 
fata de rolul economic al Veneţiei, ci de deranjul 
provocat de încălcarea de către republică a teritoriului 
bizantin de pe coastele Adriaticii. În fine, nu stă în 
picioare nici argumentul că venețienii ar fi fost vinovaţi 
de abaterea Cruciadei a IV-a spre Constantinopol, aşa 
cum vom vedea (în secţiunea 12.5). 

Pentru alti istorici, cea mai semnificativă schimbare 
din timpul secolului al XII-lea a fost ceea ce ei numesc 
„feudalizarea” Bizanțului. Mereu influentul George 
Ostrogorsky şi alţii au atribuit acest fenomen domniei 
lui Alexie I Comnenul care, susţin ei, a sporit numărul 
de soldaţi disponibili în armate prin sistemul pronoia — 
o bucată de pământ şi toate veniturile aferente 
provenite din impozite erau acordate unei persoane, în 
schimbul asigurării unui contingent pentru armata 
bizantină (vezi secţiunea 11.1). Răspândirea acestei 
practici a fost etichetată  „feudalizare”, deoarece 
asemenea concesiuni păreau să reflecte fiefurile din 
Europa Occidentală, unde vasalul deţinea pământ în 
schimbul serviciului militar. Potrivit acestui argument, 
pe termen scurt această politică a fost benefică, 


asigurându-i lui Alexie puterea militară de care avea 
nevoie ca să salveze imperiul la sfârşitul secolului al 
XI-lea. Mai târziu însă, a produs dezbinări sociale. Pe 
aceste proprietăţi, ţăranii liberi au devenit şerbi, 
paroikoi care erau legaţi de pământ şi în fapt de 
proprietatea detinatorului de pronoia. El era de multe 
ori mercenar străin, mai interesat să obţină cât mai 
multe venituri din impozite cu putință decât să 
participe la apărarea frontierelor. Cel puţin aşa 
interpreta Ostrogorsky un pasaj din Historia lui 
Nicetas Choniates (vezi caseta 12.1). 


Caseta 12.1 Nicetas Choniates despre Pronoia? 


Urmatorul pasaj reprezinta argumentul de baza ca 
pronoia a fost un factor de slabire a imperiului bizantin 
în a doua jumătate a secolului al XII-lea. Nicetas 
Choniates este un scriitor uneori greu de urmărit, 
graţie elinei atice în care scrie, dar din câte se pare 
vorbeşte despre urmările nefericite ale acordării de 
pământ către soldaţi: 


Acest împărat [Manuel I Comnenul], vărsând în 
trezorerii aşa-zisele daruri ale ţăranilor precum apa 
într-o cisternă, a potolit setea armatelor prin plata 
banilor pentru provizii şi în acest fel a făcut abuz de o 


tactică începută de împărați din vechime, la care rareori 
au recurs cei care i-au învins în repetate rânduri pe 
duşmani. El nu a fost conştient că slăbeşte trupele 
turnând bani nenumărați în pântece leneşe şi 
administrând greşit provinciile romeilor. Bravii soldaţi 
şi-au pierdut interesul de a triumfa în faţa primejdiei, 
căci nimeni nu i-a mai îndemnat la fapte de glorie, iar 
acum grija tuturor este cum să se îmbogăţească. 
Locuitorii din provincii, care în trecut îi plăteau 
perceptorului imperial, acum trec prin cele mai mari 
orori din cauza lăcomiei militare, fiind despuiati nu 
doar de argint şi de oboluri, ci şi de ultima lor tunică, 
uneori fiind chiar smulşi de lângă cei dragi. Din aceste 
pricini, toţi au vrut să se înroleze în armată şi au spus 
adio meseriilor lor, de croitori şi de cizmari. Uneori un 
romeu de viţă regală plăteşte impozite unui pitic 
barbar, jumătate turc, jumătate grec, care nu are habar 
de focul bătăliilor, chiar dacă romeul îi este superior 
perceptorului în arta războiului pe cât Ahile îi este 
superior lui... Această dezordine a trupelor a adus 
suferinţe meritate provinciilor romane; unele au fost 
jefuite de popoare străine şi li s-au supus lor, în vreme 
ce altele au fost devastate, pustiite de propriii noştri 
omeni, de parcă ar fi teritorii inamice. 


Sursă: Niketas Choniates, O City of Byzantium. Annals 


of Niketas Choniates, trad. Harry J. Magoulias (Detroit 
MI: Wayne State University Press, 1984), pp. 118-19. 


Odată în plus, aceste argumente şi interpretări pot fi 
puse însă la îndoială. În acest pasaj-cheie, Choniates se 
exprimă în termeni foarte generali şi nu menţionează 
nicăieri cuvântul pronoia. Despre argumentele lui Mark 
Bartusis am discutat. El arată că, deşi există o 
multitudine de concesii descrise ca pronoia, nu este în 
niciun caz limpede că toate ar fi implicat pământ în 
schimbul serviciilor militare. De multe ori se pare că nu 
era vorba decât despre daruri sub formă de pământ şi 
de venituri acordate susținătorilor familiei Comnen şi 
probabil că nu erau suficient de răspândite pentru a fi 
considerate un sistem (vezi secţiunea 11.1). Aşa cum 
probabil că pronoia nu a fost un ingredient al 
succesului lui Alexie I, e greu de crezut ca ea în sine sa 
fi înstrăinat într-un fel oarecare țărănimea de imperiu 
sau să-i fi compromis apărarea. 

Însă chiar dacă respingem Veneţia şi „feudalizarea” 
ca elemente ale slăbiciunii bizantine de la sfârşitul 
secolului al XII-lea, nu înseamnă că nu au existat 
probleme interne. În surse bizantine din secolul al 
XII-lea abundă reclamatiile despre povara grea a 
impozitelor. În jurul lui 1105, arhiepiscopul de la 
Ohrida îi scria nepotului lui Alexie I, loan Taronites, 


guvernator la Dyrrachion, afirmând că oamenii erau 
„la fel de greu asupriti de pretenţiile serviciului militar 
cât de impozitare”. Inevitabil existau şi unii colectori de 
impozite lipsiţi de scrupule, care nu scăpau prilejul să 
profite de pe urma acestei activităţi. Nicetas Choniates 
se referea probabil la ei, şi nu la o instituţie anume, spre 
exemplu pronoia. Plângerea lui nu pare să se refere la 
atribuirea de pământuri şi la veniturile din taxe în sine, 
ci mai degrabă la indivizi lacomi care le exploatau 
pentru câştig personal şi îşi neglijau îndatoririle 
militare (vezi caseta 12.1). Fratele său, Mihail 
Choniates, care a fost arhiepiscop al Atenei între circa 
1175 şi 1204, făcea frecvent plângeri similare în 
corespondența sa cu înalţi oficiali, cerând uşurarea 
poverii fiscale asupra poporului Greciei şi ca 
perceptorii corupți să fie aduşi în faţa justiţiei. Sigur, 
nimănui nu-i face plăcere să-şi plătească impozitele şi 
au existat o mulţime de plângeri şi mai înainte, mai ales 
împotriva lui Nicefor al II-lea Focas, despre care exista 
percepţia că îşi exploata populaţia pentru a-şi creşte 
armata. Dar frecvenţa si stridenţa acestor proteste pare 
cu adevărat o noutate. Putem presupune că, în 
condiţiile în care teritoriul de pe care se adunau 
impozite era mai restrâns, imperiul fiind înconjurat de 
inamici din toate părţile, împărații erau nevoiţi să 
stoarcă tot mai mult doar pentru a-şi menţine granițele, 


a-şi mări armata şi a face plăţile obişnuite aliaţilor 
străini. 

Povara grea a impozitelor pare să fi produs, la rândul 
ei, o alienare tot mai mare între provincii şi capitală. 
Iarăşi, nu era o noutate: ea se făcuse simțită şi în secolul 
al X-lea (vezi secţiunea 8.1). Însă de data asta era vorba 
despre o distantare economică. Indiferent cât de 
magnifica şi de impresionantă era capitala-vitrină, 
Constantinopolul a început să fie privit în oarecare 
măsură ca un parazit care inghitea impozitele strânse 
în provincii fără să dea prea mult în schimb. Curios, cel 
care pare să fi înţeles acest pericol a fost mult 
defăimatul tiran Andronic I. În timpul scurtei lui 
domnii, pe lângă masacrele sângeroase puse de el la 
cale în capitală, în alte zone a lansat o politică extrem 
de judicioasă, cu scopul de a asigura bunăstarea 
administraţiei provinciale şi a ţăranilor. A revizuit 
sistemul de impozitare, căutând să înlăture corupţia şi 
să se asigure că erau plătite doar impozitele normale, 
nu şi suprataxele impuse de perceptorii intermediari. A 
insistat ca posturile de perceptori să fie acordate pe 
bază de merit, şi nu vândute pur şi simplu cui oferea 
cel mai mare preţ. Însă deşi reformele lui se întemeiau 
pe bune intenţii, au fost aplicate mult prea grăbit, iar el 
a fost oricum răsturnat în 1185. S-a pierdut astfel o 
şansă de a opri decăderea. 


12.3 De la alienare la separație: Isaac Al II-lea Anghelos 
(1185-1195) 


În ciuda accesiunii lui ca-n poveşti (vezi secţiunea 
12.1), Isaac al II-lea nu a fost judecat blând de 
posteritate. Choniates este caustic fata de el în Istoria 
sa, chiar dacă deținuse funcţii sub el şi îi adresase 
frecvent discursuri de laudă (vezi secţiunea 9.3). 
Istoricii moderni i-au urmat exemplul, iar 
incompetenta lui Isaac, alături de cea a fratelui si 
succesorului lui Alexie al III-lea, a fost invocată drept 
motiv al declinului rapid al Bizanțului. Şi poate că nu 
este absolut cinstit. Isaac poate fi privit ca nefericitul 
care s-a aflat la putere când problemele adunate de zeci 
de ani au devenit acute, iar alienarea s-a transformat în 
separatism. 

În acea vreme se părea că domnia a început bine. 
Isaac a venit la putere în mijlocul unui val de bunăvoie, 
ca eliberator de tirania lui Andronic, iar în acelaşi timp 
pretenţiile lui la tron erau legitime, ca strănepot al lui 
Alexie I. Urcarea pe tron s-a petrecut într-un moment 
dificil, fără discuţie. Dezordinea internă din Bizanţ 
acumulată sub Andronic nu a fost trecută cu vederea 
de duşmanii lui, care s-au grăbit să profite. În vara lui 
1183, regele Bela al III-lea al Ungariei a traversat 


Dunărea în fruntea armatei în teritoriul bizantin, iar doi 
ani mai târziu, când regimul lui Andronic a căzut, 
normanzii din sudul Italiei au lansat o invazie peste 
Adriatică şi, întâmpinând o slabă rezistenţă, au înaintat 
spre est, ocupând Tesalonicul. Odată venit la putere, 
Isaac a pornit contramăsuri eficiente. Normanzii au fost 
învinşi de generalul bizantin Alexie Branas în 
noiembrie 1185 pe râul Struma şi s-au retras curând din 
Balcani. După aceea Isaac s-a străduit să închege relaţii 
mai bune cu inamicul tradiţional de peste Adriatică. În 
1193 a încheiat un tratat de pace cu regele Tancred al 
Siciliei şi i-a dat-o de soţie pe fiica sa Irina fiului lui 
Tancred, Roger. La sfârşitul lui 1185, Isaac a semnat un 
tratat şi a încheiat o alianță matrimonială şi cu ungurii, 
căsătorindu-se cu Margareta, fiica lui Bela al III-lea: ca 
dotă, a primit zonele de-a lungul Dunării care fuseseră 
ocupate de Bela. În anul următor a căsătorit-o pe 
nepoata sa Eudokia cu fiul lui Ştefan Nemanja al 
Serbiei, contribuind astfel şi acolo la consolidarea 
influenţei bizantine şi la restabilirea prestigiului în 
Balcani. 

Isaac făcuse mult în vederea stabilizării frontierelor, 
însă deja se puseseră în mişcare forte asupra cărora nu 
avea niciun control. Un prim semn despre ceea ce avea 
să urmeze a fost remarcat în Cipru. La apogeul terorii 
lui Andronic I, în 1184, insula fusese cucerită de Isaac 


Comnenul, strănepot al lui Ioan al II-lea, care a refuzat 
să-l recunoască pe Andronic I ca împărat, apoi si pe 
Isaac al II-lea, în 1185. Noul împărat a trimis în 1187 o 
expediţie navală la Cipru, ca să-l pună la punct pe 
rebel, care a fost distrusă de o flotă itinerantă 
normando-siciliană, şi Isaac Comnenul a fost lăsat să 
domnească netulburat. S-a proclamat împărat, dar nu a 
întreprins nimic altceva ca să-şi pună acest plan în 
aplicare. Prin urmare, poate fi privit ca primul dintr-o 
serie de lideri care s-au stabilit într-un loc sau altul, au 
perceput şi s-au folosit de impozite, domnind în 
desconsiderare faţă de împăratul de la Constantinopol. 

Un alt exemplu a fost Teodor Mankafas, care în 1188 
s-a proclamat împărat la Filadelfia, în vestul Asiei Mici. 
La fel ca Isaac Comnenul din Cipru, poate a sperat să 
pună mâna pe Constantinopol într-o bună zi, dar nu a 
făcut nicio mişcare în acest sens. Între timp, aparent a 
profitat de nemulțumirea din provincii faţă de povara 
grea a impozitelor impuse de guvernarea de la 
Constantinopol, care nu oferea în schimb mai nimic în 
privința apărării. Astfel, când Isaac al II-lea a ajuns 
acolo în iunie 1189 cu o armată ca să se răfuiască cu 
rebelul, poporul din Filadelfia a închis porţile şi l-a 
sfidat. Având altele de rezolvat, Isaac nu a putut 
continua asediul şi s-a retras. Mankafas a fost lăsat să 
domnească într-un singur oraş, dar a bătut monede de 


argint cu chipul său. Patru ani mai târziu, unul dintre 
generalii lui Isaac al II-lea a pus capăt impasului, 
intervenind chiar în miezul chestiunii şi plătind în 
secret pe mai multi dintre partizanii cei mai loiali ai lui 
Mankafas, care l-au lasat balta. Mankafas a trebuit sa se 
refugieze la sultanul selgiucid din Ikonion. 

Cel mai grav puseu separatist s-a petrecut in 
Bulgaria. În primăvara lui 1186 acolo a izbucnit o 
revoltă, din câte se pare provocată de impunerea unui 
impozit suplimentar, pentru susținerea nunţii 
împăratului cu fiica regelui Ungariei. Cei doi 
conducători nu erau bulgari, ci fraţii vlahi Petru şi loan 
Asan şi, deşi a pornit în vechiul nucleu al Bulgariei, 
curând răscoala s-a răspândit. Nu peste mult timp, 
rebelii au traversat Munţii Balcani şi au început să 
întreprindă raiduri în Macedonia. Reacţia lui Isaac a 
fost rapidă şi eficientă, pornind spre nord în fruntea 
armatei în aprilie 1186. I-a alungat imediat pe răsculați 
dincolo de munţi şi apoi şi afară din imperiu, peste 
Dunăre. Entuziasmat de succes, Isaac s-a întors la 
Constantinopol în triumf, dar bucuria lui a fost 
prematură. Toamna, Petru şi loan Asan s-au întors cu 
un corp de susţinere formidabil, aliaţii lor cumani 
turcici, şi armata unită a învins o forță bizantină 
comandată de cumnatul lui Isaac al II-lea, loan 
Cantacuzino. După o asemenea lovitură, rebeliunea nu 


a mai fost uşor de stins, iar războiul a continuat ani în 
şir: Isaac obținea câteodată un succes considerabil, dar 
de cele mai multe ori, nu. 

Probabil tocmai nereusita în înăbuşirea răzvrătirii 
vlaho-bulgare este ceea ce a pus capăt lunii de miere a 
lui Isaac al II-lea în postura de eliberator popular şi a 
provocat prima dintr-un lung şir de contestări ale 
domniei lui. În urma înfrângerii lui loan Cantacuzino, 
Isaac l-a înlocuit cu Alexie Branas, cel care învinsese 
armata normandă pe râul Struma în 1185. Din 
nefericire, de îndată ce a ajuns la comandă, Branas s-a 
proclamat împărat şi a pornit cu armata în marş asupra 
Constantinopolului în primăvara lui 1187. Trecuseră 
multi ani de când un militar fără relaţii strânse de 
familie cu dinastia conducătoare nu încercase să pună 
mâna pe putere, dar Branas dispunea sigur de o 
susţinere solidă. Instinctul l-a împins pe Isaac al II-lea 
să aştepte la adăpostul zidurilor Constantinopolului 
până la stingerea revoltei, o strategie care functionase şi 
în trecut. 

Cumnatul lui italian Conrad of Montferrat, fratele 
nefericitului Renier, a socotit altfel. A strâns o forță de 
elită de 250 de cavalerişti şi 500 de pedestraşi şi i-a 
plasat în centrul armatei conduse de el împotriva lui 
Branas. În bătălia care a urmat, Conrad şi oamenii lui 
şi-au croit drum până unde se afla Branas. Conrad 


personal l-a doborât pe generalul rebel de pe cal şi i-a 
tăiat capul. 

Dacă tentativa de lovitură a lui Branas a fost 
rezolvată relativ uşor, au urmat multe altele. În 1189, în 
Asia Mică a apărut un tânăr care pretindea că ar fi 
împăratul Alexie al II-lea şi că scăpase de moartea pe 
care i-o pregătise Andronic I. Părul blond, pe care 
Alexie al II-lea îl moştenise de la mama lui, Maria de 
Antiohia, a dat credibilitate poveştii. Avea şi susținerea 
sultanului din Ikonion, care i-a pus la dispoziţie trupe, 
dar cariera i s-a sfârşit brusc, fiind asasinat de unul 
dintre propriii lui susținători. În câteva zile a apărut un 
alt pretins Alexie al II-lea care a început să caute 
susţinere în zona de la malul Mării Negre, până când a 
fost prins şi ucis de un detaşament de soldaţi. La 
Constantinopol, un alt Isaac Comnenul, nepot al lui 
Andronic I, a scăpat din închisoare şi a ajuns la Hagia 
Sofia. Fără îndoială, spera să repete succesul legendar 
al lui Isaac al II-lea si să fie proclamat împărat de 
mulțime. Din păcate pentru el, a fost imediat reţinut şi 
luat pe sus, murind la scurt timp sub tortură. Nu e de 
mirare că frecvenţa acestor rebeliuni l-a împins pe Isaac 
al II-lea la paranoia, fiind gata să lovească pe oricine îi 
trezea chiar şi cea mai vagă bănuială. În 1191 a pus să 
fie înlăturat de la comandă guvernatorul Tesalonicului, 
Andronic Bryennios. Bryennios nu avea altă vină decât 


că era nepotul Annei Comnena şi al lui Nicefor 
Bryennios, dar a fost aruncat în temniţă şi orbit. După 
aceea şi fiul lui s-a dus în Hagia Sofia şi s-a proclamat 
împărat, dar încă o dată mulţimea nu a reacționat în 
felul în care se aşteptase el. 

De vreme ce aceste rebeliuni au reprezentat o reacţie 
la ceea ce era perceput, după cum se exprima 
Choniates, ca „maniera debilă în care guverna Isaac 
imperiul”, nu a fost decât o chestiune de timp până 
când una a avut succes. În aprilie 1195, Isaac al II-lea a 
pornit într-o nouă expediție militară împotriva 
insurgenților vlahi şi bulgari. În timp ce armata făcuse 
tabără în Tracia, Isaac a pornit cu câţiva însoțitori la 
vânătoare, iar în lipsa lui, fratele său Alexie a pus mâna 
pe însemnele imperiale şi a fost proclamat împărat de 
susţinătorii săi. Isaac a fost prins şi orbit înainte de a fi 
adus înapoi la Constantinopol şi întemnițat. În timpul 
domniei lui de zece ani fusese un împărat energic şi în 
niciun caz lipsit de succes, date fiind greutăţile pe care 
le înfruntase, pentru a fi în cele din urmă copleşit de 
ele. 


12.4 Amenințarea dinspre Apus: Alexie Al III-lea 
Anghelos (1195-1203) 


Înlocuirea lui Isaac al II-lea de către fratele său Alexie 


al Ill-lea nu a adus niciun avantaj deosebit şi este 
posibil chiar să fi contribuit la înrăutățirea situaţiei. 
Isaac urmase o politică financiară precaută şi adunase 
cât mai multi bani cu putinţă. Alexie trebuia să îşi 
răsplătească susţinătorii, prin urmare a anulat 
campania plănuită de Isaac împotriva vlahilor şi 
bulgarilor şi a folosit fondurile ca să împartă titluri şi 
sinecuri. Era o mişcare de înțeles, menită să-i 
consolideze ascensiunea, pe de altă parte însă, mai 
târziu în timpul domniei, când urma să aibă nevoie de 
aceste resurse, ele aveau să-i lipsească. Aceeaşi 
preocupare l-a făcut să adopte numele Comnen, şi nu 
Anghelos, ca să scoată în evidenţă că se trăgea din 
marele Alexie I. Niciuna dintre aceste măsuri nu a avut 
efectul scontat, iar Alexie al III-lea a fost permanent 
contestat de tot soiul de potenţiali uzurpatori, la fel ca 
fratele său. De îndată ce a urcat pe tron, în Asia Mică a 
apărut un alt impostor, pretinzând că ar fi Alexie al 
li-lea. În iulie 1200, loan Comnenul Axouchos, un 
strănepot al lui Ioan al Ii-lea, a pătruns în Hagia Sofia, 
unde un călugăr îndatoritor l-a încoronat împărat. Apoi 
a invadat palatul cu o mulţime de susţinători, dar a 
apărut garda varegă, a împrăştiat gloata şi l-a ucis pe 
conducătorul ei. 

Aşadar Alexie a trebuit să se lupte, fără mai mult 
succes, cu aceleaşi probleme care apăsaseră şi în timpul 


domniei fratelui său. Amenințarea vlaho-bulgară era 
cea mai presantă, aşa că, după ce a abandonat 
campania din 1195, Alexie a intrat în negocieri cu Petru 
şi loan Asan. Discuţiile s-au întrerupt, deoarece 
pretenţiile rebelilor erau inacceptabile pentru bizantini. 
Choniates nu spune cu exactitate în ce constau 
pretenţiile lor, dar este foarte probabil să fi cerut 
independenţa totală a Bulgariei. Începând de pe la 
1188, atât Petru, cât si loan folosiseră titlul de tar, 
revendicându-se astfel drept succesori ai 
conducătorilor Bulgariei de până la cucerirea lui Vasile 
al Ii-lea din 1018. În absenta unui tratat, în toamna lui 
1195 vlahii şi bulgarii au invadat Macedonia bizantină 
şi au pus pe fugă o forţă bizantină venită să-i 
intercepteze. În acel moment, lui Alexie al III-lea i s-a 
oferit însă prilejul să profite de pe urma sciziunii între 
inamicii săi. La începutul lui 1196, loan Asan a fost 
asasinat de nepotul său, Ivanko. Dându-şi seama că 
Petru avea să răzbune fapta, Ivanko s-a refugiat 
împreună cu susţinătorii săi la Tîrnovo, cetate bulgară 
bine fortificată, şi a trimis un mesaj la Constantinopol 
solicitând ajutor împotriva unchiului său. Alexie a dat 
curs cererii şi a trimis trupe sub comanda vărului său, 
Manuel Kamytzes. Dacă ar fi ajuns la Tîrnovo, unde 
oraşul era sub asediul armatei lui Petru, ar fi putut să 
refacă dominaţia bizantină în Bulgaria, dar când au 


intrat în Munţii Balcani trupele s-au răzvrătit şi au 
refuzat să înainteze prin trecătorile în care o patisera 
atâţia dintre inaintasii lor. Până la capăt, Ivanko a reuşit 
să fugă din Tirnovo şi să îşi croiască drum până la 
Constantinopol. 

Acesta a fost probabil momentul când independenţa 
bulgară a devenit inevitabilă, căci Alexie nu a mai 
întreprins niciun efort serios de recucerire a ținuturilor 
de dincolo de lanțul balcanic. Ţarul Petru a fost si el 
asasinat în 1197, dar a fost înlocuit de un al treilea frate, 
(Ionita) Caloian, care s-a dovedit unul dintre cei mai 
mari conducători ai Bulgariei medievale. În martie 1201 
a ocupat cu armata lui cel din urmă avanpost bizantin 
din Bulgaria, portul Vama. După aceea s-a opus ca 
supraviețuitorii din garnizoană să fie aruncaţi in santul 
cetăţii şi îngropaţi de vii. La începutul anului următor, 
Alexie a încheiat un tratat cu ţarul, punând capăt 
ostilităţilor şi recunoscând astfel Bulgaria 
independentă. 

Pierderea unei parti atât de semnificative de teritoriu 
nu avea cum să nu dăuneze prestigiului bizantin, iar cu 
mult înainte de 1202 statele clientelare ale imperiului 
au început să se îndepărteze. Monarhul Serbiei, care în 
trecut fusese bucuros sa accepte suzeranitatea 
bizantină, a ieşit de sub tutelă până la sfârşitul anilor 
1190 şi a trimis-o înapoi la Constantinopol pe soţia sa, 


Eudokia, fiica lui Alexie al III-lea. Prințul Antiohiei, 
Bohemond al III-lea, a repudiat-o şi el pe bizantina 
Teodora, cu care se căsătorise în timpul domniei lui 
Manuel I, când sprijinul militar bizantin era încă 
preţios. Conducătorul Ciliciei armene, Léon, şi-a căutat 
un nou suzeran şi i-a trimis o delegaţie la împăratul 
occidental Henric al VI-lea în 1194, solicitându-i să fie 
încoronat rege. Ceremonia s-a desfăşurat în 1198, fiind 
oficiată de un arhiepiscop armean şi de unul german. 
Când a auzit de încoronare, Alexie al III-lea se pare că 
i-a trimis şi el o coroană lui Leon, dar Armenia ieşise de 
pe orbita bizantină. Alexie a mai trebuit să facă faţă şi 
unei mulţimi de rebeliuni locale, de genul celei puse la 
cale de Teodor Mankafas. Mercenarul vlah Dobromir 
Hriz (Chrysos) a ocupat o fâşie de teren în Macedonia, 
la sfârşitul lui 1196, retrăgându-se în fortăreaţa 
Prosakos. În 1199, fostul aliat bulgar al lui Alexie al 
III-lea, Ivanko, a preluat controlul asupra oraşului 
Filipopolis (Plovdiv). Léon Sgouros a ocupat Corintul 
în 1202 şi Alexie şi David Comnenul, Trapezuntul, în 
1204. Susținerea locală se datora probabil faptului că 
asigurau mai eficient decât împăratul apărarea în faţa 
raidurilor bulgare sau turce. 

Slăbiciunea bizantinilor fusese remarcată şi de 
puterile creştine din Apus, dar atenţia lor era 
concentrată iniţial în altă parte la sfârşitul secolului al 


XII-lea. În vara lui 1187, sultanul Egiptului şi Siriei, 
Saladin, invadase regatul Ierusalim şi îi distrusese 
armata în bătălia de la Hattin. Până la sfârşitul anului 
recucerise lerusalimul şi cotropise o mare parte din 
regat, cu excepţia câtorva enclave de pe țărm. Ca 
răspuns, papa a lansat Cruciada a II-a şi capetele 
încoronate din Europa au jurat pe cruce să recupereze 
oraşul sfânt. În această atmosferă de fervoare, în 
Occident au început să circule zvonuri că Bizanțul era 
într-un fel complice la căderea Ierusalimului, aparent 
susținute de două evenimente. Unul se petrecuse în 
aprilie 1182, cand Andronic I ocupase 
Constantinopolul. Trupele lui o luaseră razna pe străzi 
şi făcuseră cauză comună cu poporul 
Constantinopolului, atacându-i pe negustorii genovezi 
şi pisani care locuiau de-a lungul Cornului de Aur. 
Preveniţi asupra atacului, multi au scăpat 
retrăgându-se pe mare, însă cei rămaşi în urmă, 
inclusiv bătrâni şi copii, au fost ucişi fără milă când 
gloata a prădat şi a dat foc la case şi depozite. Masacrul 
a fost considerat în Apus o dovadă că bizantinii îi urau 
pe latini. O a doua întâmplare s-a petrecut câţiva ani 
mai târziu. Imperiul fiind atacat de unguri şi de 
normanzi, Andronic I a pornit în 1185 negocieri cu 
Saladin. După înlăturarea lui Andronic, Isaac al Ii-lea a 
confirmat un tratat cu sultanul. Înțelegerea în 


versiunea ei finală era probabil doar obişnuitul pact 
limitat de neagresiune menţinut de bizantini cu 
stăpânii din Egipt din 1001, însă la bursa de zvonuri se 
transformase într-un pact sinistru de împărţire a Ţării 
Sfinte, la care se adăuga şi ştirea, cu totul falsă, că 
împăratul i-ar fi trimis ajutor naval lui Saladin în 
campania din 1187. 

Percepția că Bizanțul era atât slăbit, cât şi de 
coniventa cu necredinciosii a produs unele tensiuni pe 
parcursul Cruciadei a M-a. Împăratul Frédéric 
Barbarossa, cu care Bizanțul avusese o relaţie extrem de 
tensionată în timpul domniei lui Manuel I, şi-a condus 
armata prin Balcanii bizantini în drum spre Tara Sfântă 
în 1189-1190. La fel ca în cruciadele I şi a II-a, au apărut 
ciocniri cu trupele bizantine şi Isaac al li-lea nu a fost 
deloc atât de cooperant pe cât ar fi putut să fie. Mulţi 
din armata germană l-au îndemnat pe Frédéric să atace 
Constantinopolul, însă până la urmă el s-a întors şi a 
traversat cu armata Dardanelele în Asia Mică. Dar un 
alt lider al cruciadei nu s-a arătat la fel de reţinut. În 
mai 1191, călătorind pe mare către Tara Sfântă, regele 
Richard I al Angliei a făcut o escală suficientă cât să 
invadeze şi să ocupe Cipru. În acel moment, insula se 
afla în continuare sub controlul rebelului Isaac 
Comnenul si Richard şi-a justificat agresiunea 
împotriva teritoriului creştin invocând că Isaac răpise 


câțiva cruciați naufragiati şi era în înţelegere cu 
Saladin. 

Pericolul unei fariseice agresiuni occidentale a 
devenit acut în timpul domniei lui Alexie al III-lea. 
După eşecul Cruciadei a III-a, care şi-a ratat ţinta de 
recuperare a lerusalimului, împăratul Henric al VI-lea, 
fiul lui Barbarossa, a iniţiat o nouă cruciadă în 1195. A 
trimis de îndată o scrisoare împăratului bizantin, 
cerându-i să pregătească porturile pentru primirea 
flotei cruciaților, ca navele bizantine să se alăture 
expediției şi ca să contribuie cu 5000 de livre de aur la 
finanţarea cruciadei. Henric mai sublinia că, dacă 
aceste condiţii nu erau îndeplinite, avea să invadeze 
Balcanii bizantini. Ocupase recent sudul Italiei şi 
încheiase existența regatului normand, prin urmare 
avea toate atuurile să îşi ducă la îndeplinire 
ameninţarea. Lui Alexie al III-lea nu i-a mai rămas 
decât să cedeze şi să strângă tributul pretins. A 
introdus o taxă specială impusă provinciilor, şi a strâns 
şi topit odoarele bisericeşti. Din fericire pentru Alexie, 
Henric al VI-lea a murit pe neaşteptate în 1197 şi nu a 
mai fost nevoie ca acest tribut să fie plătit. 

Deşi a reuşit să scape, plin de noroc, incidentul a 
dezvăluit cu putere potenţialul pericol dinspre Apus şi 
Alexie a făcut tot ce putea ca să-l prevină. Era cât se 
poate de conştient că, pe lângă presupusa înțelegere cu 


Saladin, mai exista şi un alt pretext potenţial în vederea 
agresiunii: schisma dintre Biserica Bizantină şi cea 
Apuseană. Prin urmare, în 1198 i-a scris noului papă, 
Inocenţiu al III-lea, cerându-i să trimită nunţii la 
Constantinopol care să discute reunificarea. Inocenţiu a 
fost bucuros să facă asta, dar în timpul corespondenţei 
cu Alexie al III-lea a arătat că este un negociator foarte 
dur. l-a spus împăratului că trebuie să aducă Biserica 
Bizantină înapoi la Roma „ca pe un mădular la trunchi 
şi ca pe o fiică la mama ei” şi că trebuie să facă mult mai 
multe eforturi în vederea recuperării Ierusalimului. 
Alexie nu a putut decât să temporizeze şi până la urmă 
evenimentele au luat-o înaintea corespondenţei. 


12.5 Cruciada a IV-a (1203-1204) 


Cruciada a IV-a a reprezentat un eveniment esenţial 
în istoria bizantină, cu toate că, iniţial, nu a existat 
intenţia de a se apropia în vreun fel de Constantinopol. 
A fost pornită în 1198 de papa Inocenţiu al III-lea în 
vederea recuceririi lerusalimului, dar în locul unui atac 
frontal asupra Ţării Sfinte, strategia era să debarce mai 
întâi în Egipt şi să îl cucerească. În vara lui 1201, la 
Veneţia s-au adunat nave şi oameni. Dar la sfârşitul 
anului exista deja planul de a abate expediţia la 
Constantinopol, înainte de Egipt, deoarece 


conducătorii intraseră în dificultăţi financiare. Nu 
reuşiseră să adune suma necesară să-i plătească pe 
venețieni pentru flotă şi probabil spre sfârşitul lui 1201 
au primit o ofertă din partea unui membru al familiei 
regale bizantine care le permitea să depăşească acest 
impas. 

Oferta nu venea de la Alexie al III-lea, ci de la nepotul 
lui. Când Alexie a pus mâna pe tronul bizantin, în 1195, 
a ordonat ca fratele lui Isaac al Ii-lea să fie orbit, dar 
după aceea nu i-a mai făcut rău şi l-a ținut într-o 
detenţie confortabilă, cu libertatea de a primi vizitatori. 
Asta însemna că Isaac putea recepționa mesaje de la 
fiica lui, Irina. Ea se căsătorise în 1193 cu prinţul 
normand Roger, dar după moartea lui şi după ce 
germanii cuceriseră sudului Italiei, devenise soţia lui 
Filip de Suabia, fratele împăratului Henric al VI-lea. 
Este foarte posibil ca ea şi Filip să fi pus la cale 
complotul de a-l scoate pe fiul lui Isaac al li-lea, Alexie, 
de pe teritoriul bizantin într-o galeră comercială a 
pisanilor, în octombrie 1201. Odată ajuns în Italia, 
tânărul Alexie a luat legătura cu liderul cruciadei, 
Bonifaciu de Montferrat, care avea vechi legături la 
Constantinopol prin fraţii săi, Conrad şi Renier. Prinţul 
bizantin i-a promis lui Bonifaciu că, dacă armata 
cruciată avea să vină mai întâi la Constantinopol şi să-l 
repună pe tron pe Isaac al Ii-lea, el avea să realimenteze 


flota şi să dea 200.000 de mărci de argint, suficient cât 
să se acopere ce le era datorat venețienilor şi încă mult 
pe deasupra. S-a angajat chiar să însoţească personal 
expediţia în Egipt şi să pună capăt schismei dintre 
Biserici: exact ceea ce îi ceruse Inocenţiu al III-lea 
unchiului său. Bonifaciu a acceptat cu tot zelul şi, deşi 
multi din armată au fost nemulţumiţi de această 
abatere de la scopul principal al expediției, cum o 
considerau ei, s-au lăsat convinşi în cele din urmă. 
Prințul bizantin s-a alăturat flotei venețiene a cruciadei 
când a ajuns la Corfu, în mai 1203, şi au continuat 
călătoria spre Constantinopol. 

Desfăşurarea evenimentelor a arătat cât se poate de 
limpede că, de fapt, Cruciada a IV-a nu a pornit spre 
Constantinopol cu vreo intenţie agresivă de a jefui 
oraşul, ca urmare a unei tensiuni îndelungate dintre 
Bizanţ şi Occident. A fost invitată acolo de un print 
bizantin care, ca atâţia pretendenți imperiali din trecut, 
apela la forţa militară latină într-un război civil. 
Conducătorii ei urmăreau să rămână acolo doar cât le 
era necesar pentru a schimba monarhul şi a lua răsplata 
promisă, dupa care intenționau să plece spre Egipt, 
conform planului iniţial. Nu există niciun temei în 
afirmaţia că ar fi fost un complot sinistru al dogelui 
venetian Enrico Dandolo, care a pus cumva la cale toată 
povestea ca să se răzbune pe acţiunea lui Manuel I din 


1171. Alexie Anghelos l-a abordat pe Bonifaciu, nu pe 
Dandolo, care doar a acceptat acest plan. Este adevărat, 
Dandolo intervenise mai devreme pentru ca forţele 
cruciate să ocupe mai întâi oraşul Zara din Adriatică, 
dar acesta era un eveniment separat, fără legătură cu 
întâmplările următoare de la Constantinopol. 

Când flota a ajuns în apropierea Constantinopolului, 
în iunie 1203, Alexie al III-lea s-a străduit să iasă din 
impas, încercând chiar să-i cumpere pe cruciați, deşi nu 
avea cum să se ridice la înălţimea ofertei nepotului său. 
Dar, după ce cruciații şi-au masat forţele in fata 
Zidurilor continentale şi vasele venețiene au reuşit să 
pătrundă în Cornul de Aur, a început să-i piară curajul. 
A ieşit cu armata în afara Zidurilor continentale să-i 
înfrunte pe cruciați, dar apoi s-a retras repede, înainte 
să aibă loc vreo ciocnire. Probabil se temea de vreo 
trădare din interiorul cetăţii şi că se va găsi cineva să 
deschidă o poartă din ziduri şi să-i lase să pătrundă pe 
nepotul său şi pe aliaţii lui latini, cum se întâmplase în 
1057 şi în 1082. În zorii zilei de 18 iulie, administratorii 
palatului au constatat că împăratul fugise în acea 
noapte. Interpretând dispariţia lui drept abdicare, l-au 
adus pe Isaac al II-lea cel orb din închisoare şi l-au 
reinstalat pe tron. I s-a alăturat şi fiul său, venit de la 
flota venețiană, devenind co-imparatul Alexie al IV-lea. 

Până atunci, totul se desfăşurase potrivit planului. 


Conducătorii cruciadei aşteptau acum doar cele 200.000 
de mărci de argint promise, ca să-şi poată onora 
obligaţia faţă de venețieni şi să plece spre Egipt. În acel 
moment, din nefericire, au început dificultăţile. Alexie 
al IV-lea a descoperit că trezoreria era goală şi nu îşi 
putea îndeplini angajamentul. A fost nevoie să se 
amâne plecarea spre Egipt până în primăvară, în vreme 
ce împăratul încerca disperat să adune suma necesară, 
topind vase bisericeşti ca să bată monede şi impunând 
noi impozite. Inutil să mai spunem, asta nu avea darul 
să-l facă mai popular la Constantinopol. În ianuarie 
1204, efemerul împărat a fost dat jos de pe tron şi 
asasinat de un oficial de la curte, Alexie Murtuflos. 
Isaac al II-lea a murit cam în aceeaşi perioadă, cel mai 
probabil din cauze naturale, iar Murtuflos a putut să se 
urce pe tron ca Alexie al V-lea. Şi a anulat de îndată 
toate plăţile către cruciați. 

Abia atunci a apărut planul de atac şi de cucerire a 
Constantinopolului, în mare măsură pentru că nici nu 
prea exista alternativă. Flota cruciată, aflată în 
continuare în Cornul de Aur, rămăsese aproape fără 
provizii, deoarece Alexie al V-lea tăiase si 
aprovizionarea. Pe de altă parte, era prea devreme să 
pornească spre Egipt, din cauza condiţiilor neprielnice 
ale anotimpului. Singurul mod de reaprovizionare era 
să ocupe oraşul. La 13 aprilie 1204, flota venețiană a 


traversat Cornul de Aur şi cruciații au reuşit să obţină 
un punct de sprijin pe Zidurile maritime. Alexie al 
V-lea, care venise pe tron cu mari promisiuni de a 
scăpa de latini, a fugit din oraş şi cruciații au intrat in 
Constantinopol practic fără să întâmpine opoziţie. 
Reuşind astfel să dispună de unul dintre cele mai 
bogate oraşe din lume, l-au jefuit fără milă. 


Caseta 12.2 Steven Runciman (1903-2000) şi pradarea 
Constantinopolului 


Unul dintre cei mai influenti istorici din secolul XX in 
domeniul Bizantului si al cruciadelor, Runciman era 
înzestrat cu un stil deosebit de viu, capabil să evoce 
acele evenimente. În fragmentul de mai jos descrie ce 
s-a întâmplat în aprilie 1204 după ce soldaţii Cruciadei 
a IV-a au pătruns în Constantinopol: 


Prădarea Constantinopolului nu are precedent în 
istorie. Vreme de nouă secole, maretul oraş fusese 
capitala civilizaţiei creştine. Acolo se găseau din 
abundență lucrări de artă care supravietuisera din 
Grecia antică şi capodopere realizate de propriii ei 
meşteri rafinati. Venețienii cunoşteau cu adevărat 
valoarea unor asemenea obiecte. Oriunde au avut 
prilejul, şi-au însuşit comori şi le-au luat cu ei să 


împodobească piețele şi bisericile şi palatele din oraşul 
lor. Însă francezii şi flamanzii erau mânaţi de setea de a 
distruge. Gloata lor s-a năpustit mugind pe străzi şi 
prin case, apucând tot ceea ce strălucea şi distrugând 
tot ce nu puteau căra, neoprindu-se decât ca să ucidă şi 
să violeze ori ca să spargă pivnițele de vinuri şi să se 
răcorească. 


Pentru Runciman, jefuirea Constantinopolului a 
reprezentat efectul ultim al ciocnirii dintre cultura 
Bizanțului şi cea a Occidentului din perioada 
cruciadelor: 


Adevăratul dezastru al cruciadelor a fost 
incapacitatea creştinismului occidental de a înțelege 
Bizanțul. De-a lungul veacurilor, au apărut mereu 
politicieni plini de speranţă, care credeau că, doar dacă 
popoarele lumii ar reuşi să se unească, se vor iubi şi se 
vor înţelege între ele. Este o tragică amăgire... Mii de 
soldaţi şi de pelerini s-au trezit într-o ţară unde limba, 
obiceiurile şi religia li s-au părut străine şi de neînțeles, 
şi prin urmare greşite. Se aşteptau ca ţăranii şi cetăţenii 
din acea tara prin care treceau nu numai să fie ca ei, dar 
şi să-i primească cu braţele deschise. Dar au fost de 
două ori dezamagiti. Incapabili să priceapă că 
obiceiurile lor prădalnice şi distrugătoare nu aveau 


cum să le câştige afecțiunea şi respectul victimelor lor, 
au simţit doar jignire, furie şi invidie. Dacă ar fi fost 
lăsat în seama soldaților cruciați de rând, 
Constantinopolul ar fi fost atacat şi jefuit cu mult mai 
devreme. 


Indiferent cât sunt de convingătoare cuvintele lui 
Runciman, trebuie tratate cu precauţie. El era un 
filoelen declarat, un admirator pasionat al culturii 
greceşti, iar asta l-a făcut să-i idealizeze pe bizantini 
pentru firea lor civilizată şi artistică. Pe europenii 
occidentali, pe de altă parte, îi caracteriza drept brutali 
şi violenti, hotărâți să distrugă civilizaţia bizantină 
deoarece nu aveau spiritul sau educaţia să o înţeleagă. 
Prădarea Constantinopolului din 1204 a fost fără 
îndoială un episod şocant pentru contemporani: papa 
Inocenţiu al III-lea a fost îngrozit când a aflat. Dar în 
niciun caz nu era fără precedent. Soldaţii lui Alexie I 
prădaseră case şi biserici din Constantinopol după 
lovitura lui din 1081. Nu a fost neapărat vorba nici 
despre rezultatul unor ani de tensiune între Bizanţ şi 
Apus, după cum sugerează Runciman, de vreme ce 
Cruciada a IV-a nu a plecat spre Constantinopol cu 
intenția de a ocupa şi prăda oraşul. Poate cea mai 
derutantă dintre toate presupunerile lui Runciman este 
aceea că persoanele needucate pot fi vinovate de 


intoleranta şi de manifestări conflictuale. Istoria ne 
oferă nenumărate exemple de situaţii în care elitele 
educate au declanşat războaie, lăsând masele 
needucate să se lupte în ele, până la moarte. 


Surse: Steven Runciman, A History of the Crusades: vol. 
3 The Kingdom of Acre (Cambridge: Cambridge 
University Press, 1954), pp. 123, 475-6; Minoo 
Dinshaw, Outlandish Knight: The Byzantine Life of 
Steven Runciman (London: Allen Lane, 2016). 


Chiar daca jefuirea Constantinopolului nu era fara 
precedent, evenimentul a stârnit o enormă controversă 
în acea epocă. La urma urmei, cuceritorii erau cruciați 
care juraseră să se bată cu necredincioşii, şi nu să atace 
un oraş creştin. Înainte de atacul decisiv, unii dintre 
soldaţii de rând au început să aibă îndoieli şi să se 
codească să mai între în bătălie. Deodată, în acel 
moment final au devenit relevante relaţiile dintre 
Bizanţ şi Occident din ultimul secol şi jumătate. Clerul 
latin care însoțea armata i-a asigurat pe cei cu îndoieli 
că era perfect legitim să atace Constantinopolul, 
deoarece bizantin erau  necredincioşi şi vicleni, 
ucigându-şi propriul lor împărat legiuit, Alexie al 
IV-lea, şi  schismatici, refuzând să recunoască 
autoritatea papei. Aceleaşi teme au fost dezvoltate când 


unul dintre conducătorii cruciadei, Balduin de Flandra, 
i-a scris papei pentru a justifica atacul din mai 1204. El 
a susținut punctele de vedere invocate şi de clerul latin, 
adăugând, pe deasupra, şi presupusa alianță a 
Bizanțului cu Saladin. Prin urmare, ar fi nerealist sa 
afirmăm că jefuirea Constantinopolului nu ar fi avut 
nicio legătură cu relaţiile tulburi dintre Bizanţ şi 
Occident. Nu au cauzat-o, în schimb au pus la 
dispoziţie o justificare convenabilă pentru cele 
întâmplate. 

Odată cu Constantinopolul a căzut şi Imperiul 
Bizantin. În mai 1204, Balduin de Flandra a fost ales 
împărat de cruciații şi de venețienii victorioşi şi apoi a 
început să-şi impună autoritatea şi în provincii. Să 
porneşti un asemenea demers nu era dificil. Populaţia 
locală consimtea adesea o asemenea preluare a puterii 
şi chiar îi considera bine-veniti pe latini. Cetăţenii din 
Tesalonic au ieşit pe străzi să întâmpine armata lui 
Balduin şi să predea cetatea fără nicio rezistenţă. 
Într-un alt oraş, din Asia Mică, noul împărat a fost 
primit de o procesiune la care erau purtate cruci şi 
Evangheliile. Un cavaler numit Renier de Trit şi 
însoțitorii lui au fost aşteptaţi cu entuziasm în oraşul 
Filipopolis, deoarece locuitorii sperau că acest senior 
latin va organiza acel gen de apărare eficient împotriva 
bulgarilor şi vlahilor, după ce Alexie al III-lea Anghelos 


şi predecesorii lui, cât se poate de limpede, nu le 
împliniseră aşteptările. De fapt, latinii preluau acelaşi 
rol îndeplinit odată de seniori locali, ca Teodor 
Mankafas şi Hriz (Chrysos). Minoritățile nemultumite 
i-au întâmpinat şi ele călduros pe noii stăpâni. Când o 
forță cruciată a traversat în Asia Mică la sfârşitul lui 
1204, şi-au găsit acolo aliaţi în comunităţile de armeni 
care îi urau pe conducătorii bizantini dinainte. Situaţia 
părea destul de limpede, Bizanțul ajunsese la capăt, 
urmând să fie înlocuit de un nou imperiu latin 
puternic. 

Ţinând seama de aparenta uşurinţă cu care cruciații 
au cucerit mai întâi Constantinopolul şi apoi şi-au 
împărțit restul teritoriului, s-ar putea trage concluzia ca 
nu au făcut decât să dea lovitura de graţie unui stat 
care se afla oricum în convulsiile prăbuşirii. Este cert 
că, luând în considerare pierderea Bulgariei şi 
numeroasele atacuri la adresa autorităţii centrale 
izbucnite de peste tot, Bizanțul arăta foarte fragil la 
sfârşitul secolului al Xii-lea. Pe de altă parte, răspunsul 
lui Alexie al III-lea la aceste dificultăţi nu a fost cu totul 
ineficient. A pus capăt cu înţelepciune inutilului război 
cu Bulgaria şi apoi s-a concentrat asupra celorlalți 
inamici. A reuşit să scape de Ivanko, atrăgându-l într-o 
cursă şi apoi executându-l, şi a recuperat fortăreaţa 
Prosakos de la Hriz în 1202. Oricât de slăbit ar fi fost, 


este de presupus că recuperarea Bizanțului ar fi 
continuat, dacă acest progres nu ar fi fost brutal 
întrerupt de evenimentele din 1204. 


Idei de reținut 


e Teoriile referitoare la „feudalizarea” Bizanțului si 
la rolul sinistru al Veneţiei nu se mai bucură de multă 
trecere. 

e Isaac al Ii-lea si Alexie al III-lea au fost criticati 
pentru că ar fi fost slabi şi neeficienti, însă domniile lor 
nu au rămas lipsite de succese. 

e Problema reală întâmpinată de Bizanţ în secolul al 
XII-lea a fost creşterea poverii fiscale, în vreme ce statul 
se lupta să-şi menţină puterea şi prestigiul. 

e Cruciada a IV-a nu a fost plănuită sau abătută din 
cale în vederea ocupării Constantinopolului şi 
împărţirii provinciilor. 

e Pe de altă parte, chestiuni cum ar fi schisma dintre 
Biserici au fost folosite pentru justificarea agresiunii 
împotriva Bizanțului, chiar daca nu au motivat-o. 


Bibliografie suplimentară 

Constantinopolului. 

Herrin, Judith. (2013), Margins and Metropolis: 
Authority across the Byzantine Empire (Princeton NJ: 
Princeton University Press). Include doua capitole 

sfârşitul secolului al XII-lea. 

Nicol, Donald M. (1988), Byzantium and Venice: A 
Study in Cultural and Diplomatic Relations (Cambridge: 
Cambridge University Press). Pune la dispozitie un 
studiu vast asupra relaţiilor dintre venetieni si 
bizantini până la 1453, dar cu înclinația de a-i prezenta 
pe venețieni într-o lumină negativă. 

Simpson, Alicia. (2015), Byzantium 1180-1204: „The 
Sad Quarter of a Century"? (Athens: National Hellenic 
Research Foundation). O colecţie de eseuri care 
reexaminează aspecte ale acelei perioade din afara 

IV. Declinul şi dispariţia 1204-1453 
13. Surse literare majore ale perioadei 1204-1453 


În multe privinţe, ultima fază din istoria bizantină 
este şi cel mai bine documentată. Există o succesiune de 
istorii literare in greaca atică, ocupându-se de 
evenimentele petrecute până în jurul lui 1359, dar şi o 
mulțime de alte materiale atât din interiorul, cât şi din 
afara Bizanțului. Chiar şi în aceste condiţii, apare un 
gol pentru ultima parte a secolului al XIV-lea, care 
rămâne o perioadă dificilă şi obscură. 


13.1 Georgios Akropolites 


În pofida cutremurului politic din 1204, a existat o 
continuitate culturală într-o anumită privinţă: un alt 
istoric a preluat naraţiunea de acolo unde o lăsase 
Nicetas Choniates în 1207. Georgios Akropolites s-a 
născut în 1217 la Constantinopol, unde tatăl său 
deţinea probabil un post în cadrul regimului latin. 
Deziluzionat de patronii lui, l-a trimis la Niceea, în 
1233, pe fiul său Georgios, cu intenţia de a-l urma la 
scurt timp. Din nefericire, a murit înainte să apuce să 
plece, dar tânărul Georgios a fost primit la curtea 
împăratului Ioan al III-lea Vatatzes (1221-1254), unde 


şi-a completat educaţia. Mai târziu a ajuns unul dintre 
secretarii lui loan al III-lea şi a deţinut funcţia de mare 
logothet sub fiul şi succesorul lui loan, Teodor al II-lea 
(1254-1258). Cariera lui a ajuns la zenit sub Mihail al 
VIII-lea Paleolog (1259-1282), cu care era înrudit prin 
căsătorie, când a fost unul dintre principalii sfetnici ai 
împăratului. A ajutat la reorganizarea Universităţii din 
Constantinopol după 1261 şi a condus delegaţia 
bizantină la Conciliul de la Lyon din 1274. 

Având în vedere că Akropolites s-a bucurat de atâta 
influență pe lângă Mihail al VIII-lea, este ciudat că 
istoria lui se încheie în august 1261, adică după primii 
doi ani ai acestei domnii. Este posibil să fi vrut să 
continue până în anii 1280, dar poate a vrut să 
sfârşească în apoteoza recuperării Constantinopolului 
de la latini. Asta l-a scutit de obligaţia de a consemna 
cum Mihail al VIII-lea l-a orbit pe tânărul Ioan al IV-lea 
Laskaris şi să sublinieze propriul său rol în unirea de la 
Lyon. Opera lui este o sursă vitală de informaţii despre 
imperiul de la Niceea şi despre felul cum şi-a dezvoltat 
capacitatea mai întâi de a rezista şi în cele din urmă de 
a răsturna Imperiul Latin de la Constantinopol. 
Desigur, Akropolites îi susţine pe conducătorii de la 
Niceea drept împărați autentici ai romeilor, nu numai 
fata de împăratul latin, ci şi fata de rivalii din Epir şi 
Trapezunt. Umbra lungă a lui Mihail al VIII-lea, şeful 


politic al lui Akropolites, se întinde şi înapoi, asupra 
relatării exilului său de la Niceea. Reusitele lui Ioan al 
III-lea, deşi consemnate cu hărnicie, nu sunt ridicate în 
slăvi ca acelea ale lui Mihail. Teodor al II-lea este 
prezentat ca periculos de instabil, pregătind terenul 
pentru preluarea puterii de către Mihail al VIII-lea şi 
înlocuirea dinastiei Laskaris cu propria lui familie. 
Astfel, lucrarea lui Akropolites se înscria în tradiţia 
bizantină nu numai în privinţa limbajului şi stilului, ci 
şi prin prezentarea cât se poate de tendentioasa a 
evenimentelor şi a personalităţilor. 


13.2 Ultimii istorici atici 


După Georgios Akropolites, trei alţi istorici au 
produs istorii în maniera tradițională, în greaca atică. 
Niciuna dintre lucrările lor nu a fost tradusă integral în 
engleză, dar unele secţiuni sunt prezentate în casetele 
din volumul de fata (vezi casetele 13.1, 14.1 şi 15.1.). 
Georgios Pachymeres, diacon şi elev al lui Akropolites, 
a scris o continuare a istoriei profesorului său 
referitoare la anii dintre 1255 şi circa 1308. El pune la 
dispoziţie relatarea cea mai detaliată şi singura 
cuprinzând punctul de vedere al unui contemporan 
despre domnia lui Mihail al VIII-lea şi o bună parte a 
celei a lui Andronic al II-lea (1282-1328). Fiind cleric, 


modul cum abordează evenimentele este mai degrabă 
teologic decât politic. A fost absolut mulţumit de 
Mihail al VIII-lea până în 1274, când împăratul a 
incuviintat o unire cu Biserica de la Roma la Conciliul 
de la Lyon. După aceea a devenit profund ostil 
împăratului. Pentru majoritatea cititorilor însă, 
principalul său neajuns rămâne versiunea încâlcită de 
greacă atică, uneori extrem de dificil de înţeles. 

Nicefor Gregoras îi este egal lui Mihail Psellos în ce 
priveşte gama largă de preocupări, deoarece pe lângă 
monumentala lui Istorie a romeilor (bizantină), care 
acoperă anii dintre 1204 şi 1359, a scris lucrări de 
gramatică, retorică, filosofie, poezie, fizică, matematică, 
astronomie şi teologie. Metoda pentru fixarea datei 
Paştilor (1324) a servit mai târziu pentru alcătuirea 
calendarului gregorian, introdus în 1578 şi folosit şi 
astăzi. S-a născut în Asia Mică pe la 1290 şi a venit la 
Constantinopol când avea 20 de ani, unde a studiat sub 
Teodor Metochites, cea mai remarcabilă personalitate 
politică şi intelectuală a vremii. Din nou asemenea 
operei lui Psellos, istoriografia lui Gregoras a fost 
influenţată de evenimentele trăite personal şi de 
afilierile politice. A fost favorit la curtea lui Andronic al 
III-lea (1328-1341) şi prieten personal al principalului 
sfetnic al împăratului, loan Cantacuzino, însă cariera 
lui a intrat curând într-o zonă agitată. În 1340 s-a 


implicat în dezbaterile legate de isihasm, practica 
mistică urmată de călugării din Muntele Athos (vezi 
secţiunea 7.3). Pentru un intelectual pretentios ca 
Gregoras, rugăciunea folosind o formulă sacră şi 
pretenţia de a fi vizitat de viziuni extatice venite de la 
divinitate nu erau decât un delir periculos al unor 
fanatici needucati, pe care i-a şi denunţat public. Apoi, 
după moartea lui Andronic al III-lea din 1341, Bizanțul 
a fost cuprins de un război civil, în care loan 
Cantacuzino s-a confruntat cu regenta Ana de Savoia. 
În ciuda prieteniei sale cu Ioan Cantacuzino, Gregoras 
a fost de partea Anei şi a fiului ei, loan al V-lea, şi 
coincidenta face că şi consiliul de regență împărtăşea 
neîncrederea lui în isihasm. Când Cantacuzino a 
preluat controlul Constantinopolului şi a fost încoronat 
ca împăratul Ioan al VI-lea în 1347, a organizat un 
sinod care a declarat isihasmul legitim şi ortodox. 
Gregoras a refuzat să accepte această hotărâre şi a fost 
închis la mănăstirea Chora. A fost eliberat la abdicarea 
lui loan al VI-lea din 1354 şi se presupune că a 
continuat să lucreze la Istoria sa până la moarte, în 1360. 
Capitolele din urmă sunt pătrunse de acuzaţii destul de 
stridente la adresa lui Cantacuzino şi a isihasmului şi 
supraîncărcate de documente oficiale, însă una peste 
alta lucrarea lui este esenţială pentru înţelegerea 
Bizanțului din secolele al XIII-lea şi al XIV-lea. Conţine 


o mulţime de informaţii din domeniul constituţional, 
administrativ şi economic şi include elemente despre 
care nu vorbesc Akropolites şi Pachymeres. 

În fine, mai există Istoria lui loan Cantacuzino, 
nimeni altul decât fostul prieten al lui Gregoras, 
împăratul loan al VI-lea. După abdicarea din 
decembrie 1354, s-a retras la o mănăstire, unde a trăit 
până în 1380, scriind istoria sa şi câteva lucrări 
teologice. Spre deosebire de Pachymeres şi Gregoras, 
istoria lui Cantacuzino este mai degrabă o carte de 
memorii personale. Acoperă doar perioada dintre 1320 
şi 1357 şi, inevitabil, ia forma unei apologii a unui şef 
de stat retras din viata publică. Acţiunile lui sunt 
prezentate întotdeauna în cea mai favorabilă lumină, 
orice fapte incomode fiind trecute cu vederea sau 
minimalizate. Însă, chiar dacă interpretarea lui 
Cantacuzino este extrem de părtinitoare, prezentarea 
evenimentelor este în general de încredere şi se 
potriveşte cu cele transmise de Gregoras. Fiind bazat 
pe jurnalul împăratului şi deseori pe documente 
oficiale, textul oferă multe informații si este o sursă 
vitală pentru dezastruosul război civil din 1341-1347. 


Caseta 13.1 loan Cantacuzino despre Războiul Civil 
Bizantin din 1341-1347 


Scriind după abdicarea din 1354, fostul împărat loan 
al VI-lea deschide relatarea despre războiul civil purtat 
de el împotriva regenței lui loan al V-lea Paleolog. 


De vreme ce după moartea lui Andronic [al III-lea] 
cel tânăr [în 1341] a izbucnit cel mai amarnic război al 
romeilor între ei, de care ne amintim... am considerat că 
se cuvine să expun şi ce s-a întâmplat în timpul acelui 
război, nu numai pentru ca urmaşii să ştie că invidia 
este pricina unor rele atât de mari — distrugându-i cu 
totul nu numai pe cei invidiati, ci şi pe cei care au 
invidiat, tot aşa cum rugina mănâncă fierul care i-a dat 
naştere —, dar şi pentru ca voi, care sunteţi prezenţi 
acum, să puteţi cunoaşte adevărul despre aceste lucruri 
şi să nu vă lăsaţi rataciti de zvonurile venite din afară si 
să credeţi ceea ce nu este de crezut şi nici să le daţi 
atenţie flecarilor din fiecare dintre facţiuni, fie 
ridicându-se în slăvi pe sine, fie defăimându-şi 
adversarii. Este de însemnătate să îmi acordati multă 
atenţie şi nu doar din cea superficială. Căci toţi ceilalţi, 
dacă există cu adevărat unele persoane care au scris 
despre acest război, nu ştiu nimic limpede despre ce s-a 
petrecut; fie au fost cu totul absenţi de la aceste 
evenimente, fie au înghiţit tot ce au auzit — orice a 
răspândit pleava de rând sau alţii au povestit anume — 
şi au transmis asemenea ştiri generaţiilor următoare, 


fără a le păsa prea mult de adevăr. Ori altfel, chiar dacă 
s-au aflat în campanie cu unul dintre cei doi împărați — 
dar neîndoielnic fără să ia parte la sfaturile lor —, nu au 
avut ştiinţă nici de lucrurile mai tainice, nici nu au fost 
altfel prezenţi în fiecare dintre mişcări, de vreme ce 
războiul a fost continuu şi îndelungat — ţinând vreme 
de cinci ani. Însă, în ce mă priveşte, nimeni nu are cum 
să mă acuze de aşa ceva. Căci fiind mereu prezent eu 
însumi printre autorii faptelor, cunosc aceste lucruri ca 
nimeni altul. 


Majoritatea istoricilor bizantini şi-au prefațat 
lucrările cu mărturisirea că aveau să spună numai 
adevărul, dar în cazul lui Cantacuzino, care a fost actor 
principal în evenimentele descrise, „adevărul” nu 
putea fi decât propria lui versiune asupra 
întâmplărilor. În restul descrierii făcute de el războiului 
civil a subliniat cum a fost silit să se proclame împărat 
de acţiunile agresive ale regenței de la Constantinopol 
şi cum a căutat consecvent să promoveze nu ambițiile 
proprii, ci binele statului. 


Sursă: John Kantakouzenos, Historiarum Libri IV, ed. 
Ludwig Schopen, Corpus Scriptorum Historiae 
Byzantinae, 3 vol. (Bonn: Weber, 1827-1832), vol. 2, pp. 
12-13 (traducere de Brian McLaughlin). 


13.3 Istorici care au scris după 1453 


După Gregoras şi (Cantacuzino s-a încheiat 
succesiunea istoricilor bizantini care au relatat trecutul 
în stilul anticilor. Abia după căderea finală a 
Constantinopolului din 1453 un membru al elitei 
bizantine educate a scris o istorie în acelaşi stil, în 
vremea când imperiul bizantin încetase să mai existe. 
Mihail Kritovoulos a redactat o istorie a perioadei 
dintre 1451 şi 1467, urmând îndeaproape modelul 
operei lui Tucidide, cu nenumărate paralele şi aluzii 
clasice. La prima vedere, conţinutul pare însă destul de 
deosebit de cel al înaintaşilor. Desigur, este prezent şi 
cel din urmă împărat bizantin, Constantin al XI-lea 
Paleolog (1449-1453), dar moartea lui survine relativ 
devreme în cursul poveştii. În centrul interesului se află 
cuceririle sultanului otoman Mahomed al II-lea, 
prezentat drept urmaş demn al lui Alexandru cel Mare 
şi Iulius Cezar. 

De fapt, atenţia acordată sultanului se înscrie în cea 
mai bună tradiție bizantină de a-l elogia pe 
conducătorul de care autorul este apropiat din punct 
de vedere politic. În 1453, Kritovoulos luase hotărârea 
să nu opună rezistenţă noii puteri otomane sau să fugă 
în Occident, aşa ca mulţi contemporani de-ai săi. În 


timpul asediului Constantinopolului locuia pe Imbros, 
insulă bizantină din Marea Egee, iar când s-a răspândit 
ştirea căderii oraşului, a inițiat negocieri cu 
comandantul flotei otomane de la Gallipoli. Drept 
urmare, insulele Imbros, Lemnos şi Thasos s-au predat 
sultanului fără opoziţie. Kritovoulos s-a bucurat chiar 
să deţină funcţii sub noul regim, servind drept 
guvernator otoman la Imbros între aproximativ 1455 şi 
1466. Ceea ce nu înseamnă că a fost un trădător. El a 
expus cât se poate de limpede în lucrarea lui că 
acceptarea dominaţiei otomane era calea cea mai bună 
de a păstra religia şi cultura bizantine. Spre deosebire 
de latini în perioada cât au stăpânit la Constantinopol, 
turcii erau bucuroşi ca supuşii lor bizantini să-şi 
practice religia ortodoxă. Cât despre moştenirea 
literaturii clasice, sultanul însuşi era interesat şi chiar a 
comandat manuscrise greceşti pentru biblioteca sa. 
Lucrarea lui Kritovoulos avea probabil şi menirea de 
a-şi convinge compatrioţii să-i urmeze exemplul şi să 
accepte noul regim. 

Un alt bizantin educat care a scris după 1453 a fost 
Laonikos Chalkokondyles (Laonic Chalcocondil). 
Nascut la Atena in jur de 1427, cand era stapanita de 
familia florentina Acciajuoli, a fost dus de copil in 
orasul bizantin Mistra, in Pelopones, si educat ca elev al 
platonicianului Georgios Gemistos Plethon. Probabil 


plecase de la Mistra înainte ca Mahomed al II-lea sa 
cucerească Peloponesul în 1460, dar nu se ştie unde s-a 
aflat. Este posibil să se fi stabilit la Constantinopol, aşa 
cum făcuse Kritovoulos, dar este la fel de posibil şi să se 
fi dus în Italia, unde se stabilise vărul său Demetrius. 
Indiferent unde, la un moment dat, probabil în anii 
1460, a scris Expuneri (demonstrații) de istorie, referitoare 
la anii 1298-1463. Ca şi în cazul lui Kritovoulos, dacă 
limbajul său arhaic era în concordanță cu tradiţia 
bizantină, în centrul atenţiei se afla altceva. Intenţia lui 
Chalkokondyles a fost să spună povestea creşterii şi 
victoriei otomanilor, imitându-l voit pe Herodot, care a 
descris creşterea şi în cele din urmă înfrângerea 
persanilor. Mai mult decât atât, în vreme ce 
Kritovoulos îi numea pe bizantini  „romei”, 
Chalkokondyles se referă la ei doar ca „eleni” (greci, 
adică), sugerând că abandonase vechea ideologie 
politică bizantină. Strict istoric, Expunerile lasă mult de 
dorit. Cronologia este adesea foarte inexactă, mai ales 
pentru perioada dinainte de 1453, şi o mare parte din 
materialul inclus pare anecdotic. Probabil că nu a avut 
acces la documente oficiale şi nici la istoricii bizantini 
mai vechi. Pentru perioada de după 1453, se arată mult 
mai bine informat, punând la dispoziţie date extrem de 
utile spre exemplu despre măsurile financiare luate de 
otomani, pentru care trebuie să fi avut o sursă din 


interior. Opera lui demonstrează un minim de ostilitate 
deschisă faţă de otomani, ceea ce ne-ar putea sugera că 
el, ca şi Kritovoulos, avea sentimentul că trebuia 
acceptată dominaţia lor. 

Un alt reprezentant al elitei bizantine consemnează o 
reacţie foarte diferită faţă de cucerirea otomană, 
probabil şi pentru că trecuse printr-o experienţă mult 
mai neplăcută. Georgios Sphrantzes a deţinut funcţii 
mai întâi sub Manuel al II-lea (1391-1425) şi apoi sub 
fiul lui Manuel, Constantin al XI-lea. Spre deosebire de 
Kritovoulos, se afla la Constantinopol când otomanii 
au pătruns în oraş în 1453, fiind luat prizonier în cele 
din urmă şi vândut ca sclav, împreună cu soţia şi cei 
doi copii ai săi. Graţie ajutorului prietenilor, a reuşit să 
redobândească libertatea lui şi a soţiei, dar copiii au 
sfârşit ca sclavi in casa lui Mahomed al II-lea. In 
asemenea împrejurări, Sphrantzes nu simțeau deloc 
dorinţa de a rămâne sub stăpânire otomană, după cum 
ar fi fost dispus Kritovoulos. Au plecat în Pelopones şi 
apoi în insula Corfu, aflată sub controlul venetian, 
unde Sphrantzes a murit în 1478. 

După cum era de aşteptat, opera istorică a lui 
Sphrantzes, Chronicon Minus, este dominată de un ton 
mult mai puţin optimist decât la Kritovoulos ori 
Chalkokondyles. Scrisă într-o limba greacă 
necomplicată, fără pretenții literare, se deschide cu 


declaraţia sinceră a lui Sphrantzes că expune 
„evenimentele petrecute de-a lungul nefericitei mele 
vieţi”. Este vorba cu adevărat de o relatare personală 
despre el şi familia lui, şi nu o istorie a acelor vremuri. 
Sphrantzes prezintă o mulţime de detalii personale, 
spre exemplu naşterea copiilor, darurile primite de el 
de la împărați si promovările, dar uneori trece cu 
vederea evenimente mai largi, cu semnificaţie istorică. 
Şi întâmplările pe care le pomeneşte sunt tratate foarte 
succint, spre exemplu şi relatarea căderii 
Constantinopolului oferă prea puține detalii. 
Asemenea altor istorici bizantini, îi laudă din plin pe 
patronii lui imperiali, Manuel al II-lea şi Constantin al 
XI-lea, deşi ne-am putea întreba dacă a fost atât de 
apropiat de ei pe cât pretinde, de vreme ce nu îl 
menţionează nici o altă sursă a vremii. Trebuie să facem 
aici o distincţie între Chronicon Minus a lui Sphrantzes 
şi Chronicon Maius a aşa-numitului Pseudo-Sphrantzes. 
Despre cea din urmă, deşi poartă numele lui 
Sphrantzes, se ştie acum că a fost scrisă în secolul al 
XVI-lea de un arhiepiscop grec numit Makarios 
Melissenos. Unii istorici, ca Steven Runciman, citează 
lucrarea lui Melissenos ca şi cum i-ar fi aparţinut lui 
Sphrantzes, dar sursa nu este autentic contemporană. 
În sfârşit, mai există şi lucrarea lui Ducas, referitoare 
la perioada dintre 1341 şi 1462, întreruptă brusc în 


mijlocul unei relatări despre cucerirea insulei Lesbos de 
către otomani. Dar este discutabil dacă el poate fi 
considerat cu adevărat bizantin. Nu ştim aproape 
nimic despre el, nici măcar prenumele. Bunicul lui, 
Mihail Ducas, fusese susţinător al lui loan Cantacuzino 
în războiul civil din 1341-1347 şi fugise de la 
Constantinopol pe teritoriul turcilor aidini din Asia 
Mică. Aşadar Ducas însuşi fusese născut şi crescut în 
afara teritoriului bizantin, iar mai târziu şi-a câştigat 
existenţa lucrând pentru stăpânitorii genovezi din 
Chios şi Lesbos. Aparent, creştin de rit occidental, nu 
bizantin. De altfel şi istoria lui este foarte diferită de 
cele redactate în Bizanţ. Nu trecuse prin acelaşi sistem 
de înalt studiu al clasicilor, aidoma lui Kritovoulos şi 
Chalkokondyles, greaca lui fiind un amestec ciudat de 
limbaj popular, presărat cu unele cuvinte şi structuri 
atice. Informaţiile lui despre perioada dinainte de 1402 
sunt destul de limitate, iar cronologia lui o ia razna 
uneori. Este mai util pentru evenimentele mai târzii şi 
uneori oferă informaţii evident provenite din surse 
otomane. E limpede că vorbea dialecte locale atât de 
italiană, cât şi de turcă, iar uneori chiar citează cuvinte 
sau fraze în acele limbi. Faptul ar fi fost de neimaginat 
pentru autori bizantini ca Mihail Psellos ori Anna 
Comnena, care nu admiteau niciun fel de compromis 
fata de puritatea prozei atice. Opera lui Ducas 


marchează prin urmare nu numai sfârşitul Bizanțului 
ca entitate politică, ci şi al culturii lui literare. 


13.4 Alte surse: literatură şi arhive occidentale 


Gama mai largă de materiale-sursă occidentale 
pentru perioada târzie a istoriei bizantine este parţial 
efectul cuceririi de către latini a unei mari părţi a 
teritoriului bizantin în 1204 şi după aceea. O sursă 
esenţială este Cronica Mareei. Scrisă de un autor anonim 
la începutul secolului al XIV-lea, a fost prelucrată şi 
editată de alţii şi se păstrează în versiuni în patru limbi: 
franceză veche, italiană, aragoneză şi greacă populară. 
Din ea aflăm istoria cuceririi şi aşezării din Peloponesul 
bizantin şi istoria principatului Ahaia. Un alt gen de 
literatură occidentală care aruncă o lumină asupra 
istoriei bizantine târzii este cel dedicat descrierii făcute 
de călători care au trecut prin Constantinopol cu o 
misiune sau alta. Un exemplu este Ramon Muntaner, 
care a scris o relatare amănunţită a expediției catalane 
împotriva turcilor din Asia Mică, la începutul secolului 
al XIV-lea, în alianţă cu împăratul bizantin Andronic al 
II-lea. O sursă bogată de date despre perioada târzie 
care nu există şi pentru secolele dinainte o reprezintă 
documentele din arhive. Din păcate, niciunul de la 
Constantinopol. Deşi este sigur că arhivele erau 


alcătuite şi păstrate cu grijă acolo, conţinutul lor a 
dispărut cu totul, fiind probabil distrus fie în 1204, fie 
în 1453. Pe de altă parte, arhivele din Europa Apuseană 
păstrează o serie largă de documente despre Bizanțul 
secolelor al XIV-lea şi al XV-lea. Mai importante printre 
ele sunt Arhivele de Stat ale Veneţiei, care cuprind nu 
numai documente bogate despre administrarea de 
către republică a fostelor teritorii bizantine, cum este 
Creta, ci şi despre schimburile ei diplomatice cu 
împăratul bizantin. Arhivele Vaticanului de la Roma, 
unde registrele papale conţin numeroase scrisori către, 
de la şi despre împăratul şi patriarhul din 
Constantinopol, reprezintă şi ele o adevărată mină de 
aur. Asemenea surse de arhivă sunt deosebit de 
importante pentru reconstituirea evenimentelor din a 
doua jumătate a secolului al XIV-lea, când vocile 
narative ale Bizanțului au amuţit. 


Caseta 13.2 Papa Urban al V-lea către Contele Amedeo 
Al VI-lea de Savoia (4 Noiembrie 1369) 


În această scrisoare, păstrată în arhivele de la 
Vatican, papa îi povesteşte lui Amedeo despre 
împăratul loan al V-lea care a vizitat Roma în 1369 şi a 
îndeplinit un gest de supunere personală în faţa 
autorităţii papale. Amedeo călătorise mai înainte la 


Constantinopol şi îl convinsese pe loan să facă acest 
drum, pentru a-i cere papei ajutorul împotriva turcilor 
otomani (vezi secțiunea 15.4). 


Vă anuntam cu bucurie prin această scrisoare, pentru 
ca bucuria voastră să fie şi mai mare, că prea iubitul 
nostru fiu întru Cristos loan Paleolog, ilustrul împărat 
al grecilor, ruda voastră, potrivit celor stabilite între voi 
doi [la Constantinopol în 1367], s-a apropiat cu 
reverență de Scaunul Apostolic, cu promisiuni să 
abjure schisma şi să proclame Credinţa Catolică. lar 
după ce a depus jurământ cum se cuvine că va respecta 
mandatele noastre şi pe cele ale Bisericii, la 21 
octombrie anul curent l-am primit cu solemnitate şi cu 
dragoste paternă în bazilica Prințului Apostolilor 
[adică San Pietro din Roma]. Prin urmare, sfânta 
Biserică a lui Dumnezeu se veseleşte de Domnul, cu 
speranţa că, prin fapta acestui împărat, poporul supus 
lui se va întoarce la sânul Bisericii. 

În rest, împăratul a făcut în aşa fel încât să luăm la 
cunoştinţă că odată, în oraşul Pera, v-a împrumutat 
douăzeci de mii de florini de aur, sau bunuri de această 
valoare, pe care ati promis să îi inapoiati până într-o 
lună. După ce a venit în faţa noastră, am văzut că 
documentul public confirma faptul fără nicio îndoială, 
în consecinţă, vă solicităm cu afecţiune şi vă îndemnăm 


cu tărie să-i dati satisfacţie cu grăbire în ce priveşte 
împrumutul despre care vorbeam. În acest fel vă veți 
îndeplini cu noblețe şi loialitate promisiunea spre 
onoarea voastră şi pentru a alina sărăcia, de care 
trebuie să ştiţi că împăratul suferă din greu. Mai mult 
decât atât, am insistat pe lângă anumiţi regi si alti 
magnați în scrisorile noastre ca, din prinos fata de 
Dumnezeu şi pentru creşterea credinţei, să-i dea ajutor 
împăratului, la fel ca unui print catolic, pentru 
recuperarea ținuturilor imperiului său ocupate de 
turcii necredincioşi. Sperăm, după ce acest împărat a 
fost iertat prin graţia divină, că reazemul îi va fi dat. Vă 
îndemnăm să o faceţi cu atât mai mult cu cât relaţia 
strânsă de rudenie şi cunoaşterea stării nefericite a 
imperiului, pe care doar cu scurt timp în urmă l-aţi 
văzut cu ochii voştri, ar trebui să vă convingă mai mult 
decât pe alţii. 


De notat referirea la sărăcia împăratului şi solicitarea 
ca Amedeo să înapoieze împrumutul pe care-l acordase 
împăratul. Mai târziu, loan avea să treacă prin mari 
greutăţi ca să se întoarcă la el în capitală, deoarece nu a 
putut să plătească preţul voiajului său pe mare, de la 
Veneţia. 


Sursă: Oskar Halecki, Un Empereur de Byzance a Rome 


(Warsaw: Société des sciences et des lettres, 1930), pp. 
378-9 (traducerea autorului). 


Idei de retinut 


e Seria de istorici care au scris in greacă atică a 
continuat până în 1359. 

e Un număr de istorici au scris în greacă dupa 1453, 
deşi opera lor diferă de istoriografia bizantină 
tradițională în diverse moduri. 

e Sfârşitul secolului al XIV-lea este slab documentat, 
dar altfel, pentru perioada bizantină târzie, există o 
gamă bogată de surse. 

e Sursele occidentale literare şi din arhive contribuie 
în mare măsură la suplimentarea celor bizantine 
referitoare la secolele al XIV-lea şi al XV-lea. 


Câteva surse primare traduse în engleză 


Akropolites, George. (2007), The History, trad. Ruth 
Macrides (Oxford: Oxford University Press). 

Anonymous. (2015), The Old French Chronicle of Morea: 
An Account of Frankish Greece after the Fourth Crusade, 
trad. Anne Van Arsdall şi Helen Moody (Farnham and 
Burlington VT: Ashgate). 

Chalkokondyles, Laonikos. (2014), The Histories, trad. 


Anthony Kaldellis, 2 vol. (Cambridge MA and London: 
Harvard University Press). 

Doukas. (1975), Decline and Fall of Byzantium to the 
Ottoman Turks, trad. Harry J. Magoulias (Detroit MI: 
Wayne State University Press). 

Kritovoulos, Michael. (1954), History of Mehmed the 
Conqueror, trad. Charles T. Riggs (Princeton NJ: 
Princeton University Press). 

Muntaner, Ramon. (2006), The Catalan Expedition to 
the East, trad. Robert D. Hughes (Barcelona and 
Woodbridge: Barcino/Tamesis). 

Sphrantzes, George. (1980), The Fall of the Byzantine 
Empire, trad. Marios Philippides (Amherst MA: 
University of Massachusetts Press). 

14. Exil şi restaurare (1204-1282) 


Este un adevărat omagiu adus rezistenţei politice şi 
culturale a Bizanțului faptul că a izbutit să revină chiar 
şi după o lovitură atât de teribilă cum a fost căderea 
Constantinopolului şi împărţirea provinciilor din 1204, 
în aşa fel încât la mijlocul secolului al XIII-lea să fie din 
nou o putere demnă de recunoaştere. Refacerea a fost 
posibilă şi datorită slăbiciunii inamicilor săi, însă 
priceperea de a conduce şi politicile unora dintre 
monarhi au jucat un rol important. După ce s-a 
reconsolidat, Bizanțul a avut de înfruntat o ameninţare 
serioasă dinspre Apus, dar a făcut fata şi acestei 
încercări. A fost o redeşteptare autentică, nu doar o 
amânare a unei disparitii inevitabile. 


14.1 Consecințele Cruciadei a IV-a (1204-1221) 


Proclamarea lui Balduin de Flandra ca împărat în mai 
1204 s-a dovedit să nu fie apariţia glorioasă a unui 
succesor nou şi puternic al statului bizantin sleit. La 
mai puţin de un an după urcarea pe tron, în aprilie 
1205, armata Imperiului Latin a fost zdrobită într-o 


ciocnire cu ţarul bulgar Caloian, la Adrianopol. 
Balduin a fost luat prizonier şi a dispărut pentru 
totdeauna. Regimul latin nu s-a prăbuşit imediat, 
deoarece energicul frate al lui Balduin, Henric, a reuşit 
să salveze situaţia, dar după moartea lui, în 1216, a 
intrat în declin şi epuizare extremă. 

Una dintre cauze era că împăratul latin nu a dispus 
decât de o mică parte din teritoriul şi, evident, din 
veniturile fiscale ale predecesorului său bizantin: 
numai Tracia, o mică parte din nord-vestul Asiei Mici, 
câteva dintre insulele din Egee şi Constantinopolul 
însuşi. Prin împărțirile din 1204, Tesalonicul, 
Macedonia si Tesalia i-au revenit lui Bonifaciu de 
Montferrat, alcătuind regatul Tesalonic. În Pelopones, 
Guillaume de Champlitte a întemeiat principatul latin 
Ahaia, în vreme ce Atena a devenit centrul unui 
domeniu întins, în Attica şi centrul Greciei. Venețienii 
au preluat Creta şi un şir de porturi şi insule, 
asigurându-şi în acelaşi timp practic un monopol 
asupra comerțului Imperiului Latin, cu scutire totală la 
plata taxelor vamale. Teoretic, conducătorii acelor 
zone, cu excepţia venețienilor, erau vasali ai 
împăratului latin şi obligaţi să presteze servicii militare 
în schimbul pământului. Practic, asta s-a întâmplat 
rareori. 

Au existat zone ale Imperiului Bizantin pe care latinii 


nu le-au cucerit niciodată, deoarece alţii au ajuns acolo 
înaintea lor. Trapezunt, la Marea Neagră, a fost luat de 
Alexie şi David Comnenul, nepoți ai lui Andronic I, in 
aprilie 1204, câteva zile înaintea ocupării 
Constantinopolului de către cruciați. În Balcanii de 
Vest, Mihail Anghelos, un văr al împăraților Isaac al 
II-lea şi Alexie al III-lea, s-a instalat conducător în 
oraşul Arta la sfârşitul lui 1204, întemeind ceea ce avea 
să fie cunoscut drept despotatul Epir. La Niceea, 
Teodor Laskaris, ginere al lui Alexie al III-lea, s-a opus 
ferm încercărilor împăraţilor latini şi ale sultanului de 
la Ikonion de a invada Asia Mică. 

Indiferent cât de mic şi de neputincios era Imperiul 
Latin, apariţia acestei puzderii de stătuleţe nu a 
reprezentat neapărat un pericol. Trapezuntul era prea 
departe ca să stârnească nelinişti, iar conducătorii de la 
Niceea şi Epir rămâneau simpli războinici locali, fără 
resurse vaste la dispoziţie. Ori de câte ori împăratul 
Henric îl întâlnea pe Teodor Laskaris în bătălie, 
Laskaris nu ieşea bine deloc şi a supraviețuit doar 
pentru că atenţia lui Henric era mereu distrasă de o 
amenințare mai mare, din partea Bulgariei. Însă 
conducătorii latini de la Constantinopol au făcut o 
greşeală fatală, care a permis unuia dintre aceşti pigmei 
să devină gigant: i-au înstrăinat pe supuşii lor 
bizantini. La început, mulţi bizantini au fost dispuşi să 


accepte noul regim: mulţi dintre ei au ieşit să-l aclame 
pe Balduin I la încoronarea din 1204, fără să ţină seama 
de intransigenta latinilor în domeniul religiei. Una 
dintre primele măsuri ale cuceritorilor a fost să îl 
numească pe un cleric venetian, Tommaso Morosini, ca 
prim patriarh latin al Constantinopolului, iar el a cerut 
imediat clerului bizantin din oraş să-i recunoască 
autoritatea. Clerul a refuzat să o facă, scriindu-i papei 
Inocenţiu al III-lea şi solicitându-i să aibă propriul lor 
patriarh. Papa nu a răspuns, iar în 1213 Morosini a 
închis toate bisericile din Constantinopol în care se 
slujea liturghia grecească. Împăratul Henric a fost 
îngrozit şi a pus imediat să fie redeschise, dar după 
moartea lui, în 1216, a crescut prăpastia dintre 
cuceritorii latini şi populaţia bizantină ortodoxă. Din ce 
în ce mai multi dintre ei, mai ales din rândul elitelor 
educate, au început să plece de la Constantinopol, 
îndreptându-se spre Arta ori Niceea. 

Sosirea lor le-a oferit lui Mihail Anghelos şi lui 
Teodor Laskaris prilejul unei lovituri propagandistice 
de proporţii, care le-a permis să îşi transforme 
imaginea de războinici locali în aceea de împărați în 
devenire. Astfel puteau arăta că împăratul latin nu 
avea niciun drept la tron, fiind duşman al dreptei 
credinţe şi ajungând nefiresc la putere. În acel moment 
au fost scrise cele mai naturaliste relatări ale prădării 


Constantinopolului, mai ales la Niceea, fără a trece cu 
vederea niciun detaliu crud şi evidențiind pângărirea 
bisericilor şi a obiectelor sfinte. Nicetas Choniates şi 
alţii au povestit cum, în aprilie 1204, un grup de latini 
au pătruns în catedrala Hagia Sofia, de unde au luat 
vasele sfinte, evangheliile şi veşmintele, încărcându-le 
pe măgari şi plecând cu ele. Mesajul era că niciun 
bizantin nu li se poate supune unor asemenea oameni. 
În schimb, îi recunoşteau pe domnitorii credincioşi 
de la Arta şi Niceea, care începuseră să-şi revendice 
statutul de împărați de drept. Teodor Laskaris a fost cel 
dintâi şi şi-a luat toate măsurile pentru ca gestul său să 
poată fi considerat legitim. Patriarhul bizantin al 
Constantinopolului fugise din oraş în 1204 şi doi ani 
mai târziu a murit în Tracia. Prin urmare, clerul 
bizantin i-a cerut lui Teodor Laskaris să asigure un 
succesor, în opoziţie cu patriarhul latin Morosini. 
Laskaris l-a numit pe Mihail al IV-lea în 1208, iar unul 
dintre primele gesturi ale noului patriarh a fost să-l 
încoroneze împărat al romeilor. Acest act i-a oferit un 
avantaj distinct faţă de conducătorul de la Epir, Mihail 
Anghelos, însă fratele vitreg şi succesorul lui Mihail, 
Teodor Ducas, a recuperat în scurt timp terenul 
pierdut. În 1223 a dat o lovitură grea latinilor, prin 
ocuparea Tesalonicului. Victoria militară a contribuit în 
mare măsură la asigurarea unei legitimitati şi, nu mult 


după aceea, Teodor Ducas a fost şi el încoronat 
împărat, chiar dacă doar de un simplu arhiepiscop. 
După aceea curţile de la Niceea şi Arta au imitat 
modelul celei de la Constantinopol dinainte de 1204, cu 
aceleaşi titluri şi ritualuri, în vederea zilei când 
împăratul avea să revină în capitala sa. Dar, atât timp 
cât în aşteptare se aflau nu unul, ci doi împărați, acea zi 
nu avea cum să vină prea curând. 


14.2 Ioan Al III-lea şi extinderea niceeană (1221-1259) 


În 1230, împăratul Teodor Ducas al Epirului s-a certat 
cu ţarul Ioan al II-lea Asan şi a invadat Bulgaria, unde a 
suferit o înfrângere dezastruoasă în bătălia de la 
Klokotnita, fiind luat prizonier. Majoritatea 
posesiunilor lui din Epir au fost cotropite de bulgari şi, 
deşi statul a supravieţuit, pretenţiile lui imperiale se 
încheiaseră. De atunci, i-a revenit statului de la Niceea 
să conducă războiul împotriva regimului latin, unde 
între timp a ajuns pe tron un împărat nou şi competent, 
Ioan al III-lea Vatatzes, ginerele lui Teodor Laskaris. În 
1225, loan a înfrânt armata împăratului latin Robert de 
Courtenay la Poimanenon şi a reuşit să ocupe acele 
puține zone din vestul Asiei Mici care se mai aflau sub 
control latin. Şi-a mărit armata cu mercenari cumani, 
pe care i-a adus de dincolo de Dardanele şi i-a aşezat pe 


pământul lui. A construit şi o flotă care să înfrunte 
principalul aliat al Imperiului Latin, Veneţia, de care 
s-a folosit pentru a ocupa insule din Marea Egee — 
Lesbos, Chios, Samos şi Rhodos. Următorul pas a fost 
să extindă puterea de la Niceea în afara Asiei Mici. 
Încheind o alianţă cu bulgarii în 1235, loan a reuşit să-şi 
conducă forțele peste Dardanele şi să ia parte la un 
asediu comun la Constantinopol. Alianţa s-a destrămat 
curând, dar loan a rămas în posesia oraşului Gallipoli, 
vital din punct de vedere strategic, care îi asigura o cale 
de acces permanent spre Europa. S-a întors în 1246 să 
cucerească Tesalonicul şi o mare parte din sudul 
Balcanilor, izolând Constantinopolul prin zonele pe 
care le avea acum sub control. 

Din câte se pare, succesul lui loan al III-lea nu se 
întemeia doar pe priceperea lui militară. Împrejurările 
au jucat fără îndoială un rol, deoarece loan nu a avut de 
înfruntat şi o amenințare din partea turcilor, aşa ca 
Teodor Laskaris. Sultanatul de la Ikonion se dezbinase 
tot mai mult din cauza războaielor civile, iar apoi, în 
iarna lui 1242-1243, a fost invadat de mongoli şi 
transformat în stat tributar. Prin urmare, loan al III-lea 
a putut întreprinde campanii în Europa, având 
siguranța că teritoriul său din Asia Mica nu va fi atacat. 
Rămâne întrebarea cum a reuşit loan să strângă o 
armată şi o flotă atât de mari şi cum a plătit acele 


costuri. Presiunea de a impune impozite din ce în ce 
mai grele pentru a asigura apărarea a fost unul dintre 
factorii care slăbiseră Bizanțul înainte de 1204, cu toate 
astea loan al III-lea a reuşit să-şi alcătuiască o armată 
puternică şi aparent fără a cauza resentimente în 
rândul contribuabililor. Mulţi istorici au atribuit acest 
fapt unei politici economice prudente, descrise de 
istoricul Nicefor Gregoras (vezi caseta 14.1). 


Caseta 14.1 Nicefor Gregoras despre Ioan Al III-lea 
Vatatzes 


lată cum descrie istoricul bizantin din secolul al 
XIV-lea felul în care împăratul Ioan al III-lea a 
valorificat resursele micului său stat succesor: 


Împăratul a marcat cu mâna lui o bucată de pământ, 
care era fertilă şi potrivită pentru cultivarea vitei-de-vie 
şi care, a judecat el, putea să furnizeze cât era necesar 
pentru masa regală, dar şi să susțină înclinația 
împăratului pentru acte de binefacere şi fapte 
generoase: şi anume să-i hrănească pe cei bătrâni şi 
săraci şi să se îngrijească de cei ce suferă de felurite răni 
şi boli. 

Toate erau supravegheate de oameni pricepuţi în 
agricultură şi viticultură şi astfel se produceau recolte 


cu fructe din abundență. Şi nu doar atât, pe deasupra 
cumpărase mulţimi de cai, vite, oi şi porci şi tot soiul de 
păsări domestice. lar producţia şi înmulţirea lor îi 
aducea un bogat venit anual. L-a chemat si pe alţii să 
facă la fel, atât dintre cei care erau legaţi de el prin 
sânge, cât şi pe alţii, de viţă nobilă, pentru ca fiecare să 
aibă destul ca să-şi acopere nevoile de pe propriul său 
domeniu, fără a smulge cu mâini lacome de la oamenii 
de rând şi slabi, pentru ca statul romeilor să fie imediat 
şi pentru totdeauna scutit de nedreptate. Într-adevăr, în 
scurtă vreme s-a băgat de seamă că toate hambarele 
erau pline de produse şi toate tarcurile şi grajdurile se 
umpluseră de animale şi de păsări, la fel de multe. Spre 
norocul romeilor, s-a întâmplat ca la acea vreme turcii 
să sufere de mari lipsuri şi de foamete gravă, din 
această cauză că drumurile fiind pline de oameni din 
acest neam venind şi plecând de pe pământurile 
romeilor: femei, bărbaţi şi copii nevoiaşi. Bogatiile 
turcilor s-au revărsat din abundență în mâinile 
romeilor, sub formă de argint, aur şi veşminte tesute, 
împreună cu orice lucru plăcut şi plin de culoare, 
fiecare scump şi luxos. S-a văzut cum multe obiecte de 
valoare au fost date pentru puţină mâncare la schimb; 
pentru orice pasăre, vacă sau ied se plăteau preţuri 
mari. În acest fel, casele romeilor s-au umplut curând 
de bogăţiile barbarilor şi trezoreria regală era plină de 


bani până la refuz. Aşadar, ca să rezum totul: oamenii 
care se îngrijeau de cârdurile de găini ouătoare le 
adunau pe toate în fiecare an şi le vindeau. După scurt 
timp, urmare a acestor mari sume de bani primite, 
pentru împărăteasă a putut fi comandată o coroană, 
împodobită cu pietre preţioase şi cu perle. Împăratul a 
numit-o „Coroana ou”, căci fusese realizată din 
vânzarea de ouă. Acesta este un exemplu de chibzuinţă 
imperială şi de stat. Un al doilea este următorul: el a 
băgat de seamă că bogăţia romeilor era nesăbuit risipită 
pe straie aduse de la naţiuni străine, de pildă 
mătăsurile multicolore pe care le produceau tesatorii 
babiloneni şi asirieni şi frumoasele produse ieşite din 
mâinile italienilor. Din acest motiv a promulgat un 
decret care cerea ca niciunul dintre supuşii lui să nu 
poarte asemenea straie, iar dacă o va face, indiferent 
cine ar fi, el şi familia lui îşi vor pierde buna reputaţie şi 
vor fi dezonorati. În schimb, oamenii erau obligaţi să 
poarte doar veşminte produse în tara romeilor, de 
mâinile romeilor. 


Pasajul trebuie să fie citit cu oarecare prudenţă. 
Gregoras scria aproximativ cu o sută de ani mai târziu, 
iar între timp loan al III-lea fusese trecut de Biserica 
Ortodoxă în rândul sfinţilor, iar Imperiul Bizantin era 
pe cale să intre în faza lui ultimă de declin. Este foarte 


posibil ca istoricul să fi privit în urmă cu exagerată 
bunăvoință, căci altfel nici Georgios Akropolites, nici 
Georgios Pachymeres, care scriau într-o vreme mai 
apropiată, nu au pomenit acele reforme. Să mai ţinem 
seama şi că scopul urmărit de Gregoras era nu să 
descrie o „politică economică”, ci să demonstreze 
moralitatea şi sfintenia lui loan. Pe de altă parte, s-ar 
putea să fi pus la dispoziţie tocmai cheia pentru a 
înţelege succesul său. 


Sursă: Nikephoros Gregoras, Byzantina Historia, ed. 
Ludwig Schopen, 3 vol. (Bonn: Weber, 1829-1830), vol. 
1, pp. 41-3 (traducerea autorului). 


Ioan a avut norocul de a dispune de unul dintre cele 
mai fertile soluri din acea regiune, in special de cel de 
pe valea râului Meandru, in interior fata de Efes, şi a 
luat măsuri în vederea ameliorării producţiei agricole 
de acolo, folosind drept model propriile domenii, cu 
scopul de a face imperiul de la Niceea independent de 
importuri. Surplusul agricol s-a dovedit cât se poate de 
folositor când sultanatul selgiucid de la Ikonion, ale 
cărui pământuri din podişul Anatoliei erau mult mai 
sărace, a trecut prin foamete. Niceea a putut să vândă 
turcilor alimente cu un profit uriaş, din care o parte a 
fost cu siguranţă folosită pentru înzestrarea armatei şi a 


flotei. 

Se pare că loan ar fi încercat şi un fel de război 
economic, îndreptat spre principalul sprijin al 
Imperiului Latin pe cale să se năruie, Veneţia. Din 1214, 
împăratul de la Niceea încheiase din raţiuni politice un 
tratat comercial cu venețienii, care le permitea să 
desfăşoare comerţ în porturile ei fără să i se perceapă 
kommerkion. Asta nu a exclus încercările din partea 
niceenilor de a sonda sistemul venetian de apărare 
navală, însă republica reprezenta un adversar 
formidabil pe mare. În 1241, în jur de 25 de nave de 
război de la Niceea, trimise pentru blocada 
Constantinopolului, au fost alungate de o escadrilă de 
doar 13 vase venețiene. Prin urmare, este posibil ca 
loan să fi recurs în schimb la subminarea comerţului 
venetian. Potrivit lui Gregoras, le-a interzis supusilor 
lui să cumpere bunuri de lux străine, care cu siguranţă 
erau aduse pe nave venețiene, ceea ce este foarte 
posibil să fi fost o metodă de a afecta profiturile 
republicii din Italia. Pe de altă parte, această politică ar 
fi putut să aibă origini pur etice, inspirate de 
îndemnurile biblice la cumpătare ale lui Iisus, 
conforme cu legile somptuare, de interzicere a luxului 
şi risipei, introduse de monarhii medievali. Indiferent 
de motivele anume ale politicii lui Ioan al III-lea, nu 
încape nicio discuţie că, până în 1250, transformase 


imperiul de la Niceea într-o mare putere, gata să revină 
la Constantinopol. 

Din nefericire, acest avânt nu a fost susţinut. loan al 
III-lea a murit în 1254, fiind urmat de fiul sau Teodor II 
Laskaris. Teodor era un monarh suficient de competent 
şi a început printr-o campanie în Vest, ca să apere 
recentele câştiguri de acolo în faţa bulgarilor. Dar 
domnia lui a fost curmată în august 1258, când a murit 
în urma unei epilepsii ereditare la vârsta de 36 de ani, 
lăsându-l moştenitor pe Ioan al IV-lea Laskaris, copil 
de şapte ani. Cum şi mama băiatului murise, a fost 
numit regent Georgios Mouzalon, principalul înalt 
funcţionar al lui Teodor al II-lea. După mai putin de 
două săptămâni, Mouzalon a fost asasinat în vreme ce 
lua parte la o slujbă de pomenire a împăratului 
dispărut. Cel vinovat era probabil unul dintre generalii 
lui loan al III-lea, Mihail Paleolog, care i-a luat imediat 
locul lui Mouzalon ca regent şi apoi, în ianuarie 1259, 
s-a încoronat co-împărat al lui Mihail al VIII-lea. Statul 
se găsea din nou în situaţia instabilă din 1068, când 
Romanos al IV-lea a domnit împreună cu tânărul 
Mihail al VII-lea şi viitorul părea cât se poate de 
nesigur. 


14.3 Mihail al VIII-lea şi recuperarea 
Constantinopolului (1259-1267) 


Mihail, coîmpăratul lui loan al IV-lea, era membru al 
ilustrei familii Paleolog, care jucase şi până atunci un 
rol semnificativ în istoria bizantină. Strămoşul lui 
Mihail, George Paleolog, fusese cumnat şi sfătuitor 
apropiat al lui Alexie I Comnenul si era înrudit cu loan 
al IV-lea prin căsătorie, soţia lui, Teodora, fiind 
strănepoata răposatului Ioan al III-lea. Avea un bun 
palmares ca soldat, dar nu era făcut să devină un mare 
conducător militar, ca Vasile al II-lea ori Alexie I. In 
timpul domniei sale, armatele au fost comandate de 
alţii, adesea rude apropiate cu Mihail, în vreme ce 
împăratul rămânea creierul din spatele forţei brutale. 

Aproape îndată ce a fost încoronat, Mihail a avut de 
înfruntat o criză deloc uşoară. Inamicii imperiului de la 
Niceea s-au grăbit să profite de aparenta slăbiciune 
odată cu accesiunea unui minor şi au alcătuit o coaliţie 
puternică, din care făceau parte despotul Epirului, 
Mihail al II-lea, şi prințul din Ahaia, Guillaume al 
II-lea, împreună cu o armată trimisă de regele Siciliei, 
Manfred. În toamna lui 1259, o armată de la Niceea a 
pornit în marş să dea piept cu această coaliţie la 
Pelagonia, în Epir. Era comandată de fratele lui Mihail, 
loan Paleolog, însă strategia împăratului se poate 


remarca în ceea ce s-a petrecut înainte de începerea 
bătăliei. Au fost răspândite informaţii false despre 
dimensiunile armatei de la Niceea în tabăra coaliției, 
ceea ce l-a speriat pe despotul Mihail al II-lea, care s-a 
retras împreună cu trupele sale. Cu acest avantaj de 
partea sa, loan Paleolog a pornit la luptă. După cum 
scria Georgios Akropolites „, puţine asemenea victorii 
s-au văzut sub soare”: armata coaliţiei a fost în mare 
parte distrusă, iar Guillaume al II-lea a căzut prizonier. 

Triumful a contribuit din plin la legitimizarea 
preluării puterii de către Mihail, iar ceea ce a urmat l-a 
consolidat permanent. Împăratul latin al 
Constantinopolului, Balduin al II-lea, nu se alaturase 
coaliţiei lui Guillaume al II-lea din 1259, deoarece 
contribuţia lui nu avea cum să fie substanţială. 
Controla doar Constantinopolul şi câţiva kilometri din 
jur, iar armata sa echivala cu garnizoana cetăţii. În iulie 
1261, un mesaj anonim a fost trimis către comandantul 
unei unităţi de la Niceea care opera în Tracia, cu 
informaţia că Zidurile continentale ale 
Constantinopolului erau practic neapărate, deoarece 
Balduin trimisese majoritatea trupelor sale să ocupe o 
insulă din Marea Neagră. 

Mai mult decât atât, una dintre porţile din ziduri 
fusese lăsată deschisă de un simpatizant din interior. 
Trupele de la Niceea au profitat imediat de această 


şansă şi au intrat în Constantinopol chiar în acea seară. 
Până în zori, deţineau controlul total şi Balduin al II-lea 
a înţeles că totul era pierdut. A fugit la bordul unui vas 
şi întreaga populaţie venețiană, care se temea de 
represalii, a părăsit cetatea în acelaşi timp. Ca de obicei, 
Mihail al VIII-lea nu se afla împreună cu armata. Nu a 
ajuns decât după câteva săptămâni, când şi-a făcut 
intrarea festivă în oraş şi a mulţumit pentru victorie în 
cadrul liturghiei desfăşurate la Hagia Sofia. 

Pe măsură ce euforia s-a potolit şi Mihail al VIII-lea 
s-a instalat în noua lui capitală, trebuie să fi ajuns la 
concluzia ca această eliberare miraculoasă, care 
înlăturase dezastrul din 1204, îl îndreptățea sa fie 
împărat unic, iar fiul său să îl urmeze după aceea. La 
sfârşitul lui 1261 a dat ordin ca loan al IV-lea, 
11 ani, să fie orbit, după care l-a întemnițat într-un 
castel din Asia Mică. Fapta nu era doar brutală, ci şi 
riscantă din punct de vedere politic. De îndată ce s-a 
răspândit ştirea, patriarhul Arsenios l-a excomunicat 
pe Mihail, iar în zona din jurul oraşului Niceea, unde 
exista încă o profundă loialitate faţă de familia 
Laskaris, a izbucnit o revoltă. La fel ca Vasile I, Mihail 
al VIII-lea trebuia să justifice faptul că pusese mâna pe 
putere, dacă nu dorea să sfârşească precum Andronic I. 

Excomunicarea a rezolvat-o pur şi simplu prin 


înlocuirea patriarhului cu un altul, mai intelegator, dar 
îi mai rămânea să se pună într-o lumină favorabilă faţă 
de populaţie. Nici cea mai abilă agenţie de publicitate 
nu ar fi putut găsi un slogan mai bun decât cel cu care a 
venit proaspătul împărat: Noul Constantin. La urma 
urmei, Constantin I, sfânt al Bisericii Ortodoxe, fusese 
cel care întemeiase Constantinopolul în 324, aducând 
acolo relicve ale Patimilor şi transformându-l în centrul 
lumii creştine. În 1204 căzuse în mâinile latinilor 
schismatici, dar Mihail refăcuse totul aşa cum trebuia, 
prin urmare el era Noul Constantin. Şi s-a folosit de 
orice mijloc care îi stătea în puteri ca să fixeze această 
formulă în minţile supuşilor. A pus-o pe sigiliul său şi 
se folosea de ea în semnarea documentelor oficiale. A 
pus să i se facă un portret, ca Noul Constantin, brodat 
pe o uriaşă copertină din mătase, care apoi a fost prinsă 
între două coloane din Hagia Sofia. Mai târziu, a 
comandat mozaicuri noi pentru biserica unei mănăstiri, 
printre care portretul lui, al soţiei sale, Teodora, şi al 
unuia dintre fii. Fiul ales nu era cel mare şi moştenitor 
al lui, Andronic, ci altul mai mic, născut după 
redobândirea Constantinopolului din 1261. Numele 
fiului era, desigur, Constantin. Nu este exclus ca Mihail 
să fi exagerat toată povestea, dar până la urmă 
campania propagandistică susţinută şi-a atins scopul şi 
familia lui a ajuns să fie acceptată ca dinastie 


conducătoare de drept. La moartea lui, în 1282, fiul 
Andronic al II-lea l-a urmat fără să protesteze nimeni, 
iar dinastia Paleolog a domnit la Bizanţ tot restul 
existenţei imperiului, cu excepția unei scurte perioade 
dintre 1347 şi 1354. 

Statul condus de Mihail al VIII-lea după recucerirea 
Constantinopolului era mai mic faţă de cel condus de 
Manuel I în 1180, deşi păstrase regiunile lui cele mai 
bogate şi mai productive. Era alcătuit din circa o treime 
din Asia Mică, o fâşie de teritoriu din Balcani, de la 
Adriatică la Constantinopol, şi unele dintre insulele din 
Marea Egee. În 1262 s-a adăugat o mică parte din 
Pelopones. Prinţul din Ahaia, Guillaume al II-lea, îşi 
răscumpărase libertatea, după ce fusese prins la 
Pelagonia, cedând Monemvasia şi câteva alte fortărețe 
din acea zonă. În jurul uneia dintre ele, Mistra, pe 
măsură ce s-au adunat colonişti din alte regiuni ale 
Greciei care nu doreau să trăiască sub 

stăpânirea latină, a crescut un oraş. El a devenit sediul 
guvernatorului bizantin al zonei. Dintre teritoriile 
pierdute după 1180, Bulgaria era acum un regat 
independent întins, iar Cipru se afla sub controlul 
dinastiei franceze Lusignan. Trapezunt era un mic 
imperiu rival condus de o ramură a dinastiei Comnen, 
iar despotul Epirului, desi renuntase la pretenţiile 
imperiale, nu avea nicio intenţie să permită ca teritoriul 
său să fie înghițit de împăratul din Constantinopol. În 
Grecia, ducatul Atena condus de familia Roche şi 
principatul Ahaia ocupau în continuare aproape toată 
suprafaţa. Multe foste porturi şi insule bizantine, 
printre care Creta, erau sub ocupaţie venețiană (vezi 
harta 14.1). 

În anii 1260, perspectivele de recuperare a unora 
dintre teritoriile pierdute păreau promițătoare. 
Trapezunt, Ahaia, Cipru, Epir şi Atena erau toate state 
de mici dimensiuni, lipsite de resursele de care 
dispunea Mihail al VIII-lea. Dintre cele două puteri mai 
importante de la granițe, selgiucizii de la Ikonion 
deveniseră nesemnificativi, iar Bulgaria nu era nici pe 
departe atât de teribilă ca pe vremea lui Caloian. Este 
adevărat, mările erau în continuare dominate de 
venețieni, însă nici ei nu puteau face orice îşi doreau. 
După Cruciada a IV-a, revendicaseră Corfu şi celelalte 
insule ioniene, prelunga insulă Evia din Egee, numită 


de ei Negroponte, şi numeroase alte porturi şi insule. 
Republica maritimă avea nevoie de aceste locuri ca 
puncte de escală pentru galerele ei în drum spre 
Constantinopol şi Alexandria. Îşi doreau în mod 
deosebit Corfu, deoarece era un prim popas convenabil 
după ce se pornea pe Marea Adriatică de la Veneţia. 
Revendicarea era una, iar transformarea în realitate, cu 
totul altceva, atât timp cât şi alte puteri râvneau 
asemenea teritorii. Cumpăraseră Creta de la Bonifaciu 
de Montferrat în august 1204, dar înțelegerea nu le-a 
fost de mult folos pentru a intra în posesie. Genovezii, 
duşmanii lor de moarte, erau hotărâți să nu le lase 
insula şi a fost nevoie de un război de paisprezece ani 
pentru a-şi vedea visul cu ochii. Şi nici dominaţia lor nu 
rămânea necontestată. În 1234, cretanii s-au revoltat 
împotriva puterii latine şi împăratul loan al III-lea le-a 
trimis ajutor de la Niceea. Deşi ocupaseră Corfu în 
1204, au fost alungaţi de pe insulă zece ani mai târziu, 
de despotul din Epir. Au reuşit să ocupe porturile 
Methoni şi Koroni de la vârful sudic al Peloponesului 
în 1207, însă in Evia nu au reuşit să obţină un cap de 
pod decât o dată cu ocuparea oraşului Karystos, din 
sud. Restul se afla sub ocupaţia diverşilor stăpâni latini, 
de obicei aflaţi în relaţii proaste cu Veneţia. Era o 
situaţie care putea fi bine exploatată. 

Mihail al VIII-lea a început să plănuiască alte 


recuceriri de îndată ce s-a aflat la Constantinopol. Avea 
la dispoziţie o alianță de valoare, cu care să-i 
contracareze pe venețieni în zona maritimă, atât timp 
cât în 1260 încheiase tratatul de la Nymphaion cu 
genovezii, oferind scutirea de taxe în porturile 
imperiului de la Niceea în schimbul susţinerii navale 
de câte ori era nevoie. Tratatul urma să fie extins în 
1267, când Mihail a oferit genovezilor o colonie 
comercială la Pera (sau Galata), vizavi de 
Constantinopol. Avand in vedere rivalitatea straveche 
cu venetienii, genovezii au fost bucurosi sa se infrunte 
cu ei pe mare, în numele împăratului. În primăvara lui 
1263, Mihail a lansat un atac pe trei direcţii spre 
teritoriile pierdute din Balcani şi Grecia. Unul dintre 
frații săi, loan, învingătorul de la Pelagonia, a fost 
trimis în despotatul Epir. Un altul, Constantin, a fost 
expediat în Pelopones cu o forță compusă mai ales din 
mercenari turci să îl atace pe prințul din Ahaia, care 
semnalase intenţia sa de a rupe tratatul încheiat cu un 
an în urmă. Între timp, o flotă a primit ordin să plece în 
Marea Egee ca să susţină expediţia lui Constantin şi să 
atace insulele deţinute de venețieni. Pentru început, 
ofensiva a mers bine. Despotul Mihail al II-lea a fost 
forţat să capituleze şi să accepte suzeranitatea lui 
Mihail al VIII-lea asupra Epirului şi Tesaliei, deşi i s-a 
permis să le conducă în continuare, pentru moment. În 


Pelopones, bizantinii s-au avântat curajos din enclava 
lor spre capitala lui Guillaume, Andravida, situată la 
capătul peninsulei. La un moment dat, se părea că sunt 
pe cale să cucerească întregul Pelopones. Şi flota a avut 
oarecare succes în Marea Egee, jefuind enclava 
venețiană Evia şi insulele Paros şi Naxos. 

Avântul iniţial nu s-a menţinut însă, în scurt timp 
venețienii demonstrându-şi supremaţia pe mare. La 
începutul verii lui 1263, o flotă aliată genoveză care 
naviga spre Monemvasia a fost interceptată de 32 de 
galere venețiene. Deşi depăşiţi numeric, venețienii au 
provocat pierderi grave vaselor genoveze, dintre care 
14 au reuşit să fugă înainte de începutul luptei. În 
toamna următoare, campania bizantină din Pelopones 
a început să se destrame. În timp ce Constantin 
Paleolog se apropia de Andravida, garnizoana a ieşit 
pe neaşteptate dintre ziduri şi a împrăştiat forţele 
bizantine superioare numeric. Constantin a pornit din 
nou în campanie în anul următor, dar a întâmpinat o 
rezistență mult mai fermă. Apoi, ca şi cum nu era 
suficient, mercenarii turci au trecut de partea 
inamicului, deoarece plata le întârziase cu şase luni. 
S-au alăturat prințului Guillaume al II-lea şi au 
provocat o înfrângere gravă forțelor lui Constantin, 
într-o prăpastie numită Makryplagi. Cum situaţia nu 
mai avea cum să se îndrepte, Mihail al VIII-lea şi-a 


rechemat fratele şi războiul din Pelopones s-a încheiat. 

Acestea erau eşecuri relativ minore, care nu l-au 
deranjat pe Mihail să facă şi alte încercări, mai târziu în 
timpul domniei lui. În 1277 a trimis o flotă şi o armată 
în Marea Egee, unde au ocupat mai multe insule, ca 
Skopelos şi Lemnos, iar o forţă a debarcat pe Evia. Din 
nou, se părea că bizantinii vor putea ocupa întreaga 
insulă, însă nu au fost capabili să cucerească 
principalul oraş, Karystos. Apoi Mihail a mai făcut o 
încercare de a impune iarăşi autoritatea bizantină în 
Bulgaria. În 1272 şi-a semnalat intenţia anunțând că 
Bisericile Bulgariei şi Serbiei vor fi de atunci înainte 
puse sub jurisdicţia arhiepiscopului din Ohrida, oraş 
care se afla din nou pe teritoriul bizantin. Câţiva ani 
mai târziu a profitat de prilejul de a interveni în 
Bulgaria trimițând o mică expediţie peste Munţii 
Balcani, în susținerea țarului Ioan al III-lea Asan în 
încercarea de a-l îndepărta pe rebelul Ivailo. Din 
nefericire, deşi au ocupat Tîrnovo, trupele bizantine nu 
au fost suficient de numeroase să câştige războiul şi 
loan Asan a trebuit să se refugieze înapoi, la 
Constantinopol. 

Din nou, s-au înregistrat şi înfrângeri relativ minore. 
Teoretic, şansele de a recâştiga teren în Grecia şi în 
Balcani au rămas ridicate. Aceste regiuni nu au fost din 
nou încorporate, pentru că, din anii 1260, Mihail al 


VIII-lea a înfruntat ostilitatea unei puteri de prim rang 
din Occident, fiind apoi obligat să-şi păstreze resursele 
mai degrabă pentru apărare, decât în vederea unui atac 
(vezi secţiunea 14.4). Drept urmare, despotatul Epir a 
fost reîncorporat abia în 1338. Principatul Ahaia nu s-a 
prăbuşit aşa ca Imperiul Latin, ci a supraviețuit până în 
1430. Imperiul de la Trapezunt a supravieţuit chiar şi 
Bizanțului, rezistând până in 1461. Cel mai mult au 
profitat venețienii. În deceniile următoare au reuşit să 
se consolideze în Creta, au preluat întreaga insulă Evia 
şi cu timpul s-au stabilit şi în Corfu şi în insulele 
ioniene. Imperiul lor maritim avea să dureze până la 
sfârşitul secolului al XVIII-lea. 


14.4 Provocarea lui Carol de Anjou (1267-1282) 


În 1261, de îndată ce a aflat că Mihail al VIII-lea a 
ocupat Constantinopolul, papa Urban al IV-lea a cerut 
propovăduirea unei cruciade pentru recuperarea 
oraşului. Justificările erau că grecii schismatici se 
îndepărtaseră de Roma, dar şi că Imperiul Bizantin 
refăcut poate sta în calea ajutorului către regatul 
Ierusalimului, aflat sub asediu. Împăratul latin alungat, 
Balduin al II-lea, a străbătut Europa Occidentală in 
căutarea susţinerii pentru acest demers. Cu toate 
eforturile făcute, apelul papei a stârnit prea puţin 


interes în primă instanţă. Cruciații potenţiali preferau 
să meargă în Tara Sfântă, şi nu să ridice armele, pentru 
o cauză pierdută, împotriva unor fraţi creştini. Papa a 
primit un răspuns la chemarea lui abia în 1267, iar el 
venea din partea unui monarh francez al Siciliei şi 
sudului Italiei, Carol de Anjou. El îl răsturnase cu scurt 
timp în urmă pe fostul conducător, Manfred, având 
binecuvântarea papală, şi mostenise visul 
stăpânitorilor normanzi din sudul Italiei de a cuceri 
regiunea de dincolo de Adriatică. La 27 mai 1267, Carol 
şi Balduin al II-lea s-au întâlnit şi au încheiat un tratat 
la Viterbo, în virtutea căruia Carol avea să trimită o 
flotă pentru cucerirea Constantinopolului, ca Balduin 
să fie repus pe tron, primind în schimb jumătate din 
cuceriri. 

Ştiind că aşa ceva avea să se întâmple mai curând sau 
mai târziu, Mihail al VIII-lea îşi căuta peste tot aliaţi, 
chiar şi dincolo de lumea creştină, până la Baibars, 
sultanul mameluc al Egiptului, şi la Abaka, ilhanul 
mongol al Persiei, şi la Nogai, hanul Hoardei de Aur. 
Aceste înțelegeri prevedeau ca trupele mongole să 
servească în armata bizantină şi alte avantaje, dar Carol 
tot nu a putut fi oprit. Atunci împăratul a înțeles că 
trebuia să ajungă la o înţelegere cu venețienii. În 1265 a 
deschis negocierile şi trei ani mai târziu s-a încheiat un 
tratat. Venetienilor li se permitea să se întoarcă la 


Constantinopol, reluându-şi posesia asupra vechiului 
lor cartier, de-a lungul Cornului de Aur. S-au reînnoit 
concesiunile comerciale si galerele negustorilor 
venețieni şi-au făcut iarăşi apariţia în Bosfor. Mihail nu 
a reuşit să-i facă pe venețieni sa se oblige să oprească 
trecerea lui Carol peste Adriatică, însă cel puţin putea fi 
sigur că, dacă regele Siciliei avea să lanseze un atac la 
Constantinopol, nu se va petrece de pe vase venețiene. 

În căutarea unei soluţii pentru a-l stopa pe Carol de 
Anjou, Mihail a recurs la o altă strategie. A aflat că, în 
1274, papa Grigore al X-lea plănuia să convoace un 
conciliu general al Bisericii în oraşul francez Lyon, ca să 
discute ajutorul pentru regatul Ierusalim. Mihail a 
trimis o delegaţie bizantină condusă de Georgios 
Akropolites, care încă de la sosire a fost de acord să se 
pună capăt schismei dintre Biserici, în condiţiile 
stabilite de papă. Vorbind în numele lui Mihail, 
Akropolites a acceptat formal filioque, a recunoscut 
autoritatea papei asupra întregii Biserici şi şi-a oferit 
ajutorul pentru viitoarea cruciadă. Papa Grigore a fost 
extrem de încântat şi i-a spus imediat lui Carol de 
Anjou să anuleze atacul plănuit. Acum, că împăratul 
bizantin era un fiu ascultător al Bisericii, nu mai exista 
nicio justificare. 

Această mişcare inteligentă, care altfel i-a oferit lui 
Mihail un răgaz fără vărsare de sânge, avea curând să 


se întoarcă împotriva lui. Strategia lui propagandistică 
profitase de ostilitatea adâncă dezvoltată împotriva 
latinilor din cauza ocupării şi devastarii 
Constantinopolului. Dacă ai lui acceptaseră întoarcerea 
venețienilor la Constantinopol, nu era deloc de aşteptat 
că vor fi de acord şi cu cedarea completă în fata Bisericii 
Latine. Mihail a putut să-l destituie pe patriarh când s-a 
opus unirii de la Lyon şi să-şi arunce oponenții în 
închisoare, însă nu a putut să înăbuşe cu totul opoziţia. 
Zvonuri despre cum stăteau lucrurile la 
Constantinopol au ajuns până la Roma, dând naştere la 
acuzaţii că Mihail al VIII-lea renegase acordul făcut la 
Lyon. În 1278, papa şi-a trimis reprezentanţi la 
Constantinopol să investigheze şi, deşi Mihail s-a 
străduit să dea asigurări, au plecat cu impresia că nu 
mai putea fi vorba despre unire. În 1281, papa l-a 
excomunicat pe împăratul bizantin şi Carol de Anjou a 
reluat construirea flotei în portul Palermo. 

Până la urmă, flota nu a mai plecat niciodată la drum. 
În seara de 30 martie 1282, pe străzile din Palermo s-a 
dezlantuit o revoltă împotriva stăpânilor francezi ai 
Siciliei. Cunoscută în istorie sub numele de „Vecerniile 
siciliene”, s-a răspândit de la un oraş la altul şi, nu 
peste mult timp, toţi locuitorii insulei puseseră mâna 
pe arme. Fără îndoială, Carol ar fi reuşit până la urmă 
să înăbuşe razmerita, dar anul următor, în august, 


Sicilia a fost invadată de regele Petru al III-lea al 
Aragonului. Într-un an, francezii au fost alungaţi din 
Sicilia şi, deşi Carol a reuşit să reziste în sudul Italiei, a 
murit în 1285, lăsând neîmplinite visurile lui de 
cucerire. lar Constantinopolul a rămas capitala 
Imperiului Bizantin restabilit. 


Caseta 14.2 Mihail Al VIII-lea şi Vecerniile Siciliene 


Rebellamentu di Sichilia este o relatare a rebeliunii din 
1282, scrisă în dialectul sicilian popular. Autorul, 
Giovanni da Procida, pretinde că ar fi avut un rol de 
conducere în organizarea revoltei, bucurându-se de 
susţinerea financiară a împăratului bizantin Mihail al 
VIII-lea. Vorbind despre sine la persoana a III-a, descrie 
cele două vizite ale lui Constantinopol şi conversațiile 
cu suveranul: 


„Mă aflu aici spre a vă pune la dispoziţie ceea ce 
sperati că veţi găsi”, a răspuns Domnul Giovanni [da 
Procida]. „ÎL voi distruge pe regele Carol [de Anjou] 
punând laolaltă ajutorul vostru şi îndrumările mele. 
Voi explica ce trebuie să faceţi şi cum să o faceţi, 
împreună cu mine şi câţiva alţi sicilieni rebeli care au 
avut de suferit de la regele Carol. Veţi găsi ceea ce 
căutaţi. Cu voia lui Dumnezeu, duşmanul vostru cel 


mai rău va fi incapabil să vă facă cel mai mic rău, ca să 
nu mai vorbim de înfrângere.” „Cum planuiesti să faci 
asta?”, a întrebat împăratul. „Vă voi spune dacă îmi 
promiteţi o sută de mii de uncii de aur. Fiţi sigur că pot 
apela la puterea cuiva care va cuceri pământul Siciliei 
atât de repede, încât regele Carol nici nu îşi va da 
seama ce l-a lovit”. „Domnule Giovanni”, a spus 
împăratul, vizibil încântat să audă această afirmaţie ,,, 
să iei toţi banii de care ai nevoie din trezoreria mea şi 
cheltuieşte-i aşa cum trebuie. Să faci tot ceea ce poate fi 
făcut.” 

Giovanni da Procida s-a întors la Constantinopol 
după ce l-a vizitat pe Petru de Aragon la Barcelona. 

„Înveseliţi-vă”, i-a spus Giovanni împăratului. „Ceea 
ce ati vrut să vedeţi înfăptuit a fost înfăptuit. Avem 
susţinerea baronilor sicilieni şi a prietenilor noştri. Cel 
mai important aliat, care va conduce bătălia, este regele 
Petru al Aragonului. A jurat să fie în alianţă cu noi, viu 
sau mort. Prietenii lui vor fi prietenii voştri şi duşmanii 
lui vor fi duşmanii voştri... Sire, dati-mi treizeci de mii 
de uncii de aur ca să adun o armată şi o flotă şi ca să 
recrutez cavaleri. Vă cer să trimiteţi împreună cu mine 
în Catalonia pe delegatul vostru şi pe cel mai bun 
prieten pentru a-i înmâna personal banii regelui 
Petru.” Împăratul a pus imediat ca aurul să fie cântărit 
şi dus pe o galeră genoveză cu care urma să plece 


domnul Giovanni către Barcelona. 

Cartea este pasionantă ca un roman de aventuri, iar 
dacă ceea ce spune Giovanni da Procida e adevărat, 
atunci acesta a fost unul dintre cele mai mari triumfuri 
ale diplomaţiei bizantine. Unii istorici, mereu dispuşi 
să le atribuie bizantinilor iscusinţe fenomenale, au luat 
povestea de bună şi au crezut că Mihail al VIII-lea i-a 
plătit pe rebelii sicilieni şi pe Petru al Aragonului să se 
ridice împotriva lui Carol de Anjou. Alţii au respins 
Rebellamentu, considerând-o o opera de ficţiune, 
argumentând că sicilienii şi Petru al III-lea aveau 
motivele lor să-l urască pe Carol de Anjou, fără să aibă 
nevoie de banii lui Mihail. Cu siguranţă, nimic pe 
această temă nu apare în lucrarea lui Georgios 
Pachymeres, principala sursă bizantină pentru domnia 
lui Mihail, dar poate că nici nu ar trebui să se aştepte 
cineva să apară, de vreme ce negocierile s-au purtat 
probabil în cel mai mare secret. Mihail al VIII-lea însuşi 
a sugerat, desigur, că el ar fi în spatele întregii poveşti, 
dar asta nu înseamnă nimic. Politician şiret aşa cum 
era, îl tenta, bineînțeles, să-şi atribuie meritul pentru un 
fapt care avea să se petreacă oricum. 


Sursă: Louis Mendola, Sicily’s Rebellion against King 
Charles (New York: Trinacria editions, 2015), pp. 96-7, 
107-8. 


14.5 Renaşterea artei şi educaţiei sub Paleologi 


Relansarea politică a Bizanțului spre sfârşitul 
secolului al XIII-lea a fost dublată de o redeşteptare 
culturală etichetată uneori „Renaşterea paleologă”. 
Termenul este la fel de înşelător ca „Renaşterea 
macedoneană”, despre care am discutat (vezi secțiunea 
5.1). El sugerează o paralelă cu Renaşterea italiană din 
secolele al XIV-lea şi al XV-lea, în vreme ce relansarea 
despre care vorbim aici a fost foarte strâns legată de 
schimbările politice şi sociale din Bizanţ de-a lungul 
ultimei sute de ani, şi în special de căderea 
Constantinopolului din 1204. Aşa cum Mihail al 
VIII-lea dorea să fie văzut ca autor al revenirii la forma 
cuvenită de guvernare prin ocuparea 
Constantinopolului, la fel tintea să refacă gloria trecută 
a cetăţii după ce fusese neglijată de regimul latin 
secătuit. O parte dintre lucrările comandate de el au 
fost impuse de raţiuni practice, precum creşterea 
înălțimii Zidurilor maritime de-a lungul Cornului de 
Aur, pentru a preveni o repetare a tacticii la care au 
recurs latinii în aprilie 1204. Altele aveau scopul de a 
întări mesajul politic. Hagia Sofia, din multe puncte de 
vedere simbolul Constantinopolului, din câte se pare 
neglijată sub regimul latin, a fost înzestrată cu noi vase 


de euharistie, pânze de altar şi mozaicuri. 

Doar o mică parte din valul de construcţii şi 
restaurări petrecut în tot oraşul după 1261 s-au păstrat 
până astăzi, există însă un monument care a rămas 
aproape intact, şi anume biserica Mântuitorului din 
Chora, de lângă Zidurile continentale ale 
Constantinopolului (vezi secțiunea 11.5). Mănăstirea 
din care făcea parte era în bună parte în ruine când 
Mihail al VIII-lea a ocupat din nou Constantinopolul, 
însă în 1316 au început lucrările de restaurare. Ctitorul 
ei a fost nu împăratul, adică Andronic al II-lea, 
succesorul lui Mihail al VIII-lea, ci Teodor Metochites, 
care a fost principalul dregător în timpul perioadei 
târzii a lungii domnii a lui Andronic. Bisericii 
principale i s-au adăugat noi mozaicuri fastuoase, 
reprezentând viața lui Hristos şi a Sfintei Fecioare. La 
prima vedere, aceste mozaicuri seamănă mult cu cele 
lucrate în secolele dinainte, dar există diferențe subtile. 
Scenele nu sunt plasate pe un fundal de aur compact, ci 
pe un peisaj cu arbori şi clădiri. Decoratiunea capelei 
dintr-o latură a bisericii, care adăposteşte mormântul 
lui Metochites, este şi mai neobişnuită. Nu este vorba 
despre un mozaic, ci despre o frescă, pictată înainte ca 
tencuiala de pe pereţi să se usuce. Frescele reprezintă 
Învierea şi Judecata de Apoi şi sunt foarte diferite de 
arta bizantină de până atunci. Învierea din absida 


capelei, reprezentându-L pe Hristos ridicat din morţi 
care îi trage pe Adam şi Eva din iad, în vreme ce Satana 
zace legat la picioarele Lui, transmite un sentiment de 
mişcare şi de fluiditate. 

Ţinând seama de vigoarea artei bizantine din acea 
perioadă, era sigur de aşteptat că va rămâne influentă 
în ţările vecine, chiar dacă ele nu au mai acceptat 
dominaţia politică bizantină. Spre exemplu, Serbia a 
refuzat să mai accepte supunerea în anii 1190, iar regele 
ei, Ştefan Uros al II-lea Milutin, s-a aflat în război 
intermitent cu Bizanțul între 1282 şi 1299. Dar, când a 
reîntemeiat mănăstirea Sfântul Gheorghe de la Staro 
Nagoricino, Ştefan a chemat doi artişti bizantini, Mihail 
Astrapas şi Eutychios, să o decoreze cu fresce. Stilurile 
bizantine au exercitat influenţă şi mai departe, mai ales 
în Italia, unde artiştii au început să reproducă 
veşmintele şi gesturile personajelor. 

Acea perioadă a fost şi martora unei relansări în 
educaţie. Curând după recuperarea 
Constantinopolului din 1261, Mihail al VIII-lea a 
reîntemeiat universitatea, încredințându-i conducerea 
lui Georgios Akropolites, ca să se poată relua studiile 
tradiţionale de literatură greacă antică. Acest proces a 
continuat sub Andronic al II-lea şi Teodor Metochites. 
În rarele lui momente de răgaz, Metochites era un 
cititor avid, mai ales de istorie şi filosofie, care a creat o 


bibliotecă impresionantă la Chora. Chora a servit drept 
cămin şi unui alt influent erudit în domeniul clasicilor, 
Maximos Planudes, care era şi stareţ al mănăstirii 
Muntele lui Auxentiu (Auxentie), din apropiere de 
Chalcedon. Planudes a determinat două evoluții 
importante în studiile clasice. Prima a fost 
redescoperirea in jurul lui 1290 a Geografiei lui 
Ptolemeu (circa 146-170 d. Hr.). Planudes ştia că 
această copie exista undeva şi, când a intrat în sfârşit în 
posesia ei, a fost atât de încântat, încât a scris un poem 
să sărbătorească momentul şi a comandat o serie de 
hărţi care să însoţească manuscrisul. Descoperirea lui a 
permis ca Ptolemeu să fie adăugat la lista autorilor 
studiati la Bizanţ, iar opera lui a supravieţuit până 
astăzi. Atunci, pe la anul 1300, Planudes a adunat o 
colecţie de 2400 de citate şi proverbe de vechi autori 
greci şi bizantini care, începând de atunci, au constituit 
baza Antologiei greceşti, o lucrare care păstrează 
numeroase fragmente de literatură antică, salvându-le 
astfel de la o dispariţie sigură. 

Această renaştere paleologă prezintă unele diferenţe 
fata de ceea ce se petrecuse mai înainte. Spre exemplu, 
viata intelectuală nu se mai desfăşura exclusiv la 
Constantinopol, ca în trecut. Tesalonicul a devenit un 
centru de învăţătură de sine stătător. Invatatul clasicist 
Demetrius Triklinios (Triclinius) a condus acolo o 


şcoală apreciată în anii 1320. Este posibil ca experienţa 
exilului la Niceea şi Arta obişnuise elita educată 
bizantină cu ideea că există viata si în afara capitalei. 
Dar în spatele acestei schimbări au stat şi considerente 
politice. Neintelegerile din interiorul familiei Paleolog 
împingeau adesea câte un membru al ei să-şi facă o 
curte proprie la Tesalonic, începând, între 1303 şi 1317, 
cu Irina, cea de-a doua soţie a lui Andronic al II-lea, 
venită din Italia. La fel s-a întâmplat mai târziu la 
Mistra, în Pelopones, care după 1348 a fost mereu 
guvernată de un membru al familiei regale, iar mai 
târziu i-a servit drept cămin celebrului filosof Georgios 
Gemistos Plethon, profesorul lui Chalkokondyles. 

În al doilea rând, trebuie să ne amintim că reînnoirea 
studiului literaturii greceşti antice nu însemna doar o 
cercetare academică detaşată, de amorul artei: era de 
fapt încă un mod prin care bizantinii educați din 
secolul al XIII-lea se afirmau fata de latini. Această 
redeşteptare era legată de o schimbare a modului în 
care se identificau. În trecut, indiferent cât de mult 
admirau literatura, făcuseră întotdeauna o distincţie 
limpede între ei, ca romei creştini, şi grecii antici. Când 
vorbeau despre cei vechi, îi numeau „elini”, termen 
sinonim cu cel de „păgân”. În secolul al XIII-lea se 
distinge o anume mutație, în sensul că scriitorii 
bizantini au început să-şi spună elini. De ce au făcut-o 


se dezbate încă, însă schimbarea ar putea să reflecte 
sentimentul tot mai acut că limba pe care o 
împărtăşeau cu grecii antici era ceea ce îi deosebea de 
coreligionarii lor rătăciţi din Apus. Astfel, studiul 
limbii greceşti nu a mai reprezentat doar o simplă 
pregătire pentru serviciul guvernamental sau un plăcut 
amuzament academic. Pentru Bizanţ nu exista un 
motiv mai valabil de desconsiderare fata de latinii 
presupus barbari si needucati şi cu pretenţii de 
dominație asupra Constantinopolului. După cum 
spunea Nicetas Choniates din amarul lui exil la Niceea, 
exista „cea mai adâncă prăpastie” dintre bizantini şi 
latini şi, prin urmare, acceptarea dominaţiei celor care 
vorbeau o altă limbă ar fi fost o greşeală. 

Paradoxal, exact în momentul în care bizantinii se 
străduiau atât de intens sa diferentieze cultura lor de 
cea a latinilor, influența occidentală se făcea simțită în 
viata intelectuală şi artistică bizantină. În trecut, 
bizantinii educați nu-şi bătuseră niciodată capul cu 
latina şi cu siguranţă nu se regăsea în planul de studii 
din universitatea din Constantinopol. Cu toate astea, 
Maximos Planudes stăpânea foarte bine aceasta limbă, 
pe care poate o învățase în timpul misiunii sale oficiale 
la Veneţia, în 1296-1297. La întoarcere, a tradus un 
număr de texte clasice din latină în greacă, printre care 
opere de Cicero, Sfântul Augustin şi, o opțiune ciudată 


pentru un călugăr, poemele destul de picante ale lui 
Ovidiu. Nevoia de traduceri arată că trebuie să fi 
existat un interes, prin urmare este posibil să fi fost o 
continuare a acelei curiozitati fata de toate aspectele 
legate de latini care fuseseră remarcate prima oară la 
curtea lui Manuel I (vezi secțiunea 11.4). Influenţa 
occidentală asupra artei vizuale este mai greu de 
distins, însă istoricii de artă s-au întrebat dacă nu 
cumva stilul apropiat de natură al artiştilor care au 
creat pentru biserica din Chora a fost influenţat de 
evoluţiile petrecute în Italia în acelaşi timp şi mai ales 
de opera pictorului florentin Giotto. In acest fel, viata 
culturală a reflectat relaţiile politice ambigue ale 
Bizanțului cu puterile latine. 


Idei de reținut 


e Imperiul Latin de la Constantinopol s-a dovedit 
anemic încă de la început, ceea ce a dat bizantinilor 
prilejul de a recupera Constantinopolul. 

e Faptul ca Niceea, şi nu Epirul, a reuşit se datorează 
în parte victoriei bulgarilor de la Klokotnita din 1230, 
dar şi politicilor lui loan al III-lea Vatatzes. 

e Mihail al VIII-lea a fost un monarh cât se poate de 
eficace, deşi forţa sa se bizuia în primul rând pe 
abilităţile politice şi diplomatice, şi nu pe talentul de 


comandant militar. 

e După 1261, imperiul bizantin refăcut ar fi putut sa 
recupereze o mai mare parte din teritoriul pierdut dacă 
nu ar fi existat diversiunea cauzată de amenințarea lui 
Carol de Anjou. 

e Izbucnirea de furie împotriva unirii de la Lyon este 
un indicator al amintirii intense lăsate de evenimentele 
din 1204 populaţiei bizantine. 

e Evolutiile culturale din această perioadă au fost 
puternic influențate de climatul politic şi în special de 
relațiile cu latinii. 

15. Declin şi prăbuşire (1282-1453) 


Ultimul capitol va urmări felul în care, după 1261, 
Bizanțul s-a aflat într-o poziţie convenabilă pentru 
recuperarea unei bune parti din teritoriul şi prestigiul 
pierdut în 1204. Amenințarea lui Carol de Anjou a 
împiedicat realizarea acestui ideal, dar în 1282 pericolul 
a dispărut brusc odată cu izbucnirea războiului care a 
urmat Vecerniilor siciliene. Din nefericire, momentul 
nu a fost urmat de o regenerare glorioasă. În loc să 
profite de pe urma acestor circumstanţe, Bizanțul a 
început să descrească în secolul al XIV-lea. Din nou, ar 
fi uşor să dăm vina pe personalităţi, succesorul lui 
Mihail al VIII-lea, Andronic al II-lea, fiind adesea 
comparat, spre defavoarea lui, cu tatăl său. Ceea ce nu 


este cu totul echitabil. În anii de început, cel puţin, 
Andronic s-a străduit mult să facă faţă unei mosteniri 
dificile, iar semințele răului cu care se lupta fuseseră 
sădite cu mult mai înainte de urcarea lui pe tron. A 
avut doar nenorocul să vină la putere în momentul în 
care apăreau consecinţele. 


15.1 Dezastruoasa domnie a lui Andronic Al II-lea 
(1282-1328) 


Mihail a murit în decembrie 1282, doar la câteva luni 
după ce războiul Vecerniilor siciliene l-a scos din scenă 
pe Carol de Anjou. Prima grijă a lui Andronic a fost să 
remedieze unele sciziuni interne grave lăsate în urmă 
de tatăl său. A renunţat de îndată la unirea de la Lyon 
cu Biserica Occidentală, de care acum oricum nu mai 
era nevoie. Această mutare s-a bucurat de un succes 
enorm în rândul populaţiei bizantine. S-a străduit de 
asemenea să pună capăt „schismei arsenite” din cadrul 
Bisericii Bizantine, începute în 1264, când Mihail al 
VIII-lea îl destituise pe patriarhul Arsenios, care îl 
excomunicase din cauză că il mutilase pe Ioan al IV-lea. 
A durat o vreme, însă în 1310 ruptura dintre cele două 
facţiuni a fost în sfârşit rezolvată. În acelaşi timp, 
Andronic a trebuit să facă fata unei noi primejdii care 
se profila dinspre Occident. Abrogarea unirii de la 


Lyon nu avea cum să fie bine primită la Curia Papală, 
însă în primă instanță papii au încercat să negocieze. 
Nicolae al IV-lea i-a scris împăratului, îndemnându-l să 
se întoarcă la adevărata credinţă şi a susţinut planul ca 
fiul lui Andronic, Mihail, să o ia de soţie pe Catherine 
de Courtenay, nepoata împăratului latin Balduin al 
II-lea, legitimizând în acest fel dinastia Paleolog în 
ochii occidentalilor. Când acele negocieri nu au dus la 
niciun rezultat, papa Clément al V-lea l-a excomunicat 
în cele din urmă pe Andronic în 1307, ceea ce a deschis 
calea altor prinți apuseni puternici să reia ambițiile lui 
Carol de Anjou. Carol de Valois, fratele regelui Franţei, 
a părut pentru început un pretendent redutabil, 
deoarece o luase de soţie pe Catherine de Courtenay în 
1301 şi prin urmare preluase drepturile ei. Însă, deşi 
Carol şi-a petrecut o mare parte din viaţă gândind tot 
soiul de strategii ca să devină stăpânul 
Constantinopolului, eforturile lui nu au dat niciun fel 
de rezultat până când a murit, în 1325. Între timp, 
Andronic al Ii-lea nu a stat cu mâinile în sân. În 1284 s-a 
căsătorit cu Irina, fiica marchizului Guillaume al 
VII-lea de Montferrat. Ca zestre, ea a adus renunţarea 
la Tesalonic, vechea pretenţie a familiei Montferrat, 
dezamorsând astfel un alt pretext potenţial al unei 
agresiuni latine. Mai târziu s-au îmbunătăţit şi relaţiile 
cu papalitatea, Andronic trimițând o delegaţie la curtea 


papei loan al XXI-lea în anii 1320, moment în care 
dispăruse posibilitatea unui atac latin asupra 
Constantinopolului. 

În urma domniei lui Mihail al VIII-lea rămăsese şi o 
altă chestiune neîncheiată. Recuperarea 
Constantinopolului fusese un mare triumf, ceea ce 
însemna însă că împăratul ajunsese mult mai puţin 
vizibil în afara capitalei, în vreme ce costurile pentru a 
întreţine enormul oraş-vitrină şi opera de restaurare a 
lui Mihail reprezentau o povară grea pentru provincii. 
În vechea inimă a imperiului de la Niceea, din Asia 
Mică, persista în continuare susținerea pentru dinastia 
Laskaris şi nostalgia pentru zilele când statul fusese 
mai restrâns şi cu pretenţii mai modeste la impozite. A 
revenit alienarea provinciilor, o trăsătură atât de 
pregnantă pentru ultima parte a secolului al Xii-lea. 
Pentru a alunga aceste frustrări, Andronic a făcut tot ce 
îi stătea în puteri să se arate cât mai des în afara 
capitalei. În 1290 a plecat la Niceea, unde şi-a mutat 
baza pentru trei ani. A făcut gestul de a vizita castelul 
unde se afla în continuare nefericitul loan al IV-lea 
Laskaris, ajuns la vârsta de 40 de ani, căruia i-a cerut 
iertare pentru fapta lui Mihail al VIII-lea. Apoi 
împăratul a plecat spre vest, rămânând o perioadă în 
Tesalonic şi Monemvasia, enclava izolată de teritoriu 
bizantin din sudul Peloponesului. 


Impresia pe care o lăsa Andronic era aceea de 
conducător competent şi conştiincios, care se străduia 
să aibă un comportament exemplar şi în cele mai 
complicate împrejurări. Din păcate, pe măsura 
desfăşurării domniei lui, împrejurările complicate s-au 
transformat într-o criză în toată regula. Primejdia nu 
venea dinspre vest, ci din est, fiind vorba despre altă 
moştenire lăsată de domnia lui Mihail al VIII-lea. La 
prima vedere, în 1261, frontiera răsăriteană părea cea 
mai sigură parte a imperiului. Sultanii selgiucizi de la 
Ikonion nu mai reprezentau o putere ca odinioară şi de 
multi ani erau pe pace cu împăratul bizantin. Cu toate 
astea, tocmai slăbiciunea regimului selgiucid urma să 
aibă consecinţe nefericite. Pentru a obţine susţinerea 
supuşilor lor mai puternici în războaiele civile pe care 
le desfăşurau, sultanii le-au dăruit pământuri în 
schimbul serviciilor militare. Acele pământuri se aflau 
în general pe marginile de vest ale sultanatului, de-a 
lungul graniţei cu imperiul bizantin. Proprietarii acelor 
mici feude s-au învăţat în scurt timp să întreprindă 
incursiuni în teritoriul bizantin, în căutarea turmelor de 
oi şi a produselor agricole. La început, raidurile lor, 
deşi provocau pagube, nu erau foarte serioase. Turcii 
şi-au dat curând seama că apărarea Asiei Mici era 
deosebit de slabă. Ca şi cum nu era suficient, povara 
grea a impozitelor impuse de Mihail al VIII-lea 


supuşilor lui din Asia Mică i-a făcut pe aceştia, din câte 
se pare, să nu mai fie foarte dispuşi să reziste, iar unii 
s-au alăturat chiar acelor bande de prădători. Turcii au 
încetat să se mai retragă după raiduri şi au început să 
ocupe locul. 

Mihail al VIII-lea nu a rămas complet indiferent faţă 
de această problemă. În 1278 l-a instalat pe tânărul 
Andronic la comanda unei armate şi l-a trimis în sudul 
Asiei Mici. În 1281, Mihail însuşi a pornit cu trupe spre 
nord-vestul regiunii, alungându-i pe turci înapoi, 
dincolo de graniţe. În ciuda eforturilor, până în 1282 au 
apărut mai multe emirate turceşti independente, care 
au ocupat graniţa dintre Bizanţ şi sultanatul selgiucid. 
Cu timpul, deţinătorii acelor teritorii au devenit din ce 
în ce mai puţin vasali autentici ai sultanului şi din ce în 
ce mai mult conducători locali în toată regula. Spre 
exemplu, Aydinoglu Mehmed s-a ridicat ca emir al 
unui domeniu din apropierea Filadelfiei, partizanii lui 
primind denumirea de turci aidini. Mai departe spre 
nord, în apropiere de Niceea, exista un teritoriu al unui 
anume Osman. Cei din jurul lui au primit denumirea 
de Osmanlı, adică osmanlâi sau turci otomani. La sud 
erau pământurile turcilor karamanizi, al căror emir 
urma să ocupe Ikonionul în 1316, punând într-un 
târziu capăt vechiului sultanat. 

La urcarea pe tron, Andronic al II-lea a încercat să ia 


o serie de măsuri pentru blocarea invaziei acelor 
emirate. În timpul şederii lui de trei ani la Niceea, în 
1293 a adus soldaţi din Creta, care era controlată de 
Veneţia, şi i-a aşezat în Asia Mică, pentru a asigura o 
apărare permanentă. Din nefericire, în cele din urmă 
aceştia au pus la cale o revoltă şi l-au proclamat 
împărat pe propriul lor comandant. Între timp, turcii 
aidini începuseră să ocupe valea fertilă a Meandrului, 
prin urmare Andronic a decis în 1302 să lanseze o 
ofensivă pe două direcţii. O armată, sub fiul său Mihail, 
avea să coboare în sudul Asiei Mici şi să-i lovească pe 
turcii de acolo, iar cealaltă urma să rămână în nord şi 
să-i atace pe otomani. Ambele armate au intrat în 
încurcături. Mihail a ajuns până în Magnesia, dar acolo 
i-au dezertat mercenarii din armată, deoarece nu 
fuseseră plătiţi, iar el a trebuit să se retragă ruşinos. 
Cealaltă armată s-a ciocnit în iulie 1302 cu otomanii la 
Bapheus, lângă Nicomedia, şi a fost pusă pe fugă. 
Ultima încercare a lui Andronic de a restabili situaţia a 
fost să angajeze în anul următor 6500 de mercenari 
catalani, pe care i-a trimis împotriva invadatorilor. 
Intervenţia lor a avut oarecare efect, recuperând oraşul 
Cizic, dar curând au fost nemulţumiţi de monedele 
devalorizate cu care erau plătiţi. În cele din urmă au 
traversat înapoi spre Europa, prădând Tracia bizantină. 

Odată cu dezertarea catalanilor, a dispărut şi ultima 


speranţă de a-i alunga pe turci din vestul Asiei Mici, 
lăsându-le invadatorilor ocazia de a ocupa zona rurală, 
asediind oraşele care au fost silite să capituleze rând pe 
rând, fără nicio nădejde de ajutor de la Constantinopol. 
Mai întâi a căzut Efesul, în octombrie 1304, urmat de 
Smirna în 1329, ambele încorporate în emiratul 
aidinilor. La nord, otomanii au înfrânt treptat 
rezistenţa, ocupând Prousa în aprilie 1326 şi Niceea în 
1331. Chiar dacă acest dezastru fusese pregătit încă din 
zilele lui Mihail al VIII-lea, vina a căzut inevitabil 
asupra lui Andronic al II-lea şi asupra principalului său 
sfetnic, Teodor Metochites. Până în 1328, nemulţumirea 
a ajuns la cote maxime, iar Andronic al II-lea şi 
Metochites au fost rasturnati şi aruncaţi în închisoare. 


15.2 Război civil şi controversă (1328-1354) 


Noul împărat a fost nepotul lui Andronic, Andronic 
al III-lea, iar principalul lui ministru a fost loan 
Cantacuzino, viitorul împărat şi istoric. O vreme, se 
părea că vor fi în stare, în oarecare măsură, să iasă din 
dezastrul fostului regim. În Asia Mică nu se mai putea 
salva mare lucru în acel moment, prin urmare 
Andronic al III-lea a ajuns la o înţelegere cu emirii 
victorioşi. În august 1333 a acceptat să plătească anual 
o sumă de bani emirului otoman Orhan, care a promis 


în schimb să nu mai atace punctele de sprijin bizantine 
de pe acea parte a Mării Marmara. Doi ani mai târziu, 
împăratul şi sfetnicul său principal au încheiat un tratat 
similar cu emirul Umur al turcilor aidini, care a fost de 
acord să pună la dispoziţie mercenari pentru armata 
bizantină. Andronic al III-lea şi-a îndreptat apoi atenţia 
către vest şi a reuşit să refacă dominaţia bizantină în 
teritorii care păreau pierdute pentru totdeauna — în 
insula Chios, recuperată de la genovezi în 1329, Tesalia 
şi vechiul despotat Epir, reîncorporate în 1338. 

Din nefericire, Andronic al III-lea a murit în vara lui 
1341, la vârsta de 45 de ani, lăsându-l succesor pe fiul 
său de nouă ani, loan al V-lea. S-a format obişnuitul 
consiliu de regență, în frunte cu mama băiatului, Anna 
de Savoia, şi cu patriarhul loan al XIV-lea Kalekas, însă 
în octombrie loan Cantacuzino a fost proclamat 
împărat de trupele sale din Tracia şi a izbucnit un 
război civil. Asemenea evenimente se petrecuseră de 
nenumărate ori în Bizanţ, dar această confruntare a fost 
diferită — „cea mai rea din câte au cunoscut vreodată 
romeii”, potrivit lui loan Cantacuzino. Efectul a fost că 
statul a fost pus în genunchi şi, în ultimă instanţă, 
prăbuşirea lui a devenit inevitabilă (vezi caseta 13.1). 

Acest război s-a distins faţă de celelalte prin durată. 
De obicei, aceste înfruntări treceau după câteva 
săptămâni sau luni, împăratul în funcție fie punându-i 


la pământ pe cei care îl contestau, fie sfârşind detronat. 
Luptele au durat şase ani. Armatele opuse au făcut 
manevre şi s-au încercuit reciproc, au ocupat şi au 
pierdut oraşe şi sate. Doar spre 1345 s-a văzut limpede 
că învingătorul avea să fie Cantacuzino. A ocupat 
Adrianopolul, prin urmare avea o bază avansată de 
marş asupra Constantinopolului, iar în februarie 1347 
l-au ocupat, după ce aliaţii săi din interior au reuşit să 
deschidă ©  breşă în Zidurile continentale, 
permițându-le trupelor să pătrundă. Spre cinstea lui, 
Cantacuzino a ajuns la o înțelegere corectă cu inamicii 
înfrânți. Anna de Savoia şi micul Ioan al V-lea Paleolog 
nu au suferit soarta lui Ioan al IV-lea Laskaris. S-a 
convenit în schimb ca Ioan al V-lea să o ia de soție pe 
Elena, fiica lui Cantacuzino, şi să domnească alături de 
socrul lui, loan al VI-lea, vreme de zece ani, ca împărat 
secund. După aceea cei doi împărați urmau să aibă 
statut egal, iar loan al V-lea avea să fie urmaş la tron, 
succesor al socrului său după moartea acestuia. Între 
timp, tânărul loan al V-lea urma să fie ţinut departe, cu 
funcţia de guvernator al Tesalonicului. 

Aceste prevederi generoase ar fi trebuit să fie baza 
unei păci de durată, dar nu a fost aşa. Pe de o parte, 
Ioan al VI-lea Cantacuzino avea şi el doi fii, pe care îi 
îndepărta de la succesiune desemnându-l moştenitor al 
său pe loan al V-lea Paleolog. Cel mic, Manuel, a fost 


recompensat fiind trimis să guverneze în Peloponesul 
bizantin. În schimb, fiul cel mare, Matei, nu s-a ales cu 
nimic, deşi avea o mulțime de susţinători care credeau 
cu tărie că el, şi nu loan al V-lea, ar trebui să-i urmeze la 
tron tatălui său. Pe măsura desfăşurării domniei lui 
loan al VI-lea, era tot mai limpede că avea să 
izbucnească din nou un război civil. La Tesalonic, 
tânărul loan al V-lea nu mai suporta tutelajul socrului 
său şi a început să îşi adune un puternic corp de 
susținători. Împăratul făcea tot ce îi stătea în puteri să 
împace cele două tabere, dar nu a reuşit decât să amâne 
criza până în vara lui 1352, când loan al V-lea şi Matei 
Cantacuzino au început lupta în Tracia. 

Prelungirea războiului civil a avut un efect secundar 
nefericit. Când ambele parti şi-au dat seama că nu vor 
reuşi să ajungă repede la o victorie, au început să caute 
ajutor în afara hotarelor imperiului. În 1342, Anna de 
Savoia i-a adresat ţarului Bulgariei, loan Alexandru, 
invitaţia de a veni în Tracia. Cam în aceeaşi perioadă, 
Cantacuzino a luat legătura cu regele Serbiei, Ştefan 
Duşan, şi cu Umur din Aidin, iar amândoi i-au venit în 
ajutor. În etapele mai târzii ale războiului, Cantacuzino 
a primit sprijin şi din partea emirului otoman Orhan, 
care s-a căsătorit cu fiica lui Cantacuzino şi l-a trimis cu 
o armată peste Dardanele pe fiul său, Suleiman. 

Din nefericire, aceşti aliați au luptat mai degrabă 


pentru propriile lor interese decât în favoarea regenței 
sau a lui Cantacuzino. loan Alexandru a preluat oraşul 
Filipopolis drept pret al ajutorului, iar Stefan Dusan a 
pus mâna pe cea mai mare parte din Epir, Macedonia şi 
Tesalia, regiunile recuperate în anii de avânt optimist 
sub Andronic al III-lea. Turcii au fost în general mai de 
încredere, deşi Umur a fost obligat să se retragă din 
Tracia în 1344 să-şi apere principalul port, Smirna, de o 
cruciadă occidentală. Otomanii au luptat alături de 
Cantacuzino până când a ocupat Constantinopolul, dar 
nu s-au retras imediat. În vara lui 1352, Suleiman a 
ocupat discret micul port şi fortăreața Tzympe de pe 
malul european al Mării Marmara, ignorând cererile 
repetate ale lui Cantacuzino de a evacua oraşul. Au 
profitat chiar şi cei presupus nealiniati în conflict, 
genovezii ocupând iarăşi Chios în 1346. 

Pe fundalul reizbucnirii războiului civil şi al 
pierderilor teritoriale, nu este de mirare că domnia lui 
loan al VI-lea a fost de scurtă durată. La sfârşitul lui 
1354, ginerele lui, loan al V-lea, a venit pe mare însoţit 
de o forță alcătuită din susţinătorii lui, a debarcat şi a 
preluat oraşul. După ce iniţial a opus rezistenţă, loan al 
VI-lea s-a recunoscut învins şi a abdicat. Dinastia 
Paleolog era din nou la cârmă, dar într-un stat care se 
apropia rapid de naufragiu. 


15.3 Economie şi societate la oraş şi la sat 


Declinul pronunţat al Bizanțului din secolul al 
XIV-lea nu a fost legat doar de slăbiciunea politică şi de 
instabilitatea accentuată - au existat şi rădăcini 
economice şi sociale. Nu încape îndoială că, spre 1330, 
statul nu mai era la fel de bogat ca înainte de 1050. 
Împăratul avea în continuare venituri din colectarea 
impozitelor, însă încasările nu mai erau de ordinul 
celor de odinioară. Teritoriul peste care domnea era 
mult mai restrâns, prin urmare era inevitabil ca taxa 
agrară şi alte impozite să nu mai aducă sumele de 
altădată (harta 15.1). Şi taxele vamale din categoria 
kommerkion erau mai puţin profitabile, asta şi pentru 
că un volum tot mai semnificativ din comerţul 
Constantinopolului se desfăşura acum prin colonia 
genoveză Pera. Andronic al II-lea a fost obligat să facă 
economii şi a redus din programul de reconstructii 
stabilit de Mihail, dar şi conţinutul de aur din 
hyperpyron. A hotărât să se folosească mai mult 
argintul, cu noua monedă basilikon introdusă pe la 
1300. Pentru a evita cheltuielile de menţinere a unei 
flote, Andronic a hotărât să se bazeze exclusiv pe 
genovezi pentru apărarea navală, ceea ce a adus multă 
nemulţumire. Este uşor să critici, însă probabil că 
împăratul nu a avut de ales. 


Războiul civil din 1341-1347 urma să aibă un impact 
dezastruos asupra finanțelor statului. Odată ce 
Cantacuzino controla provinciile, a fost nevoie ca 
împărăteasa Anna şi regența să găsească alte surse de 
venituri din care să plătească trupele. În 1343 au 
obţinut un împrumut de 30.000 de ducati de aur de la 
Veneţia, depunând în gaj bijuteriile coroanei. Prin 
urmare, când Cantacuzino a fost încoronat ca loan al 
VI-lea în mai 1347, coroana aşezată pe capul său era un 
fals, împodobit cu imitații de pietre preţioase executate 
din sticlă. La banchetul care a urmat, oaspeţilor li s-a 
servit în vase de cositor şi lut ars, deoarece serviciul din 
aur şi argint plecase după bijuterii. Şi loan al VI-lea a 
din nou erau limitate. Împrumutul de la venețieni se 
cheltuise de mult şi nu a fost înapoiat vreodată, în 

vreme ce pierderile teritoriale fata de sârbi, genovezi şi 
bulgari însemnau venituri şi mai reduse din impozite. 
Sărăcia împăratului era acum vizibilă pentru oricine. 
După 1352 nu s-a mai bătut monedă din aur, ci doar 
dintre cele din argint, tot mai depreciate. Bisericile şi 
celelalte edificii din Constantinopol, pe care Mihail al 
VIII-lea se străduise atât de mult să le restaureze şi să le 
întrețină, au început să se ruineze cu timpul. 

Toate astea au avut efect asupra populaţiei în 
general. Pierderea de teritorii a însemnat că singurul 
mod de a obţine venituri mai mari era creşterea taxelor 
plătite de populaţia din regiunile păstrate, pentru a 
acoperi cheltuielile de apărare şi întreţinere ale 
capitalei. Din nefericire, povara pare să nu fi fost 
împărțită în mod egal asupra societăţii. Marii 
proprietari din Tracia şi Macedonia dispuneau de 
domenii uriaşe, însă contribuiau infim la trezorerie în 
raport cu bogăţia lor. Un exemplu potrivit este familia 
Cantacuzino, pe ale căror pământuri din Tracia trăiau 
5000 de vite şi 70.000 de oi. Odată ce a ajuns împărat, 
Ioan al VI-lea a încercat să repartizeze egal acest efort 
prin impozitarea bunurilor de lux, aşa ca vinul, dar 
între timp nemulţumirea atinsese punctul culminant şi 
se manifestase dramatic în timpul războiului civil. În 
1341, la anunţarea veştii proclamării ca împărat a lui 
loan Cantacuzino în piaţa centrală din Adrianopol, 


cetăţenii mai înstăriți au fost bucuroşi. Dar nu şi cei mai 
săraci, care în aceeaşi seară s-au revărsat pe străzi, 
revoltați. Şi-au ales drept ţintă casele susținătorilor 
cunoscuţi ai lui Cantacuzino, jefuind tot ce le-a ieşit în 
cale şi silindu-i pe proprietari să fugă, ca să se salveze. 
La fel s-a întâmplat şi în Tracia şi în Macedonia. La 
Tesalonic, când a venit Cantacuzino să preia oraşul cu 
armata sa, a găsit porţile ferecate. Înăuntru, un grup de 
lucrători şi de fermieri care îşi ziceau zeloti a preluat 
controlul, proclamând că acţionează în numele 
împărătesei Anna şi al regenței, pentru Ioan al V-lea 
din Constantinopol. De fapt, oamenii aceia au 
constituit un fel de guvern popular care a condus 
absolut independent oraşul vreme de şapte ani. Abia în 
1350 Ioan al VI-lea a reuşit să-i zdrobească şi să-şi 
instaureze din nou autoritatea la Tesalonic. 

Cât despre viaţa la sat, secolul al XIV-lea a fost una 
dintre cel mai bine documentate perioade, graţie 
arhivelor de la Muntele Athos, chiar dacă ele contin 
informaţii doar despre o zonă, Macedonia. Un fapt cât 
se poate de limpede rezultă din documentele păstrate, 
mai precis că majoritatea ţăranilor nu mai erau 
proprietari asupra pământului pe care îl lucrau, ca 
rezultat al unui proces lung de mai multe secole (vezi 
secţiunea 12.2). Ei erau cunoscuți sub numele de 
paroikoi, fiind în realitate şerbi care munceau fie pe 


ogoare ce aparţineau unor mari moşieri, fie unei 
persoane cum era Cantacuzino, fie unor mănăstiri, de 
multe ori cele de pe Muntele Athos. Ei erau obligaţi să 
plătească stăpânului chirii şi impozite şi să presteze 
servicii, iar dacă domeniul era vândut ori transferat, şi 
ei erau transferați odată cu pământul. Odată angrenati, 
nu mai puteau să iasă din serviciul stăpânului lor. 
Existau şi excepţii, deoarece unii ţărani mai deţineau 
loturile obținute în schimbul serviciului în armata 
imperială, chiar dacă numărul lor era în scădere. Aflăm 
despre un bărbat numit Mihail, fost soldat, transferat 
mai târziu mănăstirii Zografu ca paroikos, la începutul 
secolului al XIV-lea, care probabil trecuse prin greutăţi 
şi nu mai fusese în stare să-şi îndeplinească obligaţiile. 
Este posibil ca acesta sa fi şi fost motivul 
preponderentei țăranilor paroikoi: nu mai reuseau să 
poarte singuri povara impozitelor şi aveau nevoie de 
protecţia unui senior sau a unei mănăstiri, cărora le 
erau transferate obligaţiile fiscale globale. Acest 
fenomen poate fi observat încă din secolul al X-lea (vezi 
secţiunea 7.6). 

Trecerea ţăranilor din starea de libertate la cea de 
dependenţă nu era neapărat însoţită de oprimare sau 
de sciziune socială. Paroikoi dispuneau de anumite 
drepturi şi forme de protecţie legală. Nu erau sclavi, 
aveau dreptul la testament şi le era permis să le 


transmită copiilor lor proprietăţile deţinute. Nu sunt 
semne că în zona rurală ar fi existat frământări 
comparabile cu revoltele desfăşurate în oraşele 
bizantine din anii 1340 şi cu siguranţă nu s-au 
desfăşurat răscoale după modelul jacquerie care au 
zdruncinat Franţa în 1358 sau ca revolta ţăranilor 
englezi conduşi de Wat Tyler din 1381. Pe de altă parte, 
atât oraşele, cât şi satele au suferit grav de pe urma 
ciumei. Pandemia a pornit din Asia Centrală, fiind 
adusă la Constantinopol din Crimeea, pe vasele 
genoveze, în vara lui 1347. Epidemia a făcut ravagii 
vreme de un an, a secerat populaţia şi a suspendat toate 
activităţile comerciale şi politice, oamenii evitându-se 
reciproc de teama contaminării. 


Caseta 15.1 Nicefor Gregoras despre ciumă (1347) 


Gregoras trăia la Constantinopol în vara când s-a 
dezlantuit epidemia: 


În acea vreme, omenirea a fost lovită de o boală gravă 
şi contagioasă. Pornind din Scitia şi din Maeotis [Rusia] 
şi de la gura fluviului Tanais [Don], exact când a 
început primăvara, a durat un an încheiat, bântuind şi 
distrugând, ca să fim exacti, doar coastele continentale, 
oraşele la fel ca satele, ale noastre şi cele din apropiere, 


până la Gadera şi Coloanele lui Heracles [Strâmtoarea 
Gibraltar]. În cel de-al doilea an a cuprins insulele din 
Marea Egee. Apoi i-a afectat pe locuitorii din Rhodos, 
la fel şi pe cei din Cipru şi pe cei care trăiau pe celelalte 
insule. Calamitatea i-a atacat pe toţi fără deosebire, 
bărbaţi şi femei, bogaţi şi săraci, bătrâni şi tineri. 
Simplu spus, nu a cruțat pe nimeni, indiferent de vârstă 
şi de avere. Mai multe case au rămas pustii, într-o zi 
sau uneori în două. Nimeni nu era în stare să ajute pe 
cineva, fie vecini, familie ori rude de sânge. Flagelul nu 
a stârpit doar oameni, ci şi multe animale din jurul lor, 
domesticite. Vorbesc despre câini şi cai şi toate speciile 
de păsări, ba chiar şi şobolani care mai trăiau între 
zidurile aceleiaşi case. Cele mai evidente semne ale 
bolii, care indicau apropierea morţii, inflamații 
tumorale la baza coapselor şi braţelor şi simultan 
ulceratii sângerânde, care, uneori în aceeaşi zi, i-a lipsit 
de viata aceasta pe cei infectați, chiar şi in timp ce 
stăteau jos sau mergeau. 


Chiar dacă Gregoras a fost martor ocular, relatarea 
lui se referea prea puţin la o experienţă personală. 
Multe dintre punctele relevate de el se regăsesc într-o 
relatare despre ciuma care a făcut ravagii la Atena în 
430 i. Hr., scrisă de istoricul antic grec Tucidide: 
originile epidemiei, ineficienta tratamentului, efectul 


asupra animalelor şi descrierea simptomelor, totul se 
află acolo. Chiar şi în circumstanţele cele mai disperate, 
un bizantin educat ca Gregoras nu putea să neglijeze 
modelele lui clasice. 


Sursă: Christos S. Bartsocas, „Iwo 
fourteenth-century Greek descriptions of the Black 
Death”, Journal of the History of Medicine and Allied 
Sciences 21 (1966), pp. 394—400, la 395 (reprodus cu 
permisiunea Oxford University Press). 


Este poate de la sine înţeles că în secolul al XIV-lea 
viata în Bizanţ nu era peste tot la fel de tristă. Existau 
mereu oameni şi locuri care înfloreau chiar şi în acele 
condiţii. Constantinopolul şi Tracia erau scăpătate şi 
pustiite de războiul civil, în schimb Peloponesul 
rămăsese în mare măsură nevătămat. Deşi izolat de 
Constantinopol printr-un teritoriu otoman, provincia 
era prosperă graţie fertilităţii ei naturale. Producea 
cereale, ceară, miere, stafide, vin, mătase naturală şi 
ulei de măsline, iar surplusul putea fi vândut 
venețienilor prin enclavele lor Methoni şi Koroni, de 
unde erau exportate în Apus. Acolo, Imperiul Bizantin 
mai degrabă se extindea decât să se micşoreze, 
deoarece guvernatorii de la Mistra ciupeau puţin câte 
putin din principatul Ahaia. În 1430, majoritatea 


peninsulei era din nou în stăpânirea bizantină. 

Până şi în Constantinopolul aflat în decădere unii o 
duceau foarte bine la sfârşitul secolului al XIV-lea şi 
începutul următorului. Comerţul internaţional de 
tranzit al oraşului a continuat să prospere (vezi 
secțiunea 7.1). Afacerile se desfăşurau probabil într-un 
ritm mai intens ca niciodată, după ce venețienii şi 
genovezii dezvoltaseră comerţul pe Marea Neagră. Aşa 
cum spuneam, cea mai mare parte a negotului se 
desfăşura prin Pera, iar trezoreria imperială se alegea 
cu prea puţine beneficii, în schimb întreprinzătorii 
bizantini individuali puteau să exploateze acele 
circumstanţe cu mare avantaj pentru ei. Oricine putea 
să cumpere o cota parte dintr-o încărcătură, 
contribuind la costul mărfurilor şi al celor necesare 
pentru nava venețiană sau genoveză, pentru a câştiga 
un procent din profituri, la încheierea voiajului. O altă 
cale spre îmbogăţire era aceea a vânzării cu amănuntul, 
cumpărând produse importate, spre exemplu 
postavuri de la furnizorii italieni, şi vânzându-le apoi 
cu pret mult mai mare. Se putea profita şi de pe urma 
sistemului bancar italian, depunând fonduri prin 
intermediul unui comisionar, care apoi le investea şi le 
restituia cu tot cu un câştig. 

Prin asemenea mijloace, unele familii de negustori 
din perioada bizantină târzie au adunat averi uriaşe. 


Una dintre ele era familia Notaras, care s-a mutat de la 
Monemvasia la Constantinopol la mijlocul secolului al 
XIV-lea, probabil pentru a profita de şansele oferite 
acolo. Ei au adunat o bogăţie imensă, cumpărând şi 
vânzând mari cantităţi de cereale prin colonia 
genoveză din Pera, iar pe la anul 1420 şeful familiei, 
Nicolae Notaras, era unul dintre cei mai bogaţi oameni 
din Constantinopol, având la dispoziţie resurse mult 
mai mari decât cele ale împăratului. Spre onoarea lor, 
Notaras şi cei ca el interveneau deseori cu banii proprii 
când împăratul scăpătat nu mai reuşea să o facă, făcând 
împrumuturi în nume propriu pentru plata soldelor şi 
finantand reparaţii vitale ale Zidurilor continentale. 
Până la urmă însă, nici fertilitatea din Pelopones, nici 
bogăţia unor familii bizantine nu au putut să atenueze 
realitatea inevitabilă că, la mijlocul secolului al XIV-lea, 
Imperiului Bizantin îi bătuse ceasul. Suveranul lui 
pierduse majoritatea domeniilor şi ajunsese falit. 
Singura întrebare era cine avea să preia ceea ce mai 
rămăsese. Pe venețieni îi tenta, la fel şi pe Stefan Dusan 
al Serbiei. În primăvara lui 1346, Ştefan s-a încoronat 
„ţar al sârbilor si al grecilor”, arătându-şi ambiția de a 
contopi Bizanțul cu propriul său regat, pentru a crea un 
nou imperiu ortodox. După cum avea să se 
dovedească, acest gol nu a fost umplut nici de Veneţia, 
nici de Serbia, ci de o altă putere pe care abia dacă o 


luase cineva în seamă. 
15.4 Coborârea în vasalitate (1354-1394) 


În martie 1354 s-a petrecut un puternic cutremur în 
Tracia bizantină, care a zgâlţâit zdravăn oraşele din 
regiune. Seismul s-a manifestat atât de violent, încât 
zidurile de apărare din portul Gallipoli de la Dardanele 
s-au prăbuşit, iar distrugerile trebuie să fi fost limpede 
vizibile de pe teritoriul otoman de pe celălalt mal al 
strâmtorii. Emirul Orhan era aliat şi ginere al 
împăratului loan al VI-lea, însă în faţa unei asemenea 
tentaţii nu a rezistat. l-a dat instrucţiuni fiului său 
Suleiman să traverseze şi să ocupe oraşul. În acest fel, 
otomanii au dobândit un cap de pod strategic în 
Europa, iar în anii următori au început să cucerească 
teritoriul din jur. La un moment dat, în anii 1360, au 
pătruns în Tracia şi au ocupat Adrianopolul. Aşezat la 
confluența dintre râurile Marita şi Tundja, 
Adrianopolul le-a asigurat otomanilor o poziţie 
dominantă în Tracia, tăind practic legătura pe uscat 
dintre Constantinopol şi Tesalonic. 

Ne putem foarte bine pune întrebarea cum de a fost 
posibil ca otomanii să pătrundă în Tracia bizantină fără 
să întâmpine aproape nicio rezistenţă. Nu numai că 
Bizanțul era slăbit şi dus la epuizare de îndelungatul 


război civil, dar Bulgaria învecinată trecea şi ea printr-o 
perioadă de tulburări interne şi nu avea cum să 
intervină. Prin urmare, tot ce mai putea face împăratul 
loan al V-lea era să urmărească desfăşurarea 
evenimentelor din spatele Zidurilor continentale ale 
Constantinopolului şi să se mângâie cu gândul că, 
pentru moment, oraşul nu era direct amenințat. 
Otomanii, cu înţelepciune, nici măcar nu au încercat să 
probeze formidabilul lui sistem de apărare, ci s-au 
concentrat să ia în stăpânire zona rurală. Unul dintre 
curtenii lui loan al V-lea era de părere că exista şi o 
alternativă la simpla aşteptare neputincioasă. 
Demetrius Kydones învățase latina în anii 1340, ca sa 
discute mai bine cu trimişii papei, devenind un 
admirator fervent al culturii occidentale. lar după ce 
otomanii musulmani se răspândiseră în Tracia, el a 
ținut un discurs plin de pasiune în fata împăratului şi a 
curţii, prin care şi-a îndemnat publicul să caute ajutor 
de la fraţii lor creştini din Apus. Nu toţi s-au lăsat 
impresionați de argumentele lui. Timpul nu reuşise sa 
atenueze amintirile amare din 1204, iar problema 
schismei era mai acută ca oricând. Mai mult decât atât, 
în ultimii ani se deschisese o nouă falie, legată de 
practicile spirituale cunoscute sub numele de isihasm. 
În secolul al XIV-lea, multi călugări athoniti practicau 
rugăciunea mistică în urma căreia, după cum spuneau, 


trăiau viziuni ale emanatiei divine. Unor intelectuali ca 
Nicefor Gregoras şi Kydones asemenea practici li se 
păreau iraționale şi periculoase, dar dupa 1347 ele au 
fost oficial recunoscute de către Biserica Bizantină. 
Susţinătorii isihasmului aveau suspiciuni faţă de orice 
dialog cu Apusul, prin urmare schisma dintre 
ortodoxie şi catolicism era oglindită de o despărţire din 
interiorul societăţii bizantine. 

Din fericire pentru Kydones, împăratul loan al V-lea 
a ajuns să înţeleagă valoarea argumentelor lui. În 
definitiv, mama lui loan, Anna de Savoia, fusese latină, 
iar un membru al familiei ei avea să le demonstreze 
bizantinilor cât de eficient putea să fie ajutorul dat de 
Occident. În august 1366, vărul lui loan al V-lea, contele 
Amedeo al VI-lea de Savoia, a venit pe mare până la 
Dardanele, a recuperat Gallipoli şi le-a predat oraşul 
bizantinilor. Ajuns la Constantinopol, Amedeo l-a 
convins pe loan că trebuie să meargă personal la Roma 
să discute cu papa despre schismă şi amenințarea 
otomană. Vizita a avut loc în 1369, când loan al V-lea a 
îngenuncheat la picioarele papei, declarându-se de 
acord să accepte învăţătura de credință a Romei şi apoi 
a luat parte la mesa. Constient de reacţia fata de unirea 
de la Lyon din 1274, loan a avut grijă să sublinieze că 
supunerea lui era doar personală şi că nu a făcut nicio 
promisiune în numele Bisericii lui sau al poporului în 


întregime. Cu toate astea, papa a acceptat gestul de 
supunere şi a început să îi îndemne pe principii 
occidentali să se ridice la arme împotriva turcilor (vezi 
caseta 13.2). Pentru moment, părea că politica susţinută 
de Kydones functionase. 

Din nefericire, apelurile papei au rămas în mare 
măsură ignorate. În anul în care loan al V-lea a mers la 
Roma, s-a reluat Războiul de 100 de Ani dintre regii 
Angliei şi Franţei, ceea ce excludea participarea lor în 
orice cruciadă antiotomană. În anii care au urmat au 
apărut şi alte conflicte care au abătut atenţia puterilor 
apusene. În 1378, a izbucnit războiul dintre Veneţia şi 
Genova, iar papalitatea însăşi a intrat în dezbinarea 
produsă de marea schismă, cu un papă la Roma şi altul 
la Avignon. Prin urmare, loan al V-lea s-a întors la 
Constantinopol în octombrie 1371 fără niciun rezultat, 
iar situaţia din Balcani se inrautatise în timpul absenței 
sale. Serbia, care sub Ştefan Duşan devenise o mare 
putere în acea regiune, iniţial nu luase nicio măsură 
pentru a preveni expansiunea otomană din Tracia. Şi 
asta în primul rând din cauză că Ştefan Duşan murise 
în 1355, iar succesorii lui întâmpinaseră dificultăţi tot 
mai multe în menţinerea integrităţii statului de mari 
dimensiuni creat de el în timpul războiului civil 
bizantin. Abia în septembrie 1371 ţarul Vukaşin a 
pornit în mars spre vest împotriva emirului Murad I, 


dar, când sârbii s-au ciocnit cu otomanii în bătălia de la 
Marita din septembrie 1371, el a fost ucis, armata lui 
fiind aproape complet nimicită. Astfel, şi soluţia 
militară a dat greş, la fel cum eşuase în totalitate şi 
politica de apel către Vest a lui Kydones. 

Atunci emirul otoman Murad I i-a propus lui loan al 
V-lea o ieşire din situaţia aparent disperată. El l-a 
anunţat pe suveranul bizantin că, dacă va consimti să 
se declare vasalul emirului, să plătească un tribut anual 
şi, la cerere, să pună trupe la dispoziţia armatei 
otomane, emirul confirma împăratului posesiunea 
asupra ținuturilor rămase şi promitea că nu va încerca 
să ocupe Constantinopolul. În 1372, loan a acceptat 
aceste condiţii şi curând au procedat la fel şi alti 
conducători creştini din regiune. Murad şi-a respectat 
în general cuvântul şi, în următorii douăzeci de ani, 
Constantinopolul a rămas în pace. 

Cu toate astea, în relaţiile bizantino-otomane au 
apărut tensiuni, din cauza comportamentului celor doi 
fii ai lui loan al V-lea, Andronic şi Manuel. Andronic a 
pus la cale o revoltă împotriva tatălui său în 1376 şi a 
ocupat Constantinopolul cu ajutorul trupelor otomane 
puse la dispoziţie de oportunistul Murad. Drept 
răsplată pentru ajutor, Andronic i-a înapoiat oraşul 
Gallipoli, pierdut de otomani după intervenţia lui 
Amedeo de Savoia din 1366. Trei ani mai târziu, loan a 


recuperat Constantinopolul cu ajutorul fratelui mai mic 
al lui Andronic, Manuel, dar oraşul Gallipoli a rămas în 
mâinile otomanilor, împăratul intrând în conflict şi cu 
Manuel. Fiul lui mai mic era în profund dezacord cu 
faptul că loan acceptase suveranitatea otomană, prin 
urmare în 1382 a plecat la Tesalonic, ca să organizeze 
rezistența. Gestul lui curajos a fost zadarnic, nereuşind 
decât să îl provoace pe emir să ocupe Tesalonicul, în 
1387. Pus astfel la punct, lui Manuel nu i-a rămas decât 
să comande un corp de trupe din armata otomană până 
la moartea tatălui său din 1391, când a urcat pe tron ca 
Manuel al II-lea. 


Caseta 15.2 Un principe bizantin face apel la Veneţia 
(1385) 


Baricadat la Tesalonic şi rămas fără resurse în lupta 
împotriva otomanilor, Manuel, fiul lui loan al V-lea, a 
trimis un mesager la Veneţia ca să ceară ajutor. Senatul 
venetian a dat un răspuns, referindu-se la Manuel ca 
împărat, deşi acesta încă nu preluase succesiunea de la 
tatăl lui. 


Un trimis al Domniei Sale Împăratul Manuel s-a 
infatisat guvernului nostru cu scrisorile lui de 
acreditare. După ce ne-a transmis salutul împăratului, 


ne-a expus că guvernul nostru ar trebui să îi acorde 
favoarea de a da curs cererii lui urgente de a primi 
două galere pentru transportul cailor, două sute de 
armuri complete, 20.000 de săgeți si 70 de arbalete, al 
căror preţ să fie plătit în termen de trei luni. Trimisul 
spune că banii pentru toate acestea ne vor fi achitati în 
Negroponte [Evia]. S-a mai interesat şi dacă am fi 
dispuşi să îl ajutăm cu un împrumut de 6000 de ducati 
sau cu altă sumă care ar fi convenabilă guvernului 
nostru, în schimbul căruia Domnia Sa Împăratul va fi 
încântat să ne dea o parte din teritoriul său şi castele, 
drept gaj. S-a mai interesat dacă se poate încheia o 
alianţă între flota noastră de pe Negroponte şi flota sa, 
în aşa fel încât flota noastră să vină în ajutorul 
teritoriilor sale şi, reciproc, flota lui să poată ajuta 
insula Negroponte. 

Împăratul mai doreşte ca, având în vedere tulburările 
şi războiul pe care îl duce cu emirul [Murad I], să 
binevoim să arbitrăm între el şi emir, pentru ca să poată 
urma pacea. 

În ce priveşte cea dintâi solicitare, concesionarea a 
două galere pentru transportul cailor, cele două sute de 
armuri complete şi 20.000 de săgeți, răspunsul este că 
suntem mereu bucuroşi să aducem un serviciu 
Domniei Sale Împăratului, în măsura posibilităţilor. În 
realitate, s-ar putea întâmpla ca, dacă aceste galere, 


arme şi săgeți să fie trimise in Negroponte şi să se 
dovedească apoi că împăratul nu are nevoie de ele, ar 
rămâne în mâinile noastre, aducându-ne o mare 
pierdere. Însă, dacă Domnia Sa Împăratul ar avea 
bunătatea să ne trimită banii pentru toate aceste 
articole la Veneţia, i-am pune la dispoziţie cele cerute 
cu bucurie şi repeziciune. Ne este absolut imposibil să 
îi livrăm arbalete, deoarece în acest an suntem angajaţi 
în echiparea a numeroase galere şi în alte misiuni 
împovărătoare de-ale noastre, prin urmare trebuie să 
ne accepte scuzele. În ce priveşte cea de-a doua cerere, 
a unui împrumut de 6000 de ducati ori a altei sume 
convenabile guvernului nostru, răspunsul este ca 
trimisul nu are autoritatea să primească o asemenea 
sumă şi nici să angajeze oricare dintre teritoriile 
împăratului, drept gaj. Dar dacă împăratul trimite o 
autorizare deplină şi dacă o parte dintre pământurile 
lui ne va fi transferată, după cum spune trimisul lui, 
atunci vom face tot ceea ce ne stă în putinţă. În ce 
priveşte punctul [final], ca noi să arbitrăm între 
Domnia Sa Împăratul şi emir, după cum Dumnezeu ne 
este martor că dorim mai mult decât orice Domniei Sale 
Împăratului ca să încheie pacea şi să iasă cu bine la 
liman, vom trimite poate pe reprezentantul nostru în 
cele părţi şi vom încerca să facem cât bine ne stă în 
putinţă. 


Răspunsul prezintă o diferență interesantă 
comparativ cu reacția papei Urban al II-lea la apelul lui 
Alexie I din 1095. Senatul a considerat că există prea 
puţine argumente pentru a-l susține pe acest principe 
creştin în înfruntarea cu inamicul musulman. Membrii 
lui nu au refuzat cu totul să pună la dispoziție arme şi 
un împrumut, însă doar în schimbul plăţii si gajului de 
la bun început. Principala lor preocupare era să pună 
capăt unui conflict pe cale să ajungă o piedică în calea 
comerţului. 


Sursă: Julian Chrysostomides, Monumenta 
Peloponnesiaca: Documents for the Study of the Peloponnese 
in the 14th and 15th Centuries (Camberley: 
Porphyrogenitus, 1995), Nr. 28, pp. 60-1. 


15.5 Ultima fază (1394-1453) 


Perioada tulbure de vasalitate a luat sfarsit in 1389, 
cand emirul Murad I a fost ucis in lupta impotriva 
sârbilor de la Kosovo. Succesorul lui, Baiazid I, a 
adoptat titlul mai solemn de sultan si o politica mai 
agresivă şi expansionistă. În 1393 a anexat Bulgaria, iar 
în anul următor a cerut capitularea Constantinopolului. 
Manuel al II-lea a refuzat, iar atunci Baiazid a 


împresurat oraşul, cu intenţia de a-l obliga să cedeze 
prin înfometare. Această desfăşurare dramatică a 
evenimentelor a avut în sfârşit efectul de galvanizare a 
Occidentului, iar în 1396 o cruciadă formată din unguri, 
francezi şi burgunzi a traversat Dunărea, cu intenţia de 
a salva Constantinopolul. Nu a ajuns decât până la 
Nicopole, în Bulgaria, unde Baiazid, care mărşăluise de 
la Constantinopol într-un timp record, a stârnit 
dezordinea în rândul cruciaților, iar comandanții lor 
scapati din bătălie s-au salvat fugind la Dunăre, unde 
au fost culeşi de vase venetiene. Înfrângerea lor a fost o 
cruntă dezamăgire pentru împăratul Manuel, în 
schimb i-a dat motiv de speranţă că ar mai putea primi 
şi alt ajutor occidental. Prin urmare, a hotărât să reia 
politica dinainte de 1372, de a căuta activ acest sprijin, 
şi în 1399 a pornit de la Constantinopol spre Italia, la 
bordul unei nave. Nu a mers la Roma şi nici nu a făcut 
vreo promisiune legată de terminarea schismei, în 
schimb a făcut un turneu prin oraşele din nordul Italiei, 
înainte de a călători la Paris şi apoi la Londra. Chiar 
dacă era întâmpinat peste tot cu un amestec de 
simpatie şi compătimire, în scurt timp a devenit cât se 
poate de limpede că acele sentimente nu aveau să se 
transforme în acţiune. Apoi, în vreme ce Manuel se afla 
în continuare la Paris, spre sfârşitul lui 1402, au venit 
ştiri că asediul Constantinopolului se încheiase: Baiazid 


fusese înfrânt şi luat captiv la Ankara de către Timur 
Lenk, conducătorul de la Samarkand, iar Imperiul 
Otoman intrase în război civil. După această 
întorsătură neaşteptată, fiul cel mare al lui Baiazid, 
Suleiman, dornic să lupte pentru tron împotriva fraţilor 
săi, a încheiat pacea cu împăratul în 1403, a renunţat la 
pretenţia de a cere trupe şi tribut şi i-a retrocedat 
Tesalonicul. Tratatul i-a dat Bizanțului câteva zeci de 
ani suplimentari de existenţă obscură. În această 
perioadă, Manuel al II-lea a urmărit o politică în două 
direcţii principale. Pe de o parte, conştient fiind că 
dezbinarea din rândul otomanilor nu poate dura prea 
mult, a continuat să facă demersuri către Occident 
pentru a primi ajutor in fata dusmanului musulman 
comun. În acelaşi timp, a manipulat neînțelegerile 
interne dintre otomani ca să-i menţină dezbinati cât 
mai mult cu putinţă. lar asemenea ocazii existau din 
plin, de vreme ce la otomani nu exista regula ca fiul cel 
mare să fie succesorul de drept la tron. Orice fiu al unui 
sultan aflat la domnie, născut de o soţie sau de o 
concubină, putea să-l urmeze şi, având în vedere că 
sultanii aveau mari haremuri, nu exista lipsă de 
candidaţi. Aşa se face că bizantinii au profitat de pe 
urma războiului civil dintre fiii lui Baiazid, 
susținându-l pe unul împotriva altuia. Chiar şi după ce 
înfruntările s-au încheiat în 1413, au continuat să-i 


adăpostească şi să-i încurajeze pe rivalii sultanului în 
funcţie. Riscul acestei strategii era atunci susținerea 
candidatului perdant, aşa cum s-a întâmplat în 1422, 
când l-au sprijinit pe Mustafa, nepotul lui Baiazid, 
împotriva altui nepot al lui, sultanul Murad al II-lea. 
După ce a scăpat de contracandidatul său, Murad a 
asediat Constantinopolul, dar Zidurile continentale au 
rezistat încă o data. Deceptionat, sultanul şi-a 
concentrat eforturile asupra Tesalonicului, pe care l-a 
cucerit în 1430. 

Între timp, se vedea limpede că otomanii îşi 
reveniseră după ce fuseseră înfrânți de Timur Lenk, în 
vreme ce din Bizanţ nu mai rămăsese decât 
Constantinopolul propriu-zis si Peloponesul. La 
accesiunea lui din 1425, Ioan al VIII-lea, fiul lui Manuel 
al II-lea, a luat hotărârea de a spori şansele unui ajutor 
dinspre Apus prin propunerea de a pune capăt 
schismei dintre Biserici. În 1438, o mare delegaţie 
bizantină, condusă chiar de Ioan, a mers în Italia ca să 
asiste la un conciliu al Bisericii la Ferrara şi apoi la 
Florenţa. După îndelungi dezbateri, a fost proclamată 
unirea Bisericilor la 6 iulie 1439, bizantinii consimtind 
să recunoască autoritatea papală şi să accepte filioque 
din Crezul latin. La fel ca în cazul unirii de la Lyon din 
1274, înţelegerea a stârnit o opoziţie amarnică la 
Constantinopol, în schimb a avut drept efect trimiterea 


de asistenţă militară. În 1443, o forță combinată a 
ungurilor şi sârbilor a traversat Dunărea în teritoriul 
otoman şi a fost la un pas să ocupe Adrianopolul. Dacă 
această cruciadă nu ar fi fost zdrobită de către Murad al 
Il-lea la Vama în noiembrie 1444, poate că multi 
bizantini ar fi fost dispuşi să accepte uniunea de la 
Florenţa. În aceste condiţii, dezastrul părea să sugereze 
însă că în chestiuni de credinţă nu merită să faci 
compromisuri. 

Ceea ce s-a întâmplat la Vama în 1444 ar putea să 
explice de ce fiul şi succesorul lui Murad al II-lea, 
sultanul Mahomed al II-lea, a făcut planuri de atac 
asupra Constantinopolului foarte curând după urcarea 
sa pe tron, în 1451. Succesul iniţial al cruciadei scosese 
în evidenţă vulnerabilitatea otomanilor. Nu numai că 
reprezentau o prezență musulmană în creştere în 
Balcanii creştini, dar dominioanele lor erau risipite de o 
parte şi alta a strâmtorilor Bosfor şi Dardanele. Murad 
al II-lea fusese prins de partea greşită a Bosforului în 
1444 şi nevoit să traverseze cu greu, înfruntând flota 
creştină. Aceasta a fost raţiunea invocată de Mahomed 
pentru construirea unei fortărețe pe Bosfor, cunoscută 
drept Rumeli Hisar, în vara lui 1452. 

În primăvara următoare a organizat un atac asupra 
Constantinopolului, folosind două arme pe care 
Baiazid nu le avusese la dispoziţie în 1394: o mare flotă 


care să execute blocada oraşului dinspre mare şi un 
număr de tunuri capabile să arunce pietre suficient de 
mari cât să producă distrugeri însemnate asupra 
Zidurilor continentale. Aceste avantaje i-au permis să 
ia cu asalt şi să cucerească oraşul după un asediu de 
doar şase săptămâni, când alţii atacaseră zidurile ani 
întregi, fără succes. Cu această victorie, existenţa 
fantomatică a Bizanțului din ultima sută de ani a luat 
sfârşit. 


Idei de reținut 


e Andronic al II-lea nu a fost singurul vinovat de 
slăbiciunea Bizanțului dupa 1282, de vreme ce situaţia 
din Asia Mică începuse să degenereze încă de sub 
Mihail al VIII-lea. 

e În urma războiului civil din 1341-1347, Bizanțul 
ajunsese lipsit de putere, singurul aspect care mai 
rămânea de lămurit fiind care dintre vecini avea să îl 
înghită definitiv. 

e Chiar dacă Bizanțul se afla în declin politic în acei 
ani, Constantinopolul a rămas un important nod 
comercial, unii dintre cetățenii lui fiind extrem de 
bogaţi. 

e Şi Peloponesul a rămas relativ prosper, iar 
majoritatea regiunii a fost recuperată de la latini până 


în 1430. 

e Un număr de evenimente neprevăzute, mai ales 
înfrângerea otomanilor la Ankara din 1402, au permis 
Bizanțului să-şi continue existenţa, într-o formă mult 
redusă, până în 1453. 

16. Concluzie: Moştenirea Bizanțului 


Căderea Constantinopolului, la 29 mai 1453, este 
momentul în care trebuie să închei firesc îndelungata 
istorie a Bizanțului. Împăratul Constantin al XI-lea, un 
fiu mai tânăr al lui Manuel al II-lea, care a murit în 
luptele de la Zidurile continentale, a fost cel din urmă 
dintr-un lung şir de conducători care mergea în urmă 
până la Mauriciu şi de la el până la Augustus. Familia 
Paleolog nu s-a stins odată cu el, deoarece cei doi frați 
ai lui, Dimitrie şi Toma, domneau în continuare în 
Pelopones, dar niciunul dintre ei nu a fost recunoscut 
drept împărat. Acea enclavă a fost invadată de 
Mahomed al II-lea in 1460. Dimitrie a capitulat şi a 


predat cetatea Mistra, în vreme ce Toma s-a refugiat la 
Roma. Ultimul avanpost care a căzut în mâinile 
otomanilor a fost Trapezuntul, în august 1461, dar în 
acest caz avem de-a face cu un stat independent încă 
din 1204. Toate regiunile care fuseseră odată bizantine 
erau acum încorporate în Imperiul Otoman, cu excepţia 
celor care, asemenea Cretei, se aflau în continuare sub 
dominație venețiană ori latină. 

Dar nu a fost chiar totul pierdut. A existat o oarecare 
continuitate a tradiţiei politice a Bizanțului graţie 
mariajului dintre nepoata lui Constantin al XI-lea, Zoe, 
şi marele duce Ivan al III-lea al Moscovei în 1472. 
Această unire a făcut să crească foarte mult statutul lui 
Ivan, permițându-i să adopte ca stemă vulturul bicefal 
al Paleologilor. Succesorii lui şi-au luat titlul de tar şi 
considerau capitala lor, Moscova, cea de-a treia Romă, 
luând locul Constantinopolului căzut, devenind centru 
al creştinismului ortodox. Literatura Greciei antice, 
păstrată, studiată şi imitată atât de stăruitor de 
generaţii de intelectuali bizantini, a supraviețuit şi ea. 
În prădarea Constantinopolului din 1453 au fost 
distruse nenumărate manuscrise nepretuite, însă multe 
au fost salvate. Unele au ajuns în biblioteca sultanului 
Mahomed al II-lea şi altele au fost duse în Italia, unde 
au fost citite cu înflăcărare, copiate şi traduse de 
umaniştii Renaşterii, iar în scurt timp, la începutul 


anilor 1500, s-au numărat printre primele volume 
tipărite. 

Biserica Bizantină s-a salvat şi ea din acel dezastru, în 
parte deoarece otomanii ştiau că este în interesul lor să 
nu se rezolve schisma, punând astfel capăt şi oricăror 
speranţe în rândul bizantinilor învinşi de a primi 
asistență din Occident. În 1484, patriarhul 
Constantinopolului a abrogat oficial uniunea de la 
Florenţa, asigurând în acest fel ca Bisericile Ortodoxe 
din Serbia, Bulgaria, România şi Rusia de astăzi să 
rămână separate de Biserica Catolică de la Roma. În 
sfârşit, Bizanțul a lăsat şi o moştenire vizibilă. Hagia 
Sofia există în continuare în Istanbulul modern, iar alte 
exemple de arhitectură bizantină se regăsesc peste tot 
în Turcia, Grecia şi în Balcani. Stilul lor specific 
influenţează în continuare arhitectura bisericilor 
ortodoxe şi a catedralelor, dar poate fi perceput şi în 
aspectul bisericilor altor confesiuni şi în cel al unor 
clădiri laice. Este vorba despre o moştenire mai 
degrabă subevaluată şi ascunsă, a unei societăţi care se 
considera odată centrul lumii creştine. 

Glosar 


allelengyon — impozit plătit în mod colectiv de către 
săteni atică — formă a limbii greceşti (elină) folosită de 
autorii atenieni ai secolelor al V-lea şi al IV-lea î. Hr. 

basileus — literal „rege”, cuvânt care pentru bizantini 
însemna „împărat” 

defensores — trupe aşezate în ordine strictă, care 


susțineau formațiunile de asalt domestic al scholelor 
(domestikos ton scholon) — comandant al armatei dromon 
- nave rapide din flota bizantină filioque — literal „şi de 
la Fiul”, sintagmă adăugată versiunii latine a Crezului 
follis (plural: folleis) — moneda din cupru frescă — 
pictură murală în care culoarea este aplicată pe 
tencuiala umedă hagiografie — biografia unui sfânt 
hyperpyron (plural: hyperpyra) — veche monedă emisă 
după 1092 iconoclast — oponent al venerării imaginilor 
sfinte iconodul — susţinător al venerării icoanelor 
kataphract — cavalerist cu armură grea koine — limba 
comună greacă a Noului Testament kommerkion — taxa 
vamală percepută in porturile bizantine latini — termen 
generic folosit de bizantini pentru creştinii europeni 
occidentali magistros - titlu oficial de rang înalt 
menavlatos (plural: menavlatoi) — soldat înarmat cu 
menavlion, o lance scurtă miliaresion (plural: miliaresia) 
— moneda din argint minuscule — scriere grecească 
folosită după anul 800 d. Hr. Monofizit — adept al 
naturii unice, divine a lui lisus Hristos mozaic — 
decoratiune murală în care imaginea este alcătuită 
dintr-o multitudine de mici fragmente, într-o 
multitudine de culori, din marmură, ceramică sau sticlă 
nomisma (plural: nomismata) — monedă din aur emisă 
înainte de 1092 

paroikos (plural: paroikoi) — ţăran dependent care 


muncea pe domeniul stăpânului său parrhesia — literal 
„acces”, ,prezenta” divină, strânsa relaţie dintre omul 
sfânt şi Dumnezeu patrikios — titlu oficial de rang înalt 
pronoia — alocări de pământ (echivalentul feudei din 
Apus) care ar fi putut să fie condiţionate de servicii 
militare schismă — dezacord şi sciziune între două parti 
ale Bisericii Creştine strategos — guvernatorul 
(strategul) unei theme şi comandant al armatei ei 
tagma (plural: tagmata) — regimente aflate sub comanda 
directă a împăratului thema — provincie a Imperiului 
Bizantin, având o armată proprie topos — descriere 
literară standard (invariabilă) 

typikon — carta fundamentală a unei mănăstiri (tipic) 

uncială — scriere greacă începând de la anul 800 d. 
Hr., alcătuită din majuscule nelegate între ele 


Lista Împăraţilor 


Împărații Bizanțului, 582-1453 
582--602 Mauriciu 
602--610 Focas 
610-641 Heraclius 
641 Constantin al III-lea 
641 Heraclonas 
641-668 Constans al II-lea 
668-685 Constantin al IV-lea 


685-695 
695-698 
698-705 
705-711 
711-713 
713-715 
715-717 
717-741 
741-775 
775-780 
780-797 
797-802 
802-811 
811 

811-813 
813-820 
820-829 
829-842 
842-867 


867-886 
886-912 
912-913 
913-920 


920-944. 


Iustinian al II-lea 
Leontios 

Tiberiu al III-lea Apsimar 
Iustinian al II-lea (din nou) 
Philippikos (Filip) 
Anastasiu al II-lea 
Teodosiu al III-lea 

Léon III 

Constantin al V-lea 

Léon al IV-lea 
Constantin al VI-lea 

Irina 

Nicefor I 

Staurakios 

Mihail I Rangabe 

Léon al V-lea 

Mihail al li-lea 

Teofil 

Mihail al III-lea 


Vasile I 

Leon al VI-lea 
Alexandru 
Regenta 
VII-lea 
Romanos I Lekapenos 


pentru Constantin 


al 


945-959 
959-963 
963-969 


969-976 


976-1025 
1025-1028 
1028-1034 


1034-1041 


1041-1042 
1042 

1042-1055 
1055-1056 
1056-1057 


1057-1059 


1059-1067 
1068-1071 
1071-1078 
1078-1081 
1081-1118 
1118-1143 
1143-1180 
1180-1183 
1183-1185 
1185-1195 
1195-1203 


Constantin al VII-lea 
Romanos al II-lea 
Nicefor al II-lea Focas 


Ioan I Tzimiskes 


Vasile al Ii-lea 
Constantin al VIII-lea 
Romanos al IV-lea Arghiros 


Mihail al IV-lea 


Mihail al V-lea 

Zoe si Teodora 

Constantin al IX-lea Monomahul 
Teodora (din nou) 

Mihail al VI-lea 


Isaac I Comnenul 


Constantin al X-lea Ducas 
Romanos al IV-lea Diogenes 
Mihail al VII-lea Ducas 
Nicefor al III-lea Botaneiates 
Alexie I Comnenul 

Ioan al II-lea Comnenul 
Manuel I Comnenul 

Alexie al II-lea Comnenul 
Andronic I Comnenul 

Isaac al II-lea Anghelos 
Alexios III Anghelos 


1203-1204 Isaac al li-lea (din nou) si Alexie al 
IV-lea Anghelos 
1204 Alexie al V-lea Murtuflos 
Împărați Latini 
1204-1205 Balduin I 
1206-1216 Henric 
1217 Petru de Courtenay 
1221-1228 Robert de Courtenay 
1228-1237 loan de Brienne (regent al lui 
Balduin al II-lea) 
1228-1261 Balduin al II-lea 
Împărați de la Niceea 
1208-1221 Teodor I Laskaris 
1221-1254 Ioan al III-lea Vatatzes 
1254-1258 Teodor al II-lea Laskaris 
1258-1261 Ioan al IV-lea Laskaris 
1259-1282 Mihail al VIII-lea Paleolog 
1282-1328 Andronic al II-lea Paleolog 
1328-1341 Andronic al II-lea Paleolog 
1341-1347 Regenta lui Ioan al V-lea 
1347-1354 Ioan al VI-lea Cantacuzino 
1354-1391 Ioan al V-lea Paleolog 
1391-1425 Manuel al II-lea Paleolog 
1425-1448 Ioan al VIII-lea Paleolog 
1449-1453 Constantin al XI-lea Paleolog 


1091: Victoria lui Alexie | 
asupra pecenegilor 


Cronologie 


Evenimente politice Evoluţii în cultură gi religie Lumea islamică Italia şi Occidentul 
600 602: Răsturnarea hui 638: Introducerea doctrinei 632: Moartea lui Mohamed 624: Sfargitul enclavei 
Mauriciu monotelismului 634: Începutul invaziei bizantine din sudul Spaniei 
610: Accesiunea hui 641: Papa loan al [V-lea arabe în provinciile 653: Răpirea papei Martin | 
Heraclius condamnă monoteismul bizantine de răsărit 663; Sosirea lui Constans al 
626: Asedierea 681; Al VI-ka Sinod 642: Arabii ocupă Ilea în Italia 
Constantinopolului de câtre Ecumenic Alexandria 698: Căderea Cartaginei în 
persani și arabi 661: Începutul califatului stăpânirea arabă 
627. Victoria bizantină de Omeiad 
la Ninive 
circa 674: Începe primul 
asediu arab asupra 
Constantinopolului 
700 717: Al doilea asediu arab 726 Probabil are loc 750 Începutul califatului 732 Invazia arabilor în 
asupra Constantinopolului inițierea politicii iconoclaste Abbasid Franţa oprită la Poitiers 
740: Bătălia de la Akroinon 731: Sinodul papal 786 Accesiunea califului 751: Cucerirea Ravennei de 
763: Înfrângerea bulgarilor condamnă iconoclasmul Harun al-Rashid câtre lombarzi 
la Anchiahos 754 Sinodul de la Hieria 75% Invazia lui Pepin în 
775: Moartea lui Constantin 787: Al VII-a Sinod Italia 
al V-lea Ecumenic 774 Anexarea regatului 
797: [rina devine lombard de câtre Carol cel 
împărăteasă unică Mare. 
800 811: Înfrângerea și moartea circa 800: Introducerea 838: Abbasizii ocupă 800: Încoronarea lui Carol 
hui Nicefor I scrierii cu minuscule Amorion cel Mare 
86% Boris al Bulgariei circa 81% Teofan 869 Începutul declinului 878: Arabii ocupă Siracuza 
adoptă creștinismul Mărturisitorul își încheie pentru califatul Abbasid 885 Nicefor Focas 
863: Victore bizantină cronica restabilește dominaţia 
asupra arabilor la Poson 867: Schisma lui Fotie bizantină în sudul Italiei 
867: Uzurparea hui Vasile 
L începutul dinastiei 
Macedonene 
900 917: Victoria lui Simeon al anii 920 Construirea 944: Stabilirea 962: Otto I încoronat 
Bulgariei la Anchialos mănăstirii Myrelaion Hamdanizilor la Alep împărat al romanilor 
919: Romanos Lekapenos 989: Convertirea lui 969 Fatimizii ocupă Egipt 972 Alianţă matrimonială 
preia puterea Viadimir al Kievului şi Siria între loan I Tzimiskes și 
927: Tratat între Bizanţ și Ouol 
Bulgaria 
945: Constantin al VII-lea 
devine împărat unic 
102% Moartea lui Vasile al circa 1050: Încheierea 1001: Armistitiu între 1066; Începutul cuceririi 
1000 Iles mănăstirii Sfântul Bizanţ şi califatul Fatimid normande în Anglia 
1056 Sfarsitul dinastiei Gheorghe din Mangana 1055: Sultanul Tughrul 1071: Normanzii ocupă 
Macedonene 1054: Legatii papali îl ocupă Bagdadul Bari, punând capăt 
1071: Bătâlia de la excomunică pe patriarhul 1099: Cucerirea dominaţiei bizantine în 
Manzikert Constantinopoluhai lerusalimului de către Italia 
1081: Accesiunea lui Alexie circa 1077: Psellos încheia Cruciada I 1095: Lansarea Cruciadei | 
I și a dinastiei Comnen C 


1107: Bohemond debarcă în 
Bakani 

1180 Moartea lui Manuel I 
Comnenul 

1185: Accesiunea lui Isaac al 
I-lea şi a dinastiei Anghelos 
1195 Alexie al III-lea 
Anghelos pune mins pe 
putere 


11.0 


1136: Întemeierea 
mânăstirii Pantokrator 
circa 1145: Anna Comnena 
încheia Alexiada 

1152: Întemeierea 
mănăstirii Kosmosoteira 
circa 1212: Choniates 
încheie Chronographia 


120M: Cruciada a IV-a 
ocupă Constantinopolul; 
Întemeierea Imperiului 
Latin 

1208: Teodor Laskaris 
încoronat la Niceea 

1259: Uzurparea lui Mihail 
al VIll-lea şi inceputul 
dinastiei Paleolog 

1261: Recuperarea 
Constantinopoluhai de către 
Mihail al VIII-lea Paleolog 


1230 


1341: Moartea lui Andronic 
al II-lea, începutul 
războiului civil 

1347: loan al VI-lea 
Cantacuzino ocupă 
Constantinopolul 

1394: Sultanul otoman 
Baiazid | asediază 
Constantinopolul 


1403: Tratatul bizantin cu 
Suleiman 

1453: Căderea 
Constantinopolului în fata 
turcilor otomani 

1460: Căderea cetății Mistra 
1461: Otomanii cuceresc 
Trapezunt 


1274: Conciliul de la Lyon 
circa 127% Georgios 
Akropolites incheie Istoria 


1310: Sfargitul schismei 
arsenite 

1316: Începutul lucrărilor 
de restaurare ale mânăstirii 
Chora 

1349: loan al V-lea se 
supune papei 


1439: Uniunea de la 
Florenţa dintre bizantini gi 
Bisericile Occidentale 
circa 1478: Georgios 
Sphrantzes încheie 
Chronicon Minus 


1144: Zengi ocupă Edessa 
1174: Saladin devine sultan 
al Egiptului și Siriei 

1187: Saladin ocupă din 
nou lerusalimul 


124% Selgiucizii de la 
Ikonion sunt înfrânți de 
mongoli. 

1268 Mamelucii ocupă 
Antiohia 

1291: Mamelucii cuceresc 
Acra, sfărșitul regatului 
lerusslim 


1316: Sfargitul sultanatului 
selgiucid de la Ikonion 
1354: Otomanii ocupă 
Gallipoli 

1387: Otomanii cuceresc 
Tesalonic 


1402: Otomanii sunt 
înfrânți la Ankara 

1444: Înfrângerea cruciadei 
de la Vama 

1451: Accesiunea sultanului 
otoman Mahomed al Il-lea 


Linkuri pe web 


1145 Lansarea Cruciadei 
alla 

1187: Lansarea Cruciadei 
alll-s 

1198: Lansarea Cruciadei 
a IV-a 


126% Carol de Anjou, 
proclamat rege al Siciliei 
1267: Tratatul de la Viterbo 
1282: Vecerniile siciliene şi 
invadarea Siciliei de către 
aragonezi 


1337: Începutul Războiului 
de 100 de ani dintre Anglia 
şi Franţa. 

1378: Începutul schismei 
papale între Roma și 

Avi 

1396: Lansarea Cruciadei 
de la Nicopole 


1400: Împăratul Manuel al 
Iblea vizitează Italis, Paris 
şi Londra 

1453: Papa Nicolae 

al V-lea lansează 
chemarea la cruciada 
pentru recuperarea 
Constantinopolului 


Byzantium 1200, un website care reconstituie 


Constantinopol 


aşa 


cum 


www.byzantium1200.com 
Byzantium and the First Crusade: Three Avenues of 


Approach: 


era 


in 


anul 


1200: 


www.publicacions.ub.edu revistes estudiosbizantinos 
02 default.asp?articulo=1024&modo=resumen 


Dumbarton Oaks Byzantine Manuscript Collection: 
www.doaks.org /resources /nanuscripts-in-the-byzanti 
ne-collection 

Dumbarton Oaks Online Catalogue of Byzantine 
Seals: www.doaks.org resources Seals Internet History 
Sourcebook for Byzantium: 
https: /Sourcebooks.fordham.edu /yzantium Andex.asp 

Machines Time Forgot: Greek Fire (Windfall Films) 
www.youtube.com Awatch?v=u8fwxc_m8P4 

Prosopography of the Byzantine World (un website 
care permite accesarea de informatii biografice despre 
bizantini care au trait între 1025 si 1180): 


http: //pbw2016.kdl.kel.ac.uk 

